
Marja Aleksandrovna Moskaljova je, dakako, prva dama u 
Mordasovu, i o tom ne može biti nikakve sumnje. Vlada se tako kao 
da njoj nije potreban nitko, nego, naprotiv, ona je potrebna svima. 
Istina je, skoro je nitko ne voli i čak je vrlo mnogi otvoreno mrze; ali 
zato je se oni boje, a to njoj i treba. Takva je potreba već znak visoke 
politike. Zašto, na primjer, Marja Aleksandrovna, koja neobično voli 
brbljarije i ne može cijele noći da zaspi ako jučer nije saznala štogod 
novo novcato — zašto ona, uza sve to, zna da se vlada tako, pa kad 
gledaš nju, ne bi tebi ni na pamet palo da je ta dostojanstvena dama 
najveća brbljavica na svijetu, ili, barem, u Mordasovu? Čini se, 
naprotiv, da bi u njenoj nazočnosti morale prestati brbljarije, da bi se 
brbljavci morali rumenjeti i drhtati kao školarci pred gospodinom 
učiteljem, i razgovor bi se smio voditi samo o najuzvišenijim 
predmetima. Ona zna, na primjer, o gdjekojem Mordasovcu takvih 
krupnih i sablažnjivih zgoda, te da ih zgodnom prilikom ispripovijeda i 
prikaže onako kako ona umije da prikazuje, nastao bi u Mordasovu 
lisabonski potres. Ali ona zna vrlo dobro čuvati te tajne, pa će ih 
pripovjediti jedino u krajnjem slučaju, a i to samo najprisnijim 
znanicama. Samo će zaplašiti, natuknuti da zna, i radije drži čovjeka 
ili damu u neprekidnu strahu nego da ih na kraju obori. To je um, to 
je taktika. Marja Aleksandrovna se odlikovala uvijek medu nama 
besprikornim comme il faut, u koji se ugledaju svi. Što se tiče comme 
il fauta, nema joj suparnica u Mordasovu. Ona, na primjer, umije da 
ubije, da rastrga, da uništi ma samo jednom riječju suparnicu, čemu 
smo svi svjedoci; a međutim će se graditi da nije ni opazila kako je 
izgovorila tu riječ. A zna se da je takvo svojstvo zapravo osobina 
najvišega društva. Uopće, u svim takvim majstorijama nadmašit će i 
samoga Pinettija. Ima odlične veze. Mnogi koji su pohađali 
Mordasov odlazili su zaneseni njenim dočekom i čak su se iza toga 
dopisivali s njom. Netko joj je čak i spjevao pjesmu, i Marja 
Aleksandrovna ju je s ponosom pokazivala svima. Jedan literat, koji 
se bio svratio, posvetio joj svoju pripovijest, pa ju je i čitao na večeri 
kod nje, što je stvorilo izvanredno ugodan efekt. Nekoga njemačkoga 


učenjaka, koji je namjerice doputovao iz Karlsruhea da istraži osobit 
rod crvića s ticalima, što žive u našoj guberniji, i o tom crviću napisao 
4 sveska in quarto, tako je opčarao doček i ljubeznost Marje 
Aleksandrovne da joj sve dosad piše uljudna i moralna pisma čak iz 
Karlsruhea. Marju Aleksandrovnu su upoređivali čak, u nekom 
pogledu, s Napoleonom. Razumije se, to su za šalu činili njeni 
neprijatelji, više radi karikature nego zbog istine. Ali, priznajući 
potpuno svu neobičnost te uporedbe, usudit ću se ipak da zadam 
jedno nevino pitanje: zašto se, recite, Napoleonu zavrtjelo u glavi 
kad se bio uspeo već previsoko? Branitelji stare kuće pripisivali su to 
tomu što Napoleon ne samo da nije bio iz kraljevske kuće nego čak i 
nije bio gentilhomme dobre pasmine; pa zato se, dabome, uplašio 
najzad svog visokog položaja i sjetio se svoga pravoga mjesta. 
Unatoč očitoj oštrotumnosti toga domišljaja, koja podsjeća na 
najsjajnija vremena starog francuskoga dvora, usudit ću se da sa 
svoje strane dometnem: zašto se Marji Aleksandrovni nikad i ni u 
kojem slučaju neće zavritjeti u glavi i ona će uvijek ostati prva dama u 
Mordasovu? Bivalo je, na primjer, takvih zgoda kad su svi govorili: 
»E, kako li će sada postupiti Marja Aleksandrovna u takvim tegotnim 
priikama?« Ali nastajale te tegotne prilike, prolazile — i ništa! Sve je 
bilo i dalje sretno, kao i prije, čak i skoro ljepše nego prije. Svi se, na 
primjer, sjećaju kako je njen muž Afanasij Matvejič izgubio službu 
radi nesposobnosti i slaboumnosti, pošto je pobudio gnjev u revizora 
koji je bio došao. Svi su mislili da će Marja Aleksandrovna klonuti 
duhom, poniziti se, moliti, zaklinjati, jednom riječju, spustiti svoja 
krilašca. Ni govora: Marja Aleksandrovna je razumjela da se ništa 
više ne može izmoliti, pa je svoje poslove uredila tako da nikako nije 
izgubila svoj utjecaj na društvo, i njena se kuća svejednako još 
smatrala za prvu kuću u Mordasovu. Prokurorka, Ana Nikolajevna 
Antipova, krvna neprijateljica Marje Aleksandrovne, premda naoko 
prijateljica, bila je već trubila pobjedu. Ali kad vidješe da je teško 
zbuniti Marju Aleksandrovnu, dosjetili se da je ona kudikamo dublje 
pustila korijenje nego što su prije mislili. 

Tom ćemo prilikom, kad smo ga već spomenuli, kazati nekoliko 
rijeci i o Afanasiju Matvejiču, mužu Marje Aleksandrovne. Ponajprije, 
to je po spoljašnosti vrlo naočit čovjek, i čak vrlo valjanih načela, ali u 
kritičnim se zgodama nekako zbunjuje, bulji kao tele u nova vrata. 


Neobično je dostojanstven, sa svojom bijelom ogrlicom, osobito na 
imendanskim objedima. Ali sva mu ta dostojanstvenost i naočitost 
traje jedino do onoga časa kad progovori. Onda, da prostite, samo 
začepite uši! Nije on nikako vrijedan Marje Aleksandrovne; to je 
sveopće mišljenje. | u službi je sjedio jedino po genijalnosti svoje 
žene. Koliko ja god mogu da razumijem, odavno bi mu bilo vrijeme u 
vrt, da plaši vrapce. Ondje, i jedino ondje, mogao bi svojim 
zemljacima doista nesumnjivo koristiti. I zato je Marja Aleksandrovna 
izvrsno uradila kad je Afanasija Matvejiča otpravila na selo tik pred 
gradom, tri vrste od Mordasova, gdje ona ima sto i dvadeset duša — 
nuzgred rečeno, sav imutak, sva sredstva kojima ona tako dostojno 
podržava otmjenost svoga doma. Svi su razumjeli da je ona držala 
Afanasija Matvejiča uza se jedino zato da on služi i dobiva plaću i... 
druge prihode. A kad je prestao da dobiva plaću i prihode, odmah je i 
uklonjen jer je bio neprikladan i potpuno suvišan. | svi su pohvalili 
Marju  Aleksandrovnu zbog zdravog rasuđivanja i odlučnog 
karaktera. Na selu živi Afanasij Matvejič kako ga je volja. Svratio 
sam se k njemu i proveo kod njega prilično ugodno cijeli sat. On 
udešava bijele ogrlice, svojim rukama čisti cipele, ne od nužde nego 
od ljubavi za umjetnost, jer voli da mu se cipele blistaju; tri puta na 
dan pije čaj, neobično voli odlaziti u kupaonicu i — zadovoljan je. 
Sjećate li se kakva se golema afera zakuhala kod nas prije godinu i 
pol o Zinaidi Afanasjevni, jedinici kćeri Marje Aleksandrovne i 
Afanasija Matvejiča? Zinaida je, nema prigovora, krasotica, izvrsno 
odgojena, ali njoj su dvadeset i tri godine, a sve dosad se nije udala. 
Među razlozima kojima objašnjavaju zašto se Zinaida dosad nije 
udala — smatraju za jedan od glavnih to tajno govorkanje o nekim 
njenim neobičnim vezama, prije godinu i pol, s kotarskim učom — 
govorkanje koje se sve dosad nije stišalo. Još i sad govore o nekom 
ljubavnom pisamcu što ga je napisala Zinaida, a to je pisamce, vele, 
kolalo po Mordasovu; pa kažite: tko je vidio to pisamce? Ali je kolalo, 
kamo se djelo? Svi su čuli o njemu, ali nitko ga nije vidio. Ja barem 
nisam nikoga sreo tko je svojim očima vidio to pisance. Ako o tom 
natuknete Marji Aleksandrovni, ona vas naprosto neće razumjeti. 
Zamislite sada da je zaista nešto bilo i da je Zina napisala pisance 
(ja čak i mislim da je svakako tako): kolike li spretnosti u Marje 
Aleksandrovne! Kako je zabašurila, zataškala skandal! Ni traga ni 


glasa! Marja Aleksandrovna i ne mari sada za svu tu podlu klevetu; a 
ovamo je možda i još koliko radila da jedinici kćerci spasi neokaljanu 
čast. A što se Zina nije udala, to je razumljivo: kakvih ženika ima 
ovdje? zina bi se mogla udati jedino za princa koji vlada. Jeste li 
igdje vidjeli takvu krasoticu nad krasoticama? Istina je, ona je 
ponosita; preponosita. Kažu da bi je htio uzeti Mozgljakov, ali teško 
da će išta biti od te svadbe. | šta je Mozgljakov? Mlad je, doduše, 
nije ružan, gizdelin sa stotinu i pedeset nezaloženih duša, 
Petrograđanin. Ali, ponajprije, nije mu u glavi sve u redu. Vjetropir, 
brbljavac, s nekim najnovijim idejama! A i šta je stotinu i pedeset 
duša, pogotovo uz najnovije ideje! Ništa neće biti od te svadbe! 

Sve ovo što je sada pročitao dobrostivi čitatelj napisao sam prije 
pet mjeseci, jedino od ganuća. Priznajem unaprijed da sam, što se 
tiče Marje Aleksandrovne, ponešto pristran. Želio sam da napišem 
štogod nalik na pohvalni govor toj sjajnoj dami i da sve to prikažem u 
obliku vragoljasta pisma znancu, po ugledu na pisma što su se 
nekad u staro zlatno vrijeme, koje se, hvala bogu, neće više vratiti, 
štampala u Sjevernoj pčeli i u drugim časopisima. Ali kako ja nemam 
nikakva znanca, a osim toga mi je prirođena neka literarna 
suzdržljivost, to je moje djelo ostalo u mojem stolu, kao literarni 
pokus perom, i kao spomen tihe zabave u dokono vrijeme i u 
časovima zadovoljstva. Prošlo pet mjeseci — i odjednom se u 
Mordasovu dogodila čudna zgoda: u rano se jutro dovezao u grad 
knez K. i odsjeo u kući Marje Aleksandrovne. Taj je njegov dolazak 
imao nebrojene posljedice. Knez je proboravio u Mordasovu samo tri 
dana, ali su ostale kobne i neizbrisive uspomene na ta tri dana. Reći 
ću više: knez je prouzrokovao, u nekom smislu, u našem gradu 
prevrat. Pripovijest o tom prevratu čini dakako jednu od 
najznamenitijih stranica u mordasovskim ljetopisima. Tu sam, dakle, 
stranicu odlučio, najzad, nakon nekog kolebanja, da literarno 
obradim, i da je mnogopoštovanomu općinstvu iznesem na mišljenje. 
Pripovijest moja sadržava u sebi potpunu i znamenitu povijest 
veličine, slave i svečanoga pada Marje Aleksandrovne i cijele njene 
kuće u Mordasovu: vrijedna i zamamna tema za pisca. Razumije se, 
prije svega treba objasniti šta je čudno u tom što se u grad dovezao 
knez K. i odsjeo kod Marje Aleksandrovne — a zato treba, dakako, 
kazati nekoliko riječi i o samom knezu K. Tako ću i učiniti. Uz to je 


životopis toga lica prijeko potreban i za sav dalji tok naše pripovijesti. 
Dakle, počinjem. 


GLAVA Ili 


Započet ću od toga da knez K. nije baš tako star, a ipak, kad ga 
gledaš, javlja ti se i nehotice misao da će se on ovoga trena raspasti: 
toliko je prestario, ili, bolje rečeno, istrošio se. U Mordasovu su se o 
tom knezu pripovijedale uvijek izvanredno neobične dogodovštine 
najfantastičnijeg sadržaja. Govorili su čak da je pomjerio pameću. 
Svima se činilo osobito čudno što vlastelin, koji ima četiri tisuće 
duša, čovjek čuvena roda, koji bi mogao imati, ako ushtjedne, znatan 
utjecaj u guberniji, živi na svojem divnom imanju usamljen, kao pravi 
zatvorenik. Mnogi su poznavali kneza prije svojih šest-sedam 
godina, dok je boravio u Mordasovu, te su uvjeravali da on tada nije 
nikako trpio samoću i nije nikako nalikovao na zatvorenika. 

Ali evo što sam pouzdano uspio da doznam o njemu. Nekad, u 
svojoj mladosti, što je, uostalom, bilo vrlo davno, knez je s pompom 
ušao u život, bančio, obletavao žene, nekoliko puta u inozemstvu 
spiskavao sve, pjevao romanse, gradio kalambure i nikad se nije 
odlikovao osobitim umnim sposobnostima. Razumije se, rasuo je sav 
svoj imutak i u starosti se našao gotovo bez ičega. Netko mu 
posavjetovao da ode na imanje koje su mu već počeli prodavati na 
javnoj dražbi. Otišao on i stigao u Mordasov, gdje je proživio točno 
šest mjeseci. Gubernijski mu se život veoma svidio, i za tih je šest 
mjeseci utukao sve što mu je preostalo do posljednjih ostružina, te je 
i dalje bančio i upuštao se u različite intimnosti s gubernijskim 
damama. Uz to je bio nadasve dobar čovjek, razumije se, nije bio 
bez nekih osobitih kneževskih navada, koje su se, uostalom, u 
Mordasovu smatrale za osobinu visokoga društva, i zbog toga su 
mjesto zlovolje stvarale čak i efekt. Dame su osobito bile neprestano 
zanesene dragim gostom. Očuvalo se mnogo zanimljivih uspomena. 
Pripovijedali su, između ostaloga, da je knez više od pola dana bio 
zabavljen svojom toaletom, te se činilo da je sav sastavljen od 
kojekakvih komadićaka. Nitko nije znao kada se i gdje se toliko 
izmoždio. Nosio je vlasulju, brkove, zaliske i čak bradicu pod donjom 
usnom — sve do posljednje dlačice lažno i divne crne boje; bijelio se 


i rumenio svaki dan. Tvrdili su da on nekako perima rasteže bore na 
licu, a ta pera da su mu na neki osobiti način sakrivena u kosi. Tvrdili 
su još da on nosi korzet, jer je negdje izgubio rebro kad je u jednoj 
ljubavnoj zgodi u Italiji nezgodno skočio kroz prozor. Hramao je na 
lijevu nogu; tvrdili su da je ta noga umjetna, a pravu su mu slomili u 
drugoj ljubavnoj zgodi u Parizu i za to mu načinili novu, nekakvu 
osobitu, plutenu. Šta se sve ne pripovijeda! Ali, istina je bila ipak da 
mu je desno oko bilo stakleno, doduše vrlo vješto načinjeno. | zubi 
su mu bili umjetni. Po cijele se dane mio različitim patentiranim 
vodama, namirisavao se i pomadio. Sjećaju se, ipak, da je knez već 
tada jasno počinjao starjeti i postajao nepodnosivo brbljav. Činilo se 
da mu se završuje karijera. Svi su znali da nema više ni kopjejke. I, 
odjednom, u to vrijeme, sasvim nenadano, jedna od najbližih 
njegovih rođakinja, stara prastara baba, koja je stalno živjela u 
Parizu i od koje se nije nikako mogao nadati baštini — umrla, pošto 
je baš mjesec dana prije smrti sahranila svoga zakonitoga 
nasljednika. Knez joj sasvim iznenada postao zakoniti nasljednik. 
Prekrasno imanje od četiri tisuće duša, upravo šezdeset vrsta od 
Mordasova, dopalo cijelo njemu jedinomu. On se odmah otputio u 
Petrograd da dokonča svoje poslove. Za rastanak s gostom priredile 
su naše dame supskripcijom veličanstven objed. Spominjem da je na 
tom posljednjem objedu knez bio izvrsno raspoložen, gradio im 
dosjetke, nasmijavao ih, pripovijedao najneobičnije zgode, zarekao 
se da će što prije doći u Duhanovo (novostečeno imanje) i zadao 
riječ da će po povratku kod njega biti neprekidne svečanosti, piknici, 
balovi, vatrometi. Cijelu godinu dana nakon njegova odlaska pričale 
su dame o tim obećanim svečanostima i neobično nestrpljivo 
očekivale svoga miloga starčića. A dok su ga očekivale, priređivale 
su čak i izlete u Duhanovo, gdje je bio starinski vlasteoski dvorac i 
park, s lavovima_ istriženim od bagrema, s nasutim humcima, s 
jezerima po kojima plove čamci s Turcima, koji sviraju u svirale, sa 
sjenicama, s paviljonima, s monplaisirima i drugim domišljajima. 
Najzad se vratio knez, ali na sveopće čudo i razočaranje nije se 
ni svratio u Mordasov, nego se u svojem Duhanovu nastanio kao 
pravi samotnik. Širili su se čudni glasovi, i uopće od toga vremena 
knežev život postaje maglovit i fantastičan. Najprije se pripovijedalo 
da mu u Petrogradu nije sve pošlo za rukom, da su neki od njegovih 


rođaka, budući nasljednici, radi kneževe slaboumnosti htjeli da ga 
stave pod nekakvo skrbništvo, vjerojatno od straha da on ne bi opet 
sve spiskao. Štaviše: neki su dometali da su ga hijeli čak strpati u 
ludnicu, ali neki od njegovih rođaka, jedan veliki gospodin, zauzeo 
se, vele, za njega, dokazavši jasno svima drugima da će jadni knez, 
koji je napola mrtav i lažan, po svoj prilici, nabrzo doista umrijeti, a 
onda će imanje dopasti njima i bez ludnice. Ponavljam opet: šta li ne 
znaju napripovijedati, pogotovo kod nas u Mordasovu! Sve je to, 
kako su pripovijedali, strašno uplašilo kneza, toliko da je sasvim 
promijenio narav i prevratio se u samotnika. Neki se Mordasovci od 
radoznalosti odvezli k njemu da mu čestitaju, ali ih ili nije primio, ili ih 
primio neobično čudnovato. Knez nije svoje pređašnje znance ni 
prepoznao. Tvrdili su da i nije htio da ih prepozna. Posjetio ga i 
gubernator. 

Vratio se s viješću da je, po njegovu mišljenju, knez zaista malo 
šenuo, pa je uvijek zatim pravio kiselo lice, kad bi se god sjetio 
svoga puta u Duhanovo. Dame su se na sav glas jedile. Doznadoše 
napokon nešto važno, naime, da je knezom zagospodarila neka 
nepoznata Stepanida Matvejevna, bogzna kakva ženska, koja je s 
njim doputovala iz Petrograda, vremešna i debela, a hoda u 
katunskim haljinama i s ključevima u rukama; da je knez kao dijete 
sluša u svemu i ne smije ni da zakorakne bez njene privole; da ga 
ona čak i mije svojim rukama, mazi ga, nosi i zabavlja kao dijete, pa 
to ona udaljuje od njega sve posjetnike, a osobito rođake, koji su se 
bili započeli svraćati pomalo u Duhanovo, da sve saznaju. U 
Mordasovu su mnogo raspravljali o toj nerazumljivoj vezi, osobito 
dame. Svemu su tomu, nadovezivali da Stepanida Matvejevna 
upravlja cijelim kneževim imanjem neograničeno i po svojoj volji; 
otpušta upravitelje, nastojnike, služinčad, skuplja prihode; ali upravlja 
dobro, da seljaci blagosiljaju svoju sudbinu. Što se pak tiče samoga 
kneza, doznali su da čitave dane provodi baveći se toaletom, u 
ogledanju vlasulja i frakova; da ostalo vrijeme provodi sa 
Stepanidom Matvejevnom, karta se s njom, vrača u karte, pokadšto 
izjahuje na mirnoj engleskoj kobili, a pri tom ga Stepanida 
Matvejevna uvijek prati u zatvorenoj kočiji, za svaki slučaj — jer knez 
jaše više radi razmetanja, a jedva se drži u sedlu. Vidjeli su ga 
ponekad i kako pješaci, u kaputu, sa slamnim šeširom široka oboda, 


s ružičastim ženskim rupčićem oko vrata, sa stakalcetom u oku i sa 
slamnom košaricom za sabiranje gljiva, poljskoga cvijeća i različaka 
u lijevoj ruci; Stepanida Matvejevna ga pak pri tom uvijek prati, a za 
njima idu dva dugonje lakaja i prati ih, za svaki slučaj, kočija. A kad 
se s njim sretne seljak, te zastaje na strani, skida kapu, duboko se 
klanja i nadovezuje: »Zdravo, gospodine kneže, svjetlosti vaša, naše 
sjajno sunašce!« — tada knez odmah upravlja prema njemu lornjet, 
prijazno klima glavom i ljubazno mu govori: »Bonjour, mon ami, 
bonjour!« I mnogo se takvih glasova raznosilo po Mordasovu; kneza 
nisu nikako mogli da zaborave: živio je u tako neposrednom 
susjedstvu! Kako su se dakle svi začudili kad je jednoga krasnoga 
jutra pukao glas da je knez, samotnik, čudak, sam glavom izvolio 
doći u Mordasov te odsjeo kod Marje Aleksandrevne! Sve se 
usplahirilo i uzrujalo. Svi čekaju objašnjenja, svi se između sebe 
pitaju: šta to znači? Neki se već spremaju da odu Marji 
Aleksandrovni. Svima se knežev dolazak čini grozomornim čudom. 
Dame šalju jedna drugoj pisamca, spremaju se u pohode, šalju svoje 
sobarice i muževe da izviđaju. Osobito im je čudno što je knez 
odsjeo baš kod Marje Aleksandrovne, a ne kod koga drugoga? 
Najgore se zlovolji Ana Nikolajevna Antipova, jer joj je knez neki 
dalek rođak. Ali da se riješe sva ta pitanja, treba svakako zaći samoj 
Marji Aleksandrovni, kojoj neka izvoli doći i dobrostivi čitalac. Sada je 
doduše tek deset sati izjutra, ali sam uvjeren da ona neće odbiti da 
primi svoje prisne znance. Barem će nas svakako primiti. 


GLAVA Ili 


Deset sati izjutra. U kući smo Marje Aleksandrovne, u Velikoj 
ulici, u onoj istoj sobi koju domaćica u svečanim zgodama naziva 
svojim salonom. Marja Aleksandrovna ima i boudoir. U tom je salonu 
valjano namazan pod i lijepe inozemne tapete. Na pokućstvu, 
prilično nezgrapnom, prevladava crvena boja. Ima kamin, nad 
kaminom zrcalo, pred zrcalom brončani sat s nekakvim amorom, vrlo 
neukusan. Na zidovima između prozora su dva zrcala, s kojih su već 
dospjeli da skinu prevlake. Pred zrcalima su na stolićima opet satovi. 
Kraj stražnjega je zida prekrasan glasovir, naručen za Zinu; Zina je 
muzičarka. Uz naloženi kamin porazmješteni su naslonjači, koliko 


može da bude, u slikovitu neredu; među njima je stolić. Na drugom 
kraju sobe drugi je stol, prekriven stolnjakom, koji te zasljepljuje 
bjelinom; na njemu vri srebren samovar i izabran je prilično lijepi 
čajni pribor. Oko samovara i čaja posluje dama, koja živi kod Marje 
Aleksandrovne kao neka daleka rođakinja, Nastasja Petrovna 
Zjablova. Dvije-tri riječi o toj dami. Ona je udovica, preko trideset joj 
je godina, crnomanjasta je, svježe boje u licu i živih, 
tamnokestenjavih očiju. Uopće je ljepuškasta. Vesele je naravi i 
velika smijačica, prilično lukava, naravno, brbljavica i razumije se u 
svoje poslove. Ima dvoje djece, uče negdje. Žarko želi da se opet 
uda. Vlada se prilično slobodno. Muž joj je bio časnik. Sama Marja 
Aleksandrovna sjedi kraj kamina, divne volje i u svijetlozelenoj haljini 
koja joj savršeno pristaje. Neobično se obradovala što je došao 
knez, koji tog časa sjedi gore i dotjeruje se. Toliko se ona raduje te 
čak i ne nastoji da prikrije radost. Pred njom stoji i prenemaže se 
mlad čovjek i oduševljeno pripovijeda nešto. Po očima mu se vidi da 
želi ugoditi slušateljicama. Dvadeset i pet mu je godina. Manire bi 
mu bile lijepe, ali on često zapada u zanos, a osim toga neobično 
želi biti duhovit i dosjetljiv. Odjeven je izvrsno, bjelokos, ljepuškast. 
Ali mi smo već govorili o njemu: to je gospodin Mozgljakov, koji 
pobuđuje velike nade. Marja Aleksandrovna rnisli da je u njega 
ponešto prazna glava, ali ga dočekuje usrdno. On je prosac njene 
kćeri, Zine, i nastoji da joj svojom ostroumnošću i veseljem strgne s 
usana smiješak. Ali je ona prema njemu očito hladna i nehajna. 
Ovog časa stoji ona po strani, kod glasovira, i lista prstićima 
kalendar. To je jedna od onih žena koje pobuđuju sveopće zanosno 
čuđenje kad se pojavljuju u društvu. Lijepa je, da i ne može biti 
ljepša: visoka rasta, crnomanjasta, čudesnih, skoro sasvim crnih 
očiju, stasita, bujnih, divnih grudi. Ramena i ruke su joj antikne, 
nožica zamamna, hod kraljevski. Danas je malo blijeda; ali zato če ti 
se njene punačke, rumene usnice, divno nacrtane, između kojih se 
kao niz bisera sjaju jednaki, sitni zubi, tri dana prisnivati ako ih ma i 
jedan put pogledaš. Izražaj joj je ozbiljan i strog. Monsieur 
Mozgljakov kao da se boji njena uporita pogleda; barem se čini kao 
da se on grči kad joj kradomice dobaci pogled. Kretnje su joj bahate i 
nehajne. U priprostoj je, bijeloj muslinskoj haljini. Bijela joj boja 
izvanredno pristaje; uostalom, njoj pristaje sve. Na prstiću joj je 


prsten, spleten od nečije kose, sudeći po boji nije od mamine. 
Mozgljakov nikad nije smio da je zapita: čija je to kosa? Jutros je 
Zina nekako osobito šutljiva i čak tužna, kao da je zabrinuta zbog 
nečega. Zato je Marja Aleksandrovna voljna da govori bez 
prestanka, premda i ona pogledava ponekad kćer nekakvim 
osobitim, sumnjivim pogledom, uostalom, čini to kradom, kao da se i 
ona nje boji. 

— Tako se radujem, tako se radujem, Pavle Aleksandroviču — 
cvrkuće ona — te bih da kroz prozor vičem to svima i svakomu. | ne 
govorim o onom radosnom iznenađenju što ste nam priredili, meni i 
Zini, kad ste doputovali dvije sedmice prije nego što ste obećali; to je 
već nešto posebno. Neobično se radujem što ste dovezli ovamo toga 
miloga kneza. Da znate kako ja volim toga divnoga starčića! Ali ne, 
ne! Vi mene nećete razumjeti! Vi, mladež, nećete razumjeti moj 
zanos, kakogod ja vas uvjeravala! Znate li što je on bio meni nekad, 
prije nekih šest godina, sjećaš se, Zina? Nego, zaboravila sam: ti si 
onda gostovala kod tetke... Vi nećete povjerovati, Pavle 
Aleksandroviču; ja sam mu bila voditeljica, sestra, mati! Slušao me 
kao dijete! Bilo je u našoj vezi nešto naivno, nježno i oplemenjeno; 
dapače, kao nešto pa-stirsko... | ne znam kako bih to i nazvala! Zato 
se, dakle, on i sjeća sada sa zahvalnošću jedine moje kuće, ce 


pauvre prince! Znate li, Pavle Aleksandroviču, da ste vi njega 
možda spasili time što ste ga dovezli k meni! Ojađena sam srca 
mislila o njemu tih šest godina. Vi nećete povjerovati: čak i u snu mi 
se on prisnivao. Kažu đa ga je to čudovište od žene začaralo, 
upropastilo. Ali ste ga vi napokon iščupali iz tih kliješta! Ta treba 
iskoristiti slučaj i spasiti njega zauvijek. Ali, pripovijedite mi još 
jedanput kako vam je to pošlo za rukom? Opišite mi najpodrobnije 
sve o vašem sastanku. Maloprije sam u žurbi pazila samo na ono 
glavno, ali sve te sitnice i stvaraju, štono riječ, pravi sok! Neobično 
volim sitnice, pa i u najvažnijim zgodama pazim najprije na sitnice... 
i... dok on još dotjeruje... 

— Pa sve ono isto što sam vam već pripovijedao, Marja 
Aleksandrovna! — rado prihvaća Mozgljakov, voljan da pripovijeda 
ma i deseti put — u tome on uživa. — Putovao sam cijelu noć, 
razumije se, cijelu noć nisam spavao — možete da zamislite kako 


sam se žurio! — nadovezuje, obraćajući se Zini — jednom riječju, 
grdim, vičem, ištem konje, čak se i kavžim po stanicama: da se 
naštampa, izišla bi cijela poema po najnovijem ukusu! Uostalom, 
ostavimo to! Točno u šest sati ujutro stižem na posljednju stanicu, u 
Igiševo. Prozebao sam, neću ni da se grijem, vičem: konje! Uplašio 
sam paziteljicu s naprščetom; sada joj je, čini mi se, nestalo 
mlijeka... Divan sunčani izlazak. Znate, ta se studen prašina rumeni, 
srebri! Ne pazim ni na što; jednom riječju, hitim navrat-nanos! Konje 
sam iskavžio; oteo sam ih nekom koleškom savjetniku i gotovo ga 
izazvao na dvoboj. Kazuju mi da se prije četvrt sata odvezao sa 
stanice neki knez, vozi se svojim konjima, prenoćio je. Jedva i 
slušam, sjedam, letim, kao da sam se otrgnuo s lanca. Ima nešto 

nalik na Feta;“' u nekoj elegiji. Točno devet vrsta od grada, baš na 
zaokretu u Svetozerski manastir, vidim, dogodila se čudna zgoda. 
Golema putna kočija leži prevaljena, kočijaš i dva lakaja u nedoumici 
stoje pred njom, a iz prevaljene se kočije razliježe krika i vapaj što 
razdire dušu. Mislio sam da se provezem: šta me se tiče! Ali 
prevladalo čovjekoljublje, koje svakud, kako veli Heine, zabada nos. 
Zaustavljam se. Ja, moj Semjon, kočijaš — također ruska duša, 
hrlimo u pomoć, i tako, u šestoro, dižemo napokon kočiju, postavljalo 
je na noge, kojih ona, istinabog, i nema, jer je na salincima. Pomogli 
su još i seljaci s drvima, vozili se u grad, dobili od mene napojnicu. 
Mislim: to je jamačno onaj isti knez! Gledam: bože moj! On glavom, 
knez Gavrila! To je susret! Vičem mu: »Kneže! Ujo!« On me dakako 
na prvi pogled nije gotovo ni prepoznao; ali me doskora prepoznao... 
kad me je drugi put pogledao. Priznajem vam ipak, teško da on i 
sada razumije tko sam ja, i smatra mene, čini se, za nekoga 
drugoga, a ne za rođaka. Vidio sam ga prije svojih sedam godina u 
Petrogradu; a, razumije se, onda sam bio dječak. Zapamtio sam 
njega; on me zapanjio, — ali otkud bi on mene pamtio! Predstavljam 
se; on je oduševljen, grli me, a međutim sav dršće od prepasti i 
plače, bogami, plače, vidio sam to svojim očima! Ovamo-onamo 
nagovorio sam ga napokon da presjedne u moja kola i barem na 
jedan dan da se svrati u Mordasov, da se povrati i odmori. On 
pristaje bez pogovora... Izjavljuje mi da putuje u sSvetozerski 
manastir, jeromonahu Misailu, kojega on štuje i cijeni; da je 


Stepanida Matvejevna — a tko od nas rođaka nije čuo za Stepanidu 
Matvejevnu? — ona me lanjske godine omelom otjerala iz 
Duhanova; da je ta Stepanida Matvejevna dobila list s viješću, da joj 
je netko u Moskvi na samrti: otac ili kći, ne znam tko zapravo, a i ne 
zanima me da znam; možda i otac i kći zajedno; možda s pridom još 
kakva nećaka koji služi u poreznoj službi... Jednom riječju, toliko se 
zbunila te odlučila da se na desetak dana rastane od svoga kneza i 
odletjela u Moskvu da je ukrasi svojom nazočnošću. Knez sjedio 
dan, sjedio dva dana, udešavao vlasulje, pomadio se, bojio se, 
vračao u karte (možda i u bob); ali nije mogao da bude bez 
Stepanide _Matvejevne! Dao upregnuti konje i otputio se u 
Svetozerski manastir. Netko se od domara, bojeći se nevidljive 
Stepanide Matvejevne, bio odvažio da prigovori; ali knez nije 
popuštao. Odvezao se jučer poslije objeda, prenoćio u Igiševu, u 
zoru krenuo sa stanice i baš na zaokretu jeromonahu Misailu odletio 
s kočijom gotovo u jarugu. Ja ga spasio, nagovorio ga da se svrati k 
našoj zajedničkoj prijateljici, mnogo poštovanoj Marji Aleksandrovni; 
on mi veli da ste vi najčarobnija dama od sviju što ih je ikad znao — i 
eto nas ovdje, a knez se sada gore dotjeruje, uz pomoć svoga 
komornika, kojega nije zaboravio da povede i kojega nikad i ni u 
kojem slučaju neće zaboraviti da povede, jer će prije pristati da umre 
nego da pred dame dođe bez nekih priprava ili, da se bolje kaže, 
ispravaka... Eto, to vam je cijela pripovijest! Eine allerliebste 


Geschichte!“ 

— O kakav je on humorist, Zina! — uzvikne Marja Aleksandrovna 
kad ga je saslušala — kako on to milo pripovijeda! — Ali poslušajte, 
Paul — jedno pitanje: objasnite mi točno vaše srodstvo s knezom! Vi 
njega zovete ujakom? 

— Bogami ne znam, Marja Aleksandrovna, kako sam mu i po 
čemu sam mu rođak; čini mi se, devete peći žarilo, a možda i nije 
žarilo, nego desete peći zagrtalo. Svemu tomu nisam ja kriv, nego je 
sve to skrivila tetića Aglaja Mihajlovna. Uostalom, tetica Aglaja 
Mihajlovna i nema drugoga posla nego da na prste prebraja rođake; 
ona me i otjerala lanjske godine da odem k njemu u Duhanovo. 
Trebalo je da ode sama! Naprosto, ja njega nazivam ujom; on se 
odaziva. Eto to vam je sve naše srodstvo, barem danas... 


— Ali ja ipak ponavljam, jedini vas je Bog mogao uputiti da njega 
dovedete pravo k meni! Dršćem kad zamislim što bi bilo od njega 
jadnika da je dospio kome god drugomu, a ne meni. Ta njega bi 
ovdje raznijeli, raskidali na komadićke, pojeli! Bacili bi se na njega 
kao na rudnik, na zlatnu iskopinu, okrali bi ga vjerojatno! Ne možete 
ni da zamislite kako su ovdje sebični, podli i neiskreni ljudi, Pavle 
Aleksandroviču!... 

— Ah, bože moj, pa komu bih ga i dovezao nego k vama; — 
kakvi ste vi, Marja Aleksandrovna! — prihvaća Nastasja Petrovna, 
udovica, i razlijeva čaj. — Ta neće ga voditi k Ani Nikolajevni, šta 
mislite? 

— A šta on tako dugo ne izlazi? To je čak i čudno — govori Marja 
Aleksandrovna i nestrpljivo ustaje. 

— Ujo? Da, ja mislim, on će se ondje još pet sati oblačiti! Osim 
toga, kako je on posve izgubio pamćenje, to je možda i zaboravio da 
je došao vama u goste. Ta to je nadasve čudan čovjek, Marja 
Aleksandrovna! 

— Ah, okanite se, molim vas, šta vi to govorite! 

— Nikako ono što vi, Marja Aleksandrovna, a prava je istina. Ta 
to je polusastavina, a nije čovjek! Vi ste ga vidjeli prije šest godina, a 
ja sam ga vidio prije sata. Ta to je polupokojnik! Ta to je samo 
uspomena na čovjeka; ta njega su zaboravili da sahrane! Ta u njega 
su umetnute oči, plutene noge, sav je na perima, i govori na perima! 

— Bože moj, kakav ste vi, svejedno, vjetropir, to sad vidim kad 
vas slušam! — uzvikne Marja Aleksandrovna i poprima strog izraz. 
— I kako vas nije stid, mlada čovjeka, rođaka, da tako govorite o 
čestitu starčiću! Da i ne govorim o njegovoj besprimjernoj dobroti — i 
glas joj dobiva nekakav dirljiv izražaj — sjetite se da je to preostatak, 
tako reći, izdanak naš aristokracije. Prijatelju moj, mon ami! 
Razumijem da se vi nestašite nekakvim tamo vašim novim idejama, 
o kojima neprestano razglabate. Ali, bože moj! Ja sam i sama vaših 
novih ideja! Razumijem da je osnova vašemu pravcu plemenita i 
poštena. Osjećam da u tim novim idejama ima čak nešto uzvišeno; 
ali sve mi to ne smeta da vidim i izravnu, rekla bih, praktičnu stranu 
stvari. Živjela sam među svijetom, vidjela sam više nego vi, a, 
najzad, ja sam mati, a vi ste mladi. On je starkelja i zato je u vašim 
očima smiješan! Štoviše, prošli ste put govorili čak i to da kanite 


osloboditi svoje kmetove, i da se i mora učiniti nešto za ovo doba, i 
sve to zato jer ste se načitali tamo nekakva vašega Shakespearea! 
Vjerujte, Pavle Aleksandroviču, vaš je Shakespeare već davno, 
predavno, preživio svoje vrijeme, a da uskrsne, ne bi svom svojom 
pameću dokučio ni najneznatniju pojavu našeg života. Ako u 
današnjem našem društvu ima išta viteško i veličanstveno, to je baš 
u višem staležu. Knez je i u rogožini knez, knez će i u kućerku biti 
kao u dvoru! A, eto, muž Natalje Dmitrijevne sagradio sebi gotovo 
cijeli dvor — pa ipak je samo muž Natalje Dmitrijevne, i ništa više! A i 
sama Natalja Dmitrijevna, pa i navukla pedeset krinolina — ipak će 
ostati pređašnja Natalja Dmitrijevna, i ništa neće biti viša. | vi ste 
donekle predstavnik višega staleža, jer potječete od njega. | ja 
mislim da mu nisam daleka — a loša je ptica koja kalja svoje 
gnijezdo! Ali, uostalom, vi ćete sami dokučiti sve to bolje nego ja, 
mon cher Paul, i zaboravit ćete vašega Shakespearea. Proričem 
vam — uvjerena sam da čak i sada niste iskreni, pa samo tako 
modarite. Nego, ja sam se zabrbljala. Ostanite ovdje, mon cher Paul, 
ja ću sama otići gore i pogledati šta radi knez. Možda mu što treba, a 
s mojim svijetom... 

I Marja Aleksandrovna brže ode iz sobe kad se sjetila svojega 
Svijeta. 

— Marja Aleksandrovna kao da se veseli što knez nije dopao toj 
pomodarki, Ani Nikolajevni. A svejednako je uvjeravala da mu je 
rođakinja. Sada će valjda svisnuti od jeda! — napomenu Nastasja 
Petrovna; ali kad je opazila da joj ne odgovaraju, i kad je pogledala 
Zinu i Pavla Aleksandroviča, gospođa se Zjablova odmah dosjetila i 
izišla iz sobe, tobože po poslu. Uostalom, odmah je sebe bogato 
nagradila, stala pred vrata i počela prisluškivati. 

Pavel Aleksandrovič se obratio odmah zini. Bio je silno uzbuđen, 
glas mu drhtao. 

— Zinaida Afanasievna, vi se ne srdite na mene? — progovori 
bojažljivo i moleći. 

— Na vas? A zašto? — reći će Zina, a malo se zarumenjela i 
uznijela prema njemu divne oči. 

— Radi mojega preranoga dolaska, Zinaida Afanasjevnal Nisam 
izdržao, nisam mogao da čekam još dvije sedmice... | u snu ste mi 


se prisnivali. Doletio sam da doznam svoju sudbinu... Ali vi se 
mrštite, vi se srdite! Zar ni sada neću saznati ništa presudno. 

Zinaida se zaista namrštila. 

— Očekivala sam da ćete o tom zapodjeti razgovor — odgovori 
ona, opet oborenih očiju, snažnim i strogim glasom, a u glasu se 
osjećala zlovolja. — | kako mi je to očekivanje bilo vrlo teško, to je 
tim bolje što se brže razbilo. Vi opet tražite, naime, molite odgovor. 
Izvolite, ja vam ga ponavljam, jer moj je odgovor svejednako isti kao 
i prije: počekajte! Ponavljam vam — nisam se još odlučila i ne mogu 
vam obećati da ću vam biti žena. To se ne traži silom, Pavle 
Aleksandroviču. Ali da vas umirim, nadovezujem da vas još ne 
odbijam zauvijek. Da znate još: što vam sad ulijevam nadu u 
povoljnu odluku, činim to jedino zato što uzimam u obzir vašu 
nestrpljivost i nemir. Ponavljam želim ostati sasvim slobodna u svojoj 
odluci, te ako vam budem napokon rekla da ne pristajem, ne smijete 
me kriviti da sam vam ulijevala nadu. Znajte, dakle, to! 

— Šta je, dakle, šta je to! — uzviknuo Mozoljakov žalostivim 
glasom. — Zar je to nada! Mogu li ja iz vaših riječi crpsti bar ikakvu 
nadu, Zinaida Afanasjevna? 

— Sjetite se svega što sam vam kazala, i crpite što vas volja. Od 
volje vam. A ja neću dometnuti ništa više. Ne odbiJaim vas još nego 
samo kažem, čekajte. Ali vam ponavljam, pridržavam potpuno pravo 
da vas odbijem, ako ushtjednem. Pridodat ću još jedno, Pavle 
Aleksandroviču, ako ste doputovali prije roka, utvrđenog za odgovor, 
da poradite zaobilaznim putovima, nadajući se tuđoj protekciji, na 
primjer, možda maminu utjecaju, to ste se i te kako prevarili u 
računu. Onda ću vas odmah odbiti, čujete li? A sada je dosta, i 
molim vas da mi do određenog vremena ne spominjete o tom ni 
riječi. 

Sva je ta besjeda izrečena suho, tvrdo i bez zapinjanja, kao da je 
unaprijed naizust naučeno. Monsieur Paul osjetio da je nasamaren. 
U taj se mah vratila Marja Aleksandrovna. Za njom, skoro odmah, 
gospođa Zjablova. 

— Odmah će on, čini mi se, sići, Zina! Nastasja Petrovna, 
skuhajte brzo ponovo čaj! — Marja se Aleksandrovna čak i nešto 
uzrujala. 


— Ana Nikolajevna je već poslala da štogod sazna. Njena 
Anjutka dotrčala u kuhinju te ispitivala. Baš se srdi sada! — objasnila 
Nastasja Petrovna leteći put samovara. 

— A šta je meni do toga! — reći će Marja Aleksandrovna, preko 
ramena odgovarajući gospođi Zjablovoj. — Baš kao da mene zanima 
da znam šta vaša Ana Nikolajevna misli. Vjerujte, neću joj nikoga 
tajom slati u kuhinju. | čudim se, zaista se čudim zašto vi svejednako 
smatrate mene za neprijateljicu te bijedne Ane Nikolajevne, i ne 
samo vi jedini nego i svi u gradu? Pozvat ću se na vas, Pavle 
Aleksandroviču! Vi znate nas obje — zašto bih joj ja, dakle, bila 
neprijateljica? Radi prvenstva? Ali ja sam ravnodušna prema tom 
prvenstvu. Neka je, neka bude prva! Ja sam prva pripravna da se 
odvezem njoj, da joj čestitatm na njenom prvenstvu. I, najzad — sve 
je to nepravo. Ja ću se zauzeti za nju, ja sam dužna da se zauzmem 
za nju! Nju kleveću. Zašto je svi napadate? Mlada je i voli gizdu — je 
li zato? A po mojem je mišljenju i bolja gizda nego štogod drugo, eto, 
kao Natalja Dimitrijevna, koja... to voli iznad svega. Je li zato što Ana 
Nikolajevna odlazi u goste i ne može da sjedi kod kuće? Ah, bože 
moj! Ona nema nikakve naobrazbe i teško joj je, dakako, rasklopiti, 
na primjer, knjigu ili zabaviti se čimgod dva časka neprekidno. Ona 
koketira i s prozora žagri očima za svakim tkogod prođe ulicom. 
Zašto je uvjeravaju da je ljepuškasta kad je u nje samo bijelo lice, i 
ništa više? Ona je na sprdnju na plesu — priznajem! Ali zašto je 
uvjeravaju da krasno pleše polku? Ona nosi grozomorne nakite i 
šešire — ali zar je ona kriva što joj bog nije dao ukusa, nego joj, 
naprotiv, dao toliko lakovjernosti. Uvjerite je da je lijepo pribosti na 
kosu bombonski papirić, pa će ga pribosti. Ona je spletkarka — ali to 
je ovdašnja navada: tko ovdje ne spletkari? Njoj dolazi Sušilov sa 
svojim zaliscima, i jutrom i večerom, i samo što ne dolazi i po noći. 
Ah, bože moj, muž se dabome karta do pet sati izjutra! Uz to i ima 
ovdje toliko loših primjera! Napokon, sve je to možda i kleveta. 
Jednom riječju, ja ču se uvijek, uvijek zauzimati za nju!... Ah, bože 
moj! Evo i kneza! To je on, on! Prepoznala bih ga među tisuću ljudi! 
Napokon vas vidim, mon prince! — uzviknula Marja Aleksandrovna i 
poletjela u susret knezu koji je ušao. 


GLAVA IV 


Na prvi letimični pogled nećete toga kneza smatrati za starca, i 
tek kad ga pogledate pobliže i pomnije, vidjet ćete da je to nekakav 
mrtvac na perima. Upotrijebila su se sva vještačka sredstva da se ta 
mumija kostimira u mladića. Divna vlasulja, zalisci, brci i španjolska 
bradica najizvrsnije crne boje sakrivaju i polovicu lica. Lice je 
neobično vješto nabijeljeno i narumenjeno i na njemu skoro i nema 
bora. Kamo su se djele? — Ne zna se. Odjeven je sasvim po modi, 
kao da je sišao s modne slike. Na njemu je neki polufrak, ili nešto 
tome nalik, bogme ne znam šta je zapravo, samo je nešto neobično i 
suvremeno, stvoreno za jutarnje posjete. Rukavice, ogrlica, prsluk, 
rubenina i sve drugo — sve je to zasljepljivo svježinom odavalo 
istančan ukus. Knez nahramuje malko, ali nahramuje tako spretno 
kao da po modi mora da bude i to. U oku mu je stakalce, u onom 
istom oku koje je i tako stakleno. Knez je prožet parfumima. Kad 
razgovara, oteže neke riječi nekako osobito — možda od staračke 
nemoći, možda zato jer su mu svi zubi umetnuti, možda i radi veće 
dostojanstvenosti. Neke slogove izgovara neobično slatko, a osobito 
naglašava slovo e. Da mu izlazi nekako kao dde, samo još ponešto 
slađe. U svim mu je manirama nešto nehajno, nešto što je potpuno 
usvojio u svom gizdelinskom životu. Ali uopće, ako se i očuvalo 
štogod od toga njegova pređašnjega, gizdelinskoga života, to se 
očuvalo već nekako nesvjesno, u obliku neke nejasne uspomene, u 
obliku neke preživljene opajane starine, koju, žalibože, ne mogu da 
ožive nikakve kozmetike, korseti, parfumeri i vlasuljari. | zato ćemo 
bolje učiniti ako unaprijed priznamo da je starčiću, ako i nije jos 
ishlapjela pamet, ishlapjelo već odavno sjećanje, te se svaki čas. 
buni, ponavlja i čak se posve zariče. Treba ti i umjesnosti da govoriš 
s njim. Ali Marja Aleksandrovna se uzda u sebe, pa kad je ugledala 
kneza, zapala u neiskazan zanos. 

— Ta vi se niste ništa, ništa promijenili! — kliče ona, hvata. gosta 
za obje ruke i posađuje ga na udoban naslonjač. — Sjednite, 
sjednite, kneže! Šest godina, šest punih godina nismo se viđali, i ni 
jednoga pisma, čak ni retka za sve to vrijeme! O, koliko ste vi meni 
skrivili, kneže! Kako sam se ljutila na vas, mon cher prince! No — 
čaja, čaja! Ah, bože moj, Nastasja Petrovna, čaja! 


— Zahvaljujem, za-hva-ljujem, op-prostite! — šuškeče knez 
(zaboravili smo kazati da on malko šuškeče, ali i to čini kao po 
modi). — O-pro-sti-te! | zamislite, još lanjske sam godine htio da sva- 


ka-ko dođem ovamo — nadovezuje i lornjira sobu. — Ali su me 
zaplašili: tu je, vele, bila ko-le-ra... 
— Nije, kneže, nije u nas bilo kolere — govori Marja 


Aleksandrovna. 

— Ovdje je bila, ujo, goveđa kuga! — umeće Mozgljakov, da se 
istakne. Marja Aleksandrovna ga mjeri strogim pogledom. 

— Ta, da, goveđa kuga, ili nešto nalik tome... Ostao sam dakle. 
Pa, kako vaš muž, mila moja Ana Nikolajevna? Sve u svojem proku- 
rorskom poslu? 

— N-ne, kneže — Marja Aleksandrovna če malo mucajući. — 
Moj muž nije pro-ku-ror... 

— Kladim se da se ujo zbunio te vas drži za Anu Nikolajevnu 
Antipovu! — uzvikuje dovitljivi Mozgljakov, ali se odmah trga kad je 
opazio da je Marja Aleksandrovna sva u neprilici i bez tih 
objašnjenja. 

— Pa, da, Anu Nikolajevnu, i... i... (sve ja zaboravljam!) Pa, da, 
Antipovnu, baš Antipovnu — potvrđuje knez. 

— N-nije, kneže, vi ste se strašno zabunili — govori Marja 
Aleksandrovna gorko se smiješeći. — Ja nisam nipošto Ana 
Nikolajevna i, priznajem, nisam se nikako nadala da me nećete 
poznati! Vi ste me zadivili, kneže! Ja sam vaša nekadašnja 
prijateljica, Marja Aleksandrovna Moskaljova. Sjećate li se, kneže, 
Marje Aleksandrovne?... 

— Marje A-leks-and-rovne! Zamislite! A ja sam baš mi-sli-o da vi 
upravo jeste (kako se zove) — pa, da, Ana Vasiljevna... C'est 

dćlicieuxt Nisam se dakle dovezao na pravo mjesto. A ja sam 
mislio, prijatelju, da me ti voziš baš k toj Ani Matvejevni. C'est 


charmanti ži Uostalom, to se meni često događa... Često se 
dovezem na krivo mjesto! Ja sam uopće zadovoljan, uvijek sam 
zadovoljan, dogodilo se što mu drago. Vi, dakle, niste Nastasja 
Vasiljevna? To je zanimljivo. 

— Marja Aleksandrovna, kneže, Marja Aleksandrovna! O, koliko 
ste vi meni skrivili! Da zaboravljate svoju najbolju, najbolju 


prijateljicu! 

— Pa, da, naj-bolju prijateljicu... pardon, pardon! — šuškeće 
knez, a zagledao se u Zinu. 

— A ovo je moja kći Zina Vi se još ne znate, kneže. Nje nije bilo 
onda kad ste bili ovdje, sjećate se... godine? 


— To je vaša kći! Charmante, charmante! — mrmlja knez i 
m ' : 2116 oo u 
pomamno lornjira Zinu. — Mais quelle beautć! & — šapće, očito 
zapanjen. 
— Caja, kneže — govori Marja Aleksandrovna da kneževu 


pažnju svrati na kozačića, koji pred njim stoji sa poslužavnikom u 
rukama. Knez uzima tacu i zagledava se u dječaka punačkih, 
rumenih obraščića. 

— A-a-a, to je vaš mališ? — govori. — Kako je lje-puš-kast mališ! 
|-i-i zacijelo se dobro... vlada? 

— Doista, kneže — brže ga prekida Marja Aleksandrovna — čula 
sam za preužasnu zgodu! Priznajem, bila sam izvan sebe od 
prepasti... Niste li se ugruhali? Pazite! To se ne smije zanemarivati. 

— Izvalio! Izvalio! Izvalio kočijaš! — kliče knez s neobičnim 
oduševljenjem. — Mislio sam već da nastaje propast svijeta ili 
štogod slično, i tako sam se, priznajem, uplašio da mi se — oprosti, 
ugodniče! — smrklo pred očima! Nisam očekivao, nisam očekivao! 
Nisam nikako o-čekivao! | sve je to skrivio moj kočijaš Fe-o-fil! U 
tebe se i uzdam u svemu, prijatelju moj: odredi i istraži dobro. U-vje- 
ren sam da mi je on radio o gla-vi. 

— Dobro, dobro, ujo! — odgovara Pavel Aleksandrovič — sve ću 
istražiti! Ali poslušajte, ujo! Oprostite mu radi današnjega dana, a? 
Šta mislite? 

— Nipošto mu neću oprostiti! Uvjeren sam da mi je radio o glavi! 
On i još Lavrentij, kojega sam kod kuće ostavio. Zamislite: nahvatao 
se, znate, nekakvih novih ideja! Neko se poricanje javilo u njemu... 
Jednom riječju: komunist, u potpunom smislu te riječi! Bojim se i 
sastajati se s njim! 

— Ah, kakvu ste istinu kazali, kneže! — kliče Marja 
Aleksandrovna. — Ne biste povjerovali kako se i ja mučim s tim 
nevaljalcima! Zamislite: sada sam promijenila dvojicu svojih slugu, i 


tako su, priznajem, glupi da se naprosto kinjim s njima od jutra do 
mraka. Ne biste, kneže, povjerovali kako su oni glupi! 

— Pa, da, pa, da! Ali, priznajem, ja i volim kad je lakaj donekle 
glup — napominje knez koji se, kao i svi starčići, veseli kad mu 
brbljariju slušaju s puzavošću. — Lakaju to nekako pristaje, i čak mu 
je na diku ako je dobrodušan i glup. Razumije se, samo u nekim slu- 
ča-je-vi-ma. Od toga postaje do-sto-jan-stve-ni-ji, na licu mu se javlja 
neki sve-ča-ni izraz i, jednom riječju, više ima uljuđenosti, a ja od 
sluge iziskujem prije svega u-lju-đe-nosti. Eto, ja imam Te-ren-tija. Ta 
ti se, prijatelju, sjećaš Te-ren-tija? Čim sam ga pogledao, prorekao 
sam mu od prvoga maha: ti ćeš biti vratar! Glup je fe-no-menalno! 
Bulji kao tele u šarena vrata! Ali kako je do-stojan-stven, kako mu je 
držanje sve-čano! Jabučica mu je na vratu tako svijetlorumena! A to 
u bijeloj ogrlici, i u svoj paradi, stvara efekt. Od srca sam ga zavolio. 
Gledam ga ponekad i ne mogu da ga se nagledam: baš kao da 
sastavlja disertaciju — tako mu je ozbiljan izraz! Jednom riječju, 
pravi pravcati njemački filozof Kant ili, još pravije, ugojen, debeo 
puran. Savršen comme il faut za slugu!... 

Marja Aleksandrovna hohoće u najoduševljenijem zanosu i čak 
plješće. Pavel Aleksandrovič je prati od svega srca: njega osobito 
zanima ujak. Zahohotala i Nastasja Petrovna. Osmjehnula se čak i 
Zina. 

— Ali, koliko ima u vas, kneže, humora, koliko veselja, koliko 
oštroumnosti! — kliče Marja Aleksandrovna. — Dragocjene li 
sposobnosti zapažati najsitniju, najsmješniju crtu!... | nestati iz 
društva, zatvoriti se na punih pet godina! S takvim talentom! Ta vi 
biste, kneže, mogli pisati! Vi biste _ mogli ponoviti Fonvizina, 
Gribojedova, Gogolja!... 

— Pa, da, pa, da! — govori sasvim zadovoljni knez — mogu po- 
no-viti... i znate, ja sam bio neobično oštrouman u pređašnje vrijeme. 
Dapače, i za pozornicu sam napisao vau-de-ville. Bilo je tamo 
nekoliko div-nih kupleta! Ali, nisu ga nikad igrali... 

— Ah, kakva bi to bila milota pročitati! | Znaš, Zina, sada bi bio 
zgodan čas! Kod nas se baš okupljaju da obrazuju teatar — za 
patriotsku žrtvu, kneže, za pomoć ranjenicima... pa bi bio zgodan 
vaš vaudeville! 


— Dakako! Ja sam i pripravan da ga opet napišem... nego 
sasvim sam ga zaboravio. A ondje su, sjećam se, bila dva-tri takva 
kalambura, da... (i knez poljubi sebi ruku). I, uopće, kad sam bio u 
ino-zem-stvu, izazivao sam prave furore. Sjećam se lorda Byrona. 
Bili smo u prija-telj-stvu. Divno je na Bečkom kongresu igrao 


krakowiak. 5 

— Lord Byron, ujo! Molim vas, ujo, šta vi to kažete? 

— Pa, da, lord Byron. Uostalom, možda to i nije bio lord Byron, 
nego tkogod drugi. I nije lord Byron, nego neki Poljak! Sada se dobro 
sjećam. I nadasve je o-ri-gi-na-lan bio taj Poljak: izdavao se za grofa, 
a kasnije se razabralo da je bio neki kuhar. Samo je div-no igrao 
krakowiak i naposljetku slomio nogu. Ja sam još onda o toj zgodi 
sastavio stihove: 


Naš Po-ljak 
Igrao krakowiak... 


A onda... a onda, dalje se i ne sjećam... 


— A kad je nogu skrhao, 
Igrati prestao... 


— I zacijelo je tako, ujo! — kliče Mozgljakov, sve se jače i jače 
oduševljavajući. 

— Čini mi se da je tako, prijatelju — odgovara ujo — ili štogod 
slič-no. Nego možda i nije tako, samo su ispali izvanredno zgodni 
stihići.. Ja sam uopće zaboravio sada neke događaje. To je meni od 


poslova. 
— Pa recite, kneže, ta čime ste se za sve to vrijeme bavili u vašoj 
samoći? — zanima se Marja Aleksandrovna. — Tako sam često 


mislila o vama, mon cher prince, priznajem, ginem od nestrpljivosti 
da podrobnije čujem o tom... 

— Čime sam se bavio? Ta, uopće, znate, mnogo je po-slo-va. 
Nekad se odmaraš; a gdjekad, znate, hodam, zamišljam različite 
stvari... 

— U vas je, ujo, zacijelo neobično jaka uobrazilja? 


— Neobično jaka, mili moj. Ponekad zamislim tako nešto da se 
kasnije i sam sebi ču-dim. Kad sam bio u Kadujevu... A propos! Ta ti 
si, čini mi se, bio kadujevski vicegubernator? 

— Ja, ujo? Šta vi to, molim vas, govorite! — uzvikuje Pavel 
Aleksandrovič. 

— Zamisli, prijatelju! A ja sam tebe neprestano držao za 
vicegubernatora, pa mislim: šta je to u njega odjednom kao nekako 
sasvim drugačije li-ce?... U onoga je, znaš, lice bilo tako do-sto-jan- 
stveno, pametno. Ne-o-bično je pametan čovjek bio, i sve je stihove 
sa-stav-ljao za različite prigode. Malko je, ovako sa strane, nalikovao 
na bundevskoga kralja... 

— Ne, kneže — prekide ga Marja Aleksandrovna — kunem vam 
se, vi čete se upropastiti takvim životom! Zatvoriti se na pet godina u 
zabit, nikoga ne vidjeti, nikoga ne slušati! Ta vi ste, kneže, 
upropašten čovjek! Zapitajte koga god hoćete od onih koji su vam 
odani, i svatko će vam reći da ste upropašten čovjek! 

— Zar? — uzvikuje knez. 

— Uvjeravam vas; ja vam govorim kao prijateljica, kao vaša 
sestra! Govorim vam zato jer ste mi dragi, jer je spomen na prošlost 
meni svet! Kakav bi mi probitak bio da licemjerim? Nije, treba da vi 
do temelja promijenite svoj život — jer čete se razboljeti, istrošit čete 
sebe, umrijet čete.., 

— Ah, bože moj! Zar ću ja tako brzo umrijeti! — uzvikuje uplašeni 
knez — i zamislite, vi ste pogodili: užasno me muče hemoroidi, 
osobito od nekoga vremena... | kad imam napadaje to su pri tom 
uopće za-čud-ni simptomi... (Opisat ću vam ih najpodrobnije). Prvo... 

— To ćete vi, ujo, pripovjediti drugi put — prihvaća Pavel 
Aleksandrovič — a sada... ne bi li bilo vrijeme da idemo? 

— Pa da! Dobro, drugi put. To možda i nije tako zanimljivo 
slušati. Ja sada smišljam.. Ali je ipak to neobično zanimljiva bolest. 
Ima različitih epizoda... Sjeti me, prijatelju, kasnije ću ti pripovjediti 
jedan slučaj po-tan-ko... 

— Dakle poslušajte, kneže, vi biste trebali pokušati da se liječite 
u inozemstvu — prekida ga još jedanput Marja Aleksandrovna. 

— U inozemstvu? Pa, da, pa, da! Svakako ću otputovati u 
inozemstvo. Sjećam se kad sam dvadesetih godina bio u 
inozemstvu, bilo je tamo div-no veselje. Zamalo da se nisam oženio 


jednom vikontesom, Francuskinjom. Bio sam onda ludo zaljubljen i 
htio sam da joj posvetim sav svoj život. Uostalom, nisam se oženio 
ja, nego drugi: ja se udaljio samo na dva dana, a drugi pobijedio, 
neki njemački barun; još je kasnije sjedio neko vrijeme u ludnici. 

— Ali, cher prince, ja sam govorila o tom da biste vi morali 
ozbiljno razmisliti o svojom zdravlju. U inozemstvu su takvi liječnici... 
i povrh toga, koliko već vrijedi sama promjena života! Treba da 
svakako odete iz vašega Duhanova, barem na neko vrijeme. 

— Sva-ka-ko! Odavno sam već odlučio, a znate, kanim da se 
liječim hi-dro-pa-tijom. 

— Hidropatijom? 

— Hidropatijom. Već sam se jedanput liječio hi-dro-pa-tijom. Bio 
sam tada u kupalištu. Ondje je bila neka moskovska gospođa, 
zaboravio sam joj već prezime, samo neobično poetična ženska, bilo 
joj je sedamdesetak godina. Uz nju je bila još kći od pedesetak 
godina, udovica, s mrenom na oku. Ta je također skoro u stihovima 
govorila. Kasnije joj se još dogodila nesretna zgo-da: rasrdila se i 
ubila svoju dvorsku djevojku i zbog toga izvedena na sud. Smislile 
one, dakle, da mene liječe vodom. Priznajem, nisam bolovao ni od 
čega, ali, navalile na mene: »Liječi se, liječi se!« Ja od uljudnosti 
započeo piti vodu; mislim: i zaista će mi od-lanuti. Pijem te pijem, 
pijem te pijem, ispio sam cijeli vodopad, i znate, ta je hidropatija 
korisna i neobično mi je koristila, te da se nisam najzad razbolio, 
uvjeravam vas, bio bih zdrav zdravcat... 

— To je sasvim pravilan zaključak, ujo. Recite, ujo, vi ste učili 
logiku? 

— Bože moj! Kakva vi pitanja zadajete! — strogo pripominje 
skandalizirajući se, Marja Aleksandrovna. 

— Učio sam, prijatelju, ali vrlo davno. | filozofiju sam učio u 
Njemačkoj, svršio sam svu nauku, ali sam još onda sve sasvim 
zaboravio. Ali... priznajem vam... tako ste me zaplašili tim bolestima 
da sam se sav razdesio. Ali, ja ću se odmah vratiti... 

— Ta kamo ćete, kneže? — uzvikuje začuđena Marja 
Aleksandrovna. 

— Odmah ću, odmah.. Samo da zapišem jednu novu misao... au 

revoir“... 


— Kakav je on! — uzvikuje Pavel Aleksandrovič i puca od 
smijeha. 

Marja Aleksandrovna gubi strpljenje. 

— Ne razumijem, nikako ne razumijem čemu se smijete! — 
započinje ona žestoko. — Smijati se časnu starčiču, rođaku, 
izvrgavati smijehu svaku njegovu riječ, koristeći se njegovom 
anđeoskom dobrotom! Ja sam se rumenjela za vas, Pavle 
Aleksandroviču! Kažite, dakle, po čemu je on, po vašem sudu, 
smiješan? Ja nisam ničega smiješnoga našla na njemu. 

— Što on ne prepoznaje ljude, što se zna gdjekad zablebetati? 

— Pa to je posljedica užasnoga mu života, užasnoga 
petogodišnjega zatvora pod paskom one paklenske žene. Treba ga 
žaliti, a ne treba mu se smijati. Nije on prepoznao čak ni mene; i 
sami ste bili svjedok. To, štono riječ, vapi već! Treba ga svakako 
spasiti! Ja mu predlažem neka otputuje u inozemstvo, jedino u nadi 
da će možda ostaviti tu... piljaricu! 

— Znate li šta? Njega treba oženiti, Marja Aleksandrovna! — 
kliče Pavel Aleksandrovič. 

— Opet! Ta vi ste poslije svega nepopravljivi, monsier 
Mozgljakov! 

— Nisam, Marja Aleksandrovna, nisam! Sada ja govorim sasvim 
ozbiljno! Zašto ga ne bismo ženili? To je ideja! C'est une idće 


comme une autre! Šta može to da mu naškodi, kažite, molim vas? 
On je, naprotiv, u takvu stanju da ga takvo sredstvo može jedino 
spasiti! Po zakonu se još može oženiti. Prvo, izbavit će se te 
obješenjakinje. (Oprostite mi izraz.) Drugo, i glavno — zamislite da bi 
mogao odabrati djevojku, ili, još bolje, udovicu, milu, dobru, 
pametnu, nježnu, a glavno, siromašnu, koja će ga dvoriti kao kći, te 
će razumjeti da joj je iskazao dobročinstvo kad ju je nazvao svojom 
ženom. A šta bi mu i bilo bolje nego rođeno, nego iskreno i 
plemenito biće, koje će neprestano biti uz njega, mjesto te... žene. 
Razumije se, mora da bude ljepuškasta, jer ujo i danas još voli 
ljepuškaste. Jeste li opazili kako se zagledavao u Zinaidu 
Afanasjevnu? 

— Ta gdje ćete naći takvu mladu? — pita Nastasja Petrovna, koja 
je pomno slušala. 


— Rekoste dakle: možda i vi, ako je samo po volji! Dopustite da 
zapitam: po čemu vi ne biste bili mlada knezu? Prvo, vi ste 
ljepuškasti, drugo, udovica, treće, plemeniti, četvrto, siromašni (jer 
zaista niste bogati), peto, vrlo ste razumna dama, voljet ćete ga, 
dakle, držat ćete ga na pahuljicama, izgruhat ćete iz kuće onu 
gospodu, odvest ćete ga u inozemstvo, hranit ćete ga krupicom na 
mlijeku i bombonima, sve to upravo do onoga časa dok ne ostavi 
ovaj tašti svijet, što će biti upravo za godinu dana, a možda i za dva i 
pol mjeseca. Onda ste vi kneginja, udovica, bogatašica, a za 
nagradu vašoj odrješitosti udajete se za markiza ili za general- 


intendanta. C'est joli, LS zar nije? 

— Pi, bože moj! Ta ja bih se, čini mi se, zaljubila u njega, 
golubana, od same zahvalnosti da me samo zaprosi! — kliče 
gospođa zjablova, a tamne joj se, izražajne oči zablistale. — Ali sve 
je to besmislica! 

— Besmislica? Hoćete li da ne bude besmislica? Ded me 
zamolite lijepo, a onda mi odrežite prst ako još danas ne budete 
njegova mlada! Ta nije ništa lakše nego uju nagovoriti ii namamiti na 
štogod! On svejednako govori: »Pa, da, pa, dal« — I sami ste čuli. 
Oženit ćemo ga tako da neće ni osjetiti. Pa prevarit ćemo ga i oženit 
ćemo ga: ta njemu je samomu na korist, molim vas!... Nagizdajte se 
za svaki slučaj, Nastasja Petrovna! 

Zanos monsieur Mozgljakova prelazi čak u žar. Gospodi 
Zjablovoj, kakogod bila razborita, porasle ipak zazubice. 

— Ta ja i bez vas znam da sam danas prava musavica — 
odgovara ona. — Sasvim sam se zapustila, odavno ništa sebi ne 
uobražavam. | postala sam eto takva madame Griboussier... A zar 
se ja zaista doimam kao kuharica? 

Za sve to vrijeme Marja Aleksandrovna je sjedila s nekim 
neobičnim izrazom na licu. Neću se prevariti ako reknem da je čudni 
prijedlog Pavla Aleksandroviča slušala s nekom prepašću, nekako 
zaplašena... Napokon se snašla. 

— Sve je to, recimo, vrlo lijepo, ali sve je to besmislica i 
nesklapnost, a što je najvažnije, dolazi u sasvim nezgodan čas — 
oštro ona prekida Mozgljakova. 


— Ta zašto, predobra Marjo Aleksandrovna, zašto je to 
besmislica i u nezgodan čas? 

— Iz mnogih razloga, a najviše zato jer ste u mojoj kući, Jer je 
knez moj gost i jer ja nikomu neću dopustiti da zaboravi poštovanje 
prema mojem domu. Vaše riječi, Pavle Aleksandroviču, ne smatram 
ni za što drugo nego za šalu. E, hvala bogu! Evo i kneza! 

— Evo i mene! — viče knez ulazeći u sobu. — Za čudo, cher 
ami, koliko je danas u mene različitih ideja. A drugi put, ti možda i 
nećeš povjerovati tomu, kao da ih nikako i nema. Tako prosjedim 
cijeli dan. 

— To je, ujo, po svoj prilici od današnjega pada. To vam je 
potreslo živce, pa eto... 

— Ja i sam, prijatelju, to pripisujem tomu i smatram taj slučaj 
dapače za ko-ris-tan: tako te sam odlučio da oprostim mojemu Feo- 
fi-lu. Znaš li šta? Uz to je on ionako nedavno kažnjen kad su mu 
zbrijali bradu. 

— Zbrijali bradu, ujo! Ta u njega je brada kolika je njemačka 
država! 

— Pa, da, kolika je njemačka država. Ti, prijatelju, uopće sasvim 
pravo za-ključu-ješ. Ali to je umjetna brada. I zamislite, kakav slučaj; 
odjednom šalju meni cjenik. Dobili ponovo iz inozemstva najkrasnije 
kočijaške i gospodske bra-de, isto tako zaliske, španjolske bradice, 
brkove itd, i sve to najbolje ka-kvo-će, i uz najumjerenije cijene. 
Hajde, mislim, naručit ću bradu, makar da pogledam šta je? Naručio 
sam dakle kočijašku bradu; zaista, ne možeš da se nagledaš brade! 
Ali se razbira da je u Feofila rođena brada gotovo dva puta veća. 
Razumije se, nastala nedoumica: ili da zbrije svoju, ili da se poslana 
brada vrati, a on da nosi prirodnu? Mislio sam, mislio, te sam odlučio 
da je i bolje nositi umjetnu. 

— Valjda zato, ujo, jer je umjetnost viša od prirode! 

— Baš zato. I kolike ga je muke stajalo kad su mu brijali bradu! 
Kao da se s bradom rastaje sa svom svojom karijerom... Ali nije li 
vrijeme da idemo, mili moj! 

— Spreman sam, ujo. 

— Nadam se, kneže, da ćete jedino gubernatoru! — uzbuđena 
kliče Marja Aleksandrovna. — Vi ste, kneže, sada moji i pripadate 
cijeli dan mojoj obitelji. Ja vam, dakako, neću ništa govoriti o 


ovdašnjem društvu. Možda ćete poželjeti da pohodite Anu 
Nikolajevnu, i ja nemam prava da vas razočaram; uz to sam i 
potpuno uvjerena da će vrijeme pokazati svoje. A pamtite jedino da 
sam ja vaša domaćica, sestra, dadilja, dvorkinja za cio taj dan, a ja, 
priznajem, dršćem za vas, kneže! Vi ne znate, ne, vi nikako ne znate 
te ljude, barem dosad... 

— Pouzdajte se u mene, Marja Aleksandrovna. Sve će onako biti 
kako sam vam obećao — govoriti Mozgljakov. 

— Šta vi, vjetrogonjo! Da se pouzdam u vas! Očekujem vas 
kneže, na objed. Mi objedujemo rano. | koliko žalim što mi je sada 
muž na selu! Koliko bi se on radovao da vas vidi! On vas tako cijeni, 
tako vas iskreno voli! 

— Vaš muž? A vi imate i muža? — pita knez. 

— Ah, bože moj! Kako ste vi, kneže, zaboravljivi. Ali vi ste 
sasvim, sasvim zaboravili sve što je bilo! Moj muž, Afanasij Matvejič, 
zar ga se ne sjećate? Sada je na selu, ali vi ste ga dosad vidjeli 
tisuću puta. Sjećate li se kneže: Afanasij Matvejič?... 

— Afanasij Matvejič! Na selu, zamislite, mais c'est delicieux! Vi 
dakle imate i muža? Kako je to ipak čudan slučaj! To je baš neki 
pravi vaudeville, muž na dver, a žena u... molim, eto sam zaboravio! 
Samo je nekamo otputovala i žena, čini mi se, u Tulu ili u Jaroslavlj, 
jednom riječju, izlazi nekako vrlo smiješno. 

— Muž na dver, a žena u Tver, ujo — došapnu Mozgljakov. 

— Pa, pa! Da, da! Hvala ti, prijatelju, baš i jest u Tver. Charmamt, 
charmant! Tako da i izlazi skladno. Ti uvijek pogađaš srok, mili moj! 
Sjećam se baš: u Jaroslavlj ili u Kostromu, samo je nekamo 
otputovala i žena! Charmant, charmant! Uostalom, ja sam ponešto 
zaboravio o čemu sam počeo da govorim... Da! Mi dakle idemo, 


[11] 


prijatelju. Au revoir, madame, adieu, ma charmante demoiselle 
— dometnuo knez, obraćajući se zini i ljubeći vrške svojih prsti. 

— Objedovati, objedovati kneže! Ne zaboravite da se što prije 
vratite! — viče za njima Marja Aleksandrovna. 


GLAVA V 


— Da vi, Nastasja Petrovna, pogledate u kuhinju — reče ona kad 
je ispratila kneza. — Slutim da će taj izmet Nikitka svakako pokvariti 
objed! Uvjerena sam da je već pijan... 

Nastasja Petrovna se pokorava. Na odlasku gleda sumnjičavo 
Marju Aleksandrovnu i opaža da je ona nekako neobično uzbuđena. 
Mjesto da ode i da pripazi na izmeta Nikitu, Nastasja Petrovna odlazi 
u dvoranu, odande hodnikom u svoju sobu, odande u mračnu sobu, 
kao u neku komoricu, gdje stoje sanduci, visi svakakva odjeća i 
sprema u svežnjima prljava rubenina svih ukućana. Na prstima 
prilazi zatvorenim vratima, suzdržava dah, naginje se, viri kroz 
ključanicu i prisluškuje. Ta su vrata jedna od trojih vrata one iste 
sobe gdje su sad ostale Zina i njena mamica — a uvijek su čvrsto 
zatvorena i zabravijena. 

Marja — Aleksandrovna — smatra — Nastasju — Petrovnu — za 
podvaljivačicu, ali za neobično lakoumnu ženu. Javlja joj se dabome 
gdjekad misao da se Nastasja Petrovna neće skanjivati i da 
prisluškuje. Ali ovog je časa gospođa Moskaljova tako zaposelna i 
uzrujana da je posve zaboravila neke mjere opreznosti. Ona sjeda u 
naslonjač i značajno pogledava Zinu. Zina osjeća na sebi taj pogled i 
neka joj nemila čama počinje tištati srce. 

— Zina! 

Zina joj polagano okreće blijedo lice i uznosi crne, zamišljene oči. 

— Zina, namjeravam se s tobom razgovoriti o izvanredno važnoj 
stvari. 

Zina se sasvim okreće mamici, sklapa ruke, stoji i čeka. Na licu 
joj je zlovolja i poruga, što ona, međutim, nastoji da prikrije. 

— Ja bih da te zapitam, Zina, kakav ti se učinio danas taj 
Mozgljakov? 

— Vi već odavno znate što o njemu mislim — bezvoljno 


odgovara Zina. 

— Da, mon enfantići ali meni se čini da je on nekako već 
prenasrtljiv sa svojim... traženjem. 

— On govori da je zaljubljen u mene i nasrtljivost mu se može 
oprosti. 

— Začudo, prije ga nisi ispričavala tako... voljno. Naprotiv, uvijek 
si ga napadala kad bih god ja progovorila o njemu. 


— Začudo je i to što ste ga vi uvijek branili i svakako ste htjeli da 
se udam za njega, a sada ga vi prvi napadate. 

— Gotovo. Ne poričem, Zina: željela bih da ti pođeš za 
Mozgljakova. Teško mi je gledati tvoju neprestanu sjetu, tvoje muke, 
što ih ja mogu da razumijem (mislila ti o meni što bilo!) i koje meni po 
noći truju san. Uvjerila sam se najzad da jedino znatna promjena u 
tvojem životu može tebe da spasi! A ta promjena mora da bude — 
udaja. Mi nismo bogati i ne možemo putovati, na primjer, u 
inozemstvu. Ovdašnji se magarci čude što su tebi dvadeset i tri 
godine a nisi udata, i smišljaju o tom priče. Ali zar da ja tebe udam 
za ovdašnjega savjetnika ili za Ivana Ivanoviča, našega advokata. 
Ima li ovdje muževa za tebe? Mozgljakov je dabogme plitak, ali on je 
ipak bolji od sviju. Iz čestite je porodice, ima srodstva, ima stotinu i 
pedeset duša, i to je ipak bolje nego živjeti od smicalica i od mita i 
bog bi znao kakvih prigoda; zato sam ja i bacila pogled na njega. Ali 
kunem ti se, nikad nisam imala prave simpatije za njega. Uvjerena 
sam da je sam Višnji opominjao mene. Pa da Bog pošlje, makar i 
sada, štogod bolje — o! Sva sreća, dakle, što mu još nisi zadala 
riječ! Ta nisi mu danas kazala zacijelo ništa, Zina? 

— Čemu se, mamice, prenemažete, kad se radi samo o dvije 
riječi? — razdraženo progovorila Zina. 

— Prenemagati se, Zina, prenemagati se! I ti si mogla da takvu 
riječ rekneš majci? Pa šta ja! Ti već odavno ne vjeruješ svojoj majci! 
Ti već odavno smatraš mene za neprijatelja, a ne za majku. 

— Eh, okanite se, mamice! Zar da se ja i vi prepiremo zbog riječi! 
Zar mi ne razumijemo jedna drugu? Bilo je valjda dovoljno vremena 
da se razumijemo? 

— Ali ti vrjeđaš mene, dijete moje! Ti ne vjeruješ da sam ja 
pripravna ama na sve, na sve, da udesim tvoju sudbinu. 

Zina pogleda majku podrugljivo i zlovoljno. 

— Da vi mene ne želite udati za toga kneza da biste udesili moju 
sudbinu? — zapita čudno se smiješeći: 

— Nisam ni riječi govorila o tom, ali uz tu ću riječ reći: kad bi se 
dogodilo da se udaš za kneza, to bi bila tvoja sreća, a ne bi bila 
bezumnost. 

— A ja smatram da je to prosto besmislica! — žestoko uzviknula 
Zina. — Besmislica! Besmislica! Ja smatram još, mamice, da je u 


vas premnogo  pjesničkoga nadahnuća, vi ste pjesnikinja, u 
potpunom smislu te riječi; vas ovdje i zovu tako! Vi neprestano 
stvarate planove. Njihova nemogućnost i besmislica vas ni u čemu 
ne sprečavaju. Dok je još knez sjedio ovdje, slutila sam da vam je to 
na umu. Kad je Mozgljakov ludovao i uvjeravao da treba oženiti toga 
starca, sve sam vam misli pročitala s lica. Voljna sam se okladiti da 
Vi o tom mislite i sada s tim istim prilazite meni. Ali, jer vaši 
neprestani planovi o meni započinju da mi užasno dodijavaju, 
započinju da me muče, to vas molim da mi ni riječi ne govorite o 
tom, čujete li, mamice — ni riječi, i ja bih željela da vi to zapamtite! 
— zadihala se ona od gnjeva. 

— TI si, Zina, dijete, rasrđeno, bolesno dijete! — odgovorila Marja 
Aleksandrovna ganutim, plačnim glasom. — Ti govoriš sa mnom bez 
poštovanja i vrijeđaš me. Ni jedna mati ne bi trpjela to što ja od tebe 
trpim svaki dan! Ali ti si rasrđena, ti si bolesna, ti se mučiš, a ja sam 
mati i prije svega krščanka. Ja sam dužna da trpim i da praštam. Ali 
jednu riječ, Zina: kad bih ja doista sanjala o toj vezi, zašto ti baš 
smatraš sve to za besmislicu? Po mojem sudu Mozgljakov nije nikad 
govorio pametnije nego maloprije kad je dokazivao kako je knezu 
prijeka potreba da se oženi — dabogme ne onom musavicom 
Nastasjom. Tu se več zabrbljao. 

— Poslušajte, mamice! Kažite otvoreno: pitate li to samo tako, iz 
radoznalosti, ili s namjerom? 

— Pitam samo: zašto ti se to čini takvom besmislicom? 

— Ah, dogrdjelo je! Ta stići će me takva sudbina! — uzviknula 
Zina, a od nestrpljivosti topnula nogom. — Evo zašto, ako dosad 
niste znali: da i ne govorim o svim drugim nezgrapnostima — 
iskoristiti to što je starkelja ishlapio, prevariti ga, poći za njega, za 
bogalja, da mu iskamčim novce, a onda svaki dan, svaki sat željeti 
mu smrt, to po mojem sudu, nije samo besmislica nego je povrh toga 
tako podlo, tako podlo da vam, mamice, ne čestitam na tim mislima! 

Po prilici časak potrajala šutnja. 

— Zina! A sjećaš li se šta je bilo preklanjske godine? — zapitala 
odjednom Marja Aleksandrovna. 

Zina zadrhtala. 

— Mamice! — reći će oštrim glasom — vi ste mi svečano obećali 
da mi to nećete nikad spominjati! 


— A sada te svečano molim, dijete moje, da bi mi samo jedan 
jedini put dopustila da prekršim to obećanje, koje nisam kršila nikad 
dosad. Zina! Došlo je vrijeme da se mi potpuno objasnimo. Te dvije 
godine šutanja bile su užasne! Tako se ne može nastaviti!... Voljna 
sam tek klečeći moliti da mi dopustiš da govorim. Čuješ, Zina, 
rođena te mati klečeći moli! Ujedno ti zadajem svečanu riječ — riječ 
nesretne majke, koja obožava svoju kćer, da nikad, ni na koji način, 
ni u kojim prilikama, niti kad bi o tome ovisilo spasenje duše moje, 
neću više govoriti o tom. To će biti posljednji put, ali sada je prijeka 
potreba! 

Marja Aleksandrovna je računala na potpun efekt. 

— Govorite — reče Zina, primjetljivo blijedeći. 

— Hvala ti, Zina. Preklanjske je godine pokojnom Mići, tvojemu 
malomu bratu, dolazio učitelj... 

— Ali zašto vi, mamice, započinjete tako svečano! Čemu sva ta 
rječitost, sve te podrobnosti, koje nisu nipošto potrebne, koje su 
teške, i mi ih obje predobro znamo? — prekinula je Zina s pakosnom 
mrzovoljom. 

— Zato, dijete moje, jer ja, tvoja mati, moram sada da se 
opravdavam pred tobom! Zato, jer hoću taj isti slučaj da prikažem 
tebi sa sasvim drugoga gledišta, a ne s onoga pogrešnoga gledišta s 
kojega si se naučila da gledaš. Zato, najzad, da bolje razumiješ 
zaključak koji iz svega toga kanim da izvedeni. Nemoj misliti, dijete 
moje, da se želim igrati tvojim srcem! Ne, zZina, ti ćeš u meni naći 
pravu majku, i možda ćeš, prolivši suze, do nogu mojih, do nogu 
podle žene, kako si me maloprije nazvala, ti sama moliti za pomirbu 
koju si tako dugo, tako naduto dosad odbijala. Evo zašto hoću da 
iskažem sve, Zina, sve od samoga početka; inače ja šutim! 

— Govorite! — ponovila Zina, od svega proklinjući majčinu 
potrebu za rječitošću. 

— Nastavljam, Zina: taj učitelj kotarskoga učilišta, skoro još 
dječak, izaziva kod tebe dojam, sasvim nerazumljiv meni. Odviše 
sam se uzdala u tvoju razboritost, u tvoj plemeniti ponos, a najviše u 
njegovu ništavost (jer i treba sve govoriti) da bih išta posumnjala na 
vas dvoje. A odjednom dolaziš meni i odlučno izjavljuješ da se kaniš 
udati za njega! Zina! To je bio bodež meni u srce! Zaciknula sam i 
onesvijestila se. Ali.. ti se sjećaš svega toga! Razumije se, smatrala 


sam za potrebno da upotrijebim svu svoju vlast, koju si ti zvala 
tiranijom. Pomisli: dječak, sin crkvenoga pjevača, koji dobiva 
mjesečnu plaću od dvanaest rubalja srebra, koji črčka jadne 
pjesmurine, što ih od smilovanja štampaju u »Biblioteci lijepe 
knjige«, i koji zna da raspravlja jedino o tom  prokletom 
Shakespeareu — taj deran — tvoj muž, muž Zinaide Moskaljove! To 
pristaje za Floriana i za njegove pastire! Oprosti mi, Zina, ali, već od 
samoga spomena sam sva izbezumljena! Odbila sam ga; ali nikakva 
vlast ne može da zadrži tebe. Otac ti je, razumije se, samo treptao 
očima i nije ni razumio što sam mu stala objašnjavati. Ti održavaš s 
tim deranom veze, čak i sastanke, ali što je užasnije od svega, 
upuštaš se u dopisivanje s njim. Po gradu se počinju već širiti 
glasovi. Mene počinju bockati aluzijama: obradovali se već, zatrubili 
već u sve trube, i odjednom se sva proroštva moja ispunjaju na 
najsvečaniji način. Svadili ste se zbog nečega; razabira se da je on 
najnevredniji tebe... deran (nikako ne mogu da ga nazovem 
čovjekom!) i prijeti tebi da će po gradu pokazivati tvoje listove. Na tu 
prijetnju, negodujući i sva izbezumljena, ti si njega pljusnula. Jest, 
Zina, znam ja i tu zgodu. Sve, sve ja znam! Nesretnik još istoga 
dana pokazuje jedan od tvojih listova nitkovu Zaušinu, a za sat je taj 
list već u Natalje Dmitrijevne, moje krvne neprijateljice. Još iste 
večeri je taj luđak, u kajanju, učinio nezgrapan pokušaj da se nečim 
otruje. Jednom riječju, nastaje najužasniji skandal! Ta musavica 
Nastasja dotrči do mene uplašena, sa strašnom viješću: već cijeli sat 
list je u rukama Natalje Dmitrijevne; za dva sata sav će grad znati za 
tvoju sramotu! Svladala sam se, nisam se onesvijestila — ali kakvim 
si udarcima ti satrla moje srce, Zina! Ta bestidnica, taj izmet, 
Nastasja, ište dvjesta rubalja srebra i zato se kune da će opet 
dobaviti list. U lakim cipelama trčim sama po snijegu Židu Bumsteinu 


i zalažem moj fermoirtši — uspomenu pokojnice majke! Za dva 
sata list je u mojim rukama. Nastasja ga ukrala. Obila škatulju i — 
čast je tvoja spašena — nema dokaza! A u kakvu si nemiru 
primorala mene da proživim užasni dan! Sutradan sam opazila, prvi 
put u životu, nekoliko sijedih vlasi na svojoj glavi, Zina! Ti si sama 
rasudila sada kako je postupio taj deran. Ti sama priznaješ sada, i 
možda gorko se smiješeći, da bi bila najveća nerazboritost povjeriti 


njemu svoju sudbinu. Ali otad se ti jadiš, mučiš muku, dijete moje; ti 
ne možeš da ga zaboraviš, ili da bolje kažem ne njega — on je 
uvijek bio tebe nevrijedan — nego prikazu svoje nekadašnje sreće. 
Taj je nesretnik sada na samrtnoj postelji: kažu, u sušici je, a ti — 
anđeo dobrote! — ti nećeš da se za njegova života udaješ da mu ne 
raskidaš srce, jer njega sve dosad mori ljubomornost, premda sam 
uvjerena da on tebe nije nikad volio istinski, uzvišeno! Znam da je 
on, kad je čuo da bi tebe uzeo Mozgljakov, uhađao, slao tajom, 
ispitivao. Ti njega štediš, dijete moje, pogodila sam, i Bog vidi kakve 
sam gorke suze prolila na svome uzglavlju! 


— Ta okanite se svega toga, mamice! — prekida je Zina u 
neizrecivu jadu. — Baš je i trebalo tu vaše uzglavlje — donieće 
zajedljivo. — Ne može da bude bez deklamacija i bez 
prenemaganja! 


— Ti ne vjeruješ meni, Zina! Ne gledaj me dušmanski, dijete 
moje! Za te dvije godine nisu mi se osušile oči, ali sam krila od tebe 
suze, i u mnogom sam se, kunem ti se, promijenila i sama za to 
vrijeme! Odavno sam razumjela tvoje osjećaje, a istom sada sam, 
kajem se, dokučila svu snagu tvojega jada. Možeš li me, prijateljice 
moja, okrivljavati, jer sam tu sklonost smatrala za romantičnost, što 
ju je doduhnuo taj prokleti Shakespeare, koji kao navlaš zabada nos 
svakud gdje ga ne ištu. Koja će me mati osuditi za moju tadašnju 
prepast, za sredstva kojih sam se latila, za strogost mojega suda? A 
sada, sada, kad gledam tvoje muke već dvije godine, razumijem i 
cijenim tvoje osjećaje. Vjeruj mi da sam razumjela tebe možda 
kudikamo bolje nego što ti sama sebe razumiješ. Uvjerena sam da ti 
ne voliš njega, toga neprirodnoga derana, nego svoje zlatne sanje, 
izgubljenu sreću, svoje uzvišene ideale. | ja sam voljela, i možda 
jače nego ti. | ja sam mučila muku; i ja sam imala svojih uzvišenih 
ideala. I zato, tko može da mene okrivi sada a prije svega, možeš li ti 
da okriviš mene _ zato jer vezu s knezom smatram za 
najspasonosniju, najpotrebniju prigodu za tebe u tvojem današnjem 
položaju? 

Zina je u čudu slušala svu tu dugu deklamaciju, dobro znajući da 
mamica nikad neće bez razloga zapasti u takav ton. Ali posljednji, 
neočekivani zaključak posve ju je zaprepastio. 


— Zar ste vi, dakle, ozbiljno smislii da mene udate za toga 
kneza? — zaviknula u čudu, gotovo zaprepašteno gledajući mater. 
— To, dakle, nisu više puke sanje, nisu projekti, nego vaša čvrsta 


nakana? Ja sam, dakle, pogodila? I... i... kako će ta udaja spasiti 
mene i zašto je potrebna u mom današnjem položaju? I... i... u 
kakvoj je vezi sve to s onim što ste sada izgovorili — sa cijelom tom 
pričom? ... Nikako vas ne razumijem, mamice! 
' naa LL4] 2.2 < 
— A ja se čudim, mon ange, kako možeš da ne razumiješ sve 
to! — uzvikuje Marja Aleksandrovna, te se sad ona zanosi. — Prvo 


— već samo to što prelaziš u drugo društvo, u drugi svijet! Ti 
ostavljaš zauvijek ovaj odurni grad, pun užasnih uspomena za tebe, 
gdje ti nema ni dobrodošlice ni prijatelja, gdje su te oklevetali, gdje 
sve te klepetuše zavide tvojoj krasoti. Možeš čak da otputuješ još 
proljetos u inozemstvo, u Italiju, u Švicarsku, u Španjolsku, Zina, u 
Španjolsku, gdje je Alhambra, gdje je Guadalquivir, a nije ovdašnja 
gadna rijeka s nepristojnim imenom... 

— Ali, dopustite, mamice, govorite tako kao da sam se već udala, 
ili me je bar knez zaprosio. 

— Ne vodi brigu o tom, anđele moj, ja znam šta govorim. Ali, 
dopusti mi da nastavim. Rekla sam već prvo, sada drugo: 
razumijem, dijete moje, s kakvim bi ti gađenjem pošla za toga 
Mozgljakova... 

— | bez vaših rijeci znam da nikad neću biti njegova žena! — 
odgovorila Zina žestoko i oči joj se zablistale. 

— A da ti znaš kako ja razumijevam tvoje gađenje, prijateljice 
moja! Strahota je prisegnuti pred božjim oltarom ljubav onomu koga 
ne možeš da voliš! Strahota je pripadati onomu koga čak i ne cijeniš! 
A on traži tvoju ljubav; zato i želi da se oženi, ja to vidim po tome 
kako te gleda kad se okreneš. Muka je pretvarati se! Ja tu muku 
mučim dvadeset i pet godina. Tvoj je otac mene upropastio. On mi 
je, mogu da kažem, isisao svu mladost, i koliko si ti puta vidjela moje 
suze! 

— Tatica je na selu, ne dirajte njega, molim — odgovora Zina. 

— Znam, ti njega uvijek zagovaraš? Ah, Zina! Sve mi je srce 
zamiralo kad sam željela da pođeš za Mozgljakova iz računa. A pred 
knezom ne treba da se pretvaraš. Samo se po sebi razumije da 


njega ne možeš voljeti... ljubavlju, pa on je i sam nesposoban da 
zaište takvu ljubav... 

— Bože moj, kakva je to besmislica! Ali, uvjeravam vas da ste se 
prevarili u samom početku, u prvom, glavnom! Znajte, ja neću da 
žrtvujem sebe a ne zna se zašto! Znajte da ja i neću da se udajem, 
ni za koga, nego ću ostati djevojka! Dvije ste me godine izjedali što 
se ne udajem. Šta dakle? Morat ćete se izmiriti s tim. Neću, pa 
gotovo! Tako će da bude! 

— Ali, dušice, Zinočka, ne žesti se, zaboga, dok nisi saslušala! | 
kako je u tebe žestoka glavica, zaista. Dopusti mi da pogledam s 
mojega gledišta, i ti ćeš se odmah složiti sa mnom. Knez će poživjeti 
godinu, mnogo je ako poživi dvije godine, a po mojem je sudu i bolje 
biti mlada udovica nego prezrela djevojka, da i ne govorim o tom da 
si ti poslije njegove smrti kneginja, slobodna, bogata, nezavisna! 
Prijateljice moja, ti možda s prezirom gledaš sve te račune — račune 
sa njegovom smrću! Ali ja sam mati, a koja će me mati osuditi za 
moju dalekovidnost? Najzad, ako ti, anđeo dobrote, vazda još žališ 
toga derana, žališ toliko te nećeš ni da se udaš za njegova života 
(kako ja nagađam), onda smisli da ćeš ti, ako se udaš za kneza, 
primorati njega da uskrsne duhom, da se obraduje! Ako u njega ima 
ma i trunka zdrave pameti, on će svakako razumjeti da je 
ljubomornost prema knezu neumjesna, smiješna i razumjet će da si 
se udala iz računa, iz prijeke potrebe. Najzad, razumjet će... to jest, 
ja bih prosto da kažem da se poslije kneževe smrti možeš opet udati 
za koga hoćeš... 

— Naprosto izlazi: udati se za kneza, opljačkati ga i zatim 
računati na njegovu smrt, da se poslije toga udam za ljubavnika. 
Lukavo sračunavate! Vi biste da me namamite, nudeći mene... 
Razumijem vas, mamice, potpuno razumijem! Vi nikako ne možete 
da se suzdržite da ne biste izlagali plemenita čuvstva, čak i u gadnu 
poslu. Bolje bi bilo da kažete otvoreno i jasno: »zina, to je podlost, 
ali je probitačna, i zato pristani na nju!« To bi barem bilo iskrenije. 

— A zašto bi se, dijete moje, gledalo samo s toga gledišta — s 
gledišta prijevare, lukavštine i sebičnosti! Ti moje račune smatraš za 
podlost, prijevaru? Ali, tako ti svega što je sveto, gdje li je tu 
prijevara, kakva je tu podlost? Pogledaj se u ogledalu; ti si tako 
krasna da bi se za tebe mogla dati kraljevina! | odjednom ti — ti, 


krasotica, žrtvuješ starcu najljepše svoje godine! Ti ćeš kao krasna 
zvijezda osvijetliti zapad njegova života; ti ćeš se kao zeleni bršljan 
oviti oko njegove starosti, ti, a ne ta kopriva, ne ta gnusna ženska što 
ga je očarala i pomamno mu isisava sokove! Zar su njegovi novci, 
zar je njegovo kneževstvo vrednije nego ti? Gdje je tu, dakle, 
prijevara i podlost? Ti i sama ne znaš šta govoriš, Zina! 

— Zacijelo je vrednije kad treba da se udam za bogalja! Prijevara 
je uvijek prijevara, mamice, bile svrhe kakve mu drago. 

— Naprotiv, draga moja, naprotiv! To se može pogledati dapače s 
visokoga, dapače s kršćanskoga gledišta, dijete moje! Ti si mi sama 
jedanput u nekoj zanesenosti kazala da bi da budeš milosrdnica. 
Srce ti je trpjelo, okrutilo. Govorila si (ja to znam) da ono ne može 
više da voli. Ako ti ne vjeruješ u ljubav, onda svrati svoje osjećaje na 
drugi, uzvišeniji predmet, svrati iskreno, kao dijete, sa svom vjerom i 
svetošću — i bog će blagosloviti tebe. I taj je starac trpio, nesretan 
je, proganjaju ga; znam ga već nekoliko godina i uvijek sam gajila za 
njega nerazumljivu simpatiju, neku ljubav, kao da sam slutila nešto. 
Budi mu dakle prijatelj, budi mu kći, budi makar igračka njegova — 
ako već sve da se kaže! — ali zgrij mu srce, a ti ćeš to učiniti, radi 
boga, radi dobra! On je smiješan — ne gledaj na to. On je polučovjek 
— požali ga: ti si kršćanka! Primoraj sebe: na takva se junačka djela 
čovjek mora primorati. Po našem sudu nije ugodno zavijati u bolnici 
rane; odurno je udisati okuženi lazaretski zrak. Ali ima anđela božjih 
koji to izvršuju i slave boga za svoj udes. Eto lijeka tvojemu 
povrijeđenomu srcu, posao, junačko djelo — i ti ćeš zacijeliti rane 
svoje. Gdje je tu dakle sebičnost, gdje je tu podlost? Ali ti ne vjeruješ 
meni! Ti misliš možda da ja hinim kad govorim o dužnosti, o 
junačkim djelima. Ti ne možeš da razumiješ kako ja, svjetska, tašta 
ženska, mogu da imam srce, osjećaje, načela? Pa šta? Ne vjeruj, 
vrijeđaj svoju mater, ali priznaj da su njene riječi razumne, 
spasonosne. Zamisli, molim te, da ne govorim ja, nego netko drugi; 
zaklopi oči, okreni se u kut, zamisli da ti govori neki nevidljivi glas... 
Tebe najviše buni što će sve to biti za novac, kao da je to kakva 
prodaja ili kupnja? Odreci se, dakle, najzad novaca, ako su ti novci 
tako mrski! Ostavi sebi što je prijeko potrebno, i sve razdaj 
siromasima. Pomozi, na primjer, makar njemu, tomu nesretniku na 
samrtnoj postelji. 


— Neće on primiti nikakvu pomoć — progovori Zina tiho, kao za 
sebe. 

— Neće primiti on, ali će njegova mati primiti — odgovori 
slavodobitno Marja Aleksandrovna — primit će kradom od njega. Ti 
si prodala svoje naušnice, tetkin dar, i pomogla si je prije pola 
godine; ja to znam. Znam da starica pere rublje da prehrani 
nesretnika sina. 

— Ubrzo mu neće trebati pomoći! 

— Znam i to o čemu natucaš — prihvatila Marja Aleksandrovna i 
zanos, pravi je zanos zaokupi — znam o čemu govoriš. Kažu da je 
on u sušici i da će ubrzo umrijeti. Ali tko to govori? Ovih sam dana 
navlaš zapitala za njega Kalista Stanislaviča: interesirala sam se za 
njega jer imam srca, Zina. Kalist Stanislavič mi odgovorio da je 
bolest, dabome, opasna, ali je on sve dosad uvjeren da jadnik nema 
sušicu, nego samo tako, prilično jaku plućnu boljeticu. Zapitaj eto i 
sama. On me je uvjeravao da bi u drugim prilikama bolesnik mogao 
ozdraviti, osobito kad bi promijenio klimu i dojmove. Rekao mi je da 
u Španjolskoj — a to sam još i prije čula, dapače i čitala da u 
Španjolskoj ima neki neobičan otok čini mi se Malaga — jednom 
riječju, ime koje nosi neko vino — gdje od same klime ozdravljuju ne 
samo plućni bolesnici nego i pravi sušičavci, i onamo naročito putuju 
da se liječe, razumije se, jedino velikaši, ili čak možda i trgovci, ali 
samo vrlo bogati. Već sama ta čarobna Alhambra, te mirte, ti 
limunovi, ti Španjolci na svojim mulama! Već to samo učinit će na 
pjesničku prirodu neobičan dojam. Ti misliš da on neće primiti tvoju 
pomoć, tvojih novaca za taj put? Prevari ga dakle, ako ti ga je žao! 
Varka je oprostiva za spasenje čovječjega života. Ulij mu nadu, 
obećaj mu najzad ljubav svoju; kaži da ćeš poći za njega dok 
obudoviš. Sve se na svijetu može kazati na plemenit način. Majka te 
tvoja, Zina, neće učiti što nije plemenito; učinit ćeš to da mu spasiš 
život, i zato je sve dopušteno! Uskrisit ćeš ga nadom; i sam će početi 
da pazi na svoje zdravlje, da se liječi, da sluša liječnike. Nastojat će 
da uskrsne za sreću. Ako ozdravi, pa ti i ne pošla za njega, ipak je 
ozdravio, ipak si ga spasila, uskrisila! Najzad, možemo i njega 
pogledati sa smilovanjem! Možda ga je sudbina poučila i promijenila 
nabolje, i, ako on samo bude vrijedan tebe, hajde i udaj se za njega 

pribaviti njemu položaj, karijeru. Brak tvoj s njim bit će onda 
oprostiviji nego sada kad je nemoguć. Šta čeka vas oboje kad biste 
se sada odlučili na takvu bezumnost? Sveopći prezir, siromaštvo, 
potezanje dječaka za uši, jer to je združeno s njegovom službom, 
uzajamno čitanje Shakespearea, vječni boravak u Mordasovu i, 
napokon, njegova bliska, neminovna smrt. Ako, pak, uskrisiš njega, 
uskrisit ćeš ga za koristan život, za dobro; ako mu oprostiš, primorat 
ćeš ga da te obožava. Njega peče gnusni postupak njegov, a kad mu 
ti otkriješ nov život, kad mu oprostiš, ulit ćeš mu nadu i izmirit ćeš ga 
s njim samim. Može on stupiti u službu, doći do čina. Napokon, ako i 
ne ozdravi, umrijet će sretan, pomiren sa sobom, na tvojim rukama 
— jer ti sama možeš u tim časovima da budeš uz njega — uvjeren o 
tvojoj ljubavi, s tvojim oproštenjem, u sjeni mirta, limunova, pod 
lazurnim, egzotičnim nebom! O, Zina! Sve je to u tvojim rukama! Svi 
su probici na tvojoj strani — i sve to po udaji za kneza. 

Marja Aleksandrovna završila. Nastala prilično duga šutnja. Zina 
je bika u neiskazanu uzbuđenju. 

Ne laćamo se da opisujemo Zinine osjećaje; ne možemo ih 
pogoditi. Ali Marja Aleksandrovna je, čini se, našla pravi put do njena 
srca. Ne znajući u kakvu je stanju sada kćerino srce, prebrala sve 
prilike u kojima bi ona mogla biti, i napokon se dosjetila da je naišla 
na pravi put. Prosto je dodirivala najbolnija mjesta u Zininu srcu, i po 
navadi, razumije se, nije mogla da ne iznese svoje plemenite 
osjećaje, koji, dabogme, nisu zaslijepili Zinu. »Ali šta i treba, ona 
meni ne vjeruje — mislila je Marja Aleksandrovna — samo da nju 
primoram, neka se zamisli! Samo da mi je spretnije natuknuti o čemu 
ne mogu otvoreno da govorim!« — Tako je mislila i postigla svrhu. 
Efekt je postignut. Zina je pomamno slušala. Obrazi joj se žarili, 
grudi se bibale. 

— Poslušajte, mamice — reći će ona najzad odlučno, premda je 
bljedilo, što joj je iznenada izbilo na licu, pokazivalo jasno šta je stoji 
ta odlučnost. — Poslušajte, mamice... 

Ali u taj tren nenadana buka, što se je razlegla iz predsoblja, i 
oštri, krikljivi glas, koji pita za Marju Aleksandrovnu, primoraše Zinu 
da naglo umukne. Marja Aleksandrovna skočila. 

— Ah, bože moj! — zaviknula — vrag odnio tu klepetušu 
pukovnikovicu! Ta ja sam je sama gotovo istjerala prije dvije 


sedmice! — dometnula gotovo u očaju. — Ali... ali ne mogu da je 
sada ne primim! Ne mogu! Zacijelo dolazi s vijestima, inače se i ne bi 
usudila da dođe. To je važno, Zina! — Moram znati... Ne smije se 
sada ništa zanemarivati! — Kako sam vam zahvalna za posjet! — 
zaviknula i poletjela u susret gošći koja je ušla. — Kako ste i smislili 
da se sjetite mene, predraga Sofja Petrovna? Takvo div-no 
iznenađenje. 
Zina je pobjegla iz sobe. 


GLAVA VI 


Pukovnikovica Sofja Petrovna Farpuhina samo moralno nalikuje 


na svraku. I Fizički nalikuje više na vrapca. To je malena, 
pedesetogodišnja dama, oštrih očica, pjegava, sa žutim mrljama po 
cijelom licu. Na njenu malu, isušenu tjelešcu, smještenu na tananim, 
snažnim vrapčjim nožicama svilena je, tamna haljina, koja vazda 
šušti, jer pukovnikovica ne može dvije sekunde da pretraje na miru. 
Zlokobna je i osvetljiva spletkarica. Pamet joj se zavrtjela od toga što 
je pukovnikovica. S umirovljenim pukovnikom, mužem svojim, vrlo se 
često tuče i grebe mu lice. Osim toga, ispija po četiri čašice votke 
izjutra i isto toliko naveče, i do ludila mrzi Anu Nikolajevnu Antipovu, 
koja ju je prošle nedjelje otjerala iz svoje kuće, isto kao i Natalju 
Dmitrijevnu Paskudinu, koja je tomu pripomogla. 

— Došla sam samo na časak, mon ange — zacvrkutala ona. — 
Čemu sam i sjela! Svratila sam se samo da pripovjedim kakva se 
čudesa zbivaju kod nas. Prosto, sav je grad pomjerio pameću zbog 


toga kneza! Naše protuhe — vous comprenezi E — love, traže, 
grabe se za njega, poje ga šampanjcem — ne biste povjerovali! Ta 
kako ste se i nakanili da ga pustite od sebe? Znate li da je on sada 
kod Natalje Dmitrijevne? 

— Kod Natalje Dimitrijevne! — zaviknula Marja Aleksandrovna i 
odskočila na mjestu. — Ta on se odvezao samo gubernatoru, a 
zatim možda Ani Nikolajevni, i to ne nadugo! 

— Pa da, nije nadugo; hvatajte ga dakle sada! Gubernatora nije 
zatekao kod kuće, onda se odvezao Ani Nikolajevni, dao joj riječ da 


će kod nje objedovati, a Nataška, koja se sad i ne miče od nje, 
odvukla ga sebi na doručak prije objeda. Eto vam kneza! 

—Ašta... Mozgljakov? Ta on je obećao... 

— Baš vam vrijedi taj Mozgljakov! Hvaljeni vaš... Pa i on je s 
njima otišao isto onamo! Da vidite, ondje će ga navući na kartanje, i 
opet će sve prokartati, kako je prokartao i lanjske godine! A i kneza 
će navući i operušati. A šta ona raznosi, ta Nataška! Na sav glas 
viče da vi mamite kneza, eto, onaj... za neke svrne — vous 


comprenez?ti Ona mu sama razglaba to. On, dakako, ne razumije 
ništa gleda kao oderan jarac, a na svaku riječ odgovara: »Pa da, pa 
dal« A ona, ona! Dovela svoju Sonjku — zamislite: petnaest joj je 
godina, a sve još hoda u kratkoj haljinici! Svejednako samo do 
koljena, kao što možete da zamislite — Poslali po onu siroticu 
Mašku, i ona je u kratkoj haljinici, samo još iznad koljena — gledala 
sam kroz lornjet... Na glavu im natakli neke crvene kapice s perjem 
— ine znam šta to prikazuje! | naredili da te dvije mrse uz fortepiano 
igraju kazačok! A, vi znate slabost toga kneza? Sav se rastopio: 
»Forme, veli, forme«! Gleda ih kroz lornjet, a one se ističu, te dvije 
svrake. Zarumenjele se, izvrću noge, razvela se zabava, haj haj! Pi! 
To mi je igra! | ja sam igrala sa šalom, na završnoj svečanosti 
otmjenoga instituta madame Jarny — pa sam i polučila otmjen efekt! 
Meni su senatori pljeskali! Ondje su se odgajale kneževske i 
grofovske kćeri! A ovo je naprosto kankan! Da svisnem od stida, da 
svisnem, da svisnem! Nisam prosto izdržala!... 

— A... zar ste vi glavom bili kod Natalje Dmitrijevne? Ta vi... 

— Pa da, ona me je prošle sedmice uvrijedila. Ja to otvoreno 


govorim svima. Ali sam poželjela, ma chere,iŠ da makar kroz 
pukotinu pogledam toga kneza, pa sam došla. A gdje bih ga inače i 
vidjela? Baš bih i otišla do nje da nije toga gada kneza! Zamislite, 
svima donose čokoladu, a meni ne donose, i za sve vrijeme ni da bi 
riječ progovorila sa mnom. Ta ona to namjerice čini... Prostakuša 
takva! Već ću ja njoj! Ali, zbogom, mon ange, žurim se sada, žurim 
se... Moram svakako da zateknem Akulinu Panfilovnu i da joj 
pripovijedim... Samo se vi sada i oprostite s knezom! Neće on više 
dolaziti vama. Znate — nema on pamćenja, pa će ga Ana 


Nikolajevna svakako prevući sebi! Sve se one boje da vi ne biste, 
onaj... Razumijete? Tiče se Zine... 


— Quelle horreuri s 

— Ja vam to kažem! Sav grad ori o tom. Ana Nikolajevna hoće 
da ga svakako zadrži na objedu, a onda i zauvijek. To ona čini vama 
usprkos, mon ange. Virnula sam kroz pukotinu u dvorište. Ondje je 
žurba: pripravljaju objed, lupkaju noževima.,. poslali po šampanjac. 
Požurite se, požurite i preotmite ga putem kad se bude vozio njoj. Ta 
on vam je prvoj obećao da će doći na objed! On je vaš gost, a nije 
njen! Da vam se smije ta protuha, ta spletkarica, ta balavica! Ta ona 
ne vrijedi koliko moj potplat, pa bila i prokurorka! Ja sam 
pukovnikovica. Ja sam odgojena u otmjenom institutu madame 


[20] 


Jarny... pi! Mais adieu, mon ange! Na svojim sam saonicama, 
inače bih se odvezla s vama... 

Novine što obilaze nestadoše; Marja Aleksandrovna zadrhtala od 
uzbuđenja, ali pukovnikovičin je savjet bio izvanredno jasan i 
praktičan. Ne smije se oklijevati, a i nije bilo vremena. Ali je preostala 
još najveća neprilika. Marja Aleksandrovna poletjela u Zininu sobu. 

Zina hoda po sobi gore-dolje, skrštenih ruku, oborene glave, 
blijeda i neraspoložena. U očima su joj suze; ali odlučnost joj se 
blista u pogledu što je uperila u mater. Skrila brže suze i na usnama 
joj se pojavio sarkastičan smiješak. 

— Mamice — reći će, da predusretne Marju Aleksandrovnu — 
maloprije ste potratili sa mnom mnogo vaše rječitosti, premnogo. Ali 
me niste zaslijepili. Nisam dijete. Uvjeravati sebe da činim junačko 
djelo sestre milosrdnice, nemajući u sebi ni najmanjega poziva, 
pravdati plemenitim svrhama svoje podlosti, koje činiš jedino iz 
sebičnosti — sve je to takvo jezuitstvo koje me nije moglo prevariti. 
Čujete li: to me nije moglo prevariti, i ja želim da to svakako znate! 

— Ali, mon angel... —  uzviknula —uznemireno —_ Marja 
Aleksandrovna. 

— Šutite, mamice! Strpite se i saslušajte me do kraja. lako 
potpuno shvaćam da je sve to samo jezuitstvo; iako sam potpuno 
uvjerena da je takav postupak sasvim neplemenit — primam vaš 
prijedlog potpuno, čujete li: potpuno, i izjavljujem da sam pripravna 
poći za kneza, štaviše, pripravna pomagati sve vaše nastojanje, 


kako biste ga natjerali da uzme mene. Zašto ja to činim? — ne treba 
da znate. Dosta je i to što sam se odlučila. Spremna sam na sve: 
dodavat ću mu cipele, bit cu mu sluškinja, igrat ću njemu za zabavu, 
da pred njim zbrisem svoju podlost; upotrijebit ću sve na svijetu da 
se on ne bi kajao što me je uzeo! Ali za uzvrat mojoj odluci iziskujem 
da mi kažete: na kakav ćete način udesiti sve to? Kad ste toliko 
prionuli da govorite o tom, to — ja vas znam — niste mogli započeti 
dok nemate u glavi kakav određen plan. Budite iskreni bar jednom; 
iskrenost je neizmjenljiv uvjet! Ne mogu se odlučiti dok ne znam 
pouzdano kako ćete uraditi sve to. 

Marja Aleksandrovna se tako zapanjila od nenadanoga Zinina 
zaključka da je neko vrijeme stajala pred njom nijema, nepomična od 
čuđenja i gledala je razrogačenih očiju. Spremila se da vojuje s 
upornom romantičnošću svoje kćeri, čije se opore plemenitosti vazda 
bojala, a sad odjednom čuje da se kći sasvim slaže s njom i 
pripravna je na sve, dapače, unatoč svojim načelima! Stvar dobiva, 
dakle, neobičnu solidnost — i u očima joj se zablistala radost. 

— Zinočka — uskliknula u zanosu. — Zinočka! ti si tijelo i krv 
moja! 

Ništa više nije mogla da izgovori nego je poletjela da zagrli kćer. 

— Ah, bože moj! Ne molim vašega grljenja, mamice! — uzviknula 
Zina s nestrpljivom odvratnošču — ne treba mi vaših zanosa! Tražim 
od vas odgovor na moje pitanje, i nista više. 

— Ali, Zina, ta ja te volim! Obožavam te, a ti mene guraš od 
sebe... ta ja se brinem baš za tvoju sreću... 

I u očima joj se zablistale nehinjene suze. Marja Aleksandrovna 
zaista je voljela Zinu, na svoj način, a sada se od uspjeha i od 
uzbuđenja izvanredno ganula. Zina je, doduše, tek sada donekle 
razabirala prilike, ali je ipak razumijevala da je mati voli, i — ta joj je 
ljubav bila na teret. Bilo bi joj čak i lakše da je mati mrzi... 

— Ali, ne srdite se, mamice, tako sam uzbuđena — reći će da je 
umiri. 

— Ne srdim se, ne srdim se, anđeliću moj! — zacvrkutala Marja 
Aleksandrovna, oživljujući za tren — ta i sama razumijem da si 
uzbuđena. Eto vidiš, draga moja, ti iziskuješ iskrenost... Izvoli, bit ću 
iskrena, sasvim iskrena, uvjeravam te! Samo da hi ti vjerovala meni! 
| reći ću ti, prvo, da sasvim određena plana, to jest — u svim 


potankostima, u mene još nema, Zinočka, a i ne može biti; ti ćeš kao 
pametna glavica razumjeti zašto. Slutim dapače neke poteškoće... 
Evo baš mi je i sada ta klepetuša naklepetala svega i svačega... (Ah, 
bože moj! Morala bih se žuriti!) Vidiš, posve sam iskrena! Ali kunem 
ti se, stići ću do cilja! — dometnula u zanosu. — Moja uvjerenost nije 
nipošto poezija, kako si ti maloprije govorila, anđele moj; ona se 
osniva na stvarnosti. Ona se osniva na potpunoj slaboumnosti 
kneževoj — a to ti je takva osnova na kojoj možeš da vezeš što te 
volja. Glavno je da nam ne bi smetali! Ali zar će te glupare da 
nadmudre mene! — uzviknula ona, udarila rukom po stolu i oči joj 
zasjale — to je već moj posao! A za to je najpotrebnije da se 
započne što prije, štoviše, da se danas i dovrši sve što je glavno, 
ako se samo može. 

— Dobro, mamice, samo saslušajte još jednu... iskrenost: znate li 
zašto se tako zanimam za vaš plan i ne vjerujem mu? Zato, jer se ne 
uzdam u sebe. Rekla sam već da sam se odlučila na tu podlost; ali 
ako potankosti vašega plana budu preodurne, preprljave, izjavljujem 
da neću izdržati i svega ću se ostaviti. Znam da je to nova podlost: 
odlučiti se na podlost i bojati se prljavštine po kojoj ona plovi, ali šta 
da radim? Ovako će svakako hbiti!... 

— Ali, Zinocka, pa kakva je tu osobita podlost, mon ange? — 
bojažljivo uzvratila Marja Aleksandrovna. — Tu je samo probitačan 
brak, a to rade sve! Treba samo gledati s toga gledišta, i sve će biti 
naoko vrlo plemenito... 

— Ah, mamice, zaboga, ne uvijajte meni! Vidite, ja pristajem na 
sve, na sve! — Ali, šta biste još? Molim vas, ne bojte se ako stvari 
krstim njihovim imenima. Možda mi je to sada jedina utjeha. 

I gorak joj se smiješak javio na usnama. 

— Ajde, ajde, dobro, anđeliću moj, možemo da se ne slažemo u 
mislima, a ipak da cijenimo jedno drugo. Ali ako se uznemiruješ zbog 
potankosti te se bojiš da ne budu prljave, prepusti sve te brige meni; 
kunem ti se, na tebe neće prsnuti ni kap blata. Zar bih ja htjela da te 
obrukam pred svima? Pouzdaj se samo u me, i sve će se udesiti 
divno, preplemenito, glavno je — preplemenito! Neće biti nikakva 
skandala, a ako i bude kakav mali, neminovni skandalčić — tako... 
kakogod! — Onda ćemo mi već biti daleko! Ta i nećemo ostati ovdje! 
Neka se oni deru na sav glas, marim ja za njih! | sami će zaviđati. A i 


zar je vrijedno voditi brigu o njima! Čak se i čudim tebi, Zinočka — ali 
nemoj se srditi na mene — kako se ti, tako ponosna, bojiš njih! 

— Ah, mamice, nipošto se ne bojim njih! Vi me nikako ne 
razumijete! — odgovorila Zina ozlojeđena. 

— Ajde, ajde, dušice, ne srdi se! Velim samo to da oni svaki božji 
dan stvaraju nevaljalštine, a ti sada jedan jedincati put u životu... a 
šta ja luda i govorim! Nije to nipošto nevaljalština! Kakva je tu 
nevaljalština? Naprotiv, to je čak i preplemenito. To ću ti svakako 
dokazati, Zinočka. Prvo, ponavljam, sve je prema tomu s kakva se 
gledišta gleda... 

— Ta okanite se, mamice, vaših dokaza! — gnjevno uzviknula 
Zina i nestrpljivo topnula nogom. 

— Ali, dušice, neću, neću! Opet sam se zarekla... 

Nastala mala šutnja. Marja Aleksandrovna smjerno hoda za 
Zimom i nemirno joj zagleda u oči, kao što gospodarici gleda u oči 
psetance koje je nešto skrivilo. 

— Čak i ne razumijem kako ćete se latiti posla — nastavila Zina 
gadeći se. — Uvjerena sam da ćete naići jedino na bruku. Prezirem 
njihovo mišljenje, ali će za nas to biti sramota. 

— O, ako ti samo to zadaje brigu, anđele moj — nemoj se brinuti! 
Molim te, zaklinjem te! Samo da se mi složimo, a za mene se ti ne 
brini. Oh, da samo znaš iz kakvih sam sve trzavica isplivala! 
Drugačije sam poslove posvršavala! Ali, dopusti da barem samo 
pokušam! Svakako se treba, prvo, naći što prije nasamo s knezom. 
To ponajprije! A sve će drugo zavisiti od toga! Svi će se oni uzbuniti, 
ali... svejedno! Ja ću ih sama utući! Plaši me još Mozgljakov... 

— Mozgljakov? — prezirno izrekla Zina. 

— Ta da, Mozgljakov; ali ne boj se ti,. Zinočka! Kunem ti se, 
dotjerat ću ga dotle da će nam sam pomagati! Ne znaš ti još kakva 
sam ja u poslu! Ah, Zinočka, dušice! Maloprije, kad sam čula za toga 
kneza, odmah mi se u glavi razbuktala misao! Kao da mi je u jedan 
mah sinulo. I tko bi se, tko bi se nadao da će on doći do nas? Ta u 
tisuću godina neće biti takve prilike! Zinočka! Anđeliću! Nije u tom 
beščašće što ćeš se udati za starca i bogalja, nego u tom ako se 
udaš za takvoga kojega ne trpiš, a međutim ćeš zaista biti njegova 
žena! A knezu i nećeš biti prava žena. Ta to i nije brak! To je prosto 
kućni ugovor! Ta njemu će glupanu biti probitak — ta njemu, 


glupanu, daju takvu neizmjerljivu sreću! Ah, kakva si ti danas 
krasotica, Zinočka! Krasotica nad krasoticama, a ne krasotica! Ta ja 
bih, da sam muškarac, ja bih tebi pol carevine pridobila ako bi ti 
ushtjela! Magarci su svi oni! Ah, kako ne bih poljubila tu ručicu? — | 
Marja Aleksandrovna žarko poljubila kćeri ruku. — Ta to je moje 
tijelo, moja put, moja krv! Pa makar silom oženili njega, glupana! A 
kako ćemo poživjeti ja i ti, Zinočka! Ta nećeš otjerati majku dok u 
sreću dopadneš? Prepirale smo se, doduše, anđeliću moj, a ipak nisi 
imala takva prijatelja kakva sam ja; ipak... 

— Mamice! Ako ste se već odlučili, možda je vrijeme... da štogod 
i radite. Tu samo tratite vrijeme! — nestrpljivo će reći Zina. 

— Vrijeme je, vrijeme, Zinočka, vrijeme! Ah! Zabrbljala sam se! 
— trgla se Marja Aleksandrovna. — One bi ondje sasvim odmamile 
kneza. Odmah ću sjesti i odvesti se! Dovest ću se, izazvat ću 
Mozgljakova, a onda... Pa silom ću ga odvesti ako ustreba! Zbogom, 
Zinočka, zbogom, draga, ne tuguj, ne sumnjaj, ne žalosti se, a što je 
glavno, ne žalosti se! Sve će se završiti krasno, preplemenito! 
Glavno je s kakva se gledišta gleda... onda, zbogom, zbogom! 

Marja Aleksandrovna prekrstila Zinu, izletjela iz sobe, časak se, 
po prilici, povrckala u svojoj sobi pred ogledalom, a za dva časa 
jurila po mordasovskim ulicama u svojim saonicama, u koje su se 
svaki dan prezali konji u to vrijeme ako bi htjela da se izveze. Marja 


je Aleksandrovna živjela en grand. i 

»Ne, nećete me nadmudrit! — mislila je sjedeći u svojim 
saonicama. — Zina pristaje, polovica je posla urađeno, dakle, pa da 
se tu prekine! Besmislica! Haj, Zina! Pristala ipak naposljetku! I na 
tvoju glavicu djeluju dakle neki računčići! Prikazala sam joj zamamnu 
perspektivu! Ganula sam je! Ali je strahota kako je ona lijepa danas! 
Ta ja bih s njenom krasotom pola Evrope pokorila svojoj volji! Pa 
počekat ćemo... Shakespeare će otfrknuti dok ona bude kneginja te 
upozna štošta. Šta ona i zna? Mordasova i svojega učitelja!... Hm... 
Samo kakva će ona biti kneginja! Volim u nje taj ponos, smionost, 
kako je nepristupačna! Kad pogleda, kao da je pogledala kraljica. 
Kako, dakle, kako dakle ne bi shvaćala svoju korist? | shvatila je 
napokon! Shvatit će i drugo... Ta ja ću ipak biti uz nju! Složit će se 
najzad sa mnom u svim točkama! A bez mene neće moči biti. Sama 


ću biti kneginja, upoznat će me i u Petrogradu. Zbogom, grade i pol! 
Umrijet će taj knez, umrijet će taj deran, a onda ću ja nju udati za 
princa vladara! Jednoga se bojim: nisam li joj se odviše povjerila? 
Nisam li bila preiskrena; nisam li se previše ganula? Straši ona 
mene, oh, straši!« 

I Marja Aleksandrovna zaronila u svoje misli. Mora se reći, bile su 
glavobolne. Ali i kaže se da su strasti gore od napasti. 

Kad je Zina ostala sama, dugo je hodala gore-dolje po sobi, 
skrštenih ruku, zamišljena. Mnogo je premislila. Često je i gotovo 
nesvjesno ponavljala: »Vrijeme je, vrijeme, odavno je vrijeme!« Šta 
je značio taj iskidani uzvik? Počesto su joj se suze blistale na dugim, 
svilenkastim trepavicama. Nije ni mislila da ih otire, da ih zaustavlja. 
Ali uzalud joj se mamica brinula i nastojala da prodre u kćerine misli: 
Zina se zauvijek odlučila i pripravila se na sve posljedice... 

»Čekaj samo! — mislila je Nastasja Petrovna, kad se nakon 
pukovnikovičina odlaska izvlačila iz svoje komorice. — A ja htjedoh 
radi toga knežića da pridjenem ružičastu vrvcu! | povjerovala ja luda 
da če on mene uzeti! Eto ti vrvce! A, Marja Aleksandrovna! Ja sam 
vam musavica, ja sam prosjakinja, ja uzimam po dvjesta rubalja mita 
u srebru. Još da tebe propustim i da ne uzmem, ti pomodarko! Uzela 
sam na plemenit način; uzela sam za troškove spojene s poslom... 
Valjda sam sama trebala da mitim! Šta se tebe tiče što se nisam 
skanjivala, nego sam svojim rukama obila bravu? Ta za tebe sam 

radila, ti dangubo! Ti bi samo da vezeš po canevasulžsl Počekaj, 
pokazat ću ti ja canevas. Pokazat ću ja vama obadvjema kakva sam 
ja musavica. Upoznat ćete vi Nastasju Petrovnu i njenu krutost!« 


GLAVA VII 


Marju Aleksandrovnu zanosi njena genijalnost. Zamislila je velik i 
smion naum. Da uda kćer za bogataša, za kneza i bogalja, da je uda 
kradom od sviju, koristivši slaboumnost i nezaštićenost svojega 
gosta, da je uda na prevarni način, kako bi kazali neprijatelji Marje 
Aleksandrovne — to nije samo smiono nego čak i drsko. Dabome, 
naum je probitačan, ali ako se izjalovi, sramoti izumiteljicu 
neobičnom sramotom. Marja Aleksandrovna zna to, ali ne očajava. 


»Iz kakvih li sam trzavica isplivala!« govorila je Zini i govorila pravo. 
Da nije, kakva hi i bila junakinja. 

Nema sumnje, sve to nalikuje ponešto na razbojstvo na cesti; ali 
se Marja Aleksandrovna i na to ne obazire odviše. O tom ona 
začudo ispravno sudi: »Kad ih vjenčaju, neće se razvjenčati« — 
misao, koja je priprosta, ali sablažnjava takvim neobičnim probicima 
da Marju Aleksandrovnu, kad samo zamisli te probitke, podilazi jeza i 
prolaze mravci. Uopće je strahovito uzrujana i sjedi u svojoj kočiji 
kao na iglama. Kao nadahnuta žena, obdarena nesumnjivom 
stvaralačkom snagom, dospjela je već da stvori plan za svoj rad. Ali 


je taj plan tek u nacrtu, uopće en grand, ŽE! i još se mutno sijucka 
pred njom. Ima još sva sila potankosti i različitih nepredvidljivih 
slučajeva. Ali Marja Aleksandrovna uvjerava sama sebe: ne uzrujava 
je strah od neuspjeha — ne! Ona bi samo da što prije započne, ona 
bi što prije u boj. Nestrpljivost, plemenita nestrpljivost je mori, kad 
misli na zadržavanje i zastajanje. Ali kad smo spomenuli 
zadržavanje, zamolit ćemo za dopuštenje da ponešto objasnimo 
svoju misao. Najgoru nevolju sluti i očekuje Marja Aleksandrovna od 
plemenitih — svojih — sugrađana,  Mordasovaca, a najviše od 
plemenitoga društva mordasovskih dama. Po iskustvu zna svu 
njihovu neprimirivu mržnju na nju. Zna, na primjer, sigurno da u 
gradu u ovaj čas znaju možda sve o njenim nakanama, premda još 
nitko nikomu nije pripovijedao o njima. Zna, po češćem žalosnom 
iskustvu, da nema zgode, pa i najtajnije zgode u njenoj kući, koja bi 
se dogodila izjutra a da je naveče ne bi znala posljednja piljarica na 
trgu, posljednji trgovački pomoćnik u dućanu. Dabogme, Marja 
Aleksandrovna tek samo sluti nevolju, ali nju takve slutnje nikad ne 
Varaju. Ne vara se ona ni sada. Evo šta se dogodilo zaista i što ona 
još ne zna sigurno. Oko podneva, to jest upravo tri sata nakon 
kneževa dolaska u Mordasov, kolali su po gradu čudni glasovi. Gdje 
su se započeli, ne zna se, ali su se raširili gotovo za trenutak. Svi su 
odjednom počeli uvjeravati jedan drugoga _ da je Marja 
Aleksandrovna već zaručila s knezom svoju Zinu, svoju dvadeset 
trogodišnju Zinu bez miraza; da je Mozgljakov otpravljen i da je sve 
to već odlučeno i potpisano. Šta je uzrok takvim glasovima? Zar svi 
toliko znaju Marju Aleksandrovnu da su mahom pogodili u samo srce 


njenih najsvetijih misli i ideala? Ni nesklad takva glasa s običnim 
poretkom, jer takvi se poslovi vrlo rijetko mogu svršiti za jedan sat, ni 
očita neosnovanost takve vijesti, jer nitko nije mogao da dokuči 
otkud ta vijest — nisu tnogli da razuvjere Mordasovce. Glas se je 
širio i ukorjenjivao s neobičnom uporitošću. Najčudnije je što se 
počeo širiti baš u ono isto vrijeme kad je Marja Aleksandrovna 
započela svoj maloprijašnji razgovor sa Zinom o tome istom. Toliki je 
instinkt u provincijalaca! Instinkt provincijalnih glasonoša ponekad je 
čudesan, a tomu, razumije se, ima razloga. On se osniva na 
najbližem, zanimljivom i mnogogodišnjem uzajamnom proučavanju. 
Svaki provincijalac živi kao pod staklenim zvonom. Ne može baš 
ništa da sakrije pred svojim čestitim sugrađanima. Znaju vas naizust, 
znaju čak i ono što vi sami o sebi ne znate. Provincijalac bi, čini se, 
već po prirodi svojoj morao biti psiholog i poznavalac srca. Eto, zato 
sam se već ponekad iskreno čudio kad sam vrlo često u provinciji 
mjesto psihologa i poznavalaca srca sretao izvanredno mnogo 
magaraca. Ali na stranu to; to je izlišna misao. Vijest je bila 
gromovita. Brak s knezom činio se svakomu toliko probitačnim, toliko 
sjajnim, da nikomu nije padala u oči njegova neobičnost. Spomenut 
ćemo još jednu okolnost: Zinu mrze gotovo još više nego Marju 
Aleksandrovnu — zašto? — ne zna se. Možda je tomu donekle 
uzrok krasota Zinina. Možda i to što je Marja Aleksandrovna ipak 
svima Mordasovcima nekako svoja, njihove gore list. Da nje nestane 
iz grada, za njom bi, tko zna, možda požalili. Ona oživljuje društvo 
neprekidnim pričama. Bez nje bi bilo dosadno. Zina se, naprotiv, drži 
tako kao da živi u oblacima, a ne u gradu Mordasovu. Tim ljudima 
nekako _ ona nije par, nije jednaka, vlada se prema njima 
nepodnosivo naduto, možda i ne primjećujući to! | odjednom ta ista 
Zina, o kojoj se čak pričaju sablažnjive priče, ta naduta, ta ponosita 
Zina postaje milijunarka, kneginja, ulazi u otmjeni svijet. Za neke 
dvije godine, kad obudovi, udat će se za kakva vojvodu, možda čak 
za generala: tko bi znao, možda i za gubernatora (a mordasovski je 
gubernator, kao naručeno, udovac i izvanredno nježan prema 
ženskom rodu). Onda će ona biti prva dama u guberniji, a razumije 
se, nepodnosiva je sama ta misao i nikad nikakva vijest ne bi u 
Mordasovu pobudila takvo negodovanje kao vijest o Zininoj udaji za 
kneza. Odmah se sa sviju strana razlegli razjareni krikovi. Viču da je 


to grešno, čak i podlo; da starac nije pri pameti; da su starca 
prevarili, nasadili, zaludili, zloupotrijebili njegovu slaboumnost; da 
starca treba izbaviti iz krvoločnih pandža; da je to, zapravo, 
razbojstvo i nemoralnost; što su napokon, po čemu su druge gore od 
Zine? | druge bi se mogle isto tako udati za kneza. Sve te glasove i 
uzvike sluti Marja Aleksandrovna, ali joj je dosta i to. Zna ona, 
zasigurno, da će svi, baš svi, pripravni biti da upotrijebe sve što se 
god može, i čak što se ne može, da spriječe njene namjere. Ta hoće 
sada da konfisciraju kneza, tako da mora gotovo silom da ga vraća. 
Napokon, ako njoj i pođe za rukom da kneza uhvati i natrag domami, 
ta ne može ga navijek držati na užetu. Napokon, tko će zajamčiti da 
neće danas, da neće već za dva sata, sav _svečani zbor 
mordasovskih dama biti u njenu salonu, i još pod kakvom izlikom, da 
ih i ona neće moći odbiti? Ako ih odbije s vrata, ući će kroz prozor: 
zgoda koja je gotovo nemoguća, ali je bivala u Mordasovu. Jednom 
riječju, ne smije se gubiti ni sat, ni trenutak vremena, a međutim se 
posao nije ni započeo. Odjednom Marji Aleksandrovni sinula u glavu 
i onoga maha sazrela genijalna misao. Nećemo zaboraviti da o toj 
novoj ideji progovorimo na pravom mjestu. Sada ćemo kazati jedino 
to da u ovaj čas naša junakinja leti mordasovskim ulicama strašna i 
zanesena, odlučna, ako bi samo ustrebalo, čak i na pravi boj da se 
domogne kneza. Ne zna još kako će se to uraditi i gdje će ga sresti, 
ali za to zna pouzdano da će prije Mordasov propasti u zemlju nego 
što se ne bi ostvarila makar i jota od današnjih nauma. 

Prvi joj je korak uspio da i nije mogao bolje. Pošlo joj za rukom 
uhvatiti kneza na ulici te ga je dovezla svojoj kući na objed. Ako se 
zapita kako je njoj, uza sve neprijateljske lukavštine, pošlo ipak za 
rukom da ostvari svoj naum i da Anu Nikolajevnu prilično nasamari 
— to moram izjaviti da takvo pitanje držim dapače uvredljivim po 
Marju Aleksandrovnu. Zar ona da ne bi održala pobjedu nad 
kakvomgod Anom Nikolajevnom Antipovom? Naprosto je uhitila 
kneza, koji se vozio već kući njene suparnice, te, ne hajući ni za što, 
ali ni za razloge samoga Mozgljakova, koji se je uplašio skandala, 
premjestila starčića u svoju kočiju. Tim se Marja Aleksandrovna i 
razlikovala od svojih suparnica da u odlučnim prigodama nije prezala 
ni od skandala, nego je smatrala za načelo da uspjeh opravdava 
sve. Razumije se, knez se nije osobito protivio, te je, po svojem 


običaju, vrlo brzo zaboravio sve i bio vrlo zadovoljan. Za objedom je 
neprestano —_brbljao, bio izvanredno veseo, sipao dosjetke, 
kalambure, pripovijedao anegdote koje nije svršavao ili je s jedne 
preskakivao na drugu a da to nije ni opažao. Kod Natalje je 
Dmitrijevne ispio tri čaše šampanjca. Za objedom popio još i u glavi 
mu se pošteno vrtjelo. Tu mu dolijeva već sama Marja 
Aleksandrovna. Objed je vrlo dobar. Nevaljanac Nikitka nije ga 
kvario. Domaćica oživljuje društvo najzamamnijom ljubaznošću. Ali 
drugi, koji su nazočni, kao da su namjerice neobično dosadni. Zina je 
nekako svečano šutljiva. Mozgljakov očito nije dobre volje i malo 
jede. Misli nešto, a kako mu se to prilično rijetko dešava, to je Marja 
Aleksandrovna u velikoj brizi. Nastasja Petrovna sjedi namrštena i 
čak kradom daje Mozgljakovu neke čudne znakove, koje on nikako 
ne opaža. Da nije zamamno ljubazne domaćice, objed bi nalikovao 
na sahranu. 

A, međutim, Marja Aleksandrovna je preko svake mjere uzrujana. 
Sama je već Zina neobično plaši svojim tužnim likom i zaplakanim 
očima. | još jedna neprilika: treba hitati, žuriti se, a taj »prokleti 
Mozgljakov« sjedi kao klipan, koga i nije briga, i samo smeta! Ta i ne 
može se zaista pred njim započinjati takvo nešto! Marja 
Aleksandrovna ustala od stola strašno uznemirena. Koliko joj je 
dakle bilo čudo, radosna prepast, ako se može tako kazati, kad joj je 
Mozgljakov, tek što su poustajali od stola, sam pristupio i odjednom 
sasvim iznenada izjavio da mora — razumije se, na najveću svoju 
žalost — odmah otići. 

— Kuda to? — zapitala Marja Aleksandrovna neobično žaleći. 

— Eto, vidite, Marja Aleksandrovna — započe Mozgljakov, 
uznemiren i čak ponešto zbrkano — desila mi se nadasve čudna 
zgoda. | ne znam kako bih vam kazao... posavjetujte me, zaboga! 

— Šta je, šta je? 

— Krsni moj kum, Borodujev, vi znate — onaj trgovac... sreo me 
danas. Starac se baš srdi, prekorava me, veli mi da sam se uzoholio. 
Evo me već po treći put u Mordasovu, a njemu nisam ni zavirio. — 
»Dodi, veli, danas na čaj.« — Sada su upravo četiri sata, a on pije 
čaj po starinskom, kad se probudi, između četiri i pet sati. Šta da 
radim? Ono, Marja Aleksandrovim, dakako — ali, zamislite! Ta on mi 
je pokojnoga oca izbavio iz nevolje kad je prokartao erarske novce. 


Tom mi je prilikom i bio krsni kum. Ako Zinaida Afanasjevna pođe za 
mene, imam ipak samo stotinu i pedeset duša. A on ima milijun, ljudi 
kažu, čak i više. Nema djece. Ako mu ugodim, namrijet će mi sto 
tisuća. Sedamdeset godina — pomislite! 

— Ah, bože moj! Ta šta vi onda! Šta oklijevate? — uzviknula 
Marja Aleksandrovna, jedva krijući radost. — Idite, idite! S tim se ne 
treba šaliti. Baš gledam za objedom kako ste zlovoljni! Idite, mon 
ami, idite! Ta trebali ste mu još prijepodne otići u pohode da 
pokažete kako vam je do njega, kako cijenite njegovu dobrostivost! 

— Pa vi ste sami, Marja Aleksandrovna — u čudu uzviknuo 
Mozgljakov — vi ste sami napadali mene zbog toga poznanstva! Ta 
vi ste govorili da je on seljak, bradonja, u srodstvu s krčmama, 
podrumima, poslovođama? 

— Ah, mon ami! Šta se ne govori nepromišljeno! I ja se mogu 
prevariti, nisam svetica. Uostalom, ne sjećam se, ali možda sam bila 
u takvu duševnom raspoloženju... Najzad onda još niste prosili 
Zinočku... Dabome, to je od mene sebično, ali sad i nehotice moram 
da gledam s drugoga gledišta, a koja mati može da me okrivi u toj 
zgodi? Idite, ne oklijevajte ni časka! Prosjedite kod njega i večer... i 
poslušajte! Kažite mu da ga uvažavam, volim, štujem, ali što 
spretnije, ljepše! Ah, bože moj! Ta i ja sam to smetnula s uma! 
Trebalo je da se sama dosjetim i da vas uputim! 

— Vi ste uskrisii mene, Marja Aleksandrovna! — uzviknuo 
oduševljeni Mozgljakov. — Sada ću vas, kunem se, slušati u svem! 
A ja sam se naprosto i bojao da vam kažemi!... Ali, zbogom, pa ću 
put pod noge! Ispričajte me kod Zinaide Afanasjevne. Ali ću svakako 
ovamo... 

— Blagosivam vas, mon ami! Pazite, dakle, porazgovorite se s 
njim o meni! On je zaista vrlo mio starčić. Odavno sam već 
promijenila svoje mišljenje o njemu... U njemu sam, uostalom, i 
uvijek voljela sve to starinsko rusko, nepatvoreno. Au revoir, mon 
ami, au revoir! 

»Kakva je to divota što tebe vrag nosi! Zaista to pomaže sam 
Bog!« pomislila, a zadihala se od radosti. 

Pavel Aleksandrovič izišao u predsoblje te obukao već bundu, 
kad se odjednom odnekud stvorila Nastasja Petrovna. Čekala ga. 

— Kamo ćete? — reći će zadržavajući ga za ruku. 


— Do Borodujeva, Nastasja Petrovna! Krsni mi je kum; izvolio me 
krstiti... Bogat starac, ostavit će mi štogod, moram mu polaskati!... 

Pavle Aleksandrovič bio je izvanredne volje. 

— Do Borodujeva! Oprostite se onda s nevjestom — oštro te 
Nastasja Petrovna. 

— Kako to, »oprostite se«? 

— Pa tako! Vi ste mislili da je ona već vaša! A, eto, hoće da je 
udaju za kneza. Osobno sam čula. 

— Za kneza? Molim vas, Nastasja Petrovna! 

— A šta, molim vas! Ne biste li, evo, željeli da sami pogledate i 
poslušate. Zbacite bundu, hodite ovamo! 

Presenećeni Pavel Aleksandrovih zbacio bundu i na prstima se 
uputio za Nastasjom Petrovnom. Ona ga dovela u onu istu komoricu 
odakle je jutros virila i prisluškivala. 

— Ali, molim vas, Nastasja Petrovna, ama ništa ne razumijem!... 

— Pa razumjet ćete, evo, dok se nagnete i prisluhnete. Komedija 
će se zacijelo odmah započeti. 

— Kakva komedija? 

— Pst! Ne govorite glasno! Komedija je u tom da vas naprosto 
varaju. Maloprije, kad ste bili otišli s knezom, Marja Aleksandrovna je 
cijeli sat nagovarala Zinu neka se uda za toga kneza, govorila joj da 
nije ništa lakše nego zaluditi ga i primorati da se oženi, i takve je 
smicalice provodila da mi se i smučilo. Sve sam odavde 
prisluškivala. Zina je pristala. Kako su vas obadvije častile! Prosto 
vas drže za glupana, a Zina je otvoreno rekla da nizašto neće poći 
za vas. A ja luda! Htjela sam da pridjenem crvenu vrvcu! Ded 
poslušajte, ded poslušajte! 

— Ta to je najbezbožnija himba, ako je tako! — šapnuo Pavel 
Aleksandrovič, neobično glupo gledajući Nastasji Petrovni u oči. 

— Pa samo poslušajte, čut ćete još štošta drugo. 

— A gdje bih slušao? 

— Pa nagnite se, evo na ovu rupicu... 

— Ali, Nastasja Petrovna, ja... ja nisam kadar da prisluškujem... 

— Eh, baš ste se sjetili! Tu, gospodine, manite se časti kad ste 
došli, onda i slušajte! 

— Ali ipak... 


— A ako niste kadri, neka vas i nasamare! Žalim vas, a vi se 
kočite. Šta je meni do toga! Ta ne činim ja to zbog sebe. Neću ostati 
ni do večeri! 

Pavel Aleksandrovič dušuu se te se primakao pukotini. Srce mu 
kuca, u sljepoočicama mu lupka. Gotovo i ne razumije šta s njim 
biva. 


GLAVA VIII 


— Vrlo ste se lijepo dakle zabavili, kneže, kod Natalje 
Dmitrijevne? — zapitala Marja Aleksandrovna, pohlepnim pogledom 
šibajući po bojištu i želeći da na najnedužniji način zapodjene 
razgovor. Srce joj kuca od uzbuđenja i očekivanja. 

Nakon objeda odveli kneza odmah u »salon«, u kojem su ga bili 
primili prije podne. Sve svečane zgode i primanja bivaju kod Marje 
Aleksandrovne u tom istom salonu. Ona se ponosi tom sobom. 
Starčić od šest čaša nekako omlitavio i nije čvrst na nogama. Zato 
brblja bez prestanka. Brbljanje mu čak i poraslo. Marja 
Aleksandrovna razumije da je taj plamsaj časovit i da će gost, koji je 
otromio, brzo poželjeti da spava. Treba loviti čas. Kad je razgledala 
bojište, s nasladom je opazila da požudni starčić nekako osobito 
pomamno pogledava zZinu, i roditeljsko joj srce zadrhtalo od radosti. 

— Izvan-redno smo se zabavili — odgovorio knez — i znate, ne- 
u-po-re-di-va je ženska Natalja Dmitrijevna, ne-u-po-re-di-va ženska! 

Kolikogod Marja Aleksandrovna bila zabavljena svojim velikim 
planovima, takva glasna hvala njene suparnice ubola je u samo srce. 

— Molim vas, kneže! — uzviknula i oči joj se zablistale — ako je 
već vaša Natalja Dmitrijevna neuporediva žena, onda i ne znam šta 
da kažem! Ali nakon toga vi ne poznajete ovdašnje društvo, nikako 
ne poznajete! Ta to je puka izložba osobnih nečuvenih vrlina, 
plemenitih osjećaja, puka komedija, puka spoljašna zlatna kora. 
Odignite tu koru, te ćete ugledati cijeli pakao pod cvijećem i cijeli 
osinjak, gdje će vas pojesti da neće preostati ni koščica! 

— Doista? — uzviknuo knez. — Čudim se! 

— A ja vam se kunem da je tako! Ah, mon prince. Slušaj, Zina, 
moram pripovjediti knezu tu smiješnu i podlu zgodu s tom Nataljom, 
prošle nedjelje — sjećaš se? Jest, kneže — govorim o onoj istoj 
vašoj hvaljenoj Natalji Dmitrijevni, za kojom se tako zanosite. O, 
premili moj kneže! Kunem vam se, nisam spletkarica! Ali ću vam 
svakako pripovjediti to, jedino zato da vas nasmijem, da vam 
pokažem u živoj sličici, kako se veli, kroz optičko staklo, kakvi su 
ovdje ljudi. Prije dvije sedmice dana došla k meni ta Natalja 
Dmitrijevna. Iznijela se kava, a ja radi nečega izišla. Vrlo se dobro 
sjećam koliko mi je ostalo šećera u srebrnoj šećernici; bila je razom 


puna. Kad sam se vratila, gledam: leže na dnu samo tri komadićka. 
Osim Natalje Dmitrijevne nitko nije bio ostao u sobi. Kakva vam se 
čini! Ona ima svoju zidanu kuću i novaca napretek! Ta je zgoda 
smiješna, komična, ali nakon toga sudite o plemenitosti ovdašnjega 
društva! 

— Za-ar? — kliknuo knez iskreno se čudeći. — Kakva je to ipak 
neprirodna pomama! Zar je ona sve sama pojela? 

— Evo, dakle, kneže, kakva je ona neusporediva žena! Kako 
vam se sviđa ta sramotna zgoda! Ta ja bih, čini mi se, umrla onoga 
istoga časa kad bih se odlučila na takvo odurno djelo! 

[24] 


— Pa da, da... Samo, znate, ona je ipak takva belle femme. 

— Zar Natalja Dmitrijevna! Molim vas, kneže, ta to je naprosto 
prostakuša! Ah, kneže, kneže! Šta ste to kazali! Očekivala sam od 
vas mnogo više ukusa... 

— Pa da, prostakuša... ali znate, tako je građena.. Pa, a ta 
djevojčica, što je igra-la, i ona je... građena... 

— Zar Sonjička? Ta ona je još dijete kneže! Svega joj je četrnaest 
godina! 

— Pada... samo znate, tako je spretna, i u nje su također... takve 
forme... formiraju se. Tako je u-mi-lja-ta! | ona druga što je s njom i- 
gra-la, također se.. formira... 

— Ah, to je nesretna sirota, kneže! Oni je često uzimaju. 

— Si-ro-ta! Uostalom, tako je prljava, bar da je ruke oprala... 
Nego također je za-mam-na... 

Dok je knez to govorio, s nekom sve većom pomamom 
promatrao je Zinu kroz lornjet. 

[25] 


— Mais quelle charmante personne! — mrmlja u pol glasa i 
topi se od slasti. 

— Zina, odsviraj nam štogod, ili nemoj, bolje otpjevaj! Kako ona 
pjeva, kneže! Ona je, može se kazati, virtuoskinja, prava virtuoskinja! 
A da znate, kneže — nastavila Marja Aleksandrovna upol glasa, kad 
je Zina otišla k glasoviru, idući svojim polaganim, lakim korakom, od 
kojega je skoro svisnuo jadni starčić — da znate kakva je ona kći! 
Kako ona zna da ljubi, kako je nježna sa mnom! Kakva su joj 
čuvstva, kakvo srce! 


— Pa da... čuvstva... i znate, ja sam znao samo jednu žensku, za 
svega života, s kojom bi se ona mogla uporediti po kra-so-ti — 
prekinuo je knez, a sve mu rastu zazubice. — To je pokojna grofica 
Nainska, umrla je prije tridesetak godina. Divna je bila ženska, 
neopisive krasote, kasnije se još udala za svojega kuhara... 

— Za svojega kuhara, kneže! 

— Pada, za svoga kuhara... za Francuza, u inozemstvu. Ona mu 
je u ino-zem-stvu pribavila grofovsku titulu. Bio je naočit čovjek i 
izvanredno obrazovan, s takvim malim br-či-ći-ma. 

— I... i... kako su oni živjeli, kneže? 

— Pa da, dobro su živjeli. Uostalom, brzo su se iza toga razišli. 
On ju je opljačkao i otišao. Svadili su se radi nekoga sosa... 

— Šta bih svirala, mamice? — zapitala Zina. 

— Pa bolje da nam pjevaš, Zina. Kako ona pjeva, kneže! Vi volite 
muziku? 

— O, da! Charmant, charmant! Neobično volim muziku. U 
inozemstvu sam se upoznao s Beethovenom. 

— S Beethovenom! Zamisli, Zina, knez je bio poznat s 
Beethovenom — viče u zanosu Marja Aleksandrovna. — Ah, kneže! 
Zar ste bili poznati s Beethovenom? 

— Pa da... bio sam s njim u pri-ja-telj-stvu. | navijek mu je nos u 
burmutu. Tako je smiješan! 

— Beethoven? 

— Pa da, Beethoven. Uostalom, možda to i nije Beethoven, nego 
neki drugi Nijemac. Ondje ima vrlo mnogo Nijemaca... Uostalom, ja 
se, čini se, bunim. 

— A šta bih pjevala, mamice? — zapitala Zina. 

— Ah, Zina! Otpjevaj onu romansu u kojoj ima, sjećaš se, tako 
mnogo viteškoga, gdje je još ta gospodarica zamka i njen trubadur.. 
Ah, kneže! Kako volim sve to viteško! Ti zamci, zamci! Taj 
srednjovjekovni život! Ti trubaduri, heroldi, turniri... Ja ću te pratiti, 
Zina! Sjednite ovamo, kneže, bliže! Ah, ti zamci, zamci! 

— Pa da.. zamci. | ja volim zamke — mrmlja knez u zanosu i 
upija se u Zinu jedinim svojim okom. — Ah... Bože moj! — uskliknuo 
— to je romansa!... Ali... ja znam tu ro-man-su! Davno sam već 
slušao tu romansu... To mi tako na-po-mi-nje... Ah, bože moj! 


Ne laćam se da opisujem šta je bilo s knezom kad je zapjevala 
Zina. Pjevala je starinsku francusku romansu, koja je nekad bila u 
velikoj modi. Zina ju je pjevala krasno. Njen čisti, zvučni kontraalt 
prodirao je do srca. Njeno krasno lice, divne oči, kao izvajani divni 
prstići, kojima lista note, gusta, crna, blistava kosa, uzbibane grudi, 
čitava njena pojava, ponosita, krasna, plemenita — sve je to 
začaralo jadnoga starčića do kraja. Dok je pjevala, nije skidao očiju s 
nje, gušio se od uzbuđenja. Staračko mu srce, podgrijano 
šampanjcem, muzikom i uskrslim uspomenama (a u koga nema 
dragih uspomena?) — lupkalo je sve brže, kako već odavno nije 
kucalo... Voljan je bio da se spusti na koljena pred Zinu spreman da 
zaplače kad je ona završila. 

— O, ma charmante enfant! — uzviknuo ljubeći joj prstiće — 

vous me ravissez! Sada, sam se tek sjetio.. Ali... ali... o, ma 


charmante enfant... 

I knez nije mogao ni da dovrši. 

Marja Aleksandrovna osjetila da je kucnuo čas. 

— A zašto se, kneže, upropašćujete? — ukliknula svečano. — 
Toliko osjećanja, toliko životne snage, toliko duševnoga blaga, i 
zakopati se na sav život u samoću! Pobjeći od ljudi, od prijatelja! To 
je neoprostivo! Zamislite se, kneže! Pogledajte, da tako reknem, 
bistrim okom život! Izazovite iz svoga srca uspomene prošlosti — 
uspomene zlatne vaše mladosti, zlatnih, bezbrižnih dana — uskrisite 
njih, uskrisite sebe! Započnite opet da živite u društvu, među ljudima! 
Putujte u inozemstvo, u Italiju, u Španjolsku — u Španjolsku, 
knežel!... Vama treba volja, srce koje bi ljubilo, uvažavalo vas, 
suosjećalo s vama! Ta vi imate prijatelja! Zovnite ih, kliknite ih, i oni 
će dohrliti hrpimice! Prva ću ostaviti sve i doletjet ću na vaš zov. 
Sjećam se našega prijateljstva, kneže; ostavit ću muža i poći za 
vama... štoviše, da sam još mlađa, da sam tako dobra i krasna kao 
što je moja kći, postala bih vaša suputnica, drugarica, vaša žena, 
ako biste vi to ushtjeli! 

— I ja sam uvjeren da ste bili une charmante personne u svoje 
vrije-me — reći će knez, usekajući se u rubac. Suze mu ovlažile oči. 

— Mi živimo u našoj djeci, kneže — s uzvišenim osjećajem 
odgovorila Marja Aleksandrovna. — Imam i ja svojega anđela 


čuvara! A to je ona, moja kći, drugarica mojih misli, mojega srca, 
kneže! Ona je odbila već sedam prosaca jer neće da se rastane sa 
mnom. 

— Ona će, dakle, s vama na put kad me bu-dete pra-ti-li u 
inozemstvo? Ako je tako, svakako ću putovati u inozemstvo — 


uzviknuo knez oduševljeno. — Sva-ka-ko ću putovati. A kad bih 
mogao laskati sebi na-dom... Ta ona je čarobno, Ca-rob-no dijete! O, 
ma charmante enfant!... — I knez joj opet počeo ljubiti ruke. Sirotan, 


htio je da klekne pred nju. 

— Ali... ali, kneže, vi velite: možete li laskati sebi nadom? — 
prihvatila Marja Aleksandrovna, osjetivši nov priliv rječitosti. — Ta vi 
ste čudni, kneže! Zar mislite da ste već nevrijedni ženske pažnje? 
Ne čini krasotu mladost. Sjetite se da ste, da tako reknem, izdanak 
aristokracije! Vi ste predstavnik najprofinjenijih, najviteškijih čuvstava 
i... manira! Zar nije Marja zavoljela starca Mazepu? Sjećam se, čitala 
sam da je Lauzun, taj divni markiz na dvoru Louisa... zaboravila sam 
kojega — već u godinama, čak, kao starac pobijedio srce jednoj od 
najprvijih dvorskih krasotica!... | tko vam je kazao da ste starac? Tko 
Vas je to naučio? Zar stare ljudi kakvi ste vi? Vi, s takvim bogatstvom 
čuvstava, misli, veselja, oštroumnosti, životne snage, sjajnih manira. 
Pa pojavite se gdjegod sada, u inozemstvu, u kupalištu, s mladom 
ženom, s takvom krasoticom kakva je, na primjer, moja Zina — ne 
govorim o njoj, govorim samo tako, radi uporedbe — i vidjet ćete 
kakav će kolosalan biti efekt! Vi ste izdanak aristokracije, ona 
krasotica nad krasoticama! Vi je svečano vodite ispod ruke; ona 
pjeva u sjajnom društvu, vi pak sipate oštroumnost — ta sva će se 
kupališta štrcati da vas gledaju! Sva će Evropa uzviknuti, jer sve će 
novine, svi feljtoni, po kupalištima, početi da govore u jedan glas... 
Kneže! | vi velite: možete li sebi laskati nadom? 


— Feljtoni... pa da, pa da!... To je u novinama... — mrmlja knez, a 
tek napola razumije brbljariju Marje Aleksandrovne i sve više te više 
smalaksava. — Pa... dijete moje, ako se niste umorili — ponovite mi 


još jedanput tu romansu koju ste maloprije pjevali! 
— Ah, kneže! Pa ima ona i drugih romansa, još ljepših... Sjećate 

li se, kneže, L'hirondelle? Vjerojatno ste čuli? 


— Jest, sjećam se... ili, da pravije kažem, za-bo-ra-vio sam. 
Ne, ne pređašnju romansu, on istu što je maloprije pje-va-la! Ja neću 
L'hirondelle! Ja hoću onu romansu... — govori knez moleći kao 
dijete. 

Zina zapjevala opet. Knez nije mogao da se suzdrži, nego se 
spustio pred nju na koljena. Plače on. 


— O, ma belle chatelaine!“! — kliče glasom, koji mu vrči od 
starosti i uzbuđenja. — O, ma charmante chatelaine! O, milo dijete 
moje? Vi ste me na mnogo toga pod-sje-ti-li... iz onoga što je davno 
prošlo... Tada sam mislio da će sve biti ljepše nego što je zatim bilo. 
Pjevao sam onda duete... s vikontesom... tu istu romansu... a sada... 
Ja ine znam šta je sada... 

Cijeli je taj govor izgovorio gušeći se i grcajući. Jezik mu se 
primjetljivo ukočio. Neke se riječi gotovo nikako nisu mogle da 
razaberu. Vidjelo se jedino da se bio posve raznježio. Marja 
Aleksandrovna odmah podjarila oganj. 

— Kneže! Ta vi ćete se još zaljubiti u moju Zinu! — uzviknula 
osjetivši da je čas svečan. 

Knežev joj odgovor nadmašio i najveće nade. 

— Ja sam do ludila zaljubljen u nju! uzviknuo starkelja, 
iznenada oživljujući, i dalje klečeći i sav dršćući od uzbuđenja. — 
Pripravan sam da joj život žrtvujem! I kad bih se samo mogao 
nadati... Ali dignite me, ne-što sam o-sla-bio... Ja... kad bih se samo 
mogao nadati da joj ponudim srce, to... ja... ona bi mi svaki dan 
pjevala ro-man-se, a ja bih neprestano gledao nju... neprestano 
gledao... Ah, bože moj! 

— Kneže, kneže! Vi joj nudite ruku! Vi biste mi je htjeli oteti, moju 
Zinu, moju milu, mojega anđela, Zinu! Ali te ja neću pustiti, Zina! 
Neka mi je istrgnu iz ruku, iz majčinih ruku! — Marja Aleksandrovna 
poletjela kćeri i snažno je stisla u zagrljaj premda je osjećala da je 
kći dobrano otiskuje... Mamica malo pretjeruje. Zina to osjeća svim 
svojim bićem, te s neizrecivim gnušanjem gleda cijelu tu komediju. 
Ali šuti, a to je sve što treba Marji Aleksandrovni. 

— Devet puta je odbila prosce samo da se ne rastane s majkom! 
— viče ona. — Ali sada moje srce sluti rastanak. Još malo prije sam 
opazila da ona tako gleda vas... Zapanjili ste je, kneže, svojim 


aristokratizmom, tom profinjenošću!... O vi ćete rastaviti nas: ja to 
slutim!... 

— Ja nju o-bo-ža-vam! — promrmljao knez, sve još dršćući kao 
list na vodi. 

— Ti, dakle, ostavljaš svoju majku! —  kliknula Marja 
Aleksandrovna i opet leti kćeri o vrat. 

Zina se požuri da dovrši mučni prizor. Šuteći pružila knezu svoju 
krasnu ruku i čak se prisilila na smiješak. Knez sa silnim 
poštovanjem prihvatio tu ručicu i obasuo je poljupcima. 

— Tek sada za-po-činjem da živim — mrmlja on i guši se od 
zanosa. 

— Zina! — svečano progovorila Marja Aleksandrovna — pogledaj 
ovoga čovjeka! To je najčestitiji, najplemenitiji čovjek od svih koje ja 
znam! To je vitez iz srednjega vijeka! Ali ona to zna, kneže; ona zna, 
mojemu srcu na jad... O, zašto ste došli! Predajem vam moje blago, 
mojega anđela. Čuvajte je, kneže! Moli vas mati, a koja će mati 
osuditi mene za moju tugu! 

— Mamice, dosta je! — šapnula Zina. 

— Vi ćete je, kneže, zaštititi od uvrede? Vaš će mač bljesnuti 
pred očima klevetnika ili drznika koji se bude usudio da uvrijedi moju 
Zinu? 

— Dosta, mamice, jer ću... 

— Pa da, bljesnut će... — mrmlja knez. — Istom sad započinjem 
ja da živim... Želim da odmah, ovoga časa bude svadba... ja želim 
odmah da pošaljem u Du-ha-no-vo. Ondje imam brilja-na-ta. Hoću 
da ih joj položim pred noge... 

— To je žar! To je zanos! To je plemenitost čuvstava! — kliknula 
Marja Aleksandrovna. — | vi ste mogli, kneže, vi ste mogli da 
upropašćujete sebe, kloneći se svijeta? Tisuću puta ponovit ću to! 
Izvan sebe sam kad se sjetim te paklene... 

— Šta bih i ra-dio, tako sam se bo-jao! — mrmlja knez, kmezeći 
se i razdragan. — Htjeli su da me strpaju u lud-ni-cu... Uplašio sam 
se dakle. 

— U ludnicu! O, izrodi! O nečovječni ljudi! O, podle lukavštine! 
Kneže, ja sam to čula! Ta to je ludilo u tih ljudi! Ali zašto, zašto?! 

— Pa i sam ne znam zašto! — odgovara starkelja i od slabosti 
sjeda u naslonjač. — Bio sam, znate, na balu i pripovjedio neku 


anegdotu; a njima se nije svi-dje-lo. Pa i iskrsla neka pripovijest! 

— Zar samo zato, kneže? 

— Nije. Zatim sam se još kar-tao s knezom Petrom Demen- 
tičem, i nedostajalo mi šest. Imao sam dva kralja i tri dame... ili, da 
pravije kažem, tri dame i dva kra-lja... Nije! Jedan kralj! A zatim su 
bile i da-me... 

— I zato? Zato? O, paklenska nečovječnosti! Vi plačete, kneže! 
Ali sada neće toga biti! Sada ću ja biti uz vas, moj kneže; ja se neću 
rastati sa Zinom, pa da vidimo hoće li se oni usuditi da i riječ reknu!... 
| štoviše, znate, kneže, vaša će ih ženidba preneraziti. Zastidjet će 
ih! Razabrat će da ste još sposobni... to jest, razumjet će da takva 
krasotica ne bi pošla za luđaka! Sada možete ponosito uznijeti glavu. 
Gledat ćete im pravo u lice... 

— Pa da, gledat ću im pra-vo u lice — promrmljao knez 
sklapajući oči. 

»No sasvim je omlitavio«, pomislila Marja Aleksandrovna. »Samo 
se trate riječi!« 

— Kneže, vi ste usplahireni, ja to vidim; treba svakako da se 
umirite, da se odmorite od toga uzbuđenja — reći će ona materinski 
se saginjući prema njemu. 

— Pa da, htio bih ma-lo da po-ležim — reče on. 

— Da, da! Umirite se, kneže! Ta uzbuđenja... Počekajte, sama ću 
vas otpratiti... Sama ću vas metnuti da spavate, ako ustreba. — Šta 
tako gledate, kneže, taj portret? To je portret moje majke — toga 
anđela, a ne ženske! O, zašto nije sad među nama! To je bila 
pravednica, kneže, pravednica! — Ja je ne nazivam drugačije! 

— Pra-ved-ni-ca? C'est joli... I ja sam imao majku... princesse... 
i... zamislite... bila je neo-bič-no puna žena... Ali, nisam to htio da 
kažem... Ma-lo sam oslabio. Adieu, ma charmante enfant... Ja s u- 
žit-kom... ja danas... sutra... Pa, svejedno je! Au revoir, au revoir — 
tu je htio mahnuti rukom, ali se oskliznuo i gotovo pao na pragu. 

— Opreznije, kneže! Uprite mi se o ruku — viče _ Marja 
Aleksandrovna. 

— Charmant, charmant — mrmlja on odlazeći. — Sad tek za-po- 
činjem živjeti... 

Zina ostala sama. Neizreciv joj teret guši dušu. Gadi joj se toliko 
da ju je spopadala muka. Sama bi sebe prezrela. Obrazi joj se žare. 


Zgrčenih pesnica, stisnutih zubi, oborene glave stoji ona i ne miče se 
s mjesta. Od stida joj potekle suze iz očiju... U taj se čas otvorila 
vrata i u sobu utrčao Mozgljakov. 


GLAVA IX 


Čuo je sve, sve! 

Nije zaista ušao, nego utrčao, blijed od uzbuđenja i od 
razjarenosti. Zina ga gleda u čudu. 

— Tako dakle vi! — zaviknuo bez daha. — Napokon sam doznao 
kakvi ste! 

— Kakva sam ja! — ponovila Zina, gledajući ga kao luđaka i 
odjednom joj se oči zablistale od gnjeva. — Kako ste se usudili tako 
govoriti sa mnom! — zaviknula pristupajući mu. 

— Sve sam čuo! — ponovio Mozgljakov svečano, ali i nehotice 
uzmaknuo za korak. 


— Vi ste čuli? Vi ste prisluškivali? — Zina će gledajući ga 
prezirno. 

— Jest! Prisluškivao sam! Jest, odlučio sam se na podlost, a zato 
sam doznao da vi sami... | ne znam kako bih se izrazio da vam 


kažem... kakvi se vi sada prikazujete! — odgovorio on, sve više se 
plašeći pred Zininim očima. 

— Pa makar i čuli, za što možete vi da okrivite mene? Kakvo 
pravo imate vi da krivite mene? Kakvo pravo imate vi da tako drsko 
govorite sa mnom? 

— Ja? Kakvo ja pravo imam? I vi možete da to pitate? Vi polazite 
za kneza, a ja nemam nikakva prava!... Pa vi ste meni dali riječ, eto! 

— Kada? 

— Kako kada? 

— Ta još jutros, kad ste me salijetali, odlučno sam vam 
odgovorila da ne mogu ništa pozitivno da kažem. 

— Ali me niste otjerali, niste me sasvim odbili; zadržali ste me, 
dakle, kao pričuvu! Vi ste me, dakle, mamili. 

Rasrđenoj se Zini javio na licu bolan izraz, kao od ljute, pronicave 
nutarnje boli; ali je ona prevladala svoje čuvstvo. 

— Što vas nisam otjerala — odgovorila jasno i na mahove, 
Premda joj se u glasu osjećao tek primjetljiv dahat — bilo Je jedino 


iz žaljenja. Sami ste me zaklinjali da počekam, da varn ne govorim: 
»neću«, nego da vas promotrim pobliže i »onda«, rekoste, »onda 
kad se uvjerite da sam plemenit čovjek, možda me nećete odbiti«. To 
su bile vaše riječi na samom početku vašega udvaranja. Ne možete 
ih poreći! Usudili ste se i sada kazali da sam vas ja mamila. Ali vi ste 
sami vidjeli moje gnušanje kad sam se danas sastala s vama dvije 
sedmice prije nego što ste obećali, i to gnušanje nisam krila od vas, 
naprotiv, pokazala sam ga. Vi ste to i sami opazili, jer ste me pitali: 
ne srdim li se zato što ste prije došli? Znajte da onoga ne mame 
komu ne mogu i neće da sakriju svoje gnušanje. Usudili ste se izreći 
da sam vas čuvala kao pričuvu. Na to ću vam odgovoriti da sam o 
vama sudila ovako: »Ako on i nije obdaren vrlo velikim umom, ipak 
može da bude dobar čovjek, i zato možeš da pođeš za njega.« Ali 
sada, kad sam se, na svoju sreću, uvjerila da ste glupan, štaviše i 
pakostan glupan — preostaje mi jedino da vam zaželim svaku sreću 
i sretan put. Zbogom! 

Rekayvši to, Zina se okrenula od njega i polako otišla iz sobe. 

Kad je Mozgljakov dokučio da je sve propalo, planuo od bijesa. 

— A ja sam dakle glupan — viče on — sada sam, dakle, već i 
glupan! Dobro! Zbogom! Ali prije nego što odem ispripovijedat ću 
cijelome gradu kako ste vi i mamica opili kneza i upecali ga! Svima 
ĆU pripovijedati! Upamtit ćete vi tko je Mozgljakov! 

Zina zadrhtala i u prvi mah zastala da mu odgovori, ali razmislila 
možda i časak, prezirno slegla ramenima i zalupila za sobom vrata. 

U taj se tren pojavila na pragu Marja Aleksandrovna. Čula je 
Mozgljakovljev uzvik, začas se dosjetila šta je i zadrhtala od 
prepasti. Mozgljakov još nije otišao, Mozgljakov je uz kneza, 
Mozgljakov će razglasiti po gradu, a prijeko je potrebno da sve 
ostane tajna, makar i na najkraće vrijeme! Marja Aleksandrovna je 
imala svojih računa. Za tren smislila i već je bio stvoren plan kako će 
umiriti Mozgljakova. 

— Šta vam je, mon ami? — ona će prilazeći mu i prijateljski mu 
pružajući ruku. 


— Šta: mon ami! — zaviknuo on u bjesnilu. — Još: mon ami! 

Morgen fruh EI milostiva gospodo! | vi mislite da ćete mene još 


jedanput prevariti? 


— Žao mi je, vrlo mi je žao, Pavle Aleksandroviču, što vas vidim 
u takvu čudnu duševnom raspoloženju. Kakvi su to izrazi! Vi ni pred 
damom ne susprežete svojih riječi. 

— Pred damom! Vi... vi ste sve, što god vas volja, ali niste dama! 
— zaviknuo Mozgljakov. — Ne znam šta je baš htio da kaže svojim 
uzvikom, ali valjda štogod vrlo gromovito. 

Marja Aleksandrovna mu krotko pogleda u lice. 

— Sjednite! — tužno izgovorila, pokazujući mu na naslonjač, u 
kojem je prije četvrt sata počivao knez. 

— Ta poslušajte najzad, Marja Aleksandrovna! — zaviknuo 
zabezeknuti Mozgljakov. — Vi me gledate kao da i niste baš ništa 
skrivili, nego kao da sam ja skrivio vama! Ta to se ne može!... Takav 
ton!... Ta, na kraju, to nadilazi mjeru ljudske strpljivosti... znate li vi 
to? 

— Prijatelju moj! — odgovorila Marja Aleksandrovna — dopustit 
ćete mi da vas i dalje nazivam tim imenom, jer vi nemate boljega 
prijatelja od mene, prijatelju moj! Vi mučite muku, vi ste izmoreni, vi 
ste ranjeni u samo srce — i zato nije čudo što sa mnom govorite u 
takvom tonu. Ali ja se odlučujem da vam otvorim cijelo, cijelo moje 
srce, pogotovo jer osjećam da sam sama donekle skrivila vama. 
Sjednite, dakle, razgovorit ćemo se. 

Glas Marje Aleksandrovne bolno je mekan. 

Na licu joj se ogleda patnja. Začuđeni Mozgljakov sjeo do nje u 
naslonjač. 

— Vi ste prisluškivali? — nastavila ona prijekorno ga gledajući u 
lice. 

— Jest, ja sam prisluškivao! Jos i da ne prisluškujem; baš bih bio 
zvekan! Doznao sam barem sve što snujete protiv mene — grubo 
odgovorio Mozgljakov, hrabreći i podbadajući sebe svojim gnjevom. 

— Ivi, i vi, tako odgojen, takvih načela, mogli ste da se odlučite 
na takav postupak. — O, bože moj! 

Mozgljakov čak i odskočio od stolice. 

— O, Marja Aleksandrovna! — uzviknuo. — To se, na kraju 
krajeva, i ne može slušati! Sjetite se na što ste se odlučili, vi s vašim 
načelima, a onda osudujte druge! 

. — Pitanje je još — reći će ona, ne odgovarajući na njegova 
pitanja — tko vas je naputio da prisluškujete, tko je pripovjedio, tko je 


tu uhađao? — eto šta hoću da znam. 

— Ali, oprostite — to neću reći. 

— Dobro Doznat ću i sama. Rekla sam, Paul, da sam ja skrivila. 
Ali, ako razaberete sve, sve prilike, vidjet ćete: ako i jesam kriva, 
skrivila sam jedino to što sam baš vama željela što više dobra. 

— Meni? Dobra? Ta to je već zagrdjelo! Uvjeravam vas, nećete 
me više prevariti! Nisam takav deran! 

I pomaknuo se u naslonjaču da je zaškripao. 

— Molim vas, prijatelju, budite hladnokrvniji, ako možete. 
Saslušajte me pozorno, pa ćete se i sami složiti sa svim. Prvo, htjela 
sam da vam odmah objasnim sve, sve, i ne biste se ponizivali 
prisluškivanjem. A što se nisam objasnila s vama prije, jedino je zato 
jer je sve bilo još u projektu. Moglo je i da ne pođe za rukom. Vidite: 
sasvim sam otvorena s vama. Drugo, nemojte kriviti moju kćer. Ona 
vas ljubi do ludila, te me je stajalo neiskazane muke dok je nisam 
odvratila od vas i privoljela je da prihvati kneževu ponudu. 

— Upravo sam imao sreću da čujem najpotpuniji dokaz te ljubavi 
do ludila — Mozgljakov će ironično. 

— Dobro. A kako ste vi govorili s njom? Zar tako govori 
zaljubljenik? Zar tako govori, najzad, čovjek dobra tona? Vi se 
uvrijedili i rasrdili nju. 

— Ali nije riječ sada o tonu, Marja Aleksandrovna! A maloprije, 
kad ste mi obje udešavale slatko lice, otišao sam s knezom, a vi 
udarili da mene častite, ocrnjivali ste me — eto to vam velim! Sve to 
znam, sve! 

— | jamačno iz onoga istoga prljavoga izvora? — priklopila Marja 
Aleksandrovna, = prezirno se — smješkajući. — Jest, Pavle 
Aleksandroviču, ocrnjivala sam vas, ogovarala sam vas i, priznajem, 
mnogo sam se mučila. Ali već samo to što sam morala da vas 
ocrnjujem pred njom, možda i da vas klevećem već samo to 
dokazuje kako sam teško istrgla od nje pristanak da će vas ostaviti! 
Kratkovidni čovječe! Da ona ne ljubi vas, zar bi trebalo da vas 
ocrnjujem, da vas prikazujem u smiješnu, nevrijednu liku, da se 
utječem takvim krajnjim sredstvima? A vi još ne znate sve! Morala 
sam se poslužiti materinskom vlašću da joj iz srca iščupam vas, te 
sam nakon neiskazane muke postigla samo vanjski pristanak. Ako 
ste sada prisluškivali naš razgovor, zacijelo ste i opazili da me ona ni 


jednom riječju, ni jednom kretnjom nije pomogla pred knezom. Za 
svega toga prizora nije izustila skoro ni riječi; pjevala je kao automat. 
Sva joj je duša ginula od jada, i ja sam, žaleći je, odvela napokon 
odatle kneza. Uvjerena sam da je plakala kad je ostala sama. Kad 
ste ušli ovamo, zacijelo ste opazili njene suze... 

Mozgljakov se zaista sjetio da je Zinu spazio u suzama kad je 
utrčao u sobu. 

— Avi, vi, zašto ste vi, Marja Aleksandrovna, bili protiv mene? — 
uzviknuo on. — Zašto ste me ocrnjivali, klevetali — što i sami 
priznajete sada? 

— A, to je drugo! Eto, da ste iz početka razumno pitali, odavno 
biste bili dobili odgovor. Jest, imate pravo. Sve sam to učinila ja, i ja 
jedina. Zinu ne miješajte u to. Zašto sam učinila? Odgovaram: prvo, 
za Zinu. Knez je bogat, ugledan, ima veza, pa ako Zina pođe za 
njega, napravit će sjajnu partiju. Najzad, ako i umre — možda čak i 
nabrzo, jer svi smo mi više-manje smrtni, onda je Zina mlada 
udovica, kneginja, u višem društvu, i možda vrlo bogata. Onda se 
ona može udati za koga hoće, može napraviti najbogatiju partiju. Ali 
će ona, razumije se, poći za onoga koga je ljubila prije, komu je 
raskrvarila srce kad je pošla za kneza. Samo bi je kajanje primoralo 
da ispravi svoju krivicu nanesenu onomu koga je prije voljela. 

— Hm! — muknuo Mozgljakov, zamišljeno gledajući svoje cipele. 

— Drugo, a to ću spomenuti samo ukratko — nastavila Marja 
Aleksandrovna — jer vi to možda i nećete razumjeti. Vi čitate svoga 
Shakespearea, crpite iz njega sve svoje uzvišene osjećaje, a 
zapravo ste, doduše, vrlo dobri, ali još premladi — a ja sam, Pavle 
Aleksandroviču, mati! Slušajte dakle: ja udajem Zinu za kneza, 
donekle i radi samoga kneza, jer hoću da ga spasim tim brakom. 
Voljela sam i prije toga plemenitoga, toga predobroga, toga viteški 
poštenoga starca. Bili smo prijatelji. On je nesretan u pandžama te 
paklenske žene. Ona će ga otjerati u grob. Bog vidi da sam Zinu 
privoljela na brak jedino tim što sam joj prikazala svu svetost 
njenoga junačkoga djela samopožrtvovnosti. Ona se zanijela 
plemenitošću osjećaja, opojnošću junačkoga djela. U njoj samoj ima 
nešto viteško. Prikazala sam joj kao uzvišeno kršćansko djelo ako 
bude potpora, utjeha, prijatelj, dijete, krasotica, kumir onomu koji će 
da poživi možda samo još godinu dana. Za posljednjih dana njegova 


života ne bi ga opsjedali ni gadna žena, ni strah, ni sjeta, nego 
svjetlost, prijateljstvo, ljubav. Rajem bi mu se učnili ti posljednji dani 
na zapadu! Gdje li je tu sebičnost — mazite, molim vas! To je prije 
djelo sestre milosrdnice, a ne sebičnost! 

— Vi ste, dakle... vi ste, dakle, učinili to samo radi kneza, radi 
djela sestre milosrdnice? — riknuo Mozgljakov podrugljivim glasom. 

— Razumijem i to pitanje, Pavle Aleksandroviču; prilično je jasno. 
Možda mislite da je tu jezuitski spleten probitak knežev s osobnim 
probicima? Pa šta? Možda je u mojoj glavi bilo i tih računa, samo 
nije bilo jezuitskih, nego nehotičnih. Znam da se čudite takvu 
otvorenu priznanju, ali ja vas, Pavle Aleksandroviču, molim jedno: ne 
miješajte Zinu u to! Ona je čista kao golub i ona ne računa; ona zna 
samo da voli — milo dijete moje! Ako je tko i računao, to sam ja, i ja 
jedina! Ali, najprije, zapitajte strogo svoju savjest i kažite: tko ne bi 
na mojem mjestu računao u ovakvoj prilici? Mi sračunavamo svoje 
probitke čak i u svojim najvelikodušnijim, čak i u najnesebičnijim 
poslovima, sračunavamo ih neopazice, nehotice! Dabome, gotovo 
svi zavaravaju sebe, uvjeravajući sami sebe da rade iz puke 
plemenitosti. Neću da varam sebe: priznajem da sam, uza svu 
plemenitost svojih ciljeva, računala. Ali, zapitajte, računam li ja za 
sebe? Meni ne treba ništa više, Pavle Aleksandroviču! Ja sam 
proživjela svoj vijek. Računala sam za nju, za mojega anđela, za 
moje dijete, i koja me mati može u tom slučaju da okrivi? 

Suze se zablistale Marji Aleksandrovni u očima. Pavel 
Aleksandrovič u čudu sluša tu otvorenu ispovijed i u nedoumici 
trepće očima. 

— Ta da, koja mati... — izgovorio on napokon. — Lijepo pjevate, 
Marja Aleksandrovna — ali... ta vi ste meni dali riječ! Vi ste i meni 
ulijevali nadu... Kako je meni? Pomislite! Ta kako sam ja sada, znate, 
ostao nasamaren? 

— Ta zar mislite da nisam mislila o vama, mon _cher Pauli 
Naprotiv: u svim tim računima bio je za vas toliko golem probitak te 
me je on najviše i natjerao da izvršim sav taj posao. 

— Moj probitak! — uzviknuo Mozgljakov, sav preneražen sada. 
— Kako to? 

— Bože moj! Zar možete biti toliko bezazleni i kratkovidni! — 
uzviknula Marja Aleksandrovna i uznijela oči put neba. — O, 


mladosti! Mladosti! Eto šta znači zagnjuriti se u toga Shakespearea, 
sanjariti, zamišljati da Živimo — a živjeti od tuđe pameti i od tuđih 
misli! Vi pitate, dobri moj Pavle Aleksandroviču u čemu je tu vaš 
probitak? Dopustite mi, radi jasnoće, da malo skrenem: Zina vas voli 
— o tom nema sumnje! Ali sam opazila da se u njoj, uza svu očitu 
njenu ljubav, krije neka nepovjerljivost prema vama, prema vašim 
dobrim osjećajima, prema vašim sklonostima. Opazila sam da se 
ona ponekad kao namjerice suzdržava, te je hladna prema vama — 
plod nedoumice i nepovjerljivosti. Niste li to, Pavle Aleksandroviču, 
opazili i sami? 

— O-pa-žao sam, pa i danas... Ali šta biste da kažete, Marja 
Aleksandrovna? 

— Eto, vidite, i sami ste opazili to. Nisam se dakle prevarila. Ona, 
začudo, nikako ne vjeruje u postojanost vaših dobrih sklonosti. Ja 
sam mati i zar da ne dokučim šta osjeća moje dijete? Zamislite, 
dakle, sada, mjesto da upadate u sobu s prijekorima i čak s 
grdnjama, mjesto da je srdite, nažao činite, vrijeđate je, čistu, 
krasnu, ponositu, i time je nehotice učvršćujete u sumnjama o svdjim 
lošim navikama — zamislite da biste mjesto toga primili tu vijest 
krotko, sa suzama sažaljenja, možda čak i očaja, ali i uzvišenom 
duševnom plemenitošću... 

— Hmi... 

— Ne, ne prekidajte me, Pavle Aleksandroviču. Hoću da vam 
naslikam svu sliku koja će preneraziti vašu uobrazilju. Zamislite da 
ste joj došli i da kažete: »Zinaida! Volim tebe više nego svoj život, ali 
nas formalni razlozi rastavljaju. Ja razumijem te razloge. Oni služe 
tvojoj sreći, i ja ne smijem više da ustajem protiv njih, Zinaida! Ja ti 
opraštam. Budi sretna, ako možeš!« I tu biste uperili u nju pogled, 
pogled jagnjeta koje kolju, ako se može tako kazati — zamislite sve 
to i pomislite kako bi se dojmile te riječi njena srca! 

— Doista, Marja Aleksandrovna, recimo, sve je tako: ja 
razumijem sve to... ali šta je — ja bih rekao da bih ipak prošao bez 
ičega! 

— Ne, ne, ne, prijatelju moj! Ne prekidajte me! Hoću svakako da 
naslikam cijelu sliku, sa svim posljedicama, da vas u plemenitoj 
namjeri prenerazim. Zamislite, dakle, da je sretnete kasnije, poslije 
nekoga vremena, u višem društvu: sretnete se negdje na balu, uz 


sjajnu rasvjetu, uz zamamnu muziku, među najdivnijim ženama, a u 
svoj toj svečanosti vi jedini, tužni, zamišljeni, blijedi, naslonili se 
negdje na stup (ali tako da vas vide) i pratite je pogledom u vrtlogu 
toga bala. Ona pleše. Oko vas se razlijevaju zamamni Straussovi 
ZVUCI, prosipa se ostroumnost višega društva, a — vi ste sami, blijedi 
i umirete od strasti! Šta će onda biti sa Zinaidom, pomislite! Kakvim 
će nas očima gledati ona? »I ja — pomislit će ona — ja sam 
sumnjala o tom čvojeku koji je meni žrtvovao sve, sve i zbog mene 
iskidao srce svoje!« Razumije se, pređašnja bi ljubav uskrsla u njoj s 
nesuzdržljivom snagom! 

Marja Aleksandrovna zastala da odahne. Mozgljakov se maknuo 
u naslonjaču tako silovito da je i opet zaškripao. Marja 
Aleksandrovna nastavi. 

— Radi kneževa zdravlja putuje Zina u inozemstvo, u Italiju, u 
Španjolsku — u Španjolsku, gdje su mirte, limunovi, gdje je modro 
nebo, gdje je Guadalquivir — gdje je zavičaj ljubavi, gdje se ne može 
živjeti a ne voljeti, gdje ruže i poljupci, da tako reknem, lete po zraku! 
| vi putujete također onamo za njom; žrtvujete službe, veze, sve! 
Tako se s nesuzdrživom silom započinje vaša ljubav; ljubav, mladost, 
Španjolska. — Bože moj! Razumije se, vaša je ljubav čista, sveta; ali 
Vi, napokon, ginete, gledajući jedno drugo. Vi me razumijete, mon 
ami! Dabogme, naći će se podli, podmukli ljudi, izrodi, koji će tvrditi 
da vas u inozemstvo nije nipošto odmamio rodbinski osjećaj prema 
nevoljnome starcu. Naročito sam nazvala vašu ljubav čistom, jer to 
će joj dati i možda sasvim drugo značenje. Ali, ja sam mati, Pavle 
Aleksandroviču, i zar ću ja vas naučiti čemu lošemu!... Dabome, 
knez neće moći da pazi na vas dvoje, ali — šta mari! Može li se na 
tom osnivati takva gnusna kleveta? Napokon on umire, blagosivajući 
svoju sudbinu. Kažite: za koga će i poći Zina nego za vas? Vi ste 
knezu tako dalek rođak da ne može biti nikakvih zapreka braku. 
Uzimate nju, mladu, bogatu, odličnu — i u kakvo vrijeme? Kad bi se 
najodličniji velikaši mogli ponositi brakom s njom! Po njoj se domaći 
te u najvišem društvenom sloju i po njoj dobivate odjednom ugledno 
mjesto, dobivate činove. Sad imate i stotinu i pedeset duša, a onda 
ste bogati; knez će u svojoj oporuci udesiti sve; ja se laćam toga. A 
najzad, što je glavno, ona je već sasvim uvjerena o vama, o vašem 
srcu, o vašim osjećajima, i vi joj odjednom postajete junak vrline i 


požrtvovnosti!... | vi, i vi pitate, nakog toga u čemu je vaš probitak? 
Ta treba, najzad, da budete slijepi pa da ne biste opažali, da ne biste 
smislili, da biste sračunali taj probitak kad stoji dva koraka pred 
vama, gleda vas, smješka vam se i sam govori: »To sam ja, tvoj 
probitak!« Pavle Aleksandroviču, molim vas! 

— Marja Aleksandrovna! — uzviknuo Mozgljakov neobično 
uzbuđen — sada sam razumio sve! Postupio sam grubo, nisko i 
podlo! 

Skočio sa stolice i uhvatio se za kosu. 

— I neproračunano — dometnula Marja Aleksandrovna — glavno 
je: neproračunano! 

— Ja sam magarac, Marja Aleksandrovna — uzviknuo on gotovo 
u očaju. — Sada je propalo sve, jer sam je do ludila volio! 

— Možda i nije propalo sve — reći će gospođa Moskaljova tiho, 
kao da nešto premišlja. 

— O, kad bi moglo to da bude! Pomozite! Naučite! Spasite! 

I Mozgljakov zaplakao. 

— Prijatelju moj! — samilosno će mu Marja Aleksandrovna, 
pružajući mu ruku. — Vi ste to učinili u pretjeranoj žestini, u burnoj 
strasti, dakle baš iz ljubavi prema njoj! Bili ste očajni, niste znali za 
sebe! Ta ona mora razumjeti sve to... 

— Ja je ljubim do ludila i pripravan sam sve žrtvovati za nju! — 
viče Mozgljakov. 

— Slušajte, ja ću vas opravdati pred njom... 

— Marja Aleksandrovna! 

— Jest, ja se laćam toga. Ja ću vas pomiriti. Vi ćete joij reći sve 
kako sam vam sada govorila. 

— O, Bože! Kako ste vi dobri, Marja Aleksandrovna!... Ali... ne bi 
li se to moglo učiniti odmah! 

— Sačuvaj bože! O, kako ste vi neiskusni, moj prijatelju! Ona, 
tako ponosita! Ona će to držati za novo prostaštvo, za bezobraštinu! 
Odmah ću sutra udesiti sve, a sada — otiđite kamogod, makar 
onomu trgovcu... dobro, dođite naveče; ali vam ne bih savjetovala! 

— Otići ću, otići ću! Bože moj! Vi mene uskrisavate! Samo još 
jedno pitanje: a ako knez ne umre tako brzo? 

— Ah, bože moj, kako ste vi naivni, mon cher Paul. Naprotiv, 
treba da se molimo Bogu za njegovo zdravlje. Treba od svega srca 


željeti dug vijek tomu milomu, tomu viteški poštenomu starčiću. Ja ću 
se prva, dan i noć, u suzama moliti za sreću moje kćeri. Ali, žalibože! 
Čini se, kneževo je zdravlje nesigurno! Uz to će morati sada otići u 
prijestolnicu da Zinu uvodi u društva. Bojim se, oh, bojim se, da ga to 
ne bi konačno dptuklo. Ali — mi ćemo se moliti, cher Paul, a drugo je 
u božjoj ruci!... Već odlazite! Blagosiljam vas, mon ami! Nadajte se, 
trpite, junačite se, glavno je — junačite se! Nisam nikad sumnjala o 
plemenitosti vaših čuvstava... 

Snažno mu stisla ruku, i Mozgljakov na prstima izišao iz sobe. 

— Eto, nasadila sam jednoga glupana! — reče slavodobitno. — 
Preostali su drugi... 

Otvorila se vrata i ušla Zina. Bljeđa je nego obično. Oči joj se 
blistaju. 

— Mamice! — reče — svršavajte brže, jer neću podnijeti! Sve je 
toliko prljavo i podlo da bih pobjegla od kuće. Ne mučite me, ne 
srdite me! Muka me hvata, čujete li: muka me hvata od cijele te 
prljavštine! 

— Zina! Šta ti je, moj anđele? Ti.. ti si prisluškivala! — uzviknula 
Marja Aleksandrovna, uporno se i nemirno zagledavajući u Zinu. 

— Jest, prisluškivala sam. Ne biste li htjeli da i mene posramite 
kao onoga glupana? Slušajte, kunem vam se, ako me još budete 
mučili tako i dodjeljivali mi različite podle uloge u toj podloj komediji, 
odbacit ću sve i sve završiti u jedan mah. Dosta je već što sam 
pristala na glavnu podlost! Ali... ja nisam znala sebe! Zagušit ću se 
od toga smrada!... — | ona otišla zalupivši vratima. 

Marja Aleksandrovna uporno pogledala za njom i zamislila se. 

— Treba se žuriti, treba se Žuriti! — uzviknula trgnuvši se. — U 
njoj je glavna nevolja, glavna opasnost, pa ako svi ti gadovi ne 
ostave nas same, nego razglase po gradu — što se je zacijelo već i 
dogodilo, onda je propalo sve! Neće ona izdržati svu tu gungulu i 
odustat će. Treba pošto-poto i to odmah odvesti kneza na selo! 
Skoknut ću onamo prvo sama, izvući ću mojega zvekana i dovesti 
ovamo. — Mora on, na kraju krajeva, ipak poslužiti bar za nešto! A 
ondje će se onaj ispavati — i otputit ćemo se! — Ona pozvoni. 

— Je li kočija spremna? — zapita slugu koji je ušao. 

— Odavno je spremna — odgovori lakaj. 


Kočiju je naručila Marja Aleksandrovna onoga časa kad je gore 
vodila kneza. 

Obukla se, ali najprije skoknula do Zine da joj u glavnim crtama 
saopći svoju nakanu i da neke upute. Ali Zina nije mogla da je sluša. 
Leži ona na postelji, s licem u jastucima; lije suze i čupa dugu, divnu 
kosu bijelim rukama, ogoljenima do laktova. Pogdjekad podrhtava, 
kao da joj u jedan tren prolazi studen kroz sve udove. Marja 
Aleksandrovna započela govoriti, ali Zina nije čak ni digla glavu. 

Marja Aleksandrovna prestojala neko vrijeme uz nju, pa izišla 
zbunjena i, da donekle to nadoknadi, sjela u kočiju i naložila da 
tjeraju kolikogod mogu. 

»Loše je to što je Zina prisluškivala!« — misli ona sjedeći u kočiji. 
»Nagovorila sam Mozgljakova gotovo istim riječima, kojima i nju. 
Ona je ponosita i možda se uvrijedila... Hm! Ali glavno je, glavno je 
da dospijem i da sve učinim dok nisu nanjušili! Nevolja! Ali, ako po 
nezgodi moj glupan ne bude kod kuće! « 

I od same te misli zaokupilo je bjesnilo od kojega se Afanasiju 
Matvejiču slabo piše; od nestrpljivosti se vrcka. Konji jure trkom. 


GLAVA X 


Kočija leti. Rekli smo već da je genijalna misao sinula Marji 
Aleksandrovni u glavi još jutros, za ono vrijeme dok je za knezom 
jurila po gradu. Obećali smo da ćemo tu misao spomenuti na pravu 
mjestu. Ali čitalac je već zna. Ta je misao bila: da sad ona konfiscira 
kneza i da ga odveze, štogod brže može, na selo pod gorom, gdje 
mirno _ živi blaženi _Afanasij Matvejič. Nećemo kriti da Marju 
Aleksandrovnu sve više i više snalazi neki neobjašnjivi nemir. To se 
događa i pravim junacima, osobito u ono vrijeme kad stižu cilju. Neki 
joj instinkt šapuće da je opasno ostajati u Mordasovu. »A kad 
jednom bude na selu — razmišlja ona — onda makar cijeli grad 
dubio na glavi!« Dakako, ni na selu se ne smije gubiti vrijeme. Sve 
se može dogoditi, sve, baš sve, premda mi, dabogme, ne vjerujemo 
glasovima koje su kasnije raširili o mojoj junakinji njeni zlomislenici, 
da se ona u taj čas bojala čak i policije. Jednom riječju, vidi ona da 
treba što brže vjenčati Zinu s knezom. A sredstva su pri ruci. 
Vjenčati ih može kod kuće i seoski svećenik. Mogu se vjenčati 


dapače prekosutra; u krajnjem slučaju čak i sutra. Ta bivalo je svadbi 
koje su se svršavale za dva sata! Tu žurbu, to odustajanje od sviju 
svečanosti, zaruka, svadbenih predvečerja, treba knezu prikazati 
kao potreban comme il faut; treba mu utuviti da je to doličnije, 
veličanstvenije. Naposljetku može sve da se istakne kao romantična 
zgoda i da se tako dirne najosjetljivija žica u kneževu srcu. U 
krajnjem slučaju može njega i opiti, ili, još bolje, držati neprestano 
pijana. A onda, bilo što mu drago, zZina će ipak biti kneginja! A ako 
onda ne prođe bez skandala, na primjer, u Petrogradu ili Moskvi, 
gdje knez ima rođaka, i to je utješno. Prvo, sve je to još budućnost; a 
drugo, Marja Aleksandrovna vjeruje da u višem društvu ne prolazi 
gotovo nikad bez skandala, osobito kad se radi o svadbi; da je to 
dapače u tonu, premda po njenim pojmovima skandali višega 
društva treba uvijek da budu nekakvi osobiti, veličanstveni, nešto 

nalik na Monte Christa ili M&Emoires du Diable. Napokon, Zina 
treba samo da se javi u višem društvu, a mamica da je podrži, pa će 
svi, ama svi biti onoga istoga časa pobijeđeni i nitko od tih grofica i 
kneginja neće biti kadar da izdrži tu mordasovsku čitulju, što im zna 
da očita sama samcata Marja Aleksandrovna, svima zajedno ili 
pojedinačno. Radi sviju tih zamišljaja i leti sada Marja Aleksandrovna 
na svoje imanje po Afanasija Matvejiča, koji je sada, po njenu 
računu, prijeko potreban. Zaista: odvesti kneza na selo znači odvesti 
ga Afanasiju Matvejiču, s kojim se knez možda i ne bi želio 
upoznavati. Ako ga pak Afanasij Matvejič pozove, onda stvar 
zadobiva sasvim drugi lik. Osim toga, pojava vremešnoga i 
dostojanstvenoga oca obitelji, s bijelom ogrlicom i u fraku, sa 
šeširom u ruci, koji je naročito doputovao iz dalekih krajeva čim je 
čuo za kneza, mogla je da stvori izvanredno ugodan dojam, mogla je 
čak i da polaska kneževu samoljublju. Takav istrajni i paradni poziv 
teško je i odbiti, misli Marja Aleksandrovna. Kočija proletjela 
napokon tri vrste i kočijaš Sofron zaustavio konje pred stubama 
duge, prizemne, drvene kuće, prilično stare i pocrnjele od vremena, 
s dugim nizom prozora i okružene sa sviju strana starim lipama. To 
je seoski dom i ljetna rezidencija Marje Aleksandrovne. U kući gore 
već svjetla. 


— Gdje je zvekan? — zaviknula Marja Aleksandrovna, kao 
uragan provaljujući u sobe. — Zašto je tu taj ručnik? A! On se brisao! 
Opet je bio u kupki? | navijek srče svoj čaj! De, šta si u me izbuljio 
oči, glupi glupane? Zašto mu nije ošišana kosa? Griška! Griška! 
Griška! Zašto nisi ošišao gospodina kako sam ti prošle sedmice 
naložila? 

Marja Aleksandrovna je ulazeći u sobu kanila da se kudikamo 
blaže pozdravi s Afanasijem Matvejičem, ali kad je vidjela da je 
netom izišao iz kupke i u slast pijucka čaj, nije mogla da suspregne 
najgorče negodovanje. | zaista: kolika je briga i staranje s njene 
strane, i koliki najblaženiji kvijetizam sa strane za suvišnoga i 
neradnika Afanasija Matvejiča; takav ju je kontrast ubo odmah u 
samo srce. Međutim zvekan, ili ako se kaže uljudnije, onaj kojega 
zovu zvekanom, sjedi uz samovar, u besmislenoj prepasti zinuo i 
izbuljio oči te gleda suprugu koja ga je okamenila svojim dolaskom. 
Iz predsoblja osvanula pospana, nezgrapna figura Griške, koji 
trepeće očima pred tim prizorom. 

— Pa ne daju se, zato i nisam šišao — progovori on gunđavim, 
promuklim glasom. — Deset puta sam prilazio s nožicama — eto, 
velim, samo što nije došla gospođa — izvući ćemo obojica, šta ćemo 
onda raditi? Neću, kažu, počekaj, za nedjelju ću nakovrčiti kosu; 
treba da kosa bude duga. 

— Šta? On se dakle kovrča! Ti si, dakle, dok nema mene, smislio 
da se kovrčaš? Kakvi su to poslovi? A pristaje li to tebi, tvojoj glupoj 
glavi? Bože, kakav je ovdje nered! Šta ovdje zaudara? Pitam te, 
izrode, šta to ovdje zaudara? — viče supruga i sve više te više 
salijeće nedužnoga i sasvim već zaluđenoga Afanasija Matvejiča. 

— Ma... draga! — promrmljao zaplašeni suprug, ne ustajući s 
mjesta i molećim očima gledajući svoju vladaricu — ma... draga! 

— Koliko sam ti puta tuvila u tvoju magareću glavu da ja tebi 
nisam nikako draga? Kakva sam ja tebi draga, ti pigmeju jedan! 
Kako smiješ takvo ime da nadijevaš plemenitoj dami, kojoj je mjesto 
u višem društvu, a ne uz takva magarca kakav si ti! 

— Ta... ta ti si, Marja Aleksandrovna, ipak moja zakonita žena, 
zato dakle i govorim... supruški.. — odvratio Aranasij Matvejič i u isti 
mah digao obje ruke do glave da zaštiti kosu. 


— Ah ti, nakazo! Ah ti, kolče jasikov! Zar se čulo išta gluplje od 
takva odgovora? Zakonita žena! Ta kakve su danas zakonite žene? 
Zar će itko danas u višem društvu upotrijebiti tu glupu, tu 
seminarsku, tu odvratno podlu riječ zakonita? | kako smiješ da mi 
spominješ da sam ja tvoja žena kad ja iz petnih žila, svim sredstvima 
svoje duše nastojim da to zaboravim? Šta to sakrivaš rukama glavu? 
Pogledajte kakva mu je kosa! Sasvim, sasvim mokra! Za tri se sata 
neće osušiti! Kako da ga sada vozim? Kako da ga pokažem svijetu? 
Šta da radim sada? 

I Marja Aleksandrovna od bijesa lama rukama, trči amo-tamo po 
sobi. Nevolja nije, dabogme, velika i može se ispraviti; ali riječ je o 
tom da Marja Aleksandrovna ne može da obuzda svoju dušu, koja 
pobjeđuje sve i uz to je vlastoljubiva. Osjeća potrebu da neprestano 
izljeva svoj gnjev na Afanasija Matvejiča, jer tiranija je navada koja 
se pretvara u potrebu. A, najzad, i svi znaju za kakav su kontrast 
sposobne neke profinjene dame određenoga društva, kod kuće za 
kulisama, a ja sam baš želio da prikažem taj kontrast. Afanasij 
Matvejič je sa strepnjom pazio na evolucije svoje supruge i čak se je 
oznojio gledajući je. 

— Griška! — zaviknula najzad ona — odmah gospodaru da se 
obuče! Frak, hlače, bijelu ogrlicu, prsluk — brže! A gdje mu je četka 
za glavu, gdje je četka? 

— Draga! Ta ja sam tek izišao iz kupke: mogu nazepsti, ako se 
budem vozio u grad... 

— Nećeš nazepsti! 

—Aevoikosa mi je mokra... 

— Pa mi ćemo je odmah osušiti! Griška, uzmi četku, tari ga dok 
se ne osuši; jače! Jače! Eto tako! Eto tako! 

Pod tom komandom usrdni i odani Griška stao iz petnih žila 
gospodaru trti kosu, a da mu bude zgodnije, uhvatio ga za rame i 
malo se nagnuo prema divanu. Afanasij Metvejič se mršti i gotov je 
da zaplače. 

— Sad hodi ovamo! Digni ga, Griška! Gdje je pomada? Nagni se, 
nagni, ništarijo — nagni se, ti muktašu! 

I Marja Aleksandrovna se latila da svojim rukama pomladi 
svojega supruga, nemilosrdno mu čupajući gustu, prosjedu kosu, 


koju on na svoju nesreću nije bio ošišao. Afanasij Matvejič je sa 
strepnjom pazio na evolucije svoje supruge i čak cijelu operaciju. 

— Isisao si sokove moje, ti musavče! — reći će Marja 
Aleksandrovna. — Ta nagni se još, nagni se! 

— A čime sam ja, draga, isisao tvoje sokove? — prognjevetao 
suprug, saginjući glavu štogod može dublje. 

— Zvekan! Ne razumije alegoriju! Sada se očešljaj; a ti ga obuci, 
ali brže! 

Junakinja naša sjela u naslonjač te inkvizitorski promatra 
ceremonijal oblačenja Afanasija Matvejiča. Međutim je on dospio da 
nekoliko puta odahne i da se snađe, pa kad je došlo do vezivanja 
bijele ogrlice, usudio se čak da iznese neko zasebno mišljenje o 
formi i krasoti uzla. Napokon, kad je oblačio frak časni se muž 
sasvim ohrabrio i s nekim se poštovanjem stao ogledavati u 
ogledalu. 

— A kamo me ti to, Marja Aleksandrovna, voziš? — upita 
udešavajuči se. 

Marja Aleksandrovna nije u prvi mah povjerovala svojim ušima. 

— Čujete li! A ti strašilo! Pa kako se ti usuđuješ da me pitaš 
kamo ja tebe vozim! 

— Ta treba i da znam, draga... 

— Šuti! Samo me još jedanput okrsti dragom, osobito ondje 
kamo sad idemo! Cijeli ćeš mjesec dana presjediti bez čaja. 

Uplašeni suprug zamuknuo. 

— Eto ti na! Ni jedan jedini križ nisi u službi dobio, ti musavče — 
nastavila ona, prezirno gledajući crni frak Afanasija Matvejiča. 

Afanasij Matvejič se najzad uvrijedio. 

— Križeve, draga, daje vlast, a ja sam savjetnik, a nisam 
musavac — izgovorio on, plemenito negodojući: 

— Šta, šta, šta? Ta ti si ovdje naučio da rasuđuješ! Ah, ti 
prostače! Ah, ti balavče! Ali, žao mi je, nemam kada da se bakćem s 
tobom, inače bih ja... Ali, sjetit ću se kasnije! Daj mu, Griška, šešir! 
Daj mu bundu! Ovdje, dok mene nema, neka se urede sve te tri 
sobe; a neka se spremi i zelena, ugaona soba. Odmah četke u ruke! 
S ogledala neka se poskidaju prevlake, sa satova također, a za sat 
neka bude sve gotovo. A ti obuci frak, slugama daj rukavice, čuješ, 
Griška, čuješ? 


Sjeli u kočiju. Afanasij Matvejič je u nedoumici i čudu. Međutim 
Marja Aleksandrovna razmišlja — kako bi razumljivije utuvila 
svojemu suprugu u glavu neke upute, prijeko potrebne u njegovu 
sadašnjem stanju. Ali ju je suprug pretekao. 

— A meni se, Marja Aleksandrovna, prisnio danas nadasve 
originalan san — bubnuo on sasvim nenadano, usred šutnje s obiju 
strana. 

— Piti, prokleto strašilo! Mislila sam, bogzna što! Nekakav san! A 
kako ti smiješ da mi dodijavaš svojim prostačkim Originalan! 
Razumiješ li ti uopće šta je to originalan? Slušaj, kažem ti posljednji 
put, ako mi se danas usudiš ma i rijec spomenuti o snu, ili o 
čemugod drugom, to ću ja — i ne znam šta ću učiniti od tebe! Slušaj 
dobro, meni je došao knez K. Sjećaš li se kneza K.? 

— Sjećam se, draga, sjećam. A zašto je to izvolio doći? 

— Šuti, tebe se ne tiče! Ti ga moraš osobito ljubazno, kao 
domaćin, pozvati odmah nama na selo. Zato te i vozim. Još danas 
ćemo sjesti i odvesti se. Ali ako se samo usudiš da rekneš ma i 
jednu riječ cijele večeri, ili sutra ili prekosutra ili kad bilo, natjerat ću 
te da cijele godine paseš guske! Ne govori ništa, ni jednu jedinu 
riječ. To ti je sva dužnost, razumiješ? 

— Ali, a ako me zapitaju štogod? 

— Svejedno šuti. 

— Ta ne može se svejednako šutjeti, Marja Aleksandrovna. 

— Onda odgovaraj jednoslovčano, štogod kao hm, ili štogod isto 
tako, da pokažeš kako si pametan čovjek i premišljaj prije nego što 
ćeš da odgovoriš. 

— Hm! 

— Shvati me! Vozim te zato jer si čuo za kneza i odmah, u 
zanosu zbog njegova pohoda, doletio njemu da mu iskažeš svoje 
poštovanje i da ga pozoveš na selo; razumiješ? 

— Hm! 

— Ta ne unjkaj sada, glupane! Odgovaraj mi! 

— Dobro, draga, sve će biti po tvojoj volji; ali zašto ću ja to 
pozvati kneza? 

— Šta, šta? Opet ćeš da mudruješ! A šta se tebe tiče: zašto? Pa 
kako se usuđuješ da to pitaš? 


— Ta ja bih samo zato, Marja Aleksandrovna: Kako ću ga i 
pozvati kad si zapovijedila da šutim? 

— Ja ću govoriti za tebe, a ti se samo klanjaj, čuješ li, samo se 
klanjaj, a šešir drži u rukama. Razumiješ li? 

— Razumijem, dra... Marja Aleksandrovna. 

— Knez je izvanredno oštrouman. Ako on štogod kaže, makar i 
ne bilo tebi, to ti na sve odgovaraj dobrodušnim i veselim smiješkom, 
čuješ li? 

— Hm. 

— Opet si zaunjkao! Da nisi sa mnom unjkao! Odgovaraj 
otvoreno i jasno: čuješ li ili ne čuješ? 

— Čujem, Marja Aleksandrovna, čujem, kako ne bih čuo, a 
unjkam zato da se naučim kako si naložila. Samo bih ja opet ono 
isto, draga; kako to: ako knez rekne štogod, ti mi naređuješ da ga 
gledam i da se smješkam. Ali, a ipak, ako me zapita štogod? 

— Kakav si ti neuputan bukvan! Rekla sam ti već: ja ću 
odgovarati za tebe, a ti samo gledaj i smješkaj se. 

— Ta on će pomisliti da sam nijem — progunđao Afanasij 
Matvejič. 

— Baš je i važno! Neka misli: zato ćeš prikriti da si glupan. 

— Hm... Ali, a ako me drugi budu pitali štogod? 

— Nitko te neće zapitati, neće nikoga biti. A ako slučajno — ne 
dao bog! — i dođe li tkogod i ako te što zapita, ili ti štogod kaže, 
odmah mu odgovori sarkastičnim smiješkom. Znaš li šta je 
sarkastičan smiješak? 

— To je oštrouman, je li, draga? 

— Dat ću ja tebi, zvekane, oštrouman! Ta tko će od tebe glupana 
tražiti oštroumnost? Podrugljiv smiješak, razumiješ — podrugljiv i 


preziran. 

— Hm! 

»Oh, bojim se za toga zvekana! — šapće u sebi Marja 
Aleksandrovna. — Baš se zakleo da će isisati sve moje sokove! 


Zaista bi bolje bilo da ga i ne vodim!« 

Razmišljajući tako, plahireći se i jadajući, izvirkuje Marja 
Aleksandrovna neprestano na prozorak svoje kočije i požuruje 
kočijaša. Konji lete, ali njoj se sve čini polagano. Afanasij Matvejič 
sjedi nijem u svojem kutu i u mislima ponavlja svoje zadatke. Najzad 


se kočija dovezla u grad i stala pred kućom Marje Aleksandrovne. Ali 
tek što je dospjela naša junakinja da iskoči na ulazne stepenice, 
spazi da joj prema kući idu pokrivene saonice s dva sjedala, s dva 
konja, one iste saonice u kojima se obično vozi Ana Nikolajevna 
Antipova. U saonicama sjede dvije dame. Jedna od njih, razumije se, 
sama Ana Nikolajevna, druga Natalja Dmitrijevna, od nedavna njena 
iskrena prijateljica i pristalica. Marji Aleksandrovnoj zakazalo srce. 
Ali nije dospjela da uzvikne, a doklizile saonice, u kojoj je očito još 
neka gošća. Razlegli se radosni uzvici: 

— Marja Aleksandrovna! | zajedno s Afanasijem Matvejičem! 
Dovezli se! Otkuda? Baš zgodno, a mi do vas, na cijelu veče! To je 
iznenađenje! 

Gošće skočile na ulazne stepenice i zacvrkutale kao lastavice. 
Marja Aleksandrovna ne vjeruje svojim očima i ušima. 

»U zemlju propale!« — pomislila za se. »To sluti na zavjeru! Mora 
se istražiti! Ali... nećete me, klepetuše, nadmudriti!... Počekajte...“ 


GLAVA XI 


Mozgljakov je otišao od Marje Aleksandrovne, očito, potpuno 
utješen. Ona ga je sasvim raspalila. Borodujevu nije otišao, osjećao 
je potrebu da bude sam. Izvanredna naplava herojskih i romantičnih 
sanjarija nije mu dopuštala da se smiri. Mašta on o svečanom 
objašnjenju sa Zinom, onda o plemenitim suzama njegova srca, koje 
prašta sve, o bljedilu i očaju na petrogradskom balu, o Španjolskoj, 
Guadalquiviru, ljubavi i o knezu koji umire a na samrti im združuje 
ruke. Onda krasotica žena, koja mu je odana i neprestano se divi 
njegovu junaštvu i uzvišenim osjećajima; usput, kradom — 
zanimanje kakve grofice iz »višega društva«, u koje će on svakako 
dospjeti po svom braku sa Zinom, udovicom kneza &K,, 
vicegubernatorsko mjesto, novci — jednom riječju sve ono što je 
tako rječito oslikala Marja Aleksandrovna opet mu je oživjelo u 
zadovoljnoj duši, pa je draška, mami, a što je glavno, laska njegovu 
samoljublju. A eto — i ne znam zaista kako bih to objasnio — kad je 
već počeo posustajati od svih tih zanosa, javila mu se odjednom 
prenemila misao: ta zapravo je sve to još daleka budućnost, a sad je 
on ipak i te kako nasamaren. Kad mu se javila ta misao, opazio je da 


je zabasao nekamo vrlo daleko, u neko usamljeno i nepoznato 
predgrađe mordasovsko. Mrači se. Po ulicama, obrubljenima malim 
kućercima, što tonu u zemlju, razjareno laju psi, koji se u 
provincijskim gradovima razmnožavaju u strahovitu broju baš u onim 
četvrtima gdje nema šta da se čuva i ništa da se krade. Počela 
padati susnježica. Porijetko susreće kojega okašnjeloga mještanina, 
ili Ženu u kožuhu i čizmama. Sve to, ne zna se zašto, počelo srditi 
Pavla Aleksandroviča — vrlo loš znak, jer kad što kreće na dobro, 
sve nam se, naprotiv, prikazuje u umiljatu i sjajnu obliku. Pavel 
Aleksandrovič se i nehotice sjeća da je dosad vazda on određivao 
ton u Mordasovu; neobično je volio kad su mu u svim kućama 
natucali da je ženik, i čestitali mu na toj časti. Čak se i ponosio što je 
ženik. I odjednom će osvanuti sada pred svima — u ostavci! Dići će 
se smijeh. Ta ne može on sve njih razuvjeravati, zaista, ne može im 
pripovijedati o  petrogradskim balovima sa stupovima_i o 
Guadalquiviru! Razmišljajući, ginući i padajući nabasao napokon na 
misao koja mu je već odavno tajom kopkala po srcu: »A je li istina 
sve to? A hoće li se sve to zbiti onako kako je Marja Aleksandrovna 
slikala?« Tu se, u pravi čas, sjetio da je Marja Aleksandrovna 
izvanredno lukava dama, da ona — kolikogod vrijedna bila 
sveopćega štovanja — ipak spletkari i laže od jutra do mraka. Da je 
sada, kad je njega udaljila, imala valjda za to svojih osobitih razloga, 
i da je napokon slikanju — svatko vješt. Misli i o Zini; sjetio se njena 
oproštajnoga pogleda, koji ni najmanje nije iskazivao pritajenu 
strastvenu ljubav; a ujedno se, u pravi čas, sjetio da je ipak prije 
jednoga sata bio kod nje u ludama. Od toga spomena zastao Pavel 
Aleksandrovič odjednom kao ukopan i do suza pocrvenio od stida. 
Kao navlaš, časak iza toga desila mu se neugodna zgoda: noga mu 
se omakla, i on se s drvenoga pločnika srušio u snježnu smetinu. 
Dok se koprcao po snijegu, navalio na nj sa svih strana čopor pasa, 
što ga je već odavno proganjao svojim lavežem. Jedan pas, najmanji 
i najljući, uhvatio mu se zubima za polu na bundi i objesio se. 
Braneći se od pasa, psujući naglas, pa i proklinjući svoju sudbinu, 
Aleksandrovič, razderane pole i nepodnosivo ojađen u duši, 
dotumarao napokon do ugla na ulici i tek tu razabrao da je zalutao. 
Zna se da čovjek koji je zalutao u nepoznatom gradskom kraju, 
osobito po noći, nikako ne može da ide pravo ulicom: svaki čas ga 


gurka neka neznana sila da skreće u sve ulice i uličice na koje 
nailazi. Po vodeći se za tim sistemom, zabludio Pavel Aleksandrovič 
potpuno. »A vrag odnio sve te uzvišene ideje!« — govori on preda 
se i pijucka od pakosti. — »A sam vrag odnio sve vas, s vašim 
uzvišenim osjećajima i s Guadalquivirimal« Neću reći da je 
Mozgljakov u taj čas bio zamaman. Najzad, pošto se natumarao dva 
sata, stigao je, umoran i izmučen, pred kuću Marje Aleksandrovne. 
Kad je ugledao mnoštvo kočija, začudio se. »Zar su gosti, zar je 
pozvano društvo?« — pomislio. — »U koju svrhu?« Kad se raspitao 
u sluge, kojega je sreo, pa doznao da je Marja Aleksandrovna bila 
na selu i dovezla Afanasija Matvejiča, s bijelom ogrlicom, a knez se 
probudio ali još nije sišao među goste, Pavel Aleksandrovič se bez 
ijedne riječi popeo gore do uje. U taj je čas bio baš u onakvu 
duševnom raspoloženju u kakvu se čovjek slaba karaktera može da 
odluči na kakvu užasnu, najpakosniju nevaljalstinu iz osvete, ne 
misleći na to da će možda za svega života morati da se kaje zbog 
toga. 

Kad se je popeo gore, ugleda kneza gdje sjedi u naslonjaču pred 
svojom putnom toaletom i posve gole glave, ali već sa španjolskom 
bradicom i sa zaliscima. Vlasulja mu je u rukama sijedoga, 
starodrevnoga komornika i njegova ljubimca, Ivana Pahomiča. 
Pahomič je dubokoumno i smjerno češlja. Što se pak tiče kneza, on 
se još nije snašao od malopređašnje pijanke i vrlo se jadno doima. 
Sjedi posve klonuo, trepćući očima, iscijeđen i smalaksao, i gleda 
Mozgljakova kao da ga ne prepoznaje. 

— Kako vaše zdravlje, ujo? — zapitao Mozgljakov. 

— Kako... To si ti? — progovorio najzad ujo. — A ja sam, brate, 
malo dremnuo. Ah, bože moj! — uzviknuo i sav oživio — ta ja sam... 
bez vla-sulje! 

— Ne uzrujavajte se, ujo! Ja... ja ču vam pomoći ako je povolji. 

— Sada si, evo, saznao moju tajnu! Ta ja sam govorio da treba 
za-tva-ra-ti vrata. Ali mi moraš, prijatelju, zadati odmah poštenu riječ 
da nećeš zloupotrijebiti moju tajnu i da nećeš nikomu kazati da imam 
lažnu ko-su. 

— Ta molim vas, ujo! Zar smatrate da sam sposoban za takvu 
podlost! — uzviknuo Mozgljakov želeći da ugodi starcu radi... daljih 
Ciljeva. 


— Pa da, pa da! Kad, dakle, vidim da si plemenit čovjek, neka 
bude tako, ja ću tebe za-di-vi-ti... i otkrit ću ti sve svoje tajne. Kako ti 
se, mili moj, sviđaju moji brci? 

— Prekrasni su, ujo! Divni! Kako ste mogli da ih uščuvate tako 
dugo? 

— Razuvjeri se, prijatelju moj, oni su laž-ni! — reći će knez 
slavodobitno gledajući Pavla Aleksandroviča. 

— Zar zbilja? Teško je i povjerovati. Ali, i zalisci? Priznajte, ujo, 
zacijelo ih crnite? 

— Crnim? Nesamo da ih ne crnim nego su i oni doista umjetni! 

— Umjetni? Kako vas volja, ujo, ali ne vjerujem. Vi mi se podru 


gujete! 

— Parole d'honneur, mon amilšćl — uzviknuo knez slavo- 
dobitno — i zamisli, svi se, ama svi, isto tako kao i ti va-ra-ju! Čak i 
Stepanida Matvejevna ne vjeruje, premda mi ih gdjekad sama na- 
stav-lja. Ali sam uvjeren, prijatelju moj, da ćeš ti sačuvati moju tajnu. 
Daj mi poštenu riječ... 

— Poštena riječ, ujo, sačuvat ću je. Ponavljam vam: zar smatrate 
da sam sposoban za takvu podlost? 

— Ah, prijatelju moj, kako sam danas pao kad tebe nije bilo! 
Feofil me opet istresao iz ko-či-je. 

— Istresao vas opet! A kada? 

— Pa već smo se bili dovezli nadomak ma-na-sti-ru. 

— Znam, ujo, nedavno. 

— Nije, nije, prije dva sata, nije dulje, odvezao sam se u 
manastir, a on ti mene istresao; tako me je za-pla-šio — ni sada mi 
srce nije na mjestu. 

— Ta vi ste, ujo, spavali! — u čudu izgovori Mozgljakov. 

— Pa da, spavao sam... a onda sam se od-ve-zao, ali ja... 
uostalom, ja to možda... ah, kako je to čudno! 

— Uvjeravam vas, ujo, da ste to vidjeli u snu! Vi ste vrlo mirno 
spavali, još poslije objeda. 

— Zar? — i knez se zamislio. 

— Pa da, ja sam to možda zaista i vidio u snu. Uostalom, sjećam 
se svega što sam vidio u snu. Najprije mi se prisnio neki prestrašeni 


bik s rogovima; a zatim mi se prisnio nekakav pro-ku-ror, također, 
čini mi se, s ro-govima... 

— To je zacijelo, ujo, Nikolaj Vasiljevič Antipov. 

— Pa da, možda je i on. A onda sam vidio Napoleona Bonaparta. 
Znaš, prijatelju moj, svi mi govore da nalikujem na Napoleona 
Bonaparta... a u profilu da neobično nalikujem na nekoga 
starinskoga papu... Šta misliš, mili moj, nalikujem li na papu? 

— Mislim, ujo, da više nalikujete na Napoleona. 

— Pa da, to je en face. Uostalom, i sam tako mislim, mili moj. | 
prisnio mi se kad je već bio zarobljen na otoku, a znaš, tako 
razgovorljiv, kočoperan, takav ve-seljak, da me je izvan-redno 
zabavio. 

— To vi, ujo, govorite o Napoleonu? — reći će Pavel 
Aleksandrovih zamišljeno gledajući ujaka. Neka mu čudna misao 
trenula u glavi, misao koju još ni sam nije pravo razbirao. 

— Pa da, o Na-po-leonu. Raspravljao sam s njim vazda o 
filozofiji. A znaš, prijatelju moj, čak mi je i žao što su tako strogo 
postupili s njim... En-gle-zi. Dabogme, da ga nisu držali na lancu, 
opet bi počeo napadati ljude. Bijesan je čovjek bio! Ali, ipak mi ga je 
žao. Ja ne bih postupio tako. Ja bih ga otpravio na ne-na-stanjeni 
otok... 

— Zašto na nenastanjeni? — zapitao Mozgljakov rastreseno. 

— Pa, makar i na na-sta-njeni, ali jedino razumnim žiteljima. Pa i 
da se udese za njega različite za-ba-ve; kazalište, muzika, balet, i 
sve na državni trošak. Puštao bih ga da se šeta, razumije se, pod 
paskom, jer inače bi on odmah strug-nu-o. Neke kolačiće je 
neobično volio. Pa i kolačići neka mu se peku svaki dan. Ja bih 
njega, kako se veli, o-čin-ski izdržavao. On bi se kod mene i po-ka- 
jao... 

Mozgljakov rastreseno sluša brbljariju bunovnoga starca i od 
nestrpljivosti grize nokte. Htio bi da navrati razgovor na ženidbu — i 
sam još ne zna, zašto; ali beskrajna mu pakost bukti u srcu. 
Odjednom starkelja zaciknuo od čuda. 

— Ah, mon ami! Ta zaboravio sam da ti kažem. Zamisli, ta ja sam 
danas pro-si-o. 

— Prosili ste, ujo? — uzviknuo Mozgljakov i oživio. 


— Pa da, pro-si-o. Pahomiču, ti već ideš? Pa, dobro. C'est une 


charmante personne“... Pa... priznajem, mili moj, postupio sam 
ne-pro-mišljeno. Tek sada vi-dim to, bože moj! 

— Ta molim vas, ujo, kad ste prosili? 

— Priznajem, prijatelju moj, ni to ne znam pouzdano, kada! Da i 
to nisam vidio u snu? Ah, kako je to ipak čud-no! 

Mozgljakov zadrhtao od oduševljenja. Nova mu ideja sinula u 
glavi. 

— Ta koga ste, kad ste prosili, ujo? — ponovio on nestrpljivo. 

— Domaćinsku kćer, mon ami... cette belle personne... uostalom, 
zaboravio sam kako se ona zove. Ali, vidiš, mon ami, ta ja ne mogu 
nikako da se že-nim. Šta bih radio sada? 

— Pa vi ćete, bogme, upropastiti sebe ako se oženite. Ali 
dopustite mi, ujo, da vas upitam još nešto. Jeste li baš uvjereni da 
ste je zaista zaprosili? 

— Pa da.. uvjeren sam. 

— A ako ste sve to vidjeli u snu, isto onako kao i to da ste po 
drugi put ispali iz kočije? 

— Ah, bože moj! | zaista, možda sam i to također vidio u snu! 
Tako da sada i ne znam kako bih se ondje ja-vi-0. Kako bih ja, 
prijatelju moj, doznao po-uz-dano, kakogod za-obi-laz-no: jesam li je 
zaprosio ili nisam? 

— Znate šta, ujo? Mislim da i ne morate doznavati. 

— A šta? 

— Znam zacijelo da ste to vidjeli u snu. 

— I sam mislim to, mili moj, pogotovo jer mi se često prisnivaju 
ta-kvi sni. 

cette helle Eto, vidite, ujo. Zamislite, dakle, da ste se malo napili 
za doručkom, onda za objedom i najzad... 

— Pa da, prijatelju moj; možda i jest od to-ga. 

— Pogotovo, ujo, jer ma koliko se i raspalili, ipak niste nikako 
mogli na javi ovako nepromišljeno zaprositi. Koliko ja vas znam, ujo, 
vi ste do krajnosti promišljen čovjek i... 

— Pada, pa da. 

— Zamislite samo jedno: da to doznaju vaši rođaci, koji su i 
onako loše raspoloženi prema vama — šta bi onda bilo? 


— Ah, bože moj! — uzviknuo uplašeni knez — a šta bi onda bilo? 

— Molim vas! Pa svi bi zaviknuli u jedan glas da to niste učinili pri 
zdravoj pameti, da ste poludjeli, da vas treba staviti pod skrbništvo, 
da su vas prevarili, i možda bi vas nekamo strpali pod pasku. 

Mozgljakov zna čime se može zaplašiti starac. 

— Ah, bože moj! — zaviknuo knez dršćući kao list. — Zar bi me 
strpali? 

— | zato smislite, ujo: biste li mogli na javi tako nepromišljeno 
zaprositi? Vi sami razumijete svoje probitke. Svečano tvrdim da ste 
sve to vidjeli u snu. 

— Svakako u snu, sva-ka-ko u snu! — ponavlja uplašeni knez. — 
Ah, kako si ti umno rasudio sve to, mili moj! Od srca sam ti zahvalan 
što si me o-pa-me-tio. 

— A ja se neobično radujem, ujo, što sam se danas našao s 
vama. Zamislite: da nije mene, zaista biste se mogli zbuniti, pomisliti 
da ste ženik i sići onamo kao da ste ženik. Zamislite kako je to 
opasno! 

— Pada... da, opasno! 

— Sjetite se samo da su toj gospođici dvadeset i tri godine: nitko 
neće da je uzme, a odjednom joj se za ženika javljate vi, bogataš, 
odličnik! A oni će se odmah uhvatiti za tu ideju, uvjerit će vas da ste i 
zaista ženik, i oženit će vas možda silom. A onda će računati da ćete 
možda uskoro umrijeti. 

— Zar? 

— I sjetite se napokon, ujo: čovjek vaših odličnih svojstava... 

— Pa da, mojih odličnih svojstava... 

— Našega uma, vaše ljubeznosti... 

— Pa da, uma, da!... 

— | najzad, vi ste knez. Zar biste vi mogli takvu partiju da 
odaberete kad bi vam zaista, radi bilo čega, trebalo da se oženite? 
Pomislite samo šta će kazati vaši rođaci. 

— Ah, prijatelju moj, ta oni će mene živa izjesti! Doživio sam od 
njih već toliko spletaka i pakosti... Zamisli, sumnjam da su me htjeli 
strpati u ludnicu. Ali, molim te, prijatelju moj, pristaje li to? Pa, šta bih 
ja ondje radio... u lud-ni-ci? 

— Razumije se, ujo, i zato se sada neću micati od vas dok ne 
siđete dolje. Ondje su sada gosti. 


— Gosti? Ah, bože moj! 

— Ne brinite se, ujo, ja ću biti uz vas. 

— Oh kako sam ti za-hva-lan, mili moj, ti si naprosto moj 
spasitelj! A znaš li šta? Bolje da ja odem. 

— Sutra, ujo, sutra izjutra u sedam sati. A danas se pred svima 
oprostite i kažite da odlazite. 

— Svakako ću otići... ocu Misailu... A, moj prijatelju — a ako oni 
mene ondje zaruče? 

— Ne bojte se, ujo, ja ću biti uz vas. A, najzad, govorili vam oni 
što im drago, natucali oni ma o čemu, otvoreno kazujte da ste sve to 
vidjeli u snu... kako je zaista i bilo. 

— Pa da, sva-ka-ko u snu. Samo znaš, prijatelju moj, ipak je to 
bio pre-ča-ro-ban san! Ona je divna krasotica, a, znaš, takve forme... 

— Pa zbogom, ujo, ja ću sići, a vi... 

— Šta, ti me ostavljaš sama! — uzviknuo knez uplašen. 

— Ne, ujo, mi ćemo sići, ali odvojeno; najprije ja, a onda vi. To će 
biti bolje. 

— Pa do-bro. A ja bih baš morao da zapišem jednu misao. 

— Zaista, ujo, zapišite svoju misao, a onda dođite, ne oklijevajte. 
A sutra izjutra... 

— A sutra izjutra do jeromonaha, sva-ka-ko do je-ro-mo-na-ha! 
Charmant, charmant! A znaš, prijatelju moj, ona je div-na kra- 
sotica... takve forme... pa kad bih svakako morao da se ženim, to 
ja... 

— Bog vas očuvao, ujo! 

— Pa da, bog očuvao!... Pa, zbogom, mili moj, ja ću odmah... 
samo ću, evo, da za-pi-šem. A pro-pos, odavno sam htio da te 
zapitam: jesi li čitao uspomene Casanovine? 

— Čitao sam, ujo, a šta? 

— Pada... Sada sam, eto, i za-bo-ra-vio šta sam htio da kažem... 

— Sjetit ćete se, ujo — do viđenja! 

— Do viđenja, prijatelju moj, do viđenja! Ali ipak je to bio čaroban 
san, ča-ro-ban san! 


GLAVA XII 


— Ami sve dođosmo do vas, sve! I Praskovja će lIljinična doći 
također, i Luiza je Karlovna kanila da dođe — cvrkuće Ana 
Nikolajevna ulazeći u salon i pomamno se ogledavajući. To je 
prilično ljepuškasta, mala damica, šareno je ali bogato odjevena, a 
osim toga vrlo dobro zna da je ljepuškasta. Sve joj se čini da je 
negdje u kutu sakriven knez, zajedno sa Zinom. 

— Doći će i Katerina Petrovna, i Felisata Mihajlovna također su 
kanili doći — dometnula Natalja Dmitrijevna, dama velikog obujma, 
čije su se forme toliko svidjele knezu, a neobično nalikuje na 
grenadira. Na njoj je neobično malen, ružičast šeširić, koji joj strši na 
zatiljku. Već tri sedmice ona je najiskrenija prijateljica Ane 
Nikolajevne, oko koje se već odavno motala i dodvoravala joj se, a 
koju bi, sudeći po obliku, mogla progutati odjednom zajedno s 
koščicama. 

— Ja i ne govorim o tom, može se reći, zanosu, koji me obuzima 
kad vas obje vidim u svojem domu i još naveče — zapjevala Marja 
Aleksandrovna kad se je snašla od prvoga čuda — ali mi recite, 
molim vas, kakvo vas je čudo dovelo danas meni kad sam već 
sasvim bila izgubila nadu da ću imati tu čast? 

— O, bože moj, Marja Aleksandrovna, kakvi ste vi to zaista! — 
slatko izgovorila Natalja Dmitrijevna, prenemažući se stidljivo i 
piskutljivo, što je stvaralo nadasve zanimljiv kontrast s njenom 
spoljašnošću. 

— Mais, ma charmante — zacvrkutala Ana Nikolajevna ta treba, 
svakako treba da jednom završimo sve naše sastanke za taj teatar. 
Baš danas je Peter Mihajlovič rekao Kahstu Stanislaviču da ga 
neobično jadi što to kod nas ne ide kako treba, nego se samo 
prepiremo! Sastale smo se, dakle, danas nas četiri te mislimo: da 
odemo do Marje Aleksandrovne i da riješimo mahom sve! Natalja je 
Dmitrijevna poručila i drugima. Sve će doći. Mi ćemo se, eto, 
dogovoriti, pa će biti dobro. Neka se ne govori da se mi samo 
prepiremo, je li, mon ange? — dometnula nestašno, ljubeći Marju 
Aleksandrovnu. — Ah, bože moj! Zinaida Afanasjevna! Ta, vi ste 
svaki dan sve ljepši! — Ana Nikolajevna dobaci poljupce Zini. 

— Pa i nema ona drugoga posla nego da se uljepšava — slatko 
nadovezala Natalja Dmitrijevna, tarući svoje ručetine. 


»Ah, vrag ih odnio! Nisam ni pomislila na taj teatar! Uvještile su 
se, klepetušel« —  šapnula Marja Aleksandrovna, posve 
izbezumljena od bijesa. 

— Pogotovo, moj anđele — priklopila Ana Nikolajevna — kad je 
kod vas sada taj mili knez. Ta vi znate, u Duhanovu je za pređašnjih 
vlastelina bio teatar. Obavijestile smo se već i znamo da su ondje 
složene sve te stare dekoracije, zastor i dapače kostimi. Knez je bio 
danas kod mene, a ja se toliko začudila njegovu dolasku da sam mu 
sasvim zaboravila kazati. Sada ćemo naročito zapodjeti razgovor o 
teatru, vi ćete nam pomoći, i knez će odrediti da nam se pošlje sva 
ta stara ropotarija. Jer inače — u koga biste ovdje i naručili da načini 
štogod nalik na dekoraciju? A glavno je, mi bismo i kneza da 
privučemo u naš teatar. On se mora svakako pretplatiti; ta to je za 
siromahe! Možda će čak primiti ulogu — ta on je tako mio, skladan. 
Onda će stvar poteći divno. 

— Dakako, primit će ulogu. Ta oni se mogu navesti da igraju 
svaku ulogu — dometnula Natalja Dmitrijevna vrlo značajno. 

Ana Nikolajevna nije prevarila Marju Aleksandrovnu: iz časa u 
čas dovoze se dame. Marja Aleksandrovna jedva dospijeva da ih 
dočekuje i da izušćuje uzvike što ih u takvim prilikama iziskuje 
pristojnost i comme-il-faut. 

Ne laćam se da opisujem sve posjetiteljice. Reći ću samo da 
svaka gleda neobično lukavo. Svima piše na licima očekivanje i neka 
grozomorna nestrpljivost. Neke su dame došle s odlučnom nakanom 
da budu svjedokinje nekomu neobičnomu skandalu, i vrlo bi se 
rasrdile ako bi se morale razići ne vidjevši ga. Po spoljašnosti se sve 
vladaju neobično ljubezno, ali se Marja Aleksandrovna čvrsto 
pripravila za napad. Povrvjela pitanja o knezu, najprirodnija, kako se 
čini; ali u svakom je pitanju poneka aluzija, okolišanje. Iznesoše čaj; 
svi se porazmještali. Jedna grupa zaokupila glasovir. Zina, kad je 
zamoliše da zasvira i zapjeva, oporo odgovorila da nije baš zdrava. 

Bljedilo na njenu licu dokazuje to. Odmah povrvjela sažalna 
pitanja, pa i tu se ulučila prilika da se štošta zapita i natukne. pitaju i 
za Mozgljakova, a njih upućuju zZini. Marja Aleksandrovna se u taj 
čas podesetorostručila, vidi sve što se događa u svakom kutu u sobi, 
čuje što govori svaka posjetiteljica, premda ih ima do desetak, i 
odmah odgovara na sva pitanja, a razumije se, nije joj neprilika za 


riječi. Dršće za Zinu i čudi se što ona ne odlazi kako je uvijek dosad 
činila na takvim sastancima. Opazili i Afanasija Matvejiča. Njemu su 
se uvijek svi podrugivali, da Marju Aleksandrovnu bocnu radi njena 
supruga. Ali, sada bi se od plitkoga i otvorenoga Afanasija Matvejiča 
moglo štošta i dokučiti. Marja Aleksandrovna u brizi promatra 
opsadno stanje, u kojemu vidi supruga. Uz to na sva pitanja 
odgovara hm takvim nesretnim i neprirodnim načinom da ona ima 
zašto da je spopada bijes. 

— Marja Aleksandrovna! Afanasij Matvejič neće nikako da govori 
s nama — uzviknula jedna smiona, bistrooka damica, koja se ničega 
ne boji i nikad ne zapada u nepriliku. — Naložite mu neka bude 
uljudniji prema damama. 

— Zaista i sama ne znam šta mu je danas — odgovorila Marja 
Aleksandrovna, prekidajući razgovor s Anom Nikolajevnom i 
Nataljom Dmitrijevnom i veselo se smješkajući — tako je zaista 
nerazgovorljiv! | sa mnom nije skoro ni riječi progovorio. Zašto ti, 
Afanase, ne odgovaraš Felisati Mihajlovni? Šta ste ga pitali? 

— Pa... pa... draga, ta ti si sama... — progunđao začuđeni i 
zbunjeni Afanasij Matvejič. Za sve to vrijeme stajao je kraj 
naloženoga kamina, ruke zataknuvši za prsluk, u slikovitoj pozi, koju 
je sam odabrao, i srkao čaj. Damska su ga pitanja toliko bunila da se 
rumenio kao djevojčica. A kad je započeo svoje opravdanje, skobio 
je takav užasan pogled razbješnjene supruge da se je skoro 
onesvijestio od prepasti. Ne znajući šta bi radio, želeći da se 
kakogod popravi i da opet stekne poštovanje, gutnuo on čaja; ali čaj 
je bio prevruć. Nije sračunao gutljaj i silno se opekao, ispustio tasu, 
zagrcnuo se i tako se zakašljao da je u svih nazočnih pobudio 
nedoumicu i morao na neko vrijeme izići iz sobe. Jednom riječju, sve 
je bilo jasno. Marja Aleksandrovna je razabrala da njeni gosti već 
sve znaju te su se okupili s najlošijim nakanama. Stanje je opasno. 
Mogu da razgovore, da zbune slaboumnoga starca, i još u njenoj 
nazočnosti. Mogu dapače i kneza da joj odvedu ako ga večeras 
svade s njom i odmame sa sobom. Sve se može očekivati. Ali sudba 
joj je pripravljala još jedno iskušenje: vrata se otvorila i javio se 
Mozgljakov, o kojem je mislila da je kod Borodujeva i nikako nije 
očekivala da če joj večeras doći. Zadrhtala kao da ju je nešto 
bocnulo. 


Mozgljakov stao na vratima te se ponešto zbunjen ogledava 
uokolo. Ne može da svlada uzbuđenje što mu se jasno odražava na 
licu. 

— Ah, bože moj! Pavel Aleksandrovič! — uz viknulo nekoliko 
glasova. 

— Ah, bože moj! Ta to je Pavel Aleksandrovič! A vi ste nam 
kazali, Marja Aleksandrovna, da su oni otišli do Borodujevih? Kazali 
su nam, Pavle Aleksandroviču, da ste se sakrili kod Borodujeva — 
zapištala Natalja Dmitrijevna. 

— Sakrio se? — ponovio Mozgljakov nacerivši se. — Čudan 
izraz! Oprostite, Natalja Dmitrijevna! Ja se ni od koga ne sakrivam i 
nikoga ne želim da sakrivam — dometnuo i osobito značajno 
pogledao Marju Aleksandrovnu. 

Marja Aleksandrovna uzdrhtala. 

»Šta, zar se i taj bukvan buni!« — pomislila, ispitljivo se 
zagledavajući u Mozgljakova. — A to će da bude gore od svega... 

— Jeli istina, Pavle Aleksandroviču, da ste otpušteni... iz službe, 
razumije se? — iskočila drska Felisata Mihajlovna, podrugljivo mu 
gledajući pravo u oči. 

— Otpust? Kakav otpust? Ja prosto mijenjam službu. Dobivam 
mjesto u Petrogradu — hladno odgovorio Mozgljakov. 

— E, onda čestitam — nastavila Felisata Mihajlovna — a mi se 
čak i uplašili kad smo bili čuli da se otimate za mjesto kod nas u 
Mordasovu. Ovdje, Pavle Aleksandroviču, nisu sigurna mjesta, 
odmah možete da frknete. 

— Osim nekih učiteljskih mjesta na kotarskom učilištu; ovdje se 
još može naći prazno mjesto — priklopila Natalja Dmitrijevna. Aluzija 
je bila tako jasna i gruba da je zbunjena Ana Nikolajevna pakosnu 
prijateljicu kradom gurnula nogom. 

— Zar mislite da bi Pavel Aleksandrovič voljan bio da zauzme 
mjesto kakvoga uče? — uklopila Felisata Mihajlovna. 

Ali Pavel Aleksandrovič nije znao šta da odgovori. Okrenuo se i 
sudario s Afanasijem Matvejičem koji mu pruža ruku. Mozgljakov 
posve glupo odbije pruženu ruku i podrugljivo mu se pokloni do 
pasa. Rasrđen do krajnosti, prišao ravno zini i, pakosno joj gledajući 
u oči, šapnuo: 


— Sve je to po vašoj milosti. Počekajte, još večeras ću vam 
pokazati jesam li ja glupan ili nisam. 

— Čemu biste odgađali? To se vidi i sada — glasno mu 
odgovorila Zina, gadljivo mjereći očima bivšega svojega ženika. 

Mozgljakov se brže odvratio, zaplašen njenim snažnim glasom: 

— Dolazite od Borodujeva? — odlučila se napokon da zapita 
Marja Aleksandrovna. 

— Ne, nego od uje. 

— Od uje? Bili ste dakle sada kod kneza? 

— Ah, bože moj! Knez se, dakle, već probudio, a nama rekoše 


da svejednako još spavaju — dometnula Natalja Dmitrijevna, 
pakosno zirkajući na Marju Aleksandrovnu. 
— Ne Dbrinite se, Natalja Dmitrijevna, za kneza, — odgovorio 


Mozgljakov — on se probudio i sada je, hvala bogu, već pri svijesti. 
Maloprije su ga napili, najprije kod vas, a zatim posvema ovdje, tako 
da mu se sasvim pomutila pamet, koja mu i onako nije bistra. Ali 
sada smo se, hvala bogu, razgovorili i on je počeo razborito da misli. 
Odmah će doći ovamo da se oprosti s vama, Marja Aleksandrovna, i 
da vam zahvali za sve vaše gostoljubije. Sutra pak, čim svane, 
putujemo zajedno, a zatim ću ga svakako osobno otpratiti do 
Duhanova, da se spriječe ponovni padovi, kao na primjer danas; a 
ondje će ga već primiti, iz ruku u ruke, Stepanida Matvejevna, koja 
će se dotle zacijelo vratiti iz Moskve, i nizašto ga više neće puštati 
opet na put — za to jamčim. 

Govoreći to, Mozgljakov je zlobno gledao Marju Aleksandrovnu. 
Ona je sjedila zanijemjevši od čuda. Sa žalošću priznajem da se 
moja junakinja, možda prvi put u životu, uplašila. 

— Sutra dakle, čim svane, putuje? A kako to? — reći će Natalja 
Dmitrijevna obraćajući se Marji Aleksandrovni. 

— Pa kako to? — naivno se razleglo među gostima — a mi smo 
čuli, da... to je, zaista, čudno! 

A domaćica i ne zna više šta bi odgovarala. Odjednom se na 
najneobičniji i najekscentričniji način odvratila sveopća pažnja. U 
susjednoj se sobi začula neka čudna buka i nečiji prodirni uzvici, i 
odjednom, kao grom iz vedra neba, upala u salon Marje 
Aleksandrovne Sofja Petrovna Karpuhina. Sofja Petrovna je bez 
sumnje najekscentričnija dama u Mordasovu, toliko ekscentrična da 


su čak i u Mordasovu odlučili, od nedavna, da je ne primaju u 
društvo. Mora se još dodati da ona redovito svake večeri, točno u 
sedam sati, zalaže zakusku — radi želuca, kako ona kazuje — a 
nakon zakuske je obično _ u najemancipiranijem duševnom 
raspoloženju, da se ne kaže štogod više. Baš u tom je duševnom 
raspoloženju i sada kad je tako nenadano upala Marji Aleksandrovni. 

— A, tako vi dakle, Marja Aleksandrovna — zaviknula da sva 
soba ori — tako vi, dakle, postupate sa mnom! Ne uznemirujte se, 
došla sam na časak; neću ni sjesti kod vas. Došla sam naročito da 
saznam: je li istina što su mi govorili? A kod vas su, dakle, balovi, 
banketi, dogovori, a Sofja Petrovna neka sjedi kod kuće i plete 
čarape! Pozvali ste cijeli grad, a mene niste! A do nedavno sam vam 
bila i prijateljica i mon ange, kad sam došla da vam ispripovijedam 
šta s knezom rade kod Natalje Dmitrijevne. A sad, evo, u gostima 
Kod vas i Natalje Dmitrijevne, koju ste maloprije grdili na pasja kola i 
ona isto tako vas. Ne vodite brige, Natalja Dmitrijevna! Ne treba 


meni vaše čokolade a la sant6 št po deset kopjejaka šipka. Ja je 
češće od vas pijem kod kuće! pi! 

— To se vidi — priklopila Natalja Dmitrijevna. 

— Ta molim vas, Solja Petrovna — zaviknula Marja 
Aleksandrovna i pocrvenjela od ljutnje — šta vam je? Ta opametite 
se! 

— Ne vodite brigu o meni, Marja Aleksandrovna, sve znam sve, 
sve sam doznala! — viče Sofja Petrovna svojim prodornim, vrištavim 
glasom, okružena svim gostima koji se, čini se, naslađuju tim 
neočekivanim prizorom. — Sve sam doznala! Sama je vaša 
Nastasja dotrčala meni i sve mi pripovjedila. Upecali ste toga kneza, 
opili ga, natjerali ga da zaprosi vašu kćer, koju nitko više neće da 
uzme, pa mislite da ste i sami postali sada krupna ličnost — 
vojvotkinja u čipkama, pi! Ne vodite brigu, ja sam pukovnikovica! 
Pljujem na to što me niste pozvali na dogovor! Vidjela sam i 
čestitijega svijeta nego što ste vi. Objedovala sam kod grofice 
Zalihvatske; mene je prosio natkomisar Kuročkin! Baš mi i treba vaš 
poziv, pi! 

— Vidite, Sofja Petrovna — odgovorila Marja Aleksandrovna sva 
izbezumljena — uvjeravam vas da se tako ne upada u čestitu kuću i 


još u takvu stanju, pa ako me ovoga časa ne oslobodite svoje 
nazočnosti i rječitosti, odmah ču se latiti svojih sredstava. 

— Znam, naložit ćete svojim slugama da me otprave! Ne vodite 
brige, i sama ću pogoditi put. Zbogom, udajite koga hoćete; a vi, 
Natalja Dmitrijevna, da se niste smijali meni; pljujem ja na vašu 
čokoladu! Ako mene i nisu pozvali ovamo, ja ipak nisam ni pred 
knezovima igrala kazačok. A šta se vi smijete, Ana Nikolajevna? 
Sušilov je slomio nogu; odmah su ga donijeli kući, pi! A ako vi, 
Felisata Mihajlovna, ne naložite vašoj bosonogoj Matrjoški neka na 
vrjeme otjera kući vašu kravu da mi ne muče svaki dan pod 
prozorima, inače ću vašoj Matrjoški prebiti noge. Zbogom, Marja 
Aleksandrovna, sretno ostajte, pi! 

Sofja Petrovna iščeznula. Gosti se smiju. Marja Aleksandrovna 
se posve zbunila. 

— Mislim, napili su se — slatko izgovorila Natalja Dmitrijevna. 

— Samo, ipak, kolike li drskosti! 

— Quelle abominable femme! 

— Baš nas je nasmijala! 

— Ah, kakve su nepristojnosti govorili! 

— A šta je to ona govorila o dogovoru? Kakav dogovor? — 
podrugljivo pita Felisata Mihajlovna. 

— Pa to je užasno! — zgranula se najzad Marja Aleksandrovna. 
— Eto, te nakaze i rasipaju na pregršti sve te nezgrapne glasove! 
Nije to čudo, Felisata Mihajlovna, što u našem društvu ima takvih 
dama — nije, najčudnije je to što su takve dame potrebne, njih 
slušaju, njih pomažu, njima vjeruju, njih... 

— Knez! Knez! — razvikali se odjednom svi gosti. 

— Ah, bože moj! Ce cher prince! 

— Pa, hvala bogu! Sada ćemo doznati sve do u najsitnije 
potankosti — šapnula svojoj susjedi Felisata Mihajlovna. 


GLAVA XIII 
Knez ušao i slađano se osmjehnuo. Svake uzrujanosti, što mu je 


u kokošje srce ulio pred četvrt sata Mozgljakov, nestalo u njega čim 
je ugledao dame. Odmah se rastopio kao bombon. Dame ga 


dočekale vrištavim radosnim krikovima. Uopće govoreći, dame su 
oduvijek milovale našega starčića i bile s njim izvanredno prisne. U 
njega je bila sposobnost da ih svojom osobom neobično zabavlja. 
Felisata Mihajlovna je dapače tvrdila jutros (dakako, nije tvrdila 
ozbiljno) da je ona pripravna sjesti mu na koljena, ako mu to bude 
godilo — »jer je on mio, premio starčić, beskrajno _mio!« Marja 
Aleksandrovna se očima upila u nj da mu bar išta pročita na licu i da 
pogodi kako će se iskopati iz svoga kritičnoga položaja. Bilo je jasno 
da je Mozgljakov napakostio užasno i da joj je sav posao vrlo 
nesiguran. Ali, knezu se s lica ne može pročitati ništa. On je isti, kao 
i maloprije, kao i uvijek. 

— Ah, bože moj! Evo i kneza! A mi vas čekamo i čekamo — 
zaviknule neke dame. 

— S nestrpljivošću, kneže, s nestrpljivošću! — zapištale druge. 

— To mi neobično laska — šuškeće knez, sjedajući za stol, na 
kojem vri samovar. Dame su ga odmah okružile. Uz Marju 
Aleksandrovnu ostale samo Ana Nikolajevna i Natalja Dmitrijevna. 
Afanasij Matvejič smjerno se smješka. Mozgljakov se smješka 
također i izazovno gleda zZinu, koja se ne osvrće na nj, nego prišla 
ocu i sjela do njega u naslonjač, uz kamin. 

— Ah, kneže, govore li istinu da nam odlazite? — zapištala 
Felisata Mihajlovna. 

— Pa da, mesdames, odlazim. Namjeravam odmah otputovati u 
inozemstvo. 

— U inozemstvo, kneže, u inozemstvo! — uzviknule sve u zboru 
— ta šta ste smislili! 

— U ino-zem-stvo — potvrdio knez dotjerujući se — a znate, 
onamo bih da putujem osobito radi no-vih ideja. 

— Kako to, radi novih ideja? O čemu on to priča? — pitaju dame i 
zgledavaju se. 

— Pa da, radi novih ideja — ponovio knez s najdubljim 
uvjerenjem. — Svi sada putuju radi novih i-de-ja. Hoću, eto, i ja da 
steknem no-ve i-de-je. 

— Da ne kanite stupiti u framasonsku ložu, preljubezni ujo — 
uzviknuo Mozgljakov, očevidno želeći da se pred darnama istakne 
svojom duhovitošću i neusiljenošću. 


— Pa da, prijatelju moj, nisi se prevario — nenadano odgovorio 
ujo. — Ja sam zari-sta, još nekada u inozemstvu, pripadao jednoj 
fra-ma-son-skoj loži, pa sam i imao mnogo velikodušnih ideja. 
Štaviše, spremao sam se onda da učinim mnogo za sa-vre-menu 
pro-svjetu, i već sam bio sasvim odlučio u Frankfurtu da o-slo-bo-dim 
svojega Sidora, kojega sam sa sobom bio poveo u inozemstvo. Al' 
on, na čudo moje, pobjegao od mene. Izvanredno je čudan bio 
čovjek. Kasnije, iznenada, sretnem ga u Parri-zu, gizdelin, sa 
zaliscima, ide po bou-levardu s mamzelom. Pogledao me, kimnuo 
glavom. A mamzel, što je s njim, tako je žustra, bistrooka, tako za- 
mam-na... 

— Ali, ujo! Pa vi ćete, znači, sve kmetove osloboditi ako sad 
odete u inozemstvo — uzviknuo Mozgljakov hohoćući na sav glas. 

— Ti si potpuno po-go-dio moje želje, mili moj — odgovorio knez 
ne zapinjući. — | hoću da ih sve o-slo-bo-dim. 

— Ali, molim vas, kneže, ta oni će vam se odmah svi razbjeći, i 
tko će vam onda plaćati obroke? — uzviknula Felisata Mihajlovna. 

— Dabome da će se svi razbjeći — uzrujano se oglasila Ana 
Nikolajevna. 

— Ah, bože moj! | zar će se zbilja razbjeći? — uzviknuo knez u 
čudu. 

— Razbjeći će se, odmah će se svi razbjeći, a vas će ostaviti 
samoga — potvrdila Natalja Dmitrijevna. 

— Ah, bože moj! Onda ih, dakle, neću o-slo-bo-diti. Uostalom, ja 
to samo tako govorim... 

— Tako je i bolje, ujo — prisnaži Mozgljakov. 

Sve dosad je Marja Aleksandrovna šuteći slušala i motrila. 
Učinilo joj se da je knez sasvim zaboravio nju i da je to posve 
neprirodno. 

— Dopustite, kneže — započela glasno i dostojanstveno — da 
vam predstavim mojega muža, Afanasija Matvejiča. On je naročito 
došao sa sela čim je čuo da ste odsjeli u mojoj kući. 

Afanasij Matvejič se osmjehnuo i ukočio. Učinilo mu se da je 
pohvaljen. 

— Ah, vrlo se veselim — reći će knez. — A-fa-nasij Matvejič! 
Dopustite, ja se nečega sjećam. A-fa-nasij Mat-ve-jič. Pa da, to je 
onaj koji je na selu. Charmant, charmant, vrlo se veselim. Prijatelju 


moj! — uzviknuo knez obraćajući se Mozgljakovu — ta to je onaj isti, 
sjećaš se, maloprije je izlazio srok. Kako li je ono? Muž na dver, a 
žena... pa da, i žena u neki grad ot-pu-to-vala!... 

— Ah, kneže, ta to je zacijelo: muž na dver, a žena u Tver, onaj 
isti vaudeville što su lanjske godine igrali kod nas glumci — prihvatila 
Jelisata Mihajlovna. 

— Pa da, upravo u Tver; sve za-bo-ravljam. Charmant, charmant! 
Vi ste, dakle, glavom taj? Vrlo se veselim što sam se u-po-znao s 


vama — govori knez ne ustajući s naslonjača i pružajući ruku 
Afanasiju Matvejiču koji se smješka. — Pa, kako vaše zdravlje? 

— Hm... 

— Zdrav je, kneže, zdrav. — odgovorila brže Marja 


Aleksandrovna. 

— Pa da, to se i vidi da je zdrav. A vi ste vazda na selu? Pa, vrlo 
se veselim. A kako je ru-me-nih obraza i sve se smije... 

Afanasij Matvejič se smješka, klanja i dapače struže nogom. Ali 
nakon posljednje napomene kneževe nije izdržao nego odjednom, ni 
pet ni šest, na najgluplji način prasnuo u smijeh. Svi zahohotali. 
Dame vrište od zadovoljstva. Zina planula i blistavim očima 
pogledala Marju Aleksandrovnu, a ona puca od pakosti. Vrijeme je 
da se promijeni razgovor. 

— Kako ste spavali, kneže? — zapitala ona medenim glasom, a 
u isti mah grozovitim pogledom dala znak Afanasiju Matvejiču neka 
se odmah nosi na svoje mjesto. 


— Ah, vrlo sam dobro spavao — odgovorio knez — i znate, 
prisnio mi se čaroban san, ča-ro-ban san! 
— San! Neobično volim kad se pripovijedaju sni — uzviknula 


Felisata Mihajlovna. 

— | ja također vrlo volim! — dometnula Natalja Dmitrijevna. 

— Ča-ro-ban san — ponavlja knez slatko se smiješeći — ali taj je 
san naj-ve-ća tajna! 

— Šta, kneže, zar se ne smije pripovijedati? Pa to je valjda kakav 
Čudan san? — napomenula Ana Nikolajevna. 

— Naj-ve-ća tajna — ponavlja knez, uživajući što u dama izaziva 
radoznalost. 

— To je onda zacijelo neobično zanimljivo! — viču dame. 


— Kladim se da je knez u snu klečao pred nekom krasoticom i 
izjavljivao joj ljubav! — uzviknula Felisata Mihajlovna. — Ta priznajte, 
kneže, da je istina! Dragi kneže, priznajte! 

— Priznajte, kneže, priznajte! — prihvatili sa sviju strana. 

Knez dostojanstveno i razdragan sluša sve te uzvike. Damska 
nagovaranja laskaju njegovu samoljublju da se je gotovo i pomamio. 

— Premda sam rekao da je moj san najveća tajna — odgovorio 
najzad — moram priznati da ste ga, gospođo, na moje čudo, gotovo 
sa-svim po-go-dili. 

— Pogodila sam! — zanosno uzviknula Felisata Mihajlovna. — 
Eto, kneže! Sad, kako vas volja, ali nam morate odati tko je vaša 
krasotica? 

— Svakako nam odajte! 

— Je li ovdašnja ili nije? 

— Dragi kneže, odajte! 

— Dušice, kneže, odajte! Ma umrli, odajte! — viču sa sviju 
strana. 

— Mesdames, mesdames!... Ako već toliko silno želite da znate, 
mogu vam odati jedino da je to naj-ča-robnija i, može se kazati, naj- 
če-stitija gospođica od sviju što ih ja znam — prognjevetao sasvim 
razdragani knez. 

— Najčarobnija! I... ovdašnja! Tko bi to bio? — upitaju dame, 
važno se zgledavajući i namigujući jedna drugoj. 

— Razumije se, one koje se ovdje smatraju za prve krasotice — 
reći će Natalja Dmitrijevna, tarući svoje crvene ručetme i zirkajući 
mačjim očima na Zinu. Istog časa pogledali svi Zinu. 

— Kad vam se, dakle, kneže, prisnivaju takvi sni, zašto se ne 
biste i na javi oženili? — zapitala Felisata Mihajlovna, ogledavajući 
sve važnim pogledom. 

— A kako bismo vas mi divno oženili! — prihvatila druga dama. 

— Dragi kneže, oženite se! — zapištala treća. 

— Oženite se, oženite se! — uzvikale se sa svih strana. 

— A zašto se ne biste oženili? 

— Pa da... zašto se ne bih oženio? — odobrava knez koJega su 
zbunili svi ti uzvici. 

— Ujo! — zaviknuo Mozgljakov. 


— Pa da, prijatelju, moj, ja te ra-zu-mijem! Baš sam htio a kažem, 
mesdames, da nisam više kadar da se oženim te, pošto provedem 
divno veče kod naše dražesne domaćice, putujem odmah sutra do 
jeromonaha Misaila u manastir, a zatim pravo u inozemstvo da 
zgodnije pratim ev-ropsku pro-svjetu. 

Zina problijedjela i neizrecivo tužno pogledala mater. Ali se Marja 
Aleksandrovna već odlučila. Dosad je samo iščekivala, ispitivala, 
premda je i razabirala da je već sve pokvareno i da su joj neprijatelji 
odviše odmakli. Najzad razumjela sve te odlučila da jednim mahom, 
jednim udarom smlavi stoglavu hidru. Dostojanstveno ustala s 
naslonjača i čvrstim se koracima približila stolu, ponositim pogledom 
mjereći svoje patuljkaste dušmane. Žar nadahnuća blista se u tom 
pogledu. Odlučila je da prenerazi, da smete sve te otrovne 
spletkarice, da zgazi ništariju Mozgljakova, kao žohara, i da jednim 
odlučnim, smionim udarom izvojšti opet svu svoju izgubljenu vlast 
nad knezom idiotom. Razumije se, za to se iziskuje neobična 
drskost; ali Marja Aleksandrovna nije u neprilici kad treba ispoljiti 
drskost! 

— Mesdames — započela svečano i dostojanstveno (Marja 
Aleksandrovna uopće neobično voli svečane poze) — mesdames, 
dugo sam slušala vaš razgovor, vaše vesele i oštroumne šale, i 
sudim da mi je vrijeme da reknem svoju riječ. Vi znate, mi smo se 
danas okupile ovdje — sasvim slučajno (i veoma se veselim, veoma 
se veselim tomu)... Nikad se prva ne bih odlučila da iznesem važnu 
obiteljsku tajnu i da je razglasim prije nego što to iziskuje najobičniji 
osjećaj pristojnosti. Napose molim za oproštenje mojega miloga 
gosta; ali, meni se učinilo da on i sam dalekim aluzijama na tu istu 
okolnost navodi mene na misao da njemu ne samo neće biti 
neugodna formalna i svečana objava o našoj obiteljskoj tajni, nego 
on, štaviše, i želi to razglašenje... Šta ne, kneže, nisam se prevarila? 

— Pa da, niste se prevarili... i ja se vrlo, vrlo veselim... — knez 
će, nikako ne shvaćajući o čemu je riječ. 

Marja Aleksandrovna zbog većega efekta zastala, da odahne, i 
ogledala cijelo društvo. Sve gošće s pomamnom i nemirnom 
radoznalošću slušaju njene riječi. Mozgljakov uzdrhtao; Zina 
pocrvenjela i pridigla se s naslonjača; Afanasij Matvejič, očekujući 
nešto neobično, za svaki se slučaj useknuo. 


— Jest, mesdames, s radošću vam povjeravam svoju obiteljsku 
tajnu. Danas poslije objeda, knez, zanesen krasotom i... vrlinama 
moje kćeri, iskazao joj čast i zaprosio je. Kneže! — završila glasom 
drhtavim od suza i od uzbuđenja — dragi kneže, vi ne smijete, ne 
možete se srdii na mene zbog moje neskromnosti! Jedino 
izvanredna obiteljska radost mogla je prije vremena da iščupa iz 
mojega srca tu dragu tajnu i... koja mati može da me okrivi u tom 
slučaju? 

Ne nalazim riječi da bih prikazao dojam izazvan neočekivanim 
istupom Marje Aleksandrovne. Svi kao da se ukočili od čuda. 
Vjerolomne gošće, koje su mislile da će Marju Aleksandrovnu 
zaplašiti time što već znaju njenu tajnu, koje su mislile da će je ubiti 
ako prije vremena otkriju tu tajnu, koje su mislile da će je u 
međuvremenu namučiti i samim aluzijama, bile su utučene takvom 
smionom iskrenošću. Takva neustrašiva iskrenost znači snagu. 
»Knez dakle zaista, po svojoj volji, uzima Zinu? Nisu ga, dakle, 
mamili, nisu ga opijali, nisu ga varali? Ne primoravaju ga, dakle, 
kradom, prevarno, da se oženi? Marja Aleksandrovna se ne boji, 
dakle, nikoga? Ne može se, dakle, više razvrći ta svadba kad se 
knez ne ženi na silu?« Začulo se časovito šaptanje, koje se 
odjednom prevratilo u vrištave radosne krikove. Prva poletjela da grli 
Marju Aleksandrovnu Natalja Dmitrijevna, za njom Ana Nikolajevna, 
za ovom Felisata Mihajlovna. Sve poskakale sa svojih mjesta, sve se 
izmiješale. Mnoge su dame blijede od pakosti. Počele čestitati 
zbunjenoj Zini; prikrpile se čak i Afanasiju Matvejiču. Marja 
Aleksandrovna slikovito raširila ruke i gotovo silom zagrlila kćer. 
Jedino knez gleda cio taj prizor u nekom neobičnom čudu, premda 
se smješka kao i prije. Uostalom, prizor mu se donekle svidio. Kad 
se mati zagrlila s kćerju, on izvadio rubac i otro oko, u kojem se bila 
javila suzica. Razumije se, poletjele i put njega da čestitaju. 

— Čestitamo, kneže! Čestitamo! — viču sa svih strana. 

— Vi se, dakle, ženite? 

— Vi se, dakle, zaista ženite? 

— Dragi kneže, vi se, dakle, ženite? 

— Pa da, pa da — odgovara knez, neobično zadovoljan zbog 
čestitaka i oduševljenja — i priznajem da mi se najviše sviđaju vaši 


dragi os-je-ćaji prema meni, koje ni-kad neću zaboraviti, ni-kad neću 
zaboraviti. Charmant! Charmant! Vi ste me dapače ras-pla-kali... 

— Poljubite me, kneže! — glasnije od sviju viče Felisata 
Mihajlovna. 

— | priznajem — nastavlja knez, a sa svih ga strana prekidaju — 
najviše se čudim tomu što je Marja Iva-nov-na, naša poštovana 
domaćica, s takvom neo-bič-nom pronicavošću pogodila moj san. 
Kao da ga je ona mjesto mene sni-la. Neobična pronicavost! neo- 
bič-na pronicavost! 

— Ah, kneže, vi opet o snu! 

— Ta priznajte već, kneže, priznajte! — sve ga okružile i viču. 

— Čemu bi krili, kneže, vrijeme je da se oda ta tajna — odlučno 
će i strogo Marja Aleksandrovna. — Razumjela sam vašu finu 
alegoriju, vašu divnu delikatnost, kojom ste nastojali da mi natuknete 
O svojoj želji da se objavi vaša prosidba. Jest, mesdames, istina je: 
danas je knez klečao pred mojom kćerkom i na javi ju je, a ne u snu, 
svečano zaprosio. 

— Doista kao na javi i dapače u tim istim prilikama — potvrdio 
knez — mademoiselle — nastavio, neobično se uljudno obraćajući 
Zini, koja se još nije bila snašla od čuda — mademoiselle! Kunem 
se, nikad se ne bih usudio da izgovorim vaše ime da ga nisu drugi iz- 
g0-vo-ri-li prije mene. Bio je to divan san, di-van san, i ja sam 
dvostruko sretan što smijem sada to da vam is-ka-žem. Charmant! 
Charmant... 

— Ali, molim, kako to? Ta on svejednako govori o snu — šapnula 
Ana Nikolajevna usplahirenoj Marji Aleksandrovni koja je nešto 
poblijedjela. — Ali, Marji Aleksandrovni već odavno, i bez tih 
upozorenja, gine i trepeće srce. 

— Pa kako to? — šapuću dame i zgledavaju se. 

— Molim vas, kneže — započela Marja Aleksandrovna bolno se 
smiješeći — uvjeravam vas da vam se čudim. Kakva vam je to 
čudna ideja o snu? Priznajem, mislila sam dosad da se šalite, ali... 
Ako je to šala, prilično je nezgodna šala... Ja hoću, ja želim da to 
pripišem vašoj rastresenosti, ali... 

— Zaista, to je u njih možda od rastresenosti — zasiktala Natalja 
Dmitrijevna. 


— Pa da... možda je to i od rastresenosti — potvrdio knez, koji 
još nikako ne razumije šta oni žele od njega. — | zamislite, 
pripovjedit ću vam odmah jednu aneg-dotu. Pozvali me u Petrogradu 
na sa-hra-nu, tako, nekim ljudima, maison bourgeoise, mais 


honnete, ŽE a ja smućkao da su me pozvali na imendan. Imendan 
je, pak, bio prošao pro-šle sed-mi-ce. Ja pripravio sve-ča-rici buket 
kamelija. Ulazim, i šta vidim? Čestit, valjan čovjek — leži na stolu, 
tako da sam se začu-dio. Prosto nisam znao kamo bih se djeo s bu- 
ketom. 

— Ali, kneže, ne radi se o anegdotama — zlovoljno ga prekinula 
Marja Aleksandrovna. — Dabome, moja kći ne mora da leti za 
ženicima, ali vi ste je maloprije sami, ovdje, kod toga glasovira, 
zaprosili. Nisam vas navraćala na to... To me ie mogu da kažem, 
iznenadilo... Razumije se, sinula mi tada jedna misao, i ja sam sve to 
odgodila dok se ne probudite. Ali, ja sam mati; ona je moja kći... 
Sami ste govorili maloprije o nekom snu, i ja sam mislila da ste u 
obliku alegorije htjeli da pripovijedate o svojim zarukama. Znam vrlo 
dobro da vas možda zbunjuju... dapače sumnjam tko imenito.. ali... 
izjasnite se, kneže, izjasnite se što prije i što bolje. Ne smije se tako 
zbijati šala s čestitom kućom. 

— Pa da, ne smije se tako zbijati šala s čestitom kućom — 
odobrio knez nesvjesno, ali se već počeo pomalo plahiriti. 

— To pak nije, kneže, odgovor na moje pitanje. Molim vas da 
odgovarate pozitivno; potvrdite, odmah potvrdite ovdje, pred svima, 
da ste maloprije zaprosili moju kćer. 

— Pa da, ja sam pripravan da to potvrdim. Uostalom, ja sam sve 
to već pripovjedio, i Felisata Jakovljevna je doista pogodila moj san. 

— Nije _ san Nije _ san! — zaviknula razjarena Marja 
Aleksandrovna. — Nije san, nego je to bilo na javi, kneže, na javi, 
čujete li, na javi! 

— Na javi! — uzviknuo knez u čudu se dižući s naslonjača. — 
Eto, prijatelju moj! Kako si maloprije prorekao, tako se i zbilo! — 
dometnuo obraćajući se Mozgljakovu. — Ali, uvjeravam vas, 
poštovana Marja Stepanovna, da se varate! Ja sam tvrdo uvjeren da 
sam to samo u snu doživio! 

— Gospode bože! — zaciknula Marja Aleksandrovna. 


— Ne kinite se, Marja Aleksandrovna — zauzela se Natalja 
Dmitrijevna. — Knez je možda na neki način zaboravio. Sjetit će se 
oni. 

— Čudim vam se, Natalja Dmitrijevna — mrzovoljno uzvratila 
Marja Aleksandrovna — zar se tako što zaboravlja? Zar se to može 
zaboravljati? Molim vas, kneže! Podrugujete li se vi nama ili ne 
podrugujete? Ili možda igrate kojega od šematona iz vremena 
regentstva, što ih prikazuje Dumas. Kakvoga Fere Lacoura, 
Lauzuna? Ali ne samo da to ne priliči vašim godinama, pa vas 
uvjeravam da vam neće poći za rukom! Moja kći nije francuska 
vikontesa. Maloprije vam je ona ovdje, evo ovdje pjevala romansu, a 
vi se zanijeli njenim pjevanjem, spustili se na koljena i zaprosili je. 
Zar ja tlapim? Zar ja spavam? Govorite, kneže: spavam li ja ili ne 
spavam? 

— Pada... a, uostalom, možda nije... — odgovorio zbunjeni knez. 
— Ja bih da reknem da sada, čini mi se, nisam u snu. Maloprije sam, 
vidite, bio u snu, zato mi se prisnio san, da u snu... 

— Pi, ti, bože moj, šta je to: nije u snu — u snu je, u snu je — nije 
u snu! Ta vrag bi znao šta je to! Trabunjate li vi, kneže, ili ne 
trabunjate? 

— Pa da, vrag bi znao... uostalom, ja sam se, čini mi se, sada 


već posve smeo... — otpovrnu knez, šibajući nemirnim pogledima 
uokolo. 

— Pa kako vam se to moglo prisniti — kini se _Marja 
Aleksandrovna — kad vama samomu, s takvim potankostima, 


pripovijedam vaš san, a vi ga još nikomu od nas niste pripovjedili? 

— Ali, možda je knez i pripovijedao komu — reći će Natalja 
Dmitrijevna. 

— Pa da, možda sam i pripovijedao komu — potvrdio sasvim 
smeteni knez. 

— Eto komedije! — šapnula Felisata Mihajlovna svojoj susjedi. 

— Ah, ti, bože moj! Ta tu prestaje svaka strpljivost! — viče Marja 
Aleksandrovna u bjesnilu i lama rukama. — Ona vam je pjevala 
romansu, romansu pjevala! Je li vam se i to u snu prisnilo? 

— Pa da, i zaista, kao da je pjevala romansu — promrmljao knez 
zamišljen i odjednom mu neko sjećanje oživjelo lice. 


— Prijatelju moj! — uzviknuo obraćajući se Mozgljakovu — i 
zaboravio sam ti maloprije kazati da je i zaista bila neka romansa, a 
u toj su romansi bili sve neki zamci, tako da je bilo vrlo mnogo 
zamaka, a zatim je bio neki trubadur! Pa da, sjećam se svega toga... 
tako da sam i zaplakao... A sada sam, eto, u neprilici je li to i bilo u 
zbilji, a ne u snu. 

— Priznajem, ujo — odgovorio Mozgljakov štogod je mogao 
mirnije, premda mu je glas drhtao od nekoga nemira — priznajem, 
meni se čini da se sve to može vrlo lako urediti i uskladiti. Meni se 
čini da ste zaista čuli pjevanje. Zinaida Afanasjevna pjeva krasno. 
Poslije objeda su vas doveli ovamo i Zinaida Afanasjevna vam Je 
otpjevala romansu. Mene onda nije bilo, ali ste se valjda razdragali, 
Sjetili se starih dana; možda ste se sjetili one iste vikontese s kojom 
ste i sami pjevali nekad romanse i o kojoj ste nam sami pripovijedali 
jutros. Tako, a zatim, kad ste legli da spavate, vama se od ugodnih 
dojmova i prisnilo da ste zaljubljeni i da je prosite... 

Marji Aleksandrovni se prosto zamaglilo od takve drskosti. 

— Ah, prijatelju moj, ta i zaista je tako bilo — uzviknuo knez 
zanesen. — Baš od ugodnih dojmova! Sjećam se zaista kako mi se 
pjevala romansa, a ja sam radi toga u snu i poželio da se oženim. | 
vikontesa je također bila... Ah, kako si ti to, mili moj, pametno 
razmrsio! Ali! Sada sam potpuno uvjeren da mi se sve to prisnilo! 
Marja Vasiljevna! Uvjeravam vas da se varate! To je bilo u snu. Inače 
se ne bih titrao vašim plemenitim osjećajima... 

— A! Sada jasno vidim tko je tu napakostio! — uzviknula Marja 
Aleksandrovna, sva _ izbezumljena od bijesa, obraćajući se 
Mozgljakovu. — To ste vi, vi nepošteni čovječe, vi ste to priredili! Vi 
ste uzbunili ovoga nesretnoga idiota zato što ste odbijeni! Ali, platit 
ćeš ti meni, gade, za tu uvredu! Platit ćeš, platit ćeš, platit ćeš! 

— Marja Aleksandrovna — viče sad Mozgljakov, a pocrvenio kao 
rak — vaše su riječi do toga stepena.. | ne znam do kojega su 
stepena vaše riječi... Ni jedna odlična dama neće se usuditi... ja 
barem branim svojega rođaka. Priznajte sami, tako mamiiti! 

— Pa da, tako mamiti... potvrđuje knez i sakriva se za 
Mozgljakova. 

— Afanasije Matvejiču! — vrisnula Marja Aleksandrovna nekim 
neprirodnim glasom. — Zar ne čujete kako nas posramljuju i 


brukaju? Ili zar ste se već sasvim oslobodili svih dužnosti? Ili zaista i 
niste otac obitelji, nego oduran drven stup? Sta trepćete očima? 
Drugi bi muž već odavno krvlju sprao uvredu sa svoje obitelji!... 

— Ženo! — započeo dostojanstveno Afanasij Matvejič, ponoseći 
se što i on može pomoći. — Ženo? A nisi li i ti zaista sve to vidjela u 
snu, a kad si se probudila, sve si smiješala na svoj način... 

Ali Afanasiju Matvejiču nije bilo suđeno da dovrši svoje 
oštroumno nagađanje. Dosad su se gošće još suzdržavale i lukavo 
udešavale privid _ neke pristojne ozbiljnosti. Ali sada prasnuo 
najnesuzdržljiviji smijeh da cijela soba ori. Marja Aleksandrovna 
zaboravila svaku pristojnost i poletjela na supruga, vjerojatno zato da 
mu iskopa oči. Ali je zadržali silom. Natalja Dmitrijevna iskoristila 
priliku da dolije bar još jednu kapljicu otrova. 

— Ah, Marja Aleksandrovna, možda je zaista i bilo tako, a vi se 
smješkate — izgovorila ona najmedenijim glasom. 

— Kako je bilo? Šta je bilo? — viče Marja Aleksandrovna, još ne 
shvaćajući posve. 

— Ah, Marja Aleksandrovna, ta i to se gdjekad zbiva... 

— Ašta se zbiva? Biste li mi kidali žile? 

— Možda se to vama zaista i prisnilo u snu. 

— U snu? Meni? U snu? I vi se usuđujete da mi to kažete u oči? 

— Pa možda je zaista i bilo tako — oglasila se Felisata 
Mihajlovna. 

— Pa da, možda je zaista i bilo tako — progunđao i knez. 

— 10n, i on će to isto! Gospode, bože moj! — uzviknula Marja 
Aleksandrovna i pljesnula rukama. 

— Kako se vi kinite, Marja Aleksandrovna! Sjetite se da sne šalje 
Bog. Pa kad ushtjedne, ne može nitko kao bog, i sve je po njegovoj 
svetoj volji. Nema zašto da se srdite. 

— Pa da, nema zašto da se srdite — potvrđuje knez. 

— A vi me smatrate za luđakinju, je li? — jedva izgovorila Marja 
Aleksandrovna, a zadihala se od pakosti. To je već nadilazilo ljudsku 
snagu. Ona se požurila da nađe stolicu,; onesvijestila se. Nastao 
metež. 

— To su se oni od pristojnosti onesvijestili — šapnula Natalja 
Dmitrijevna Ani Nikolajevni. 


Ali u taj čas, u taj čas najveće dvoumice publike i napetosti 
cijeloga tog prizora, pojavilo se odjednom jedno lice, nijemo dosad 
— i cijeli je prizor odmah promijenio svoj karakter... 


GLAVA XIV 


Zinaida Afanasjevna, općenito govoreći, bila je izvanredno 
romantične naravi. Ne znam da li zbog toga, kako uvjerava sama 
Marja Aleksandrovna, koja se sa svojim »učom« prečitala »toga 
glupana« Shakespearea, ali još nikad, za cijeloga svojega 
mordasovskoga života, nije se Zina usudila na takav neobicno 
romantičan, ili bolje rečeno, junački istup, poput ovoga što ćemo 
sada opisati. 

Blijeda, odrješita pogleda, ali gotovo dršćući od uzbuđenja 
neobično lijepa u svojem negodovanju, istupila ona naprijed. Šibajući 
dugim, izazovnim pogledom sve uokolo, ona se usred šutnje, što je 
odjednom nastala, obratila majci, koja se, od prve njene kretnje, 
prenula odmah iz nesvjestice i otvorila oči. 

— Mamice! — reći će Zina — čemu se zavarati? Čemu još lažju 
mrljati sebe? Sve je sada već toliko zablaćeno da se zaista i ne 
vrijedi ponizivati i nastojati da se prikrije ta prljavština! 

— Zina! Zina! Šta je tebi? Osvijesti se — zaviknula uplašena 
Marja Aleksandrovna i skočila s naslonjača. 

— Rekla sam vam, rekla sam vam unaprijed, mamice, da neću 
trpjeti tu sramotu — nastavila Zina. — Zar se doista treba još gore 
poniživati, još gore blatiti sebe? A znajte, mamice, sve ću primiti na 
sebe, jer sam krivlja od sviju. Ja sam, ja sam svojim pristankom 
potakla tu gadnu... intrigu! Vi ste mati; vi mene volite; vi ste mislili da 
na svoj način, po svojim pojmovima, usrećite mene. Vama se još 
može oprostiti; ali meni, meni — nikad! 

— Zina, zar ćeš ti ispripovijedati?... O, bože. Slutila sam, da taj 
bodež neće promašiti moje srce! 

— Jest, mamice, sve ću pripovjediti! Ja sam osramoćena, vi... mi 
smo svi osramoćeni!... 

— Ti pretjeruješ, Zina! Ti nisi prisebna ne znaš šta govoriš! | 
čemu bi pripovijedala? Nema tu smisla... Sramota nije naša... 
Odmah ću ti dokazati da sramota nije naša... 


— Ne, mamice — zaviknula Zina, s pakosnim drhatom u glasu — 
neću dulje da šutim pred tim ljudima, čije mišljenje prezirem i koji su 
došli da nam se smiju! Ne trpim da me vrijeđaju; ni jedna od njih 
nema prava da se baci blatom na mene. Sve su one pripravne, 
ovoga časa, da učine trideset puta gore zlo nego ja ili vi! Smiju li, 
mogu li one biti naši suci?... 

— Krasota! — Eto kako je progovorila! — A šta je to? To nas 
vrijeđaju! — začulo se sa svih strana. 

— Paoni zaista i ne razumiju što govore — reći će Natalja. 
Dmitrijevna. 

Primijetit ćemo, uzgred, da je Natalja Dmitrijevna kazala istinu. 
Ako Zina ne smatra te dame za dostojne da joj sude, čemu im se 
obraća s takvom izjavom, s takvim priznanjima? 

Uopće se Zinaida Afanasjevna prenaglila. Tako su kasnije mislile 
najbolje glave u Mordasovu. Sve bi se moglo ispraviti! Sve bi se 
moglo urediti! Istina, i Marja Aleksandrovna je te večeri sama sebi 
napakostila svojom naglošću i uznošljivošću. Trebalo je samo da 
ismije idiota starkelju i otjera ga! Ali Zina se kao navlas, unatoč 
zdravoj pameti i mordasovskoj mudrosti, obratila knezu. 

— Kneže — reći će starcu, koji se iz poštovanja čak i pridigao sa 
stolice — toliko ga je ona prenerazila u taj čas! — Kneže! Oprostite 
mi, oprostite nam! Mi smo vas prevarile, zamamile... 


— Ta hoćeš li šutjeti, ti nesretnice! — zaviknula Marja 
Aleksandrovna u bjesnilu. 
— Gospodo! Gospođo! Ma charmante enfant... — mrmlja 


preneraženi knez. 

Ali ponosita, žestoka i nadasve sanjarska narav Zinina lišavala ju 
je taj čas svake pristojnosti što je iziskuje zbiljnost. Zaboravila ona i 
svoju majku, koju trgaju grčevi zbog tih priznanja. 

— Jest, mi smo vas obje prevarile, kneže — mamica time što je 
odlučila prisiliti vas da mene uzmete, a ja time što sam pristala na to. 
Vas su opili, ja sam pristala da pjevam i da se prenemažem pred 
vama. Vas, slaboga, nezaštićenoga, uvrebali su, kako se izrazio 
Pavel Aleksandrovič, uvrehali zbog vašega bogatstva, zbog vaše 
kneževske časti. Sve je to bilo strahovito podlo, i ja se kajem za to. 
Ali kunem vam se, kneže, da se na tu podlost nisam odlučila iz podle 
pobude. Htjela sam... Ali šta ja govorim! Dvostruka je podlost 


pravdati sebe zbog takvog postupka! A ja izjavljujem, kneže: a da 
sam i primila što od vas, bila bih vaša igračka, sluškinja, igračica, 
robinja... zaklela sam se i sveto bih držala svoju zakletvu! 

Snažan grč u grlu prekide joj u taj mah riječ. Svi gosti slušaju, 
ukočeni, razrogačenih očiju. Zbunio ih nenadani i njima sasvim 
nerazumljivi istup Zinin. Jedini se knez ganuo do suza, premda nije 
razumio ni polovicu od onoga što je kazala Zina. 

— Ta ja ću vas uzeti, ma belle enfant, ako vi baš tako ho-će-te — 
mrmlja on — i to će meni biti ve-li-ka čast! Samo vas uvjeravam da 
je to bio za-i-sta kao neki san... Šta li ja sve ne viđam u snu! Čemu bi 
se tako uzrujavali? Kao da ja i nisam ništa razumio, mon ami — 
nastavio obraćajući se Mozgljakovu — objasni mi barem ti, molim 
te... 

— Avi, Pavle Aleksandroviču — prihvatila riječ Zina, braćajući se 
također Mozgljakovu — vi, kojega sam neko vrijeme bila odlučila da 
smatram za svoga budućega muža, vi koji ste mi se sada tako ljuto 
osvetili — zar ste i vi mogli pridružiti se tim ljudima da me izmučite i 
osramotite? I vi ste govorili da me volite! Ali nije na meni da vas 
poučavam! Ja sam krivlja nego vi... Ja sam uvrijedila vas, jer sam 
vas zaista vabila obećanjima, pa su moji malopređašnji dokazi bili 
plod laži i lukavštine! Ja vas nikad nisam voljela, a odlučila sam se 
bila da pođem za vas jedino zato da kamogod odem odavde, iz toga 
prokletoga grada, i da se izbavim od svega toga smrada... Ali, 
kunem vam se, da sam pošla za vas, bila bih vam dobra i vjerna 
žena... Ljuto ste se osvetili meni, pa ako to laska vašemu ponosu... 

— Zinaida Afanasjevna! — zaviknuo Mozgljakov. 

— Ako još i sad zavidite meni... 

— Zinaida Afanasjevna! 

— Ako ste ikad — nastavila Zina, susprežući suze — ako ste 
ikad voljeli mene... 

— Zinaida Afanasjevna:!! 

— Zina, Zina! Kćeri moja! — vapije Marja Aleksandrovna. 

— Ja sam podlac, Zinaida Afanasjevna, ja sam podlac i ništa 
više! — potvrdio Mozgljakov, i sve obuze najužasnije uzbuđenje. 
Zaorili uzvici čuđenja, negodovanja, ali Mozgljakov stoji kao ukopan, 
bez misli i bez glasa... 


U slabih i plitkih priroda, koje su naučene na vječnu podvrženost, 
te se napokon nakane da se razbjesne i da prosvjeduju, jednom 
riječju, da budu čvrste i dosljedne, postoji svagda crta — bliska 
granica njihovoj čvrstoći i dosljednosti. Protest im je u početku 
obično najenergičniji. Energija ih dotjera čak do bjesnila. Na 
prepreke srču oni zažmurenih očiju, i gotovo svagda ponesu oni 
teret, koji nadilazi njihovu snagu. Ali kad stigne do neke točke, 
razbješnjeni čovjek kao da se plaši sam sebe, te odjednom zastaje 
kao zaprepašten, pitajući se u užasu: »Šta sam to učinio?« Onda 
odmah smalakše, kmezi se, zahtijeva objašnjenja, pada na koljena, 
moli za oproštenje, zaklinje neka sve bude po starom, ali samo brže, 
štogod brže može da bude!... Gotovo isto tako se dogodilo sada 
Mozgljakovu. Buknuo, razbjesnio se, navratio na sebe nevolju, koju 
on cijelu cjelcatu pripisuje sada samo sebi, zasitio svoje 
negodovanje i samoljublje, a sebi zavidio radi toga, i odjednom ga 
utukla savjest, te zastao pred nenadanim  Zininim  istupom. 
Posljednje njene riječi su ga dotukle. U jednom je trenutku skočio iz 
jedne krajnosti u drugu. 

— Ja sam magarac, Zinaida Afanasjevna! — uzviknuo obuzet 
kajanjem. — N€! Šta je magarac? Magarac nije jos ništa! Ja sam 
kudikamo gori od magarca! Ali ću vam dokazati, Zinaida 
Afanasjevna, dokazat ću vam da i magarac može da bude plemenit 
čovjek!... Ujo! Ja sam vas prevario! Ja, ja, ja sam vas prevario! Vi 
niste spavali; vi ste zaista na javi zaprosili, a ja, ja, podlac, iz osvete 
što su mene odbili, uvjerio sam vas da vam se sve to prisnilo u snu. 

— Otkrivaju se čudesno zanimljive stvari — zasiktala Natalja 
Dmitrijevna Ani Nikolajevni u uho. 

— Prijatelju moj, drage volje, raz-mi-slit ću. Ded mo-lim te; zaista 
si me uplašio svojim krikom. Uvjeravam te da se ti va-raš... Ja sam, 
napokon, i pripravan da se oženim, ako baš tre-ba; ali si me baš ti 
sam uvjeravao da je to bilo samo u snu... 

— O, kako bih vas uvjerio! Naučite me kako bih ga uvjerio sada! 
Ujo, ujo! Ta to je važno, najvažniji obiteljski posao! Smislite! 
Razmislite! 

— Prijatelju moj, drage volje, raz-mi-slit ću. Ded počekaj da se 
sjetim svega redom. Najprije sam vidio kočijaša Fe-o-fila... 

— E! Ne radi se sada o Feodlfilu, ujo! 


— Pa da, recimo, da se sada ne radi o njemu. Onda je bio Na- 
po-le-on, a onda kao da smo pili čaj, a neka dama došla i pojela nam 
sav šećer... 

— Ta, ujo — bubnuo Mozgljakov, kojemu se pomutila pamet — ta 
to je sama Marja Aleksandrovna pripovijedala maloprije o Natalji 
Dmitrijevni! Ta ja sam glavom bio tu, ja sam to čuo! Bio sam se 
sakrio te sam vas gledao kroz pukotinicu... 

— Šta, Marja Aleksandrovna — prihvatila Natalja Dmitrijevna — 
vi ste, dakle, pripovijedali već i knezu da sam vam ukrala iz 
šećernice šećer! Ja, dakle, dolazim k vama da kradem šećer! 

— Dalje od mene! — zaviknula Marja Aleksandrovna, natjerana u 
očaj. 

— Ne, neće biti dalje, Marja Aleksandrovna, tako ne smijete 
govoriti, ja, dakle, kradem vaš šećer? Odavno sam čula vi o meni 
šŠirite takve gadarije. Pripovijedala mi je potanko Sofja Petrovna... Ja, 
dakle, kradem vaš šećer?... 

— Ali, mesdames — zaviknuo knez — ta to je bilo samo u snu! 
Šta li se meni ne prisniva u snu... 

—  Kačica prokleta —  promrmljala —upol glasa Marja 
Aleksandrovna. 

— Šta, ja sam i kaćica! — vrisnula Natalja Dmitrijevna. 

— A šta ste vi? Odavna znam da me zovete kačicom. Ja barem 
imam muža, a vi imate glupana... 

— Pa da, sjećam se, bila je i ka-či-ca — nesvjesno promrmljao 
knez, sjećajući se  malopređašnjega razgovora s  Marjom 
Aleksandrovnom. 

— Šta, i vi grdite plemkinju? Kako se vi, kneže, usuđujete da 
grdite plemkinju? Ako sam ja kačica, onda ste vi beznogi... 

— Tko, ja sam beznog? 

— Pa da, beznogi ste, i još bezubi, eto kakvi ste! 

— I još jednooki! — zaviknula Marja Aleksandrovna. 

— U vas je mjesto rebara korset! — priklopila Natalja Dmitrijevna. 

— Lice napeto na perima!... 

— Kose svoje nemate!... 

— |I brci su mu, glupanu, umjetni — potvrdila Marja 
Aleksandrovna. 


— Ta barem mi nos, Marja Stepanovna, ostavite pravi! — 


zaviknuo knez, zaprepašten od tih nenadanih iskrenosti. — Moj 
prijatelju! To si ti izdao mene! Ti si pripovjedio da mi je kosa 
umjetna... 

— Ujo! 


— Ne, moj prijatelju, ne mogu više osta-ti ovdje! Odvedi me bilo 


kamo... quelle socićtenši Kamo si to zaveo mene, bože moj? 

— Idiot! Podlac! — viče Marja Aleksandrovna. 

— Bože moj — govori jadni knez — ja sam samo malo za- 
boravio zašto sam ovamo došao, ali ću se od-mah sje-ti-ti. Odvedi 
me, brate, bilo kamo, jer će me rastrgati! Uz to.. moram od-mah da 
zapišem jednu novu misao... 

— Idemo, ujo, još nije kasno; odmah ću vas prevesti u svratište, 
a i ja ću se preseliti s vama... 

— Pa da, u svratiste. Adieu, ma charmante enfant... vi ste jedini... 
kreposni. Vi ste plemenita djevojka! Idemo, da-kle, dragi moj! O, 
bože moj! 

Ali neću opisivati svršetak nemiloga prizora, što se je zbio nakon 
kneževa odlaska. Gosti se razišli.uz vrisku i pogrde. Marja 
Aleksandrovna ostala najzad sama, među razvalinama i ostacima 
svoje pređašnje slave. Jaoh! Sila, slava, značenje — svega nestalo 
za te jedne večeri. Marja Aleksandrovna shvaća da se ne može više 
uzvisiti kao nekad. Davni, mnogogodišnji njen despotizam nad 
cijelim društvom najzad se srušio. Šta joj sad preostaje? — Da 
filozofira? Ali ona nije filozofirala. Bjesnjela je svu noć. Zina je 
osramoćena, beskrajne će brbljarije poteći! Užas! 

Kao vjeran pripovjedač moram spomenuti da je u toj gunguli 
najgore nastradao Afanasij Matvejič koji se, najzad, zavukao negdje 
u komoru i u njoj zebao do jutra. Nastalo napokon i jutro, ali ono nije 
donijelo nikakvo dobro. Nevolja nikad ne stiže sama... 


GLAVA XV 


Kad sudbina navali na koga nevolju, njene je udarce teško 
zaustaviti. To je davno poznato. Marji Aleksandrovnoj nije bilo dosta 


jučerašnje bruke i sramote. Ne! Sudbina joj je pripravljala još veće i 
još izvanrednije. 

Još prije deset sati izjutra raširio se odjednom po cijelom gradu 
čudan i gotovo nevjerdjatan glas, koji su svi dočekali najzlobnijom i 
najrazmahanijom radošću — kao što obično svi i dočekujemo svaki 
neobični skandal koji se dogodio komugod od naših bližnjih. »Toliko 
izgubiti stid i savjest!l« — viču sa svih strana. »Toliko se poniziti, 
odnemariti svaku pristojnost, toliko se oduzdati!« itd., itd. Ali, evo, šta 
se dogodilo. U rano jutro, jedva da je bilo sedam sati, dotrčala u 
kuću Marje Aleksandrovne siromašna, jadna starica, u očaju i u 
suzama, te stala zaklinjati sobaricu neka što prije probudi gospođicu, 
jedino gospođicu, kradom, da ne bi kakogod doznala Marja 
Aleksandrovna. Zina, blijeda i utučena, istrčala odmah pred staricu. 
Starica joj se bacila pred noge, ljubila ih, opjevala suzama i molila da 
odmah ode s njom do bolesnog Vasje, koji se cijele noći toliko 
mučio, toliko mučio da možda i neće preživjeti dan. Starica je ridajući 
govorila Zini kako je sam Vasja zove da se na samrti oprosti s njom, 
te je zaklinje svim svetim anđelima, svim što je bilo prije, a ako ona 
ne dođe, umrijet će on u očaju. Zina odmah odlučila da ode, unatoč 
tomu što će, ispunivši tu molbu, jasno potvrditi sve pređašnje 
pakosne glasove o uhvaćenu pisamcu, o njenu sablažnjivu vladanju 
itd. Ne javljajući se majci, zaogrnula se salopom i odmah pohitjela sa 
staricom kroz grad u jedno od najsiromašnijih mordasovskih 
predgrađa, u najsamotniju ulicu, gdje je stajao samo jedan 
starodrevan, naheren kućerak, koji se ulegao u zemlju, s nekim 
pukotinicama mjesto prozora, a sa svih strana opkoljen snježnim 
smetovima. 

U tom kućerku, u niskoj, zagušljivoj sobici, u kojoj golema peć 
zaprema upravo polovicu prostora, na krevetu od neobojenih 


dasaka, na strunjači tankoj kao blin, ČE leži mlad čovjek, pokriven 
starom kabanicom. Lice mu je blijedo, iscijeđeno, oči se blistaju 
bolesnim žarom, ruke su tanke i suhe kao šipke; diše teško i 
hripljući. Vidi se da je nekad bio lijep; ali, bolest mu je nagrdila fine 
crte na lijepu licu, koje je strašno i žalosno pogledati, kao i lice u 
svakoga sušičavca, ili, da se pravije kaže, čovjeka na umoru. 
Starica, njegova mati, koja se cijele godine, gotovo sve do 


posljednjega časa, nadala uskrsnuću svojega Vasinjke, razabrala 
najzad da nije više od ovoga svijeta. Stoji sad uz njega, utučena 
jadom, skrštenih ruku, bez suza, gleda ga i ne može da ga se 
nagleda, a ipak ne može da pojmi, premda zna da će za nekoliko 
dana njena nenagledivoga Vasju pokriti smrznuta zemlja, ondje pod 
snježnim smetovima, na siromašnu groblju. Ali Vasja ne gleda u ovaj 
čas nju. Sa cijeloga mu lica, izmršavjela i stradalačka, sija sada 
blaženstvo. Vidi napokon pred sobom onu, koja mu se je prisnivala 
punu godinu i pol, i na javi, i u snu, za dugih, teških noći njegove 
bolesti. Razumio je da mu je oprostila kad mu je došla, kao anđeo 
božji, na smrtnom času. Stišće mu ruke, plače nad njim, smješka mu 
se, opet ga gleda divnim svojim očima — i sve što je bilo, što se ne 
vraća više, uskrslo opet samrtniku u duši. Život mu se opet ražario u 
srcu, kao da bi sada, kad ga ostavlja, htio da stradalac osjeti kako se 
je teško rastajati s njim. 

— Zina — govori on — Zinočka! Ne plači uz mene, ne tuguj, ne 
jadaj, ne prisjećaj me da ću skoro umrijeti. Gledat ću te — evo ovako 
kako sada gledam — osjećat ću da su nam duše opet zajedno, da si 
mi oprostila, ljubit ću ti opet ruke, kao i prije, umrijet ću, a neću 
možda ni opaziti smrti! Omršavjela si, Zinočka! Anđele moj, koliku 
dobrotu otkriva tvoj pogled! A sjećaš li se kako si se nekad smijala? 
Sjećaš li se... Ah, Zina, ja te ne molim za oproštenje, neću ni da 
spominjem ono što je bilo — zato, Zinočka, zato jer sve ako ti i jesi 
možda oprostila meni, ja sam neću nikad oprostiti sebi. Bilo je dugih 
noći, Zina, besanih, užasnih noći, a za tih sam noći ležao evo na tom 
istom krevetu i mislio, dugo, mnogo sam premišljao, i odavno sam 
već uvidio da mi je bolje umrijeti, tako mi boga, bolje!... Nisam bio 
podesan da živim, Zinočka! 

Zina plače i bez riječi mu stišće ruke, kao da bi ga tim zaustavila. 

— Šta plačeš, anđele moj? — nastavio bolesnik. — Zato jer ja 
umirem, samo zato? Ta sve je drugo odavno već umrlo, odavno 
sahranjeno! Ti si razumnija od mene, čistija si srca, i zato odavno 
znaš da sam ja zao čovjek. Zar me ti još možeš voljeti? I kako mi je 
teško bilo pomiriti se s mišlju da ti znaš kako sam ja zao i pust 
čovjek! A koliko je tu bilo samoljublja, možda i plemenita... ne znam. 
Ah, prijateljice moja, sav mi je život bila mašta. Sve sam maštao, 
uvijek sam maštao, a nisam živio, ponosio sam se, prezirao svjetinu; 


ta čime bih se i ponosio pred svijetom? I sam ne znam. Čistoćom 
srca, plemenitošću osjećaja? Ta sve je to bilo u sanjama, Zina, kad 
smo čitali Shakespearea, a kad je došlo do djela, ja sam i pokazao 
svoju čistoću i plemenitost osjećaja... 

— Nemoj — govori Zina — nemoj!... Sve to nije istina, uludo... 
ubijaš sebe! 

— Šta me zaustavljaš, Zina! Znam, oprostila si mi, i odavno si mi, 
možda, oprostila; ali ti si sudila meni i razumjela kakav sam ja; eto to 
muči mene. Nisam vrijedan tvoje ljubavi, Zina! Ti si i na djelu bila 
čestita i velikodušna: otišla si majci i kazala da ćeš poći za mene i ni 
za koga drugoga, i održala bi riječ, jer u tebe se riječ ne razilazi s 
djelom. A ja, ja! Kad je došlo do djela... Znaš li, Zinočka, da onda i 
nisam razumijevao šta ti žrtvuješ udajući se za mene! Nisam mogao 
shva-titi ni to da bi ti možda umrla od gladi da se udaš za mene. 
Otkud, nije mi bilo ni nakraj pameti! Ta ja sam mislio onda da se ti 
udaješ za mene, za velikoga pjesnika, to jest za budućega, nisam 
htio da razumijem razloge koje si ti isticala kad si molila da odgodimo 
svadbu, i završilo se time da sam ti se prijetio tvojim pisamcem. 
Nisam čak ni podlac bio u onom času. Bio sam prosto kukavac! O, 
kako si me zacijelo prezirala! Ta i dobro je što umirem! Dobro je što 
nisi pošla za mene! Ništa ne bih shvatio o tvojoj požrtvovnosti, mučio 
bih tebe izmorio bih tebe zbog našega siromaštva; došle bi godine 
— šta onda! — Možda bih te i zamrzio, kao smetnju u životu. A sada 
je bolje! Sada su barem gorke suze očistile moje srce. — Ah! 
Zinočka ljubi me makar malo, onako kako si me nekad ljubila! Makar 
u ovom posljednjem času... Ta ja znam da nisam vrijedan tvoje 
ljubavi, ali... ali... o, an-đele moj! 

Za cijela toga govora Zina ga je, ridajući i sama, prekidala 
nekoliko puta. Ali je on ne sluša; mori ga želja da sve iskaže, i on 
govori dalje, ma i s teškom mukom, zadihavajući se, promuklim, 
prigušenim glasom. 

— Da mene nisi sreo, ne bi me zavolio, pa bi i poživio! — reći će 
Zina. — Ah, zašto smo se, zašto smo se mi sreli! 

— NE, prijateljice, ne, ne prekoravaj sebe za to što ja umirem — 
nastavio bolesnik. — Svemu sam tomu ja jedini kriv! Koliko je tu bilo 
samoljublja! Romantičnosti! Jesu li tebi potanko ispripovijedali moj 
glupi životopis, Zina? Vidiš, bio je tu preklanjske godine jedan uznik, 


okrivljenik, zločinac i ubojica, ali kad je došlo do izvršenja kazne, 
pokazao se najmalodušnijim čovjekom. Znajući da bolesnika neće 
izvesti da nad njim izvrše kaznu, dobavio on rakije, namočio u rakiji 
duhana i ispio. Počeo izbacivati krv, i toliko dugo da mu je zahvatilo i 
pluća. Prenijeli ga u bolnicu, i za nekoliko mjeseci umro od teške 
sušice. Eto, dakle, anđele moj, toga sam se uznika sjetio onoga 
istoga dana... ali, znaš, poslije pisamca... i odlučio sam da isto tako 
zadam sebi smrt: pa šta misliš, zašto sam odabrao sušicu? Zašto se 
nisam objesio? Pobojao sam se brze smrti? Možda i jest tako — ali 
meni se sve čini, Zinočka, da i tu nije prošlo bez slatkih romantičnih 
gluposti! Ipak me obuzimala onda misao: kako će to lijepo biti dok 
budem, eto, ležao na postelji i umirao od sušice, a ti ćeš sva ginuti, 
mučiti muku što si me dotjerala do sušice; ti ćeš sama doči i priznati 
krivicu i pasti pred mene na koljena... Ja ti opraštam, umirem na 
tvojim rukama... Glupo je, Zinočka, glupo, zar nije istina? 

— Ne spominji to! — reče Zina — ne govori to! Ti nisi takav... 
bolje da se sjećamo drugoga, onoga lijepoga, sretnog! 

— Gorko mi je, prijateljice, zato i govorim. Godinu i pol te nisam 
vidio! Dušu bih, mislim, razastro sada pred tobom! Ta za sve to 
vrijeme, otkad sam samcat, nije valjda bilo ni časka kad nisam mislio 
o tebi, anđele moj nenagledani! | znaš li šta, Zinočka? Koliko sam 
želio da učinim štogod, da steknem kakvu zaslugu koja bi te 
primorala da promijeniš svoje mišljenje o meni! Sve donedavno 
nisam vjerovao da ću umrijeti; ta nije me bolest odmah oborila, dugo 
sam hodao bolesnih grudi. A koliko je u mene bilo smiješnih nakana! 
Sanjao sam, na primjer, kako ću odjednom postati neki velikan 
pjesnik te ću u »Domovinskim zapisima« tiskati takvu poemu kakve 
još i nije bilo na svijetu. Mislio sam da u njoj izlijem sve svoje 
osjećaje, svu svoju dušu, tako da bih, ma gdje ti bila, vazda bio uz 
tebe, da bih ti svojim stihovima neprestano napominjao sebe, a 
najljepša mi je sanjarija bila ta da ćeš se ti napokon zamisliti i kazati: 
»N€! Nije on tako loš čovjek kako sam ja mislila!'« Glupo je, Zinočka, 
glupo, zar nije istina? 

— Nije, nije, Vasja, nije! — govori Zina. Pala mu na grudi i ljubi 
mu ruke. 

— A kako sam za sve to vrijeme bio ljubomoran na tebe! Čini mi 
se, bio bih umro da sam čuo za tvoju udaju! Slao sam tajom tebi, 


stražio sam, uhodio... eto, ona je vazda odlazila — (i on mahnuo 
glavom prema majci). — Ta ti nisi voljela Mozgljakova, zar nije istina, 
Zinočka? O, anđele moj! Hoćeš li me se sjećati kad umrem? Znam 
da ćeš se sjećati; ali, proteći će godine, srce će ohladnjeti, nastat će 
studen, zima u duši, i ti ćeš me, Zinočka, zaboraviti! 

— Neću, neću, nikad! Neću se udavati!... Ti si moj prvi... vječiti... 

— Sve umire, Zinočka, sve, čak i uspomene!... | naša plemenita 
čuvstva umiru. Na njihovo mjesto dolazi razboritost. Čemu i da 
gunđamo! Uživaj, Zina, život, živi dugo, živi sretno. Zavoli i drugoga, 
ako ti se svidi — ta nećeš mrtvaca voljeti! Samo se sjećaj mene, 
makar pokadšto; ne sjećaj se lošega, oprosti što je loše; ta bilo je i u 
našoj ljubavi, Zinočka, štogod dobro! O, zlatni nepovratni dani... 
Slušaj, anđele moj, uvijek sam volio večernje doba, o zapadu! Sjeti 
se mene pokad u to doba! O, ne, ne! Čemu umirati? O, kako bih 
želio da sad iznova oživim! Sjećaj se, prijateljice, sjećaj se, sjećaj se 
onoga vremena. Bilo je onda proljeće, sunce je tako žarko sjalo. 
cvijeće cvalo, neko prazničko raspoloženje svud oko nas... A sada! 
Pogledaj, pogledaj! 

| jadnik pokazao isušenom rukom na zamrzli, mutni prozor Onda 
uhvatio Zinine ruke, pritisnuo ih na oči i gorko pregorko zaridao. 
Ridanje mu je gotovo kidalo izmučene grudi. 

| cijeli se dan mučio, jadao i plakao. Zina ga (je tješila kako je 
mogla, ali joj je duša neizrecivo trpjela. Govorila je da ga neće 
zaboraviti i da nikad neće nikoga zavoljeti tako kako je voljela njega. 
On joj je vjerovao, smješkao se, ljubio joj ruke, ali uspomene o 
prošlosti samo su mu palile, samo kidale dušu. Tako je protekao cijeli 
dan. Međutim je uplašena Marja Aleksandrovna desetak puta slala 
poruke Zini, molila je neka se vrati kući i neka se do kraja ne 
osramoti pred javnošću. Najzad, kad se već smračilo, odlučila ona, 
kako joj se gotovo pomutila pamet od strave, da otiđe sama do Zine. 
Zazvala kćer u drugu sobu i, gotovo klečeći, zaklinjala neka »ukloni s 
njena srca taj posljednji i glavni bodež«. Zina ušla bolesna: glava joj 
buktala. Slušala je i nije razumijevala svoju mamicu. Marja 
Aleksandrovna otišla najzad u očaju, jer Zina je odlučila da prenoći u 
samrtnikovoj kući. Cijele noći nije odlazila od njegove postelje. A 
bolesniku je bivalo sve gore. Nastao opet dan, ali nije više bilo nade 
da će ga stradalac preživjeti. Starica mati, kao da je sišla s uma, 


obilazila kao da ništa ne razumije, davala sinu ljekarije, a on nije htio 
da ih uzima. Agonija je trajala dugo. Nije više mogao da govori i iz 
prsiju mu se kidali samo nepovezani, hrapavi zvuci. Sve do 
posljednjega časa gledao je Zinu, svejednako je tražio očima, a kad 
mu se već svjetlo počelo gasiti u očima, sve je još tumaravom, 
nesigurnom rukom tražio njenu ruku da je stisne svojom. Međutim je 
promicao kratki zimski dan. A kad je najzad posljednja, oproštajna 
sunčana zraka pozlatila zamrznuti, prozorak na maloj sobici, 
odletjela stradaočeva duša iz iscijeđenoga tijela za tom zrakom. Kad 
je starica majka ugledala najzad pred sobom trup svojega premiloga 
Vasje, pljesnula rukama, zaciknula i bacila se mrtvacu na grudi. 

— Ti si to, zmijo potajnice, zadala njemu smrt! — zavikunula u 
očaju put Zine. — Ti si, razdvajačico prokleta, ti si zlikovico, ubila 
njega! 

Ali Zina ne čuje više ništa. Kao obezumljena stoji uz mrtvaca. 
Najzad mu se poklonila, prekrižila ga i poljubila te mahinalno izišla iz 
sobe. OČI joj bukte, u glavi joj se vrti. Bolni osjećaji, dvije gotovo 
besane noći gotovo joj pomutiše pamet. Osjeća nejasno da se sva 
prošlost kao trgla od njena srca i da je nov život, mračan, pun 
prijetnja. Ali nije prošla ni deset koračaja, a Mozgljakov kao da je 
pred njom iznikao iz zemlje; činilo se da ju je namjerno čekao na tom 
mjestu. 

— Zinaida Afanasjevna — započeo nekim bojažljivim šaptom, 
žurno se ogledavajući, jer je bilo još prilično svjetlo — Zinaida 
Afanasjevna, ja sam, dabogme, magarac! To jest, ako vas je volja, 
sada i nisam više magarac, jer sam, vidite, ipak postupio plemenito. 
Ali se ipak kajem za to što sam bio magarac... Kao da sam zbunjen, 
Zinaida Afanasjevna, ali... oprostite, to je zbog različitih razloga... 

Zina ga gotovo nesvjesno pogledala i šuteći nastavila put. Kako 
je na visoku drvenu pločniku bilo tijesno za dvoje uporedo, a Zina se 
nije odmicala, to je Pavel Aleksandrovič skočio s pločnika te trčkao 
dolje uz nju i neprestano joj se zagledao u lice. 

— Zinaida Afanasjevna — nastavio on — ja sam razmislio, pa 
ako ushtjednete, voljan sam da ponovim svoju prosidbu. Pripravan 
sam, dapače, i da zaboravim sve, Zinaida Afanasjevna, svu sramotu, 
i pripravan sam da oprostim; ali samo uz jednu pogodbu: dok smo 
ovdje, sve će ostati tajno. Vi ćete otputovati odavde što prije; ja ću 


kradom za vama; vjenčat ćemo se gdjegod u zabiti, tako da nitko 
neće vidjeti, a onda odmah u Petrograd, makar i na poštanskim 
kolima, mijenjajući konje, a uz vas neka bude samo malen 
kovčežić... a? Pristajete li, Zinaida Afanasjevna? Kažite brže! Ne 
mogu čekati; mogli bi nas vidjeti zajedno. 

Zina nije odgovorila: samo je pogledala Mozgljakova, ali ga 
pogledala tako da je odmah razumio sve, skinuo šešir, poklonio se i 
nestao na prvom zaokretu u uličici. 

»Kao t0?« — pomislio — »još preksinoć se tako raznježila i za 
sve krivila sebe! Vidi se, dan nije danu jednak!« 

A međutim se u Mordasovu zgode redale za zgodama. Dogodio 
se tragičan slučaj. Knez, kojega je Mozgljakov prevezao u svratište, 
razbolio se te iste noći i razbolio se opasno. Mordasovci doznali to 
ujutro. Kalist Stanislavič nije se gotovo ni micao od bolesnika. 
Naveče se sastao konzilij svih mordasovskih liječnika. Pozivi su im 
bili poslani na latinskom jeziku. Ali, uza svu latinštinu, knez već 
sasvim izgubio svijest, trabunja, moli Kalista Stanislaviča da mu 
otpjeva kakvu romansu, gorovori o nekim vlasuljama; ponekad kao 
da se nečega plaši i viče. Doktori utvrdili da je od mordasovskoga 
gostoljublja knez dobio upalu želuca koja je nekako prešla 
(vjerojatno putem) u glavu. Nisu poricali i neki moralni potres. A 
zaključili da je knez već odavno bio određen da umre, i zato će 
svakako umrijeti. U tom se posljednjem nisu prevarili, jer je jadni 
starčić treći dan naveče umro u svratištu. To je prenerazilo 
Mordasovce. Nitko se nije nadao takvu ozbiljnu raspletu. Pohrlili u 
grupama u svratište, gdje je bio položen trup, još neopremljen, sudili, 
redili, klimali glavama i najzad oštro osudili »ubojice nesretnoga 
kneza«, podrazumijevajući pod tim, dakako, Marju Aleksandrovnu i 
njenu kćer. Svi su osjetii da bi ta dogodovština, već po 
skandaloznosti, mogla izići na zao glas, mogla bi da se raznese još i 
nadaleko — pa se štošta pričalo i govorilo. Za sve to vrijeme 
Mozgljakov se vrzao, jurio na sve strane i napokon mu se zavrtjelo u 
glavi. — U takvu se duševnu raspoloženju i sreo sa Zinom. — 
Položaj mu je zaista bio nepriličan. On je dovezao kneza u grad, on 
ga prevezao u svratište, a sada ne zna šta bi uradio s pokojnikom, 
kako bi i gdje bi ga sahranio, komu bi javio. Bi li tijelo odvezao u 
Duhanovo? Uz to se smatrao za njegova nećaka. Strepio je da ga ne 


bi okrivili za smrt časnoga starca. »Može stvar da se dozna još u 
Petrogradu, u višem društvul« — misli on i trne. Od Mordasovaca 
nije mogao zadobiti nikakav savjet; svi se odjednom uplašili od 
nečega, uzmakli od mrtvoga tijela i ostavili Mozgljakova u nekoj 
mračnoj usamljenosti. Ali, odjednom se cijeli prizor naglo promijenio. 
Sutradan u rano jutro doputovao u grad jedan pohodnik. O tom je 
pohodniku za tren progovorio cijeli Mordasov, ali progovorio nekako 
tajnovito, šaptom, izvirkujući na nj kroz sve pukotine i prozore, kad 
se Velikom ulicom vozio gubernatoru, i sam Petar Mihajlovič kao da 
se nešto uplašio i nije znao kako da se drži prema pridošlom gostu. 
Gost je bio prilično poznati knez Ščepetilov, rođak pokojnikov, čovjek 
prilično mlad, od svojih trideset i pet godina, s pukovničkim 
epoletama i vrpcama. Sve činovnike zaokupio neki neobični strah od 
tih naramenica. Policijski poglavar, na primjer, sasvim se smeo; 
razumije se, samo moralno; fizički je pak osvanuo osobno, Premda i 
prilično otegnuta lica. Doznadoše odmah da knez Ščepetilov putuje 
iz Petrograda, a putem se svratio u Duhanovo. Kad u Duhanovu nije 
nikoga zatekao, poletio za ujom u Mordasov, gdje ga je, kao grom iz 
vedra neba, iznenadila starčeva smrt i svi najpodrobniji glasovi o 
okolnostima njegove smrti. Petar Mihajlovič se čak i nešto zbunio 
kad je davao potrebne obavijesti; a i svi su se u Mordasovu držali 
kao neki krivci. Uz to je u pridošloga gosta bilo tako strogo, tako 
nezadovoljno lice, premda čovjek ne može, čini se, biti nezadovoljan 
baštinom. Odmah se on prihvatio posla sam, osobno; a Mozgljakov 
se odmah jadno skunjio pred pravim, nesamozvanim nećakom i 
nestao — ne zna se kamo. Odlučeno je da se tijelo pokojnikovo 
prenese odmah u manastir, gdje je i određeno da se održi opijelo. 
Sve je odredbe pridošlica izdavao kratko, suho, strogo, ali obazrivo i 
pristojno. Sutradan se cijeli grad skupio u manastiru da bude na 
opijelu. Među damama se raširio neprijatan glas da će Marja 
Aleksandrovna osobno doći u crkvu i klečeći pred lijesom moliti 
naglas za oproštenje, i da sve to po zakonu mora tako da bude. 
Razumije se, sve je to bila prava besmislica, i Marja Aleksandrovna 
nije došla u crkvu. | zaboravili smo kazati da je odmah, čim se je 
Zina vratila kući, njena mamica još iste večeri odlučila da se preseli 
na selo, jer je smatrala da ne može dulje ostati u gradu. Ondje je iz 
svojega zakutka uzrujano osluškivala gradske glasove, slala u izvide 


i raspitkivala se o pridošloj ličnosti i neprestano bila u groznici. Put 
od manastira u Duhanovo prolazio je bliže od vrste ispred prozora 
njena seoskoga doma — i zato je Marja Aleksandrovna udobno 
mogla promatrati dugi sprovod, što se poslije opijela otegao od 
manastira u Duhanovo. Lijes su vozili na visokim mrtvačkim kolima; 
za njim se otegla duga povorka kočija koje su pratile pokojnika do 
zaokreta u grad. I dugo su se još na snježnom polju crnjela ta 
mračna mrtvačka kola što su se kretala polagano, dostojanstveno, 
kako to dolikuje. Ali Marja Aleksandrovna nije mogla dugo da gleda 
nego otišla od prozora. 

Za sedmicu dana preselila se u Moskvu, s kćerju i s Afanasijem 
Matvejičem, a za mjesec dana doznali u Mordasovu da se prodaje 
imanje Marje Aleksandrovne kraj grada i kuća u gradu. Mordasov 
gubi, dakle, zauvijek takvu comme-il-faut damu! Nije ni to prošlo bez 
kleveta. Počeli, na primjer, tvrditi da se imanje prodaje zajedno s 
Afanasijem — Matvejičem... — Prošla — godina, dvije, i = Marju 
Aleksandrovnu gotovo sasvim zaboravili. Žalibože, tako vazda biva 
na svijetu! Pripovijedali su, uostalom, da je kupila drugo imanje i 
preselila se u drugi gubernijski grad, gdje je već, razumije se, 
zgrabila sve u ruke, da se Zina još nije udala, da Afanasij Matvejič... 
Uostalom, čemu bi se ponavljali ti glasovi; sve je to puka neistina. 


Prošle su tri godine kako sam napisao posljednji redak prvoga 
dijela mordasovskoga ljetopisa, i tko bi mogao pomisliti da ću opet 
morati da rasklopim rukopis, pa da mojoj pripovijesti dometnem još 
jednu vijest. Ali na stvar! Otpočet ću od Pavla Aleksandroviča 
Mozgljakova. Kad je otpirio iz Mordasova, otputio se ravno u 
Petrograd i ondje sretno dobio u službi ono mjesto što su mu bili 
odavno obećali. Nabrzo je zaboravio sve mordasovske zgode, bacio 
se u vihor društvenoga života, na Vasiljevskom otoku i u Galernoj 
luci, bančio, ljubakao, nije zaostajao za svojim vremenom, zaljubio 
se, zaprosio, opet bio odbijen i nije to probavio, te po vjetrenjastoj 
svojoj naravi i od besposlice izmolio mjesto u nekoj ekspediciji, 
određenoj za jedan od najudaljenijih krajeva naše beskrajne 
domovine, zbog revizije ili u neku drugu svrhu, ne znam pouzdano. 


Ekspedicija sretno prošla kroz šume i preko pustinja i, napokon, 
nakon duga puta, stigla u glavni grad »najudaljenijega kraja« 
general-gubernatoru. Bio je to visok, mršav, strog general, stari 
vojnik, izranjen u bitkama, s dvjema zvjezdama i s bijelim križem o 
vratu. Primio je ekspediciju ozbiljno i dostojanstveno te pozvao sve 
činovnike koji su je sačinjavali u svoj dom na bal, što se priređivao te 
večeri, u povodu imendana  general-gubernatoričina. Pavel 
Aleksandrovič bio je time vrlo zadovoljan. Uparadivši se u svoju 
petrogradsku odjeću, kojom je kanio izazvati dojam, neusiljeno je 
ušao u veliku dvoranu, ali njegov polet ipak nešto splasnu kad 
ugleda mnošto pletenih i punih epoleta i civilnih uniforma sa 
zvjezdama. Trebalo se pokloniti general-gubernatorici, o kojoj je već 
čuo da je mlada i vrlo lijepa. Pristupio joj čak i junački, ali se 
odjednom ukočio od čuda. Pred njim stoji Zina, u sjajnoj balskoj 
haljini i s briljantima, ponosita i naduta. | nije poznala Pavla 
Aleksandroviča. Pogled joj nehajno kliznuo po ujegovu licu i odmah 
prešao na nekoga drugoga. Preneraženi Mozgljakov odstupio u 
stranu i u svjetini se sudario s nekim bojažljivim, mladim činovnikom 
koji kao da se plašio sama sebe kad se našao na general- 
gubernatorskom balu. Pavle Aleksandrovič počeo odmah da ga 
ispituje te doznao izvanredno zanimljivih stvari. Doznao da se 
general-gubernator oženio još preklanjske godine, kad je iz 
»udaljenoga kraja« putovao u Moskvu, i da se oženio izvanredno 
bogatom gospođicom iz odlične porodice. Da je generalica »preko 
svake mjere lijepa sama po sebi, štaviše, može se kazati, prva 
krasotica, ali oni se drže neobično ponosno i igraju samo s 
generalima«; da na današnjem balu ima svih generala, što ovdašnjih 
i što pridošlih, devet, kad im se pribroje i pravi državni savjetnici — 
da, napokon, »generalica ima mamicu, koja živi kod nje, a ta je 
mamica došla iz najvišega društva i vrlo su umni« — ali da se i sama 
mamica bez prigovora pokorava kćerinoj volji a sam general- 
gubernator ne može da se nagleda i nauživa svoje supruge. 
Mozgljakov natuknuo o Afanasiju Matvejiču, ali za njega nisu u 
»udaljenom kraju« ni znali. Kad se je Mozgljakov malo ojunačio, 
prošao po sobama i nabrzo ugledao Marju Aleksandrovnu, sjajno 
nagizdanu, kako maše skupocjenom lepezom i zanosno razgovara s 
jednom osobom četvrtoga razreda. Oko nje se tiska nekoliko dama, 


koje se ulaguju pokroviteljstvu, a Marja Aleksandrovna je, kako se 
čini, vrlo ljubazna sa svima. Mozgljakov riskirao i predstavio se. 
Marja Aleksandrovna se malko kao trgnula, ali odmah se, gotovo 
istoga trena, snašla. —Ljubazno _izvoljela prepoznati Pavla 
Aleksandraviča; zapitala ga za njegove petrogradske znance, 
zapitala zašto nije u inozemstu. O Mordasovu nije progovorila ni 
riječi, kao da ga i nema na svijetu. Najzad spomenula ime nekoga 
petrogradskoga uglednoga kneza i zapitala za njegovo zdravlje, 
premda Mozgljakov o tom knezu nije imao ni pojma, a onda se 
neopazice obratila nekomu činovniku s mirisavim sjedinama, koji je 
bio pristupio, i začas posve zaboravila Pavla Aleksandroviča, koji 
stoji pred njom. Sa sarkastičnim smiješkom i sa šeširom u ruci vratio 
se Mozgljakov u veliku dvoranu. Tko bi znao zašto, smatrajući se 
povrijeđenim i čak uvrijeđenim odlučio je da ne pleše. Cijele mu 
večeri nije s lica nestajao mračno rastreseni izražaj, zajedljivi 
mefistofelski smiješak. Slikovito se naslonio na stup (dvorana je kao 
navlaš bila sa stupovima) te za svega bala, nekoliko sati bez 
prestanka, prestojao na istom mjestu i pogledima pratio Zinu. Ali, 
žalibože, sve njegove smicalice, sve neobične poze, razočarani 
izražaj lica, itd. itd., sve propade uludo. Zina ga nije nikako ni 
opažala. Napokon, razbješnjen kad su ga od dugoga stajanja 
zaboljele noge, gladan, jer i nije mogao ostati na večeri budući je 
zaljubljen i muči muku — vratio se u stan, sav izmučen i kao da ga je 
tko izmlatio. Sjećao se davno zaboravljeih zgoda i dugo nije mogao 
leći da spava. A sutradan se izjutra ukazala prilika za nekakav 
premještaj, i Mozgljakov izmoli s užitkom to mjesto za sebe. | duša 
mu se okrijepila kad se izvezao iz grada. 

Na beskrajnom, pustom prostranstvu leži snijeg kao blistav 
pokrov. Na kraju obzorja crne se šume. Vatreni konji lete i kopitima 
uzvitlavaju snježnu prašinu. Praporac zveči, Pavel Aleksandrovič se 
zamislio, potom se zanesao u sanje, a onda vrlo mirno i usnuo. 
Probudio se tek na trećoj stanici, bodar i zdrav, s posve drugim 
mislima. 


PONIŽENI I UVRIJEĐENI 
PRVI DiO 
GLAVA | 


Prošle godine, dvadeset i drugoga ožujka, naveče, dogodila mi 
se vrlo čudna zgoda. Cijeli sam dan hodao po gradu i tražio stan. 
Stari mi je stan bio veoma vlažan, a ja sam već onda počinjao ružno 
kašljati. Još s jeseni sam htio da se preselim, ali sam produljio do 
proljeća. Cijeloga dana nisam mogao da nađem ništa čestito. Prvo 
sam htio zaseban stan, a ne tek od stanara, a drugo, makar i jednu 
sobu, ali svakako veliku, razumije se, i što jeftiniju. Primijetio sam da 
je u tijesnoj sobi tijesno čak i mislima. A ja sam uvijek volio, kad 
smišljam svoje buduće pripovijesti, šetati se gore-dolje po sobi. 
Doista: uvijek mi je bilo ugodnije da smišljam svoja djela i da 
sanjarim kako ću ih napisati, nego da ih zaista pišem, a to doista nije 
bilo od lijenosti. Zašto dakle? 

Još od jutra sam pobolijevao, a o sunčanom mi je zapadu već 
bilo vrlo loše: najprije me uhvatila kao neka groznica. Pred veče, baš 
pred sumrak, prolazio sam Voznesenskim  prospektom. Volim 
ožujsko sunce u Petrogradu, osobito zapad, dakako za vedre, 
studene večeri. Sva se ulica odjednom zablista, prelivena svjetlošću. 
Kao da su se u jedan mah zasjale sve kuće. Njihove sive, žute i 
prljavo-zelene boje gube na trenutak svu svoju tmurnost; kao da ti se 
vedri duša, kao da podrhtavaš, ili kao da te netko gurka laktom. Nov 
pogled, nove misli... Začudo, šta jedna sunčana zraka rnože da učini 
od čovjekove duše! 

Ali se sunčana zraka utrnula; mrzavica je rasla i počela štipkati 
za nos; sumrak se zgušćivao; plin zasinuo iz trgovina i dućana. Kad 
sam stigao pred Millerovu slastičarnicu, zastadoh odjednom kao 
ukopan i stadoh gledati na drugu stranu ulice, kao da sam slutio da 
će mi se, evo, odmah dogoditi nešto neobično, i u taj sam isti tren na 
protivnoj strani ugledao starca i njegova psa. Vrlo se dobro sjećam 
da mi se srce steglo od nekoga preneugodnoga osjećaja, a nisam ni 
sam mogao da odgonetnem kakav je to bio osjećaj. 


Nisam mistik; u slutnje i gatke skoro i ne vjerujem; ali meni se, 
kao možda i svakomu, dogodilo u životu nekoliko prilično 
neprotumačivih zgoda. Tako, na primjer, i s tim starcem zašto sam 
onda, kad sam ga sreo, osjetio odmah da će se te iste večeri meni 
dogoditi nešto? Uostalom, bio sam bolestan, a osjećaji bblesti skoro 
su uvijek varavi. 

Starac se približavao slastičarnici svojim polaganim, slabim 
korakom, stavljajući jednu nogu pred drugu, kao da su palice i kao 
da ih ne savija, zgrbljen i tiho lupkajući ljeskovcem po pločama na 
pločniku. Za svega svoga vijeka nisam sreo tako neobičnu, 
nezgrapnu figuru. | prije, do toga susreta, uvijek me je bolno 
prenerazivao kad sam se kod Millera sretao s njim. Njegov visoki 
rast, zgurena leđa, mrtvo lice od osamdeset godina, stari paletot, 
razderan u šavovima, iskrhani okrugli dvadesetgodišnji šešir, što mu 
je pokrivao ogoljelu glavu, na kojoj se održao sasvim na zatiljku 
čuperak vlasi, ne sijedih, nego bijeložutih; sve njegove kretnje, koje 
su se činile nekako besmislene, kao po udešenom peru — sve je to i 
nehotice prenerazivalo svakoga tkogod ga je sretao prvi put. I zaista, 
nekako je neobično bilo vidjeti takva starca, koji je preživio svoj vijek, 
samoga, bez paske, pogotovo jer je nalikovao na luđaka koji je 
pobjegao svojim paziteljima. Prenerazila me i njegova neobična 
mršavost: na njemu nije gotovo ni bilo više tijela i kao da mu je na 
kosti priljepljena sama koža. Njegove krupne, ali mutne oči, 
usađene u neke modre kolute, uvijek su gledale ravno preda se, 
nikada u stranu i nisu nikada ništa vidjele — o tom sam uvjeren. 
Gledao te je doduše, ali je koračao pravo na tebe, kao da je pred 
njim prazan prostor. To sam primjećivao nekoliko puta. Milleru je 
počeo dolaziti nedavno, ne zna se otkud, i uvijek sa svojim psom. 
Nitko od posjetilaca u slastičarnici nikad nije pokušao govoriti s njim, 
a on i sam nije zapodijevao razgovora ni s kim. 

»Zašto se dovlačio Milleru i šta je ondje radio?« mislio sam 
stojeći na drugoj strani ulice i nisam mogao odvojiti pogled od njega. 
U meni je uzavirala neka zlovolja — od bolesti i od umora. »Šta on 
misli?« nastavljao sam u sebi »šta mu je na pameti? A i misli li on 
uopće išta? Lice mu je tako mrtvo da baš ništa ne iskazuje. | otkuda 
mu taj gadni pas što se ne miče od njega i koji kao da sačinjava s 
njim neku cjelinu, nešto nerazdruživo, i tako nalikuje na njega?« 


I tomu zlosretnom psu čini se da je bilo također osamdeset 
rodina, jest, svakako je i bilo. Prvo, naoko je bio tako star kako nije ni 
jedan pas, a drugo, zašto mi je, čim sam ga prvi put ugledao, odmah 
palo na pamet da taj pas ne može biti takav kakvi su svi psi; da je to 
neobičan pas i da je u njem svakako nešto fantastično, začarano, da 
je to možda kakav Mefistofel u pasjem liku i da je njegova sudbina 
nekim tajnovitim, neznanim vezama združena sa sudbinom njegova 
gospodara? Kad gledaš psa, odmah ćeš se složiti da je zacijelo 
prošlo već dvadeset godina kako je posljednji put jeo. Mršav je kao 
kostur, ili (još bolje) kao njegov gospodar. Dlaka mu je sva ispala, pa 
i na repu, koji mu visi kao palica i uvijek je podvijen. Glava s dugim 
ušima nujno se spustila. Za svega svoga vijeka nisam sretao tako 
nemila psa. Kad su njih dvoje išli ulicom, gospodar naprijed, a pas za 
njim, psu se nos upravo dodirivao gospodarova skuta na odjeći, kao 
da je prilijepljen uza nj. | onda su i njihov hod i cijeli im lik gotovo 
govorili uz svaki koračaj: 

»Stari smo, stari, Gospode, vrlo smo stari!« 

Sjećam se, jednom mi je palo na pamet da su se starac i pas 
nekako iskobeljali s koje stranice iz Hofimanna, kojeg je ilustrirao 


Gavarnia.*“ te se po bijelom svijetu šetaju kao oglasi izdanju. 
Prijeđem ulicu i uđem za starcem u slastičarnicu. 

U slastičarnici se starac vladao nadasve čudno, i Miller se, stojeći 
za svojom tezgom, započeo već u posljednje vrijeme nezadovoljno 
kreveljiti, kad bi ušao nezvani posjetilac. Ponajprije, čudni gost nije 
nikada ništa naručivao. Svaki je put odlazio pravo u kut kraj peći i 
ondje sjedao na stolicu. Ako mu le tijesto kraj peći bilo zapremljeno, 
prestajao bi neko vrijeme u glupoj dvoumici pred gospodinom koji 
mu je zapremio mjesto te kao zabezeknut odlazio u drugi kut, kraj 
prozora. Ondje je odabirao neku stolicu, polako sjedao na nju, 
skidao šešir, postavljao ga kraj sebe na pod, ljeskovac polagao uz 
šešir, a onda se naslanjao u stolici na naslon i nepomičan 
proboravljao tri-četiri sata tako. Nikada nije u ruke uzimao ni jedne 
novine, nije izgovarao ni jedne riječi, nije odavao glasa, nego je 
samo sjedio i buljio preda se, ali takvim tupim pogledom bez života, 
te si se mogao okladiti da ništa od svega oko sebe ne vidi i ne čuje. 
Pas bi se pak zavrtio dva-tri puta na istom mjestu i onda mu nujno 


ljegao do nogu, zaticao mu među cipele njušku, duboko uzdisao, 
protezao se svom dužinom na podu, pa i on nepomičan probavljao 
cijelo veče, kao da je umirao za to vrijeme. Činilo se da ta dva stvora 
cijeli dan leže negdje mrtvi, a kad zapadne sunce, oživljuju iznenada 
jedino zato da dođu u Millerovu slastičarnicu i da time izvrše neku 
tajnovitu dužnost, koju nitko ne razumije. Kad se nasjede tri-četiri 
sata, starac bi napokon ustajao, uzimao svoj šešir i odlazio kuci. 
Dizao se i pas te polaganim korakom, kao i prije, išao za njim, i opet 
podvijena repa i obješene glave. Gosti u slastičarnici počeše najzad 
svakojako obilaziti starca i nisu čak ni sjedali kraj njega, kao da im se 
gadi. A on nije ništa primjećivao. 

Gosti su u toj slastičarnici bili ponajviše Nijemci. Skupljali su se 
ovdjje sa svega Voznesenskoga prospekta — sve sami gospodari 
različitih radionica: bravari, pekari, bojadisari, klobučari, sedlari — 
sami patrijarhalni ljudi u njemačkom smislu riječi. Kod Millera se 
uopće održavala patrijarhalnost. Gospodar je često prilazio gostima, 
sjedao s njima za stol i onda se ispijala prilična količina punča. Psi i 
mala domaćinova djeca odlazila su također gdjekada gostima, te su 
gosti milovali i djecu i pse. Svi su se znali i svi su se štovali. Gosti su 
se zadubili u čitanje njemačkih novina, a onkraj vrata u domaćinovu 

stanu, orio je Augustin, što ga je na klepetavu glasoviru svirala 
najstarija domaćinova kći, bjelokosa Njemica s kovrčicama, vrlo nalik 
na bijelog mišića. Valcer se dočekivao s uživanjem. Ja sam odlazio 
Milleru prvih dana svakoga mjeseca da čitam ruske časopise koji su 
se kod njega dobivali. 

Kad sam ušao u slastičarnicu, vidio sam da starac već sjedi kraj 
prozora, a pas leži, kao i prije, protegnuvši se do njegovih nogu. 
Šuteći sjednem u kut i u mislima zapitam sebe: »Zašto sam ušao 
ovamo kad tu nemam baš nikakva posla, kad sam bolestan i 
potrebnije bi mi bilo da se požurim kući, da ispijem čaj i da legnem u 
postelju? Zar sam zaista ovdje jedino zato da proučavam toga 
starca?« Zaokupila me zlovolja. »Šta je meni do njega«, mislio sam, 
sjećajući se onoga čudnoga, bolesnoga osjećaja, s kojim sam ga 
gledao još na ulici. »I šta je meni do sviju tih dosadnih Nijemaca? 
Čemu taj ništavi nemir zbog tričarija, što ga u posljednje vrijeme 
primjećujem u sebi i koji mi smeta da ne živim i ne promatram jasno 


život, što mi je već prisjetio jedan bistar kritičar, s negodovanjem 
razmatrajući moju posljednju pripovijest?« Premišljao sam i jadio se 
ali sam ipak ostajao gdje sam, a međutim me bolest zaokupljala sve 
jače te jače i napokon mi je bilo žao da odem iz tople sobe. Uzeo ja 
frankfurtske novine, pročitao dva retka i zadrijemao. Nijemci mi nisu 
smetali. Oni su čitali, pušili. | samo porijetko, jedanput u pol sata, 
javljali jedan drugomu, iskidano i tihim glasom, koju novost iz 
Frankfurta, i još kakvu šalu ili dosjetku znamenitoga njemačkog 


šaljivca Saphiera: nakon toga su s podvostručenim nacionalnim 
ponosom zaranjali opet u čitanje. 

Drijemao sam otprilike pol sata i probudio se od silne jeze. 
Moram svakako kući. Ali u taj me čas još jednom zaustavio nijem 
prizor što se zbivao u sobi. Rekao sam već da je starac, čim 
zasjedne na svoju stolicu, upirao kudagod pogled i nije ga cijele 
večeri skretao više na drugu stvar. Događalo se da je i mene 
obuhvaćao taj pogled koji je bio nadasve neugodan, čak i 
nepodnosiv, a ja sam obično brže-bolje mijenjao mjesto. Ovoga je 
časa starčeva žrtva bio neki maljucni, okruglasti i izvanredno zgodan 
Nijemčić, s visokim, vrlo ukrućenim ovratnikom, a neobično rumena 
lica, pridošlica gost, trgovac iz Rige, Adam Ivanić Schulz, kako sam 
doznao kasnije, Millerova desna ruka, koji još nije poznavao starca i 


mnoge goste. Pomalo čitao on sa zadovoljstvom Dorfbarbiera! 
pijuckao svoj punč a odjednom, kad je digao glavu, opazio na sebi 
nepomični starcev pogled. To ga je zapanjilo. Adam Ivanić je bio 
čovjek vrlo uvredljiv i osjetljiv, kao i uopće svi »plemeniti« Nijemci. 
Učinilo mu se čudnim i uvredljivim što njega tako uporito i bezobzirno 
promatra. Prigušio negodovanje, odvratio oči od neuljudna gosta, 
promrmlja nešto u nos i šuteći se sakrio novinama. Ali nije otrpio, 
nego za dva časka sumnjičavo izvirio iza novina: isti onaj uporiti 
pogled, isto besmisleno promatranje. 

I sada je još Adam Ivanić prešutio. Ali kad se to isto ponovilo i po 
treći put, planuo on i rasudio da mu je dužnost zaštititi svoju 
plemenštinu i ne puštati da pred plemenitim općinstvom bude 
ponižen prekrasni grad Riga, čijim se, po svoj prilici smatrao 
predstavnikom. Nestrpljivom gestom bacio novine na stol i energično 
lupnuo šipkom, na kojoj su novine bile pričvršćene, rasplamsao se u 


njemu osjećaj osobne vrijednosti, sav se zacrvenio od punča i od 
jarosti te i sam uperio sitne svoje upaljene očice u nemila starca. 
Činilo se da obojica, i Nijemac i njegov protivnik, hoće da nadvladaju 
jedan drugoga magnetskom silom svojih pogleda, pa čekaju tko će 
se prvi zbuniti i oboriti foči. Udar šipkom i ekscentrična pozicija 
Adama Ivanića svratili su na sebe pažnju sviju gostiju. Svi se odmah 
okanili svoga posla i počeli ozbiljnom, šutljivom radoznalošću 
promatrati ta dva protivnika. Prizor je postajao vrlo komičan. Ali 
magnetizam izazovnih očica rumenoga Adama Ivanića sasvim je bio 
ututanj. Starac nije mario ni za što, nego je i dalje gledao pravo u 
razjarenoga gospodina Schulza i nikako nije primjećivao da je 
postao objektom sveopće radoznalosti, kao da mu je glava na 
mjesecu, a ne na zemlji. Napokon izdala Adama Ivanića strpljivost i 
on buknuo. 

— Šta me tako uporno gledate? — zaviče on njemački, oštrim, 
prodornim glasom i popretljiva lika. 

Ali protivnik je i dalje šutio, kao da nije razumio ni čuo to pitanje. 
Adam Ivanić odluči progovoriti ruski. 

— Ja vas pitala, zašt vi na meni tak marliv gledati? — izdere se s 
dvostrukom jarošću. — Ja na dvor poznata, a vi ne poznata na dvor! 
— nadoveže on i skoči sa stolice. 

Ali starac se nije ni maknuo. Nijemci zaropću od negodovanja. | 
sam Miller, domamljen bukom, uđe u sobu. Kad je razabrao što je 
posrijedi, pomisli da je starac gluh i nagne mu se prema uhu. 

— Kospotin Schulz vas molila marliv ne kletat na nek — izgovori 
on štogod je mogao glasnije, uporno piljeći u nedokučivoga gosta. 

Starac pogleda makinalno Millera i odjednom mu se na licu, sve 
dosad nepomičnom, jave znaci neke nemirne misli, neke zabrinute 
uzrujanosti. Uzvrpoljio se, krešteći se sagnuo za šeširom, brže ga 
dohvatio zajedno s palicom, ustao sa stolice i s nekim jadnim 
smiješkom, poniženim smiješkom bijednika koga tjeraju s mjesta što 
je zapremio zabunom — spremio se da iziđe iz sobe. U toj skromnoj, 
pokornoj hitnji bijednoga, nemoćnoga starca bilo je toliko nečega što 
pobuđuje milosrđe, toliko nečega što ti srce uznemiruje u grudima, 
da su svi, počevši od Adama Ivanića, onoga časa stvorili drugo 
mišljenje o toj zgodi. Bilo je jasno, starac ne samo da nije mogao 


nikoga uvrijediti nego je i sam svakog časa bio svjestan da njega 
mogu odsvakud istjerati kao prosjaka. 

Miller je bio dobar i milosrdan čovjek. 

— Ne, ne — progovori on, tapšući starca po ramenu, da ga 
ohrabri — sjedila! Aber Herr Schulz jako molila vas marliv ne kletat 
na nek. On je na dvor posnata. 

Ali jadnik nije ni sada razumio; uzvrpoljio se još više nego prije, 
sagnuo se da digne svoj rubac, stari izrupčani modri rubac što mu je 
ispao iz šešira, i počeo zvati svojega psa, koji je ležao i nije se micao 
na podu, nego je obadvjema šapama prekrio njušku i — čini se — 
čvrsto spavao. 

— Azorka, Azorka! — promumlja on drhtavim staračkim glasom. 
— Azorka! 

Azorka se nije ni maknuo. 

— Azorka, Azorka! — ponovi starac zabrinut i makne psa 
palicom, ali je pas ležao kao i prije. 

Palica mu ispadne iz ruku. On se sagne, klekne na oba koljena i 
digne obadvjema rukama Azorkinu njušku. Jadni Azorka! Bio je 
mrtav. Skapao je nečujno, do nogu svoga gospodara, možda od 
starosti, a možda i od gladi. Starac ga je preneražen gledao jedan 
časak, kao da ne shvaća da je Azorka doista skapao; onda se tiho 
sagnuo bivšem slugi i prijatelju i pritisnuo blijedo lice uz mrtvu 
njegovu njušku. Prošao časak šutnje. Svi su bili ganuti... Najzad se 
pridignuo _bijednik. Bio je posve bDblijed i drhtao kao da ga trese 


groznica. 
— Moš se pas nadjenula — reći će milosrdni Miller da bilo čime 
utješi starca. — Moš se lijepo nadjenula; Fjodor Karlovic Krieger 


tivno sna nadjenula; Fjodor Karlovič Krieger velika majstor nadjenut 
— napopao Miller pa odignuo palicu i Pružio je starcu. 

— Jest, ja tivno nadijevala — prihvati skromno sam Herr Krieger, 
istupajući na poprište. Bio je to dug, suhonjav, valjan Nijemac, 
ridaste kose u čupercima i s naočarima na grbavu nosu. 

— Fjodor Karlovič Krieger ima velika talent, tivno nadijevala 
svakakvi šivotinj — nadoveže Miller koji se počeo zanosni svojom 
idejom. 

— Da, ja imala veliki talent, nadijeva svakakvi šivotinj — potvrdi 
opet Herr Krieger — i ja vam bes plata nadjenut vaš pseto — priklopi 


on u nastupu velikodušne požrtvovnosti. 

— NE, ja vama plati, što vi nadjenut! — bijesno se izdere Adam 
Ivanić Schulz, još rumeniji i on posve zažaren od velikodušnosti, a 
smatrajući sebe uzrokom sviju tih nezgoda. 

Starac je sve to slušao, ali očevidno nije razumijevao, a cijelo mu 
je tijelo drhtalo, kao i prije. 

— Čekat! Ispijte čašicu dobra konjak! — zavikne Miller kad je 
vidio kako se zagonetni gost upeo da ode. 

Donijeli konjak. Starac makinalno prihvati čašicu, ali su mu se 
ruke tresle i prije nego što ju je prinesao usnama prolio je polovicu, 
pa nije ispio ni kap, nego vratio čašicu na poslužavnik. Onda se 
osmjehnuo nekim čudnim smiješkom, koji nikako nije pristajao toj 
prilici, te izišao iz slastičarnice ubrzanim, nejednakim korakom, a 
Azorku ostavio ondje. Svi su stajali u čudu; začuli se uzvici. 


[43] 


— Schwernot! Was fur eine Geschichtet — govorili su Nijemci 
i izbuljili oči jedan u drugoga. 

A ja poletio za starcem. Nekoliko koračaja od slastičarnice, kad 
skreneš od nje na desnu stranu, ima uska, mračna uličica, okružena 
ogromnim kućerinama. Nešto me podbolo da je starac svakako 
zaokrenuo onamo. Tu se gradila druga kuća na desnoj strani i sva je 
bila okružena skelama. Ograda oko kuće dopirala je gotovo do 
sredine uličice; uz ogradu su bile udešene drvene podnice za 
prolaznike. U mračnom kutu između ograde i kuće našao sam 
starca. Sjedio je na stepenici drvenoga pločnika, nalaktio se s oba 
lakta na koljena i podnimio rukama glavu. Sjednem uz njega. 

— Slušajte — reći ću, gotovo i ne znajući čime bih započeo — ne 
tugujte za Azorkom. Idimo, odvest ću vas kući. Umirite se! Odmah ću 
otići po fijakeristu. Gdje stanujete? 

Starac nije odgovorio. Nisam znao na što bih se odlučio. 
Prolaznika nije bilo. Odjednom me poče hvatati za ruku. 

— Guši me! — progovori hripljivim glasom koji se jedva i čuo — 
guši! 

— Idimo vašoj kući! — zavičem ustajući i silom ga dižući — napit 
ćete se čaja i leći u postelju... Odmah ću dovesti fijakeristu. Zovnut 
ću doktora... poznajem jednoga doktora... 


Ne sjećam se šta sam mu još govorio. On htjede da se digne, ali 
se samo malo pridignuo, pa opet pao na zemlju i opet počeo nešto 
mrmljati onim istim hripljivim prigušenim glasom. Sagnuh se dublje 
njemu pa slušah. 

— Na Vasiljevskom otoku — hripao je starac — u Šestoj liniji... u 
Šestoj liniji... 

Zašutio. 

— Stanujete na Vasiljevskom otoku? Ali niste udarili onamo; to je 
nalijevo, a nije nadesno. Odmah ću vas odvesti onamo... 

Starac se nije micao. Uhvatim ga za ruku: ruka mu pala kao 
mrtva. Pogledam mu u lice, dirnem ga se — bio je već mrtav. — 
Učinilo mi se da mi se sve to događa u snu. 

Ta mi je zgoda zadala mnogo briga, za kojih me je sama od sebe 
prošla groznica. Starčev smo stan pronašli. Ali on nije stanovao na 
Vasiljevskom otoku, nego nekoliko koračaj a od onoga mjesta gdje je 
umro, u Klugenovoj kući, pod samim krovom, na petom katu, u 
zasebnom stanu, koji se sastojao od malena predsoblja i velike, vrlo 
niske sobe, s tri pukotine, nalik na prozore. Živio je strahovito 
siromaški. Sve mu je pokućstvo bilo stol, dvije stolice i stari prastari 
divan, tvrd kao kamen, odakle je sa sviju strana izvirivalo liko, a i to 
je bilo gospodarovo. Peć kao da se već odavno nije ložila, ni svijeće 
se nisu zatekle. Sada zbilja mislim da se starac jedino zato navadio 
zalaziti Milleru da sjedi uz svjetlo i da se ogrije. Na stolu je stajao 
prazan zemljan vrč i ležala stara, tvrda kora kruha. Nije se našla ni 
jedna kopjejka. Nije bilo čak ni drugoga rublja da se može sahraniti; 
netko mu je i poklonio svoju košulju. Razumije se da nije mogao 
živjeti ovako, sam samcat, nego ga je zacijelo netko pohađao, makar 
i rijetko. U stolu mu se nasla putnica. Pokojnik je bio stranac, ali ruski 
podanik, Jeretnija Smith, mašinist, sedamdeset i osam godina. Na 
stolu su ležale dvije knjige: kratka geografija i Novi zavjet u ruskom 
prijevodu, išaran olovkom po rubovima i sa znakovima od nokta. Te 
sam knjige preuzeo. Pitali smo stanare, vlasnika kuće — nitko nije 
skoro ništa znao o njem. Stanara je u toj kući bilo mnogo, gotovo sve 
sami obrtnici i Njemice, koje iznajmijuju stanove s jelom i s 
poslugom. | upravitelj kuće, plemić, nije znao mnogo da kaže o svom 
bivšem stanaru, nego jedino to da se stan iznajmljivao za šest 
rubalja na mjesec i da je pokojnik četiri mjeseca stanovao u tom 


stanu, ali za dva posljednja mjeseca nije platio ni kopjejku, tako te je 
trebalo da bude istjeran iz stana. Pitali smo: nije li mu dolazio 
tkogod? Ali nitko nije znao pravo da odgovori na to. Kuća je velika: 
koliki ljudi ulaze u takav Noemov kovčeg! Sve ih ne možeš popamtiti. 
Vratar koji je u toj kući služio pet godina, te bi valjda mogao objasniti 
bar nešto, otišao je prije dvije sedmice u svoj zavičaj, u pohode, a 
mjesto sebe ostavio nećaka, mlada momka, koji još nije upoznao 
osobno ni polovicu stanara. Ne znam pouzdano kako se zapravo 
završilo sve to ispitivanje, ali je, najzad, starac sahranjen. Tih sam 
dana, pored drugih briga, otišao na Vasiljevski otok, u Šestu liniju, pa 
tek kad sam došao onamo, osmjehnuo sam se sam sebi: šta li sam i 
mogao vidjeti u Šestoj liniji, nego jedino red običnih kuća? Ali zašto 
je, mislio sam, starac umirući govorio o Šestoj liniji i o Vasiljevskom 
otoku? Nije li govorio u bunilu? 

Razgledao sam ispražnjen Smithov stan i svidio mi se. Zadržao 
sam ga. Glavno, bila je velika soba, doduše vrlo niska, tako te mi se 
isprva uvijek činilo da ću glavom zapeti o strop. Za šest rubalja na 
mjesec i nije se moglo dobiti ništa bolje. Primamljivao me zaseban 
stan; trebalo je još samo da se pobrinem za poslugu, jer bez posluge 
uopće nisam mogao stanovati. Vratar mi je obećao da će mi on za 
prvo vrijeme dolaziti, bar po jedan put na dan, te će me posluživati u 
krajnjoj potrebi. A tko bi znao, mislio sam, možda će se tkogod 
raspitati i za starca! Ali prošlo je već pet dana kako je umro, a još 
nitko nije dolazio! 


GLAVA Ili 


U to vrijeme, to jest prije godinu dana, surađivao sam još u 
časopisima, pisao sam člančiće i čvrsto vjerovao da će mi poći za 
rukom te ću napisati kakvo veliko, dobro djelo. Radio sam onda veliki 
roman, a zaradio napokon bolnicu, gdje sam sada, te ću, čini mi se, 
brzo umrijeti. A ako treba brzo da umrem, čemu bih, mislim, i pisao 
zapise? 

Sjećam se nehotice i neprestano mi je na pameti posljednja 
godina moga života. Hoću sada sve da zapišem, pa da se nisam 
dosjetio tom poslu, čini mi se, umro bih od jada. Svi ti dojmovi što su 
minuli uzbuđuju me ponekad do boli, do muke. Pod perom će oni 


zadobiti primirljiviji, skladniji značaj; manje će nalikovati na tlapnju, 
na moru. Tako mi se čini. I sam mehanizam pisanja vrijedi nešto: on 
će me umiriti, rashladiti; pokrenut će u meni nekadašnje autorske 
navike, prevratit će moje uspomene i bolesne sanjarije u djelo, u 
posao... Da, lijepo sam smislio. Osim toga, to će dopasti vidaru u 
baštinu; kad bude vješao zimske prozore, barem će ih oblijepiti 
mojim zapisima. 

Ali sam započeo svoju pripovijest od sredine, ne znam zašto. Ako 
ću već sve da zapisujem, treba da započnem od početka. Započet 
ćemo, dakle, od početka. Ali i neće biti velika moja autobiografija. 

Rodio se nisam ovdje, nego daleko odavde, u —skoj guberniji. 
Roditelji su mi, po svoj prilici, bili čestiti ljudi, ali su me ostavili 
siročetom još u djetinjstvu, i ja sam odrastao u kući Nikolaja 
Sergejiča Ihmenjeva, maloga vlastelina, koji me je primio iz milosrđa. 
Imao je samo jednu kćer, Natašu, djevojčicu, tri godine mlađu od 
mene. Rastao sam uz nju kao brat uz sestru. Oj milo moje 
djetinjstvo! Kako je glupo jaditi se i žaliti za tobom u dvadeset i petoj 
godini života i na umoru se jedino tebe sjećati sa zanosom i 
zahvalnošću! Sjalo je onda na nebu takvo sjajno, nepetrogradsko 
sunce, i tako su nestašno, veselo kucala naša srdašca! Unaokolo su 
bila polja i šume, a nije bila hrpa mrtvoga kamenja, kao sada. Divan 
li je bio vrt i park u Vasiljevskom, gdje je Nikolaj Sergejič bio 
upravitelj; u taj smo vrt ja i Nataša odlazili na šetnju, a za vrtom je 
bila velika, vlažna šuma, u kojoj smo mi, djeca, zalutali jednom 
oboje... Zlatno, krasno vrijeme! Prvi se put projavljivao život, 
tajnovito i zamamno, i tako je slatko bilo upoznavati se s njim. Kao 
da je onda za svakim grmom, za svakim drvetom živio još netko 
tajnovit i nama neznan; bajni se svijet slijevao Sa zbiljskim; pa kad 
se po dubokim dolinama gustio večernji suton i sijedim se, vijugavim 
čupama hvatao za grmlje, što se lijepi po kamenim rubovima naše 
velike gudure, na kraju smo se ja i Nataša držali za ruke, zavirivali 
bojažljivom radoznalošću u dubljinu i očekivali da ovoga časa iziđe 
tkogod pred nas ili nam se odazove iz magle, sa dna iz gudure, i da 
se dadiljine priče prikažu kao prava, istinska istina. Nekom prilikom, 
vec poslije dugog vremena, podsjetio sam Natašu kako su nam onda 
dobavili jednom »Dječje štivo«, kako smo odmah otrčali u vrt, na 
jezero, gdje je pod starim, gustim klenom stajala naša omiljena 


zelena klupica, sjeli ondje i počeli čitati »Alfonsa i Dalindu«i N. 
čarobnu pripovijest. I danas još ne mogu da se sjetim te pripovijesti 
bez nekoga čudnoga nježnoga ganuća, pa kad sam prije godinu 
dana spomenuo Nataši dva prva retka: »Alfonso, junak moje 
pripovijesti, rodio se u Portugalijij don Ramiro, otac njegov« i tako 
dalje, gotovo sam zaplakao. To je, vjerojatno, ispalo strašno glupo i 
zato se valjda Nataša tada onako čudno osmjehnula momu zanosu. 
Ali se odmah trgla (sjećam se toga), pa da me utješi, počela i sama 
spominjati stara vremena. Riječ po riječ, te se raznježila i sama. 
Divno je bilo to veče; sve smo pretresli — i ono kad su me slali u 
gubernijski grad u pansion — Bože moj, kako je onda plakala! — i 
naš posljednji rastanak, kad sam se zauvijek rastajao s Vasiljevskim. 
Bio sam tada već dovršio nauke u mojem pansionu i putovao u 
Petrograd da se pripravim za sveučilište. Bilo mi je onda 
sedamnaest godina, a njoj petnaesta godina. Nataša veli da sam 
onda bio tako nezgrapan, tako dugonog, te se morao nasmijati 
svatko tko me je vidio. Kad smo se opraštali, odveo sam je na 
stranu, da joj reknem nešto neobično važno, ali jezik mi nekako 
odjednom onijemio i zapeo. Ona se sjeća da sam bio vrlo uzbuđen. 
Razumije se, razgovor nam je zapinjao. Nisam znao šta bih kazao, a 
ona me valjda i ne bi razumjela. Samo sam gorko zaplakao i tako 
otputovao, a rekao nisam ništa. Sastali smo se tek nakon duga 
vremena, u Petrogradu. Bilo je to prije dvije godine. Starac je 
Ihmenjev doputovao ovamo da se postara o svojoj parnici, a ja sam 
se baš bio upleo među literate. 


GLAVA Ili 


Nikolalj Sergejič Ihmenjev potjecao je iz dobre obitelji, ali je ta 
obitelj već odavno bila osiromašila. Uostalom, roditelji su mu namrli 
ljep imetak, stotinu i pedeset duša. Kad mu je bilo dvadeset godina, 
smislio da ode u husare. Sve je bilo dobro; ali u šestoj godini 
službovanja dogodilo mu se jedne nesretne večeri da je prokartao 
sav svoj imetak. Nije cijele noći zaspao. Sutradan naveče prišao 
opet kartaškom stolu i metnuo na kartu svoga konja — posljednje što 
mu je preostalo. Karta mu dobila, za njom druga, treća i za pol sata 


povratio jedno od svojih sela, seoce Ihmenjevku, koje je pri 
posljednjoj reviziji brojilo pedeset duša. Prekinuo i odmah sutradan 
zaiskao otpust. Sto mu duša propalo netragom. Za dva mjeseca 
otpušten kao poručnik, te se odseli u svoje seoce. Nikada kasnije u 
životu nije on spominjao svoj gubitak, pa bi se unatoč poznatoj svojoj 
dobrodušnosti zacijelo posvadio s onim tko bi mu to spomenuo. Na 
selu se marljivo bavio gospodarstvom, a kad mu je bilo trideset i pet 
godina, oženio se siromašnom plemkinjom, Anom Andrejevnom 
Šumilovom, koja nije imala nikakva miraza, ali je bila odgojena u 
gubernijskom plemićkom —pansionu, kod —emigrantkinje —Mont- 
Reve&che, čime se Ana Andrejevna ponosila za svega života, premda 
nitko nije mogao nikada da se dosjeti: u čemu je zapravo bio taj 
odgoj. Nikolaj Sergejič je postao izvrstan gospodar. Od njega su se 
susjedni vlastelini učili gospodarstvu. Prošlo nekoliko godina, a 
odjednom na susjedno imane, u selo Vasiljevsko, koje je brojilo 
devet stotina duša, doputovao iz Petrograda vlastelin knez Pjotr 
Aleksandrovič Valkovski. Negov je dolazak proizveo u svem 
susjedstvu prilično snažan dojam. Knez je bio još mlad čovjek, ako i 
nije bio u prvoj mladosti, imao je povelik čin, znatne veze, bio lijep, 
imućan i, napokon, udovac, što je bilo osobito zanimljivo gospođama 
i gospodicama po cijelom kotaru. Pripovijedalo se o sjajnom dočeku, 
kako ga je u gubernijskom gradu primio gubernator, kojemu je bio 
neki rođak; o tom kako su sve gubernijske dame »poludjele od 
njegove ljubaznosti«, i tako dalje, i tako dalje. Jednom riječju, bio je 
to jedan od sjajnih predstavnika petrogradskoga višega društva, koji 
se rijetko javljaju u gubernijama, a kad se javljaju, proizvode 
izvanredan efekt. Ali knez baš nije bio ljubazan, pogotovo s onima 
koje je bar ikoliko smatrao nižima od sebe. Sa svojim susjedima, čija 
su imanja graničila s njegovim, nije se izvolio upoznavati i tim je 
odmah stekao mnogo neprijateija. A zato su se svi neobično začudili 
kad je odjednom odlučio da dođe Nikolaju Sergejiču u posjet. Istina, 
Nikolaj Sergeič bio mu je jedan od najbližih susjeda. U kući 
Ihmenjevih izazvao je knez silan dojam. Odmah ih je obadvoje 
očarao; osobito se njime oduševila Ana Andrejevna. Za kratko se 
vrijeme već sasvim udomaćio kod njih, dolazio im svaki dan, Pozivao 
ih k sebi, zbijao šale, pripovijedao zgode, svirao na njihovu jadnom 
glasoviru, pjevao. Ihmenjevi nisu mogli da se načude kako se može 


o takvom dragom, premilom čovjeku govoriti da je ponosan, nadut, 
hladan sebičnjak, kako su na sva usta vikali svi susjedi! Činilo se da 
se knezu zaista svidio Nikolaj Sergejič, čovjek priprost, iskren, 
nesebičan, plemenit. Ali nabrzo se sve objasnilo. Knez je doputovao 
u Vasiljevskoje da otjera svoga upravitelja, razuzdanoga Nijemca, 
ambiciozna čovjeka, agronoma, koji je bio obdaren sjedinama, 
naočarima i grbavim nosom, ali je uza sve te vrline krao bestidno i 
neograničeno i pored toga izmrcvario nekoliko seljaka. Ivana 
Karloviča najzad uvrebali i uhvatili u krađi, a on se uvrijedio i mnogo 
govorio o njemačkoj čestitosti; ali uza sve to je otjeran, čak i prilično 
sramotno. Knezu je trebao upravitelj i izbor mu pao na Nikolaja 
Sergejiča, najizvrsnijega gospodara i najčestitijega čovjeka, o čemu 
dakako nije moglo da bude ni najmanje sumnje. Knez je, čini se, 
neobično želio da se Nikolaj Sergejič sam ponudi za upravitelja; ali 
se to nije zbilo, te mu knez jednoga krasnoga jutra ponudi to sam u 
obliku najprijateljskije 1 najpokornije molbe. Ihmenjev je isprva 
odbijao; ali znatna plaća zavela Anu Andrejevnu, a podvostručene 
moliočeve ljubaznosti razbile i sve druge dvoumice. Knez je postigao 
svoju svrhu. Zacijelo je bio vrlo dobar poznavalac ljudi. Za kratko 
vrijeme svoga poznanstva s Ihmenjevim dobro je shvatio s kim ima 
posla i razumio da Ihmenjeva treba očarati prijateljskim, srdačnim 
načinom, da treba predobiti njegovo srce, a bez toga novci neće 
mnogo koristiti. Njemu je pak i trebao takav upravitelj, kojemu može 
sljepo i u svakoj prilici vjerovati, da i ne zalazi nikada u 
Vasiljevskoje, kako je i zaista računao. Očarao je Ihmenjeva toliko da 
je iskreno povjerovao u njegovo prijateljstvo. Nikolaj Sergejič je bio 
jedan od onih predobrih, naivno-romantičnih ljudi, što su tako prijatni 
kod nas u Rusiji, ma što vi govorili o njima, pa kad oni zavole nekog 
(gdjekada i bog bi znao zašto), odaju mu se svom dušom i razviju 
katkada svoju privrženost do komičnosti. 

Proteklo mnogo godina. Kneževo je imanje cvalo. Vlasnik 
Vasiljevski i njegov upravitelj saobraćali su međusobno ne 
priređujući jedan drugome nikakvih neugodnosti i ograničili se na 
suho poslovno dopisivanje. Knez se nije nikako upletao u odredbe 
Nikolaja Sergejiča, ali mu je davao ponekad takve savjete da se 
Ihmenjev čudio njihovoj neobičnoj praktičnosti i stvarnosti. Vidjelo se 
kako on ne samo da ne voli uludo trošiti nego zna i stjecati. Nekih 


pet godina nakon pohoda u Vasiljevskom poslao je Nikolaju 
Sergejiču punomoć da kupi drugo prekrasno imanje od četiri stotine 
duša u toj istoj guberiji. Nikolaj Sergejič se oduševio; kneževi 
uspjesi, glasovi o njegovu napretku, o njegovim unapređenjima godili 
su njegovu srcu kao da mu je knez rođeni brat. Ali se neobično 
oduševio kad mu je knez jednom prilikom zaista iskazao izvanredno 
povjerenje. To se ovako dogodilo... Ali tu smatram za potrebno da 
spomenem neke _ osobite potankosti iz života toga kneza 
Valkovskoga, koji je, donekle, jedno od najglavnijih ličnosti u mojoj 
pripovijesti. 


GLAVA IV 


Spomenuo sam već prije da je bio udovac. Oženio se bio još za 
rane mladosti i oženio se iz materijalnih interesa. Od roditelja svojih, 
koji su sasvim propali u Moskvi, nije baštinio gotovo ništa. 
Vasiljevskoje je bilo založeno i prezaloženo, opterećeno golemim 
dugovima. Dvadeset-dvogodišnjem knezu, koji je tada morao da 
služi u Moskvi u nekakvoj kancelariji, nije ostala ni kopjejka, i on je 
ulazio u život kao »potoma-kgoljo starodrevne loze«. Ženidba s 
prezrelom kćerju nekoga trgovca-zakupnika spasila ga. Zakupnik ga 
je, dakako, prevario u mirazu, ali je ipak za ženine novce mogao da 
iskupi obiteljsko imanje i da se osovi na svoje noge. Trgovčeva kći, 
koja je dopala knezu, jedva je i umjela pisati, nije znala da složi dvije 
riječi, bila je ružna lica i imala je samo jednu vrijednu vrlinu: bila je 
dobra i šutljiva. Knez je iz te njene vrline crpao za sebe posvemašnju 
korist; nakon prve godine braka ostavio je ženu, koja mu je, 
međutim, rodila sina, na brizi njena oca, trgovca-zakupnika u Moskvi, 
a on otišao u službu u -skoj guberniji, gdje je po pokroviteljstvu 
nekoga odličnoga petrogradskog rođaka isposlovao prilično visoko 
mjesto. Duša mu je žudjela za odlikovanjima, unapređenjima, 
karijerom, Pa kad je rasudio da sa ženom ne može živjeti u 
Petrogradu ni u Moskvi, odlučio, dok ne bude bolje, da će započeti 
karijeru u provinciji. Kažu da je još prve godine svoga braka ženu 
skoro utukao svojim prostim postupanjem. Taj je glas uvijek jadio 
Nikolaja Sergejiča, te je vatreno branio kneza i tvrdio a knez ne bi 
mogao neplemenito postupati. Ali za sedam goma umrla, napokon, 


kneginja, i njen se udovac odmah preselio u Petrograd. U 
Petrogradu je čak i izazvao neki dojam. Mlad još, lijep, imućan, 
obdaren mnogim sjajnim svojstvima, nesumnjivom oštroumnošću, 
ukusom, neiscrpljivom dobrom voljom, nije se pojavio kao onaj tko 
traži sreću i pokroviteljstvo, nego prilično samostalno. Pripovijedali 
su da je u njemu zaista bilo nešto što očarava, pokorava, nešto 
snažno. Izvanredno se sviđao ženama, te mu je veza s jednom od 
krasotica iz društva pribavila skandaloznu slavu. Ne žaleći, rasipao 
je novce, unatoč svojoj prirođenoj promišljenosti, koja je graničila sa 
škrtošću, gubeći sa svakim s kim bi se kartao, i nije se mrgodio ni 
radi ogromnih gubitaka. Ali on nije došao u Petrograd da traži 
zabave: trebalo mu je da najzad prokrči sebi put i da osigura svoju 
karijeru. To je i postigao. Grof Nainski, njegov ugledni rođak, koji se 
ne bi bio ni osvrtao da mu se javio kao obični molitelj, iznenadio se s 
njegovih uspjeha u društvu, te je smatrao i mogućim i doličnim da na 
njega obrati svoju pažnju, i čak se udostojio da uzme u svoju kuću 
na odgoj njegova sedmogodišnjega sina. U to je vrijeme pao put u 
Vasiljevskoje i njegovo poznanstvo s Ihmenjevima. Najzad je 
grofovim posredovanjem dobio utjecajno mjesto kod jednoga od 
najvažnijih poklisarstava i otputio se u inozemstvo. Dalji su glasovi o 
njemu bivali nekako mračni: govorili su o nekoj nemiloj zgodi što mu 
se dogodila u inozemstvu, ali nitko nije znao da objasni kakva je to 
zgoda bila. Znalo se jedino da mu je uspjelo dokupiti četiri stotine 
duša, što sam već spominjao. Vratio se iz inozemstva tek nakon više 
godina, u znatnu činu, i odmah zauzeo u Petrogradu vrlo visoko 
mjesto. U Ihmanjevki su se raznosili glasovi da se ženi po drugi put, 
srođava se s nekim znamenitim, bogatim i jakim domom. »Namjerio 
med velikaše!« govorio je Nikolaj Sergejič i od zadovoljstva tro ruke. 
Bio sam tada u Petrogradu, na sveučilištu, i sjećam se da mi je 
Ihmenjev namjerno pisao i zamolio me neka se raspitam: jesu li 
istiniti glasovi o ženidbi? Pisao je knezu, te ga zamolio da mi bude 
pokrovitelj, ali knez mu nije odgovorio na list. Znao sam jedino da je 
njegov sin, koji se odgajao isprva kod grofa, a zatim u liceju, dovršio 
onda nauke i da mu je devetnaest godina. Pisao sam to Ihmenjevu, 
a i to da knez ludo voli sina, mazi ga, već sada kuje njegovu 
budućnost. Sve sam to doznao od drugova studenata, znanaca 


mladoga kneza. U to je vrijeme Nikolaj Sergejič jednoga krasnoga 
jutra dobio od kneza pismo kojemu se neobično začudio... 

Knez, koji se dosad, kako sam već spomenuo, u saobraćanju 
Nikolajem  Sergejičem ograničavao na samo suho, poslovno 
dopisivanje, pisao mu je sada najpodrobnije i najprijateljskije o 
svojim obiteljskim prilikama: tužio se na sina, pisao da ga sin 
ogorčava lošim vladanjem; nevaljanštine takva dječaka ne mogu se, 
dakako, uzimati još preozbiljno (očevidno je nastojao da ga 
opravda), ali je odlučio da kazni sina, da ga zaplaši, i to tako da ga 
na neko vrijeme progna na selo, pod pasku Ihmenjevljevu. Knez je 
pisao da se potpuno uzda u »svoga predobroga, preplemenitoga 
Nikolaja Sergejiča i osobito u Anu Andrejevnu«, molio ih obadvoje 
neka prime njegova vjetrogonju u svoju obitelj, neka ga u 
osamljenosti nauče pameti, neka ga zavole, ako mogu, a glavno, 
neka mu isprave lakoumni karakter i »udahnu mu spasonosna i 
stroga načela, koja su prijeko potrebna u ljudskom životu«. Razumije 
se, starac se Ihmenjev zdušno prihvatio posla. Stigao i mladi knez, a 
oni ga dočekali kao rođenoga sina. Nabrzo ga je Nikolaj Sergejič 
žarko zavolio, ništa manje nego svoju Natašu, čak i kasnije, već 
nakon konačnoga raskida kneza oca i Ihmenjeva, starac se rado 
sjećao katkad svoga Aljoše — tako je bio navikao da zove kneza 
Alekseja Petroviča. | zaista je to bio nadasve umiljat mladac: 
ljepotan, slab i nervozan kao ženska, ali ujedno veseo i prostodušan, 
otvorene duše, sposobne za najplemenitije osjećaje, srca koje voli, 
koje je čestito i zahvalno, pa je postao kumirom u kući Ihmenjevih. 
lako mu je bilo devetnaest godina, bio je još pravo dijete. Teško je 
bilo zamisliti zašto ga je i prognao otac koji ga je, kako su govorili, 
ludo volio. Govorilo se da je mladić živio u Petogradu besposleno i 
vjetrogonjasto, nije htio da radi i time ogorčavao oca. Nikojaj Sergejič 
nije ispitivao Aljošu, jer knez je Pjotr Aleksanarovic očevidno prešutio 
u svom listu pravi uzrok sinovu progonstvu. Ali su se pronosili 
glasovi o nekom Aljošinom neoprostivom vjetropirstvu: o nekom 
odnošaju s jednom damom, o nekom izazovu na dvoboj; o nekom 
nevjerojatnom gubitku na kartama; čak se govorkalo da je neke tuđe 
novce, tobože, protratio. Pronio se i taj glas da knez i nije zbog neke 
krivice odlučio da udalji sina, nego zbog nekih osobitih nauma. 
Nikolaj Sergejič je s negodovanjem odbijao taj glas, pogotovo jer je 


Aljoša neobično volio oca, kojega nije upoznao za svega svoga 
djetinjstva i dječaštva; govorio je o njemu s oduševljenjem, sa 
zanosom; očito je bilo da je sasvim pod njegovim utjecajem. Aljoša 
je također brbljao ponekad o nekoj grofici, koju su u isto vrijeme 
oblijetali i on i otac, ali on je pobijedio, zato se otac užasno rasrdio 
na njega. Tu je zgodu pripovijedao uvijek sa zanosom, s djetinjom 
prostodušnošću, sa zvonkim, veselim smijehom; ali Nikolaj Sergdjič 
ga je odmah prekidao. Aljoša je potvrđivao i vijest da mu se otac 
kani oženiti. 

Proživio je bio u progonstvu gotovo već godinu dana, u 
određenim je rokovima pisao ocu listove, razborite i pune 
poštovanja, i tako se priviknuo na Vasiljevskoje, te kad je na ljeto i 
sam knez doputovao na selo (o čemu je unaprijed obavijestio 
Ihmenjeve), prognanik je i sam počeo moliti oca neka mu dopusti da 
što dulje ostane u Vasiljevskom i uvjeravao ga da mu je zapravo 
dosuđeno da živi na selu. Sve Aljošine odluke i sklonosti potjecale 
su iz njegove izvanredne razdražljive duhovne živosti, iz žarkoga 
srca, iz lakoumnosti, koja se katkad razvila do besmislice, iz 
izvanredne sposobnosti da se pokorava svakomu utjecaju, i iz 
potpuna odsuća volje. Ali je knez nekako sumnjičavo saslušao tu 
molbu... Uopće je Nikolaj Sergejič jedva i poznavao svoga 
nekadašnjega »prijatelja«: knez Pjotr Aleksandrovič bio se neobično 
promijenio. Počeo je odjednom strašno voditi računa o Nikolaju 
Sergejiču; u pregledavanju imovinskih računa pokazao je neku 
odurnu lakoumnost, škrtost i nerazumljivu sumnjičavost. Sve je to 
strašno ogorčilo predobroga Ihmenjeva; dugo se trudio da razuvjeri o 
tome sama sebe. Sada se zbivalo baš oprečno onomu što se 
događalo prije četrnaest godina kad je knez prvi put pohodio 
Vasiljevskoje: sada se upoznao sa svojim susjedima, dakako 
odličnijima, a Nikolaju Sergejiču nije nikada dolazio i postupao je s 
njim kao s nižim od sebe. Odjednom se dogodilo nešto nerazumljivo: 
bez ikakva vidljiva razloga nastao ljut raskid između kneza i Nikolaja 
Sergejiča. Načuli su im žestoke, uvredljive riječi, izrečene s obadviju 
strana. Ihmenjev je ozlovoljen otišao iz Vasiljevskoga, ali se time nije 
sve završilo. Po svem se susjedstvu raširila odjednom odurna 
brbljarija. Tvrdili su da je Nikolaj Sergejič, kad je upoznao karakter 
mladoga kneza, odlučio da se okoristi svim njegovim nedostacima; 


da je njegova kći Nataša (kojoj je onda bilo već sedamnaest godina) 
postigla da se dvadesetogodinji mladić zaljubio u nju; da su otac i 
mati zakriljivali tu ljubav, samo su se pričinjali kao da ništa ne 
primjećuju; da je lukava i »nemoralna« Nataša napokon sasvim 
očarala mladića, koji njenim nastojanjem nije cijele godine vidio 
zapravo ni jednu pravu otmjenu gospođicu, a tolike dozrijevaju po 
čestitim domovima jednih vlastelina. Tvrdili su najzad da su se 
ljubavnici već bili dogovorili kako će se vjenčati u selu Grigorjevu, 
petnaest vrsta od Vasiljevskoga, tobože kradom od Natašinih 
roditelja ali oni su znali sve do najsitnije sitnice i upućivali su kćer 
gnusnim svojim savjetima. Jednom riječju, u čitavoj jednoj knjizi ne bi 
bilo dovoljno prostora da se ispriča što su o toj zgodi brbljale 
klepetuše u kotaru, i ženske i muške. Ali najčudnije je da je knez 
posve povjerovao svemu tome, pa je i doputovao u Vasiljevskoje 
jedino zbog toga, na neko anonimno upozorenje, koje mu je iz 
provincije poslano u Petrograd. Svatko, doista, tkogod je iole 
poznavao Nikolaja Sergejiča, ne bi valjda ni jednu riječ povjerovao 
od svega zbog čega su ga okrivljavali; a ipak su se svi, kako je već 
navada, komešali, svi su govorili, svi se izgovarali, svi klimali glavom 
i... najzad osuđivali. A Ihmenjev je bio preponosit da bi svoju kćer 
pravdao pred klepetušama te je strogo zabranio svojoj Ani 
Andrejevni da se sa susjedima upušta u bilo kakvo razglabanje. 
Sama pak Nataša, tako oklevetana, nije ni nakon pune godine dana 
znala gotovo ni jednu riječ od svih tih osvada i brbljarija: brižno su joj 
krili sve to, i ona je bila vesela i nevina, kao dijete od dvanaest 
godina. 

Dotle se nesuglasica sve više razvijala. Uslužni ljudi nisu 
mirovali. Javili se doušnici i svjedoci te napokon uspjeli i uvjeriti 
kneza da se dugoljetno upravljanje Nikolaja Sergejiča Vasiljevskim 
nije nipošto odlikovalo primjernim poštenjem. Štaviše: prije tri 
godine, pri prodaji gaja, Nikolaj Sergejič je skrio u svoju korist 
dvanaest tisuća rubalja srebra, a za to se mogu iznijeti pred sudom 
najjasniji i najistinskiji dokazi, pogotovo što on i nije imao od kneza 
nikakvu zakonitu punomoć za prodaju gaja, nego je radio po svome 
naumu i tek je nakon toga uvjerio kneza da je prodaja bila potrebna 
te iskazao kudikamo manju kupovinu za gaj nego što je dobivena. 
Sve su to, dakako, bile same klevete, kako se i razabralo kasnije, ali 


knez je svemu povjerovao i pred svjedocima Nikolaja Sergejiča 
okrstio varalicom. Ihmenjev nije otrpio, nego uzvratio isto takvu 
uvredu; nastao užasan prizor. Odmah se zametnula parnica. Nikolaj 
Sergejič, kako nije imao nekih spisa, a što je glavno, nije imao ni 
pokrovitelja, ni iskustvo u vođenju takvih poslova, odmah je počeo 
gubiti u parnici. Imanje mu zaplijenili. Rasrđeni starac ostavi sve i 
odlučio napokon da se preseli u Petrograd, da se osobno postara za 
svoju parnicu, a u gubernijskom je gradu ostavio mjesto sebe 
iskusna odvjetnika. Knez je, čini se, nabrzo počeo shvaćati da je 
nepravo uvrijedio Ihmenjeva. Ali uvreda je s obadvije strane bila tako 
oštra da nije preostala ni jedna riječ za izmirbu, i rasrđeni je knez 
upinjao sve snage da parnicu navrne sebi na korist, zapravo da 
svojemu bivšem upravitelju otme posljednji zalogaj kruha! 


GLAVA V 


Ihmenjevi se, dakle, preselili u Petrograd. Neću opisivati svoj 
sastanak s Natašom nakon tako duga rastanka. Za sve te četiri 
godine nisam je nikad zaboravljao. Nisam, dakako, ni sam posve 
razumijevao onaj osjećaj s kojim sam se nje sjećao; ali kad smo se 
opet sastali, ubrzo sam shvatio da mi ju je sudbina dosudila. Isprva, 
prvih dana nakon njihova dolaska, sve mi se činilo da se nekako 
malo razvila za tih godina, kao da se nije nikako ni promijenila, nego 
ostala isto onakva djevojčica kakva je bila i prije našega rastanka. Ali 
onda sam svaki dan pronalazio u njoj nešto novo, što dosad nisam 
nikako primijetio, kao da je namjerice skriveno od mene, kao da se 
djevojčica namjerice krila od mene — i kolika mi slast bilo to 
pogađanije! Kad se starac preselio u Petrograd, bio je u prvo vrijeme 
razdražen i žučljiv. Poslovi su mu loše tekli; zlovoljio se, žestio se, 
bakljao se sa spisima i nije mu bilo do nas. A Ana Andrejevna je 
tumarala sva zbunjena i nije isprva znala da se snađe. Petrograd ju 
je plašio. Uzdisala je i strašila se, plakala za pređašnjim živovanjem, 
za Ihmenjevkom, zbog toga što je Nataša odrasla, a nema nikoga da 
je zbrine, i bila prema meni neobično iskrena kad nije imala nikoga 
drugoga tko bi bio prikladniji da mu se prijateljski povjeri. 

Baš u to vrijeme, nešto prije njihova dolaska, dovršio sam svoj 
prvi roman, onaj s kojim sam započeo svoju karijeru, te kao novajlija 


nisam isprva znao kamo bih ga turnuo. Kod Ihmenjevih nisam ništa 
govorio o tom; a oni su se gotovo posvađali sa mnom zbog toga što 
besposličim, to jest, ne službujem i ne nastojim da steknem mjesto. 
Starac me korio gorko i čak žučljivo, jer je, dakako, bio očinski sklon 
prema meni. A ja sam se naprosto stidio da im reknem čime se 
bavim. Pa kako bih zaista i izjavio naprečac da neću da službujem, 
nego hoću da pišem romane, dakle sam ih varao dosad da ne 
dobivam lesta, a tražim ga uporno. On nije imao vremena da pazi na 
rnene. Sjećam se kako me je jednom Nataša, kad se naslušala 
naših razgovora, odvela tajnovito u stranu i u suzama me molila 
neka mislim na svoju sudbinu, ispitivala me, istraživala što zapravo 
radim, a kad se ni njoj nisam povjerio, zaklela me da neću upropastiti 
sebe kao lijenčina i danguba. Nisam joj, doduše, priznao čime se 
bavim, ali se sjećam da bih za jednu njenu povoljnu riječ o mojem 
radu, o prvom mojem romanu, poklonio i najlaskavije izjave kritičara i 
recenzenata, što sam ih kasnije slušao o sebi. Izišao, dakle, 
napokon moj roman. Još mnogo prije njegova izlaska uzvitlala se u 
književnom svijetu graja i galama. B. se radovao kao dijete kad je 
pročitao moj rukopis. Ne! Ako sam ikada bio sretan, nisam to bio ni 
za prvih omamnih trenutaka svoga uspjeha, kao onda kad još nisam 
nikomu bio čitao ni pokazao svoga rukopisa; za onih dugih noći, u 
zanosnim nadama i sanjarijama i u strasnoj ljubavi za rad: kad sam 
se bio sljubio sa svojom maštom, s ličnostima što sam ih sam 
postvarao, kao sa rođacima, kao da zaista živuju; volio sam ih, 
radovao se i žalostio se s njima, a ponekad čak i ronio najiskrenije 
suze zbog svoga skromnog junaka. Ne znam ni da opišem kako su 
se stari obradovali momu uspjehu, iako su se u prvi mah veoma 
začudili; tako ih je to neobično prenerazilo! Ana Andrejevna nije, na 
primjer, nikako htjela da vjeruje da je novi pisac, koga svi slave — 
onaj isti Vanja, koji itd. itd., i sve je mahala glavom. Starac se dugo 
nije predavao, a iz početka se, na prvi glas, čak i uplašio; počeo 
govoriti o izgubljenoj karijeri, o neurednom vladanju svih pisaca 
uopće. Ali uvijek novi glasovi, objave po časopisima i, najzad 
nekoliko pohvalnih riječi što ih je čuo od onih ličnosti kojima je sa 
strahopoštovanjem vjerovao, primorali su ga te je promijenio svoj 
sud. A kad je vidio da su se u mene odjednom našli novci i doznao 
kakva se plaća može dobivati za književni rad, nestadoše i 


posljednje njegove sumnje. Naglo je sumnju preobratio u potpunu, 
zanosnu vjeru, radovao se kao dijete mojoj sreći i u jedan se mah 
zanio najneobuzdanijim nadama, najzamamnijim sanjama o mojoj 
budućnosti. Svaki mi je dan kovao nove karijere i planove, i čega li 
nije bilo u tim planovima! Počeo mi čak iskazivati osobito štovanje, 
kojega dotle nije bilo. Ali ipak se, sjećam se, događalo da su ga 
odjednom ponovo zaokuplale sumnje, često usred najzanosnijega 
maštanja, i opet ga zbunjivale. 

»Pisac, pjesnik! Nekako je čudnovato... A kada su od pjesnika 
bivali ljudi, u činima? Sve je to neki črčkarski, nepouzdani svijet!« 

Opažao sam da su mu se takve sumnje i sva ta osjetljiva pitanja 
javljala sve češće u sumraku. (Tako se sjećam sviju sitnica i svega 
toga sretnoga vremena!) U sumraku je naš starac uvijek bivao 
nekako osobito nervozan, dojmljiv i sumnjičav. Ja i Nataša znali smo 
već to i unaprijed smo se smijuckali. Sjećam se kako sam ga hrabrio 
pričama o Sumarokovljevoj generalštini, o tom kako je Deržavinu 
poslana tabakera s dukatima i kako je sama carica posjetila 
Lomonosova; pripovijedao sam mu o Puškinu, o Gogolju. 

— Znam, braco, sve znam — odvraćao je starac koji je možda 
prvi put u životu slušao sve te zgode. — Hm! Slušaj, Vanja, meni je 
ipak drago što ti to nisi nadrljao u stihovima. Stihovi su, braco, 
besmislica; nemoj se prepirati, nego vjeruj meni starcu; ja tebi dobro 
želim; prava besmislica, danguba! Stihove neka pišu gimnazijalci; 
stihovi dovode vas mlađariju do ludnice... Recimo da je Puškin 
velikan, to ne poriče nitko! A ipak su stihići i ništa više; tako, nešto, 
efemerno... Ali sam ga ja malo i čitao... Proza je nešto drugo! Tu 
može pisac čak i da poučava — a ondje eto, tek da spomene ljubav 
za domovinu, ili tako nešto, uopće o vrlinama... da! Ja, brate, jedino 
ne umijem da iskažem, ali me ti razumiješ; govorim o ljubavi. Ded, 
dakle, ded pročitaj! — završio tako pokroviteljski, kad sam najzad 
donio knjigu i svi mi nakon čaja posjedali za okrugli stol — ded 
pročitaj što si načrčkao; mnogo su se razvikali o tebi! Da vidimo, da 
vidimo! 

Rasklopim knjigu i latim se da čitam. Roman mi je te večeri tek 
doštampan, te sam se napokon domogao jednog primjerka i doletio 
I|Hmenjevima da im čitam svoje djelo. 


Koliko sam se jadio i zlovoljio što nisam mogao da im ga 
pročitam još prije, iz rukopisa, koji je bio u izdavateljevim rukama! 
Nataša je čak i plakala od jada, svađala se sa mnom, prigovarala mi 
da će tuđ svijet pročitati moj roman prije nego ona... Pa evo, sjedimo 
napokon za stolom. Starčevo lice poprimilo neobično ozbiljan i 
kritičan izraz. Htio je da sudi strogo, strogo, »da se sam uvjeri«. | 
starica je bila neobično svečana; kao da je za čitanje natakla novu 
kapicu. Odavno je već primijetila da ja njenu neprocjenjivo dragu 
Natašu gledam s beskrajnom ljubavlju; da mi zastaje dah i oči se 
mrače kad progovaram njoj, a i Nataša pogledava na mene neka, 
vedrije nego prije. Da! Nastalo, napokon, to vrijeme, nastalo u času 
uspjeha, zlatnih nada i najsavršenije sreće, sve je jedno, sve je u isto 
vrijeme nastalo. Opazila starica također da me je i njen starac počeo 
nekako previše hvaliti i nekako osobito pogledava na mene i na 
kćer... i odjednom se uplašila: ta ipak nisam ni grof, ni knez, ni 
vladarski princ, ili barem koleški savjetnik pravnik, mlad, s 
odlikovanjem i ljepotan! Ana Andrejevna nije voljela da želi napolak. 

»Slave čovjeka«, mislila je o meni, »a ne zna se zašto. Pisac, 
pjesnik... Ta i šta je pisac?« 


GLAVA VI 


Kako sam sjeo, nisam ustajao dok im nisam pročitao moj roman. 
Započeli smo odmah poslije čaja, a presjedjeli smo do dva sata iza 
ponoći. Starac se isprva bio namrštio. Očekivao je nešto nedostiživo 
visoko, što valjda ni on sam ne bi mogao razumjeti, ali svakako 
samo visoko; a mjesto toga odjednom takva svakidašnjost i sve 
ovako poznato — baš isto istacato što, obično, biva oko nas. | bar da 
je junak velikan ili zanimljiv, ili da je štogod povijesno, kao što je 


Roslavev ili Jurij Miloslavski: 2% nego je istaknut neki mali, utučeni i 
čak prilično glupi činovnik, kojemu su se otrčala dugmeta na 
vicemundiru; i sve je opisano takvim priprostim rječnikom, ni uzmi ni 
podaj, kako mi velimo... Čudno! Starica je ispitljivo virkala na 
Nikolaja Sergejiča, pa i namrgodila se malko, kao da ju je nešto 
uvrijedilo: »baš i vrijedi štampati i slušati takvu besmislicu, i još daju 
novaca za to«, pisalo joj je na licu. Nataša je sva pazila, požudno 


slušala, nije s mene skidala očiju, zagledavala mi se u usne, kako 
izgovaram koju riječ, pa i sama micala za mnom lijepim svojim 
usnicama. | šta? Nisam im pročitao ni do polovice, a svim mojim 
slušateljima potekle iz očiju suze. Ana Andrejevna je iskreno plakala, 
iz dubine duše žalila mojega junaka i prenaivno željela da mu bilo 
čime pomogne u nevoljama, što sam razabrao po njenim uzvicima. 
Starac je već bio odbacio sve sanjarije o uzvišenom: »Od prvoga se 
trenutka vidi da svaki klima onim što ima; to ti je naprosto 
pripoviječica; ali zato zaokuplja srce — govorio je — zato razumiješ i 
pamtiš što se oko tebe zbiva; zato se razabira da je i najutučeniji, 
posljednji čovjek također čovjek i naziva se mojim bratom!« Nataša 
je slušala, plakala, i ispod stola mi kradom krepko stiskala ruku. 
Završilo se čitanje. Nataša ustala; obraščići su joj se žarili, suzice joj 
udarile na oči; odjednom ona uhvati moju ruku, poljubi je i istrči iz 
sobe. Otac i mati se zgledali. 


— Hm! Gle, kako se zanijela — izgovori starac, preneražen 
kćerinim postupkom — ali, svejedno, lijepo je to, lijepo, plemenit 
poriv! Ona je dobra djevojka... — mrmljao je i letimice pogledavao 


ženu, kao da želi opravdati Natašu, a u isti mah opravdati rad 
nečega i mene. 

Ali Ana Andrejevna kao da je sada, unatoč tomu što se za čitanja 
i sama nešto uzbudila i ganula, htjela reći: 

»Aleksandar Makedonski je doista junak, ali čemu bi se krhale 
stolice?« itd. 

Nataša se brzo vratila, vesela i sretna, a kad je prolazila kraj 
mene, kradom me uštinula. Starac je bio opet počeo »ozbiljno« 
ocjenjivati moju pripovijest, ali od radosti nije mogao da suspregne 
svoju narav, nego se zanio: 

— Dakle, brate, Vanja, lijepo je, lijepo! Obradovao si me! Tako si 
me obradovao kako se nisam ni nadao. Nije uzvišeno, nije 
veličanstveno, to je jasno... Eno kod mene leži tamo »Oslobođenje 


Moskve« S u Moskvi je napisano — pa tamo, braco, već od 
prvoga retka vidiš da se čovjek, štono riječ, uskrilio kao orao... Ali 
znaš, Vanja, u tebe je nekako priprostije, razumljivije. Baš to i volim 
što je razumljivije! Nekako je rođenije; kao da se sve to dogodilo 
meni. A i šta je ono uzvišeno? | sam ne bih razumio. Jezik bih 


ispravio; ta ja hvalim, ali rekao što mu drago, ali ipak ima malo 
uzvišenoga... Ali sada je već kasno: naštampano je. Možda u 
drugom izdanju? Pa šta brate, bit će valjda i drugo izdanje? Onda će 
opet biti novaca... Hm! 

— I zar ste zbilja dobili toliko novaca, Ivane Petroviču? — 
napomenu Ana Andrejevna. — Gledam vas, i sve nekako ne 
vjerujem. Ali, Gospode, za što danas sve ne daju novaca! 

— Znaš, Vanja? — nastavi starac, u sve jačem zanosu — to 
doduše, nije služba, ali je ipak karijera. Pročitat će i visoke ličnosti. 
Evo si govorio da Gogolj dobiva godišnju potporu, te je poslan u 
inozemstvo. Kako bi bilo da je i tebi? Ili je još prerano? Treba još 
štogod napisati? Piši, dakle, brate, piši brže! Nemoj da zaspiš na 
lovorikama. Ne oklijevaj! 

A govorio je to s tako uvjerljivim izrazom lica, s takvom 
dobroćudnošću, te se nisam mogao odlučiti da ga zaustavim i da mu 
ohladim maštu. 

— Ili će ti, eto dati, na primjer, tabakeru... Šta? Ta milost se ne 
kroji, kakva će biti. Poželjet će da te podstaknu. A iko bi znao, 
možda ćeš dospjeti i na dvor — nadoveže on polušapatom i važna 
lica, a zažmuri lijevim okom — zar nije? Ili zar je još prerano za 
dvor? 

— Eto, već će i na dvor! — reći će Ana Andrejevna kao da se 
uvrijedila. 

— Još malo pa će me imenovati generalom — odvratim ja smijući 
se od sveg srca. I starac se nasmije. Bio je neobično zadovoljan. 

— Vaša preuzvišenosti, ne biste li izvoljeli jesti? — zaviče 
nestašna Nataša, koja nam je dotle prostrla za večeru. 

Ona zahohoće, pritrči ocu i snažno ga zagrli žarkim ručicama: 

— Dobri, dobri tatica! 

Starac se raznježi. 

— De, de, dobro! Ta ja tako, govorim samo. Bio general ili ne bio, 
idemo da večeramo. Al si osjećajna! — nadoveže on i potapša svoju 
Natašu po obraščiću, što se zarumenio, kako je volio da čini svakom 
zgodom — ja sam, eto, vidiš, Vanja, govorio iz ljubavi. Pa, makar i 
ne bio general (daleko je do generala!), ipak si poznata ličnost, 
spisatelj. 

— Danas, tatice, kažu: pisac. 


— Ane: spisatelj? Nisam znao. Recimo, dakle, makar bio i pisac; 
evo, dakle, što htjedoh reći: komornikom te dabogme nece imenovati 
zato jer si napisao roman; to se ne smije ni pormsliti; a ipak se 
možeš uspeti među ljude; možeš postati kakav ataše. Mogu te 
poslati u Italiju da se oporaviš, ili da se usavršiš u naukama, što bilo; 
pripomoći će te novcem. Razumije se, i ti treba da sve to pošteno 
zaslužiš; treba za rad, za istinski rad da dobivaš novce i časti, a ne 
onako po protekciji... 

— Ali nemoj da se onda uzneseš, Ivane Petroviču — priklopi Ana 
Andrejevna smijući se. 

— Ta treba mu što brže zvijezda, tatice, jer i šta je to, zaista, 
ataše te ataše? 

| ona me opet uštine za ruku. 

— Ta ova se neprestano meni podruguje! — uzvikne starac, 
zanesen gledajući Natašu, kojoj su se zažarili obraščići, a očice se 
veselo sjale kao zvjezdice. — Ja sam dječice, čini mi se, i zaista 


predaleko zašao, zanio sam se kao kakav Aljnaskarov, ći uvijek 
sam bio takav... ja samo gledam tebe, Vanja: kako si nam ti posve 
skroman. 

— Ah, bože moj! Ta kakav i da bude, tatice? 

— Ta nije, ne velim ja to, a ipak je, Vanja, u tebe nekako lice... to 
jest, sasvim, kao da i nije pjesničko... Znaš, pjesnici su, vele, tako 
blijedi, pa i s takvim vlasima, i u očima im je nešto takvo... Znaš, 


kakav Goethe, ili koji drugi... to sam čitao u Abadonu“ši.. a šta je? 
Jesam li opet nabuncao štogod? Oh, nestašnice, ismijava me! Učen, 
prijatelji moji, nisam, jedino sam osjećajan. Ali, bilo lice kakvogod — 
ta lice nije velika nevolja; meni je lijepo i tvoje lice i vrlo mi se sviđa... 
Ta nisam govorio o tom... Samo ti budi čestit, Vanja, budi čestit, to je 
glavno; živi pošteno, nemoj se uznijeti! Pred tobom je širok put. Služi 
pošteno svojem radu, eto, to sam htio da ti reknem, baš to sam htio 
da ti reknem. 

Divno je bilo to vrijeme! Svaki slobodni sat, svako veče provodio 
sam kod njih. Starcu sam donosio vijesti o književnom svijetu, o 
književnicima, za koje se on odjednom počeo zanimati, ne znam 
zašto; započeo je čak i da čita kritičke članke B., o kojem sam mu 
mnogo napripovijedao, a on ga gotovo i nije razumijevao, ali ga ipak 


hvalio do ushićenja i ljuto se tužio na njegove neprijatelje, što pišu u 


»Sjevernom trutu«.l Starica je pozorno pazila na mene i na 
Natašu, ali nije dopazila! Među nama je već bila izrečena jedna 
riječca, i napokon sam čuo kako mi je Nataša, oborene glave i tek 
malo rastavljenih usana, skoro šaptom kazala: da. Ali doznadoše i 
stari; rasudili, razmislili; Ana Andrejevna je dugo klimala glavom. Bilo 
joj je čudno i tjeskobono. Nije mi vjerovala. 

— Ta dobro je kad je sreća, Ivane Petroviču — govorila mi je — a 
ako odjednom ne bude sreće, ili već štogod, šta onda? Barem da 
služite gdjegod! 

— A, evo, šta ću ti ja reći, Vanja — odluči starac pošto je 
razmislio — i sam sam to vidio, opazio, a priznajem, i obradovao se 
što ti i Nataša... ali šta ćeš! Vidiš, Vanja: obadvoje ste još vrlo mladi i 
moja Ana Andrejevna pravo sudi. Počekajmo! Ti si, recimo, talenat, 
pa i čuveni talenat... ali nisi genije, kako su te u prvi mah razvikali, 
nego tako, naprosto talenat. (Baš sam danas čitao o tebi onu kritiku 
u »Trutu«, ljuto te ondje rešetaju; ali i kakav mi je ono list!) Da! Vidiš, 
dakle: talenat još nije novac u banci; a oboje ste siromašni. 
Počekajmo još godinu i pol, ili barem godinu dana: ako udariš dobro i 
čvrsto se ustališ na svojem putu — Nataša je tvoja; ako ti ne pođe za 
rukom — rasudi sam!... Ti si čestit čovjek; razmisli!... 

Na tom je i ostalo. A, evo, šta je bilo za godinu dana. 

Da, bilo je gotovo točno za godinu dana! Vedroga rujanskoga 
dana, predveče, ušao sam mojim starima bolestan, duša mi zamirala 
i gotovo onesviješten srušio sam se na stolicu, tako da su se uplašili 
gledajući me. Ali mi se onda nije zavrtjelo u glavi i nije mi se srce 
jadilo zato jer sam deset puta prilazio njihovim vratima i deset se 
puta vraćao, a onda tek ušao — ne zato jer mi se izjalovila karijera i 
nisam još stekao ni slave ni novaca; ne zato jer još nisam kakav 
ataše i nisu nipošto još pomišljali na to da me pošalju na oporavak u 
Italiju; nego zato jer za godinu dana možeš proživjeti deset godina, a 
te je godine i moja Nataša proživjela deset godina. Beskrajnost se 
razastrla između nas... Sjedio sam, dakle, sjećam se, pred starcem, 
šutio i zbunjenom rukom krhao i onako već iskrhane obode moga 
šešira; sjedio sam i čekao, ne znam zašto, da iziđe Nataša. Odjeća 
mi je bila jadna i loše mi je pristajala; u licu sam bio opao, omršavio, 


požutio — a ipak nimalo nisam nalikovao na pjesnika i u očima mi 
nije bilo ništa veliko, o čem se onda toliko starao dobri Nikolaj 
Sergejič. Starica me je gledala s nepretvornim i čak prevelikim 
žaljenjem, a u sebi mislila: »Eto, ovakav čovjek zamalo te nije postao 
Natašin mladoženja, Gospode, pomiluj i očuvaj!« 

— Šta je, Ivane Petroviču, ne biste li čaja? (U samovaru na stolu 
je ključalo.) A kako živite, prijatelju? Nekako ste mi teško bolesni? — 
zapitala me žalostivim glasom kao da je danas slušam. 

I vidim kao danas: govori ona meni a u očima joj se vidi i druga 
briga, ona ista briga od koje se natmurio i njen starac i s kojom on 
sjedi sada kraj šalice, što mu se hladi, te misli svoje misli. Znao sam 
da im je u ovaj čas na veliku brigu parnica s knezom Valkovskim, 
koja im baš nije dobro okrenula, i da su im se dogodile još i nove 
neugodnosti, koje su Nikolaja Sergejiča skrhale da se razbolio. Mladi 
knez, zbog kojega se i započela cijela zgoda oko te parnice, bio je 
ulučio priliku da pohodi Ihmenjeve. Starac, koji je svoga miloga 
Aljošu volio kao rođena sina i gotovo ga svaki dan spominjao, 
dočekao ga radosno. Ana Andrejevna se sjetila Vasiljevskoga i 
rasplakala se. Aljoša im počeo dolaziti sve češće te češće, kradom 
od oca; Nikolaj Sergejič, kako je bio pošten, otvoren, prostodušan, s 
negodovanjem je odbacio svaku opreznost. Od plemenita ponosa 
nije htio ni da misli: šta će reći knez ako dozna da mu Ihmenjevi opet 
primaju sina u kuću, pa je u mislima prezirao sve njegove nesklapne 
sumnje. Ali starac nije znao hoće li mu dostajati snage da podnese 
nove uvrede. Mladi im je knez počeo dolaziti gotovo svaki dan. Stari 
su mu se veselili. Po cijele je večeri i dugo iza ponoći često presjedio 
kod njih. Otac mu je, razumije se, doznao napokon sve. Nastade 
pregnusna brbljarija. Nikolaja Sergejiča uvrijedi užasnim listom, koji 
je govorio o istom predmetu kao i prije, a sinu odrješito zabrani da 
pohađa Ihmenjeve. To se dogodilo dvije sedmice prije moga dolaska. 
Starac se strahovito razjadio. | kako ne bi! Njegovu nedužnu 
plemenitu Natašu pletu opet u tu prljavu klevetu, u tu podlost! Ime joj 
je uvredljivo izgovorio čovjek koji ga je i prije već uvrijedio... | za sve 
to on ne traži zadovoljštine! Prvih je dana pao od očaja u postelju. 
Sve sam to znao. Cijela je ta pripovijest doprla do mene s 
potankostima, iako sam za sve to posljednje vrijeme, koje tri 
sedmice, bolovao i bio utučen, te im nisam dolazio nego sam ležao u 


svojem stanu. Ali sam znao još... ne! tek sam slutio onda, znao sam, 
ali nisam vjerovao — da osim te zgode ima kod njih sada nešto što 
ih uznemiruje više od svega na svijetu, pa sam ih motrio s bolnim 
jadom. Jest, bol me je mučila; bojao sam se da pogodim, bojao sam 
se da povjerujem i svom sam snagom želio da uklonim kobni čas. A 
međutim sam i došao zbog njega. Kao da me nešto vuklo k njima te 
večeri!... 

— Zbilja, Vanja — upita odjednom starac kao da se prenuo — da 
ti nisi bolovao? Što nisi dolazio tako dugo? Oprosti mi: odavno sam 
kanio da te pohodim, ali sve nekako... — i on se opet zamisli. 

— Pobolijevao sam — odgovorim. 

— Hm! Pobolijevao — ponovi on nakon pet časaka. — Tako je, 
pobolijevao si! Govorio sam ti onda, opominjao sam te — nisi me 
poslušao! Hm! Ta, brate Vanja, jasno je da muza od pamtivijeka sjedi 
gladna na tavanu, pa će i sjedjeti. Tako ti je to! 

Da, starac nije bio dobre volje. Da u njega nije bilo rane na srcu, 
ne bi on meni progovorio o gladnoj muzi. Motrio sam mu lice: bilo je 
požutjelo, u očima mu se odražavala neka dvoumica, neka misao u 
obliku pitanja koje on nije mogao da riješi. Bio je nekako žestok i 
neobično žučljiv. Žena ga je pogledavala i klimala glavom. Kad se 
jednom odvratio, mahnula mi kradom na njega glavom. 

— Kako zdravlje Natalje Nikolajevne? Je li kod kuće? — zapitam 
zabrinutu Anu Andrejevnu. 

— Kod kuće je, prijatelju — odgovori kao da joj je moje pitanje na 
nepriliku. — Odmah će doći da vas vidi. Nije šala! Nije vas vidjela tri 
sedmice! Ali nam je ona nekakva — ne možeš nikako da razabereš 
je li zdrava ili bolesna, Bog bio s njom! 

| bojažljivo pogleda muža. 

— A šta je? Nije joj ništa — oglasi se Nikolaj Sergejič nevoljko i 
otržito — zdrava je. Uhvatile je djevojačke godine, nije više djevojče, 
to ti je sve. Tko bi ih i razabrao, te djevojačke jade i hire? 

— Eto već i hirova! — prihvati Ana Andrejevna uvrijeđenim 
glasom. 

Starac zašuti i zabubnja prstima po stolu. »Bože moj, zar je već 
bilo štogod među njima?« pomislim u strahu. 

— Eh, a šta je, kako je ondje kod vas? — započeo on iznova. — 
B. još piše kritike? 


— Jest, piše — odgovorim ja. 

— Ah, Vanja, Vanja! — završi on i mahne rukom. — Šta će tu i 
kritika! 

Vrata se otvore i uđe Nataša. 


GLAVA VII 


Nosila je u rukama šeširić, a kad je ušla, položila ga na glasovir; 
onda pristupila meni i šuteći mi pružila ruku. Usne joj malko 
zadrhtale; kao da mi je htjela nešto reći, neki pozdrav, ali nije rekla 
ništa. 

Nismo se sastajali tri sedmice. Gledao sam je u dvoumici i u 
strahu. Kako se promijenila za te tri sedmice! Srce mi se steglo od 
jada kad sam ugledao te upale, blijede obraze, te usne nabrekle kao 
od groznice, i oči što joj se ispod dugih tamnih trepavica blistaju kao 
u žaru od vrućice i s nekom strašnom odlučnošću. 

Ali, bože moj, kako je bila krasna! Nikada, ni prije ni kasnije, 
nisam je vidio ovakvu kakva je bila toga kobnoga dana. Zar je to 
Nataša, zar je to djevojčica koja je još prije godinu dana, ne skidajući 
oči s mene i mičući usnicama za mnom, slušala moj roman i onako 
veselo, onako bezbrižno hohotala i šalila se one večeri s ocem i sa 
mnom za večerom? Zar je to Nataša koja je ondje u onoj sobi sagela 
glavicu, sva se zažarila i rekla mi: da. 

Zabrujao mukli glas zvona koje je pozivalo na večernju. Nataša 
se trgne; starica se prekrsti. 

— Bila si, Nataša, naumila na večernjicu, a evo već i zvoni — 
reče ona. Otiđi, Natašenjka, otiđi, pomoli se, kad je i onako blizu! A 
ujedno se i prošetaj! Čemu da sjediš zatvorena? Eto, kako si blijeda: 
baš kao da su te urekli. 

— Ja... možda... neću danas — izgovori Nataša polako i tiho, 
gotovo šapatom. — Nisam... nisam zdrava — nadoveže ona i 
problijedi kao krpa. 

— Bolje da odeš, Nataša; ta sama si htjela maloprije i evo si 
donijela šeširić. Pomoli se, Natašenjka, pomoli, da ti Bog da zdravlja 
— nagovarala ju je Ana Andrejevna i bojažljivo gledala kćer kao da 
je se boji. 


— Pa da, otiđi; a uz to ćeš se i prošetati — dometne starac koji je 
također zabrinuto promatrao kćerino lice — pravo veli majka. Evo, 
Vanja će te otpratiti. 

Meni se učinilo da je gorak smiješak zatitrao na Natašinim 
usnama. Ona pristupi glasoviru, uzme šešir i metne ga na glavu; 
ruke su joj drhtale. Sve su joj se kretnje činile nesvjesne — kao da 
ne zna šta čini. Otac i mati promatrali su je pomno. 

— Zbogom! — izgovori ona jedva čujno. 

— Ih anđele moj, čemu bi se opraštala, kao da je dalek put. Bar 
će vjetar dahnuti na tebe; eto, kako si bljeđahna. Ah! Ta zaboravila 
sam (sve ja zaboravljam) — načinila sam ti amajliju; molitvu sam 
zašila u nju, anđele moj; naučila me monahinja iz Kijeva lanjske 
godine; valjana je molitva; zašila sam je tek maloprije. Stavi je na 
sebe, Nataša! Valjda će ti gospod Bog dati zdravlja. Jedinica si nam. 

| starica izvadi iz poslene ladice Natašin naprsni križić; na tu je 
istu vrpčicu bila obješena i tek sašivena amajlija. 

— Nosi je za zdravlje! — nadoveže ona, vješajući kćeri križ i 
križajući je. — Nekada sam te svaku noć križala ovako prije sna, 
molitvu sam molila, a ti si za mnom ponavljala. Ali sada si drugačija, i 
Bog ti ne da duši mira. Ah, Nataša, Nataša! Ne pomažu tebi moje 
materinske molitve. — I starica zaplače. 

Nataša joj šuteći poljubi ruku i zakorakne prema vratima; ali se 
odjednom naglo vrati i priđe ocu. Grudi joj se neobično uznjihale. 

— Tatice! Prekrižite i vi... svoju kćer — izgovori ona glasom koji 
joj je zastajao i spusti se pred njim na koljena. 

Sve nas je zbunio nenadani, presvečani njen postupak. Otac ju je 
gledao nekoliko časaka posve smeten. 

— Natašenjka, čedo moje, kćerčice moja, milče moje, šta ti je? — 
zavikne on najzad i suze mu brižnu na oči. — Zašto se jadiš? Zašto 
plačeš i dan i noć? Ta ja vidim sve; po noći ne spavam nego ustajem 
i prisluškujem pred tvojom sobom!... Kaži mi sve, Nataša, otkrij sve 
meni, starcu, i mi ćemo... 

Nije izgovorio nego ju je podigao i krepko ogrlio. Ona mu se 
grčevito privinula na grudi i na ramena mu sakrila glavu. 

— Nije ništa, ništa, tako sam... boležljiva... — ponavljala je i 
zadihivala se od suza što ih je gušila u sebi. 


— Blagoslovio te dakle Bog, kao što ja blagosiljam tebe, dljete 
moje milo, dragocijeno dijete! — reče otac. — Davao ti on navijek 
mira duši i očuvao te od svakoga jada. Pomoli se Bogu, mila moja, 
da grešna molitva moja dopre do Njega! 

—Imoj ti blagoslov, i moj! — dometne starica i zaplače. 

— Zbogom! — prošapće Nataša. 

Na vratima stade ona, još jednom ih pogleda, htjede još nešto da 
rekne, ali nije mogla, te brzo iziđe iz sobe. Pohrlim za nJom sluteći 
zlo. 


GLAVA VIII 


Išla je šuteći, hitro, oborene glave, i nije me gledala. Ali kad je 
prošla ulicu i stigla na obalu, stade iznenada i uhvati me za ruku. 

— Guši me! — prošapće... — srce mi se steže... guši me! 

— Vrati se, Nataša! — uzviknem preplašen. 

— Zar ne vidiš, Vanja, da sam otišla zauvijek, otišla od njih i 
nikad se više neću vratiti? — reče ona, s neiskazanim me jadom 
gledajući. 

Srce mi je klonulo. Sve sam to slutio još kad sam išao k njima; 
sve mi se to prikazivalo kao u magli možda već odavno prije toga 
dana, ali sada su me njene riječi prenerazile kao grom. 

Tužno smo stupali obalom. Nisam mogao da govorim; rasuđivao 
sam, razmišljao i zbunio se sasvim. U glavi mi se zavrtjelo. Činilo mi 
se to tako nezgrapnim, tako nemogućim: 

— Ti kriviš mene, Vanja — reći će ona najzad. 

— Ne, ali... ali ne vjerujem; ne može to biti!.. — odgovorim i ne 
znajući šta govorim. 

— NE, Vanja, to već jest! Otišla sam od njih i ne znam Šta će biti 
od njih... ne znam šta će biti od mene! 

— Ideš k njemu, Nataša? Je li? 

— Da! — odgovori ona. 

— Ta to ne može biti! — uzviknem kao izbezumljen — znaš li da 
to ne može biti, bijednice moja! Ta to je bezumnost! Ta njih ćeš ubiti, 
a sebe upropastiti! Znaš li to, Nataša? 

— Znam; ali šta da radim? Nije moja volja — reče ona, a iz riječi 
joj se razabirao tolik očaj kao da ide na stratište. 


— Vrati se, vrati se dok još nije prekasno — molio sam je, a sve 
sam žarče molio, sve sam jače prianjao što sam jasnije razabirao i 
sam kako ništa ne koristi moje nagovaranje i kako je nezgrapno u 
ovaj čas. — Shvaćaš li, Nataša, šta ćeš uraditi od oca? Jesi li o tome 
razmislila? Ta njegov je otac neprijatelj tvomu ocu; ta knez je 
uvrijedio tvoga oca, obijedio ga da je pronevjerio novac; ta on ga je 
nazvao varalicom. Ta oni se parniče... Ali šta! To je još sitnica, ali 
znaš li ti, Nataša,... (oh, bože, ta ti sve to znaš!) — znaš li kako je 
knez obijedio tvoga oca i majku da su oni sami namjerice sveli tebe s 
Aljošom kad je kod vas gostovao na selu? Razmisli, rasudi samo 
kako se onda tvoj otac kinjio radi te klevete. Ta sav je posijedio za te 
dvije godine — pogledaj ga! A glavno je: i sama znaš, Nataša, 
gospode Bože moj! Ta ja i ne spominjem kako će njima obojima biti 
ako te izgube zauvijek! Ta ti si njihovo blago, sve si šta im je ostalo u 
starosti. Neću o tom ni da govorim: treba i sama da znaš; sjeti se 
kako otac tvoj drži da si lažno oklevetana, uvrijeđena od tih bahatih 
ljudi, da si neosvećena! A sada se, baš sada rasplamsalo sve to 
iznova, razbuktalo se cijelo to staro neprijateljstvo što je dogorjelo, 
zbog toga jer ste Aljošu primili u kuću. Knez ti je opet uvrijedio oca, u 
starcu vri pakost radi te nove uvrede, a odjednom će se sve, sve to, 
sve te osvade pokazati sada da su istinite! Svi, kojigod znaju to, 
opravdat će sada kneza i okrivit će tebe i tvoga oca. Šta će, dakle, 
biti sad od njega? Ta to će ga ubiti od jednoga maha! Sramota, 
bruka, a od koga? Od tebe, njegove kćeri, od jedinoga, 
dragocijenoga djeteta! A majka? Ta ona neće preživjeti starca... 
Nataša, Nataša! Šta ti radiš? Vrati se! Osvijesti se! 

Ona je šutjela; napokon me pogledala kao s prijekorom, a u 
pogledu joj je bila tolika ljuta bol, toliko stradanje, da sam razumio 
koliko krvari sada njeno ranjeno srce i bez mojih riječi. Razumio sam 
koliko ju je stajala odluka i kako sam je mučio, sjekao svojim 
beskorisnim, prekasnim riječima; sve sam to razumijevao, a ipak 
nisam mogao da se suzdržim nego sam govorio dalje: 

— Ta i sama si govorila maloprije Ani Andrejevni da možda nećeš 
otići od kuće... na večernju. Kanila si, dakle, da ostaneš; nisi se, 
dakle, još odlučila? 

Ona mi se za odgovor samo gorko osmjehne. | čemu sam to 
upitao? Ta mogao sam razumjeti da je sve već bilo neporecivo 


odlučeno. Ali sam i sam bio posve izbezumljen. 

— Zar si ga toliko zavoljela? — uzviknem i srce mi je zadiralo dok 
sam je gledao, a nisam gotovo ni sam razumijevao sta pitam. 

— Šta bih ti odgovorila, Vanja? Vidiš: naložio mi je da dođem, i ja 


sam ovdje, čekam ga — izgovori ona s onim istim gorkim 
osmijehom. 
— Ta poslušaj, poslušaj samo — započnem je opet moliti, 


hvatajući se za slamčicu — sve se to može još popraviti, može se 
još preinačiti, sasvim izmijeniti! Možeš i ne otići od kuće. Naučit ću te 
kako ćeš uraditi, Natašenjka. Prihvatit ću se toga da vam sve 
upriličim, sve, i sastanke, i sve... samo ne odlazi od kuće! Prenosit 
ću vam listove; zašto ih ne bih prenosio? To je bolje nego ovo sada. 
Znat ću to uraditi; ugodit ću vam obojima; vidjet ćete da ću vam 
ugoditi... A ti nećeš upropastiti sebe, Natašenjka, kao što sada... Ta 
sada sasvim upropašćuješ sebe, sasvim! Pristani, Nataša: sve će biti 
lijepo i sretno, i vi ćete se voljeti koliko vas bude volja... A kad vam 
se oci prestanu prepirati (jer oni će se svakako prestati prepirati) — 
onda... 

— Nemoj, Vanja, okani se — prekine me ona, pa mi krepko 
stisne ruku i nasmiješi mi se kroz suze. — Dobri, dobri Vanja! Dobar 
Si ti, čestit čovjek! I ni riječi ne govoriš o sebi! Ta ja sam prva ostavila 
tebe, a ti si mi sve oprostio, samo na moju sreću misliš. Hoćeš da 
nam prenosiš listove... 

Ona zaplače. 

— Ta ja znam, Vanja, koliko si ti mene volio, koliko me i sada još 
voliš, i ni jednim prijekorom, ni jednom me gorkom riječju nisi 
prekorio za sve to vrijeme! A ja, ja! — Bože moj, koliko sam ti 
skrivila! Sjećaš li se, Vanja, sjećaš li se moga i tvoga nekadašnjega 
života? Oh, kamo sreće da nikad nisam ni znala ni srela njegal.... 
Živjela bih s tobom, Vanja, s tobom, dobričku moj, prijatelju moj!... 
Ne nisam te zavrijedila! Vidiš kakva sam: u ovakvom času 
spominjem tebi samomu našu nekadašnju sreću, a ti se i bez toga 
kinjiš? Evo tri sedmice nisi dolazio: kunem ti se, Vanja, ni jedan mi 
jedini put nije munula u glavu misao da si me ti prokleo i da mi 
zavidiš. Znala sam zašto si otišao: nisi htio da nam smetaš i da nam 
budeš živi prijekor. A zar tebi samomu nije bilo teško gledati nas? | 
koliko sam te očekivala, Vanja, koliko sam te očekivala! Slušaj, 


Vanja: ako i volim Aljošu kao luda, kao mahnita, tebe možda još i 
jače volim, kao svoga prijatelja. Osjećam već, znam da bez tebe 
neću poživjeti; ti me trebaš, meni treba tvoje srce, tvoja zlatna 
duša... Oh, Vanja! Kakvo gorko, teško vrijeme nastaje! 

Ona zaplače. I bilo joj je teško! 

— Ah, koliko sam željela da te vidim! — nastavi, a prigušila suze. 
— Kako si izmršavio, kako si bolestan, blijed; ti si zaista bolovao, 
Vanja? Ja eto i ne pitam! Svejednako govorim o sebi; pa kako sada 
tvoji poslovi s novinarima? Kako tvoj novi roman, napreduje li? 

— Zar su sada važni romani, Nataša, zar sam ja važan! Pa i šta 
su moji poslovi! Svejedno; prilični su, Bog bio s njima! Nego, evo, šta 
me zanima, Nataša, je li on sam tražio da ti dođeš k njemu? 

— Nije, nije on sam, više sam ja. On je, doduše, govorio, ali sam 
i sama... Vidiš, dragi, sve ću ti pripovijediti: žene ga s bogatom 
nevjestom i veoma odličnom; u rodu je s veoma odličnim svijetom. 
Otac bi svakako da je on uzme, a otac mu je ti znaš, užasan 
spletkar; potegnuo je za sve žice; takva mu se prilika neće pružiti ni 
za deset godina. Veze, novci... A ona je, vele, vrlo lijepa; pa i po 
naobrazbi i po srcu — po svemu je lijepa; Aljoša se već zanosi za 
njom. Uz to i sam otac želi da ga se što prije otarasi, jer bi i sam da 
se oženi, te je odlučio da svakako pošto-poto razvrgne našu vezu. 
Boji se mene i mojega utjecaja na Aljošu. 

— Ta zar knez zna za vašu ljubav? — prekinem je u čudu. — Ta 
on je samo sumnjao, a i to nije sigurno. 

— Zna, sve zna. 

— Atko mu je kazao? 

— Aljoša mu je sve ispripovijedio, nedavno. Sam mi je rekao da 
je sve to pripovjedao ocu. 

— Gospode! Šta se to kod vas zbiva! Sam je sve pripovjedao, i 
još u takav čas? 

— NE krivi njega, Vanja — prekine me Nataša — ne podruguj mu 
se! Njega ne možeš prosuđivati kao svakoga drugoga. Budi 
pravedan! Ta on nije takav kakvi smo evo ja i ti. On je dijete; njega i 
nisu odgojili kako valja. Zar on razumije šta čini? Prvi dojam, prvi tuđi 
utjecaj može da ga odvrati od svega čemu se čas prije odavao i 
zaklinjao. On nema karaktera. Zaklet će se, na primjer, tebi, a još će 
se istog dana, isto tako istinito i iskreno, odati drugomu; i još će ti 


sam doći prvi da ti to pripovjedi. Počinit će on, po svoj prilici, i loše 
djelo; ali ga za to loše djelo i ne možeš valjda okriviti, nego jedino 
požaliti. Sposoban je i da se žrtvuje pa da znaš još i kako! Ali samo 
ako bi ga se nešto dojmilo, onda će opet sve zaboraviti. Tako će i 
mene zaboraviti ako ne budem neprestano uz njega. Eto, takav je 
on! 

— Ah, Nataša, ta možda sve to nije istina, nego on samo tako 
govori. | kako bi se on ženio, ta on je još dječak! 

— Otac mu je nešto smislio, velim ti. 

— A otkud znaš da mu je mlada tako lijepa i da se on već zanosi 
njome? 

— Pa on mi je sam govorio. 

— Šta! Sam ti je rekao da može drugu voljeti, a od tebe zatrazio 
sada ovakvu žrtvu? 

— Nije, Vanja, nije! Ti ga ne znaš, malo si bivao s njim; treba ga 
bolje znati i onda tek suditi. Nema na svijetu istinitijega i čistijega 
srca nego što je njegovo! Šta je dakle? Zar bi bolje bilo da je lagao? 
A da se zanio — ta treba samo jednu sedmicu da se ne sastanem s 
njim, pa će on zaboraviti mene i zavoljeti drugu, a kad zatim ugleda 
mene, i opet će mi pasti pred noge. Ne! I jest dobro što znam da se 
to ne skriva preda mnom; inače bih umrla od sumnje. Da, Vanja! Ja 
sam se već odlučila: ako ne budem uz njega, uvijek, neprestano, 
svakoga trenutka, odnemarit će me, zaboravit će me, i ostavit će me. 
Takav ti je on; svaka druga može da ga zanese. A šta ću ja onda 
raditi? Umrijet ću onda... i šta je smrt! | sada bih voljela umrijeti! Eto, 
kako bi mi bilo živjeti bez njega! Evo, šta mi je gore i od same smrti, 
gore od sviju muka! Oh, Vanja, Vanja! Ta valjda nije mala stvar što 
sam rad njega ostavila evo sada i majku i oca! Ne nagovaraj me: sve 
je odlučeno! Svakoga časka, svakoga trena treba da dođe; ne mogu 
se vratiti. Znam da sam propala i da sam upropastila druge... Ah, 
Vanja! — uzvikne ona iznenada i sva zadršće — šta je, ako me on 
zaista i ne voli više! Šta je ako si maloprije istinu rekao o njem (ja to 
nisam nikad govorio), da on samo vara mene i samo se čini tako 
istinitim i iskrenim, ali je pakostan i tašt! Ja ga evo sada branim pred 
tobom; a on je možda ovoga istoga časa s drugom i smije se u 
sebi... a ja, ja nevaljalica, ostavila sam sve i hodam ulicama, tražim 
ga... Oh, Vanja! 


Taj joj se jecaj s tolikom bolju istrgnuo iz srca, da mi je duša 
zamrla od jada. Razabrao sam da je Nataša izgubila već svaku vlast 
nad sobom. Jedino slijepa, bezumna, krajnja ljubomora mogla ju je 
dotjerati do takve mahnite odluke. Ali i u meni se samom raspalila 
ljubomornost i provalila mi iz srca. Nisam mogao da se suzdržim: 
zanio me gadan osjećaj. 

— Nataša — rekoh joj — samo jedno ne razumijem: kako možeš 
da voliš nakon ovoga što si sama o njemu maloprije govorila? Ne 
štuješ ga, ne vjeruješ mu čak ni u ljubav, a ideš mu nepovratno i sve 
upropasćuješ radi njega? Šta je to? Namučit će te on za sav život, a 
i ti njega. Previše ga voliš, Nataša, previše! Ne razumijem takvu 
ljubav. 

— Da, volim ga mahnito — odgovori ona i problijedi kao od boli. 
— Tebe nisam nikada ovako voljela, Vanja. Ta i sama znam da sam 
poludjela i da ne volim kako bi trebalo. Ne valja što ga toliko volim... 
Slušaj, Vanja: to sam i prije znala, pa sam i za najsretnijih naših 
časaka slutila da će on meni donijeti samo muke. Ali šta ću ako su i 
muke od njega sada za me sreća? Zar mu idem na radost? Zar ne 
znam unaprijed šta mene očekuje kod njega i šta ću pretrpjeti od 
njega? On mi se evo kleo da će me voljeti, sve mi je obećavao; a ja 
ne vjerujem njegovim obećanjima, ne cijenim ih nikako i nisam ih ni 
cijenila, iako sam znala da mi nije lagao a i da ne može slagati. 
Sama sam mu rekla, sama, da ga ne želim ničim vezivati. S njim je 
bolje ovako: nitko ne voli takvu vezu, ja prva. A ipak mu volim biti 
robinja, dobrovoljna robinja, volim trpjeti od njega sve, sve, samo da 
bude sa mnom, samo da ga gledam! Čini mi se, sve ako on i drugu 
voli, samo neka to bude preda mnom, da i ja budem pri tom... Je li 
da je to podlost, Vanja? — zapita ona iznenada, gledajući me nekim 
rasplamsanim pogledom kao u vrućici. Jedan mi se trenutak činilo da 
je u bunilu. — Ta to je podlost, ali ako me on ostavi, pohrlit ću za 
njim na kraj svijeta, makar me i gurao od sebe, makar me i tjerao. Ti 
me evo nagovaraš sada da se vratim; — a šta će da bude od toga? 
Vratit ću se, a sutra ću opet otići; kad mi naredi, otići ću mu; čim 
zviždukne i zovne me, kao psetance, poletjet ću za njim... Muke! Ne 
bojim se ja od njega nikakvih muka! Znat ću da stradavam od 
njega... Oh, ta to se ne može iskazati, Vanja! 


»A otac, a mati?« pomislim. Ona kao da je već i bila zaboravila 
njih. 

— On te, dakle, ne uzima, Nataša? 

— Obećao je, sve mi je obećao. Ta on me zato i zove sada, da 
se odmah sutra kradom vjenčamo, izvan grada; ta on i ne zna šta 
čini. On možda i ne zna kako se vjenčavaju. Kakav li je on muž! 
Zaista je smiješno. A ako se oženi, bit će nesretan, započet će da 
me prekorava... Ja neću da me on ikada prekori za bilo što. Sve ću 
mu pokloniti, pa makar on meni ništa ne dao. Šta ću ako se 
ženidbom unesreći, čemu bih ga unesrećivala? 

— Ta to je, Nataša, neka omaglica — rekoh. — Hoćeš li sada 
ravno njemu? 

— Neću, obećao mi je da će doći ovamo i povesti me; dogovorili 
smo se... 

I ona željno pogleda u daljinu, ali još nije bilo nikoga. 

— A nema ga još! A ti si prva došla! — uzviknem negodujući. 
Nataša kao da je zateturala od udara. Lice joj se bolno nacerilo. 

— Možda i neće doći — izgovori ona s gorkim osmijehom. — 
Prekjuče mi je pisao, ako mu ne zadam riječ da ću doći, on će i 
nehotice morati da odgodi svoju odluku, da se otputi i da se vjenča 
sa mnom; a otac će ga odvesti nevjesti. | tako mi je bezazleno, tako 
prirodno pisao, kao da to i nije ništa... Ali ako joj je on zaista i otišao, 
Vanja? 

Nisam joj odgovorio. Ona mi krepko stisla ruku — i oči joj se 
zablistaše. 

— On je kod nje — izgovori ona jedva čujno. — Nadao se da 
neću doći amo, pa je otišao k njoj, a onda će kazati da je prav, jer 
me je unaprijed obavijestio, a ja sama nisam došla. Dosadila sam 
mu, te on odustaje... Oh, bože! Poludjela sam! Ta on mi je sam 
rekao posljednji put da sam mu dosadila... Šta i čekam! 

— Evo ga! — uzviknem kad sam ga iznenada ugledao na obali. 

Nataša zadršće, zacikne, zagleda se u Aljošu koji je prilazio, pa 
naglo ispusti moju ruku i pohrli prema njemu. On također ubrza 
korak i začas mu je Nataša bila već u zagrljaju. Na ulici nije osim nas 
bilo gotovo nikoga. Ljubili su se, smijali se; Nataša se smijala i 
plakala, sve zajedno, kao da su se sastali iza beskrajnoga rastanka. 


Rumen joj oblila blijede obraze; bila je kao izbezumljena... Aljoša me 
opazi i odmah mi pristupi. 


GLAVA IX 


Pomamno sam ga promatrao, iako sam ga već često dotle viđao: 
gledao sam mu u oči, kao da bi mi njegov pogled mogao odgonetnuti 
sve dvoumice, razjasniti mi: čime je, kako ju je taj dječak mogao 
očarati, u njoj razbuditi takvu bezumnu ljubav — toliku ljubav da 
zaboravlja na najprviju dužnost, da bez rasuđivanja žrtvuje sve što 
joj je dosad bilo nasvetija svetinja? Knez me uhvatio za obje ruke, 
krepko ih stisnuo, a pogled mi njegov, krotak i jasan, proniknuo u 
srce. 

Osjetio sam da bih se u svojem sudu o njemu mogao varati već 
zato jer mi je protivnik. Jest, nisam ga volio, žalim, ali nisam nikada 
mogao da ga zavolim — možda jedini od sviju koji su ga znali. 
Mnogo toga mi se u njega nikako nije sviđalo, čak i otmjena mu 
spoljašnost, možda baš zato jer je bila nekako preotmjena. Kasnije 
sam razabrao da sam u tom sudu odstranio. Bio je visok, stasit, 
vitak; lice mu je bilo duguljasto, uvijek blijedo; svijetla kosa, krupne, 
modre oči, blage i nujne, u kojima je odjednom, na mahove, znala 
zablistati najprostodušnija, najdjetinjskija radost. Punašne, sitne, 
rumene njegove usne, divno nacrtane, gotovo su uvijek izražavale 
ozbiljnost; s tim je nenadaniji i čarobniji bio smiješak, što se 
iznenada javljao na njima, tako naivan i prostođušan te je i tebe ma 
kakve bio volje, odmah za njim snalazila volja da mu se zauzvrat isto 
tako osmjehneš. Nije se odijevao gizdavo, ali uvijek otmjeno; vidjelo 
se da mu ta otmjenost u svem nije ni najmanje tegobna, nego mu je 
prirođena. Istina, bilo je i u njega nekoliko loših navika, nekoliko 
nevaljalih navada dobroga tona: lakoumnost, samozadovoljstvo, 
uljudna drzovitost. Ali je bio prevedre i prebezazlene duše, te je i 
sam osuđivao u sebe te navike, žalio ih i ismijavao ih. Čini mi se da 
taj mališ ne bi mogao nikada slagati, ni od šale, a kad bi i slagao, ne 
bi zaista ni slutio da to ne valja. | sama je sebičnost bila u njega 
nekako zanimljiva, možda baš zato jer je bio otvoren, a ne zakopčan. 
Nikakve podmuklosti nije bilo u njega. Bio je slaba, povjerljiva, 
bojažljiva srca, volje nije bilo u njega nikakve. Uvrijediti, prevariti 


njega bilo bi grešno i jadno, baš kako je grijeh prevariti i uvrijediti 
dijete. Bio je prenaivan za svoje godine i gotovo ništa nije 
razumijevao u zbiljskom životu; uostalom, ne bi on u njem shvatio 
ništa ni sa četrdeset godina. Takvi ljudi kao da su osuđeni na vječnu 
maloljetnost. Čini mi se, nije bilo nikoga tko ga ne bi zavolio: ulaskao 
bi ti se kao dijete. Nataša je rekla istinu: mogao bi počiniti i loše 
djelo, ako ga na to primora čiji jak utjecaj; ali kad bi razabrao 
posljedice toga djela, mislim da bi umro od kajanja. Nataša je 
instinktivno osjećala da če mu biti gospodarica, vladarica, da će on 
biti, dapače, i njena žrtva. Sladila se unaprijed slašču kako će ljubiti 
do besvjestice i mučiti do boli onoga koga voli, baš zato jer ga voli, i 
zbog toga je možda i pobrzala da mu se prva oda za žrtvu. — Ali i 
njemu je u očima sjala ljubav, i on Je u zanosu nju gledao. Nataša sa 
slavljem pogleda mene. U taj je trenutak zaboravila sve — i roditelje, 
i oproštaj i sumnje... Bila je sretna. 

— Vanja! — uzvikne ona — njemu sam kriva i nisam ga 
zavrijedila! Mislila sam da već i nećeš doći, Aljoša. Zaboravi 
nevaljane moje misli, Vanja! Ja ću to ispraviti! — nadoveže gledajući 
ga s beskrajnom ljubavlju. On se nasmiješi, pojubi joj ruku i ne 
ispuštajući joj ruku, obrati se meni i reče: 

— NE krivite ni mene! Odavno sam već želio da vas zagrlim kao 
rođena brata; mnogo mi je govorila o vama! S vama sam se dosad 
jedva i upoznao i nismo se nikako združili. Sprijatelimo se... i 
oprostite nam — dometne on tiho i zacrveni se malo, ali s takvim 
krasnim osmijehom pa nisam mogao da mu se od svega srca ne 
odazovem pozdravu. 

— Da, da, Aljoša — prihvati Nataša — on je naš, on je naš brat, 
on nam je već oprostio i bez njega mi nećemo biti sretni. Već sam ti 
govorila... Oh, kruta smo mi djeca, Aljoša! Ali ćemo živjeti utroje... 
Vanja! — nastavi ona i usne joj zadršću — ti ćeš se eto vratiti sada 
njima, kući; u tebe je takvo zlatno srce, te ako mi oni i ne oproste, 
ipak će se, možda, kad vide da si i ti oprostio, bar nešto smekšati 
prema meni. Ispripovijedaj im sve, sve, svojim riječima, iz srca; nađi 
takvih riječi... Zaštiti mene, spasi mene; objasni im sve razloge, sve 
kako si sam razumio. Znaš, Vanja, možda se i ne bih bila odlučila na 
to, da se danas nisi našao uz mene! Ti si moje spasenje; odmah 
sam se pouzdala u tebe da ćeš im znati javiti tako te ćeš im ublažiti 


barem prvu strahotu. O, bože moj, bože!... Izruči im, Vanja, da znam 
da mi sada i ne mogu više oprostiti: sve ako mi oni oproste, Bog mi 
neće oprostiti; ali ako me i prokunu, ipak ću ih blagosiljati i moliti se 
za njih doklegod živim. Čitavo moje srce pripada njima! Ah, zašto 
nismo svi sretni! Zašto, zašto!... Bože! Šta sam to uradila! — povikne 
ona iznenada, kao da se osvijestila, zadršće sva od užasa i zakrije 
rukama lice. Aljoša je zagrli i šuteći je privije krepko k sebi. Prođe 
nekoliko časaka u šutnji. 

— Ivi ste mogli da zaištete takvu žrtvu! — rekoh, prijekorno ga 
gledajući. 

— NE krivite me! — ponovi on. — Uvjeravam vas, sve te nesreće 
sada, sve ako i jesu vrlo ljute, samo su na jedan časak. O tom sam 
sasvim uvjeren. Treba samo čvrstoće da se pretrpi taj časak; to mi je 
isto govorila i ona. Vi znate: svemu je uzrok taj obiteljski ponos, te 
sasvim suvišne razmirice, pa još nekakve tamo parnice!... Ali... (0 
tom sam dugo razmišljao, uvjeravam vas)... sve se to mora prekinuti. 
Svi ćemo se združiti opet i onda ćemo biti posve sretni, tako da će 
se i stari izmiriti gledajući nas. Tko bi znao, možda će baš naš brak 
biti početak njihovoj izmirbi. Mislim da i ne može biti drugačije. Šta vi 
mislite? 

— Vi velite: brak. A kad ćete se vjenčati? — upitam i pogledam 
Natašu. 

— Sutra ili prekosutra; svakako prekosutra — zacijelo. Eto vidite, 
i sam ne znam još pouzdano i zapravo nisam još ništa uredio. Mislio 
sam Nataša možda i neće doći danas. Uz to me je otac pošto-poto 
htio odvesti danas nevjesti. (Ta mene žene; Nataša vam je kazivala? 
Ali ja neću.) Nisam, dakle, još ni mogao da sve pouzdano smislim. 
Meni se barem čini tako, jer drugačije i ne može da bude. A sutra 
ćemo se otputiti pskovskom željeznicom. Ondje imam u blizini druga 
iz liceja, vrlo valjana čovjeka; možda ću vas upoznati. Ondje u selu 
ima i svećenik, uostalom, ne znam sigurno ima li ili nema. Trebao 
sam se ranije obavijestiti, ali nisam dospio... Ali sve su to zapravo 
same sitnice. Samo kad je glavno pred očima. Ta može se zovnuti 
svećenik i iz kojega susjednoga sela; šta mislite? Ta ima ondje 
susjednih sela! Šteta je jedino što nisam dosad dospio ni da redak 
napišem tamo; trebao sam obavijestiti. Možda mi prijatelj i nije sada 
kod kuće... Ali to je malenkost! Samo kad je odlučnosti, sve će se 


srediti i samo, zar nije istina? A dotle, do sutra ili makar do 
prekosutra, ostat će ona ovdje kod mene. Najmio sam zaseban stan, 
gdje ćemo i stanovati kad se vratimo. Neću više da stanujem kod 
oca — zar nije istina? Vi ćete doći nama; prekrasno sam uredio stan. 
Meni će zalaziti naši licejci; priređivat ću večeri... 

Gledao sam ga u dvoumici i jadu. Nataša me molila pogledom da 
mu ne sudim strogo i da mu budem milostiv. Slušala je njegovo 
pripovijedanje s nekim nujnim smiješkom, a u isto vrijeme kao da je 
uživala u njem, kao što uživaš u milu, veselu djetetu, kad mu slušaš 
nerazumno, ali milo čavrljanje. Pogledam je prijekorno. Bilo mi je 
nepodnosivo teško. 

— A vaš otac? — zapitam. — Jeste li čvrsto uvjereni da će vam 
on oprostiti? 

— Svakako; šta će mu i preostati da učini? To jest, on će me 
isprva, dabogme, i prokleti; o tom sam čak i uvjeren. Takav vam je 
on; a sa mnom je tako strog. Još će se možda komu i potužiti; 
jednom riječju, poslužit će se očinskom vlašću... Ali sve to i nije 
ozbiljno. On mene ludo voli; nasrdit će se i oprostit će mi. Onda će 
se svi izmiriti i svi ćemo biti sretni. A i njen otac. 

— Ali ako ne oprosti? Jeste li pomislili na to? 

— Oprostit će svakako, samo možda neće tako brzo. Pa šta? Ja 
ću mu dokazati da i u mene ima karaktera. Uvijek me grdi da nemam 
karaktera, da sam lakouman. Vidjet će, dakle, sada jesam li 
lakouman ili nisam! Ta nije šala postati obiteljskim čovjekom; onda 
neću više biti dječak... to jest, htjedoh reći, da ću biti isto onakav 
kakvi su i drugi... eto, obiteljski ljudi. Živjet ću od svoje zarade. 
Nataša kaže da je to kudikamo bolje nego živjeti na tuđi trošak, kao 
što svi mi živimo. Da samo znate koliko ona toga lijepoga meni 
pripovijeda! Sam ne bih nikad to smislio — nisam ja u tom odrastao, 
nisu me tako odgojili. Znam, doduše, i sam da sam lakouman i da 
nisam gotovo nizašto sposoban; ali, znate, prekjuče mi se rodila 
divna misao. Premda nije sada vrijeme, ipak ću vam sada 
pripovjediti, jer treba i Nataša da čuje, a vi ćete nam posavjetovati. 
Evo vidite: pisao bih pripovijesti i prodavao časopisima, kao i vi. Vi 
ćete mi pomoći u onih kod časopisa, je li? Uzdao sam se u vas i 
cijele sam jučerašnje noći smišljao jedan roman, tako, za pokušaj, i 
znate: mogla bi se stvoriti vrlo umiljata stvarčica. Sujet sam uzeo iz 


jedne Scribove komedije... Ali to ću vam pripovjediti kasnije. Glavno 
je, dat će za nj novaca... ta i vama plaćaju! 

Nisam se mogao suzdržati da se ne osmjehnem. 

— Vi se smijete — reče on, smijući se za mnom. — Ali, 
poslušajte — nadoveže s nedokučivom prostodušnošću — nemojte 
držati da sam onakav kakav sam na oko; doista imam dar opažanja; 
vidjet ćete i sami. A zašto ne bih pokušao? Možda će se i stvoriti 
štogod... A, uostalom, čini mi se, pravo i sudite: ta jane znam ništa o 
stvarnom životu; tako mi veli i Nataša; a i svi mi govore to; kakav ću, 
dakle, biti pisac? Smijte se, smijte, upravljajte me; ta to ćete učiniti 
za nju, a vi nju volite. Reći ću vam istinu: ja je nisam zavrijedio; 
osjećam to; vrlo mi je teško i ne znam zašto me je tako zavoljela! A 
ja bih, mislim, sav život žrtvovao za nju! Do ovoga se časa nisam 
zaista ničega bojao, ali sada se bojim: šta mi to smjeramo! Gospode! 
Gospode! Zar će čovjeku, kad je posve odan svojoj dužnosti, baš 
naročito nedostajati vještine i odlučnosti da izvrši svoju dužnost? 
Pomozite nam bar vi, prijatelju naš! Vi ste nam i jedini prijatelj koji 
nam je preostao! Ta koliko ja razabirem jedini! Oprostite što se tako 
uzdam u vas; smatram vas za preplemenita čovjeka, kudikamo 
boljega od mene. Ali ću se popraviti, vjerujte, i bit ću vas oboje 
vrijedan. 

Opet mi sada stisne ruku i u prekrasnim mu očima zasine dobar, 
prekrasan osjećaj. Tako mi povjerljivo pružao ruku, tako je vjerovao 
da sam mu prijatelj! 

— Ona će mi pomoći da se popravim — nastavi. — Ali nemojte 
misliti ni na kakvo veliko zlo, ne jadite se previše zbog nas! Ipak se 
mnogomu nadam, a u materijalnom pogledu ćemo biti sasvim 
osigurani. Mogu, na primjer, ako mi ne pode za rukom roman (ja 
sam, da istinu reknem, i maloprije pomislio da je roman glupost, a 
sada sam samo tako govorio o njemu da čujem vašu odluku) — ako 
mi ne pođe za rukom roman, mogu, u krajnjem slučaju, poučavati u 
glazbi. Jeste znali da poznajem glazbu? Ne stidim se da živim i od 
takve zarade. U tom sam pogledu sasvim novovjekih misli. A, osim 
toga, ima mnogo skupocjenih sitnica, toaletnih stvarčica, šta će mi 
one? Prodat ču ih, i da znate koliko ćemo vrijeme proživjeti time! 
Najzad, u najgorem slučaju, možda ću i zaista stupiti u službu. Otac 
će se čak i veseliti; on me sve goni u službu, a ja se sve ispričavam 


boležljivošću. (Uostalom, negdje sam već zapisan.) Kad bude, dakle, 
vidio da mi je ženidba koristila, uozbiljila me, i da sam zaista počeo 
da služim — obradovat će se i oprostit će mi... 

— A jeste li pomislili, Alekseje Petroviču, kakvo će stanje nastati 
sad između vašega i njena oca? Šta mislite da će biti večeras u 
njihovu domu? 

I pokažem mu Natašu koja je sva problijedila od mojih riječi. Bio 
sam nemilosrdan. 

— Da, da, pravo velite, to je strašno! — odgovori on. — Mislio 
sam već o tom i mučio se u duši... Al' šta da učinim? Pravo imate: 
bar da nam njeni roditelji oproste! A da znate kako volim obadvoje! 
Ta oni su meni isto što i rođeni roditelji, pa evo, čime im uzvraćam! 
Oh, te razmirice, te parnice! Ne biste povjerovali kako nam je to sada 
neugodno! | rad čega se prepiru! Svi se mi toliko volimo, a prepiremo 
se! Treba da se pomire, pa je svemu kraj! Na njihovu bih mjestu 
zaista i činio tako... Vaše me riječi straše. Nataša, strahota je ovo sto 
ja i ti smjeramo! Govorio sam to i prije... Ti i sama prianjaš... Ali 
poslušajte, Ivane Petroviču, možda će se sve to najljepše urediti, šta 
mislite? Ta najzad će se oni pomiriti! Mi ćemo ih izmiriti. Tako je, 
svakako; neće moći da se protive našoj ljubavi... Neka nas proklinju, 
a mi ćemo ih ipak voljeti, pa neće moći da se protive. Ne biste 
vjerovali kako je ponekad dobro srce u moga starca! Ta on samo 
gleda tako ispod oka, a u drugim je zgodama nadasve promišljen. 
Da znate kako je blago govorio danas sa mnom, kako me 
nagovarao! A ja evo baš danas istupam protiv njega, to me veoma 
žalosti. A sve zbog tih ružnih predrasuda! Prosto — da poludiš! A šta 
bi bilo, kad bi on nju dobrano pogledao i proboravio s njom makar 
pol sata? Ta odmah bi nam dopustio sve. — To izgovorivši, pogleda 
Natašu nježno i strastveno. 

— Tisuću sam puta sa slašću zamišljao — nastavi on svoju 
brbljariju — kako će je otac zavoljeti kad je upozna, i kako će ona 
zadiviti sve njih. Ta nitko od njih nije nikad ni vidio takvu djevojku! 
Otac je uvjeren da je ona naprosto neka spletkarica. Moja je dužnost 
da uspostavim njenu čast, i ja ću to učiniti! Ah, Nataša! Svi tebe vole, 
svi; nema toga čovjeka koji te ne bi volio — dometne on u zanosu. 
— Premda te nisam nikako zavrijedio, ipak me ti voli, Nataša, a ja ću 
već... ta ti znaš mene! A zar nama i treba mnogo za našu sreću! Ne, 


ja vjerujem, vjerujem da ovo veče mora donijeti svima nama i sreću i 
mir i slogu! Blagoslovljeno bilo ovo veče! Je li tako, Nataša? Ali šta ti 
je? Bože moj, šta ti je? 

Bila je blijeda kao da je mrtva. Dok je Aljoša preklapao, 
neprekidno ga je uporno gledala; ali pogled joj je bivao sve mutnijim i 
ukočenijim, lice sve bljeđim i bljeđim. Činilo mi se da na kraju nije 
više ni slušala, nego se nekako zanijela. Aljošin uzvik kao da ju je 
iznenada probudio. Trgla se, ogledala se i odjednom poletjela prema 
meni. Hitno, kao da se žuri i kao da se krije od Aljoše, izvadila iz 
džepa list i dala mi ga. List je bio upućen starima i napisan još jučer. 
Dok mi ga je davala, gledala me uporno, kao da se pogledom 
prikovala uza me. U tom je pogledu bio očaj; neću nikada zaboraviti 
taj strašni pogled. Zaokupio strah i mene; vidio sam da je tek sada 
osjetila svu strahotu svoga postupka. Mučila se da mi nešto kaže; 
započela čak i da govori, a odjednom se onesvijestila. Dospio sam 
da je pridržim. Aljoša problijedio od prepasti; tro joj je sljepooćice, 
ljubio ruke, usne. Za neka dva časa se osvijestila. Nedaleko je 
stajala najmljena kočija, na kojoj se dovezao Aljoša; on je dozove. 
Kad je Nataša sjedala u kočiju, uhvatila mi kao mahnita ruku i žarka 
mi suzica opalila prste. Kočija krene. Još dugo sam stajao na tom 
mjestu i pratio je očima. Sva je moja sreća propala u taj čas i život mi 
se prekrhao. Bolno sam to osjetio... Polagano sam se vratio 
pređašnjim putem, starima. Nisam znao šta ću im reći, kako ću im 
izići na oči. Misli su mi zamirale, noge klecale. 

Eto, dakle, cijele pripovijesti o mojoj sreći; tako se svršila i takvu 
je sudbinu doživjela moja ljubav. Sada ću nastaviti prekinutu 
pripovijest. 


GLAVA X 


Pet dana nakon Smithove smrti preselio sam se u njegov stan. 
Čitav taj dan bio mi je nepodnosivo tužan. Vrijeme je bilo nepogodno 
i hladno: padala je susnježica. Tek naveče se na jedan trenutak 
promolilo sunce i neka zalutala zraka, valjda od radoznalosti, zavirila 
i u moju sobu. Stadoh se kajati što sam se amo preselio. Soba je, 
uostalom, bila velika, ali tako niska, začađena, zagušljiva i tako 
strašno pusta, unatoč nekakvu pokućstvu. Onda sam odmah 


pomislio da ću u tom stanu zacijelo upropastiti i posljednje zdravlje. 
Tako se i dogodilo. 

Cijelo sam se jutro bavio svojim papirima, prebirao ih i redao. 
Kako nemam aktovke, prenosio sam ih u jastučnici; sve se to 
zgužvalo i smiješalo. Onda sjedoh da pišem. Još sam pisao veliki 
svoj roman; ali mi ruka opet odustala od posla; druge su mi misli 
vrvjele po glavi... 

Odbacio sam pero i sjeo uz prozor. Mračilo se, a ja se sve više 
žalostio te žalostio. Zaokupljale su me svakakve teške misli. 
Približavalo se proljeće; ala bih živnuo, mislio sam, da mi se iz te 
ljuske iščupati na svjetlost božju, da mi je udahnuti miris svježih polja 
i šuma; a ja ih već odavno nisam vidio! Sjećam se, pala mi je na 
pamet i ta misaio: kako hi lijepo bilo da po kakvoj čaroliji ili čudu 
sasvim zaboravim sve što je bilo, što sam proživio za posljednjih 
godina; da sve zaboravim, da osvježim glavu i opet započnem novim 
snagama. Onda sam još sanjario o tom i nadao se uskrsnuću. 
»Makar dopao i ludnice«, odlučio sam napokon, »samo da mi se 
kakogod prevrne sav mozak u glavi i na nov se način razmjesti, a 
onda se opet iscijeli.« Bila je to žeđa za životom i vjera u nJega!... Ali 
odmah sam se, sjećam se, nasmijao. »A šta bih radio nakon 
ludnice? Zar opet pisao romane?...« 

Tako sam maštao i jadio se, a dotle je prolazilo vrijeme. Noćalo 
se. Za to sam veče uglavio bio neki sastanak s Natašom; još me je 
juče pisamcem pozvala da svakako dođem. Skočim i uzmem se 
spremati. | onako sam želio da se što prije istrgnem iz stana ma 
kuda, makar na kišu, na bljuzgavicu. 

Kako je padao mrak, činilo mi se da soba postaje prostranijom, 
da se sve dalje širi. Uobrazio sam si da ću svake noći viđati u 
svakom uglu Smitha: sjedjet će i nepomično će me gledati, kao 
Adama Ivanoviča u slastičarnici, a do nogu će mu ležati Azorka. | 
baš u taj čas mi se zbila zgoda koja me neobično prenerazila. 

Ali treba da sve priznam iskreno: bilo od rastrojenih živaca, bilo 
od novih dojmova u novom stanu, ili od malopređašnje čame, samo 
sam pomalo i postepeno, čim se usutoni, počeo zapadati u ono 
duševno stanje što mi se tako često javlja sada, u bolesti, obnoć, a 
ja ga nazivam mističnom stravom. To je nadasve težak i bolan strah 
od nečega što sam ne mogu da odredim, od nečega što je 


nedokučivo i čega u zbilji nema, ali će se svakako, još ovog časa, 
ostvariti, kao za porugu svim razlozima razuma, te će mi prići i stati 
preda me, kao neporeciva činjenica, nezgrapna i neumoljiva. Taj 
strah obično sve više i više raste, unatoč bilo kakvim razlozima 
razbora, tako da um, iako u tim časovima stječe možda još veću 
bistrinu, gubi ipak svaku mogućnost da se protivi osjećajima. Ne 
slušaju ga i on postaje beskorisnim, a ta razdvojenost još mu i jača 
strašljivu tjeskobu iščekivanja. Čini mi se da je otprilike takva 
tjeskoba u ljudi koji se boje mrtvaca. Ali u mojoj tjeskobi nejasnoća 
opasnosti još i pojačava muke. 

Sjećam se, bio sam okrenuo leđa vratima i mašio se šešira koji je 
ležao na stolu, a odjednom mi baš u taj tren palo na pamet da ću 
svakako, čim se okrenem, ugledati Smitha: najprije će tiho rastvoriti 
vrata, stati na pragu i ogledati sobu; onda će ući tiho, sagnute glave, 
stat će pored mene, uperit će u me mutne oči i iznenada će mi se 
baš u oči nasmijati dugim, bezubim, nečujnim smijehom, a cijelo će 
mu se tijelo uznjihati i dugo će se još njihati od toga smijeha. Čitava 
mi se ta prikaza neobično jasno i razgovijetno iznenada ocrtala u 
mašti, a u isti mah u meni odjednom učvrstilo potpuno, neoborivo 
uvjerenje da će se to svakako, neminovno dogoditi, da se to već i 
dogodilo, samo ja ne vidim, jer sam okrenuo leđa vratima, a baš se 
ovog časa možda već i otvaraju vrata. Obazrem se brže i gle — 
vrata se zaista otvaraju, tiho, nečujno, baš onako kako mi se 
prikazivalo čas prije. Uzviknem. Dugo se nije javljao nitko, kao da su 
se vrata sama otvorila; odjednom iskrslo na pragu neko čudno biće, 
čije su me oči promatrale pomno i uporito koliko sam mogao da 
razaberem u mraku. Jeza me prošla po svem tijelu. Na silnu svoju 
stravu vidim da je to dijete, djevojčica, pa da je bio i sam Smith, ni on 
me ne bi valjda bio tako uplašio kao ta neobična, nenadana pojava 
nepoznata djeteta u mojemu stanu u taij sat i to doba. 

Rekao sam već da je otvarala vrata tako nečujno i polagano kao 
da se boji ući. Kad se javila, stala je na pragu i dugo me gledala u 
čudu, skoro zapanjena; najzad koraknula tiho, olako dva koraka i 
zaustavila se preda mnom, a sve još nije progovorila ni riječi. Pobliže 
je promotrim. Bila je to djevojčica od trinaestak godina, malena rasta, 
mršava, blijeda, kao da se tek digla nakon ljute bolesti. To žarče su 
joj se blistale krupne crne oči. Ljevicom je pridržavala na prsima 


stari, izrupčani rubac i prikrivala njime prsa, koja su joj drhtala od 
večernje studeni. Odjeća se na njoj mogla nazvati pravim dronjcima; 
gusta joj je, crna kosa bila nepočešljana, raščupana. Prestojali smo 
tako neka dva časka i uporito se promatrali. 

— Gdje je djedo? — upita napokon jedva čujnim hrapavim 
glasom, kao da je bole prsa ili grlo. 

Od toga me pitanja minula sva moja mistična strava. Ona pita za 
Smitha; iznenada mu se javljaju tragovi. 

— Tvoj djedo? Ta on je već umro! — rekoh joj naglo, sasvim 
nepripravan da joj odgovorim na pitanje, i odmah se pokajao. Časak 
je stajala kao i prije, a odjednom zadrhtala, ali tako strašno kao da 
se u njoj sprema neki opasni živčani napadaj. Brže je pridržim da ne 
padne. Za nekoliko se časaka oporavi, i jasno sam vidio da se iz sve 
snage upinje i krije od mene svoju uzbuđenost. 

— Oprosti mi, oprosti, djevojčice! Oprosti, dijete moje! — govorio 
sam joj — tako sam ti iznenada kazao, a možda i nije... bijednice! 
Koga tražiš? Starca koji je tu stanovao? 

— Da — prošapće ona jedva i nemirno me gledajući. 

— Zvao se Smith? Je li? 

— J-jest! 

— On je dakle... ta da, on je dakle umro... Ali ne žalosti se, zlato 
moje! Zašto nisi dolazila? Otkuda dolaziš sada? Juče je sahranjen; 
umro je iznenada, naglo... Ti si mu dakle unučica? 

Djevojčica nije odgovarala na moja brza, nepovezana pitanja. 
Šuteći se odvratila i krenula polako iz sobe. Bio sam toliko 
preneražen da je nisam više ni zadržavao ni ispitivao. Ona. se 
zaustavi još jednom na pragu, okrene se napola prema meni i zapita: 

— | Azorka je također umro? 

— Da, i Azorka je umro — odgovorim, a čudnim mi se učinilo i 
njeno pitanje: kao da je i ona bila uvjerena da je Azorka svakako 
morao umrijeti sa starcem. Kad je djevojčica saslušala moj odgovor, 
iziđe nečujno iz sobe i oprezno pritvori za sobom vrata. 

Nakon časka istrčim za njom u potjeru, sav ozlojeđen što sam 
pustio da ode. Tako je tiho izišla da nisam ni čuo kako je otvorila 
druga vrata na stepenice. Nije još ni dospjela da siđe, pomislim, i 
počnem u hodniku prisluškivati. Ali sve je bilo tiho i nisu se čuli ničiji 


koraci. Samo su se negdje zalupila vrata u doljnjem katu, i opet se 
sve stišalo. 

Počnem brže silaziti. Stepenice su se zavijale baš od mojega 
stana, s petoga kata na četvrti; a od četvrtoga su se kata započinjale 
prave stepenice. Bile su to prljave, crne i uvijek mračne stepenice, 
onakve kakve su obično u kučerinama s malim stanovima. U taj je 
čas bio več na njima crni mrak. Pipajući siđem u četvrti kat i stanem, 
a odjednom kao da me je nešto podbolo da je netko tu u trijemu i 
krije se od mene. Počnem pipati rukama; djevojčica je bila ovdje 
sasvim u kutu, okrenula lice prema zidu pa tiho i nečujno plače. 

— Slušaj, a šta se bojiš? — započnem. — Tako sam te zaplašio; 
ja sam kriv. Kad je djed umirao, govorio je o tebi; to su mu bile 
posljednje riječi... Kod mene su ostale i knjige; zacijelo su tvoje. 
Kako se zoveš? Gdje stanuješ? On je rekao: u Šestoj liniji... 

Ali nisam završio. Ona zacikne od prepasti, kao da je to zbog 
toga jer znam gdje ona stanuje, odgurne me mršavom, koščatom 
rukom i pohrli niza stepenice. Ja za njom; čuo sam joj još korake 
dolje. Odjednom oni prestadoše... Kad sam izletio na ulicu, nije je 
bilo više. Pretrčao sam sve do Voznesenskoga prospekta i razabrao 
da mi je uzaludno svako traženje: nestala je. Valjda se, pomislim, 
sakrila gdjegod od mene, još dok je silazila niza stepenice. 


GLAVA XI 


Ali tek što sam na Prospektu stupio na prljavi, mokri pločnik, 
sudarim se iznenada s prolaznikom koji je išao, čini se, posve 
zamišljen, sagnute glave, brzo, i nekuda hitio. Na preveliko moje 
čudo prepoznam starca Ihmenjeva. To je bilo veče nenadanih 
susreta. Znao sam da se starac prije tri dana prilično razbolio, a 
sada ga odjednom po tako vlažnu vremenu srećem na ulici. Osim 
toga, on i prije nije gotovo nikada u večernje doba izlazio iz kuće, a 
otkad je otišla Nataša, to jest gotovo već pola godine, nije se ni 
micao iz zapećka. Obradovao mi se nekako neobično, kao čovjek 
koji je napokon našao prijatelja s kojim će moći da izmijeni svoje 
misli, uhvatio me za ruku, krepko je stisnuo te, i ne pitajući kamo ću, 
povukao me za sobom. Bio je nečim uznemiren, užurban, žestok. 
»Kamo li je išao?« pomislim u sebi. Bilo bi uzalud da sam ga 


zapitao; strašno je postao sumnjičav, te je ponekad i u 
najbezazlenijem pitanju ili napomeni razabirao uvredljivu aluziju, 
uvredu. 

Pogledam ga ispod oka: izraz lica mu je bio bolestan; za 
posljednje je vrijeme vrlo izmršavio; brada mu je bila i sedmicu dana 
neobrijana. Kosa mu sasvim posijedjela, izvire ispod zgužvanoga 
šešira i spušta se u dugom pramenju na ovratnik staroga, izlizanoga 
kaputa. Već i prije sam opazio kako se ponekad zanosi; zaboravljao 
je, na primjer, da nije sam u sobi, razgovarao se sam sa sobom, 
mahao rukama. Mučno je bilo i gledati ga. 

— Šta je, dakle, Vanja, šta je? — reći će. — Kamo si pošao? A ja 
sam, brate, evo krenuo od kuće; poslovi. Jesi li zdrav? 

— A jeste li vi zdravi? — odvratim ja. — Još nedavno ste 
bolovali, pa odlazite od kuće. 

Starac nije odgovorio, kao da me nije čuo. 

— Kako zdravlje Ane Andrejevne? 

— Zdrava je, zdrava... Malko, uostalom, pobolijeva i ona. Nešto 
mi se rastužila... spominjala te je: zašto ne dolaziš? Krenuo si sada, 
valjda, nama, Vanja? Ili nisi? Možda sam te smeo, možda te 
odvraćam od čega? — zapita odjednom, nekako se. nepovjerljivo i 
sumnjičavo zagledavajući u me. Sumnjičavi je starac toliko bio 
osjetljiv i razdražljiv, pa kad bi mu odgovorio sada da nisam išao k 
njima, zacijelo bi se uvrijedio i hladno rastao sa mnom. Brže mu 
odvratim da je tako, te sam baš pošao da pohodim Anu Andrejevnu, 
premda sam znao da ću zakasniti, a možda se neću nikako ni 
pojaviti kod Nataše. 

— Dobro, dakle — reče starac, potpuno umiren mojim 
odgovorom — dobro... — pa odjednom zašuti i zamisli se, kao da 
nešto nije do kraja izrekao. 

— Da, to je dobro! — ponovi makinalno nakon pet časaka, kao 
da se prenuo iz duboke zamišljenosti. — Hm... vidiš, Vanja, uvijek si 
nam bio što i rođeni sin; Bog nije mene i Anu Andrejevnu obdario... 
sinom i dao nam je tebe; tako sam uvijek mislio. | starica također... 
da! A ti si nam svagda bio odan, nježan, kao rođeni, zahvalni sin. 
Bog te za to blagoslovio, Vanja, kao što te blagosiljamo i mi stari i 
volimo te... da! 

Glas mu zadrhtao; on pričeka otprilike časak. 


— Da... šta je dakle? Da nisi pobolijevao? Šta te nije tako dugo 
bilo u nas? 

Ispripovijedam mu čitavu zgodu sa Smithom i ispričam se da me 
je zadržao taj posao sa Smithom, osim toga sam se skoro i razbolio, 
pa mi je, nakon svega toga okapanja, daleko bilo ići k njima na 
Vasiljevski otok, gdje su onda stanovali. Zamalo se nisam izlanuo 
kako sam ipak i za to vrijeme ulučio priliku da odem do Nataše, ali 
sam još za vremena prešutio. 

Smithova je zgoda neobično zainteresirala starca. Postao je 
pozorniji. Kad je čuo da mi je novi stan vlažan i možda još gori od 
pređašnjega, a stoji šest rubalja na mjesec, čak se i ražestio. Uopće 
je postao vrlo žestok i nestrpljiv. Jedino je Ana Andrejevna umjela još 
da se složi s njim u ovakvim časovima, ali ne uvijek. 

— Hm... sve je to tvoja literatura Vanja! — uzvikne gotovo 
pakosno — dotjerala te do tavana, dotjerat će te i do groblja! Govorio 
sam ti onda, proricao sam ti... A piše li B. još i dalje kritike? 

— Ta on je umro, od sušice. Čini mi se da sam vam već i govorio 
o tom. 

— Umro, hm... umro! Tako i treba. A je li šta ostavio ženi i djeci? 
Ta spominjao si da je, čini mi se, imao ženu... | na šta se ti ljudi žene! 

— Nije, nije ostavio ništa — odgovorim. 

— Ipak je, dakle, tako! — zaviče zanosno kao da se to tiče njega 
samoga i kao da mu je pokojni B. bio rođeni brat. — Ništa! Dakle 
ništa! A znaš, Vanja, ja sam i slutio da će on tako završiti, još onda, 
sjećaš li se kad nisi mogao da ga se nahvališ. Lako ti je reći: nije 
ništa ostavio! Hm... stekao je slavu. Recimo, možda je stekao i 
besmrtnu slavu, ali slavna te ne hrani! Ja sam, brate, još onda 
pogodio sve i o tebi, Vanja; hvalio sam te, ali u sebi sam pogodio 
sve. Umro je dakle B.? Pa i kako ne bi umro! I život je lijep... mjesto 
je lijepo, gledaj! 

Il on mi naglom, nehotičnom kretnjom ruke pokaže maglovitu 
perspektivu ulice, osvijetljenu svjetiljkama, što tinjaju u vlažnoj magli, 
prljave domove, ploče na pločniku što blistaju od vlage, mrke, srdite, 
prokvašene prolaznike, čitavu tu sliku, koju prekriva crna kupola 
petrogradskoga neba, kao zalivenu tušem. Izlazili smo već na trg; 
pred nama se u mraku dizao spomenik, osvijetljen ozdo plinskim 


plamenovima, a još dalje se izdigla tamna, golema masa Isakijeva 
hrama, koja je nejasno iskakivala s mračne nebeske pozadine. 

— Ta ti si govorio, Vanja, da je on dobar čovjek, velikodušan, 
simpatičan, osjećajan, dobra srca. Ali, svi su ti oni takvi, ti ljudi dobra 
srca, simpatični tvoji ljudi! Jedino znaju da razmnožavaju siročad! 
Hm... a i uživao je, mislim, kad je umirao!... E-e-eh! Šta se nije 
otputio kudagod odavde, makar u Sibiriju!... Šta bi ti, curice? — 
zapita odjednom kad je na pločniku smotrio dijete kako moli 
milostinju. 

Bila je to mala, kržljava djevojčica, kojoj nije bilo više od sedam, 
osam godina, obučena u prljave dronjke; na bose je nožice obula 
razderane cipele. Nastojala je da i tjelešce svoje, što joj dršće od 
studeni, prikrije nečim odrapanim, što nalikuje na mali kaput, koji je 
ona već odavno prerasla. Njeno mršavo, blijedo, bolesno lice bilo je 
okrenuto nama; bojažljivo i bez riječi gledala nas je i, s nekim 
pokornim strahom da ćemo je odbiti, pružala nam drhtavu ručicu. 
Starac sav zadršće, kad ju je opazio, i tako joj se brzo okrene da ju 
je čak i uplašio. Ona protrne i uzmakne od njega. 

— Šta je, šta ti je, djevojčice? — Šta? Prosiš? Da! evo, evo ti... 
uzmi, na! 

I on se uzvrpoljio te, dršćući posve uzbuđen, počeo po džepu 
tražiti i izvadio dva-tri srebrna novca. Ali mu se učinilo da je to malo; 
izvukao novčarku, izvadio iz nje banku, rubalj sve što je ondje bilo — 
i tutnuo novac maloj prosjakinji u ruku. 

— Krist te očuvao, mala... dijete moje! Anđeo božji bio s tobom! 

I on prekriži drhtavom rukom bijednicu nekoliko puta; ali se 
odjednom, kad je opazio da sam tu i ja i gledam ga, namršti i pođe 
brzim koracima dalje. 

— Vidiš, Vanja, ne mogu to da gledam — započeo nakon prilično 
duge srdite šutnje — kako ti mali, nedužni stvorovi dršću na ulici od 
studeni... zbog prokletih matera i otaca, ostalom, koja će mati i 
poslati dijete po takvoj strahoti ako nije i sama nesretna!... Valjda joj 
ondje u kutu sjedi i druga siročad, a ova je najstarija; i sama je 
bolesna, stara; i... Hm! Nisu kneževska djeca! Mnogo ima, Vanja, na 
svijetu nekneževske djece! Hm! 

Pošuti časak, kao da je osjetio neku nelagodu. 


— Obećao sam, vidiš, Vanja, Ani Andrejevni — započe on, malo 
se pletući i buneći — obećao sam joj — to jest, složio sam se s 
Anom Andrejevnom da uzmemo kakvu siroticu na odgoj... kakvugod, 
siromašnu i malenu, u kuću, sasvim razumiješ? Tužno je ovako 
nama starima samima, hm... ali, vidiš, Ana Andrejevna se počela 
nešto protiviti tomu. Porazgovori se, dakle, s njom, onako, znaš, 
nemoj u moje ime, nego kao da je od tebe... urazumi je... razumiješ? 
Odavno sam se nakanjivao da te to zamolim... da je nagovoriš neka 
pristane, a meni je nekako nezgodno da mnogo molim sam... ne, šta 
bi i pričali o tričarijama! Šta će meni djevojčica? | ne treba mi; tako, 
za razonodu... da čujem čiji bilo dječji glas... uostalom, da istinu 
reknem, to činim radi starice; bit će joj veselije nego sa mnom 
samim. Ali sve je to besmislica! Znaš, Vanja, ovako mi nećemo 
daleko stići; da, da uzmemo fijaker; daleko je da idemo, a Ana 
Andrejevna nas se načekala... 

Bilo je sedam i pol sati kad smo se dovezli do Ane Andrejevne. 


GLAVA XII 


Stari su se neobično voljeli. | ljubav i davna navika svezali su ih 
nerazrješivo. Ali ne samo sada, nego i prije, za najsretnijih vremena, 
Nikolaj Sergejič nije bio razgovorljiv s Anom Andrejevnom, čak je i 
gdjekada bio surov, osobito pred svijetom. Neke naravi, koje su 
nježna i fina osjećaja, katkad su tako uporite, tako u svojoj čistoći 
zaziru da se iskazuju, čak i milomu biću da iskazuju svoju nježnost, 
ne samo pred svijetom nego i nasamo; nasamo još i više; rijetko 
naklonost izbija iz njih, a izbija to žarče što je žešće i duže bilo 
susprezano. Takav je, donekle, bio i starac Ihmenjev sa svojom 
Anom Andrejevnom, dapače još od mladosti. Cijenio ju je i ljubio 
beskrajno, unatoč tomu što je bila jedino dobra žena i drugo ništa 
nije znala nego samo voljeti njega, pa se strašno zlovoljio što je opet 
ona, u svojoj bezazlenosti, bila ponekad prema njemu i 
preneoprezno otvorena. Ali od Natašina odlaska su bili nekako 
nježniji jedno prema drugomu; bolno su osjetili da su ostali sami na 
svijetu. Pa, iako se Nikolaj Sergejič djekada neobično mrštio, ipak 
njih dvoje nisu mogli bez tjeskobe i bez boli da se rastanu ni na dva 
sata. O Nataši su se nekako šutećke dogovorili da ne govore ni 


riječi, kao da je i nema na svijetu. Ana Andrejevna se nije usuđivala 
da o njoj klasno natukne nešto pred mužem, premda joj je to bilo vrlo 
teško. Odavno je već u svojem srcu oprostila Nataši. Mi smo se 
nekako sporazumjeli o tome da joj svaki put, kad dođem, donosim 
glasove o njenu milom, nezaboravljenom djetetu. 

Starica bi se razboljela kad ne bi dugo dobivala vijesti, i kad sam 
Joj dolazio s vijestima, zanimala se i za najmanju sitnicu, ispitivala 
me s grčevitom radoznalošću, »galila dušu« mojim pripovijedanjem i 
gotovo umrla od straha kad se Nataša jednom razboljela, pa joj 
zamalo nije i sama otišla. Ali to je bio skrajnji slučaj. Isprva se nije ni 
preda mnom usudila reći kako bi se željela sastati s kćerju, i gotovo 
je uvijek poslije naših razgovora, kad je več sve ispipala od mene, 
smatrala za potrebno da se nekako stisne preda mnom i da svakako 
istakne kako se ona zanima, doduše, za kćerin udes, ali je Nataša 
ipak takva prestupnica da joj se i ne može oprostiti. Ali sve je to bilo 
prividno. Događalo se da se Ana Andrejevna jadila do iznemoglosti, 
plakala, nadijevala preda mnom Nataši najmilija imena, ljuto se tužila 
na Nikolaja Sergejiča, a pred njim započinjala natucati, makar i vrlo 
oprezno, o ljudskoj bahatosti, o krutom srcu, o tom da ne znamo 
opraštati uvrede i da ni Bog neće oprostiti onima koji ne opraštaju, ali 
dalje nije ništa pred njim govorila. U takvim se časovima starac 
odmah ukrutio i mrgodio, te je namršten šutio, ili bi, odjednom, 
obično nadasve nespretno i naglas započinjao da govori o čemu 
prugom, ili je odlazio u svoju sobu, a nas ostavljao same i davao Ani 
Andrejevni priliku da sasvim izlije preda mnom svoju tugu u suzama i 
jadikovkama. Isto je tako odlazio uvijek u svoju sobu kad sam ih 
pohađao i čim se on pozdravio sa mnom, pa mi ostavljao vremena 
da Ani Andrejevni ispričam najnovije vijesti o Nataši. Tako je učinio i 
sada. 

— Prokisnuo sam — reče joj čim je stupio u sobu — idem u svoju 
sobu, a ti, Vanja, sjedi tu! Evo šta mu se zbilo u stanu. Pripovijedi joj. 
A ja ću se odmalh vratiti... 

| on ode brže, nastojeći da nas i ne gleda, kao da se stidi što nas 
sam sastavlja. U takvim zgodama, a osobito kad se vraćao, bio je 
uvijek otresit i Žučljiv i prema meni i prema Ani Andrejevnoj, čak i 
zadirljiv, kao da se sam na sebe srdio i zlovoljio zbog svoje blagosti i 
popustljivosti. 


— Eto, kakav je — reče starica, koja se u posljednje vrijeme 
okanila svakoga prenemaganja preda mnom i sviju skrovitih misli — 
uvijek je takav sa mnom; a zna da svi primjećujemo njegove 
lukavštine. Šta se preda mnom prenavlja! Zar sam ja njemu tuđa? 
Tako on i s kćerju. Ta mogao bi joj oprositi, pa možda i želi da joj 
oprosti, Bog bi ga znao. Po noći plače, i sama sam ga čula! A naoko 
je tvrdokoran. Ponos ga je zaokupio... Prijatelju, Ivane Petroviču, 
kazuj brže: kamo je odlazio? 

— Nikolaj Sergejič? Ne znam; vas sam htio da zapitam. 

— A sva sam zamrla kad je otišao. Ta bolestan je, po takvu 
vremenu, pred noć; ali mislim, sigurno je po važnu poslu; a šta bi i 
bilo važnije od onog što znate. Mislim to, ali ne smijem da zapitam. 
Ta sada ne smijem ništa da ga ispitujem. Gospode Bože, sva sam se 
ukočila, i zbog njega, i zbog nje. Otišao je, dakle, njoj, mislim; nije li 
se odlučio da joj oprosti? Ta sve je doznao, zna najnovije vijesti o 
njoj; mislim, zacijelo, da zna, ali otkuda mu stižu te vijesti, ne mogu 
da dokučim. Ljuto se jadio juče, pa i danas. A zašto šutite! Govorite, 
prijatelju šta je još ondje bilo? Kao anđela sam božjega čekala vas, 
oči sam izvratila izgledajući vas. Šta je, dakle, ostavlja li zlotvor 
Natašu? 

Odmah ispripovijedam Ani Andrejevnoj sve što sam znao. S njom 
sam bio uvijek i sasvim iskren. Rekao sam joj da će između Nataše i 
Aljoše zaista, čini se, doći do raskida i da je to ozbiljnije od njihovih 
pređašnjih nesuglasica; da mi je Nataša poslala juče pisamce, u 
kojem me moli da joj dođem večeras, u devet sati, pa zato nisam 
danas ni namjeravao pohoditi vas, nego me doveo sam Nikolaj 
Sergejič. Pripovijedio sam joj i objasnio potanko da je stanje sad 
uopće kritično; da otac Aljošin, koji se prije dvije sedmice vratio s 
puta, neće nizašto da čuje, te se strogo prihvatio Aljoše; ali 
najvažnije je da i sam Aljoša, kako se čini, nije protiv nevjeste, pa se 
čuje da se i zaljubio u nju. Nadovezao sam još da je Nataša ono 
pisamce, koliko mogu da dokučim, napisala u velikoj uzrujanosti; ona 
piše da će se večeras sve odlučiti, ali šta — ne zna se; čudno je i to 
što mi piše jučer, a određuje da joj dođem danas, i sat mi je označila: 
u devet sati. Zato i moram svakako da odem, i to što prije. 

— Idi, idi, prijatelju, svakako otiđi — uzvrckala se starica — dok 
on dođe, ispi čajić... Ah, ne donose još samovar! Matrjona! Šta ne 


nosiš samovar! Razbojnica je, a ne djevojka!... Kad se, dakle, 
napiješ čajića, smisli zgodnu izliku i otiđi. A sutra dođi svakako i sve 
mi ispripovijedaj; ali svrati se što prije, za Boga miloga! Da se nije 
dogodila još kakva nesreća! Ali šta bi i bilo gore od ovog sadašnjega! 
Ta Nikolaj Sergejič je sve već doznao. Mnogo doznajem od 
Matrjone, a ona od Agaše, a Agaša je kumče Marje Vasiljevne, koja 
je u kneževoj kući... pa znaš i sam. Strašno je srdit bio danas moj 
Nikolaj. Ja i ovo i ono, a on gotovo zaviknuo na me, ali onda kao da 
je požalio, veli: nema novaca. Kao da je zbog novaca vikao. Ta ti 
znaš naše prilike. Nakon ručka otišao da spava. Kroz pukotinu 
zavirih u njegovu sobu (ima na vratima pukotina, on i ne zna za nju), 
a on, dragan, kleči pred ćivotom i moli se Bogu. Kad sam to vidjela, 
zaklecale mi noge. Niti je čaja pio, niti je spavao, nego uzeo kapu i 
otišao. Prije pet sati je otišao. Nisam se usudila ni da zapitam: 
izderao bi se na me. Počeo je često da viče, ponajviše na Matrjonu, 
ali i na me; a kad zavikne, odmah mi se koče noge i srce mi se kida. 
Samo bi da iskali bijes, znam, da iskali, ali mi je ipak strašno. Cijeli 
sam se sat molila Bogu, kad je otišao, da bi ga bog navratio na 
dobru misao. A gdje je njeno pisamce, ded pokaži! 

Pokazao sam joj. Znao sam, Ana Andrejevna je radosno tajom 
očekivala da će se Aljoša, kojega je ona nazivala čas zlotvorom, čas 
bezosjećajnim glupim deranom, oženiti najzad Natašom i da će mu 
to dopustiti otac, knez Pjotr Aleksandrovič. Znala mi se i izlanuti, ali 
se onda opet kajala i poricala svoje riječi. Ali nizašto se ne bi usudila 
da izrekne svoje nade pred Nikolajem Sergejičem, premda je znala 
da ih starac naslućuje u nje, pa ju je često neizravno i prekoravao. 
Mislim da bi, najzad, prokleo Natašu i istrgnuo je iz srca zauvijek kad 
bi doznao da bi moglo doći do toga braka. 

Svi smo onda mislili ovako. Nadao se kćeri svom željom svojega 
srca, ali joj se nadao samoj, da se pokajala i istrgla iz srca čak i 
uspomenu na svojega Aljošu. To mu je bio jedini uvjet za oproštenje, 
koji, doduše, nije bio izrečen, ali je bio razumljiv i nesumnjiv čim ga 
pogledaš. 

— Beskarakteran je, beskarakteran deran, beskarakteran i kruta 
srca, uvijek sam to govorila — započe opet Ana Andrejevna. — Nisu 
znali ni da ga odgoje, pa je postao nekakav vjetrogonja i ostavlja je 


zbog takve ljubavi, Gospode Bože moj! Šta će biti od nje, od nje 
jadnice? I šta mu se dopalo kod one nove, čudim se! 

— Čuo sam, Ana Andrejevna — odvratim — da je ta nevjesta 
divna djevojka, pa i Natalja Nikolajevna je govorila o njoj isto tako... 

— Ne vjeruj! — prekine me starica. — Šta je na njoj divno? Vama 
piskaralima je svaka divna, neka samo suknjom vrcka. A što je 
Nataša hvali, to čini što je u nje plemenita duša. Ne može da ga 
obuzda; sve mu oprašta, a ona stradava. Koliko joj se puta već 
iznevjerio! Zlotvori kruta srca! A mene, Ivane Petroviču, naprosto 
obuzima strava. U svih je prevladao ponos. Da se barem moj smiri i 
da joj oprosti, mojoj dragoj, pa da je dovede ovamo! Da je zagrlim i 
da je pogledam! Je li omršavjela? 

— Omršavjela je, Ana Andrejevna. 

— Dragi moj! A sa mnom je nevolja, Ivane Petroviču. Proplakala 
sam svu noć i sav dan danas... ali šta! Kasnije ću ti pripovijediti! 
Koliko sam puta natucala izdaleka, zapodijevala razgovor onako na 
spretan način. A srce zamire u meni: rasrdit će se, mislim, i proklet 
će je! Prokletstvo nisam još čula od njega... pa se i bojim da je ne bi 
prokleo. Šta će onda biti? Kad otac prokune, i Bog kara. Tako ti ja 
živim, svaki dan dršćem od strave. A i za te je sramota, Ivane 
Petroviču; mislim, u našoj si kući odrastao, i svi smo te roditeljski 
milovali: i ti si smislio da je divna! Ta šta ti bi? A evo njihova Marja 
Vasiljevna govori bolje. (Zgriješila sam i pozvala je jednom na kavu 
kad je moj otišao po poslu na cijelo prijepodne.) Sve mi je potanko 
objasnila. Knez, otac Aljošin, živio je s groficom u nedopuštenom 
odnošaju. Grofica ga je, vele, odavno prekoravala što je ne uzima, a 
on je izmicao. A ta se grofica zazorno vladala, još dok joj je živio 
muž. Umro joj muž, a ona u inozemstvo; zaredali se sami Talijani i 
Francuzi, stekla nekakve barune; ondje je upecala i Petra 
Aleksandroviča. A njena pastorka, od prvoga muža, zakupnikova kći, 
međutim, rasla je, rasla. Grofica, maćuha, spiskala sve, a Katerina 
Fjodorovna dotle odrasla, a porasla i ona dva milijuna što joj je otac 
zakupnik ostavio u banci. Sada, vele, imi tri milijuna; smislio dakle 
knez: de da oženim Aljošu! (Nije loše pogodio! Neće on promašiti.) 
Onaj grof, dvorski čovjek, odličnik, sjećaš se, njihov rođak, složio se 
također; tri milijuna nisu šala. Dobro, veli, razgovorite se s tom 
groficom. Knez kazuje grofici svoju želju. Ona se brani i rukama i 


nogama: to je žena nepouzdana, vele, svadljivica! Nju već i ovdje, 
vele, ne primaju svi, a ne samo u inozemstvu. Ne, kaže ona, uzmi 
mene, a moja se pastorka neće udati za Aljošu. A djevojka, 
pastorka, gine, vele, za maćuhom; zamalo da joj se ne moli i u 
svemu je sluša. Tako je, kažu, krotka, anđeoska duša. Knez vidi o 
čemu se radi, pa veli: ne brini se, grofice. Spiskala si svoj imetak, i 
nisi sposobna da plaćaš dugove. A ako se tvoja pastorka uda za 
Aljošu, bit će par: tvoja nedužnica i moj glupanćić Aljoša; mi ćemo im 
biti gospodari i zajedno ćemo se skrbiti za njih; onda ćeš imati 
novaca. A čemu bi, veli, polazila za mene? Lukav čovjek! Framason! 
Tako je bilo prije pol godine, grofica nije mogla da se odluči, a sada 
su, vele, putovali u Varšavu, ondje je pristala. Eto, tako sam čula. 
Sve mi je to ispripovijedala Marja Vasiljevna, sve potanko, a ona je 
čula od pouzdana čovjeka. Eto dakle, šta je: novčina, milijuni, a šta ti 
veliš: divna! 

Pripovijedanje Ane Andrejevne prenerazilo me je. Sasvim se 
slagalo sa svim onim što sam nedavno čuo od samoga Aljoše. Kad 
mi je pripovijedao, junačio se da se nipošto neće oženiti zbog novca. 
Čuo sam od Aljoše i to da će mu se otac možda sam oženiti, premda 
pobija te glasove da prije vremena ne rasrdi groficu. Rekao sam već 
da je Aljoša volio oca, uživao i hvalio se njime te vjerovao u njega 
kao u proročanstvo. 

— Ta ni ona nije grofovskoga roda, ta tvoja divna! — nastavi Ana 
Andrejevna, preko svake mjere rasrđena što sam hvalio buduću 
nevjestu mladoga kneza. — A Nataša bi mu bila i bolja partija. Ona 
je zakupnikova, a Nataša iz starinskoga plemićkoga doma, visokog 
roda gospođica. Juče je moj starac (zaboravila sam da vam 
pripovijedim) otvorio svoj sandučić, okovan — znate ga? — pa mi je 
cijelo veče sjedio sučelice i razbirao stare naše povelje. Sjedi sav 
ozbiljan. Ja pletem čarapu, a i ne gledam ga, bojim se. Vidi on, 
dakle, da šutim, rasrdio se, pa me sam zovnuo i cijelo mi veče 
tumačio naše rodoslovlje. Izlazi, dakle, da smo mi, Ihmenjevi, bili 
plemići još za Ivana Vasiljeviča Groznoga, a moja je obitelj, Šumilovi, 
bila poznata još za cara Alekseja Mihajloviča, imajmo i dokumenata, 
a i spominje se i u Karamzinovoj povijesti. Tako je, dakle, prijatelju, 
vidi se da po tom nismo ni mi gori od drugih. Kad mi je starac počeo 
tumačiti, razumjela sam šta mu je na umu. I njega valjda vrijeđa što 


preziru Natašu. Jedino su nas bogatstvom nadmašili. Pa neka on, 
razbojnik taj, Pjotr Aleksandrovič, ide za bogatstvom: svi znaju da je 
on kruta, lakoumna duša. Kažu da se u Varšavi tajom zapisao među 
jezuite? Je li to istina? 

— Glupa glasina — odgovorim, i nehotice zainteresiran 
uporitošću te glasine. Ali vijest o Nikolaju Sergejiču, kako lista svoje 
povelje, bila je zanimljiva. Nikada se dotle nije hvalio svojim 
rodoslovljem. 

— Sami kruti zlotvori! — nastavi Ana Andrejevna — a šta ona, 
dragi moj, jadikuje li, plače li? Ah, vrijeme je da joj odeš! Matrjona, 
Matrjona! Razbojnik je to, a ne djevojka! Nisu li joj nažao činili? Ta 
govori, Vanja! 

Što bih joj odgovorio? Starica zaplače. Zapitam je kakva joj se još 
nevolja dogodila što mi je maloprije namjeravala pripovjediti. 

— Ah, prijatelju, malo je bilo samih nevolja, očevidno se još nije 
iskapila čaša! Sjećaš se, dragi, ili se ne sjećaš, imala sam 
medaljončić, obrubljen zlatom, načinjen za uspomenu a u njem slika 
Natašenjkina, iz djetinjstva; bilo joj je onda osam godina, anđelku 
mojemu. Još onda smo ga ja i Nikolaj Sergejič naručili od prolaznika 
slikara, ali ti si, prijatelju, vidi se, zaboravio! Dobar je bio slikar, 
naslikao ju je kao kupidona: imala je svjetlahnu kosicu, raščupanu; 
naslikao ju je u muslinskoj košuljici te joj se tjelešce nazire, i tako je 
ljepo prikazana da je se ne možeš nagledati. Molila sam slikara 
neka joj doslika krilašca, ali nije pristao. Nakon onih sam, dakle, 
strahota izvadila, prijatelju, medaljončić iz škatuljice i objesila ga na 
vrpčici na prsa, tako sam ga nosila kraj križa, a i sama sc bojim da 
moj ne bi vidio. Ta onda je odmah bio naredio da se sve njene stvari 
izbace iz kuće ili spale, pa da nas ništa ne sjeća na nju. A ja bih 
barem da joj portret gledam; gdjekada zaplačem kad ga gledam, pa 
bi Mi ipak odlanulo, a drugi put, kad ostanem sama, ne mogu da ga 
se naljubim, kao da ljubim nju samu; tepam joj slatka imena, a pred 
noć je svaki put križam. Razgovaram se s njom naglas kad ostajem 
sama, pitam je štogod i zamišljam da mi je odgovorila, i pitam opet. 
Oh, dragi, Vanja, teško je to i pripovijedati! Voljela sam, dakle, što on 
bar za medaljončić ne zna i nije primijetio; ali, odjednom, sinoć nema 
medaljona, samo se vrpčica njiše, izlizala se valjda, pa sam izgubila. 
Sva sam zamrla. Tražim; tražila sam te tražila, tražila te tražila — 


nema ga! Ni traga ni glasa! I kamo je nestao? Zacijelo sam ga, 
mislim, izgubila u postelji; sve sam prekopala — nema ga! Ako se 
otkinuo i pao kamo, možda ga je tko našao, atko bi ga i našao, nego 
on ili Matrjona? Ali na Matrjonu ne treba ni da pomislim, ona mi je od 
sve duše odana... (Matrjona, hoćeš li skoro samovar?) Tako, mislim, 
ako on nađe, šta će onda biti? Sjedim, žalostim se, pa sve placem i 
plačem, ne mogu suze da zadržim. A Nikolaj Sergejič ie sve prijazniji 
te prijazniji prema meni; gleda me i žalosti se, kao da i on zna zašto 
plačem, pa me žali. Mislim, dakle, otkud bi on znao? Nije li i zaista 
našao medaljon i izbacio kroz prozorak. Ta u ljutini je kadar da to 
učini; izbacio je, a sada se i sam žalosti — žali što je izbacio. 
Odlazila sam već i pod prozorom da tražim s Matrjonom — ništa 
nisam našla. Kao da je u vodu palo. Svu sam noć proplakala. Prvi 
put se nisam pred noć prekrižila. Oh, na zlo je to, na zlo, Ivane 
Petroviču, ne sluti na dobro; i sutradan mi se ne suše oči, plačem. 
Vas sam čekala, dragi, kao anđela božjega, da bar razgalim dušu... 

| starica gorko zaplače. 

— Ah, da, i zaboravila sam vam reći! — progovori odjednom, a 
obradovala se što se sjetila — jeste li čuli od njega za siroticu? 

— Čuo sam, Ana Andrejevna, govorio mi je kako ste smislili i 
složili se da uzmete na odgoj bijednu siroticu. Je li istina? 

— Ni mislila nisam, prijatelju, ni mislila! | nikakvu siroticu neću! 
Podsjećat će me na naš gorki udes, na našu nesreću. Neću nikoga 
osim Nataše. Jednu sam kćer imala, jedna će mi i ostati. Ali šta to 
samo znači, prijatelju, da je on smislio tu siroticu? Šta misliš ti, Ivane 
Petroviču? Je li meni za utjehu, radi mojih suza, ili da mi rođenu kćer 
sasvim izbriše iz sjećanja i da se priljubi uz tuđe dijete? Šta je putem 
govorio s vama o meni? Kakav vam se učinio — opor — srdit? Ps... 
Evo ga! Kasnije ćete reći sve, prijatelju, kasnije! Nemoj zaboraviti da 
dođeš sutra... 


GLAVA XIII 
Uđe starac. Baci radoznalo na nas pogled i kao da se nečega 


stidi, namršti se i pristupi stolu. 
— Sta je — zapita — zar se još nije mogao donijeti samovar? 


— Nosi se, prijatelju, nosi; pa evo je i donesen — uzvrckala se 
Ana Andrejevna. 

Matrjona, čim je ugledala Nikolaja Sergejiča, odmah došla sa 
samovarom, kao da je čekala njegov dolazak te onda da donese. 
Bila je to stara, prokušana, odana sluškinja, ali najsvojeglavija 
čangrizavka od sviju sluškinja na svijetu, tvrdokorne i uporite naravi. 
Nikolaja Sergejiča se bojala i pred njim je uvijek susprezala jezik. Ali 
to je potpuno nadoknađivala pred Anom Andrejevnom, prostačila joj 
na svakom koraku i pokazivala očitu namjeru da gospoduje svojoj 
gospođi, premda je u isto vrijeme od sve duše i iskreno voljela nju i 
Natašu. Tu sam Matrjonu znao još iz Ihmenjevke. 

— Hm... ta ojadno je kad prokisneš; a tu neće ni čaja da ti 
skuhaju — gunđao je starac tiho. 

Ana Andrejevna mi odmah namigne na njega. Nije on mario za to 
tajnovito namigivanje, pa iako je ovog časa nastojao da nas ne 
gleda, ipak mu se na licu moglo čitati da mi je Ana Andrejevna baš 
sada namignula na njega i da on to dobro zna. 

— Po poslu sam bio, Vanja — progovori on odjednom. — Takva 
se gadarija dogodila. Jesam li ti spominjao? Dokaza eto nema; 
potrebnih spisa nema; iskazi ne valjaju... Hm... 

Govorio je o svojoj parnici s knezom; ta se parnica još otezala, ali 
je naopako krenula po Nikolaja Sergejiča. Šutio sam, jer nisam znao 
šta bih mu odgovorio. On me pogleda sumnjičavo. 

— Pa šta! — prihvati on naglo kao da ga srdi što šutimo — što 
brže, to bolje. Nitkovom me neće stvoriti, sve ako i odluče da moram 
platiti. Uza me je moja savjest, pa neka odlučuju. Barem je to 
svršeno; dokončat će, upropastit će me... Sve ću ostaviti, pa ću otići 
u Sibiriju. 

— Bože moj, kamo bi putovao! A čemu u takvu daljinu! — nije 
Ana Andrejevna otrpjela da ne rekne. 

— A šta imam ovdje bliskog? — zapita jednostavno kao da se 
obradovao uzvratu. 

— Pa ipak... svijet... — odgovori Ana Andrejevna i pogleda me 
razjađena. 

— Kakav svijet? — zavikne on, prelazeći žarkim pogledom od 
mene na nju i natrag — kakav svijet? Otimači, klevetnici, izdajice? 


Takvih ima svuda mnogo; ne brini se, naći ćemo ih i u Sibiriji. A ako 
nećeš sa mnom da putuješ, izvoli, ostaj; ne silim te. 

— Prijatelju, Nikolaje Sergejiču! Ta s kim bih ostala kad nema 
tebe! — zavikne bijedna Ana Andrejevna. — Ta osim tebe nemam 
na svem svijetu nik... 

Zapne, zašuti i svrnu na me zaplašen pogled kao da moli za 
zaštitu i pomoć. Starac se ražestio, okomljavao se na sve; nitko mu 
se nije mogao suprotstaviti. 

— Nemojte, Ana Andrejevna — reći ću u Sibiriji nije nipošto 
tako loše kako se čini. Ako se dogodi nesreća, te uzmorate prodati 
I|Hmenjevku, nakana je Nikolaja Sergejiča čak i vrlo dobra. U Sibiriji 
se može naći valjano privatno mjesto, a onda... 

— Eto dakle, barem ti, Ivane, govoriš, kako treba. Tako sam i 
mislio. Sve ću ostaviti i otići. 

— Dakle, tomu se nisam nadala — zavikne Ana Andrejevna i 
pljesne rukama — zar i ti, Vanja, isto tako! Ta od tebe se, Ivane 
Petroviču, nisam nadala... Od nas ste, rekla bih, doživjeli jedino 
milotu, a sada... 

— Ha-ha-ha! A čemu si se nadala! Ta od čega ćemo živjeti, 
smisli! Novci su spiskani, posljednju kopjejku trošimo! Ne bi li ti da 
odem knezu Petru Aleksandroviču i da ga zamolim za oproštenje? 

Kad je starica čula za kneza, sva zadršće od straha. U ruci joj 
čajna žličica glasno zazveči o tasu. 

— | zaista — prihvati Ihmenjev, raspaljujući sam sebe pakosnom, 
upornom radošću — šta misliš, Vanja, ta i treba zbilja da mu odem! 
Čemu bih odlazio u Sibiriju? Bolje je, dakle, da se sutra uparadim, 
očešljam i zagladim; Ana Andrejevna će mi spremiti nov prsluk 
(takvoj se ličnosti i ne može drugačije!), kupit ću rukavice, za potpun 
bon-ton, i otići ću svijetlomu gospodinu: gospodine, vaša svjetlosti, 
hranitelju, oče rođeni! Oprosti i pomiluj, daj mi zalogaj kruha — žena, 
sitna djeca!... Je li tako, Ana Andrejevna? Hoćeš li tako? 

— Prijatelju... ništa neću! Rekla sam tako, od ludosti; oprosti, ako 
sam ti čime dodijala, samo nemoj vikati — izgovori ona, sve jače te 
jače dršćući od straha. 

Uvjeren sam da mu je u taj čas zebla i trnula duša kad je gledao 
suze i strah jadne svoje druge; uvjeren sam da mu je bilo kudikamo 
bolnije nego meni; ali nije mogao da se suzdrži. Tako se događa 


ponekad ljudima koji su nadasve dobri, ah su slabih živaca, pa se, 
unatoč svoj svojoj dobroti, tako zanesu da i sami uživaju u svojem 
jadu i gnjevu i nastoje da se izgovore pošto-poto, makar i vrijeđali 
drugoga, nekrivoga, najčesće svoga najbližega. Žena, npr., ponekad 
ima potrebu da se osjeća nesretnom, uvrijeđenom, makar je nitko i 
ne vrijeđa i nije se dogodila nikakva nesreća. Ima mnogo muškaraca 
koji u toj zgodi nalikuju na ženske, pa i muškaraca koji nisu slabi, u 
kojih nipošto nema mnogo ženskoga. Starac je osjećao potrebu da 
se svađa, iako ga je samoga kinjila bila ta potreba. 

Sjećam se, munula mi odmah misao: nije li on i zaista učinio prije 
toga nešto neobično, kako i sudi Ana Andrejevna! Tko zna nije li ga 
naputio Bog i nije li on zaista pošao Nataši, ali je putem preumio, ili 
mu nešto nije pošlo za rukom, izjalovilo se u njegovu naumu — kako 
se, po svoj prilici, i dogodilo — i eto se vratio kući, rasrđen i ponižen, 
pa se stidi malopređašnjih želja i čuvstava, traži na kom hi iskalio 
srdžbu zbog svoje slabosti i odabira baš one u kojih najviše 
naslućuje isto takve želje i čuvstva. Možda je onda, kad je želio da 
oprosti kćeri, upravo zamišljao zanos i radost svoje bijedne Ane 
Andrejevne, i budući da mu nije uspjelo, razumije se, ona je prva i 
stradavala zbog toga. 

Ali ga je ganuo njen utučeni lik dok je pred njim drhtala od straha. 
Kao da se zastidio svojega gnjeva pa se suspregnuo na časak. Svi 
smo šutjeli; nastojao sam da ga ne gledam. Ali dobri časak nije dugo 
potrajao. Bilo kako mu drago, morao je da se iskaže, makar buknuo, 
makar proklinjao. 

— Vidiš, Vanja — reći će odjednom — žao mi je, ne bih htio da 
govorim, ali nastalo je takvo vrijeme te moram da govorim otvoreno, 
bez začkoljica, kako i treba svaki otvoreni čovjek... razumiješ li, 
Vanja? Volim što si došao i zato hoću baš pred tobom da kažem 
glasno, pa neka i drugi čuju, da mi je dojadila napokon sva ta 
besmislica, sve te suze, udesi, nesreće. Da! Rekao sam, i učinit ću. 
Govorim o onom što je bilo prije pol godine, razumiješ, Vanja! — i 
govorim o tom sasvim iskreno, ovako otvoreno, baš zato da ne bi 
pogrešno shvatio moje riječi — nadoveže on, gledajući ražarenim 
očima mene i očito se uklanjajući zaplašenom ženinom pogledu. — 
Ponavljam: to je besmislica: ja to neću!... Mene upravo razbješnjuje 
što me svi kao glupana, kao najgorega nitkova smatraju sposobnim 


za takva podla, za takva slaba čuvstva... misle da pameću 
pomjeravam od jada... Besmislica! Odbacio sam, zaboravio sam 
nekadašnja čuvstva! Nemam nikakvih uspomena... jest! jest! jest! i 
jest! 

Skoči sa stolice i tresne pesnicom po stolu da su zazvečale čaše. 

— Nikolaje Sergejiču! Zar ne žalite Anu Andrejevnu? Pogledajte 
šta od nje činite — rekoh ja; nisam više mogao da suspregnem i 
gledao sam ga gotovo s negodovanjem. Ali time sam jedino dodao 
ulja na vatru. 

— Ne žalim! — zaviče on, zadršće i problijedi. — Ne žalim jer ni 
mene ne žale! Ne žalim, jer se u mojoj kući kuju urote protiv moje 
obrukane glave, za razuzdanu kćer, koja je zavrijedila prokletstvo i 
svaku kaznu!... 

— Prijatelju! Nikolaje Sergejiču, ne proklinji!... Što god te volja, 
samo ne proklinji kćer! — zavikne Ana Andrejevna. 

— Proklet ću je! — vikao je starac još glasnije nego prije — zato 
jer se od mene uvrijeđenoga, obrukanoga iziskuje da odem toj 
prokletnici i da je molim za oproštenje! Da, da, tako je. Time me 
muče svaki dan, obdan i obnoć, u mojem domu, suzama, uzdasima, 
glupim aluzijama! Hoće da me ražale... Gledaj, gledaj, Vanja — 
nadoveže on, vadeći brže drhtavim rukama papire iz džepa sa 
strane — evo ispisaka iz naše parnice! Po toj parnici izlazi sada da 
sam lopov, da sam varalica, da sam okrao svojega dobrotvora!... Ja 
sam obrukan, osramoćen zbog nje! Eto, eto, gledaj! gledaj!... 

I on počne iz džepa sa strane na kaputu izbacivati na stol 
svakakve spise, jedan za drugim, i nestrpljivo tražiti među njima spis 
što mi je htio pokazati; ali upravo taj spis što mu je trebao nije 
nalazio. U nestrpljivosti trgne iz džepa sve što je u njem zgrabio 
rukom, i odjednom zvekne nešto i padne na stol... Ana Andrejevna 
zacikne. Bio je to izgubljeni medaljon. 

Jedva sam i vjerovao očima. Krv suknula starcu u glavu i prelila 
mu obraze; on se trgne. Ana Andrejevna je stajala sklopljenih ruku i 
moleći ga gledala. Lice joj zasine vedrom radosnom nadom. Ta 
rumen na licu, ta zabuna starčeva pred nama... da, nije se prevarila, 
shvatila je sada gdje je nestao njen medaljon! 

Dokučila je da ga je on našao, obradovao se svojemu nalazu i, 
možda dršćući od zanosa, sakrio kod sebe od svačijih očiju; da je 


negdje sam samcat, kradom od sviju, s beskrajnom ljubavlju gledao 
lišće ljubljenoga djeteta — gledao i nije mogao da ga se nagleda; da 
se možda isto onako, kao i jadnica mati, zatvarao sam pred svima i 
razgovarao sa svojom bescjenom Natašom, smišljao njene odgovore 
i odgovarao sam na njih; a po noći, kad ga je morio jad, gušio je u 
prsima jecaje, milovao i ljubio malu sliku i nije proklinjao, nego 
zazivao oproštenje i blagoslov onoj za koju nije htio da zna i 
proklinjao je pred svima. 

— Dragi moj, pa ti je još voliš! — zavikne Ana Andrejevna; nije se 
dulje suzdržavala pred tim krutim ocem koji je još časak prije 
proklinjao njenu Natašu. 

Ali Čim je začuo njen uzvik, plane mu u očima bezumna jarost. 
Zgrabi medaljon, baci ga svom snagom o pod i počne ga bijesno 
gaziti nogom. 

— Zauvijek, zauvijek bila prokleta od mene! — hripao je i gubio 
dah — zauvijek, zauvijek! 

— Gospode Bože! — zaviče starica. — Nju, nju! Moju Natašu! 
Njeno lišće... gazi on nogama! Nogama! Tiranin! Nemilosrdni, kruti 
uznošljivac! 

Kad je bezumni starac čuo ženin jauk, prestravi se od toga što se 
dogodilo, i zastane. Zgrabi naglo medaljon s poda i poleti iz sobe, ali 
tek što je koraknuo dva koraka, sruši se na koljena, upre se rukama 
o divan pred sobom i iznemogao sagne glavu. 

Ridao je kao dijete, kao žena. Jecaji su mu stezali prsa kao da če 
da ih raskidaju. Grozoviti je starac za časak postao slabiji od djeteta. 
O, sada nije više mogao da proklinje; nije se više stidio nikoga od 
nas, nego je u grčevitom porivu ljubavi obasipao opet, pred nama, 
poljupcima portret koji je čas prije gazio nogama. Činilo se kao da 
sva nježnost, sva njegova ljubav za kćer, toliko dugo susprezana, 
nastoji sada da provali nesuzdrživom snagom i snagom poriva 
razbija cijelo njegovo biće. 

— Oprosti joj, oprosti! — uzviknula je Ana Andrejevna ridajući, pa 
se savila nada nj i grlila ga. — Vrati je, dragi, u roditeljsku kuću, i 
sam će ti Bog o sudnjem danu nagraditi tvoju blagost i milosrđe!... 

— Neću, neću! Nizašto, nikada! — uzviknuo je on hrapavim 
glasom koji mu se gušio. — Nikada! Nikada! 


GLAVA XIV 


Došao sam Nataši već kasno, u deset sati. Stanovala je tada na 
Fontanki, kod Semjonovskoga mosta, u prljavoj kućerini trgovca 
Kolotuškina, na četvrtom katu. Prvo vrijeme kad je otišla od kuće 
stanovali su ona i Aljoša u krasnu stanu, malenu, ali lijepu i udobnu, 
na trećem katu, na Litejnoj. Ali nabrzo presahnuše mladomu knezu 
sredstva. Učiteljem glazbe nije postao nego je počeo posuđivati i 
zadužio se silno. Novce je trošio na ukrašivanje stana, na darove 
Nataši, koja se bunila protiv njegove rasipnosti, korila ga, a gdjekad i 
plakala. Osjetljivi, pronicava srca Aljoša, koji je ponekad po cijelu 
sedmicu slatko smišljao kako če joj što pokloniti i kako če ona primiti 
dar, koji je od toga stvarao sebi prave blagdane i s oduševljenjem mi 
javljao unaprijed svoje nade i sanje, zapadao je u sjetu od njenih 
pokuda i suza, tako da sam ga i žalio, a onda su zbog darova 
nastajali među njima prijekori, ogorčenost i svađe. Osim toga je 
Aljoša mnogo novaca trošio kradom od Nataše; povodio se za 
drugovima, i iznevjeravao se njoj; odlazio je različitim Josefinama i 
Minama; a zapravo ju je ipak ludo volio. Volio ju je nekako s mukom; 
često mi je dolazio zbunjen i nujan te mi govorio da nije vrijedan ni 
maloga prsta svoje Nataše, da je grub i pakostan, da je nije kadar 
razumjeti i da nije dostojan njene ljubavi. Imao je donekle pravo; bili 
su posve različiti; njemu se činilo pred njom da je dijete, a ona ga je 
uvijek i smatrala za dijete. U suzama se kajao preda mnom za svoje 
poznanstvo s Josefinom, ali u isti me čas molio neka to ne kazujem 
Nataši; a kad joj je nakon svih tih očitovanja, bojažljiv i drhtav, 
odlazio sa mnom (svakako sa mnom, uvjeravajući me, da se, nakon 
svojega prestupka, čak boji pogledati je i da ga ja jedini mogu 
pomoći), Nataša je, čim bi ga pogledala već znala šta je. Bila je vrlo 
ljubomorna, a uvijek mu je, ne razumijem kako, opraštala svaku 
vjetrogonjost. Obično se zbivalo ovako: Aljoša ulazi sa mnom, 
bojažljivo joj progovara, bojažljivom joj nježnošću gleda u oči. Ona 
pogađa odmah da je nešto skrivio, ali se ničim ne odaje, nikada ne 
zapodijeva prva razgovor o tom, ništa ne ispituje, nego, naprotiv, 
odmah ga još i jače miluje, postaje nježnijom, veselijom — a to nije 
bila nikakva njena igrarija ni promišljena lukavština. Nije; to se 
krasno stvorenje nekako beskrajno naslađivalo da oprašta i da se 


smiljava; kao da je osjećala neku osobitu, profinjenu milotu u tom 
opraštanju Aljoši. Istina, onda se još radilo jedino o Josefinama. Kad 
bi Aljoša vidio kako je blaga i kako oprašta, nije mogao da istraje 
nego je i sam ispovijedao sve, bez ikakva ispitivanja — da mu srce 
odlane i »da bude kao i prije«,y govorio je. Kad bi mu oprostila, 
oduševljavao se, gdjekada je i plakao od radosti i ganuća, ljubio je 
grlio. Onda se odmah razveseljavao i s djetinjastom iskrenošću 
započinjao da joj pripovijeda svaku sitnicu o svojim pustolovinama s 
Josefinom, smijao se, grohotao, blagosiljao i slavio Natašu, pa se 
veče završavalo sretno i veselo. Kad su mu najzad nestali novci, 
počeo je prodavati stvari. Na Natašino navaljivanje uzeli su na 
Fontanki malen, ali jeftin stan. Stvari su se i dalje prodavale; Nataša 
je prodala čak i svoje haljine te počela tražiti posao; kad je to doznao 
Aljoša, nije bilo kraja njegovu očaju; proklinjao je sebe, vikao da 
prezire sam sebe, a zapravo nije ničim popravio prilike. U ovaj je čas 
bilo nestalo čak i tih posljednjih sredstava; preostao je samo još rad, 
ali plaća je za rad bila sasvim kukavna. 

Odmah s početka, dok je Aljoša stanovao kod oca, žestoko se 
svadio s njim zbog toga. Tadašnja namjera kneževa da oženi sina 
Katerinom Fjodorovnom Filimonovom, grofičinom pastorkom, bila je 
tek u projektu, ali se tvrdokorno držao tog projekta; vodio je Aljošu 
budućoj nevjesti, nagovarao ga neka nastoji da joj se svidi, navraćao 
ga i strogošću i dokazivanjem; ali mu je grofica pomrsila račune. 
Onda poče i otac kroz prste gledati sinovu vezu s Natašom, pa je 
sve prepuštao vremenu i nadao se, znajući kako je Aljoša vjetrenjast 
i lakouman, da će ga brzo proći ljubav. A da bi mogao uzeti Natašu, 
o tome knez sve do posljednjeg trenutka nije vodio računa. Što se, 
pak, tiče ljubavnoga para, oni su odgađali ženidbu dok se formalno 
ne pomire s ocem i dok se uopće ne promijene prilike. Uostalom, 
Nataša očevidno nije htjela da o tom zapodijeva razgovor. Aljoša mi 
se tajom izbrbljao, kao da se njegov otac malko i veseli toj zgodi: 
njemu je u svemu tome godilo Ihmenjevljevo poniženje. Ali za izliku 
je i dalje pokazivao sinu svoje nezadovoljstvo: smanjio mu je i onako 
već malu alimentaciju (izvanredno mu je bio škrt) i prijetio mu se da 
će mu oduzeti sve; ali nabrzo je otputovao u Poljsku za groficom, 
koja je ondje imala poslova, i nije odustajao od svojega projekta o 
ženidbi, Aljoša je doduše bio još premlad za ženidbu, ali mlada je 


bila nadasve bogata i ta se prilika nije mogla propustiti. Knez je 
napokon i postigao svrhu. Stigoše nam glasovi da se posao sa 
ženidbom najzad valjano uputio. U to vrijeme, što ga opisujem, knez 
se baš bio vratio u Petrograd. Sina je primio prijazno, ali se nemilo 
začudio uporitosti njegove veze s Natašom. Poče sumnjati, plašiti 
se. Strogo i odrješito zaište da se rastanu; ali nabrzo se dosjeti 
mnogo boljem sredstvu i odvede Aljošu grofici. Pastorka joj je bila 
gotovo krasotica, moglo bi se reći još djevojče, ali rijetko dobra srca, 
vedre, neokaljane duše, vesela, umna, nježna. Knez je računao da 
je ovo pol godine djelovalo ipak, da Nataša nema više za njegova 
sina čar novosti i da će on sada već drugačijim očima gledati svoju 
buduću nevjestu nego što ju je gledao prije pol godine. Pogodio je 
samo donekle... Aljoša se zaista zanio. Dometnut ću još da je otac 
odjednom postao neobično prijazan prema sinu — premda mu ipak 
nije davao novaca. Aljoša je osjećao da se pod tom prijaznošću krije 
neoboriva, nepromjenjiva odluka te se žalostio — ali nije toliko koliko 
bi se žalostio da nije svaki dan viđao Katerinu Fjodorovnu. Znao sam 
da se već peti dan ne javlja Nataši. Kad sam od Ihmenjevih išao njoj, 
zabrinut sam smišljao šta li mi ona želi reći. Još iz daljine sam 
razabrao u njenu prozoru svjetlost. Odavno smo već bili ugovorili da 
će postavljati svijeću u prozor kad vruće i svakako želi da se sastane 
sa mnom, pa ako slučajno prođem onuda (što mi se događalo skoro 
svaku večer), mogao sam ipak po neobičnom svjetlu u prozoru 
pogoditi da me čeka i da sam joj potreban. U posljednje je vrijeme 
često postavljala svijeću... 


GLAVA XV 


Zatekao sam Natašu samu. Polako je hodala gore-dolje po sobi, 
ruku skrštenih na prsima, posve zamišljena. Samovar se gasio na 
stolu, odavno me je već čekao. Šuteći i smješkajući se, pružila mi je 
ruku. U smiješku joj je bilo nešto stradalačko, nježno, strpljivo. Njene 
modre, jasne oči kao da su joj okrupnjele, kosa kao da joj je gušća 
— sve mi se to činilo zbog toga što je bila mršava i bolesna. 

— A ja sam mislila da i nećeš doći — reče ona, pružajući mi ruku 
— htjela sam čak i Mavru da pošaljem tebi i da se raspitam; mislila 
sam, nisi li se opet razbolio? 


— Nisam, nisam se razbolio, nego sam bio spriječen. Odmah ću 
ti pripovjediti. Ali šta je tebi, Nataša? Šta se dogodilo? 

— Ništa se nije dogodilo — odgovori Nataša kao u čudu. — A šta 
je? 

— Ta pisala si... juče si mi pisala da dođem, i još si mi redila sat, 
da ne dođem ni ranije ni kasnije; to nekako nije kao obično. 

— Ah da! To sam jučer očekivala njega. 

— Zar još nije dolazio? 

— Nije. Mislila sam, dakle, ako ne dođe, morat ču s tobom da se 
razgovaram — nadoveže Nataša, pošto je pošutjela. 

— A jesi li ga večeras očekivala? 

— Nisam, nisam ga očekivala; naveče je on ondje. 

— Pa šta misliš, Nataša, neće nikada više ni doći? 

— Dakako da če doci — odgovori ona i pogleda me nekako 
ozbiljno. 

Nije joj bila po volji brzina mojih pitanja. Zašutimo te smo i dalje 
koračali po sobi. 

— Cijelo vrijeme sam te čekala, Vanja — opet če ona i nasmiješi 
se — a znaš li šta sam radila? Koračala sam tu gore i dolje i govorila 
naizust stihove; sjećaš se — praporčić, zimska cesta: »vri na 
hrastovom stolu samovar već«... nekada smo zajedno čitali: 


Već se mećava stišala, sinuo put, 
Gleda noć milijunima očiju mutnih... 


— A onda: 


Čas pričujavam glasa strasnoga poj 
| praporčić s milenim zveketom: 
»Aoh, doći će, doći miljenik moj, 

Da otpočine na srcu momi 
Ta kod mene je život! Zora čim 
Zasijucka pred prozorom ledenim, 

Vri na hrastovom stolu samovar već, 

A pucketa i ugo obasjava peć, 
| krevetac za zastorom šarenim«... 


— Lijepo li je to! Bolnih li stihova, Vanja! | kako je fantastična ta 
slika, kako se razliježe. Samo je platno i tek je označen uzorak — pa 
ti vezi što te volja. Dva su osjećaja: prvotni i posljednji. Taj samovar, 
taj katunski zastor — sve je nekako rođeno... To je kao u purgarskim 
kućicama u našem kotarskom gradiću; kao da vidim i tu kuću: nova 
je, brvnara, još nije pokrivena daskama... A onda druga slika: 


Čas tog istog glasa pričujavam poj 
| praporčiće što tužno bruje: 
»Sve ja zebem, prijaško da ne dođe moj, 
Da me zagrli i pomiluje! 

Kakav život je moj! — I tjesnoća i tama, 
Dozlogrdjela soba, kroz prozore vije... 
Ispred prozora trešnja je samcata sama, 
Al osušila ona se možda još prije. 
Jadan život! Izblijedio zastor šareni, 
Ja se bolesna vrzem, ne odlazim svojti, 
Nemam miloga — ni od koga pokude meni... 

Samo starica gunđa« 


— »Ja se bolesna vrzem«... kako je tu lijepo spomenuta 
»bolesnical« »Ni od koga pokude meni« — kolika je nježnost, 
maženje u tom stihu i boli od uspomena, i još boli koje si sam 
izazivao i uživaš u njima... Bože mili, kako je to lijepo! Kako se to 
zbiljski zbiva! 

Nataša zašuti, kao da joj se steže grlo a ona se brani. 

— Dragi moj, Vanja! — reče ona časak kasnije i zašuti opet, kao 
da je i sama zaboravila što je htjela da kaže, ili kao da je kazala 
samo tako, bez ikakve misli, od nekoga nenadanoga osjećaja. 

Međutim smo se neprestano šetali po sobi. Pred ikonom je 
gorjelo kandilo. U posljednje je vrijeme Nataša postajala sve 
pobožnijom te pobožnijom, a nije voljela da joj se o tom zapodijeva 
razgovor. 

— Je li sutra svetac? — upitam — kod tebe gori kandilo. 

— N€, nije svetac... ali sjedni, Vanja, zacijelo si se umorio. Hoćeš 
li čaja? Valjda još nisi pio? 


— Pa da sjednemo, Nataša. Čaja sam pio. 

— Aotkud ti sada? 

— Od njih. — Tako smo ona i ja nazivali svagda rođeni dom. 

— Od njih? Kako si se našao tamo? Jesi li im se sam svratio? 
Jesu li te zvali?... 

Obasipala me pitanjima. Lice joj je od uzbuđenja problijedio još 
jače. Ispripovijedio sam joj potanko sastanak sa starcem, razgovor s 
majkom, prizor s medaljonom — ispripovijedo joj potanko i sa svim 
nijansama. Nisam nikada ništa krio od nje. Slušala me pomamno i 
gutala svaku moju riječ. Suze joj se zablistale u očima. Neobično ju 
je uzbudio prizor s medaljonom. 

— Stani, stani, Vanja — odgovorila mi i često prekidala 
pripovijedanje — govori podrobnije, sve, sve štogod možeš 
podrobnije; ne pripovijedaš podrobno kako bi trebalo!... 

Ponovio sam joj i po drugi i po treći put i svaki sam čas 
odgovarao na neprestana njena pitanja o potankostima. 

— I zaista misliš da je bio pošao k meni? 

— Ne znam, Nataša, pa i ne znam da rasudim. Da tuguje za 
tobom i da te ljubi, to je jasno; ali da je pošao k tebi, to... to... 

— I ljubio je medaljon? — prekine ga Nataša — a što je govorio 
dok ga je ljubio? 

— Bez veze, sve same uzvike; nadijevao ti je najnježnija imena, 
zvao te... 


— Zvao? 

— Da. 

Ona zaplače tiho. 

— Jadnici! — reče. — Nije ni čudo ako sve zna — nadoveže 
malo pošutjevši. — | o Aljošinu ocu ima on još kakvih vijesti. 


— Nataša — rekoh joj bojažljivo — idemo njima!... 

— Kada? — zapita ona, pa problijedi i gotovo se pridigne s 
naslonjača. Mislila je da je zovem odmah. 

— Nemoj, Vanja — nadoveže, položi mi obje ruke na ramena i 
tužno se nasmiješi — nemoj, dragi; to je tebi svakidašnji razgovor, 
ali... bolje da ne govoriš o tom. 

— Zar se, dakle, nikada, nikada neće svršiti taj užasni razdor! — 
uzviknem ja žalostan. — Zar si toliko ponosna, pa nećeš prva da 
pristupiš. On će za tobom, ali ti moraš prva koraknuti. Možda tvoj 


otac jedino to očekuje da ti oprosti... On ti je otac; ti si ga uvrijedila! 
Pazi na njegov ponos: prav je, prirodan je! Ti to moraš učiniti. 
Pokušaj, a on će ti oprostiti bez ikakvih uvjeta. 

— Bez uvjeta! Ne može biti; i nemoj me, Vanja, prekoravati 
nizašto. O tom sam i dane i noći mislila i mislim. Otkad sam ih 
ostavila, nije možda bilo dana da nisam mislila na to. A i koliko smo 
puta ja i ti govorili o tom! Ta i sam znaš da se to ne može! 

— Pokušaj! 

— Neću, prijatelju moj, ne mogu. Ako i pokušam, još ću ga ljuće 
razjariti protiv sebe. Što je nepovratno, ne može se vratiti, a znaš li 
šta se tu zapravo ne može vratiti? Ne mogu se vratiti oni djetinji, 
sretni dani, što sam ih proživjela s njima. Sve da mi otac i oprosti, 
ipak me ne bi poznao sada. On je volio još djevojčicu, veliko dijete. 
Uživao je u mojoj prostodušnosti; kad me je milovao, gladio me po 
glavi isto onako kao kad sam bila djevojčica od sedam godina, pa 
sam mu sjedila na koljenima i pjevala mu svoje dječje pjesmice. Od 
mojih malih nogu sve do posljednjega dana dolazio je mojoj postelji i 
križao me prije spavanja. Mjesec dana prije naše nesreće kupio mi je 
naušnice, kradom od mene (a ja sam sve doznala), radovao se kao 
dijete, zamišljajući kako ću se obradovati daru te se užasno rasrdio 
na sve i na mene prvu, kad je od mene same doznao da sam već 
odavno znala da su te naušnice kupljene. Tri dana prije mojega 
odlaska primijetio je da sam tužna, pa se odmah i on rastužio i 
gotovo se razbolio — pa šta misliš? — Da me razveseli, smislio i 
kupio mi kartu za kazalište!... Bogami, time je htio da me izliječi! 
Velim ti opet, znao je i volio je djevojčicu, a nije htio da misli na to da 
ću i ja jednom postati ženom... To mu nije ni na pamet padalo. A 
sada, da se vratim kući, ne bi me on ni prepoznao. Ako mi i oprosti, 
koga će sresti sada? Ja nisam više ona, nisam više dijete, mnogo 
sam proživjela. Ako mu i ugodim, — ipak će uzdisati za 
nekadašnjom srećom, jaditi se što nisam nipošto ona koja sam bila 
dok me je još volio kao dijete; a staro se uvijek čini ljepšim! Sjećaš 
ga se s bolju! Oh, kako je lijepo što je prošlo, Vanja! — kliknula 
Nataša, pa se zanijela i sama sebe prekinula tim uzvikom što joj se 
oteo iz srca. 

— Sve je to istina što govoriš, Nataša — rekoh. — Treba, dakle, 
da te sada iznova upozna i zavoli. A glavno je: da te upozna. Pa šta? 


| zavoljet će te on. Zar misliš da on nije kadar da te upozna i zavoli, 
on, on, takvo srce! 

— Oh, Vanja, nemoj biti nepravedan! | šta bi osobito razumijevao 
u meni? Nisam o tome govorila. Vidiš, šta je još: očeva je ljubav 
također ljubomorna. Vrijeđa ga što se sve to s Alpšom započelo i 
odlučilo bez njega, a on nije znao, nije opazio. Zna da nije to ni 
slutio, pa toj mojoj »nezahvalnoj« tajnovitosti upravo i pripisuje 
nesretne posljedice naše ljubavi, moj bijeg. Nisam mu došla od 
prvoga početka, nisam mu onda ispovjedila svaki treptaj moga srca 
od samoga početka moje ljubavi; naprotiv, sve sam zatajila u sebi, 
krila od njega, a uvjeravam te, Vanja, to je njemu na dnu srca još 
teže, uvredljivije nego što su i same posljedice ljubavi — što sam 
otišla od njih i cijela se predala ljubavniku. Sve da on mene sada, 
recimo, dočeka kao otac, žarko i prijazno, ipak bi preostala klica 
razmirice. Sutradan, prekosutradan, opet bi se pojavila ogorčenost, 
sumnje, prijekori. A uz to, neće mi oprostiti bez ikakvih uvjeta, ja ču, 
recimo, kazati, pa i od svega ču srca kazati da razumijem kako sam 
ga uvrijedila, koliko sam mu skrivila. Pa makar me i boljelo, ako on 
ne bude htio razumjeti koliko je mene samu stajala ta sreća s 
Aljošom, koliko sam prestradala, ipak ću prigušiti bol, sve ću 
pretrpjeti — ali njemu će i to biti premalo. Zaiskat će od mene 
nemoguću naknadu: zaiskat će da prokunem svoju prošlost, da 
prokunem Aljošu i da se pokajem zbog ljubavi prema njemu. Poželjet 
će ono što ne može da bude — da se vrati što je prošlo i da se iz 
našega života izbriše posljednju polovinu godine. Ali neću proklinjati 
nikoga, ne mogu se pokajati... Tako se zbilo, tako se dogodilo... Ne, 
Vanja, sada ne mogu. Nije još došlo vrijeme. 

— A kad će doći vrijeme? 

— Ne znam... Treba da kakogod steknemo opet stradanjem našu 
buduću sreću; da je kupimo kakvim novim mukama. Stradanjem se 
sve raščišćava... Oh, Vanja, koliko ima u životu boli! 

Zašutim i turobno se u nju zagledam. 

— Šta me tako gledaš, Aljoša, da reknem, Vanja? — zareče se 
ona i nasmiješi se svojoj zabuni. 

— Gledam sada tvoj smiješak, Nataša. Otkuda ti sad on? Nisi 
prije imala takav smiješak. 

— Ašta je u mojem smiješku? 


— Pređašnje djetinje prostodušnosti nema, doduše, u njem... Ali 
kad se smješkaš, kao da te u isti mah nešto silno zaboljelo u srcu. 
Evo izmršavila si, Nataša, a kosa kao da ti je gušća... Kakva ti je to 
haljina? Je li sašivena još kod njih? 

— Kako me ti voliš, Vanja — odgovori Nataša i prijazno me 
pogleda. — Pa, ati, šta radiš sada? Kako tvoji poslovi? 

— Nisu se promijenili; pišem roman; ali teško je, ne ide mi. 
Nadahnuće mi je presahnulo. Moglo bi se valjda napisati na brzu 
ruku i bilo bi zanimljivo; ali mi je žao da upropastim lijepu ideju. To mi 
je jedna od najmilijih ideja. A o roku treba da uđe u časopis. Čak i 
mislim da se okanim romana pa da brže smislim pripovijest, da bude 
štogod lagašno i dražesno i bez ikakva mračnoga pravca... To 
nipošto... Treba da se svi vesele i raduju!... 

— Bijedan si ti poslenik! A šta Smith?? 

— Pa Smith je umro. 

— Nije ti se javljao? Ozbiljno ti govorim, Vanja: bolestan si, živci 
su ti rastrojeni, obuzimaju te sve neke takve sanjarije. Kad si mi 
pripovijedao da si najmio taj stan, sve sam to primijetila na tebi. Stan 
ti je vlažan, loš? 

— Da! Još mi se nešto večeras dogodilo... Ali pripovijedat ću ti 
kasnije. 

Nataša me nije više slušala nego je sjedila posve zamišljena. 

— Ne razumijem kako sam tada mogla otići od njih; bila sam u 
vrućici — izgovori ona napokon, a gledala me pogledom koji nije 
očekivao odgovora. 

Da sam joj u taj čas progovorio, ne bi me čula. 

— Vanja — reći će, tek da se čuje — pozvala sam te po poslu. 

— Šta je? 

— Rastajem se s njim. 

— Jesi li se rastala ili se rastaješ? 

— Treba da se završi taj život. Zato sam te i pozvala da ti 
iskažem sve, sve što se zgrnulo sada i što sam ti krila dosad. — 
Uvijek je ovako započinjala sa mnom, kadgod mi je povjeravala 
svoje tajne naume, i gotovo uvijek se pokazalo da sam već odavno 
doznao sve te tajne od nje same. 

— Ah, Nataša, to sam od tebe čuo tisuću puta! Dakako, ne 
možete živjeti zajedno; vaša je veza nekako čudna, među vama 


nema ničega zajedničkoga. Ali... hoće li tvoje sile doseći? 

— Prije sam jedino namjeravala, Vanja, ali sada sam se čvrsto 
odlučila. Volim ga beskrajno, a izlazi zapravo da sam mu ja najveći 
neprijatelj; ja mu upropašćujem budućnost. Treba da ga oslobodim. 
Uzeti me ne može, ne može da se usprotivi ocu. Ja i neću da ga 
vežem. Pa zato i volim što se zaljubio u udavaču koju udaju za 
njega. Lakše će mu biti da se rastane sa mnom. Ja to moram! To mi 
je dužnost... Ako ga volim, moram sve žrtvovati njemu, moram mu 
dokazati svoju ljubav, to mi je dužnost... Zar nije istina? 

— Ta ti ga nećeš nagovoriti. 

— I neću ga nagovarati. Bit ću s njim kakva sam i bila, sve ako 
uđe ovoga časa. Ali moram naći načina da mu lako bude ostaviti me 
bez grižnje savjesti. — To mene muči, Vanja, pomozi mi! Ne bi li mi 
savjetovao štogod? 

— Jedini je način — rekoh — da ga sasvim zaboraviš i da zavoliš 
drugoga. Ali teško da će taj način valjati. Ta ti znaš njegov karakter? 
Evo ti pet dana ne dolazi. Zamisli da te je zauvijek ostavio; treba 
samo da mu napišeš da ga ostavljaš, i odmah će ti dotrčati. 

— Zašto ti njega, Vanja, ne voliš? 

— Ja? 

— Da, ti, ti! Ti si mu neprijatelj, javni i tajni! Ti ne možeš bez 
osjetljivosti govoriti o njemu. Tisuću sam puta zamijetila da ti je 
najveća slast ponizivati ga i ocrnjivati! Upravo ocrnjivati, govorim 
istinu! 

— I tisuću si mi puta već to rekla. Nemoj, Nataša; okanimo se 
toga razgovora! 

— Htjela bih se preseliti u drugi stan— progovori ona, opet malo 
pošutjevši. — Ali ne srdi se, Vanja... 

— Pa šta je, on će ti doći i u drugi stan, a ja se, bogami, ne 
srdim. 

— Ljubav je jaka; nova ljubav može da ga zadrži. Ako se i vrati 
meni, vratit će mi se samo na časak; šta misliš? 

— Ne znam, Nataša, on je posve drugačiji od drugih, on hoće i 
onu da uzme i tebe da voli. On nekako može sve to ujedanput da 
čini. 

— Kad bih pouzdano znala da je on voli, odlučila bih se... Vanja! 
Ne taji mi ništa! Znaš li ti štogod što nećeš da mi kažeš, ili ne znaš? 


Gledala me nemirnim, ispitljivim pogledom. 

— Ne znam ništa, prijateljice moja, zadajem ti časnu riječ; tebi 
sam uvijek bio iskren. Uostalom, evo šta još mislim: možda on i nije 
nipošto u grofičinu pastorku zaljubljen tako ludo kako mi mislimo. 
Tako, zanio se... 

— Misliš li, Vanja? Bože moj, kad bih to pouzdano znala! Oh, 
tako bih voljela da ga vidim ovog časa, da ga samo pogledam. Na 
licu bih mu sve pročitala! A njega nema! Nema ga! 

— Ta zar ga očekuješ, Nataša? 

— Ne očekujem; on je kod nje; znam; slala sam da doznam. Da 
mi ju je samo vidjeti... Slušaj, Vanja, reći ću ti besmislicu, ali zar je 
nikako ne bih mogla vidjeti, nigdje se sastati s njom? Šta misliš? 

Čekala je nemirno šta ću joj reći. 

— Vidjeti je možeš. Ali samo vidjeti — premalo je. 

— Dovoljno bi mi bilo da je samo vidim, pa bih već i sama 
pogodila. Slušaj: ta ja sam oglupavila; šetam se i šetam ovuda, sve 
sama te sama — i neprestano mislim; misli su mi kao vihor; teško mi 
je! | smislila sam, Vanja, ne bi li se ti mogao upoznati s njom? Ta 
grofica je (sam si pripovijedao onda) — hvalila tvoj roman; ta ti 
odlaziš ponekad na večeri knezu R..a ona dolazi onamo. Načini 
nekako da te ondje njoj predstavi. A mogao bi te valjda i Aljoša 
upoznati s njom. Ti bi mi, dakle, sve ispripovijedio o njoj. 

— Nataša, prijateljice moja, kasnije ćemo o tom. Nego znaš: zar 
ozbiljno misliš da ćeš imati snage za rastanak? Pogledaj sada sebe, 
zar si ti mirna? 

— Do-se-ći će! — odgovori Nataša, tek da se čuje. — Sve za 
njega! Sav život moj za njega. Ali znaš, Vanja, ne mogu da otrpim 
što je on kod nje, što me je zaboravio i sjedi uz nju, pripovijeda, 
smije se, sjećaš se, kao što je ovdje znao da sjedi... Gleda joj ravno 
u oči; uvijek on tako gleda — i ne pada mu sada na pamet da sam ja 
evo ovdje... s tobom. 

Nije završila, nego me očajno pogledala. 

— A kako to, Nataša, još si maloprije, tek maloprije si govorila... 

— Rastajmo se svi, ama svi! — prekine me ona, a pogled joj se 
iskrio. — | sama ću mu to blagosloviti. Ali teško mi je, Vanja, kolika je 
to muka! |I sama ne razumijem sebe; po pameti je ovako, a u zbilji 
onako! | šta će da bude od mene? 


— Nemoj, nemoj, Nataša, umiri se! 

— | evo već pet dana, svaki sat, svaki čas... | u snu, i kad 
spavam — sve o njemu, o njemu! Znaš, Vanja, hajdemo onamo, 
otprati me! 

— Nemoj, Nataša! 

— Ta idemo! Tebe sam jedino i čekala, Vanja! Već tri dana mislim 
na to. O tom sam ti poslu i pisala... Moraš me otpratiti; ne smiješ mi 
odbiti to... Čekala sam te... tri dana... Danas je ondje večer... on je 
ondje... idemo! 

Bila je kao u bunilu. U predsoblju se začula buka; Mavra kao da 
se prepire s nekim. 

— Stani, Nataša, tko je to? — zapitam ja — slušaj! 

Nataša osluhnu nepovjerljivo se smješkajući i iznenada neobično 
problijedi. 

— Bože moj! Tko je tamo? — izgovori jedva čujno. 

Htjede me zadržati, ali ja iziđem u predsoblje Mavri. I zaista! Bio 
je Aljoša. Nešto je ispitivao Mavru; ona ga isprva nije puštala. 

— Otkud si došao ovakav? — govorila je, kao da ona tu 
gospodari. — Šta je? Kuda si lunjao? Ta odlazi, odlazi! A mene 
nećeš podmazati! Odlazi; šta to veliš? 

— Nikoga se ne bojim! Ući ću! — govorio je Aljoša, ali se ipak 
malo zbunio. 

— Ta odlazi! Šta si toliko navalio! 

— | otići ću! A! I vi ste ovdje! — reče on kad me ja spazio — 
lijepo je što ste i vi ovdje! Pa, evo i mene; vidite; ali kako bih sada... 

— Pa uđite naprosto — odgovorim ja — šta se bojite? 

— Ničega se ne bojim, uvjeravam vas, jer, tako mi boga, ništa joj 
nisam skrivio. Mislite da sam skrivio? Vidjet ćete, dakle, odmah ću 
se opravdati. Nataša, smijem li unutra? — zavikne s nekom 
namještenom smionošću i stane pred zatvorenim vratima. 

Nitko nije odgovarao. 

— Šta je to? — zapita on zbunjen. 

— Nije ništa, maloprije je bila ondje — odgovorim — osim ako je 
štogod... 

Aljoša otvori oprezno vrata i bojažljivo šine očima po sobi. Nije 
nikoga bilo. 


Odjednom je osmotri u kutu, između ormara i prozora. Stajala je 
ondje, kao da se sakrila, ni živa ni mrtva. Kad se sjetim toga, ni sada 
se ne mogu suspreći da se ne osmjehnem. Aljoša joj priđe tiho, 
oprezno. 

— Nataša, šta ti? Zdravo, Nataša — oslovi je bojažljivo, gledajući 
je nekako zaplašen. 

— Pa šta je... nije ništa! — odgovori ona strahovito zbunjena, kao 
da je baš ona kriva. — Bi li... čaja? 

— Slušaj, Nataša... — govorio je Aljoša sasvim smeten. — 
Možda si uvjerena da sam ja kriv... Ali ja nisam kriv; nipošto nisam 
kriv! Evo vidiš, odmah ću ti pripovjediti. 

— A čemu to? — prošapće Nataša — ne, ne, nemoj... bolje daj 
mi ruku i... svršeno je... kao i uvijek... — | ona iziđe iz kuta; na 
obrazima joj se počela javljati rumen. 

Gledala je u zemlju kao da se boji pogledati Aljošu. 

— O bože moj! — klikne on u zanosu — da sam kriv ne bih se 
nakon toga usudio valjda ni da je pogledam! Pogledajte, pogledajte! 
— vikao je, obraćajući se meni — evo ona me smatra za kriva; sve 
je protiv mene, sva je providnost protiv mene! Pet dana ne dolazim! 
Pronose se glasovi da sam kod nevjeste — i šta je? Ona mi već 
oprašta! Ona mi već veli: »Daj ruku i svršeno je!l« Nataša, golube 
moj, anđele moj! Ta nisam kriv, i znaj to! Ja nisam kriv ni ovolicko! 
Naprotiv! Naprotiv! 

— Ali... ali si sada ondje... Tebe su sada onamo pozvali... Otkud 
si dakle ovdje? Ko... koliko je sati? 

— Deset i pol! | bio sam ondje... Ali sam rekao da sam bolestan, 
pa sam otišao, i to je prvi, prvi put za tih pet dana da sam slobodan, 
da sam im se mogao oteti i doći tebi, Nataša. To jest, mogao sam i 
prije doći, ali namjerno nisam dolazio! A zašto? Odmah ćeš doznati, 
objasnit ću ti: zato sam i došao da ti objasnim; samo, tako mi boga, 
nisam ti sada ništa kriv, ništa! Ništa! 

Nataša digne glavu i pogleda ga... Ali njegov pogled, kojim je 
uzvratio, sijao je takvom istinitošću, lice mu je bilo tako radosno, tako 
pošteno, tako veselo da se nije moglo ne vjerovati mu. Mislio sam da 
će oni zaciknuti i poletjeti jedno drugome u zagrljaj, kao što je već i 
prije bivalo nekoliko puta kod takvih mirenja. Ali Nataša, kao da ju je 
pridavila sreća, spustila glavu na grudi i odjednom... tiho zaplakala... 


Sada Aljoša nije više mogao da izdrži. Poletio joj pred noge. — 
Ljubio joj je ruke, noge; bio je kao izvan sebe. Primaknem joj 
naslonjač. Ona sjedne. Noge su joj klecale. 


DRUGI DIO 
GLAVA | 


Za časak smo se svi smijali kao suludi. 

— Ta pustite mi, pustite da pripovjedim — sve nas je nadvikivao 
Aljoša svojim zvonkim glasom. — Oni misle da je sve to kao i prije... 
da sam došao s tričarijama... Velim vam da je ovo što ću vam 
pripovjediti nadasve zanimljivo. Ta hoćete li ikad zašutjeti! 

Vruće je želio da pripovijeda. Njegova vanjština je govorila da ima 
važnih novosti. Ali njegova namještena ozbiljnost, zbog naivnoga 
ponosa što ima takvih novosti, odmah je natjerala Natašu u smijeh. | 
nehotice se nasmijem za njom. |I štogod se on jače srdio na nas, to 
smo se jače smijali. Zlovolja i onda djetinji očaj Aljošin dotjerali su 
nas napokon dotle da nam je trebalo samo pokazati prst, kao 

Gogoljevu poručniku korvete, i odmah bismo udarili u smijeh. 
Mavra izišla iz kuhinje, pa stoji na vratima i gleda nas ozbiljno, 
negodujući zlovoljna što Nataša nije svojski pročerupala Aljošu, kako 
je ona s nasladom očekivala svih ovih pet dana, nego su svi tako 
veseli. 

Najzad Nataša, kad je vidjela da naš smijeh vrijeđa Aljošu, 
prestade da se smije. 

— Šta bi, dakle, da pripovijedaš? — zapita ona. 

— A ne bih li postavila samovar? — upita Mavra, bezobzirno 
prekidajući Aljošu. 

— Odlazi, Mavra, odlazi — odgovori on, mašući na nju rukama i 
žurno je tjerajući. — Pripovijedat ću vam sve što je bilo, sve što jest, i 
sve što će biti, jer ja sve to znam. Vidim, prijatelji moji, da želite 
doznati gdje sam bio ovih pet dana — to i hoću da pripovjedim, a vi 
me ne puštate. Ali, i ponajprije, ja sam te za sve to vrijeme varao, 
Nataša, za sve to vrijeme, varao sam te već davno predavno, a to 
jest i na jglavnije. 

— Varao si me? 

— Jesam, varao sam te već cijeli mjesec dana; otpočeo sam još 
prije očeva dolaska; sada je došlo vrijeme potpune iskrenosti. Prije 
mjesec dana, dok još nije bio došao otac, dobio sam od njega 


iznenada pregolem list i zatajio ga od vas oboje. U listu mi je javljao 
naprečac — a znajte takvim ozbiljnim tonom, te sam se čak i uplašio 
— da je već uglavljena moja ženidba, da mi je mlada savršeno biće, 
da je ja, dabogme, nisam zavrijedio, ali ipak je moram svakako uzeti. 
I zato neka se spremim, neka sve ludorije izbijem sebi iz glave, i tako 
dalje, i tako dalje — ta, zna se već, kakve su to ludorije. Taj sam vam 
dakle list zatajio. 

— Nisi ga nipošto zatajio! — prekine ga Nataša — eto, čime se 
hvali! A onamo je ispripovijedao sve. Sjećam se još kako si 
odjednom postao poslušan, tako nježan da se nisi micao od mene 
kao da si nešto skrivio, pa si nam na pretrge ispripovijedao cijelo 
pismo. 

— Ne može biti, glavno zacijelo nisam pripovijedao. Vas ste se 
dvoje možda dosjetili čemu, pa to je vaša stvar, ali ja nisam 
pripovijedao. Zatajio sam i to me strašno mučilo. 

— Sjećam se, Aljoša, vi ste se onda svaki čas savjetovali sa 
mnom i sve ste mi pripovjedili, na pretrge dakako, kao pretpostavke 
— dometnem, gledajući Natašu. 

— Sve si pripovjedio! Ta nemoj se, molim te, hvalisati — prihvati 
Nataša. — Šta i možeš ti da zatajiš? Zar bi ti mogao biti varalica? 
Čak je i Mavra sve saznala. Jesi li znala, Mavra? 

— Pa kako ne bih znala! — oglasi se Mavra i promoli glavu — 
sve si ispripovjedio za prva tri dana. Zar si ti za lukavštine! 

— Pi, ali je nužno razgovarati s vama! Sve to činiš iz zlobe, 
Nataša! A i ti se, Mavra, varaš! Ja sam, sjećam se, bio onda kao 
lud;, sjećaš li se, Mavra? 

— Kako se ne bih sjećala! | sada si kao lud! 

— Ne, ne, ne govorim o tom. Sjećaš li se? Onda još nismo imali 
novaca, i ti si otišla da založiš moju srebrnu tabakeru; a što je 
glavno, dopusti, Mavra, da ti napomenem: ti se preda mnom užasno 
zaboravljaš. Sve te je to naučila Nataša. pa recimo da sam vam 
zaista još onda ispripovijedao sve, na pretrge — svega se sjećam 
sada. Ali ne znate ton, ton, toga lista, a u listu i jest glavno ton. O 
tom ja i govorim. 

— Kakav je, dakle, ton? — upita Nataša. 

— Slušaj, Nataša, pitaš kao da se šališ. Ne šali se! Velim ti, to je 
vrlo važno. Takav je ton da su mi klonule ruke. Nikada još nije otac 


ovako govorio sa mnom. To jest, prije će Lisabon propasti nego da 
nešto ne bude po njegovoj želji; eto, takav je ton! 

— Ded, ded, pripovijedaj; a čemu ti bješe i kriti od mene? 

— Ah, bože moj! Ta zato da te ne uplašim. Nadao sam se da ću 
sve urediti sam. Nakon toga pisma, dakle, čim je došao otac, 
otpočele su moje muke. Spremio sam se da mu odgovorim odrješito, 
jasno, ozbiljno, ali sve mi nekako nije polazilo za rukom. A on me 
čak i nije ispitivao: lukavac! Naprotiv, pričinjao se kao da se već sve 
riješilo, da među nama ne može više biti nikakve razmirice i 
dvoumice. Slušaj, i ne može biti; toliko pouzdanje! A sa mnom je bio 
tako prijazan, tako mio. Naprosto sam se čudio. Da znate, Ivane 
Petroviču, kako je on uman! Sve je čitao, sve zna; čim ste ga samo 
jedan jedini put pogledali, on već zna sve vaše želje kao i svoje. Zato 
su ga jamačno i prozvali jezuitom. Nataša ne voli da ga hvalim. 
Nemoj se srditi, Nataša! Eto dakle.. ali zbilja! Isprva mi nije davao 
novaca, a sada mi je dao, jučer. Nataša! Anđele moj! Dokrajčila se 
sada naša siromaština! Evo gledaj! Štogod mi je za kaznu smanjio, 
sve mi je jučer dodao za te pol godine, gledajte, koliko je; nisam još 
prebrojio. Gledaj, Mavra, koliki su novci! Sada nećemo više zalagati 
žlice i zaponke! 

Izvadi iz džepa podebeo svežnjić novaca, jednu i pol tisuću, i 
položi ga na stol. Mavra pogleda svežnjić diveći se i pohvali Aljošu. 
Nataša ga je neobično požurivala. 

— Eto dakle — šta bih radio, mislim — nastavi Aljoša. — i kako 
bih protiv njega? To jest, kunem vam se obojima: da je bio zao sa 
mnom, a ne ovako dobar, ne bih ni mislio ni na što. Rekao bih mu 
naprečac da neću, da sam već odrastao i postao čovjek, i sada je 
kraj! I vjerujte, ostao bih pri svojem. A sada — šta bih mu rekao? Ali 
nemojte kriviti ni mene! Vidim, Nataša, ti kao da si nezadovoljna. Šta 
se vas dvoje zgledavate? Zacijelo mislite: eto su ga opleli i ni trunke 
čvrstoće nema u njem. Ima u mene čvrstoće, ima, i još više nego što 
vi mislite. To dokazuje, što sam, unatoč svojemu stanju, odmah 
rekao sebi: to mi je dužnost; moram sve, sve kazati ocu, i počeo sam 
govoriti, i rekao sam mu, i on me saslušao. 

— Ali šta si, šta si mu zapravo rekao? — upita Nataša 
uznemirena. 


— Pa to da neću nikakvu drugu nevjestu, nego imam svoju — to 
si ti. To jest, još mu to dosad nisam izravno rekao, ali sam ga 
spremio na to, i reći ću mu sutra; tako sam već odlučio. Najprije sam 
počeo govoriti da je sramota i neplemenito ženiti se zbog novaca i 
da je naprosto glupo kad bismo se smatrali za neke aristokrate. (Ta 
ja sam s njim sasvim iskren, kao brat s bratom.) Onda sam mu 


izjavio odmah da sam ja tiers-etat i da tiers-etat c'est fessentiel: ži 
da se ponosim što sam nalik na sve druge, i neću ni od koga da se 
razlikujem... jednom riječju, razložio sam mu sve te zdrave ideje... 
Govorio sam vatreno, zanosno. Sam sam se sebi čudio. Dokazao 
sam najzad, i s njegova gledišta... rekao sam mu izravno: kakvi smo 
mi knezovi? Jedino po rodu, a, zapravo, šta je u nas kneževsko? 
Prvo, nemamo osobita bogatstva, a bogatstvo je glavno. Danas je 
najglavniji knez Rothschild. Drugo, u pravom otmjenom svijetu već 
odavno nisu čuli za nas. Posljednji je bio stric, Semjon Valkovski, ali i 
on je bio poznat samo u Moskvi, pa i po tom što je spiskao 
posljednjih trista duša, te da moj otac nije sam privrijedio novaca, 
njegovi bi unuci možda sami orali zemlju, kao što ima i takvih 
knezova. Ne treba dakle, ni radi čega da se uznosimo. Jednom 
riječju, sve sam mu izrekao štogod mi je navrelo — sve vatreno i 
iskreno, pa sam još i štošta dometnuo. On mi nije ni odvraćao nego 
me jednostavno počeo koriti što sam se okanio kuće, grofa 
Nainskoga, a onda mi rekao da se moram ulagivati kneginji K., mojoj 
krsnoj kumi, pa ako me kneginja K. lijepo primi, bit ću svagdje 
primljen, načinit ću karijeru, i počeo mi predočavati. To su sve same 
aluzije, da sam ih sve napustio, otkako sam se združio s tobom, 
Nataša; tvoj je dakle utjecaj. Ali sve dosad nije govorio izravno o 
tebi, pa i očito izbjegava. Obadvoje mi radimo lukavštinama, 
dočekujemo, lovimo jedan drugoga, i vjerujemo da će i nama sinuti 
sunce. 

— Dobro dakle; a čime se završilo, kako je on odlučio? To je 
glavno. I kakav si ti brbljavac, Aljoša! 

— A bog ga znao; nikako ne možeš da razabereš šta je odlučio; 
a ja nisam nipošto brbljavac, govorim valjano; on se čak i nije 
odlučivao, nego se na sve moje rasuđivanje smješkao, ali takvim 
smiješkom kao da mu je žao mene. Ta ja razumijem da to ponizuje, 


ali se ne stidim. Slažem se, veli, sasvim s tobom, otići ćemo, dakle, 
grofu Nainskomu, ali pazi da ondje ne govoriš ništa od ovoga. Ja te 
razumijem, ali oni te neće razumjeti. Čini mi se da i njega samoga ne 
primaju svi oni sasvim lijepo, srde se za nešto. Uopće u otmjenom 
svijetu nekako ne vole danas mojega oca. Grof me u prvi mah 
dočekao neobično bahato, sasvim uznosito, kao da je i sasvim 
zaboravio da sam odrastao u njegovu domu, počeo se, tako mi 
boga, sjećati! Prosto se srdi na mene zbog toga što sam mu 
nezahvalan, a zapravo tu i nije bilo nikakve nezahvalnosti; u njegovoj 
je kući užasno dosadno, pa zato i nisam odlazio onamo. | oca je 
dočekao silno nehajno; tako nehajno te i ne razumijem kako on 
onamo odlazi. Sve je to mene uzbunilo. Jadnik otac mora pred njim 
gotovo i da se grbi; razumijem da je sve to zbog mene, ali meni ništa 
ne treba. Htio sam onda da priznam ocu sve svoje osjećaje, ali sam 
se suzdržao. Pa i čemu! Uvjerenje mu neću preinačiti i samo ću ga 
ozlovoljiti, a njemu je i bez toga teško. Upustit ću se, dakle, mislim, u 
lukavštine, sve ću ih nadmudiriti lukavštinama, primorat ću grofa da 
me cijeni — i šta je? Odmah sam postigao sve, nekako za jedan dan 
sve se promijenilo! Grof Nainski ne zna sada kamo bi me posadio. | 
sve sam to učinio ja, ja sam samcat, svojom iukavštinom, te je otac 
samo raširio ruke! 

— Slušaj, Aljoša, bolje pripovijedaj o samoj stvari! — uzvikne 
nestrpljivo Nataša — mislila sam, da ćeš pripovijedati stogod o našoj 
stvari, a ti bi samo da pripovijedaš kako si se ondje odlikovao kod 
grofa Nainskoga. Šta je meni stalo do tvojega grofa! 

— Šta je tebi do njega! Čujete, Ivane Petroviču, šta joj je, do 
njega stalo! Ta to i jest najglavnije. Vidjet ćeš i sama, sve će se pri 
kraju objasniti. Samo me pustite da vam pripovijedim... A napokon, 
(čemu ne bih iskreno rekao!), znaš, Nataša, a i vi, Ivane Petroviču, 
možda sam zaista gdjekad vrlo, vrlo nerazborit, ali, pa recimo čak i 
to (ta i to je ponekad bivalo), naprosto glup. Ali vas uvjeravam, ovdje 
sam pokazao veliku lukavost... eto... i najzad dapače pamet, te sam 
mislio da ćete se i vi veseliti što ipak nisam uvijek... glup. 

— Ah, šta ti to govoriš, Aljoša, prođi se! Dragi moj'... 

Nataša nije nikako trpjela da bi se Aljošu smatralo za glupa. 
Koliko se puta znala duriti na mene, sve ako i nije izricala riječima, 
kad bih previše bezobzirno počeo dokazivati Aljoši da je učinio kakvu 


glupost; to je bilo njeno bolno mjesto. Nije trpjela Aljošino poniženje, 
po svoj prilici još i teže zato jer je u sebi priznavala da je ograničen. 
Ali nije nipošto iznosila svoje mišljenje i bojala se da ne bi uvrijedila 
njegovo samoljublje. On je, pak, u tim zgodama bio nekako osobito 
pronicav i uvijek je pogađao njene tajne. Nataša je to vidjela i veoma 
se žalostila, odmah mu se ulagivala, milovala ga. Zato su joj sada 
njegove riječi bolno odjeknule u srcu... 

— Prodi se, Aljoša ti si samo lakouman, ali nisi nipošto takav — 
dometne ona — čemu sebe ponizuješ? 

— Pa dobro; pustite me, dakle, da izgovorim do kraja, Nakon 
primanja kod grofa, otac se čak i rasrdio na me. Čekaj, mislim. Vozili 
smo se onda kneginji; odavno sam već bio čuo da je gotovo 
ishlapjela od starosti i uz to je gluha, a ludo voli psiće. Ima ih cijeli 
čopor i gine za njima. Uza sve to ima silan utjecaj u društvu, tako da 
i sam grof Nainski, le superbe, antišambrira kod nje. Putem sam, 
dakle, smislio plan šta ću dalje raditi, i šta mislite, na čemu sam 
osnovao taj plan? Na tom da mene svi psi vole, tako mi boga! To 
sam primijetio. Bilo da je u meni neki magnetizam, bilo zato jer ja i 
sam ludo volim sve životinje, ne znam, samo mene vole psi, to je 
sve! Zbilja, što se tiče magnetizma, nisam ti još pripovjedio, Nataša: 
ovih smo dana zvali duhove, bio sam kod nekog zazivača; to je vrlo 
zanimljivo, Ivane Petroviču, pa i prenerazilo me. Pozvao sam Julija 
Cezara. 

— Ah, bože moj! Pa šta će ti Julije Cezar? — zavikne Nataša i 
prasne u smijeh. — Samo još to! 

— A zašto... kao da sam kakav... Zašto ne bih imao pravo da 
pozovem Julija Cezara? Šta će mu i biti? Eto se ona smije! 

— Pa ništa mu, dakako, neće biti... ah dragi moj! Šta ti je dakle 
rekao Julije Cezar? 

— Pa nije mi ništa rekao. Samo sam držao olovku, a olovka je 
sama išla po papiru i pisala. To piše, vele, Julije Cezar. Ja u to ne 
vjerujem. 

— Ašta je napisao? 


' u bat 8]... 
— Pa napisao je nešto kao »pomokri je«, kao u Gogolja, ŽE ali 
prođi se smijeha! 


— Ta pripovijedaj o kneginji! 


— Ta vi me eto uvijek prekidate. Dovezli se mi kneginji i ja se 
odmah započeo ulagivati Mirni. Ta je Mirni matoro, ružno nadasve 
odurno pseto, uz to tvrdoglavo i ujedljivo. Kneginja luduje za njim, 
dršće nad njim; kao da joj je vršnjakinja. Započeo sam time da sam 
Mirnu počeo hraniti bombonima i za desetak sam je časaka naučio 
da daje šapicu, što za svega života nisu mogli da je nauče. Kneginja 
se prosto oduševila; gotovo je zaplakala od radosti: »Mirni! Mirni! 
Mirni pruža šapicu!« Došao je netko: »Mirni pruža šapicu! Evo ju je 
kumče naučilo!« Ušao grof Nainski: »Mirni pruža šapicu!'« Mene ona 
gleda gotovo u suzama od ganuća. Predobra starica; i žao mi je nje. 
Prepreden sam ja, opet sam joj polaskao: ima na tabakeri svoj 
portret, još dok je bila nevjesta, prije šezdeset godina. Ispustila ona 
tabakeru. Ja je dignuo, te velim kao da ne znam: »Cruelle charmante 


peinture! si To je idealna krasotal« Ali, sada se već sasvim 
raznježila; zapodjela je sa mnom razgovor o svačem, i gdje sam 
učio, i komu odlazim, i kako mi je divna kosa, bez kraja i konca. Ja 
isto tako, pa sam je nasmijao, pripovjedio joj skandaloznu zgodu. 
Ona to voli: samo mi je poprijetila prstom, ali inače se ludo smijala. 
Kad sam odlazio, ljubila me i križala, te zamolila da joj dolazim svaki 
dan i da je zabavljam. Grof mi je stisnuo ruku; oči mu se zasjale; a 
otac, iako je i najbolji i najčestitiji i najplemenitiji čovjek, ipak je, 
vjerovali ili ne vjerovali, gotovo plakao od radosti kad smo se nas 
dvojica dovezli kući; grlio me, upustio se u iskrenost, u neku tajnovitu 
iskrenost o karijeri, vezama, novcima, brakovima, tako da mnogo 
nisam ni razumio. Onda mi je dao novaca. To je bilo jučer. Sutradan 
ja opet kneginji, ali otac je najplemenitiji čovjek — nemojte da mislite 
štogod, Pa ako me i odvraća od tebe, Nataša, to je zato jer je 
zaslijepljen, jer želi Katjine milijune, a ti ih nemaš; a želi ih jedino 
meni i samo je od neznanja nepravedan prema tebi. A koji otac ne 
želi sinu sreće? Ta on nije kriv što je navikao da milijune smatra za 
sreću. Takvi su svi oni. Ta njega treba promatrati samo s te tačke, 
nikako drugačije — pa će odmah biti opravdan. Namjerno sam se 
požurio k tebi, Nataša, da te uvjerim o tom, jer znam, ti imaš 
predrasude prema njemu i nisi dakako kriva za to. Ja te ne krivim... 

— Dogodilo se, dakle, jedino to da si kod kneginje načinio 
karijeru? To ti je sva lukavština? — zapita Nataša. 


— Otkud! Šta ti govoriš! To je samo početak... zato sam ti 
pripovijedao o kneginji, jer po njoj ću, znaš, oca uhvatiti u ruke, a 
glavnu moju dogodovštinu nisam još ni započeo pripovijedati. 

— Pripovijedaj, dakle! 

— Danas mi se dogodio još jedan događaj, pa i veoma čudan, i 
još sam zapanjen zbog njega —nastavi Aljoša. — Moram vam 
spomenuti da su otac i grofica odlučili, doduše, da se mi uzmemo, ali 
službeno se sve dosad nije odlučilo još ništa, pa ne bi nikakav 
skandal bio da se makar i odmah raziđemo; jedino grof Nainski zna 
za to, ali on se smatra za rođaka i pokrovitelja. Štoviše, premda sam 
se za te dvije sedmice veoma združio s Katjom, ipak sve do 
današnje večeri nisam s njom ni riječi progovorio o budućnosti, to 
jest o braku i... pa, o ljubavi. Osim toga je zamišljeno da se najprije 
zamoli pristanak kneginje K., od koje se kod nas nadaju svakakvomu 
pokroviteljstvu i zlatnoj kiši. Što ona rekne, to će kazati i svi drugi; 
ona ima takvih veza... A mene neprestano žele uvesti u društvo i 
medu svijet. S tim se odlukama suglasila osobito grofica, Katjina 
maćuha. Radi se o tom da je kneginja, zbog svih njenih događaja u 
inozemstvu, valjda i neće htjeti da primi, a ako je ne primi kneginja, 
neće je valjda primiti ni drugi; eto dakle zgodne prilike — moje 
ženidbe s Katjom. I zato se grofica, koja se prije protivila toj ženidbi, 
neobično obradovala danas mojemu uspjehu kod knjeginje, ali 
manimo se toga, nego evo, šta je glavno: Katerinu Fjodorovnu sam 
poznavao još od lanjske godine; ali onda sam bio još dječak i nisam 
ništa razumijevao, zato i nisam ništa razabrao u njoj... 

— Naprosto, onda si više volio mene — prekine ga Nataša — 
zato i nisi razabrao, a sada... 

— Ma kaki, Nataša — zaviče Aljoša vatreno — ljuto se varaš i 
mene vrijeđaš!... Ja ti i ne uzvraćam; poslušaj dalje i sve ćeš vidjeti... 
Oh, da ti znaš Katju! Da ti znaš kako je to nježna, vedra, golubinja 
duša! Ali ćeš saznati; slušaj samo do kraja! Prije dvije sedmice, kad 
su oni stigli i otac me odveo Katji, počeo sam je pomno promatrati. 
Primijetio sam da i ona promatra mene. To je sasvim zaokupilo moju 
radoznalost; i ne govorim o tom kako sam izričito namjeravao da je 
pobliže upoznam — namjeravao još od onog očeva pisma što me je 
tako prenerazilo. Neću ništa da govorim, neću da je hvalim, samo ću 
ti jedno reći: ona je očiti izuzetak od svega svojega društva. To je 


takva zasebna priroda, takva jaka i prava duša, jaka baš po svojoj 
čistoći i pravoći, da sam pred njom naprosto dječak, njen mlađi brat, 
unatoč tomu što je njoj tek sedamnaest godina. Još jedno sam 
primijetio: silno je sjetna, nekako zagonetno; nerazgovorljiva je; kod 
kuće gotovo uvijek šuti; kao da je zaplašena... Kao da nešto 
premišlja. Oca mojega kao da se boji. Maćuhu ne voli — to sam 
dokučio; samo grofica to iz nekog razloga razglašuje da je pastorka 
strahovito ljubi; sve je to neistina. Katja je jedino bez pogovora sluša 
i kao da se o tom dogovorila s njom. Prije četiri dana, nakon svega 
svojeg promatranja, odlučio sam da izvršim svoju namjeru, pa sam 
je večeras izvršio. To jest: da sve pripovjedim Katji, da joj priznam 
sve, da je predobijem na našu stranu i onda da odmah dokončam 
Cijelu stvar... 

— Šta! Šta da pripovjediš, šta da priznaš? — zapita Nataša 
uzbuđena. 

— Sve, ama sve — odgovori Aljoša — i hvalim bogu koji mi je 
udahnuo tu misao, ali slušajte, slušajte! Prije četiri sam dana odlučio 
da odem od vas i da sve sam dokončam. Da sam s vama, sve bih se 
kolebao, slušao bih vas i nikako se ne bih odlučio. Ali kad sam bio 
sam, kad sam sebe upravo navratio na to da sam svakoga časa 
morao sebi ponavljati: treba dovršiti i moram dovršiti, onda sam se 
ojunačio — i dovršio sam! Naumio sam da vam se vratim s odlukom! 

— Šta je, šta je? Kako je bilo? Pripovijedaj brže! 

— Sasvim jednostavno! Pristupio sam joj izravno, časno i 
smiono... Ali prvo, moram vam prije toga pripovjediti događaj koji me 
neobično prenerazio. Prije nego što ćemo otići onamo, dobio otac 
neki list. Ulazio sam taj čas u njegov kabinet te zastao na vratima. 
On me nije vidio. Toliko se bio zapanjio od tog lista da je govorio sam 
sa sobom, uzvikivao nešto, sav izbezumljen hodao po sobi i 
napokon iznenada zagrohotao, a sve drži u rukama list. Pobojao 
sam se čak i da uđem, pa sam još počekao i onda ušao. Otac se 
neobično veselio nečemu, neobično se veselio; progovorio mi 
nekako čudno; onda odjednom prekinuo i naložio da se odmah 
spremim, da idem, premda je bilo još veoma rano. Kod njih nije 
danas bilo nikoga nego jedini mi, pa ti krivo sudiš, Nataša, da su 
onamo bili pozvani gosti. Nisu ti valjano javili... 


— Ah, ne zastranjuj, Aljoša, molim te; kazuj kako si sve 
pripovjedio Katji! 

— Sva sreća što sam ostao s njom puna dva sata nasamo. 
Naprosto sam joj rekao da me, doduše, žene s njom, ali mi se ne 
možemo uzeti; da gajim velike simpatije za nju i da me ona jedina 
može spasiti. Onda sam joj otkrio sve. Zamisli, nije ni znala za naš 
slučaj, za mene i tebe, Nataša! Da ti bješe vidjeti kako je bila ganuta; 
U prvi se čas čak i uplašila. Sva je problijedjela. Ispripovijedio sam joj 
sve o nama; kako si zbog mene odbjegla od kuće, kako smo živjeli 
sami, kako se sada mučimo, svega bojimo; i da se sada utječemo 
njoj (govorio sam i u tvoje ime, Nataša), pa neka ona pristane uz nas 
i neka maćuni rekne u lice da ne polazi za me; da je u tom sav moj 
spas i ničemu se više ne možemo nadati niotkud. Slušala me s 
tolikim zanimanjem, s tolikom simpatijom. Kakve su joj oči bile u taj 
čas. Kao da joj je sva duša prešla u pogled. Oči su joj sasvim modre. 
Zahvalila mi je što nisam posumnjao o njoj, i zarekla se da će me 
svesrdno pomagati. Onda me počela ispitivati o tebi, govorila da se 
vruće želi upoznati s tobom, poručila ti da te već voli kao sestru, te 
da bi i ti nju voljela kao sestru; a kad je saznala da te već peti dan 
nisam vidio, odmah me počela tjerati tebi... 

Nataša je bila ganuta. 

—Iti si prije toga mogao da pripovijedaš o svojim junačkim 
djelima kod neke gluhe kneginje! Ah, Aljoša, Aljoša! — uzvikne 
Nataša gledajući ga prijekorno. — A šta Katja? Je li se radovala, je li 
se veselila kad si odlazio? 

— Jest, radovala se što joj je pošlo za rukom da učini plemenito 
djelo, i plakala je. Jer i ona voli mene, Nataša! Priznala je da me je 
već zavoljela; ne sastaje se s drugima i ja sam joj se svidio već 
odavno; pretpostavila me je drugima najviše zato jer je sve unaokolo 
sama lukavost i laž, a ja sam joj se učinio čovjekom iskrenim i 
čestitim. Ustala je i rekla: »Dakle, Bog s vama, Alekseju Petroviču, a 
ja sam mislila«... Nije dovršila, zaplakala je i otišla. Odlučili smo, da 
će ona odmah sutra reći maćuhi da ne polazi za mene, a i ja moram 
odmah sutra sve kazati ocu i reći mu odlučno i smiono. Korila me što 
mu nisam i prije kazao. »Pošten se čovjek ne smije ničega bojati!« 
Tako je plemenita. I ona ne voli mojega oca; veli da je lukav i traži 
novaca. Ja sam ga branio; ona mi nije povjerovala. Ako sutra kod 


oca ne uspijem (a ona misli da zacijelo neću uspjeti), tada se i ona 
slaže da se uteknem pokroviteljstvu kneginje K. Onda se nitko vise 
neće usuditi da se usprotivi. Ja i ona smo se zarekli da ćemo biti kao 
brat i sestra. Oh, da ti znaš i njen život, kako je ona nesretna, koliko 
joj je oduran život kod maćuhe i sve te prilike... Nije izrijekom 
govorila, kao da se boji i mene, ali sam pogodio po nekim riječima. 
Nataša, mila moja! Kako bi se ona zagledala u tebe da te vidi! | kako 
je dobro srce u nje! S njom je tako lako! Vas ste dvije stvorene da 
budete sestre, i morate se voljeti. Mnogo sam razmišljao o tom. | 
zaista: sastavio bih vas dvije, pa bih stao kraj vas i uživao u vama. 
Nemoj da misliš štogod, Natašenjka, i dopusti da govorim o njoj, a s 
njom o tebi. Ta ti znaš da te volim više nego ikoga, nego nju... Ti si 
mi sve! 

Nataša ga je gledala šuteći, prijazno i nekako nujno. Njegove 
riječi kao da su joj godile, a u isto vrijeme i mučile nečim. 

— Odavno, još prije dvije sedmice, ocijenio sam Katju — nastavi 
on. — Ta odlazio sam im svako veče. Kad se vratim kući, znao sam 
misliti te misliti o vama dvjema, i sve sam vas uspoređivao. 

— A koja se od nas činila ljepša? — upita Nataša smješkajući se. 

— Sad ti, sad ona. Ali ti si uvijek ostajala ljepša. A kad govorim s 
njom, uvijek osjećam da i sam postajem nekako bolji, pametniji, 
plemenitiji. Ali sutra, sutra će se odlučiti sve! 

— I tebi je nije žao. Ta ona tebe voli; ti veliš da si i sam to 
primijetio? 

— Žao mi je, Nataša! Ali mi ćemo se voljeti sve troje, i onda... 

— A onda zbogom! — izgovori Nataša tiho, kao u sebi. Aljoša je 
pogleda u dvoumici. 

Ali naš se razgovor prekinuo iznenada, na najneočekivaniji način. 
U kuhinji, koja je ujedno bila i predsoblje, začula se tiha buka, kao da 
je netko ušao. Za časak otvori Mavra vrata i stane kradom mahati 
Aljoši glavom, dozivajući ga da iziđe, ovi se okrenusmo prema njoj. 


— Eno ondje pitaju za tebe, izvoli — reče ona nekim tajnovitim 
glasom. 
— Tko bi me sad tražio? — izgovori Aljoša, gledajući nas n 


dvoumici. — Otići ću! 
U kuhinji je stajao livrirani lakej njegova oca kneza. Razabralo se 
da se knez vraćao kući, pa zaustavio pred Natašinim stanom kočiju i 


poslao da čuje je li Aljoša kod nje. Kad mu je saopćeno, lakaj odmah 
ode. 

— Čudno! To se nije još nikad događalo — govorio je Aljoša i 
ogledavao nas zbunjen — šta je to? 

Nataša ga je uznemirena gledala. Odjednom Mavra otvori opet 
vrata. 

— Dolazi sam knez! — reče ona ubrzanim šapatom i odmah se 
skrije. 

Nataša problijedi i ustane. OČI joj se u trenutak ražarile. Stoji, 
malko se opire o stol i uzrujana gleda na vrata, na koja će ući 
nezvani gost. 

— Ne boj se, Nataša, ti si sa mnom! Neću dopustiti da te uvrijedi 
— prošapće Aljoša, koji se bio smeo, ali nije izgubio prisutnost duha. 

Vrata se otvore i na pragu se pojavi sam knez Valkovski glavom. 


GLAVA Ii 


Ošinuo nas brzim, pozornim pogledom. Po tom se pogledu nije 
još moglo pogoditi je li došao kao neprijatelj ili kao prijatelj. Ali ću 
opisati potanko njegovu vanjštinu. Te me je večeri nadasve 
prenerazio. 

Viđao sam ga i prije. Bio je on čovjek od svojih četrdeset i pet 
godina, nije bio stariji, pravilnih i izvanredno lijepih crta u licu, na 
kojem se izražaj mijenjao prema prilikama; ali se mijenjao oštro, 
posvema neobično brzo, te prelazio od najugodnijega do 
najmračnijega ili najnezadovoljnijega, kao da je iznenada trgnuto 
koje pero. Pravilni oval nešto zagasita lica, divni zubi, male i prilično 
tanke usne, lijepo nacrtane, pravi, nešto dugoljasti nos, visoko čelo, 
na kojem se ne vidi ni najsitnija bora, sive pokrupne oči — sve je to 
stvaralo gotovo ljepotana, a ipak se njegovo lice nije doimalo 
ugodno. To je lice upravo odbijalo time što mu se izražaj činio kao da 
i nije njegov, nego uvijek namješten, smišljen, uzajmljen, pa se u tebi 
rađalo neko slijepo uvjerenje da mu nikada i nećeš dokučiti pravi 
izražaj. Kad se pomnije zagledaš, započet ćeš da pod svagdašnjom 
krinkom naslućuješ nešto pakosno, lukavo i do krajnosti sebično. 
Osobito će ti zaokupiti pažnju krasne, kako se čini, oči, sive, 
otvorene. One jedine kao da se nisu mogle sasvim pokoriti njegovoj 


volji. Htio bi da gleda blago i prijazno, ali zrake mu se u pogledima 
nekako razdvajaju i među blagim, prijaznim zrakama titraju opore, 
nepovjerljive, ispitljjive, pakosne... Bio je povisoka rasta, graciozno 
građen, nešto mršav, a činio se kudikamo mlađim nego što jest. 
Tamnoplava, meka kosa jedva mu je i počela sijedjeti. Uši, ruke, 
stopala bili su mu neobično lijepi. Bila je to potpuna rasna ljepota. 
Odjeven je bio istančanom elegancijom i po najnovijoj modi, doduše 
malo odviše mladenački, ali mu je i to pristajalo. Činilo se kao da je 
stariji Aljošin brat. Barem ga se nikako ne bi moglo držati za oca 
ovakvom odraslomu sinu. 

Pristupi ravno Nataši i reče joj, odlučno je gledajući: 

— Moj dolazak u ovo doba i bez prijave čudan je i neobičan; ali 
ćete, nadam se, povjerovati da sam ipak kadar spoznati svu 
ekscentričnost svojega postupka. Znam i to s kim sam; znam da ste 
pronicavi i velikodušni. Poklonite mi samo deset časaka, i ja se 
nadam da ćete me i sami razumjeti i ispričati. 

Izgovorio je sve to uljudno, ali snažno i nekako napadno. 

— Sjednite — reče Nataša, koja se još nije bila oslobodila prve 
zbunjenosti i neke prepasti. On se lagano pokloni i sjedne. 

— Ponajprije dopustite da mu reknem dvije-tri riječi — započne 
on, pokazujući na sina. — Tek što si otišao, Aijoša, a nisi me ni 
počekao niti si se oprostio, javiše grofici da je Katerini Fjodorovnoj 
pozlilo. Grofica joj pohrli, ali u to uđe sama Katerina Fjodorovna, 
uzrujana i posve uzbuđena. Rekla nam je otvoreno da ne može biti 
tvoja žena. Još je rekla da ce u samostan, da si je ti zamolio za 
pomoć i sam si joj priznao da voliš Natalju Nikolajevnu... Takvo 
nevjerojatno priznanje Katerine Fjodorovne i, napokon, u ovakvu 
času, izazvalo je, dakako, izvanredno neobično tvoje objašnjenje s 
njom. Bila je gotovo posve izbezumljena. Razumiješ i sam kako sam 
se zapanjio i uplašio. Kad sam se vozio sada pored kuće, opazio 
sam u vašim prozorima svjetlost — nastavi, obraćajući se Nataši. — 
Onda me svega zaokupila misao, koja me morila već odavno, da se 
neću moći protiviti nagonu te sam došao ovamo. Zašto? Reći ću 
odmah, ali vas molim unaprijed, nemojte se čuditi što je moje 
objašnjenje donekle oštro. Sve je tako nenadano... 

— Nadam se da ću razumjeti i kako treba... ocijeniti ono što ćete 
reći — izgovori Nataša zapinjući. 


Knez ju je uporno promatrao kao da se žuri da je potpuno prouči 
za svega jedan časak. 

— I uzdam se u vašu pronicavost — nastavi on — pa ako sam se 
usudio da dođem sada, usudio sam se baš zato jer znam s kim 
imam posla. Poznajem vas već odavno, iako sam nekada 
nepravedno postupio prema vama, te sam vam kriv. Poslušajte: vi 
znate da smo ja i vaš otac već odavno u razmirici. Ne pravdam sebe; 
možda sam krivlji njemu nego što sam sudio dosad. Ali ako je tako, 
bio sam zaveden. Sumnjičav sam, i priznajem to. Radije slutim zlo 
nego dobro — nesretno svojstvo, prirođeno suhu srcu. Ali nemam 
običaj da krijem svoje mane. Povjerovao sam svemu ogovaranju kad 
ste otišli od roditelja, i prepao sam se za Aljošu. Ali vas još nisam 
poznavao. Kad sam se malo-pomalo raspitao, sasvim sam se 
obodrio. Promatrao sam, proučavao i napokon se uvjerio da moje 
sumnje nisu osnovane. Doznao sam da ste se posvadili s obitelji, 
znam i to da se vaš otac uporno protivi vašoj udaji za moga sina. | 
već samo to što se, unatoč takvomu utjecaju, takvoj, može se reći, 
vlasti nad Aljošom, sve dosad niste poslužili tom vlašću i niste ga 
primorali da vas uzme, već vas to samo prikazuje u nadasve krasnoj 
slici. A ipak, priznajem otvoreno, odlučio sam onda da ću pošto-poto 
spriječiti vašu udaju za mojega sina. Znam da govorim preiskreno, 
ali u ovaj je čas moja iskrenost potrebnija nego išta; i sami ćete se 
složiti s tim kad me saslušate. Odmah nakon vašega odlaska iz 
roditeljske kuće otputovao sam iz Petrograda; ali kad sam odlazio, 
nisam se bojao za Aljošu. Uzdao sam se u vaš plemeniti ponos. 
Razabrao sam da se i sami ne želite vjenčati dok se ne dokončaju 
naše obiteljske razmirice; niste htjeli da o vama govore kao da ste 
tražili Ženika kneza i vezu s našim domom. Naprotiv, pokazali ste 
čak i nehaj za nas i možda čak očekivali čas kad ću sam doći i 
zamoliti vas da nam iskažete čast i pođete za moga sina. Ali sam 
ipak ostao vaš tvrdokoran neprijatelj. Neću da pravdam sebe, ali 
vam neću kriti svojih razloga. Evo ih: odlični niste i niste bogati. 
Imam, doduše, imetka, ali nama treba više. Naša je obitelj posrnula. 
Treba nam veza i novaca. Pastorka grofice Zinaide Fjodorovne 
nema, doduše, veza, ali je vrlo bogata. Ako imalo budemo oklijevali, 
javit će se ženici i preotet će nam mladu; takva se prilika ne smije 
promašiti, pa sam odlučio da oženim Aljošu, sve ako je i premlad. 


Vidite, ne krijem ništa. Možete s prezirom gledati oca koji i sam 
priznaje da je iz sebičnosti i zbog predrasuda navraćao sina na loše 
djelo; jer, ostaviti velikodušnu djevojku, koja mu je žrtvovala sve i 
kojoj je toliko skrivio — to je loše djelo. Ali ne pravdam sebe. Ovo je 
drugi razlog naumljenoj ženidbi moga sina s pastorkom grofice 
Zinaide_Fjodorovne: ta je djevojka nadasve zavrijedila ljubav i 
štovanje. Lijepo je, krasno odgojena, divna karaktera i vrlo umna, 
premda je u mnogomu još dijete. Aljoša je bez karaktera, lakouman, 
strašno nerazborit, s dvadeset i dvije godine još pravo dijete i jedina 
mu je možda vrlina dobro srce, ali to je svojstvo kraj drugih 
nedostataka čak i opasno. Već odavno sam primijetio da moj utjecaj 
na nj slabi: vatrenost, mladenački ga zanosi osvajaju pa i 
prevladavaju neke istinske dužnosti. Možda ga previše volim, ali 
dolazim do uvjerenja da nisam dorastao da mu budem vođa. A 
onamo on mora svakako da bude pod čijimgod neprestanim, 
blagotvornim utjecajem. U njega je priroda pokorna, slaba, koja voli i 
radije voli i sluša nego da zapovijeda. Takav će ostati dok živi. 
Možete zamislii kako sam se obradovao kad sam u Katerini 
Fjodorovni našao ideal djevojke kakvu bih želio svojemu sinu za 
ženu. Ali sam se prekasno poradovao; njime je već vladao drugi, 
neoborivi utjecaj, vaš. Pozorno sam ga promatrao kad sam se prije 
mjesec dana vratio u Petrograd i, začudo, primijetio sam na njem 
znatnu promijenu nabolje. Još je i sad lakouman, djetinjast, ali su se 
ustalila u njemu neka plemenita nadahnuća! On se ne zanima više 
za same igrarije, nego za ono što je uzvišeno, plemenito, časno. 
Ideje su mu neobične, nestalne, katkada i nezgrapne, ali želje, 
težnje, srce bolji su mu, a to je osnova svemu; a sve to, što je bolje u 
njemu, neosporivo je zasluga vaša. Vi ste ga nanovo _ odgojili. 
Priznajem, još onda mi je sinula misao da biste ga vi, više nego itko, 
mogli usrećiti. Ali sam prognao tu misao, nisam htio tih misli. Morao 
sam ga pošto-poto odvratiti od vas; počeo sam raditi i mislio sam da 
sam postigao cilj. Još Prije jednoga sam sata mislio da je pobjeda 
moja. Ali događaj u grofičinoj kući za jedan je trenutak srušio sve 
moje naume, a nadasve me prenerazila neočekivana činjenica: 
neobična Aljošina ozbiljnost, čvrsta sklonost za vas, tvrdokornost, 
žilavost te sklonosti. Ponavljam: vi ste ga najzad odgojili nanovo. 
Razabrao sam odjednom da promjena na njemu seže još dalje nego 


što sam i prosudio. Danas je iznenada pokazao preda mnom 
mudrost kakvu nisam nipošto ni slutio u njega ali i neobičnu finoću i 
dosjetljivost srca. Odabrao je najpouzdaniji put da se izbavi iz stanja 
koje je smatrao za tegobno. Potakao je i uzbudio najplemenitija 
svojstva čovječjega srca, naime svojstvo da prašta i da zlo uzvraća 
velikodušnošću. Predao se u vlast biću koje je uvrijedio i utekao se 
njemu s molbom da suosjeća s njim i da mu pomogne. Dirnuo je 
ponos žene koja ga je već voljela, priznao joj otvoreno da ima 
suparnicu i u isti čas probudio u njoj simpatiju za njenu suparnicu, 
postigao da mu je oprostila i obećala bratsko prijateljstvo. Upustiti se 
u takvo objašnjenje, a ne uvrijediti i ne učiniti nažao — to gdjekada 
ne znaju ni najvještiji mudraci, već znaju baš svježa, čista srca, koja 
su se uputila na dobar put, kao što njegovo srce. Uvjeren sam, 
Natalija Nikolajevna, da u današnjem njegovu postupku niste 
sudjelovali ni riječju ni savjetom. Možda ste tek maloprije doznali sve 
to od njega samoga. Ne varam se? Zar nije istina? 

— Ne varate se — ponovi Nataša, kojoj se žarilo cijelo lice a oči 
blistale_ nekim neobičnim sjajem, kao u zanosu. Kneževa je 
dijalektika započela da djeluje. — Pet dana nisam vidjela Aljošu — 
dometne ona. — Sve je to sam smislio, sam i izvršio. 

— Doista je tako — potvrdi knez — ali, unatoč tomu, sva ta 
njegova nenadana pronicavost, sva ta odlučnost, svijest o dužnosti, 
sva ta, napokon, plemenita čvrstoća — sve je to posljedica vašega 
utjecaja na nj. Sve sam to rasudio i razmislio maloprije kad sam se 
vozio kući, a kad sam razmislio, osjetio sam odmah u sebi snagu da 
se odlučim. Naša prosidba u grofičinoj kući prekinuta je i ne može se 
više uspostaviti; ali sve da se i može, više nije potrebna. Šta ćete, 
sam sam se uvjerio da ga jedini vi možete usrećiti, da ste vi njegov 
pravi vođa, da ste vi već udarili početak njegovoj budućoj sreći! 
Nisam vam ništa zatajio, ne tajim vam ni sada: strašno volim 
karijere, novac, ugledan položaj, pa i činovnički čin; svjesno smatram 
mnogo od toga za predrasudu, ali volim te predrasude i nipošto ih 
neću zatirati. Ima, međutim, prilika kad se ne može sve mjeriti istom 
mjerom... Osim toga, neobično volim sina. Jednom riječju, stvorio 
sam zaključak da se Aljoša ne smije razići s vama, jer će bez vas 
propasti. | mogu li vam priznati? Možda je već mjesec dana kako 
sam to odlučio, a istom sam sada razabrao da sam pravo odlučio. 


Da vam sve to kažem, mogao sam vas dakako posjetiti i sutra, a ne 
uznemiravati vas gotovo o ponoći. Ali će vam moja sadašnja žurba 
možda pokazati kako se žarko, a glavno, kako se iskreno laćam 
posla. Nisam dječak; ne bih se u svojim godinama mogao odlučiti na 
nepromišljen korak. Kad sam ulazio ovamo, sve je već bilo odlučeno 
i smišljeno. Ali osjećam, još ću dugo morati da čekam dok vas ne 
uvjerim sasvim o mojoj iskrenosti... Ali na stvar! Mogu li vam sad reći 
zašto sam došao ovamo? Došao sam da izvršim svoju dužnost — te 
vas svečano molim, beskrajno vas poštujući, da usrećite moga sina i 
da mu date ruku. O, nemojte misliti da sam došao kao kruti otac koji 
se napokon odlučio da oprosti djeci i da milostivo pristane na njihovu 
sreću. Ne! Ne! Ponizit ćete me ako mislite da su u mene takve misli. 
Nemojte misliti da sam unaprijed bio uvjeren o vašoj privoli i da to 
osnivam na onom što ste se žrtvovali za moga sina. | opet nije! 
Glasno ću prvi reći da on nije zavrijedio vas i... (on je dobar i iskren) 
— on će to i sam potvrditi. Ali nije samo to. Mene nije ovamo, u ovo 
doba, vuklo jedino to... došao sam ovamo... (i on se smjerno i 
nekako svečano pridigne sa svojega mjesta) došao sam ovamo da 
postanem vaš prijatelj! Znam da na to nemam ni najmanjega prava, 
naprotiv! Ali mi dopustite da zaslužim to pravo! Dopustite mi da se 
nadam!... 

Smjerno se pokloni Nataši čekajući njen odgovor. Za sve vrijeme 
dok je govorio, pomno sam ga promatrao. On je to primijetio. 

Izgovorio je svoju besjedu hladno, s nekim pretenzijama na 
dijalektiku, a na gdjekojim mjestima čak i nekako nehajno. Ton 
čitavog njegovog govora nije se ponekad nikako slagao s porivom 
koji ga je nagnao da dođe u ovo neobično doba u prvi posjet i 
pogotovo u takvim prilikama. Neki su mu izrazi bili očito namješteni, 
a na nekim mjestima je razvlačio u govoru, neobično razvlačio, kao 
da se izvještačeno zaodijevao likom čudaka koji se trudi da 
humorom, nehajem i šalama prikrije osjećaj što izbija. Ali sam sve to 
shvatio kasnije; a onda je bilo drugačije. Posljednje je riječi izgovorio 
tako oduševljeno, tako osjećajno, obasipajući Natašu tako iskrenim 
poštovanjem da nas je sve pobijedio. Čak mu je i na trepavicama 
zatitralo nešto, nalik na suze. Natašino plemenito srce bilo je 
ametom pobijeđeno. Odmah za njim ustade i ona sa svojega mjesta, 


te mu šuteći, posve uzbuđena, pruži ruku. On je prihvati i nježno 
poljubi. Aljoša je izbezumljen od zanosa. 

— Šta sam ti govorio, Nataša! — uzviče on. — Nisi mi vjerovala! 
Nisi vjerovala da je on najplemenitiji čovjek na svijetu! Vidiš, vidiš i 
sama... 

Poleti prema ocu i žarko ga zagrli. Otac mu uzvrati isto tako, ali 
se požuri da skrati prizor osjećajnosti, kao da se stidi da pokaže 
svoje osjećaje. 

— Dosta je — reče i uze svoj šešir — ja odlazim. Zamolio sam 
vas samo za deset časaka, a presjedio sam cijeli sat — priklopi 
smješkajući se. — Ali odlazim u najvatrenijoj nestrpljivosti da bih se 
opet što prije sastao s vama. Hoćete li mi dopustiti da vaš što češće 
pohađam? 

— Da, da! — odgovori Nataša — što češće! Želim da vas što 


prije zavolim... — nadoveže ona zbunjena. 
— Kako ste iskreni, kako ste čestiti! — reče knez, smješkajući se 
njenim riječima. — Vi nećete ni da hinite, pa da reknete puku 


uljudnost. Ali je vaša iskrenost vrednija od svih tih izvještačenih 
uljudnosti. Da! Priznajem da ću morati još dugo, dugo čekati da 
zavrijedim vašu ljubav! 

— Nemojte, ne hvalite me... okanite se! — šaptala mu smetena 
Nataša. Kako je lijepa bila u tom trenutku. 

— Neka bude! — odluči knez — ali još dvije-tri riječi o svemu 
tome. Možete li zamisliti kako sam nesretan. Ta sutra vam ne mogu 
doći, ni sutra ni prekosutra. Večeras sam dobio list koji mi je toliko 
važan (a traži da se odmah prihvatim jedne stvari), da ga nikako ne 
mogu mimoići. Sutra ću izjutra otputovati iz Petrograda. Nemojte, 
molim vas, pomisliti da sam se baš zato svratio ovako kasno što 
sutra ne bih imao kada, ni sutra ni prekosutra. Vi to dakako nećete 
pomisliti, ali oto vam sličice moje sumnjičavosti! Zašto mi se učinilo 
da ste svakako morali pomisliti to? Jest, mnogo mi je u životu 
smetala ta sumnjičavost i cijeli je moj razdor s vašom porodicom 
možda samo posljedica moga bijednoga karaktera!... Danas je 
utorak. U srijedu, u četvrtak, u petak neću biti u Petrogradu. Ali se 
nadam da ću se u subotu svakako vratiti i tog ću vas istoga dana 
pohoditi. Recite, smijem li doći na cijelo veče? 


— Svakako, svakako! — uzvikne Nataša — u subotu naveče vas 
očekujem! Očekujem vas nestrpljivo! 

— Kako li sam sretan! Sve ću vas bolje i bolje upoznavati! Ali... 
odlazim! A ipak ne mogu da odem dok vam ne stisnem ruku — 
nastavi on, iznenada se obraćajući meni. — Oprostite! Svi mi 
govorimo sada tako bez veze... Već mi je nekoliko puta bila čast da 
sam bivao s vama, a jednom smo i predstavljeni jedan drugomu. Ne 
mogu da odem odavde a da vam ne kažem kako bi mi prijalo da s 
vama obnovim poznanstvo. 

— Sretali smo se, istina je — odgovorim, prihvaćajući mu ruku — 
ali, oprostite, ali ne sjećam se da sam se upoznao s vama. 

— Lanjske godine kod kneza R. 

— Oprostite, zaboravio sam. Ali vas uvjeravam, sada neću 
zaboraviti. Ovo je veče za me osobito važno. 

— Da, imate pravo, i za me je važno. Odavno znam da ste pravi, 
iskreni prijatelj Natalje Nikolajevne i moga sina. Nadam se da ću uz 
vas troje biti četvrti. Nije li tako? — nadoveže obraćajući se Nataši. 

— Jest, on nam je iskren prijatelj i treba da se svi mi združimo! — 
odgovori Nataša duboko potresena. Jadnica! Sva se zasjala od 
radosti kad je vidjela da knez nije zaboravio da mi priđe. Kako me je 
voljela. 

— Sretao sam mnoge koji obožavaju vaš talenat — nastavi knez 
— i poznajem nadasve iskrene vaše dvije štovateljice. Godit će im 
da se osobno upoznaju s vama. To je grofica, moj najbolji prijatelj, i 
njena pastorka Katerina Fjodorovna Filimonova. Dopustite mi da se 
nadam da mi nećete odbiti zadovoljstvo da vas predstavim tim 
damama. 

— Vrlo mi laska, premda sada imam malo poznanstava, 

— Ali meni ćete dati svoju adresu! Gdje stanujete? Bit će mi 
čast... 

— Ne primam, kneže, goste, barem zasada. 

— Ali, premda i nisam zaslužio izuzetak... ali... 

— Izvolite, ako baš želite, a meni je vrlo milo. Stanujem u — ulici, 
u Klugenovoj kući. 

— U Klugenovoj kući! — uzvikne kao da se prenerazio od 
nečega. — Šta! Stanujete li... odavno ondje? 


— Ne, odnedavno — odgovorim, nehotice se u nj zagledajući — 
Moj je stan četrdeset i četvrti broj. 

— Četrdeset i četvrti? Stanujete li sami? 

— Sam samcat. 

— D-da! Zato pitam... jer kao da poznajem tu kuću. Tim bolje... 
Svakako ću vas pohoditi, svakako? O mnogomu bih da se 
razgovorim s vama i mnogomu se nadam od vas. Mogli biste me u 
mnogočemu obvezati! Vidite, započinjem pravo s molbom. Ali, do 
viđenja! Još jednom vašu ruku! 

Stisne ruku meni i Aljoši, još jednom poljubi Nataši ruku i ode, a 
Aljošu ne pozove sa sobom. 

Sve troje ostadosmo u velikoj pometnji. Sve se to dogodilo tako 
nenadano, tako neočekivano. Svi smo osjećali da se u jedan čas 
promijenilo sve i započinje nešto novo, neznano. Aljoša šuteći 
sjedne uz Natašu te joj je tiho ljubio ruku. Pogdjekad joj je zavirio u 
lice, kao da iščekuje šta li će ona reći. 

— Dragi Aljoša, otiđi odmah sutra Katerini Fjodorovni — izgovori 
ona najzad. 

— I sam sam to mislio — odgovori on — otići ću svakako. 

— A možda će joj teško biti da te vidi... kako bi uradili? 

— Ne znam, prijatelju moj. | na to sam mislio također. Razmotrit 
ću... vidjet ću... pa ću odlučiti. Šta veliš, Nataša, ta kod nas se sve 
sada promijenilo — nije izdržao da ne kaže Aljoša. 

Nataša se osmjehne i pogleda ga dugim, nježnim pogledom. 

— I kako je profinjen. Vidio je kako ti je siromaški stan, pa ni da bi 
riječ... 

— O čemu? 

— Pa... da bi se preselila u drugi stan... ili ma što — dometne on i 
zacrveni se. 

— Mani se, Aljoša, pa i zašto bi on to? 

— To baš i velim, da je tako profinjen. A kako te je hvalio! Ta 
govorio sam tebi... govorio! Sve ti on umije razumjeti i osjetiti! A o 
meni je govorio kao o djetetu; svi me oni smatraju za dijete! Pa šta 
je, tai jesam zaista takav. 

— Ti si dijete, ali pronicaviji od svih nas. Dobar si ti, Aljoša! 

— A rekao je da mi škodi moje dobro srce. Kako to? Ne 
razumijem. Nego, znaš li šta, Nataša? Ne bih li mu što prije otišao? 


Sutra čim svane, doći ću do tebe. 

— Otiđi, otiđi, dragi. To si dobro smislio. | svakako se javi njemu, 
čuješ? A sutra dođi što ranije! Sada nećeš valjda na pet dana bježati 
od mene? — nadoveže ona lukavo, milujući ga pogledom. Svi smo 
bili u nekoj tihoj, u nekoj potpunoj radosti. 

— Sa mnom, Vanja? — dovikne mi Aljoša kad je izlazio iz sobe. 

— Ne, on će ostati; još ću da se razgovorim s tobom Vanja. Pazi 
dakle: sutra, čim svane! 

— Čim svane! Zbogom, Mavra! 

Mavra je bila posve uzbuđena. Sve je čula što je govorio knez, 
svemu je prisluškivala, ali nije mnogo razumjela. Željela je da pogodi 
i da zapita. A međutim je gledala ozbiljno, čak j ponosito. | ona je 
pogađala da se mnogo promijenilo. 

Ostadosmo sami. Nataša me uhvati za ruku te je neko vrijeme 
šutjela kao da traži šta će kazati. 


— Sustala sam! — izgovori ona napokon slabim glasom. — 
Slušaj: ta ti ćeš sutra otići našima? 
— Svakako. 


— Mami reci, ali njemu ne kazuj! 

— Pa ionako ne govorim s njim nikada o tebi. 

— Tako i treba; on će i bez toga doznati. Ali pazi šta će on reći. 
Kako će primiti to? Bože moj, Vanja! Zar će me on zaista prokleti 
zbog te udaje? Ne, ne može to biti! 

— Sve mora da uredi knez — prihvatim ja brže. 

— Mora se svakako pomiriti s njim, a onda će se sve urediti. 

— Oh, bože moj! Samo kad bi! — uzvikne Nataša moleći. 

— Ne uznemiravaj se, Nataša, sve će se urediti. Tako je krenulo. 

Nataša me pogleda uporito. 

— Vanja, šta misliš o knezu? 

— Ako je govorio iskreno, onda je, po mojem sudu, potpuno 
plemenit čovjek. 

— Ako je govorio iskreno? Šta to znači? Zar je i mogao govoriti 
neiskreno? 

— I meni se čini tako — odgovorim. — Neka misao titra dakle u 
njoj, pomislim. — Čudno! 

— Ti si ga neprestano gledao... tako uporno... 

— Da, ponešto je čudan; tako mi se učinilo. 


— I meni. Nekud sve tako govori... umorila sam se, dragi. Znaš li 
šta? Idi i ti kući! A sutra mi dođi što možeš ranije od njih. Ali slušaj 
još: nije li bila uvreda kad sam mu rekla da ga želim što brže 
zavoljeti? 

— Nije, zašto bi bila uvreda? 

— I... nije glupo? To je, naime, značilo da ga zasad još ne volim. 

— Naprotiv, to je bilo krasno, naivno, oštro. Kako si lijepa bila u 
onaj čas! Glup će biti ako u svojoj otmjenosti ne bude to razumio! 

— Ti kao da se srdiš na njega, Vanja? | zaista sam loša, 
sumnjičava i tašta! Ne smij se; ta ja ništa ne krijem od tebe. Ah, 
Vanja, prijatelju moj dragi! Ako opet budem nesretna, ako opet 
nastane jad, ta ti ćeš, zacijelo, biti ovdje uz mene; jedini ćeš, možda, 
i bit! Čime ću zavrijediti sve to od tebe! Ne proklinji me nikada, 
Vanja!... 

Čim sam se vratio kući, svukao sam se i legao da spavam. U 
sobi je bilo vlažno i tamno kao u pivnici. Mnoge su mi se čudne misli 
i osjećaji vrzli po glavi i još dugo nisam mogao zaspati. 

Ali kako se, vjerojatno, smijao u taj čas jedan čovjek, koji je 
zapadao u san na svojoj udobnoj postelji — ako se samo i udostojio 
da se osmjehne nama! Sva je prilika da se nije udostojio! 


GLAVA Ili 


Sutradan u deset sati izjutra, kad sam izlazio iz stana i žurio se 
na Vasiljevski otok Ihmenjevima da od njih odem što prije do Nataše, 
sukobim se odjednom na vratima s jučerašnjom mojom gošćom, 
unukom Smithovom. Ulazila je u moj stan. Ne znam zašto ali se 
sjećam da sam joj se veoma obradovao. Juče nisam bio dospio ni da 
je promotrim, pa me je po danu još jače zadivila. A i teško bi se 
sastalo neobičnije, originalnije biće, barem po vanjštini. Malena, 
blistavih, crnih, nekako neruskih očiju, preguste, crne, raščupane 
kose, a zagonetna, nijema i uporita pogleda, mogla je da zapne za 
oko čak i svakomu prolazniku na ulicu. Osobito je preneražavao njen 
pogled: u njemu se blistao um, a ujedno i neka inkvizitorska 
nepovjerljivost i čak sumnjičavost. Njena je izlizana, prljava haljinica 
na danjoj svjetlosti još i jače nego jučer nalikovala na dronjke. Činilo 
mi se da boluje od neke polagane, uporite, postojane bolesti, koja joj 


pomalo ali neumoljivo razara organizam. Njeno blijedo, mršavo lice 
bilo je neke neprirodne zagasitožute boje. Ali, sve u svemu, bila je 
ljepuškasta, uza svu nezgrapnost siromaštine i bolesti. Obrve su joj 
bile oštre, tanke i krasne; osobito joj je lijepo, bilo široko čelo, nešto 
nisko, i prekrasno nacrtane usne, nekako ponosito, smiono složene, 
ali blijede, tek malo obojene. 

— Ah, opet ti! — uzviknem ja — ali, ja sam i mislio da ćeš doći. 
Ded udi! 

Ona uđe, polako prekoračivši prag, kao i jučer, i nepovjerljivo se 
obazirući. Pozorno ogleda sobu, gdje joj je stanovao djedo, kao da 
primjećuje koliko je promjena drugi stanar unio u nju. Ah, pomislih: 
kakav djedo, takva i unučica! Da ona nije luda? Sve je još šutjela; ja 
sam čekao. 

— Po knjige! — prošapće ona najzad i obori oči u zemlju. 

— Ah, da! Tvoje knjige; evo ih, uzmi ih! Namjerice sam ih čuvao 
za tebe. 

Ona me radoznalo pogleda i nekako čudno iskrivi usta, kao da se 
htjela nepovjerljivo osmjehnuti. Ali volja za smiješak prošla i odmah 
je odmijenio pređašnji opori, zagonetni izražaj. 

— A zar vam je djedo govorio o meni? — zapita ona, ironično me 
ogledavajući od glave do pete. 

— Nije, o tebi govorio, ali on... 

— A otkud ste znali da ću doći? Tko vam je rekao? — zapita ona, 
naglo me prekidajući. 

— Zato jer mi se činilo da tvoj djedo nije mogao živjeti sam 
samcat, napušten od sviju. Bio je tako star, slab; mislio sam, dakle, 
da mu je tkogod dolazio. Na, evo ti tvoje knjige. Učiš li iz njih? 

— Ne učim. 

— Šta će ti onda? 

— Učio me djedo dok sam mu dolazila. 

— A zar mu kasnije nisi dolazila? 

— Kasnije mu nisam dolazila... razboljela sam se — nadoveže 
kao da se ispričava. 

— Koga imaš, obitelj, majku, oca? 

Ona odjednom namršti obrve i pogleda me čak s nekom 
prepašću. Onda obori oči, šuteći se okrene i polako pođe iz sobe, a 


mene ne udostoji ni odgovorom, isto kao i jučer. U čudu sam je 
pratio očima. Ali se zaustavi na pragu. 

— Od čega je umro? — zapita otržito, a tek se malo okrenula 
prema meni, s onom istom gestom i kretnjom kao i jučer kad je isto 
ovako izlazila i okrenula se, licem prema vratima, pa zapitala za 
Azorku, 

Priđem joj i počnem brzo pripovijedati. Ona me slušala šuteći, 
ispitljivo, glavu oborila a okrenula mi leđa. Pripovijedio sam joj 
također kako je starac prije smrti govorio o Šestoj liniji. »Dosjetio 
sam se, nadovezah, da ondje zacijelo stanuje tkogod od njegovih 
milih, pa sam se zato i nadao da će doći i zapitati za njega. Zacijelo 
je tebe volio kad te se u posljednjem času sjećao.« 

— Nije — prošapće ona nevoljko — nije me volio. 

Bila je neobično uzbuđena. Dok sam pripovijedao, saginjao sam 
se prema njoj i zavirivao joj u lice. Opazio sam kako se strahovito 
upinje da svlada svoju uzbuđenost, kao od ponosa preda mnom. 
Sve je jače i jače blijedjela pa dobrano ugrizla doljnju usnu. Ali me 
osobito prenerazilo neobično kucanje njena srca. Kucalo je sve jače i 
jače, tako da se najzad čulo na dva, na tri koračaja, kao u aneurizmi. 
Mislio sam da će odjednom briznuti u plač, kao i jučer, ali se 
svladala. 

— A gdje je plot? 

— Kakav plot? 

— Pod kojim je umro. 

— Pokazat ću ti ga... dok iziđemo. Ali slušaj: kako se zoveš? 

— Ne treba... 

— Šta ne treba? 

— Ne treba; ništa... nikako se ne zovem — izgovori ona otržito i 
kao zlovoljno te se pomakne da ode. Zaustavim je. 

— Počekaj, čudna si ti djevojčica! Ta ja ti želim dobro; žao mi te 
je, od jučer kad si ondje u kutu na stepenicama plakala. Teško mi je i 
sjećati se toga... Uz to je tvoj djedo umro na mojim rukama i zacijelo 
te se sjećao kad je govorio o Šestoj liniji, dakle kao da je tebe 
ostavio na mojim rukama. On mi se prisniva u snu... Evo sam ti 
ostavio i knjige, a ti si tako divlja kao da me se bojiš. Sigurno si vrlo 
siromašna i sirotica, možda na tuđoj brizi; je li tako ili nije? 


Uvjeravao sam je žarko, a i sam ne znam čime me je toliko 
privlačila. U mojem je osjećaju bilo još nešto drugo, osim samoga 
smilovanja. Ili je bila tajnovitost svih tih prilika, ili dojam što ostavio 
Smith, ili fantastičnost mojega raspoloženja — ne znam, ali nešto me 
neodoljivo privlačilo njoj. Moje su je riječi, činilo mi se, dirnule; 
pogleda me nekako čudno, ali ne više oporo, nego blago i dugo, a 
onda opet oborila oči, kao u dvoumici. 

— Jelena — prošapće ona iznenada i veoma tiho. 

— Ti se zoveš Jelena? 

— Da... 

— Pa, dakle, hoćeš li mi dolaziti? 

— Ne mogu... ne znam... doći ću — prošapće kao u borbi i 
dvoumici. U taj čas zakuca odjednom negdje sat na zidu. Ona 
zadršće i prošapće, s neizrecivim, bolnim jadom gledajući me: — 
Koliko je to sati? 

— Valjda deset i pol. 

Ona zacikne zaprepaštena. 

— Bože! — izgovori i potrči odmah. Ali je opet zadržim u 
predvorju. 

— Neću te pustiti ovako — rekoh joj. — Čega se bojiš? Jesi. li 
zakasnila? 

— Jesam, jesam, kradom sam otišla! Pustite me! Ona će me tući! 
— zavikne, očito se izlanula, i počne mi se otimati iz ruku. 

— Ta slušaj i ne otimaj se; ti ćeš na Vasiljevski otok, a i ja ću 
onamo, u trinaestu liniju. Ja sam također zakasnio te ću najmiti 
fijaker. Hoćeš li sa mnom? Odvest ću te donde. Brže je nego 
pješice... 

— Meni ne smijete, ne _ smijete — zaviče ona još gore 
zaprepaštena. I same joj se crte na licu nagrdile od neke strave kad 
je samo pomislila da bih mogao doći onamo gdje ona živi. 

— Ta velim ti, ja ću u trinaestu liniju, a neću tebi! Neću za tobom. 
Na fijakeru ćemo se brže odvesti! Idemo! 

Strčimo brzo. Najmim prvoga kočijaša na kojega sam naišao, s 
jadnom kočijom. Jelena se zaista veoma žurila dok je pristala da 
sjedne sa mnom. Najzagonetnije je bilo to što se nisam usudio ni da 
je ispitujem. Neobično se uzmahala rukama i gotovo skočila s droške 


kad sam je zapitao koga se kod kuće toliko boji. Kakva je to 
tajnovitost? — pomislih. 

Na droški je vrlo nezgodno sjedila. Kad god tresnu kola, 
pridržavala se i hvatala me za kabanicu prljavom, malom ljevicom, 
koja se sva osula nekim piknjama raspucale kože. Drugom je rukom 
krepko držala svoje knjige; po svemu se vidjelo da su joj te knjige 
vrlo drage. Kako se namještala, otkrila odjednom nogu, i na 
preveliko svoje čudo vidjeh da je u samim razderanim cipelama, bez 
čarapa. Bio sam, doduše, odlučio da je ni o čem ne ispitujem, ali 
sada nisam i opet mogao da otrpim. 

— Zar nemaš čarapa? — zapitam. — Kako možeš bosa da 
hodaš po takvoj vlazi i studeni? 

— Nemam — odgovori ona otržito. 

— Ah, bože moj, ta valjda stanuješ kod nekoga! Trebala si od 
drugih zamoliti čarape kad si morala izići iz kuće. 

— Sama hoću ovako. 

— Ali razboljet ćeš se, umrijet ćeš! 

— Neka umrem! 

Očevidno nije htjela da odgovara i srdila su je moja pitanja. 

— Evo, tu je on umro — rekoh, pokazujući joj kuću pred kojom je 
umro starac. 

Ona pogleda pomno, pa mi se odjednom obrati moleći i reče: 

— Za boga miloga, ne idite za mnom! A ja ću doći čim budem 
mogla, doći ću! 

— Dobro je, rekao sam već da neću tebi. Ali šta se bojiš! Ti si 
zacijelo neka nesretnica. Boli me gledati tebe... 

— Ja se nikoga ne bojim — odgovori ona nekako razdraženim 
glasom. 

— Ali maloprije si rekla: »Ona će me istući!« 

— Neka me tuče! — odgovori i oči joj se zablistaju. 

— Neka me tuče! Neka me tuče! — ponovi gorko, a gornja joj se 
usna nekako prezirno digne i zadršće. 

Napokon stigosmo na Vasiljevski otok. Na početku Šeste linije 
zaustavi ona kočijaša i iskoči s droške nemirno se ogledavajući. 

— Vozite se; doći ću, doći! — ponovi strašno uznemirena, moleći 
me da ne idem za njom. — Ta odlazite brže, brže! 


Odvezem se. Ali čim sam se provezao obalom nekoliko koračaja, 
otpravim kočijaša, vratim se u Šestu liniju i brzo pretrčim na drugu 
stranu ulice. Smotrim je: nije još bila dospjela da odmakne daleko, 
premda je vrlo brzala i sve se obazirala; bila je čak i stala časkom da 
bolje razmotri: idem li za njom ili ne idem? Ali sam se sakrio u 
kućnim vratima, gdje sam se namjerio, pa me nije primijetila. Ona 
pođe dalje, ja za njom, sve drugom stranom po ulici. 

Radoznalost me uzbudila do krajnje granice. Odlučio sam, 
doduše, da ne ulazim za njom, ali sam svakako htio da doznam u 
koju će kuću ući, za svaki slučaj. Bio sam pod utjecajem teškoga i 
neobičnoga dojma, sličnoga onomu što je u me probudio u 
slastičarnici njen djedo kad je skapao Azorka... 


GLAVA IV 


IŠli smo dugo, sve do Maloga prospekta. Ona je gotovo trčala, a 
napokon ušla u dućančić. Stanem da je počekam. Ta ne stanuje u 
dućanu, pomislim. 

Za časak je zaista izišla, ali knjiga nije više bilo u nje. Mjesto 
knjiga joj je bila u rukama neka zemljana kupa. Kad je malo 
odmakla, uđe na vrata neke nezgrapne kuće. Kuća je bila malena, 
ali zidanica, stara, jednokatnica, obojena prljavom žutom bojom. Na 
jednom prozoru u prizemlju, a svega su bila tri prozora, stršila je 
mala, crvena mrtvačka škrinjica — cimer neznatnoga škrinjara. 
Prozori su na katu bili neobično mali i sasvim četvorni, s mutnim, 
zelenim, ispucanim staklima, kroz koja su prosijavali ružičasti 
pamučni zastorčići. Prijeđem ulicu, priđem kući i pročitam na 
željeznoj ploči, iznad kućnih vrata: kuća mještanke Bubnove. 

Ali tek što sam razabrao natpis, razlegne se odjednom u dvorištu 
kod Bubnove pronicav ženski vrisak i onda psovke. Zavirim kroz 
vratašca: na stepeničici drvenih ulaznih stepenica stoji debela baba, 
odjevena kao mještanka, s kapicom i sa zelenim šalom. Lice joj je 
odurne purpurne boje; sitne, nabuhle, zakrvavljene oči blistaju joj od 
pakosti. Vidjelo se da nije trijezna, iako je još prije objeda. Vrišti na 
bijednu Jelenu, koja stoji pred njom kao ukočena, s kupom u 
rukama. Sa stepenica, iza leđa purpurne žene, izviruje prilično 
raščupano, nabijeljeno i narumenjeno žensko stvorenje. Ubrzo se 


otvore vrata s podrumskih stepenica u prizemlje i na stepenicama se 
pojavi, valjda domamljena krikom, siromaški odjevena žena srednjih 
godina, pristale, skromne vanjštine. A na odškrinuta vrata izviruju i 
drugi stanari iz prizemlja, nemoćan starac i djevojka. Uzrastan, 
snažan seljak, vjerojatno vratar, stoiji nasred dvorišta, s motkom u 
ruci, i lijeno promatra cijeli taj prizor. 

— Ah ti, prokleta, ah ti, krvopilice, ti gnjido! — vrišti žena i 
izvaljuje sve psovke što su se nakupile u njoj, ponajviše i bez zareza 
i bez točaka, ali nekako grcajući — zar mi tako uzvraćaš za moju 
pasku, ti odrpanice! Poslali je samo po krastavce, a ona odmah 
izmakla! Osjećala sam u srcu, kad sam je slala, da će izmaći. 
Stezalo mi se srce, stezalo! Sinoć sam joj zbog toga istoga svu kosu 
iščupala, a ona i danas bježi! Ta kuda ti hodaš, nevaljalice, kuda 
hodaš! Komu ti odlaziš, idole prokleti, gaduro buljooka, otrove, komu! 
Govori, gnjiležu blatni, jer ću te odmah zagušiti! 

| razjarena žena saleti jadnu djevojčicu; ali kad je opazila da sa 
stepenica gleda žena, stanarka iz prizemlja, zastane naglo, okrene 
joj se i zajadikuje, vrišteći još jače nego prije, razmahujući rukama 
kao da nju zove za svjedokinju strahotnomu prestupku bijedne žrtve. 

— Mati joj je skapala! | sami znate, dobri ljudi: ta ostala je sama 
samcata na svijetu. Vidim da je vama, siromašnim ljudima, na brizi, a 
i sami nemate da jedete: hajde, mislim, bar Nikoli ugodniku za volju 
postarat ću se, primit ću sirotu. Primila sam je. Pa šta mislite? Evo je 
hranim već dva mjeseca — krv mi je ispila za ta dva mjeseca, izjela 
moje bijelo tijelo. Pijavica! Zmija čegrtuša! Sotona tvrdokorni! Šuti, 
ma je tukla, ma se okanila, svejednako šuti; kao da je usta napunila 
vodom — sve šuti! Srce mi se kida — šuti! Ta za koga ti sebe 
smatraš, ti razmetljivice, gizdavice zelena? Ta ti bi od gladi umrla na 
ulici da nije mene. Noge bi moje trebala da pereš i vodu tu da piješ, 
crni macu francuski. Skapala bi bez mene! 

— Ta šta se toliko upinjete, Ana Trifonovna? Čime vas je opet 
ozlovoljila? — zapita smjerno žena kojoj se obratila razjarena 
megera. 

— Šta čime, dobra ženo, čime? Ne trpim da mi se itko protivi! Ne 
radi po svojoj volji dobro, nego po mojoj volji zlo — eto takva sam ja! 
Ali me je ona danas gotovo u grob otjerala! Poslala sam je u dućan 
po krastavce, a ona se vratila za tri sata! Srce mi je slutilo kad sam 


je slala; zamiralo mi je, zamiralo, zamiralo, zamiralo! Gdje je bila? 
Kamo je odlazila? Kakve je pokrovitelje našla? Zar joj ja nisam dobro 
tvorila? Ta ja sam njenoj poganoj majci oprostila dug od četrnaest 
rubalja srebra, na svoj sam je trošak sahranila, đavlića sam njena 
uzela na odgoj, ti to znaš, mila ženo, i sama znaš! Pa zar onda 
nemam prava prema njoj! Trebalo bi da to osjeća, a ona mjesto 
osjećaja ide protiv mene! Ja sam njoj željela sreću. Htjela sam nju 
poganu u muslinske haljine da odijevam, u Gostinskom dvoru sam 
joj kupila cipele, nagizdala sam je kao paunicu — da duša uživa! A 
šta mislite, dobri ljudi? Za dva dana je rastrgala svu haljinu, na 
komadiće je rastrgala, na krpice, pa tako hoda, tako hoda! I šta 
mislite, namjerice je rastrgala — neću da lažem, sama sam virkala; 
hoću, veli, u katunu da hodam, neću u muslinu! Ali, iskalila sam onda 
dušu na njoj, istukla sam je, pa sam nakon toga i liječnika zvala, 
platila sam ga. Trebalo bi da te zadavim, ti gnjido, a sva ti je kazna 
bila da jednu sedmicu ne piješ mlijeka! Za kaznu sam je natjerala da 
pere podove: i šta mislite: pere, pere, strvina pere! Žesti mi srce — 
pere ona! Pa mislim: pobjeći će od mene. I tek što sam pomislila — 
eto je i pobjegla jučer! | sami ste čuli, dobri ljudi, kako sam je jučer 
tukla za to, obadvije sam ruke izgruhala o nju, čarape sam joj i cipele 
otela — neće bosa otići, mislim; a ona je i danas otišla onamo! Gdje 
si bila? Govori! Komu si se tužila, koprivsko sjeme, komu si bijedila 
mene? Govori, ciganko, klatežu, govori! 

Posve izbezumljena saleti ona djevojčicu, koja se bila 
zaprepastila od straha, zgrabi je za kosu i tresne o zemlju. Kupa s 
krastavcima odleti u stranu i razbije se; to još i pojača pijanoj megeri 
bjesnilo. Udarala je svoju žrtvu po licu, po glavi; ali Jelena je uporno 
šutjela i nije izustila ni jedan glas, ni jedan krik, ni jedan jauk, čak ni 
pod udarcima. Poletim u dvorište, ravno pijanoj ženi, gotovo i ne 
znajući za sebe od negodovanja. 

— Šta radite? Kako smijete ovako postupati s bijednom sirotom? 
— zaviknem hvatajući tu furiju za ruku. 


— Šta je to! Ta iko si ti! — zavrisne ona te se okani Jelene i 
podboči rukama. — Sta vas je privuklo u moju kuću? 
— Privukla me vaša nemilosrdnost! — vikao sam. — Kako 


smijete ovako tiranizirati jadno dijete! Ona nije vaša; sam sam čuo 
da vam je samo posvojče, bijedna sirota... 


— Gospode Isuse! — zavapi furija — a tko si ti, što si se prikrpio? 
Jesi li ti s njom došao? Ta ja ću odmah redarstvenomu pristavu! Ta 
mene i sam Andron Timofejič smatra za plemenitu! Zar ona tebi 
odlazi? Tko si ti? U tuđu si kuću ušao da divljačiš. U pomoć! 

| poleti zgrčenih pesnica na mene. Ali u taj čas razlegao iznenada 
pronicav, nečovječji krik. Pogledam — a Jelena, koja je stajala kao 
bez svijesti, odjednom uz neobičan, neprirodan krik tresnula o zemlju 
i počela se trzati u strašnim grčevima. Lice joj se unakazilo. Spopala 
je padavica. Raščupana djevojka i žena odozdo pritrčali, digli je i 
brže ponijeli gore. 

— I skapala, prokleta! — zapišti žena za njom. — Za mjesec 
dana već treći nastup... Napolje, ti mešetaru! — i ona opet saleti 
mene. 

— Šta ti, vrataru, stojiš? Zašto dobivaš plaću? 

— Odlazi! Odlazi! Hoćeš li da ti isprašim leđa — promumlja lijeno 
vratar tek da nešto kaže. — Kad dvojima godi, nek treći ne hodi. 
Kupi tralje, bjež dalje! 

Šta ću, iziđem; uvjerio sam se da sam se bez ikakve koristi 
naletio. Ali je u meni buktalo negodovanje. Stanem na pločniku pred 
kućnim vratima te se zagledam u vratašca. Čim sam izišao, odleti 
žena gore, a i vratar, pošto je svršio svoj posao, nestane nekud. Za 
časak siđe niza stepenice ona žena što je pomagala da odnesu 
Jelenu i požuri se dolje u svoj stan. Kad me je opazila, stane i 
radoznalo me pogleda. Njeno dobro blago lice ohrabri me. Opet 
stupim u dvorište i priđem ravno njoj. 

— Dopustite da zapitam — započnem — šta je ovdje ta 
djevojčica i što to od nje čini ona odurna žena? Nemojte, molim vas, 
misliti da ispitujem iz puke radoznalosti. Tu sam djevojčicu sretao i 
zbog nečega se veoma zanimam za nju. 

— Pa ako se zanimate za nju, bolje bi bilo da je uzmete, ili da joj 
nađete kakvo mjesto nego da ona tu propada — izgovori žena kao 
preko volje i krene da me ostavi. 

— Ali ako me ne uputite, šta ću učiniti? Velim vam da ništa ne 
znam. To je zacijelo sama domaćica, Bubnova? 

— Jest. 

— Pa kako joj je djevojčica dopala? Je li joj ovdje umrla mati? 


— Pa tako je dopala... Ne tiče se nas. — | ona opet htjede da 
ode. 

— Ta molim vas; velim vam, to me veoma zanima. Možda mogu i 
da učinim štogod. Tko je, dakle, ta djevojčica? Tko je bila njena mati, 
— znate li? 

— Pa kao da je neka tuđinka, došljakinja; kod nas je dolje i 
stanovala; ali je bila bolesna; od sušice je i umrla. 

— Bila je, dakle, vrlo siromašna dok je stanovala u zakutku u 
podrumu? 

— Uh, siromašna! Srce ti se kidalo zbog nje. I mi se svakako 
zlopatimo, a i nama se za šest rubalja zadužila za onih pet mjeseci 
dok je stanovala kod nas. Mi smo je i sahranili; muž joj je moj i lijes 
načinio. 

— A šta Bubnova govori da ju je ona sahranila? 

— Otkud bi je sahranila! 

— A kako joj je bilo prezime? 

— Pa ne znam da izgovorim, gospodine; zakučasto je; valjda je 
njemačko prezime. 

— Smith? 

— Nije, nije baš tako. A Ana Trifonovna ju je uzela; na odgoj, veli. 
Ali ne valja to nikako... 

— Zacijelo ju je uzela radi nekog cilja. 

— Ne valjaju joj poslovi — odgovori žena kao u dvoumici i 
skanjujući se bi li kazala i ne bi. — Šta se nas tiče; mi smo tuđi... 

— A tebi bi bilo bolje da zavežeš jezik! — zaori iza nas muški 
glas. Bio je to vremešan čovjek u kućnoj haljini i u kaftanu povrh 
halje, naoko mještanin, obrtnik, muž one koja je govorila sa mnom. 

— Nema ona ništa da razgovora s vama, gospodine; to se ne tiče 
nas... — izgovori on i pogleda me ispod oka. — A ti odlazi! Zbogom 
gospodine; mi smo škrinjari. Ako šta trebate od zanata, na svaku 
službu... Ali osim toga nema nam posla s vama... 

Izidoh iz te kuće u dvoumici i strašno uzbuđen. Nisam ništa 
mogao da učinim, ali sam osjećao da mi je teško ostaviti sve ovako. 
Osobito su me uzbunile riječi škrinjarovo žene. Tu se krije neka 
nevaljanština; to sam slutio. 

Išao sam oborene glave i razmišljajući, kad me iznenada oštar 
glas zovne mojim prezimenom. Pogledam — a preda mnom stoji 


napit čovjek, skoro tetura, odjeven prilično čisto, ali u gadnoj 
kabanici i sa zaprljanom kapom. Lice mi je vrlo poznato. Počnem ga 
promatrati. On mi namigne i ironično mi se osmjehne. 

— Ne poznaješ me? 


GLAVA V 


— A! To si ti, Maslobojeve! — uzviknem kad sam odjednom 
prepoznao u njem nekadašnjega školskoga druga, još iz gubernijske 
gimnazije — to je susret! 

— Da, susret! Šest godina se nismo sastajali. To jest, jesmo se 
sastajali, ali me vaša preuzvišenost nije udostojavala pogledom. Ta 


vi ste generali, naime književni!... — Tako je govorio i podrugljivo se 
smješkao. 
— Ali, brate Maslobojeve, to lažeš — prekinem ga. — Prvo, 


generali, makar i književni, nisu ni slični meni, a drugo, dopusti da ti 
reknem, ja se zaista sjećam da sam te dva puta sreo na ulici, ali si 
me očevidno sam izbjegavao, pa čemu bih pristupio kad vidim da me 
čovjek izbjegava. A znaš li šta ja rnisllim? Da ti sada nisi napit, ne bi 
me ni sada zovnuo. Zar nije istina? Ali, zdravo! Vrlo se, vrlo se 
veselim, brate, što sam te sreo. 

— Zaista! A ne kompromitiram li ja tebe svojim... nevaljalim 
likom? Ta i čemu ispitujem to; nije važno; ja se, brate Vanja, uvijek 
sjećam kakav si ti divan momčić bio. A sjećaš li se, tebe su istukli 
mjesto mene? Ti si prešutio, nisi me izdao a ja sam ti se, mjesto da 
budem zahvalan, jednu sedmicu podrugivao. Bezgrešna si ti duša! 
Zdravo, dušo moja, zdravo! (Mi se poljubismo.) Ta ja već toliko 
godina lunjam sam samcat — dan na dan i noć na noć, a nisam 
zaboravio prošlost. Ne zaboravlja se to! A šta ti, šta ti? 

— Pa šta bih, i ja lunjam sam samcat... 

Dugo me je gledao neobično ganut, kao čovjek obnemogao od 
pića. Ali i bez toga je bio izvanredno dobar čovjek. 

— Nije, Vanja, nisi ti što sam ja — izgovori napokon tragičnim 
glasom. — Ta čitao sam; čitao sam, Vanja, čitao!... Ali poslušaj: da 
se razgovorimo od srca!! Žuriš se? 

— Žurim se; a priznajem, strašno me nešto ozlovoljilo. Ali bolje 
je, gdje stanuješ? 


— Reći ću ti. Ali to nije bolje; a bih li ti rekao šta je bolje? 


— Pa šta? 
— Pa eto, vidiš? — | on mi pokaže cimer, deset koračaja odande 
gdje smo stajali. — Vidiš: slastičarnica je i restoran, to jest, naprosto 


restoracija, ali mjesto je lijepo. Upozoravam te, lokal je pristojan, a 
votka, što samo može da bude! Iz Kijeva je pješice došla! Pio sam 
je, često sam je pio, znam; a mene i ne smiju tu ponuditi ničim lošim. 
Znaju Filipa Filipiča. Ta ja sam Filip Filipič. Šta? Kreveljiš se? Nije, 
nego me pusti da izgovorim. Sada je jedanaest i četvrt, maloprije 
sam pogledao; eto, dakle, upravo u jedanaest sati i trideset pet 
časaka pustit ću te. A dotle ćemo da kresnemo. Dvadeset časaka za 
starog prijatelja — valja li? 

— Ako je samo dvadeset časaka, onda valja; jer tako mi boga, 
dušo moja, u poslu sam. 

— Ako valja, onda valja. Samo, evo, ponajprije dvije riječi: slab si 
u licu, kao da su te baš maloprije ozlovoljili nečim, je li istina? 

— Istina je. 

— Dobro sam pogodio. Sada sam se, brate, dao na 
fizionomistiku, i to je zanimanje! Idemo, dakle, razgovorit ćemo se. 
Za dvadeset ću časaka najprije maknuti generala Čainskoga, pa ću 
obredati brezovicu, onda čišćenicu, onda narančevicu, onda parfait- 
amour, a onda ću pronaći još štogod. Pijem, brate! Jedino sam o 
svecima prije službe božje valjan. A ti makar i ne pio. Potreban si mi 
samo ti. A ako se napiješ, pokazat ćeš duševnu plemenitost. Idemo! 
Probrbljat ćemo dvije-tri riječi, pa ćemo se i opet razići na deset 
godina. Nisam brate, ravan tebi, Vanja! 

— Pa ne brbljaj, nego idemo brže! Dvadeset je časaka tvojih, a 
onda me pusti! 

U restoraciju smo se morali penjati na kat, uz drvene vanjske 
stepenice s ulaznim stepeništem na dva kata. Ali na stepenicama se 
iznenada sretosmo sa dva veoma napita gospodina. Kad nas oni 
smotriše, ukloniše nam se teturajući. 

Jedan je od njih bio vrlo mlad i mladolik momak, još golobrad, s 
maljem od brčića, što su tek probili, i s napeto glupavim izražajem u 
licu. Odjeven je bio gizdelinski, ali nekako smiješno: kao da je u tuđoj 
odjeći, sa skupocjenim prstenjem na prstima, sa skupocjenom 
pribadačom na ovratniku i neobično glupo očešljan. 


Sve se smješkao i hihikao. Drug mu je bio čovjek od pedesetak 
godina već, debeo, trbušast, odjeven prilično nemarno, također s 
velikom pribadačom u ovratniku, ćelav, nabuhla, pijana, kozičava 
lica, s naočarima na nosu, nalik na dugme. Izražaj toga lica bio je 
pakostan i požudan. Ružne, pakosne, sumnjičave oči zapale mu u 
salo te vire kao iz pukotina. Činilo se da obojica poznaju 
Maslobojeva, ali trbušan, kad se sreo s njim nakreveljio zlovoljno 
lice, iako na trenutak, a mladić se sav rasplinuo u ponizno-sladak 
smiješak. Čak je i skinuo kapu. Bila mu je na glavi kapa. 

— Oprostite, Filipe Filipiču — protepa, ganuto ga gledajući. 

—Ašto? 

— Oprostite... onaj... (On se kvrcnuo po ovratniku.) Ondje sjedi 
Mitroška. Bit će, dakle, Filipe Filipiču, da je on nitkov. 

— Pa šta je? 

— Patako... A eto njemu (mahnuo glavom na druga) Prošle je 
sedmice na nepristojnu mjestu taj isti Mitroška omazao njušku 
vrhnjem... hi! 

Drug ga zlovoljan gume laktom. 

— Ane biste li, Filipe Filipiču, ispili s nama pol tuceta, bismo li se 
smjeli nadati? 

— Neću, brate sada ne mogu — odgovori Maslobojev. — U poslu 
sam. 

Drug ga i opet gurne laktom. 

— Kasnije, kasnije! 

Maslobojev je nekako očito nastojao da ih ne gleda. Ali tek što 
uđosmo u prvu sobu, po kojoj se u svu duž otegla prilično čista 
tezga, sva zapremljena zakuskama, kvasnim kolačima, ribljim 
paštetama i bocama biljnih rakija različitih boja — odvede me 
Maslobojev brže u stranu i reče: 

— Mladić je trgovački sin Sizobrjuhov, sin poznatoga brašnara, 
baštinio je od oca pol milijuna i sada banči. Putovao je u Pariz, 
spiskao je ondje svu silu novaca, bio bi ondje i sve prorajtao, ali je i 
opet baštinio od strica i vratio se iz Pariza; ovdje bi, dakle, da utuče 
još preostatak. Za godinu će dana, razumije se, u prosjake. Glup je 
kao gusan — sve on po prvim restoranima, i po podrumima i po 
krčmama, i za glumicama, i nedavno je poslao molbu da ga prime u 
husare. Onaj drugi, vremešni, Arhipov, također je nešto kao trgovac 


ili upravitelj, vucarao se i po zakupima; nitkov, lupež i današnji drug 
Sizobrjuhovljev, Juda i Falstaff, sve zajedno, dvokratni bankrotirao i 
odurno razbludno stvorenje, sa svakakvim hirovima. Znam jedno 
njegovo takvo kriminalno djelo; iskobeljao se. Zbog nečega se 
veoma veselim sada što sam ga tu sreo; čekao sam ga... Arhipov, 
razumije se, guli Sizobrjuhova. Zna mnogo različitih smicalica, zbog 
toga i jest dragocjen ovakvim momčekanjama. Odavno sam već, 
brate, nazuban na njega. Nazubio se na njega i Mitroška, eno onaj 
mladoliki momak u bogatom seljačkom ogrtaču — ondje stoji kraj 
prozora, cigansko lice. On trguje konjima i poznaje sve ovdašnje 
husare. Velim ti, takav je lupež da će ti pred očima napraviti lažnu 
novčanicu, a ti, makar i vidio, svejedno ćeš mu je razmijeniti. On je u 
seljačkom ogrtaču, istina je, u baršunskom, i nalik je na slavenolila, 
ali to mu, po mojem sudu, i pristaje, a da ga ovoga trena obučeš u 
najelegantniji frak i slično, pa da ga odvedeš u engleski klub i rekneš 
ondje: taj i taj, vladajući grof Barabanov, ondje će ga dva sata 
smatrati grofom — i whist će on igrati, i govorit će grofovski i neće 
mu se dosjetiti; prevarit će ih. Zlo će on završiti. Taj je, dakle, 
Mitroška neobično nazuban na trbušana, jer Mitroška je sada na 
tankim žicama, a trbušan mu je preoteo Sizobrjuhova, nekadašnjega 
prijatelja, kojemu još nije dospio da ostriže vunu. Kad su se sastali 
sada u restoraciji, zacijelo su izveli neku podvalu. Čak i znam kakvu i 
pogađam: Mitroška me je, i nitko drugi, obavijestio da će Arhipov i 
Sizobrjuhov doći amo te se vrzu ovuda u nekom ružnom poslu. Hoću 
da se okoristim Mitroškinom mržnjom prema Arhipovu, jer imam 
svojih razloga; pa i došao sam ovamo gotovo radi toga. Ali neću da 
se odajem Mitroški, pa se nemoj ni ti zagledavati u njega. A kad 
budemo izlazili odavde, on će mi zacijelo i sam pristupiti i reći što 
treba... A sada, Vanja, idemo u ovu sobu, vidiš? Ded, Steppe — 
nastavi on obraćajući se konobaru — razumiješ li šta mi treba? 

— Razumijem. 

— | udovoljit ćeš mi! 

— Udovoljit ću. 

— Udovolji! Sjedni, Vanja! Ali, šta me gledaš tako? Ta vidim da 
me gledaš. Čudiš se? Ne čudi se. Sve se može dogoditi čovjeku, čak 
što nije nikad ni sanjao, a pogotovo onda... pa, makar i onda, kad 


smo ja i ti bubali Kornelija Nepota! Žž Evo, Vanja, vjeruj samo to: 
Maslobojev je, doduše, skrenuo s puta, ali srce mu je ostalo isto, a 
samo su se promijenile prilike. Ćrn mi je trag, ali još nisam vrag. | 
doktor sam htio da budem, i za učitelja nacionalne književnosti 
spremao sam se, i o Gogolju sam napisao članak, i htio sam da 
kopam zlato, i namjeravao da se oženim živa bi duša da se 
naslađuje, i ona je pristajala, premda je u kući toliko blagostanje da 
nemaš čime bi mačke izvabio iz sobe. Već sam htio za svadbenu 
ceremoniju da uznajmim cipele, jer su moje bile već godinu i pol 
poderane... Ali i nisam se oženio. Ona je pošla za učitelja, a ja počeo 
služiti u poslovnici, to jest, ne u trgovačkoj poslovnici, nego tako 
naprosto u poslovnici. Ali, tu su zasvirale drugačije diple. Protekoše 
godine, a sada ne služim, doduše, ali udobno stječem novac: 
primam mito i branim pravicu; junak sam pred kukavicama, a pred 
junakom sam i sam kukavica. Imam svojih pravila: znam, na primjer, 
da Je jedan kao i nijedan — pa radim svoj posao. A moj ti je posao 
više tajnovit... razumiješ li? 

— Dati nisi kakav detektiv? 

— Ne, nije da sam detektiv, nego se bavim nekim poslovima, 
donekle i službeno, donekle i po svome pozivu. Eto, Vanja, pijem 
rakiju. A kako nisam nikada propijao pamet, to i znam svoju 
budućnost. Prošlo je moje vrijeme, crnac se ne može oprati. Jedno 
ću ti kazati: da se u meni ne oziva još čovjek, ne bih ti danas 
pristupio, Vanja. Pravo veliš, sretao sam te i prije, često sam htio da 
ti pristupim, ali sve nisam smio sve sam odgađao. Nisam te vrijedan. 
| istinu si rekao, Vanja, ako sam ti pristupio, pristupio sam jedino zato 
jer sam napit. | premda je sve to nadasve besmislica, dokončat 
ćemo to o meni. Deder, bolje da govorimo o tebi. Ali, dušo, čitao 
sam! Čitao sam, ta i ja sam pročitao! Govorim, prijane, o tvojem 
prvencu. Kad sam pročitao — zamalo te nisam, brate, postao čestit 
čovjek! Zamalo, ali sam promislio te volio da ostanem nečestit 
čovjek. Tako je... 

I još mi je mnogo govorio. Pijanstvo ga je sve više zaokupljalo i 
on se neobično raznježio, gotovo do suza. Maslobojev je uvijek bio 
momak od oka, ali uvijek svojeglav i razvijen nekako ponad svojih 
snaga: lukav, himben, spletkar i smutljivac još od školskoga doba, ali 


nije bio čovjek bez srca; propao čovjek. Takvih je ljudi među Rusima 
mnogo. Često ih je s velikim sposobnostima; ali sve se to u njima 
nekako spleće, a povrh toga znaju oni svjesno istupati protiv svoje 
savjesti iz slabosti u nekim stvarima, te ne samo da uvijek 
propadaju, nego i sami unaprijed znaju da srcu u propast. 
Maslobojev se među inim, udavio u piću. 

— Sada, prijatelju, još jednu riječ — nastavi on. — Čuo sam kako 
ti se isprva razlegla slava; čitao sam nakon toga različite kritike o tebi 
(čitao sam zaista; ti misliš da ja baš ništa ne čitam), sretao sam te 
zatim u lošim cipelama, po blatu bez kaljača, s izderanim šeširom, i 
dokučio sam štošta. Sada se baviš novinarstvom? 

— Da, Maslobojeve. 

— Zapisao si se, dakle, u poštansku kljusad. 

— Tako nešto. 

— Eto, dakle, brate, evo šta ću ti reći na to: bolje je piti! Ja ti se 
napijem, legnem na divan (a imam divan divan na pera) te mislim da 
sam, na primjer, kakav Homer ili Dante, kakav Fridrik Barbarossa — 
ta sve se može zamisliti. Ti pak ne možeš zamisliti da si Dante ili 


Fridrik Barbarossa, 2& prvo, zato jer ti hoćeš da budeš sam za sebe, 
a drugo, zato jer tebi je zabranjeno svako htijenje; jer ti si poštansko 
kljuse. U mene je uobrazilja, a u tebe ozbiljnost. Poslušaj, dakle, 
otvoreno i izravno, ali bratski (jer inače ćeš me na deset godina 
uvrijediti i poniziti) — ne treba li ti novaca? Treba. Ta nemoj se 


kreveljiti. UZmi novce, namiri se s poduzetnicima, zbaci jaram, 
osiguraj sebi onda život za cijelu godinu i lati se omiljene misli piši 
veliko djelo! A? Šta veliš? 

— Slušaj, Maslobojeve! Cijenim tvoju bratsku ponudu, ali ti ne 
mogu sada ništa odgovoriti — a zašto? — dugo bi se pripovijedalo. 
Takav je stjecaj okolnosti. Ali obećajem: sve ću ti kasnije 
pripovijedati, bratski. Hvala ti za ponudu: obećajem da ću doći tebi i 
dolaziti često. Ali evo o čemu se radi: ti si sa mnom iskren, pa zato 
se odlučujem da te zapitam za savjet, pogotovo jer si, čini mi se, 
majstor u tim stvarima. 

I ja mu ispripovijedim svoju dogodovštinu sa Smithom i njegovom 
unukom, još od slastičarnice. Začudo: dok sam mu pripovijedao, po 


njegovim mi se očima učinilo da on štošta zna od te dogodovštine. 
Zapitam ga za to. 

— NE, nije to — odgovori on. — Uostalom, čuo sam štošta o 
Smithu, da je umro u slastičarnici nekakav starac. A o madame 
Bubnovoj zaista znam koješta. Od te sam dame prije dva mjeseca 


primio mito. Je prends mon bien ou je le trouveši i jedino u tom 
smislu nalikujem na Moličra. Očerupao sam je doduše za sto rubalja, 
ali sam se još onda zarekao da ću je oguliti, ne za sto rubalja, nego 
za pet stotina. Odurna ženska! Bavi se nevaljalim poslovima. Ne bi 
to još ništa bilo, ali ponekad već prevršuje od zloće. Nemoj, molim 
te, smatrati mene za don Quijota. Radi se o tome da bi mi moglo 
ljuto prisjesti, a kad sam prije pol sata sreo Sizobrjuhova, veoma 
sam se obradovao. Sizobrjuhova su očevidno doveli amo, doveo ga 
je trbušan, a jer znam kakvim se poslovima trbušan osobito bavi, to i 
zaključujem... Ali uvrebat ću ja već njega! Vrlo se veselim što sam od 
tebe čuo o toj djevojci; sada sam naišao na drugi trag. Ta ja ti se, 
brate, bavim različitim prijatnim komisijama, pa poznajem i te kakve 
ljude! Istraživao sam nedavno jedan posalac za nekoga kneza, pa ti 
velim — takav je posalac da se od toga kneza ne bih ni nadao. Ili 
hoćeš da ti pripovijedim drugu priču, o udatoj ženi? Posjećuj me, 
brate, ja sam za te spremio takvih sižea da ti neće povjerovati ako ih 
budeš opisao... 

— A kako je prezime tomu knezu? — prekinem ga, sluteći nešto. 

— Pa šta će ti to? Izvoli: Valkovski. 

— Petar. 

— Da. Poznaješ li ga? 

— Poznajem, ali slabo. Dakle, Maslobojeve, o tom ću se 
gospodinu počešće raspitivati u tebe — rekoh ustajući — neobično si 
me zainteresirao. 

— Eto vidiš, stari prijatelju, dolazi da se raspituješ koliko te volja. 
Umijem da pričam priče, ali do nekih granica — razumiješ? Jer inače 
ćeš da izgubiš kredit i čast, naime poslovnu, i tako dalje, i tako dalje. 

— Svakako, koliko bude dopuštala čast. 

Bio sam čak i uzbuđen. On je to primijetio. 

— Šta veliš, dakle, sada o onoj priči što sam ti je maloprije 
pripovijedio? Jesi li šta smislio ili nisi? 


— Otvojoj priči? Ded me počekaj dva-tri časka; platit ću. 

Ode do buffeta i ondje se kao nekako nenadno sretne odjednom 
s onim mladićem u seljačkom ogrtaču, kojega je onako ni pet ni šest 
nazvao Mitroškom. Učinilo mi se da ga Maslobojev poznaje nešto 
bolje nego što mi je priznao. Bilo je barem očito da se nisu sastali 
sada prvi put. Mitroška je naoko bio prilično originalan mladić. U 
svojem ogrtaču, u crvenoj svilenoj košulji, oštrih, ali pristalih crta lica, 
prilično još mlađahan, crnomanjast, smiona, blistava pogleda, davao 
je dojam zanimljiva čovjeka i nije odbijao. Kretnje su mu bile nekako 
izvještačeno smione, ali se sad, vidjelo se, suzdržavao, nastojao da 
izazove dojam osobite poslenosti, dostojanstvenosti i ozbiljnosti. 

— Znaš šta,Vanja — reče Maslobojev, kad se vratio — dođi mi 
danas u sedam sati, pa ću ti možda kazati štošta. Sam samcat, da 
znaš, ne značim ništa; nekada sam značio, ali sada sam samo 
pijanac i zanemario sam poslove. Ali su mi preostale pređašnje 
veze; znam štošta da ispitam, s različitim prepredenim ljudima da se 
snjuškam; time i zadobivam; istina, za slobodnoga, to jest za 
trijeznoga vremena i sam štošta radim, opet s pomoću znanaca... 
najviše ispitivanjem... » Ali ostavimo to! Dosta je... Evo ti i adresa 
moja: u Šestilavočnoj. Ali sada sam se, brate, već previše ukiselio. 
Kresnut ću još zlaćanu, pa ću kući. Poleškarit ću. Kad mi dođeš, 
upoznat ću te s Aleksandrom Semjonovnom, a ako bude kada, 
razgovarat ćemo se i o poeziji. 

—Pa,ao onom? 

— Pa možda i o onom. 

— Doći ću valjda, zacijelo ću doći. 


GLAVA VI 


Ana Andrejevna me već odavno očekivala. Ono što sam joj juče 
rekao o Natašinu pisamcu, veoma joj je probudilo radoznalost te me 
očekivala kudikamo ranije izjutra, barem u deset sati. A kad sam joj 
došao prije dva sata poslije podne, mučno je iščekivanje iscrpio 
staričine posljednje snage. Osim toga je vruće željela da mi iznese 
svoje nove nade što su se od jučerašnjega dana rodile u njoj i da me 
obavijesti o Nikolaju Sergejiču, koji je od jučer počeo kunjati, stmurio 
se, ali postao prema njoj nekako osobito nježan. Kad sam joj došao, 


dočekala me u prvi čas s hladnom borom nezadovoljstva na licu, tek 
je što je cijedila riječi kroz zube i nije pokazivala ni najmanju 
radoznalost, tek da ne reče: »Zašto si došao? Šta te to tjera, 
prijatelju, da svaki dan švrljaš«. Srdila se što sam kasno došao. Ali 
sam se žurio te joj bez ikakva zatezanja opričam sav jučerašnji 
prizor kod Nataše. Čim je starica začula za posjet staroga kneza i za 
njegovo svečano snubljenje, odmah spala s nje sva namještena 
čama. Nemam riječi da opišem kako se obradovala, čak se i zbunila 
nekako, križala se, plakala, do zemlje se klanjala pred svetačkom 
slikom, grlila mene i htjela odmah da otrči Nikolaju Sergejiču i da mu 
javi svoju radost. 

— Molim te, prijatelju, ta on je mrzovoljan sve zbog kojekakvih 
poniženja i uvreda, a kad sada dozna da je Nataša dobila potpunu 
zadovoljštinu, za tren će zaboraviti sve. 

Jedva sam je odvratio. Dobra starica, iako je dvadeset pet godina 
proživjela s mužem, još ga je slabo poznavala. Strašno je poželjela 
također da odmah ode sa mnom do Nataše. Razložim joj da Nikolaj 
Sergejič ne samo da joj neće možda odobriti taj postupak, nego 
ćemo time još i naškoditi cijeloj stvari. Jedva je napustila tu misao, ali 
me je zadržala još pol suvišna sata i za sve je vrijeme govorila jedino 
ona. »Ta s kim ću ostati sada — govorila je — tako radosna — pa da 
sjedim sama među četiri zida?« Napokon sam je nagovorio da me 
pusti i razložio joj da me Nataša sada čeka, a ne može da dočeka. 
Starica me prekrižila nekoliko puta za put, poslala zaseban blagoslov 
Nataši i gotovo zaplakala kad sam odlučno odbio da joj neću toga 
dana doći još jednom naveče, ako se Nataši ne dogodi štogod 
osobito. Nikolaja Sergejiča nisam sada ni vidio: cijele noći nije 
mogao da zaspi, tužio se na glavobolju, na groznicu, pa je sada 
spavao u svojoj sobici. 

| Nataša me očekivala cijelo prije podne. Kad sam ušao, hodala 
je po svojem običaju sobom, skrštenih ruku, i premišljala o nečem. 
Čak i sada, kad je se sjetim, ne zamišljam je drugačije nego uvijek 
samu u siromaškoj sobici, turobnu, ostavljenu, kako čeka skrštenih 
ruku, oborenih očiju, pa se bez cilja šeta gore-dolje. 

Neprestano je hodala polagano. Zapita me šta tako kasnim. 
Ukratko joj ispripovijedam sve svoje pustolovine, ali ona me nije 
gotovo ni slušala. Opažalo se da je veoma zabrinuta zbog nečega. 


— Šta je novo? — zapitam 

— Nema ništa — odgovori ona, ali takva obličja, te sam se po 
njemu odmah dosjetio da zna neku novost, pa me zato i očekivala 
da mi pripovjedi tu novost, ali po običaju svojem neće je pripovijedati 
odmah nego kad budem odlazio. Tako je uvijek bilo kod nas. Bio 
sam se već navikao na nju te sam čekao. 

Razumije se, započeli smo razgovor o jučerašnjoj dogodovštini. 
Mene je osobito prenerazilo što se sasvim slažemo kako nas se 
dojmio stari knez: nikako joj se nije dopadao, kudikamo se manje 
dopadao nego jučer. A kad smo potanko razglobili sav njegov 
jučerašnji posjet, reći će odjednom Nataša: 

— Slušaj, Vanja, ta uvijek biva tako: ako ti se čovjek isprva ne 
sviđa, to je gotovo znak da će ti se svakako svidjeti kasnije. Tako se 
barem meni uvijek događalo. 

— Dao bog, Nataša, da bude tako. | evo još moje mišljenje, i 
konačno mišljenje: sve sam razmotrio i rasudio sam da knez možda i 
spletkari, ali pristaje na vaš brak uistinu i ozbiljno. 

Nataša stane nasred sobe i oštro me pogleda. Sve joj se lice 
promijenilo; čak i usne joj malo zadrhtale. 

— Ta kako bi mogao u takvoj prilici hiniti i... lagati? — upita ona u 
nadmenoj dvoumici. 

— | jest, i jest! — potvrdim brže. 

— Nije dakako lagao. Čini mi se da to ne treba ni misliti. Ne može 
se ni pronaći bilo kakav razlog zašto bi hinio. I napokon, šta li sam ja 
u njegovim očima da bi mi se toliko podrugivao? Zar bi čovjek 
mogao da ovoliko vrijeđa? 

.— Naravno, naravno — potvrđivao sam, a pomislih: »Ti zacijelo 
sada, hodajući po sobi, jedino to i misliš, bijednice moja, a možda još 
i jače sumnjaš nego ja«. 

— Ah, ali bih voljela da se što prije svrati! — reče ona. — 
Namjeravao je cijelo veče da presjedi kod mene i onda... Valjda su 
važni poslovi kad je sve ostavio i otišao. Ne znaš li, Vanja, kakvi su 
to poslovi? Nisi li čuo štogod? 

— Pa bog bi ga znao. Ta on neprestano stječe novaca. Čuo sam 
da sudjeluje u nekoj dobavci ovdje u Petrogradu. Mi se, Nataša, ne 
razumijemo u poslove. 


— Naravno da se ne razumijemo. Aljoša mi je jučer govorio o 
nekom pismu. 

— Neka obavijest. Zar je dolazio Aljoša? 

— Jest. 

— Izjutra? 

— U dvanaest sati; ta on dugo spava. Sjedio je malo. Otjerala 
sam ga Katerini Fjodorovnoj; ta ne valja to, Vanja? 

— A zar nije sam namjeravao onamo? 

— Pai jest namjeravao i sam... 

Htjede još nešto da nadoveže, ali zašuti. Gledao sam je i čekao. 
Lice joj je bilo tužno. Bio bih je i zapitao, ali ona ponekad nije voljela 
da je se ispituje. 

— Čudan je on momčić — reče najzad, a malo nakrivila usta i 
kao da se trudi da me ne gleda. 

—Ašta je? Po svoj je prilici bilo štogod među vama? 

— Ne, nije ništa; tako... Bio je, uostalom, i umiljat... Samo već... 

— Sada su se evo svršile sve njegove tuge i brige — rekoh. 

Nataša me pogleda uporito i ispitljivo. Možda je i sama željela da 
mi odgovori: »Malo je on i prije imao briga i tuga«, ah joj se učinilo 
da moje riječi sadrže istu misao. Zato se i naprći. 

Ali odmah posta opet prijazna i ljubazna. Bila je sada izvanredno 
krotka. Presjedio sam kod nje dulje nego sat. Neobično se 
uzrujavala. Plašila se kneza. Primijetio sam po nekim njenim 
pitanjima da bi veoma željela doznati pouzdano kakav je zapravo 
dojam proizvela jučer na njega. Je li se valjano držala? Nije li prejako 
pred njim ispoljila svoju radost? Nije li bila preuvredljiva? Ili, naprotiv, 
baš preobzirna? Da on nije pomislio štogod? Da je nije ismijao? Da 
nije osjetio prezir prema njoj?.... 

Od te joj misli planuše obrazi kao oganj. 

— Zar se treba toliko uzrujavati jedino zato jer loš čovjek pomisli 
štogod? Pa neka pomisli! — rekoh. 

— A zašto je on loš? — zapita ona. 

Nataša je bila sumnjičava, ali čista srca i otvorena. Njena je 
sumnjičavost potjecala iz čista izvora. Bila je ponosita i plemenito 
ponosita, te nije mogla podnositi kad se ono što ona smatra za više 
od svega pred njenim očima izvrgava smijehu. Nitkovu bi uzvratila 
na prezir dakako samo prezirom, ali ipak bi je zaboljelo srce kad bi 


se tko narugao onomu što ona smatra za svetinju, makar tko se 
podrugivao. Nije to potjecalo od nedostatka odlučnosti. Potjecalo je 
donekle i od toga što je preslabo poznavala svijet, što je premalo 
poznavala ljude i zatvarala se u svoj zakutak. Sav je život proživjela 
u zakutku, nije se gotovo ni micala iz njega. A, napokon, u njoj je bilo 
neobično razvijeno ono svojstvo najdobrodušnijih ljudi, što je 
baštinila možda od oca — da u zvijezde kuje čovjeka, da ga 
tvrdokorno smatra za boljeg nego što zaista jest, da u žaru 
preuveličava sve što je dobro u njemu. Takvim je ljudima teško kad 
se kasnije razočaraju; još je teže kad osjećaš da si sam kriv. Zašto si 
očekivao više nego što ti se može dati? A takve ljude očekuje svaki 
čas takvo razočaranje. Najbolje je kad mirno sjede po svojim 
zakucima i ne izlaze na svjetlost; čak sam i primijetio da oni zaista 
toliko vole svoje zakutke te i podivljaju u njima. Ali Nataša je 
pretrpjela mnoge nesreće, mnoge uvrede. Bila je već bolesno 
stvorenje i nije se smjelo nju kriviti, ako u mojim riječima ima ikakva 
okrivljivanja. 

Ali sam se žurio da odem. Ona se začudi i gotovo zaplače što 
odlazim, iako mi za sve vrijeme dok sam sjedio nije iskazivala 
nikakvu nježnost, naprotiv, bila je prema meni čak i nekako hladnija 
nego obično. Žarko me poljubi i nekako mi je dugo gledala u oči. 

— Poslušaj — reče. — Aljoša je danas nadasve bio smiješan, pa 
me i zadivio. Bio je vrlo drag, naoko vrlo sretan, ali je uletio kao 
leptir, kao gizdelin, sve se vrtio pred ogledalom. Sada je nekako 
previše bezobziran... a i nije dugo ostajao. Zamisli: donio mi je 
bombona. 

— Bombona? Pa to je vrlo lijepo i prostodušno. Ah, kakvi ste vas 
dvoje! Evo ste započeli već sada da pazite jedno na drugo, da 
uhodite, da proučavate jedno drugomu lice, da s lica čitate tajne 
misli. (A ništa se i ne razumijete u njih!) On još ništa. Nestaško je i 
učenik kao nekada. Ali ti, ti! 

| uvijek, kad god bi Nataša mijenjala ton i prilazila mi bilo da se 
tužila na Aljošu, bilo da je rješavala kakve škakljive nedoumice, bilo 
s kojom tajnom ili sa željom da bih je razumio od pol riječi, uvijek me 
je, sjećam se, gledala iskešenih zubi i kao moleći neka zacijelo 
riješim ta pitanja kakogod, tako da bi joj odmah odlanulo srcu. Ali 
sjećam se također da sam u takvim prigodama uvijek poprimao 


nekako surov i oštri ton, kao da korim nekoga, i to mi se uvijek 
događalo sasvim slučajno, ali mi je uvijek polazilo za rukom. Moja 
surovost i ozbiljnost bile su u pravi čas, činile su se autoritativnijima, 
ta gdjekada osjeća čovjek neodoljivu potrebu da bi ga tkogod 
prekorio. Nataša je barem odlazila od mene ponekad dobrano 
utješena. 

— Nije, vidiš, Vanja — nastavljala je, držeći jednu ruku na mojem 
ramenu, drugom stiskajući moju ruku, a očicama uranjajući u moje 
oči — učinilo mi se da je bio nekako premalo osjećajan... učinio mi 


se već takav mari 2% — znaš, kao da je deset godina oženjen, ali 
sve je još čovjek, ljubazan sa ženom. Nije li to prerano?... Smijao se, 
vrtio, ali kao da se sve to tiče mene samo tako, samo donekle, a ne 
onako kao prije... Vrlo se žurio Katerini Fjodorovni... Ja mu govorim, 
a on ne sluša ili zapodijeva govor o drugom, znaš, ona ružna navika 
otmjenog svijeta, od koje smo ga oboje toliko odučavali. Jednom 
riječju, bio je takav... čak i kao da je ravnodušan — Ali šta ja 
govorim! Eto sam uzela i otpočela! Ah, Vanja, koliko mi svi tražimo, 
kakvi smo hiroviti despoti! Tek sada vidim! Ne opraštamo čovjeku 
puku promjenu u licu, a bog bi znao zašto mu se promijenilo lice! 
Pravo si učinio, Vanja, što si me malo prije korio! Ja sam jedina kriva 
svemu! Sami stvaramo sebi jade, pa se još tužimo... Hvala ti, Vanja, 
posve si me utješio. Ah, da dođe danas! Ali šta! Možda će se i 
rasrditi za ono malo prije. 

— A zar ste se već svadili? — uzviknem ja u čudu. 

— Nije mi ni na kraj pameti! Jedino sam bila nešto tužna a on iz 
veselja zapao odjednom u turobnost, te mi se učinilo da se suho 
oprostio sa mnom. Ali ću poslati po njega... Dođi i ti danas, Vanja. 

— Svakako, samo ako me ne zadrži jedan posao. 

— Pa kakav ti je to posao? 

— Ta navalio sam ga na sebe! Uostalom, čini mi se, svakako ću 
doći. 


GLAVA VII 


Upravo u sedam sati došao sam Maslobojevu. Stanovao je u 
Sestilavočnoj ulici, u jednom krilu nevelike kuće, u prilično nečistu 


stanu od tri sobe, koje, uostalom, nisu bile siromaški namještene. 
Vidjelo se čak i neko blagostanje ali i neobična nekućevnost. Otvorila 
mi je vrata ljepušasta djevojka od devetnaest godina, odjevena vrlo 
priprosto, ali vrlo lijepo, vrlo uredna i predobrih veselih očica. Odmah 
sam se dosjetio da je to glavom Aleksandra Semjonovna, koju je 
nedavno spomenuo letimice te me mamio da se upoznam s njom. 
Zapita tko sam, a kad je čula prezime, reče da me on čeka, ali sada 
spava u svojoj sobi, pa me onamo i odvela. Maslobojev je spavao na 
krasnu, meku divanu, pokriven svojom prljavom kabanicom, s 
izlizanim kožnim uzglavljem pod glavom. San mu je bio vrlo lak; čim 
smo ušli, zovnuo me on odmah po imenu. 

— Al Ti si to? Čekam te. Upravo sam sanjao da si došao i da me 
budiš. Vrijeme je dakle. Idemo! 

— Kamo ćemo? 

— Do dame. 

— Koje? Zašto? 

— Do madame Bubnove da je smotamo. — Ali je ona krasotica! 
— otegne, obraćajući se Aleksandri Semjonovni, te čak poljubi 
vrhove prsta kad je spomenuo madame Bubnovu. 

— Već je započeo, smislio! — izgovori Aleksandra Semjonovna, 
smatrajući da se svakako mora malo rasrditi. 

— Nisi poznat? Upoznaj se, brate: evo, Aleksandra Semjonovna, 
predstavljam ti ga, to je književni general; samo ih jedan put u godini 
razgledavaju besplatno, a u drugo vrijeme za novce. 

— Eto je našao ludu. Nemojte ga, molim vas, slušati, on to 
ismijava mene. Otkud su oni generali? 

— To vam i velim da su nešto posebno. A ti, vaša preuzvišenosti, 
nemoj misliti da smo mi glupi, mi smo mnogo pametniji nego što se 
činimo na prvi pogled. 

— Ta ne slušajte ga! Uvijek me postiđuje pred čestitim ljudima, 
bestidnik! Bar da me odvede kada u kazalište! 

— Volite, Aleksandra Semjonovna, svoje domaće... Niste li 
zaboravili da treba voljeti? Niste zaboravili riječcu? Onu što sam vas 
učio! 

— Dakako da nisam zaboravila. Kakvu glupariju dakle. 

— E, pa koja je to riječca! 


— Morat ću da se sramim pred gostom. Ona možda znači nešto 
sramotno. Jezik mi usahnuo ako je reknem. 
— Zaboravili ste je dakle! 


— Pa, evo, i nisam zaboravila: penatin o Volite svoje penate... 
eto, šta on izmišlja! Možda nije ni bilo nikakvih penata; i čemu bi ih 
voljeli. Sve on bunca! 

— Zato u madame Bubnove... 


— Phi, ti i tvoja Bubnova... — i Aleksandra Semjonovna istrči 
posve ozlojeđena. 
Iziđismo. 


— Vidiš, Vanja, prvo, sjednimo u kola. Tako. A drugo, nedavno, 
kad sam se oprostio s tobom, doznao sam još štošta,.a nisam 
doznao po nagađanju nego iz istinskih izvora. Ostao sam na 
Vasiljevskom otoku još cijeli sat. Taj je trbonja strahovit nitkov, prljav, 
gadan, s majstorijama i s različitim podlim voljicama. Ta je Bubnova 
već odavno poznata zbog kojekakvih smicalica te iste vrsti. Onomad 
je skoro uhvaćena s jednom djevojčicom iz čestite kuće. 
Uznemiravale su me one muslinske haljine u koje je odijevala tu 
Siroticu (ti si eno pripovijedao maloprije) jer sam već prije toga bio 
čuo štošta. Maloprije sam doznao još koješta, doduše sasvim 
slučajno, ali se čini da je pouzadno. Koliko je godina djevojčici? 

— Po licu trinaestak godina. 

— A po rastu manje. Ona će dakle i učiniti. Ako treba reći će: 
jedanaest, a inače: petnaest. Pa kako bijednica nema ni zaštite, ni 
obitelji, to... 

— Zar? 

— A šta si ti mislio? Ta od samoga milosrđa ne bi madame 
Bubnova uzela siroticu. A kad se već trbonja navadio onamo, onda i 
jest tako. Tu nedavno, prije podne, sastao se s njom. A bolvanu 
Sizobrjuhovu obećana je danas krasotica, udata žena, žena 
činovnika i štabnoga časnika. Trgovački sinovi koji banče ginu za 
tim; uvijek pitaju za čin. To je kao u latinskoj gramatici, sjećaš se: 
značenje je važnije od završetka. Uostalom, ja sam, čini mi se, pijan 
još od onoga maloprije. Pa, a Bubnova da se nije usuđivala baviti se 
takvim poslovima. Ona bi i policiju zavarala; ali lažeš! Zato ću je i 
zaplašiti, jer zna da odnekad pamtim... i tako dalje — razumiješ? 


Strašno sam se prenerazio. Svi su mi ti glasovi uzbudili dušu. 
Sve sam se bojao da ćemo zakasniti te sam tjerao kočijaša. 

— Ne brini se, postarao sam se — govorio je Maslobojev. — 
Ondje je Mitroška, Sizobrjuhov će njemu platiti u gotovu, a trbušasti 
nitkov sam sobom. O tome je odlučeno još maloprije. Tako, a 
Bubnova se dopasti meni... Zato neka se ne usuđuje... 

Dovezli se mi i zaustavili pred restoracijom; ali ondje nije bilo 
čovjeka koji se zvao Mitroška. Kočijašu naložimo da nas čeka pred 
restoracijskim stepenicama, i odemo do Bubnove. Mitroška nas je 
čekao pred ulaznim vratima. U prozorima je sjala jarka svjetlost i čuo 
se pijani, gromoviti Sizobrjuhovljev smijeh. 

— Ondje su svi oni, bit će već četvrt sata — izvijesti ih Mitroška. 
— Sada je pravi čas. 

— A kako ćemo ući? — zapitam ja. 

— Kao gosti — odvrati Maslobojev — ona me poznaje. Sve je 
doduše zaključano, ali za nas nije. 

Zakuca tiho na vrata, i ona se odmah otvore. Otvorio ih je vratar, i 
Mitroška i on namignu jedan drugome. Uđosmo tiho; u kući nas nisu 
čuli. Vratar nas odvede uza stepenice i kucne. Doviknu mu, a on 
odgovori da je sam; »mora se«, reče. Otvore, i mi uđemo svi 
odjednom. Vratar se skloni. 

— Jaoh, tko je to? — zaviče Bubnova koja je, pijana i raščupana, 
stajala u malenom predsoblju, sa svijećom u ruci. 

— Tko? — prihvati Maslobojev. — Zar vi, Ana Trifonovna, ne 
prepoznajete drage goste? Tko bi bio nego mi?... Filip Filipić. 

— Ah, Filip Filipič! Vi ste to... dragi gosti... Ta kako vi... ja... 
ništa... izvolite ovamo... 

| ona se ustrčkala. 

— Kamo ovamo? Ta tu je pregra... Ded vi nas ljepše dočekujte! 
Pit ćemo kod vas ushlađenoga, a nema li ljubeznica? 

Domaćica se za tren ohrabrila. 

— Ta za takve ću drage goste pronaći ispod zemlje; naručit ću iz 
kitajske carevine. 

— Dvije-tri riječi, predraga Ana Trifonovna: je li tu Sizobrjuhov? 

—T... tu je. 

— Njega, dakle, i trebam. Kako je on, nitkov, bez mene smio da 
banči? 


— Pa zacijelo vas nije zaboravio. Sve je čekao nekoga, zacijelo 
Vas. 

Maslobojev odgurne vrata, i mi se stvorismo u nevelikoj sobi sa 
dva prozora, s geranijama, pletenim stolicama i odurnim glasovirom; 
sve kako treba. Ali još prije nego smo ušli, još dok smo razgovarali u 
predsoblju, nestao Mitroška. Kasnije sam doznao da i nije ulazio 
nego je čekao pred vratima. Imao je tko će mu otvoriti. Ona 
raščupana, narumenjena žena, što je jutros izvirivala Bubnovoj iza 
leđa, bila mu je kuma. 

Sizobrjuhov je sjedio na tananu divančiću od lažnoga 
mahagonijeva drveta, za okruglim stolom, pokrivenim stolnjakom. Na 
stolu su stajale dvije boce topla šampanjca, boca loša ruma; stajali 
su tanjuri sa slastičarskim bombonima, paprenjacima i orasima triju 
vrsta. Sučelice Sizobrjuhovu sjedjelo je za stolom odurno stvorenje 
od četrdesetak godina, kozičayo, u crnoj haljini od tafta, s brončanim 
narukvicama i brošićima. To je bila žena štabnoga časnika, tobožnja, 
očevidno je. Sizobrjuhov je bio pijan i vrlo zadovoljan. Njegov 
trbušasti pratilac nije bio s njim. 

— Zar tako ljudi rade! — zarikne Maslobojev na sav glas a još 
poziva Dussotu! 

— Filipe Filipiču, usrećili ste me! — promuca Sizobrjuhov blažena 
lica, pošavši nama ususret. 

— Piješ li? 

— Oprostite! 

— Ta nemoj se ispričavati, nego pozivaj goste. Došli smo da 
bančimo s tobom. Evo sam ti još doveo gosta: prijatelj! 

Maslobojev pokaže na mene. 

— Veselim se, to jest, usrećili ste me... Khi! 

— Ih, ito se zove šampanjac! Nalikuje na kiselu juhu, . 

— Vi vrijeđate. 

— Ti se Dussotu ne smiješ valjda ni javiti; i još on poziva! 

— Maloprije je pripovijedao da je bio u Parizu — prihvati oficirka 
— po svoj prilici laže! 

— Fedosja Titišna, ne vrijeđajte. Bili smo. Putovali smo. 

— Zar takav seljak da je bio u Parizu? 

— Bili smo. Mogli smo. Ondje sam se istakao s Karpom 
Vasiljevičem. Karpa Vasiljiča valjda poznajete. 


— A zašto bih poznavala tvojega Karpa Vasiljiča? 
— Pa tako... stvar je iz politike. A ja sam s njim ondje u 
mjestancu Parizu, kod madame Joubert, razbio engleski trumeau. 

— Šta ste razbili? 

— Trumeau. Bio je takav trumeau po svem zidu do stropa; a Karp 
je Vasiljič bio tako pijan da je već s madamom Joubert počeo govoriti 
ruski. Stao on uz trumeau i nalaktio se. A Joubertovica mu viče, po 
njihovu naime: »Trumeau stoji sedam stotina franaka (naših četvrtina 
rublja), razbit ćeši« On se smješka i gleda mene; a ja sjedim preko 
puta njega na divanu i krasotica uz mene, ali ne ovako rilo, kao evo 
ova, nego gizdava, jednom riječju. Viče on: »Stepane Terentjiču, ej, 
Stepane Terentjiču! Hoćemo li napolak?« Ja velim »Hajde!« A on 
šaketinom tresnuo o trumeau — džin! Samo se rasule treskotine. 
Zavrisnula Joubertovica, hoće da mu iskopa oči: »Šta radiš, 
razbojnice, kamo si došao?« (po njihovu naime). A on će njoj: »Ti, 
madame Joubert, veli, uzimaj novce, a ne priječi moju ćud,« pa joj 
odmah istresao šest stotina i pedeset franaka. Pol stotine smo se 
iscjenkali. 

U taj se čas razlegao strašan, pronicav krik negdje iza nekoliko 
vrata, dvije ili tri sobe dalje od ove u kojoj smo mi bili. Trgnem se pa 
zaviknem i ja. Prepoznao sam taj krik: bioje Jelenin glas. Odmah za 
tim žalostivim krikom razlegli su se drugi krici, psovke, gungula i, 
napokon, jasni, zvonki, razgovijetni udari dlanom po licu. To je valjda 
Mitroška obavljao svoj posao. Odjednom se na silu otvorila vrata i u 
sobu provalila Jelena, blijeda, mutnih očiju, u bijeloj muslinskoj 
haljini, ali sasvim zgužvanoj i izderanoj, s počešljanom kosom, ali 
rasutom, kao u borbi. Stajao sam nasuprot vrata, te ona poleti ravno 
put mene i obuhvati me rukama. Svi skočili, svi se usplahirili. 
Razlegla se vriska i krika kad se ona pojavila. Odmah za njom 
iskrsnuo na vratima Mitroška. Vuče za kosu svojega trbušastoga 
neprijatelja, svega izderanoga. Dovukao ga do praga i gurnuo nama 
u sobu. 

— Evo ga! Uzimajte ga! — izgovori _Mitroška neobično 
zadovoljan. 


— Slušaj — reći će Maslobojev, a prišao mirno meni i lupio me 
po ramenu — uzmi našega kočijaša, uzmi djevojčicu i odvezi se u 
svoj stan, a ovdje tebi nema više posla. Sutra ćemo urediti i sve 
drugo. 

Nisam čekao da mi se to ponovi. Uhvatim Jelenu za ruku i 
izvedem je iz te spilje. | ne znam više kako su oni ondje dokončali. 
Nas nije nitko zaustavljao: domaćica se prestravila. Sve se zbilo tako 
naglo te nije mogla ništa da spriječi. Kočijaš nas je čekao i za 
dvadeset sam časaka bio već u svojem stanu. 

Jelena je bila napola mrtva. Raskopčam joj haljinu, poprskam je 
vodom i položim je na divan. Uhvatila je vrućica i bunilo. Gledao sam 
joj blijedo lišće, usne bez boje, crnu namirisanu kosu, koja je 
začešljana u stranu ali zalizana, cijelu njenu odjeću, te ružičaste 
vrpčice što su joj ostale pogdjegdje na haljini — te sam najzad 
razumio svu tu odurnu dogodovštinu. Jadnica! Bivalo joj je sve gore 
te gore. Nisam je ostavljao te odlučih da te večeri ne idem Nataši. 
Jelena je dizala katkad duge trepavice, pogledavala me, gledala me 
dugo, pomno, kao da me prepoznaje. Zaspala je tek kasno, o prvom 
satu u noći. Zaspao sam kraj nje na podu. 


GLAVA VIII 


Ustao sam vrlo rano. Cijele sam se noći budio svaka pol sata, 
prilazio bijednoj gošći i pozorno je promatrao. Bila je u vrućici i laku 
bunilu. Ali pred jutro je zaspala čvrsto. Dobar znak, pomislim, ali kad 
sam se ujutro probudio, odlučim da otrčim brže po doktora dok 
jadnica još spava. Znao sam jednoga doktora, neženju, 
dobrodušnoga starčića, koji je od pamtivijeka stanovao kod 
Vladimirske mitnice sa svojom gospodaricom Njemicom. Njemu sam 
se i otputio. Obeća mi da će doći u deset sati. Bilo je osam sati kada 
sam ga pohodio. Neobično sam želio da se putem svratim 
Maslobojevu, ali sam se predomislio: zacijelo on spava još od jučer, 
a osim toga bi se Jelena mogla probuditi, pa bi se vjerojatno uplašila 
kad nema mene, a vidi da je u mojem stanu. U svojem bolesnom 
stanju mogla je i zaboraviti kako je, kada je i na koji način dospjela 
meni. 


Probudila se u isti čas kad sam ulazio u sobu. Pristupim joj i 
zapitam oprezno: kako joj je? Ona mi ne odgovori, ali me dugo i 
uporno gledala svojim izrazitim, crnim očima. Učinilo mi se po njenu 
pogledu da ona sve razumije i da je sasvim pri svijesti. A odgovarala 
mi nije, možda to nije bio njen običaj. | jučer i prekjučer, kad mi je 
dolazila, nije ni riječi odgovarala na neka moja pitanja, nego mi se 
samo odjednom zagledala u oči svojim dugim, upornim pogledom, u 
kojem je uz nedoumicu i divlju radoznalost bio još neki čudni ponos. 
A sada sam joj opazio u pogledu krutost, pa i kao neku 
nepovjerljivost. Položim joj ruku na čelo da pipnem je li u vrućici, ali 
ona mi šuteći i polako ukloni malom ručicom svojom ruku i odvrati od 
mene lice prema zidu. Odstupih da je više ne uznemirujem. 

Imao sam velik bakren čajnik. Već sam ga odavno upotrebljavao 
mjesto samovara i uskuhivao u njem vodu. Drva sam imao; pazikuća 
mi ih je odjednom donosio za pet dana. Naložim peć, odem po vodu 
i pristavim čajnik. Na stolu sam pripravio i moj čajni pribor. Jelena se 
okrenula prema meni i radoznalo sve motrila. Zapitam je ne bi li 
štogod. Ali ona se opet odvrati od mene i uopće ne odgovori. 

»Šta se na me srdi?« pomislim. »Čudna djevojčica!« 

Moj je starčić doktor došao, kako je rekao, u deset sati. 
Pregledao bolesnicu sa svom njemačkom pažljivošću i neobično me 
utješio kad je rekao da je, doduše, grozničavo stanje, ali nema 
nikakve osobite opasnosti. Dometnuo je još da ona boluje zacijelo od 
druge stalne bolesti, to je nešto kao nepravilno kucanje srca, »ali ta 
će stvar iziskivati zasebno promatranje, sada pak nema za nju 
opasnosti«. Prepisao joj miksturu i neke praške, više zbog običaja, 
nego radi potrebe, i odmah me počeo ispitivati: otkud se ona stvorila 
kod mene? U isto je vrijeme u čudu promatrao moj stan. Taj je starčić bio strašan 
brbljavac. 

A Jelena ga je prenerazila; istrgla mu svoju ruku kad joj je pipao 
bilo, i nije htjela da mu isplazi jezik. Na sva njegova pitanja nije 
odgovarala ni riječi, nego je za sve to vrijeme uporno gledala golemo 
njegovo odličje svetoga Stanislava, što mu se njihalo o vratu. 
»Zacijelo je žestoko boli glava napomenu starčić ali kako ona gleda, 
kako gleda!« Nisam smatrao za potrebno da mu pripovjedam o 
Jeleni, te sam se izgovorio da je to duga priča. 


— Javite mi ako bude trebalo — reče odlazeći. — A sada nema 
opasnosti. 

Odlučim da cijeli dan ostanem s Jelenom, pa, ako budem mogao, 
da je sve dotle dok ne ozdravi što rjeđe ostavljam samu. Ali jer sam 
znao da bi se Nataša i Ana Andrejevna namučile muka, uzalud 
izgledajući mene, odlučim da bar Natašu listom izvijestim, i to 
gradskom poštom, da danas neću doći. Ani Andrejevnoj nisam smio 
da pišem. Ona me sama zamolila da joj ama nikada ne pišem 
listova, nakon toga kad sam joj jednom za Natašine bolesti javio 
neku vijest. »I starac se mršti, kad ugleda tvoj list — govorila je — 
volio bi on, dragović, da dozna šta je u listu, a ne može da zapita, ne 
usuđuje se. Onda se ozlovoljuje na cijeli dan. A uz to, prijatelju, 
listom ćeš me samo podjariti. Pa šta je deset redaka. Poželjet ću da 
te ispitam podrobnije, a tebe nema.« I zato sam pisao jedino Nataši, 
pa kad sam nosio recept u ljekarnicu, poslao sam ujedno i pismo. 

Dotle je Jelena opet zaspala. U snu je tiho stenjala i trzala se. 
Doktor je pogodio, žestoko ju je boljela glava. Pokatkad je tiho 
uzvikivala i budila se. Mene je pogledavala čak i zlovoljno, kao da joj 
je osobito teška moja pažnja. Priznajem, to me je veoma boljelo. 

U jedanaest sati došao Maslobojev. Bio je zabrinut i nekako kao 
rastresen; svratio mi se samo na časak i nekuda se vrlo neobično 
Žurio. 

— Ali, brate, slutio sam da ne stanuješ sjajno — napomenu on 
ogledavajući se — ali zaista nisam mislio da ću te naći u takvoj 
rupčazi. Ta to je rupčaga, a nije stan. To je, recimo, i svejedno, ali 
najveća je nevolja što tebe sve te sporedne brige samo odvraćaju od 
rada. O tom sam razmišljao još jučer kad smo se vozili Bubnovoj. Ta 
ja se, brate, po svojoj prirodi i po socijalnom položaju, ubrajam u one 
ljude koji sami ne rade ništa valjano, a drugima propovijedaju neka 
rade. Sada slušaj: možda ću ti se sutra ili prekosutra svratiti, a ti 
svakako dođi do mene u nedjelju prije podne. Do tada će se, nadam 
se, makar dovršiti posao s tom djevojčicom; onda ću se ozbiljno 
razgovarati s tobom, jer tebe se treba ozbiljno prihvatiti. Ovako se ne 
može živjeti. Juče sam ti samo natuknuo, a sada ću ti logički 
razlagati. Pa, i ded reci napokon; šta je, zar smatraš za nečasno da 
od mene uzajmiš na neko vrijeme novaca!... 


— Ta ne svađaj se! — prekinem ga. — Bolje da rekneš kako se 
završilo ondje jučer. 

— Pa šta, završilo se na najsretniji način, i cilj je postignut, 
razumiješ li? Ali sada nemam vremena. Svratio sam se samo na 
časak da ti javim: nemam kada i nije mi do tebe; ali da tom prilikom 
čujem: hoćeš li je smjestiti kuda, ili hoćeš da je držiš kod sebe? Jer 
to se mora promisliti i odlučiti. 

— To još ne znam sigurno, a priznajem, očekivao sam te da se s 
tobom posavjetujem. Iz kakvog bih je, na primjer, razloga držao kod 
sebe. 

— E, šta tu, pa makar kao sluškinju... 

— Molim te samo, govori tiše. Ona je, doduše, bolesna, ali 
sasvim pri svijesti, a kad je tebe ugledala, opazio sam, kao da je 
zadrhtala. Sjetila se dakle jučerašnjega... 

Pripovijedio sam mu sada o njenoj naravi i sve što sam primijetio 
kod nje. Moje su riječi zainteresirale Maslobojeva. Nadovezao sam 
da ću je možda smjestiti u jednu kuću i letimice sam mu pripovijedio 
O svojim starima. Na čudo moje, on je već znao donekle Natašin 
život pa mi je na pitanje, otkud zna, odgovorio: 

— Tako; odavno sam čuo, nekako letimice, bilo je uz neki posao. 
Ta već sam ti govorio da poznajem kneza Valkovskoga. To valjano 
činiš što je namjeravaš otpraviti onim starima. Jer, inače će ti ona 
samo smetati. | evo šta još: njoj treba štogod za izlaz. O tom ne vodi 
brigu; primam na sebe. Zbogom, dolazi mi češće. Šta je, spava 
sada? 

— Čini mi se — odgovorim. 

Ali tek što je otišao, odmah me zovne Jelena. 

— Tko je to? — zapita. Glas joj je drhtao, ali me je gledala 
neprestano onim istim upornim i tako nadmenim pogledom. Ne znam 
drugačije da ga prikažem. 

Rekoh joj Maslobojevljevo ime i dometnuh da sam je uz njegovu 
pomoć i oteo od Bubnove i da se Bubnova strašno boji njega. Obrazi 
joj se odjednom zažarili i zasinuli, valjda od uspomena. 

— A sad ona neće nikada više doći ovamo? — zapita Jelena, 
gledajući me ispitljivo. 

Ja je brže utješim. Ona zašuti, uhvati me vrelim prstićima za 
ruku, ali je odmah odbaci kao da se osvijestila. Ne može biti da bih 


joj bio toliko oduran, pomislim. To je njen način, ili... ili se jadnica 
nagledala tolikoga jada da ne vjeruje više nikomu na svijetu. 

U određeno vrijeme otišao sam po ljekariju i ujedno u poznatu 
gostionicu, u kojoj sam gdjekada ručao, i gdje su mi davali na 
veresiju. Kad sam odlazio od kuće, ponio sam zdjelice i uzeo u 
gostionici porciju kokošje juhe za Jelenu. Ali ona nije htjela da jede, 
te je juha ostala međutim u peći. 

Kad sam joj dao lijek, sjedoh za svoj posao. Mislio sam da spava, 
ali, kad sam je iznenada pogledao, spazim odjednom da je pridigla 
glavu te pomno pazi kako pišem. Pričinim se kao da je nisam 
primijetio. 

Napokon ona i zaista zaspi, i na moje najveće zadovoljstvo 
mirno, bez bunila i bez stenjanja. Uskolebam se. Nataša, ne znajući 
o čemu se radi, ne samo da se mogla rasrditi na mene što joj danas 
nisam došao, nego će se, mislio sam, zacijelo i ozlovoljiti zbog moje 
nepažnje baš u ovakvo vrijeme kad sam joj možda i najpotrebniji. 
Mogu joj se i zacijelo dogoditi sada kakve neprilike, pa mi želi 
povjeriti kakav posao, a mene baš kao navlaš nema. 

Što se, pak, tiče Ane Andrejevne, nisam nikako znao kako ću joj 
se sutra ispričati. Mislio sam te mislio, pa sam odjednom odlučio da 
otrčim i ovamo i onamo. Cijelo moje izbivanje moglo bi u svemu 
potrajati samo dva sata. A Jelena spava i neće čuti kad odem. 
Skočim, zagrnem kabanicu, uzmem kapu, ali tek što htjedoh otići, 
zovne me odjednom Jelena. Začudim se: zar se pretvarala da 
spava? 

Da napomenem tom prilikom: Jelena se, doduše, pričinjala kao 
da neće da govori sa mnom, ali ti počesti dozivi, ta potreba da se sa 
svim nedoumicama obraća meni, dokazivali su protivno, a bili su mi, 
priznajem, čak i ugodni. 

— Kamo biste željeli da me date? — zapita ona kad sam joj 
prišao. Uopće mi je zadavala svoja pitanja nekako naglo, za mene 
posve neočekivano. U isti je mah nisam odmah ni razumio. 

— Maloprije ste govorili s vašim znancem da me namjeravate 
dati u neku kuću. Neću nikamo. 

Sagnem se prema njoj: bila je opet sva u vrućini; opet je snašla 
groznica. Počnem je tješiti i bodriti; uvjeravao sam je da je neću 
nikamo dati ako hoće da ostane kod mene. Dok sam to govorio, 


skinuo sam kabanicu i kapu. Nisam je mogao samu ostaviti u takvu 
stanju. 


— Ali idite! — reče ona, dosjetivši se odmah da hoću da 
ostanem. — Hoću da spavam; odmah ću zaspati. 
— A kako ćeš ostati sama?... — govorio sam u dvoumici. — 


Nego, za dva ću se sata zacijelo vratiti!... 

— Pa idite! Jer ću inače bolovati cijelu godinu dana, tako da cijelu 
godinu dana nećete odlaziti od kuće — i ona pokuša da se osmjehne 
i nekako me čudno pogledala, kao da se bori s nekim dobrim 
osjećajem koji joj je odjeknuo u srcu. Jadnica! Pomaljalo se njeno 
dobračko, nježno srce unatoč svoj njenoj bojažljivosti i očitoj 
ozlojeđenosti. 

Najprije sam pohrlio Ani Andrejevni. Ona me čekala u grozničavoj 
nestrpljivosti i dočekala me s prijekorima; bila je strašno nemirna: 
Nikolaj Sergejič je odmah iza objeda otišao od kuće, a ne zna se 
kamo. Slutio sam da starica nije izdržala nego mu ispripovijedala 
sve, po svom običaju, u aluzijama. Uostalom, priznala mi je to 
gotovo i sama te rekla da nije mogla izdržati i ne podijeliti radost 
svoju s njim, ali Nikolaj Sergejič se, po njenim riječima, naoblačio 
mračniji od oblaka, ništa nije kazao, »sve je šutio, pa i na pitanja nije 
odgovarao«, a iza objeda se odjednom sprtljao i odmaglio. Dok je to 
pripovijedala, Ana Andrejevna je gotovo drhtala od straha i zaklinjala 
me da s njom sačekam Nikolaja Sergejiča. Izgovorili se i rekoh joj 
gotovo naprečac da joj možda i sutra neću doći, a sada sam se 
svratio zapravo zato da je unaprijed obavijestim o tom. Malo što se 
sad nismo svadili. Ona zaplakala; oštro me i gorko prekoravala, i tek 
kad sam već izlazio na vrata, poletjela mi odjednom u naručaj, 
krepko me ogrlila obadvjema rukama i rekla da se ne srdim na nju 
»Siroticu«, i neka me ne vrijeđaju njene riječi. 

Natašu zatekoh opet samu, čemu se nisam nadao, i začudo, 
učinilo mi se da mi se sada nipošto onoliko ne veseli koliko jučer i 
inače. Kao da sam je ozlojedio u čemu ili joj smetao. Na moje 
pitanje: je li danas bio kod nje Aljoša? odgovorila mi: razumije se, bio 
je, ali nije dugo. Obećao je da će doći naveče, nadoveže ona, kao da 
se koleba. 

— Ajeli bio sinoć? 

— N-nije, zadržali su ga — priklopi ona brzo. 


Ali, šta je, Vanja, kako tvoji poslovi? 

Vidio sam da zbog nečega želi zabašuriti naš razgovor i svratiti 
ga na drugo. Ogledam je pomnije: bila je očito zlovoljna. Ali kad je 
opazila da je uporno gledam i promatram, odmah me pogleda brzo i 
nekako gnjevno i toliko snažno kao da me opalila pogledom. Opet je 
u jadu, pomislim, samo neće da mi govori. 

Za odgovor na njeno pitanje o mojim poslovima ispripovjedam joj 
sve o Jeleni, sa svim podrobnostima. Izvanredno ju je zainteresiralo, 
pa i prenerazilo moje pripovijedanje. 

— Bože moj! I ti si je mogao ostaviti samu, bolesnu! — uzviknu 
ona. 

Razjasnim joj da joj danas nisam kanio ni dolaziti, ali sam mislio 
da će se rasrditi na me i možda će me kakogod trebati. 

— Trebati — izgovori ona tiho, premišljajući nešto — možda te i 
trebam, Vanja, ali bolje će biti drugi put. Jesi li bio kod naših? 

Ispripovijedam joj. 

— Da; bog zna kako će otac dočekati sada sve te vijesti. 
Uostalom, šta i da dočekuje... 

— Kako to, šta da dočekuje? — zapitam ja — takav preokret! 

— Pa tako je... A kamo je to opet otišao? Onda smo mislili da je 
pošao k meni. Znaš, Vanja, ako možeš, svrati mi se sutra. Možda ću 
ti kazati štošta... Samo me je stid da te uznemirujem; a sada idi kući 
svojoj gošći. Prošla su valjda dva sata kako si otišao od kuće? 

— Prošla su. Zbogom, Nataša. Ali kakav je bio Aljoša danas 
prema tebi? 

— Pa šta Aljoša, ništa... | čudim se tvojoj radoznalosti. 

— Do viđenja, prijane moj. 

— Zbogom. — Pružila mi je nekako nehajno ruku i odvratila se 
od mojega posljednjega, oproštajnoga pogleda. Napustio sam je 
začuđen. Uostalom, pomislih, i ima ona o čemu bi premišljala. Nisu 
to šale. A sutra će mi sama pripovijediti sve. 

Vratio sam se kući tužan i neobično se zapanjio čim sam ušao u 
sobu. Bio je već mrak. Razabrao sam da Jelena sjedi na divanu, a 
glavu oborila na prsa kao da se duboko zamislila. Nije me ni 
pogledala kao da se zanijela. Priđem joj; kao da je nešto šaptala 
tiho. »Da nije u bunilu?« — pomislim. 


— Jelena, prijane moj, šta ti je? — zapitam, sjedajući uz nju, i 
obuhvatim je rukom. 

— Hoću da odem odavde... radije idem njoj — izgovori ne dižući 
glave prema meni. 

— Kamo? Komu? — zapitam u čudu. 

— Njoj, Bubnovoj. Ona neprestano govori da joj dugujem mnogo 
novaca, da je za svoje novce sahranila moju mamu... Ne dam da 
ona grdi mamu... Hoću da joj radim, i sve ću joj odraditi... Onda ću i 
ja otići od nje. A sada ću opet k njoj. 

— Umiri se, Jelena, ne možeš k njoj — govorio sam. — Ona će 
te izmučiti; ona će te upropastiti... 

— Neka me upropašćuje, neka me muči — prihvati Jelena 
vatreno — nisam ja prva; druge su i bolje od mene, pa se muče. To 
mi je rekla prosjakinja na ulici. Ja sam sirotica i hoću da sirotujem. 
Sirotovat ću doklegod živim; tako mi je naredila mati kad je umirala. 
Radit ću.. Neću da nosim tu haljinu... 

— Odmah ću ti sutra kupiti drugu. Donijet ću ti i tvoje knjige. 
Živjet ćeš kod mene. Neću te nikomu dati ako ne ushtjedneš sama; 
umiri se... 

— Naimit ću se da služim. 

— Dooro, dobro! Samo se umiri, lezi, zaspi! 

Ali jadna djevojčica briznula u plač. Malo-pomalo suze joj se 
prevratile u ridanje. Nisam znao šta bih s njom; nudio sam je vodom, 
kvasio joj sljepoočice, glavu. Napokon se posve iznemogla srušila na 
divan i opet je spopala grozničava drhtavica. Zamotam je onim što 
se našlo, te ona zaspi, ali nemirno, svaki čas se trzajući i budeći. 
Premda sam tog dana malo hodao, bio sam strašno sustao pa sam 
naumio da legnem što ranije. Mučne su mi se brige rojile po glavi. 
Slutio sam da ću imati mnogo neprilika s tom djevojčicom. Ali 
najveća mi je briga bila Nataša i njeni poslovi. Uopće sam, sjećam 
se danas, rijetko bivao u takvom teškom duševnom raspoloženju kao 
te nesretne noći kad me je hvatao san. 


GLAVA IX 


Probudio sam se bolestan, kasno, oko deset sati prije podne. 
Vrtjelo mi se i boljela me glava. Pogledam na Jeleninu postelju: 


postelja je prazna. Istog su časa, iz moje desne sobice, dopirali do 
me neki glasovi, kao da netko šuška kupaoničkom pahaljkom po 
podu. Odem onamo da vidim. Jelena drži u ruci pahaljku, drugom 
rukom pridržava svoju kitnjastu haljinicu, koiu nije skidala još od one 
večeri, pa mete pod. Drva, spremljena za peć, poslagana su u kutu; 
stol je obrisan, čajnik opran, jednom riječju, Jelena je gospodarila. 

— Poslušaj, Jelena — zaviknem — a tko tebe sili da meteš pod? 
Ja to neću, ti si bolesna; zar si mi došla za sluškinju? 

— Da iko če tu mesti pod? — odgovori ona, uspravljujući se i 
gledajući pravo u mene. — Sada nisam bolesna. 

— Ali, nisam te, Jelena, uzeo za posao. Ti kao da se bojiš da ću 
te prekoravati, poput Bubnove, da besplatno živiš kod mene? | otkud 
ti ta gadna pahaljka? Nisam imao pahaljku — nadovežem gledajući 
je u čudu. 

— To je moja pahaljka. Sama sam je donijela amo. | djedu sam 
ovdje mela pod. A pahaljka je odonda ležala evo tu, ispod peći. 

Vratim se u dvoumici u sobu. Možda sam se varao, ali mi se baš 
činilo kao da joj je teško moje gostoljublje te želi svakojako dokazati 
da ne živi kod mene besplatno. »Ako je tako, kakva je to 
raspakošćena narav?« — pomislim. Za dva časka uđe i ona te šuteći 
sjedne na svoje jučerašnje mjesto na divanu, ispitljivo pogledavajući 
na mene. Dotle sam uskuhao vodu u čajniku, skuhao čaj, nalio joj 
tasu i dao joj sa zalogajem bijela kruha. Ona uze šuteći i bez riječi. 
Cijeli dan i noć nije gotovo ništa jela. 

— Eto sli lijepu haljinicu uprljala pahaljkom — rekoh joj kad sam 
primijetio veliku prljavu prugu na rubu njene suknje. 

Ona ogleda sebe i odjednom na najveće moje čudo, ostavi tasu, 
zgrabi —obadvijema rukama, očevidno hladnokrvno i polako, 
muslinsko platno svoje suknje i jednim ga zamašajem razdere od 
gore do dolje. Kad je to učinila, digne šuteći prema meni svoj uporni, 
blistavi pogled. Lice joj je bilo blijedo. 

— Šta radiš, Jelena? — zaviknem, uvjeren da gledam pred 
sobom ludu. 

— To nije lijepa haljina — izjavi ona, a gotovo se zadahtala od 
uzbuđenosti. — Zašto ste rekli da je to lijepa haljina? Neću da je 
nosim — zaviče iznenada i skoči s mjesta. — Razderat ću je. Nisam 
je molila da me gizda. Ona me sama nagađala, silom. Već sam 


razderala jednu haljinu, razderat ću i tu, razderat ću! Razderat ću! 
Razderat ću!... 

| ona razjarena zgrabi svoju nesretnu haljinicu. Za jedan ju je tren 
razderala skoro na komadićke. Kad je svršila, bila je tako blijeda da 
je jedva stajala. U čudu sam gledao toliko bjesnilo. A ona me gledala 
nekim izazovnim pogledom, kao da sam joj i ja skrivio nešto. Ali sam 
već znao šta ću raditi. 

Odlučim da neću odgađati, nego ću joj još danas prije podne 
kupiti novu haljinu. Na to divlje, ražešćeno stvorenje treba djelovati 
dobrotom. Činilo se kao da nije nikada ni vidjela dobrih ljudi. Ako je 
ona, unatoč ljutoj kazni, razderala već jednom u komadićke svoju 
prvu isto ovakvu haljinu, s kakvim li je bijesom morala da je gleda 
sada kad ju je sjećala na onako težak nedavni trenutak. 

Na starežarskom tržištu mogla se vrlo jeftino kupiti polijepa, 
priprosta haljinica. Nevolja je bila što tog časa nisam imao skoro 
nikakvih novaca. Ali sam još sinoć, kad sam lijegao, odlučio da odem 
danas na jedno mjesto gdje se nadam da ću dobiti novaca, a to je 
bilo baš na onoj strani gdje je bio starežarski trg. Uzmem šešir. 
Jelena me pozorno pratila pogledom kao da nešto očekuje. 

— Opet ćete me zaključati? — zapita kad sam uzeo ključ da za 
sobom zaključam sobu, kao i jučer i prekjučer. 

— Mila moja — rekoh, prilazeći joj — ne srdi se za to. 
Zaključavam te radi toga jer bi mogao tkogod doći. A ti si bolesna, pa 
bi se možda uplašila. | bog bi znao tko će još doći, možda će 
Bubnova smisliti da dode... 

Namjerice sam joj to rekao. Zaključavao sam je jer joj nisam 
vjerovao. Činilo mi se da će odjednom smisliti i pobjeći od mene. 
Odlučio sam, međutim, da budem oprezniji. Jelena je šutjela, pa je i 
sada ipak zaključam. 

Znao sam nekoga nakladnika koji već treću godinu izdaje djelo u 
mnogo svezaka. Često sam od njega dobivao posla kad mi je bilo 
potrebno da brže zaradim štogod novaca. Plaćao je uredno. Odem 
do njega i pode mi za rukom da dobijem predujam od dvadeset i pet 
rubalja, uz obavezu da ću mu za jednu sedmicu donijeti kompiliran 
članak. Ali sam se nadao da ću od mojega romana otrgnuti to 
vrijeme. Tako sam radio često kad bi me pritisla krajnja nevolja. 


Dobivši novac, odem na starežarski trg. Tamo ubrzo nađem 
poznatu staricu tržarku, koja je prodavala svakakve prnje. Reknem 
joj kakav je otprilike Jelenin rast, i ona za časak odabere svijetlu, 
katunsku, vrlo trajnu haljinicu, koja nije prana više nego jedanput, uz 
vrlo nisku cijenu. Usput sam uzeo i rupčić za vrat. Kad sam plaćao, 
pomislim da bi Jeleni trebala i kakva bundica, kaputić ili štogod 
slično. Vrijeme je bilo studeno, a. ona nema baš ništa. Ali tu sam 
kupnju odgodio za drugi put. Jelena je bila tako uvredljiva, ponosita. 
Bogzna kako će primiti i tu haljinu, premda sam namjerice odabirao 
što prostiju i neugledniju, najsvakidašnjiju haljinu koju sam mogao 
odabrati. Ali sam ipak kupio dva para končanih i jedan par vunenih 
čarapa. To sam joj mogao dati pod izgovorom da je bolesna, a u sobi 
je zima. Trebala je i rubenine. Ali sam sve to odgodio dotle dok se 
bliže ne upoznam s njom. Mjesto toga sam kupio stare zastore za 
postelju, prijeko potrebnu stvar, koja će se možda Jeleni veoma 
dopasti. 

Sa svim tim vratio sam se kući tek u jedan sat poslije podne. 
Brava mi se otključavala gotovo nečujno, tako da Jelena nije odmah 
čula da sam se vratio. Opazio sam da stoji kraj stola i prebira moje 
knjige i papire. A kad je čula mene, brže zaklopila knjigu koju je 
čitala i odmakla se od stola, a sva se zarumenjela. Pogledam knjigu: 
bio je to prvi moj roman, izdan u zasebnoj knjizi, s mojim imenom na 
naslovnom listu. 

— Tu je netko kucao dok vas nije bilo — reče ona takvim tonom 
kao da me draži i kao da veli: zašto si zaključavao? 

— Da nije doktor? — rekoh — nisi mu se javila, Jelena? 

— Nisam. 

Nisam joj odgovorio, nego uzeo zavežljaj, razvezao ga i izvadio 
kupljenu haljinu. 

— Evo ti, prijateljice moja Jelena — rekoh, prilazeći joj — ne 
možeš hodati u takvim dronjcima kakva si sada. Kupio sam ti, dakle, 
haljinu, svakidašnju, najjeftiniju, tako da se ne trebaš uzrujavati; stoji 
svega jedan rubalj i dvadeset kopejaka. Nosi je u sreći! 

Položim haljinu pored nje. Ona plane pa me je razrogacenih očiju 
gledala neko vrijeme. 

Neobično se začudila, a u isti mi se mah učinilo da se strašno 
zastidjela zbog nečega. Ali joj se u očima zasjalo nešto blago, 


nježno. Kad sam vidio da šuti, okrenuo sam se stolu. Moj ju je 
postupak očevidno prenerazio. Ali se silom svladala te sjela, a oči 
oborila u zemlju. 

Glava me je boljela i vrtjelo mi se sve više i više. Svježi zrak nije 
mi koristio ni najmanje. Međutim je trebalo da odem do Nataše. 
Briga za nju nije mi se smanjila od jučerašnjega dana, naprotiv, rasla 
je sve jače te jače. Odjednom mi se učinilo da me je Jelena zovnula. 
Obratim joj se. 

— Kad odlazite, nemojte me zaključavati — izgovori ona, 
gledajući u stranu i prstićem cupkajući rub na divanu kao da se 
posve zadubila u taj posao. — Nikad neću otići od vas. 

— Dobro je, Jelena, pristajem. Ali ako dođe tkogod nepoznat? 
Možda tkozna tko. 

— Ostavite onda ključ meni pa ću se zaključati iznutra; a ako 
budu kucali, reći ću: nije doma. — | ona me lukavo pogleda, kao da 
veli: »Eto, kako se jednostavno radi!« 

— Tko vam pere rubeninu? — zapita ona iznenada, prije nego 
što sam dospio da joj išta odgovorim. 

— Ima ovdje u kući žena. 

— Ja znam prati rubeninu. A gdje ste jučer uzeli jelo? 

— U gostionici. 

— Znam ja i kuhati. Gotovit ću vam jelo. 

— Mani se, Jelena; šta ti i znaš kuhati? Govoriš koješta... 

Jelena zašuti i skunji se. Očevidno ju je ozlovoljila moja 
napomena. Prođe bar desetak časaka; šutjeli smo oboje. 

— Juhu — reći će ona odjednom, ne dižući glavu. 

— Šta juhu? Kakvu juhu? — zapitam u čudu. 

— Juhu znam gotoviti. Gotovila sam mami kad je bolovala. 
Odlazila sam i na trg. 

— Eto vidiš, Jelena, eto vidiš, kako si ponosita — rekoh prilazeći 
joj i sjedajući uz nju na divan. S tobom postupam kako mi srce 
nalaže. Sada si sama, bez tvojih rođenih, nesretnica. Želim da ti 
pomognem. Isto bi tako i ti pomogla meni da sam ja u nevolji. Ali 
nećeš da rasudiš tako, i tebi je, eto, teško da od mene primiš i 
najneznatniji dar. Odmah bi da ga platiš, da odradiš, kao da sam ja 
Bubnova, i zato te prekoravam. Ako je tako, stid te bilo, Jelena! 


Nije odgovarala, a usne su joj podrhtavale. Činilo se da mi želi 
nešto reći, ali se svladala i prešutjela. Ustanem da odem do Nataše. 
Ostavio sam sada Jeleni ključ i zamolio je ako tko dođe i bude 
kucao, neka ga zovne i zapita: tko je? Bio sam duboko uvjeren da je 
Natašu zadesila neka velika nevolja, a još taji od mene, kao što je i 
počesto bivalo među nama. Odlučio sam da joj se svakako svratim 
samo na jedan časak, jer bih je inače mogao razjariti svojim 
dosadđivanjem. 

Tako se i zbilo. Ona me opet dočekala nezadovoljnim ukočenim 
pogledom. Treba odmah da odem; a meni klecaju noge. 

— Došao sam načasak, Nataša — započeh — da se 
posavjetujemo šta da učinim s mojom gošćom. 

I počnem joj brže pripovijedati sve o Jeleni. Nataša me saslušala 
šuteći. 

— Ne znam šta bih ti posavjetovala, Vanja — odgovori ona — Po 
svemu se vidi da je to nadasve čudno stvorenje. Možda je ona 
veoma ucviljena, veoma zaplašena. Pusti je barem da ozdravi. Ti bi 
nju našima? 

— Ona neprestano govori da neće nikuda od mene. A i bog bi 
znao kako će je primiti ondje, tako da i ne znam. Ali, prijateljice moja, 
kako si ti? Juče kao da nisi bila zdrava? — zapitam je bojažljivo. 

— Da... i danas me nešto boli glava — odgovori ona rastresena. 
— Nisi li vidio koga od naših? 

— Nisam. Sutra ću otići k njima. Ta sutra je subota... 

— Pa šta? 

— Naveče će doći knez. 

— Pa šta? Nisam zaboravila. 

— NE, nego samo tako velim... 

Ona stane upravo pred mene te me pogleda dugo i oštro u oči. U 
pogledu joj je bila neka odlučnost, neka uporitost, kao neka groznica, 
vrućica. 

— Znaš li šta, Vanja — reče ona — budi dobar, ostavi me, 
strašno mi smetaš... 

Ustanem s naslonjača te sam je gledao u neizrecivu čudu. 

— Prijateljice moja, Nataša! Šta ti je? Šta se zbilo? — uzviknem 
zaplašen. 


— Nije se ništa zbilo! Sve, sve ćeš saznati sutra, a sada bih 
željela da budem sama. Čuješ, Vanja, idi odmah! Tako mi je teško, 
tako mi je teško gledati te! 

— Ali reci mi barem... 

— Sve, sve ćeš saznati sutra! O, bože moj! Ta hoćeš li otići? 

Iziđdem. Bio sam tako preneražen da sam jedva znao za sebe. 
Mavra istrča za mnom na trijem. 

— Šta je, srdi se? — zapita me. — Bojim se već i da joj priđem. 

— Ašta joj je? 

— Pa to, da onaj nas već treći dan ni nosom da zaviruje ovamo! 

— Kako to, treći dan? — zapitam u čudu — ta ona mi je sama 
govorila jučer da je jučer izjutra bio, pa i sinoć je namjeravao doći... 

— Otkud sinoć! Ni izjutra nije bio! Velim ti, od prekjučer mu nema 
ni traga ni glasa. Zar je sama jučer govorila da je bio izjutra? 

— Sama je govorila. 

— Dakle — reče Mavra u nedomuci — ljuto ju je dakle dirnulo 
kad već pred tobom ne priznaje da nije dolazio. Ali je momak! 

— Ta šta je to! — zavičem. 

— To je da i ne znam šta bih s njom — nastavi Mavra lamajući 
rukama. — Juče me je još slala k njemu, ali dva puta me vratila s 
puta. A danas neće više ni da govori sa mnom. Da se bar ti sastaneš 
S njim. A ja ne smijem od nje ni odlaziti. 

Poletim posve smušen niza stepenice. 

— Hoćeš li naveče doći? — dovikne Mavra za mnom. 

— Vidjet ćemo još — odgovorim u hodu. — Možda ću se samo 
svratiti do tebe i zapitati šta je i kako je? Ako samo i sam budem živ. 

| zaista sam osjetio kao da me je nešto udarilo baš u srce. 


GLAVA X 


Otputio sam se pravo k Aljoši. On je živio kod oca u Maloj 
morskoj ulici. Knez je imao povelik stan, iako je živio sam. Aljoša je u 
tom stanu imao dvije krasne sobe. Vrlo sam mu rijetko zalazio, dotle 
u svemu jedan put, čini mi se. On je, pak, dolazio k meni češće, 
osobito iz početka, u prvo vrijeme svoje ljubavi s Natašom. 

Nije bio kod kuće. Odem ravno u njegov stan i napišem mu 
ovakvo pismo: 


»Aljoša, Vi ste, čini mi se, pomjerili pameću. Kad je u utorak 
naveče sam Vaš otac zamolio Natašu da privoli i bude Vaša žena, a 
Vi ste se toj molbi veselili, čemu sam svjedok, onda je, priznajte i 
sami, Vaše vladanje u ovoj prilici nešto čudnovato. Znate li šta Vi 
činite od Nataše? Moje će vas pismo svakako sjetiti da je Vaše 
vladanje prema Vašoj budućoj ženi nadasve nedostojno i lakoumno. 
Vrlo dobro znam da nemam nikakva prava da Vas poučavam, ali ne 
pazim nikako na to. 

P.S. Za ovo pismo ona ne zna, jer mi i nije govorila o Vama.«. 


Zapečatio sam pismo i ostavio ga na njegovu stolu. Na moje 
pitanje odgovorio mi sluga da Aleksej Petrovič gotovo nikada nije 
kod kuće, a i sada se neće vratiti ranije nego tek u noći, pred 
svanuće. 

Jedva sam došao kući. U glavi mi se vrtjelo, noge slabile i 
drhtale. Vrata mojega stana bila su otvorena. U sobi je sjedio Nikolaj 
Sergejič Ihmenjev i čekao me. Sjedio je za stolom i šuteći, u čudu 
gledao Jelenu, koja je isto tako u čudu promatrala njega, iako je 
uporito šutjela. I jest, pomislih, mora mu se ona učiniti čudnom. 

— Eto, brate, čekam te cijeli sat, a priznajem, nisam se nipošto 
nadao... da ću te naći ovako — nastavi on ogledavajući se po sobi i 
neopazice mi namigujući na Jelenu. U očima mu se održavalo 
čuđenje. Ali kad sam se iz blizine zagledao u njega, razabrao sam u 
njemu nemir i tugu. Lice mu je bilo bljeđe nego obično. 

— Ded sjedni, sjedni — nastavi on zabrinut, usplahiren — evo 
sam se žurio tebi, imam posla; ali šta ti je? Posve si se promijenio u 
licu. 

— Nisam zdrav. Još mi se od jutros vrti u glavi. 

— Ali, pazi, ne smiješ to olako shvaćati. Jesi li se prehladio? 

— Nisam, nego je prosto živčani napadaj. To mi se katkad 
događa. A jeste li vi zdravi? 

— Ništa, ništa! To onako, u žaru. Imam s tobom posla. Sjedni! 

Primaknem stolicu i sjednem za stol sučelice njemu. Starac se 
malo nagne prema meni i započne polušapatom: 

— Pazi, nemoj je gledati i čini se kao da govorimo o čemu 
drugom. Kakva ti je to gošća? 


— Kasnije ću vam objasniti sve, Nikolaje Sergejiču. To je bijedna 
djevojčica, puka sirotica, unuka onog istoga Smitha koji je ovdje 
stanovao, a umro u slastičarnici. 

— A, on je dakle imao i unuku! Ali, brate, čudakinja je ona! Kako 
gleda, kako gleda! Mogu ti kazati: da nisi došao još za kojih pet 
časaka, ne bih izdržao ovdje. Jedva jedvice mi je oiključala, a sve 
dosad nije izgovorila ni riječ; prosto čovjeka obuzima tjeskoba s 
njom, nije nalik na ljudsko biće. Ali otkud se stvorila ovdje? A, 
razumijem; zacijelo je došla djedu, ne znajući da je umro? 

— Da. Bila je vrlo nesretna. Starac ju je spominjao još kad je 
umirao. 

— Hm! Kakav djed, takva i unuka. Pripovijedit ćeš mi kasnije sve 
to. Možda će se moći i pomoći čime, čime bilo kad je već tako 
nesretna... Dakle, a ne bi li joj sada, brate, mogao reći, neka ode, jer 
moram ozbiljno da se razgovorim s tobom. 

— Pa nema kamo otići. Tu ona i stanuje. 

Objasnim starcu, koliko sam mogao u dvije-tri riječi i nadovežem 
da se može govoriti i pred njom, jer je dijete. 

— Pada... dakako, dijete je. Ali si me prenerazio, brate. Kod tebe 
stanuje, Gospode Bože moj! 

I starac ju je u čudu pogledao još jednom. Jelena je osjećala da 
se govori o njoj te je sjedila šuteći, a glavu oborila i prstićima cupkala 
rub na divanu. Bila je već obukla novu haljinicu, koja joj je baš 
sasvim dobro pristajala. Kosa joj je bila zaglađena brižnije nego 
obično, možda zbog nove haljine. Uopće, da nije čudne divljaštine u 
njenu pogledu, bila bi ona vrlo milolika djevojčica. 

— Kratko i jasno, evo, brate, šta je — započe starac opet — 
duga je pripovijest, važna je... 

Sjedio je oborene glave, ozbiljna zamišljena lica te, uza svu svoju 
Žurbu i svoje »kratko i jasno«, nije smogao riječi da otpočne govor. 
»Šta će da bude?« — pomislih. 

— Znaš, Vanja, došao sam ti s vrlo velikom molbom. Ali prije... jer 
i sam smatram sada, trebao bih da ti objasnim neke prilike... 
izvanredno škakljive prilike. 

Kašljucne i pogleda me letimice; pogleda me i zacrveni se i rasrdi 
se na sebe zbog svoje nedosjetljivosti; rasrdi se i odluči se: 


— Pa, što da još i objašnjavam! Razumiješ i sam! Naprosto 
izazivam kneza na dvoboj, a tebe molim da urediš to i da mi budeš 
djever. 

Naglo se naslonim na naslon od stolice te sam ga gledao posve 
zaprepašten od čuda. 

— Pa, šta gledaš? Ta nisam pomjerio pameću. 

— Ali dopustite, Nikolaju Sergejiču! A kakva je izlika, kakav je 
cilj? I napokon, kako se to može... 

— Izlika! Cilj — zavikne starac. — Divota!... 

— Dobro, dobro, znam šta ćete reći; ali šta ćete i koristiti svojim 
istupom? Kakav je završetak dvoboj? Priznajem, ne razumijem ništa. 

— To sam i mislio da nećeš ništa razumjeti. Slušaj: naša se 
parnica svršila (to jest, svršit će se ona ovih dana, preostaju samo 
još puke formalnosti), ja sam osuđen. Moram isplatiti do desetak 
tisuća; tako su me osudili. Za njih jamči Ihmenjevka. Prema tomu se 
onaj nitkov osigurao sada za svoje novce, a ja sam platio time što 
sam mu prepustio Ihmenjevku te postajem sporedan čovjek. Sada 
ja, dakle, dižem glavu. Tako je i tako, prepoštovani kneže; vi ste me 
vrijeđali dvije godine dana; vi ste sramotili moje ime, čast moje 
porodice, a ja sam morao sve to da trpim! Nisam onda mogao da 
vas izazovem na dvoboj. Tada biste mi rekli u lice: »A, lukavče, ti bi 
da me ubDiješ, pa da ne platiš novce, jer slutiš da će te kad bilo 
osuditi da ih platiš! Ne, najprije ćemo vidjeti kako će se riješiti 
parnica, a onda ti izazivaj!« Sada je, prepoštovani kneže, riješena 
parnica, vi ste se osigurali, nema prema tomu nikakvih zapreka, ne 
bi li dakle izvoljeli na megdan? Eto to je. A šta misliš, zar ne činim 
pravo što se svetim najzad za sebe, za sve, za sve! 

Oči su mu blistale. Dugo sam ga gledao šuteći. Želio sam da 
prodrem u njegovu tajnu misao. 

— Poslušajte, Nikolaje Sergejiču — odgovorim napokon kad sam 
se odlučio da izgovorim odlučnu riječ bez koje se ne bismo 
razumjeli. — Možete li biti sasvim otvoreni sa mnom? 

— Mogu! — odgovori on čvrsto. 

— Recite, dakle, iskreno: goni li vas na izazov jedino osjećaj 
osvete, ili vam je na umu i drugi cilj? 

— Vanja — odgovori on — ti znaš, ja nikomu ne dopuštam da u 
razgovorima sa mnom dira u neke stvari; ali ovaj put činim izuzetak, 


jer si se svojim bistrim umom odmah dosjetio da se to ne može obići. 
Da, imam još i drugi cilj. To je cilj: da spasim kćer, koja je propala, i 
da je izbavim s pogane staze kamo je navode sada posljednje 
prilike. 

— Ali kako ćete je spasiti tim dvobojem, to je pitanje! 

— Ako spriječim sve ono što sada tamo namjeraju. Slušaj: nemoj 
misliti da iz mene govori kakvagod očinska nježnost i slične slabosti. 
Sve je to besmislica! Nutrinu mojega srca ne pokazujem nikomu. Ne 
znaš ga ni ti. Kći me ostavila, otišla je iz moje kuće s ljubavnikom, i 
ja sam je istrgnuo iz srca, istrgnuo je zauvijek, one iste večeri — 
sjećaš se? Ako si me vidio kako ridam nad njenim portretom, iz toga 
ne slijedi da joj želim oprostiti. Nisam joj oprostio ni onda. Plakao 
sam za izgubljenom srećom, za ništavom sanjom, a ne za njom 
kakva je sada. Možda ja i često plačem; ne stidim se da to priznam, 
kao što se ne stidim priznati da sam nekada volio moje dijete više 
nego išta na svijetu. Sve je to, čini se, oprečno mojemu sadašnjemu 
istupu. Možeš mi reći: ako je tako, ako ste ravnodušni prema udesu 
one koju ne smatrate više za svoju kćerku, zašto se miješate u ono 
što se sada ondje namjerava? Odgovaram: prvo, zato jer ne puštam 
da slavlje slavi nitkov i spletkar, a drugo, iz osjećaja najobičnijega 
čovjekoljublja. Ako mi ona i nije više kći, ipak je slabo, nezaštićeno i 
prevareno stvorenje, koje još gore varaju kako bi ga sasvim 
upropastili. Ne mogu se izravno plesti u stvar, ali mogu neizravno, 
dvobojem. Ako budem ubijen ili ako se prolije moja krv, zar će ona 
prekoračiti našu barijeru i možda moj trup, te sa sinom moga ubojice 
otići na vjenčanje, kao kći onoga cara (sjećam se, imali smo još 
knjigu, iz koje si učio čitati) što se u kolima prevezla preko trupa 
svoga cara? Pa, napokon, ako bude dvoboja, neće i sami kneževi 
naši željeti tu svadbu. Jednom riječju, ja neću taj brak, i upet ću se iz 
sve snage da ga ne bude. Jesi li me sada razumio? 

— Nisam. Ako Nataši želite dobro, kako se odlučujete na to da 
priječite njenu udaju, to jest baš ono što može da povrati njen dobar 
glas? Ta ona će još dugo živjeti; treba joj dobar glas. 

— Šta marim za sva mišljenja — tako treba ona da misli! Mora 
biti svjesna da joj je najveća sramota taj brak, baš veza s tim 
nitkovom, s tim jadnim svijetom. Plemenit ponos, to je njen odgovor 


svijetu. Onda ću možda i ja pristati da joj pružim ruku, pa ćemo 
vidjeti tko će se onda usuditi da osramoti moje dijete! 

Zadivio me toliki smioni idealizam. Ali se odmah dosjetih da nije 
pri sebi nego da govori u zanosu. 

— To je preidealno — odgovorih mu — dakle okrutno. Tražite od 
nje snagu koju joj možda niste dali pri rođenju. | zar ona pristaje na 
taj brak jer želi da bude kneginja? Ta ona ljubi; ta to je strast; to je 
kob. | napokon: od nje zahtijevate prezir javnoga mišljenja, a sami 
mu se pokoravate. Knez vas je uvrijedio, javno vas okrivio za podlu 
nakanu, da ste prijevarom htjeli stupiti u rođačke veze s njegovim 
kneževskim domom, a vi evo sada rasuđujete: ako ih ona sada 
sama odbije, nakon formalne ponude s njihove strane, time će se 
razumije se, najpotpunije i najočitije opovrgnuti pređaŠšnje klevete. Vi 
za tim težite, vi se pokoravate mišljenju samoga kneza, vi želite da 
on sam prizna svoju zabludu. Vi žudite da njega ismijete, da mu se 
osvetite i zato žrtvujete kćerinu sreću. Zar to nije sebičnost? 

Starac je sjedio mrk i namršten i dugo nije odgovarao ni riječi. 

— Nepravedan si prema meni, Vanja — izgovori on napokon i 
suza mu zablista na trepavici — kunem ti se da si nepravedan 
prema meni, ali okanimo se toga! Ne mogu preobratiti pred tobom 
srce — nastavi, pridižući se i mašajući se šešira — samo ću ti jedno 
reći: malo si prije progovorio o kćerinoj sreći. Odlučno i doslovce ne 
vjerujem u tu sreću, i unatoč tome što i bez mojega upletanja neće 
nikada doći do toga braka. 

— Kako to! Zašto to mislite? Možda znate štogod? — uzviknem 
radoznalo. 

— Ne, ne znam ništa osobito. Ali se ta prokleta lisica i nije mogla 
odlučiti na tako nešto. Sve je to besmislica, same spletke. Uvjeren 
sam o tom, i zapamti što ti kažem, da će se tako zbiti. Drugo: ako se 
taj brak i sklopi, to jest, jedino u tom slučaju ako taj nitkov ima 
zasebni, tajni, nikomu neznani račun, po kojem on iz toga braka misli 
izvući koristi — račun koji ja nikako ne razumijem, onda odluči sam, 
zapitaj svoje srce: hoće li ona biti sretna u tom braku? Prijekori, 
poniženja, drugarica dječaku kojemu je već i sada na teret njena 
ljubav, a kad se oženi, odmah će započeti da je ne cijeni, da je 
vrijeđa, ponizuje; u isto vrijeme snažna strast s njene strane, štogod 
više hladni ljubav na drugoj strani; ljubomornost, muke, pakao, 


rastava možda i zločinstvo... ne, Vanja! Ako ondje kuhate to, a ti još 
pomažeš, onda ti proričem, odgovarat ćeš Bogu, ali će već biti 
prekasno! Zbogom. 

Zaustavim ga. 

— Poslušajte, Nikolaje Sergejiču, de da riješimo ovako: počekat 
ćemo. Budite uvjereni da ne paze samo jedne oči na tu stvar, pa će 
se to riješiti možda na najljepši način, samo od sebe, bez nasilnih i 
umjetnih rješenja, kao što je, na primjer, taj dvoboj. Vrijeme će 
najbolje sve riješiti! A, napokon, dopustite da vam kažem, vaš cijeli 
naum je posve neostvariv. Zar biste mogli i časak pomisliti da će 
knez prihvatiti vaš izazov? 

— Kako ne bi prihvatio? Šta govoriš, priberi se! 

— Kunem vam se, neće prihvatiti, i vjerujte da će naći sasvim 
dovoljan izgovor; učinit će sve to s pedantnom dostojanstvenošću, a 
međutim ćete biti valjano ismijani... 

— Molim te, braco, molim te! Baš si me utukao time! Ta kako on 
ne bi prihvatio? Ne, Vanja, ti si naprosto nekakav pjesnik: baš si 
pravi pjesnik! Zar je po tvojem sudu nepristojno tući se sa mnom? 
Nisam ja gori od njega. Ja sam starac, uvrijeđeni otac; ti si ruski 
literat i zato također časno lice, možeš da budeš djever i... i... Ne 
razumijem šta bi ti još... 

— Pa vidjet ćete. On će nači takvih izlika te ćete i sami, vi prvi, 
rasuditi da se nikako ne možete tući s njim. 

— Hm... dobro, prijatelju moj, neka bude po tvojemu! Počekat ću 
još neko vrijeme, razumije se. Da vidimo što će učiniti vrijeme. Ali 
znaš li šta, prijatelju moj: obreci mi poštenom riječju da ni ondje, ni 
Ani Andrejevni nećeš ispričati naš razgovor. 

— Obećajem. 

— Drugo, Vanja, molim te, nemoj nikada više započinjati sa 
mnom govoriti o tom. 

— Dobro je, obećajem. 

— I, napokon, još jedna molba: znam, dragi moj, tebi je kod nas 
možda i dosadno, ali dolazi nam počešće, ako samo možeš. Bijedna 
moja Ana Andrejevna tako te voli i... i... tako gine za tobom... 
razumiješ li, Vanja? 

| on mi krepko stisne ruku. Ja mu od svega srca obećam. 

— A sada, Vanja, posljednji škakljivi posao: imaš li novaca? 


— Novaca! — ponovim ja u čudu. 

— Da (starac se zacrveni i obori oči); gledam, brate, tvoj stan... 
tvoje prilike... i kad pomislim da bi ti mogao imati drugih izvanrednih 
troškova (i baš bi ih mogao imati), onda... evo, brate, sto i pedeset 
rubalja, za prvi čas... 

— Sto i pedeset i još za prvi čas, a onamo ste sami izgubili 
parnicu! 

— Vanja, ti me, kao što vidim, nikako ne razumiješ! Može da 
bude izvanrednih potreba, razumij to! U nekim zgodama novac 
pomaže nezavisnosti položaja, nezavisnosti odluke. Možda ti sada i 
nije potreban, ali ne treba li ti za štogod u budućnosti? Bilo kako bilo, 
ostavljam ga kod tebe. To je sve što sam mogao da skupim. Ako ne 
potrošiš, vratit ćeš. A sada zbogom! Bože moj, kako si blijed! Ta ti si 
bolestan... 

Nisam uzvraćao, nego sam primio novce. Prejasno mi je bilo 
zašto ih ostavlja kod mene. 

— Jedva stojim na nogama — odgovorim mu. 

— Ne shvaćaj to olako, Vanja, prijatelju, ne shvaćaj olako! Nemoj 
danas nikud odlaziti. Ani Andrejevni ću reći u kakvu si stanju. Ne 
trebaš li doktora? Sutra ću te pohoditi; barem ću svojski pokušati, 
ako samo budem mogao vući noge. A sada legni ti... Ali, zbogom! 
Zbogom djevojčice; okrenula se! Slušaj, prijatelju moj! Evo ti još pet 
rubalja; to je djevojčici. Ali joj nemoj govoriti da sam ja to dao, nego 
tako, naprosto potroši na nju, kakve tamo cipelice, rubeninu... 
koješta treba! Zbogom, prijatelju moj... 

Ispratim ga do vrata. Morao sam zamoliti pazikuću da ode po 
jelo. Jelena nije još bila ručala... 


GLAVA XI 


Ali tek što sam se vratio kući, u glavi mi se zavrtjelo i ja se sruših 
nasred sobe. Sjećam se samo Jelenina krika: pljesnula rukama i 
poletjela put mene da me podrži. To je bio posljednji trenutak koji mi 
se zadržao u pamćenju... 

Sjećam se zatim kako sam ležao već u postelji. Jelena mi je 
pripovijedala kasnije da me je prenijela na divan s pazikućom, koji 
nam je u taj čas donio jelo. Budio sam se nekoliko puta i svaki sam 


put viđao Jelenino samilosno, zabrinuto lišće kako se nadnijelo nada 
mnom. Ali svega se toga sjećam kao kroz san, kao u magli, i dragi je 
lik bijedne djevojčice titrao preda mnom, u mojoj zanesenosti, kao 
prikaza, kao slika; donosila mi je da pijem, namještala me na postelji, 
ili sjedila preda mnom tužna, zaplašena, i prstićima mi priglađivala 
kosu. Sjećam se jednom njena lakoga poljupca na mojem licu. Drugi 
put kad sam se iznenada trgnuo po noći, uz svijetlo svijeće, koja je 
stajala i klapila preda mnom na stoliću, primaknutom divanu, vidio 
sam kako je Jelena prionula licem uz moje uzglavlje i nemirno 
spava, a blijede usnice malko rastvorila i dlan položila na topli 
obraščić. Ali sam se čestito razbudio tek u rano jutro. Svijeća je bila 
pcsve dogorjela; po zidu je već poigravala jarka, ružičasta zraka zore 
što sviće. Jelena je sjedila na stolici kraj stola, umornu glavu nagla 
na ljevicu ruku koja joj je pala po stolu, pa čvrsto spavala, a sjećam 
se, zagledao sam joj se u djetinje lišće, puno i u snu nekako 
nedjetinjega tužnoga izražaja i neke neobične, bolovne ljepote, 
blijedilo, sa uzvrnutim dugim trepavicama na pomršavim obrazima, 
obrubljeno crnim precrnim vlasima, što joj guste, teške padaju sa 
strane u nemarno spletenoj pundži. Druga joj je ruka ležala na 
mojem uzglavlju. Polagano poljubim tu mršavu ručicu, ali bijedno se 
dijete nije probudilo, nego mu samo kao smiješak preletio po blijedim 
usnicama. Gledao sam je i gledao, te tiho zaspao mirnim, 
okrepljujućim snom. Sada sam odspavao gotovo do podneva. Kad 
sam se probudio, osjetio sam da sam gotovo ozdravio. Jedino su 
slabost i težina u svim udovima posvjedočavali nedavnu bolest. 
Ovakvi su me se živčani, iznenadni napadaji spopadali i prije; znao 
sam ih dobro. Bolest mi je obično za dan i noć prolazila gotovo 
sasvim, ali to je nije priječilo da me toga dana i noći spopada ljuto i 
kruto. 

Bilo je gotovo već podne. Prvo što sam ugledao bili su zastori što 
sam ih juče kupio, a sada su nategnuti u kutu na uzici. Uredila 
Jelena i ogradila sebi u sobi zaseban kut. Sjedila je kraj peći i 
uskuhavala vodu u čajniku. Kad je opazila da sam se probudio, 
veselo se osmjehnula i odmah mi prišla. 

— Prijaško moj — rekoh joj i uhvatih je za ruku — cijelu si me 
noć pazila. Nisam znao da si tako dobra. 


— A otkud znate da sam vas pazila; možda sam i prespavala 
cijelu noć? — zapita ona, gledajući me s dobrodušnom, stidljivom 
lukavošću, a u isti se mah bojažljivo crveneći od mojih riječi. 

— Budio sam se i vidio sam sve. Zaspala si tek pred svanuće... 

— Hoćete li čaja? — prekine ona, kao da joj je nepriličan taj 
razgovor, a tako je kod svih čistih, oporo čestitih srdaca, kad ih njima 
samima hvališ. 

— Hoću — odgovorim. — Ali jesi li ručala jučer? 

— Nisam ručala, ali sam večerala. Donio je pazikuća. Ali nemojte 
razgovarati, nego ležite mirno: niste još sasvim zdravi — nadoveže 
ona, služeći me čajem i sjedajući mi na postelju. 

— Kako bih ležao! Do sumraka ću uostalom ležati, a onda ću 
otići od kuće. Moram svakako, Ljonočka. 

— Baš i morate! Komu ćete? Da nećete jučerašnjem gostu? 

— Ne, ne idem Kk njemu. 

— I dobro je što ne idete k njemu. On je vas jučer uzrujao. Onda 
ćete k njegovoj kćeri? 

— A otkud znaš za njegovu kćer? 

— Sve sam jučer čula — odgovori i obori oči. Lice joj se 
namrštilo. Obrve joj se skupile nad očima. 

— On je loš starac — dometne ona zatim. 

— Zar ga poznaješ? Naprotiv, vrlo je dobar čovjek. 

— Nije, nije, zao je; čula sam — odgovori ona žestoko. 

—AšŠtasi čula? 

— On neće da oprosti svojoj kćeri... 

— Ali, on je voli, ona mu je skrivila, a on se brine zbog nje, gine. 

— A zašto joj ne oprašta? Da sada i oprosti, kći mu se ne bi 
vratila. 

— Kako to? A zašto? 

— Zato jer nije zavrijedio da ga kći voli — odgovori ona vatreno. 
— Neka ona ode zauvijek od njega i bolje da prosi milostinju, i neka 
vidi da mu kći prosi, i neka se jadi. 

Oči su joj se blistale, obraščići joj se ražarili. Zacijelo ne govori to 
samo tako, pomislim. 

— I njemu ste me htjeli dati u kuću? — priklopi ona nakon šutnje. 

— Da, Jelena. 

— Neću, radije bih se unajmila za sluškinju. 


— Ah, kako sve to ne valja što ti govoriš, Ljonočka. I kakva je to 
besmislica: ta u koga bi se ti mogla najmiti? 

— U svakoga seljaka — odgovori ona nestrpljivo, sve se više i 
više kunjeći. Bila je očevidno nabusita. 

— Ta seljaku nije potrebna takva sluškinja — rekoh smješkajući 
se. 

— Pa idem gospodi. 

— Zar s tvojom ćudi u gospode? 

— Da, s mojom. 

Što god se jače rasrdila, sve je otržitije odgovarala. 

— Ta nećeš izdržati. 

— Izdržat ću. Mene će grditi, a ja ću navlaš šutjeti, sve šutjeti; 
neka me tuku, neću nizašto zaplakati. Njima će samima gore biti od 
pakosti što ne plačem. 

— Šta to govoriš, Jelena! Koliko si se raspakostila i kako si 
ponosita! Valjda si doživjela mnogo jada... 

Ustanem i priđem mojemu velikomu stolu. Jelena ostala na 
divanu, zamišljeno gledajući u zemlju, te je prstićima cupkala rub na 
divanu. Šutjela je. Je li se rasrdila na moje rijeci? — pomislih. 

Stojeći kraj stola makinalno rasklopim jučerašnje knjige što sam 
ih ponio za kompilaciju te se malo-pomalo, zanesem u čitanje. To mi 
se često događa: priđem, rasklopim knjigu na časak da vidim o čemu 
je riječ i udubim se u čitanje te sve zaboravljam. 

— Šta to uvijek pišete? — upita Jelena bojažljivim smiješkom, 
tihano prilazeći stolu. 

— Pa tako, Ljonočka, svašta i koješta. Za to me plaćaju. 

— Molbe? 

— N€, nisu molbe. 

| protumačim joj, koliko sam mogao, da opisujem različite 
dogodovštine, o različitim ljudima: iz toga nastaju knjige, koje se 
nazivaju pripovijesti i romani. Ona me je slušala s velikim 
zanimanjem. 

— Šta, dakle, tu opisujete uvijek istinu? 

— Ne, nego izmišljam. 

— A zašto pišete ono što nije istina? 

— Pa, evo, pročitaj, evo vidiš, evo ovu knjigu; već si je gledala 
jednom. Ta znaš čitati? 


— Znam. 

— Vidjet ćeš dakle. Tu sam knjigu ja napisao. 

— Vi? Pročitat ću... 

Vruće je željela da mi nešto kaže, ali je očevidno bila u neprilici i 
vrlo uzrujana. U njenim se pitanjima nešto krilo. 

— A plaćaju li vam mnogo za to? — upita napokon. 

— Pa kako kada. Gdjekada mnogo, a gdjekada i nema ničega, 
jer posao ne ide od ruke. To je težak posao, Ljonočka. 

— Niste dakle bogati? 

— Ne, nisam bogat. 

— Onda ću raditi i pomagati vam... 

Pogledala me naglo, planula, oborila oči, u dva mi koraka prišla, 
iznenada me obuhvatila obadvjema rukama, a licem mi se priljubila 
svom snagom uz prsa. Gledao sam je u čudu. 

— Volim vas... nisam ohola — izgovori ona. — Juče ste rekli da 
sam ohola. Ne, ne... nisam takva... volim vas. Vi me jedini volite... 

Ali su je suze već gušile. Za časak joj navrle iz grudi takvom 
snagom, kao i jučer za napadaja. Pala preda mnom na koljena pa mi 
ljubila ruke, noge... 

— Vi me volite! — ponavljala je — vi jedini, jedini!... 

Grčevito mi je rukama stiskala koljena. Svi njeni osjećaji, 
suzdržavani toliko dugo, provalili su odjednom iznenada, u 
nesuzdrživu porivu, te mi postade razumljiva ta čudna upornost srca, 
koje se dotle čedno pritajivalo, i to upornije, to jače Što je snažnije 
osjećala potrebu da se oikrije, da se izgovori i sve do onoga 
neizbježnoga poriva kad se cijelo biće, zaboravljajući na sebe, odaje 
odjednom toj potrebi ljubavi, zahvalnosti, milovanju suzama... 

Toliko je ridala da je zapala u histeriju. Jedva sam joj rastavio 
ruke kojima me je obuhvatila. Dignem je i odnesem na divan. Dugo 
je još ridala, a lice sakrila u uzglavlje, kao da se stidi gledati u me, ali 
krepko stisnula u svojoj maloj ručici moju ruku i nije je skidala sa 
srca. 

Malo-pomalo se stišala; ali sve još nije lica dizala put mene. Dva 
puta joj letimice prominule oči po mojem licu, a u njima je bila tolika 
blagost i neki plašljivi osjećaj koji se opet krije. Najzad se 
zarumenjela i osmjehnula. 


— Je li ti odlanulo? — zapitam — nježna moja Ljonočka, bolno 
moje dijete! 

— Nisam Ljonočka, nisam... — prošapće ona, sve još krijući lišće 
od mene. 

— Nisi Ljonočka? Da kako? 

— Nelly. 

— Nelly? A zašto baš Nelly? I doista je lijepo to ime. Tako ću te i 
zvati kad sama hoćeš. 

— Tako me je mama zvala... | nitko me nije tako zvao nikad osim 
nje... | sama nisam htjela da me itko ovako zove osim mame... A vi 
me zovite; ja hoću... Uvijek ću vas voljeti, uvijek voljeti, uvijek voljeti. 

Srdašce koje voli i koje je ponosito — pomislih — koliko je trebalo 
dok nisam zavrijedio da mi budeš... Nelly. Ali sam sada već znao da 
mi je njeno srce vječno odano. 

— Poslušaj, Nelly — zapitam je, čim se umirila. — Veliš, eto, da 
te je voljela jedina mati i nitko više. A zar te tvoj djed nije volio? 

— Nije me volio... 

— Ta ovdje si plakala za njim, sjećaš se, na stepenicama? 

Ona se zamisli na časak. 

— NE, nije me volio... On je bio pakostan. 

I neko joj se bolno čuvstvo odrazilo na licu. 

— Ta nije mu se ni moglo zamjeravati, Nelly. Sasvim je čini mi se, 
bio ishlapio. I umro je kao bezumnik. Ta pripovijedao sam ti kako je 
umro. 

— Da; ali on se tek posljednjeg mjeseca počeo zanositi. Znao je 
sjedjeti po cijeli dan, pa da mu nisam dolazila, sjedio bi tako i dva i tri 
dana, a niti bi jeo niti pio. Ali prije je bio mnogo bolji. 

— Kada to prije? 

— Dok još mama nije bila umrla. 

— Dakle si mu donosila piće i jelo, Nelly? 

— Da donosila sam mu. 

— A otkuda si uzimala, od Bubnove? 

— Nisam, nikada nisam ništa uzimala od Bubnove — izgovori 
ona odrešito, nekim drhtavim glasom. 

— Pa otkud si uzimala, ta ništa nisi imala? 

Nelly pošuti i problijedi strašno; onda me pogleda dugim dugim 
pogledom. 


— Odlazila sam na ulicu i prosila... Kad naprosim pet kopjejaka, 
kupovala sam mu kruha i burmuta... 

— I on je to dopuštao! Nelly! Nelly! 

— Prvi sam put otišla sama i nisam mu kazala. A kad je doznao, 
počeo me i sam tjerati da prosim. Stojim na mostu i prosim od 
prolaznika, a on hoda kraj mosta, čeka; i kad vidi da su mi udijelili, 
leti prema meni i otima novce kao da ću ih sakriti od njega, kao da 
ne skupljam za njega. 

Govoreći to osmjehnula se nekim jetkim, gorkim smiješkom. 

— Sve je to bilo kad je mama umrla — nadoveže. — Onda je 
postao baš pravi bezumnik. 

— Vjerojatno je volio tvoju mamu? A zašto nije stanovao s njom? 

— NE, nije je volio... Bio je pakostan i nije joj opraštao... baš kao i 
jučerašnji pakosni starac — izgovori tiho, gotovo šapćući i blijedeći 
sve više i više. 

Zadršćem. U pameti mi sinuo zaplet cijeloga romana. Ta bijedna 
žena umire kod škrinjara u podrumu, njena sirotica kći porijetko 
pohađa djeda koji je prokleo njenu majku; obezumljeni čudak starac 
koji umire u slastičarnici nakon smrti svojega psa!... 

— Ta Azorka je prije bio mamin — reče odjednom Nelly, 
smješkajući se nekoj uspomeni. — Djed je prije volio mamu, a kad je 
mama otišla od njega, ostao mu je mamin Azorka. Zato je toliko volio 
Azorku... Mami nije oprostio, a kad je pas skapao, umro je i on — 
nadoveže Nelly oporo i smiješak joj nestane s lica. 

— Nelly, a šta je on bio prije? — zapitam, pošto sam malo 
počekao. 

— Bio je prije bogat... Ne znam šta je bio — odgovori ona. — 
Imao je neku tvornicu... Tako mi je govorila mama. Isprva je mislila 
da sam mala, pa mi nije govorila sve. Uvijek me ljubi i govori: sve 
ćeš saznati; doći će vrijeme, saznat ćeš, bijednice, nesretnice! | sve 
me zvala nesretnicom i bijednicom. I kad obnoć misli da spavam (a 
ja ne spavam, nego se namjerice pretvaram da spavam), sve plače 
uz mene, ljubi me i govori: bijednice, nesretnice! 

— Od čega je umrla mama? 

— Od sušice; bit će sada šest sedmica. 

— A sjećaš li se kad je djedo bio bogat? 


— Pa onda se još nisam ni rodila. Mama je otišla od djeda još 
prije nego što sam se ja rodila. 

— As kim je otišla? 

— Ne znam — odgovori Nelly tiho i kao da preglavljuje — otišla 
je u inozemstvo i onda sam se rodila. 

— U inozemstvo? A gdje? 

— U Švicarsku. Svagdje sam bila, i u Italiji sam bila, i u Parizu 
sam bila. 

Začudili se. 

— I ti se sjećaš, Nelly? 

— Mnogoga se sjećam. 

— Aotkud, Nelly, tako dobro znaš ruski? 

— Mama me još i ondje učila ruski. Ona je bila Ruskinja, jer joj je 
mati bila Ruskinja, a djedo je bio Englez, ali je i on bio kao i Rus. A 
kad sam se s mamom vratila amo, prije godinu i pol, naučila sam 
valjano. Mama je već onda bolovala. Tu smo sve više i više 
siromašili. Mama je uvijek plakala. Isprva je dugo ovdje po 
Petrogradu tražila djeda i sve govorila da mu je skrivila, i sve je 
plakala... Tako je plakala, tako je plakala! Često mu je i listove pisala, 
a on nije nikako odgovarao. 

— A zašto se mama vratila amo? Jedino zbog oca? 

— Ne znam. A ondje smo tako lijepo živjeli. — | Nelly se 
zablistale oči. — Mama je živjela sama, sa mnom. Imala je jednoga 
prijatelja, dobroga, kao što ste vi... Poznavao ju je još ovdje. Ali je 
umro ondje, pa se mama vratila... 

— S njim je, dakle, mama tvoja otišla od djeda? 

— Ne, nije s njim. Mama je s drugim otišla od djeda, a taj ju je 
ostavio... 

— S kim dakle, Nelly? 

Nelly me pogleda i ne odgovori ništa. Očevidno je znala s kim joj 
je otišla mama i tko joj je valjda i bio otac. Bilo joj je teško čak i da mi 
kaže njegovo ime... 

Nisam htio da je mučim pitanjima. Bila je to čudna narav, 
nervozna i žestoka, ali je gušila svoje porive; simpatična, ali se 
zakukuljila u ponos i nedostupnost. Unatoč tomu što me je voljela iz 
sve duše, najsvjetljom i najjasnijom ljubavlju, gotovo isto kao i 
pokojnu majku, koju nije mogla ni spomenuti bez boli — unatoč tomu 


je za sve vrijeme, kako sam je znao, rijetko bila iskrena, te je, osim 
toga dana, rijetko osjećala potrebu da sa mnom govori o svojoj 
prošlosti; naprotiv, čak se i oporo krila od mene. Ali mi je toga dana, 
za tih nekoliko sati, u mukama i grčevitu ridanju, što su joj prekidali 
pripovijedanje, ispričala sve što ju je najjače uzbuđivalo i mučilo u 
njenim uspomenama, i nikada neću zaboraviti tu strašnu pripovijest. 
Ali glavni dio te pripovijesti tek je pred nama... 

Bio je to strašan životopis; životopis ostavljene žene, koja je 
preživjela svoju sreću; bolesne, izmučene i odnemarene od sviju; 
odvrgnute od posljednjega bića, u koje se još mogla uzdati — od 
svojega oca, kojega je i ona uvrijedila nekada, a on pobenavio od 
nepodnosivih muka i poniženja. To je život žene koja je dotjerana do 
očaja te sa svojom djevojčicom, koju je smatrala još djetetom, 
obilazila po studenim, prljavim petrogradskim ulicama i prosila; žene, 
koja je zatim umirala mjesece i mjesece u vlažnom podrumu, a otac 
joj odbijao molbu za oproštenje sve do posljednjega časa njena 
života i tek se u posljednjem času osvijestio te doletio da joj oprosti, 
ali je zatekao tek hladni trup one koju je volio nadasve na svijetu. 
Bila je to strašna pripovijest o tajnovitom, čak i jedva razumljivom 
odnosu starca, koji je pobenavio, prema njegovoj maloj unuci, koja 
ga je već razumijevala, koja je, iako dijete, razumijevala mnogo od 
onoga do čega gdjetko ne dozrijeva za čitavih godina osiguranoga, 
mirnoga života. Mračna je to bila priča, jedna od onih mračnih, 
mučnih priča što se tako često i neprimjetljivo, gotovo tajnovito, 
zbivaju pod teškim petrogradskim nebom, po tamnim, tajnim 
zakucima golemoga grada, u uskomešanoj vrevi života, tupe 
sebičnosti, interesa što se sudaraju, mračnoga razvrata, skrivenih 
zlodjela, usred svega toga  pukoga pakla —besmislenoga, 
nemoralnoga života. 

Ali ta je pripovijest tek pred nama... 


TREĆI DIO 
GLAVA | 


Davno se već smračilo, veče nastalo, i tek sam se onda osvijestio 
od more i sjetio se zbilje. 

— Nelly — rekoh sad si eto bolesna, rastrojena, a ja te moram 
ostaviti samu, uzrujanu i u suzama. Prijateljice moja! Oprosti mi i 
znaj da tu ima još jedno ljubljeno i zapostavljeno stvorenje, nesretno, 
uvrijeđeno i ostavljeno. Ona me očekuje. A i mene samoga srce 
vuče sada poslije tvoje pripovijesti toliko da neću, čini mi se, izdržati 
ako je ne budem vidio odmah, ovoga časa... 

Ne znam je li Nelly razumjela sve što sam joj govorio. Bio sam 
uzbuđen i od pripovijesti i od nedavne bolesti; ali sam pohitao 
Nataši. Bilo je već kasno, devet sati, kad sam ušao u njenu sobu. 

Još na ulici, pred vratima kuće, u kojoj je stanovala Natasa, 
opazih kočiju i meni se učini da je to kneževa kočija. Nataši se 
ulazilo s dvorišta. Čim sam počeo ulaziti uza stepenice, začujem 
pred sobom, na jednim stepenicama više, čovjeka koji se penje 
pipajući, oprezno, jer očevidno ne poznaje mjesto. Pričini mi se da je 
to jamačno knez; ali se nabrzo počeh razuvjeravati. Neznanac se 
penjao, gunđao i proklinjao put, i sve jače i energičnije što se više 
penjao. Stepenice su zaista bile uske, prljave, strme i nikada se nisu 
osvjetljivale; ali onakve psovke kakve su se započele na trećem 
katu, nipošto ne bih mogao pripisati knezu: taj gospodin koji se 
penje, psovao je kočijaiški. Ali od trećega kata bilo je svijetlo; pred 
Natašinim je vratima gorio mali fenjerčić. Baš pred vratima stignem 
mojega neznanca i koliko sam se začudio kad sam u njemu 
prepoznao kneza. Čini mi se da mu je bilo neobično neugodno što 
se ovako iznenada sukobio sa mnom. U prvi me tren nije prepoznao; 
ali mu se odjednom preobrazilo cijelo lice. Prvi njegov pakosni i 
zavidni pogled, uperen u me, postade odjednom prijazan i veseo, i 
on mi s nekom neobičnom radošću pruži obje ruke. 

— Ah, vi ste to! A ja htjedoh upravo kleknuti i moliti Boga za 
spasenje moga života. Jeste li čuli kako sam psovao? 

Il on zahohoće prostodušno. Ali mu lice odjednom poprimi 
ozbiljan, zabrinut izražaj. 


— Kako je Aljoša mogao u ovakav stan smjestiti Natalju 
Nikolajevnu! — reče on, mašući glavom. — Evo, za takozvane 
Sitnice i obilježuju čovjeka. Bojim se za nj. On je dobar, ima 
plemenito srce, ali eto vam primjera: voli do ludila, a onu koju voli 
smještava u ovakvu rupčagu. Čuo sam, dapače, da gdjekada nije 
bilo ni kruha — dometne on šapatom, tražeći ručku od zvonca. — 
Glava mi puca kad pomislim na njegovu budućnost, a najviše za 
budućnost Ane Nikolajevne kad mu postane žena. 

Zabunio se u imenu i nije to primijetio, jer se očito zlovoljio što ne 
nalazi zvonce. Ali zvonca nije ni bilo. Trgnem za kvaku na vratima, 
Mavra nam odmah otvori i uzvrpolji se dočekujući nas. U kuhinji, koja 
se od maljucnoga predsoblja dijelila drvenom pregradom, vidjele su 
se kroz otvorena vrata neke pripreme: sve je nekud bilo ne kao 
obično, nego oribano i očišćeno; u peći je gorjela vatra, na stolu 
stajao nekakav nov sud. Vidjelo se da su nas očekivali. Mavra pohiti 
da nam skida kapute. 

— Je li Aljoša tu? — zapitam je. 

— Nije dolazio — šapne mi nekako tajnovito. 

Uđemo u Natašinu sobu. U njoj se nije primijetilo nikakvih 
osobitih priprema; sve je bilo po starom. U nje je, uostalom, sve 
uvijek tako čisto i prijatno da se i nije moralo uopće spremati. Nataša 
nas dočeka stojeći kod vrata. Prenerazila me je bolesna mršavost i 
neobična bljedoća njena lica, iako joj je na časak bljesnula rumen na 
zamrlim obrazima. Oči su joj bile grozničave. Šuteći i hitno pruži ona 
knezu ruku, očito usplahirena i zbunjena. Mene nije pak ni 
pogledala. Stajao sam i šuteći čekao. 

— Evo i mene! — izgovori knez prijateljski i veselo — tek je 
nekoliko sati što sam se vratio. Za sve to vrijeme niste mi silazili s 
pameti (on joj nježno poljubi ruku) — i koliko sam, koliko sam smislio 
da vam kažem, pripovjedim... Ali ćemo se narazgovarati! Prvo, moj 
vjetropir, koji još nije, vidim, ovdje... 

— Dopustite, kneže — prekine ga Nataša, a zarumenjela se i 
zbunila — moram Ivanu Petroviču da reknem dvije-tri riječi. Idemo, 
Vanja... dvije tri riječi... 

Uhvati me za ruku i povede za zaslon. 

Vanja — reče šapatom kad me je odvela u najmračniji kut — 
hoćeš li mi oprostiti ili nećeš? 


— Prodi se, Nataša, što to govoriš! 

— NE, ne, Vanja, prečesto si mi i premnogo opraštao, ali postoji i 
kraj svakoj strpljivosti. Nikada nećeš prestati da me voliš, znam ja, ali 
ćeš me okrstiti nezahvalnom, a jučer sam se i prekjučer i pokazala 
prema tebi nezahvalnom, sebičnom, okrutnom... 

U času su je oblile suze i prionula licem uz moje rame. 

— Okani se, Nataša — pohitam da je razuvjerim. — Ta ja sam 
užasno bolovao cijelu noć; i sada jedva stojim na nogama, pa zato i 
nisam dolazio ni sinoć ni danas, a ti misliš da sam se rasrdio. 
Prijateljice moja draga, ta zar ne znam što se sada zbiva u tvojoj 
duši? 

— Pa dobro... oprostio si mi, dakle, kao i uvijek — reče ona, 
smješkajući se kroz suze i do boli mi stiskajući ruku. — Drugo 
kasnije. Mnogo ti moram reći, Vanja. A sada k njemu... 

— Brže, Nataša; ostavili smo ga tako iznenada... 

— Vidjet ćeš, evo, vidjet ćeš šta će biti — šapne mi hitro. — 
Znam sada sve; sve sam pogodila! Svemu je kriv on. Ove će se 
večeri odlučiti mnogo toga. Idemo! 

Nisam razumio, ali nije bilo vremena da je zapitam. Nataša dođe 
knezu vedra lica. On je sve još stajao sa šeširom u ruci. Nataša mu 
se veselo ispriča, uzme mu šešir, sama mu primakne stolicu, i nas 
troje posjedasmo oko njena stolića. 

— Započeo sam o mom vjetrogonji — nastavi knez — vidio sam 
ga samo časkom, i to na ulici, kad je sjedao da se odveze grofici 
Zinaidi Fjodorovni. Strahovito se žurio i, zamislite, nije se htio 
zaustaviti da sa mnom ode u stan nakon četiri dana rastanka. | ja 
sam, čini mi se, Natalja Nikolajevna, kriv što sada nije kod vas i što 
smo došli prije njega; iskoristio sam slučaj pa, kako ne mogu danas 
grofici, poslao sam po njemu poruku. Ali, on će doći ovoga časa. 

— Zacijelo vam je obećao da će doći danas? — zapita Nataša, 
gledajući kneza sasvim prostodušno. 

— Ah, bože moj, kako i ne bi došao! Kako to pitate! —. Uzvikne 
On, u čudu se zagledavajući u nju. — Uostalom, razumijem: srdite se 
na nj. I zaista, nekako je ružno od njega što dolazi poslije svih. Ali, 
ponavljam, ja sam tomu kriv. Ne srdite se na nj! Lakouman je, 
vjetropir; ne branim ga, ali neke osobite prilike traže da on sada 
nipošto ne ostavlja grofičinu kuću i neke druge veze nego, naprotiv, 


da što češće odlazi onamo. Ali, a jer sada valjda i ne izbiva od vas 
pa je sve na svijetu pozaboravljao, to se, molim vas, ne srdite ako ga 
budem ponekad slao s porukama, na dva sata, ne na dulje. Uvjeren 
sam da od one večeri nije još ni jedan put bio kod kneginje K. i 
strašno me ljuti što nisam maloprije dospio da ga ispitam!... 

Pogledam Natašu. Slušala je kneza blago se smiješeći, napola 
podrugljivo. Ali je on govorio tako otvoreno, tako prirodno. Činilo se 
da se i ne može zbog bilo čega sumnjati u nj. 

— I zaista niste znali da svih tih dana nije ni jedan jedini put bio 
kod mene? — zapita Nataša tihim, mirnim glasom, kao da govori o 
najobičnijoj zgodi. 

— Šta! Ni jedan put nije bio? Molim vas, šta govorite! — reče 
knez, a činilo se da se neobično čudi. 

— Kod mene ste bili u utorak, kasno u veče; sutradan prije podne 
svratio mi se na pol sata, a odonda ga nisam vidjela ni jedan jedini 
put. 

— Ali, to je nevjerojatno! — čudio se sve više i više. — A ja sam 
baš mislio da i ne odlazi od vas. Oprostite, to je tako čudno... prosto 
nevjerojatno. 

— Ali je ipak istina, a kako žalim: namjerno sam vas čekala, 
mislila sam da ću od vas i doznati gdje je on. 

— Ah, bože moj! Ta odmah će doći ovamo! Ali me ovo što ste 
rekli toliko prenerazilo da ja... priznajem, svemu sam se nadao od 
njega, ali tomu... tomu! 

— Kako se čudite! A ja sam mislila da se ne samo nećete čuditi 
nego ste već i unaprijed znali da će tako i biti. 

— Znao! Ja? Ali uvjeravam vas, Natalja Nikolajevna, da sam ga 
samo na trenutak sreo danas i nisam nikoga više ispitivao o njemu; i 
meni je čudno što vi kao da meni ne vjerujete — nastavi on, 
pogledavajući nas oboje. 

— Sačuvaj bože! — prihvati Nataša — duboko sam uvjerena da 
ste istinu rekli. 

I ona se nasmije opet, pravo knezu u oči, a on samo kao da se 
trgnuo. 

— Objasnite mi! — reče on zbunjen. 

— Nema tu ništa objašnjavati. Govorim vrlo jasno. Ta vi znate 
kako je on vjetrenjast, zaboravljiv. Pa, eto, sad kad ima potpunu 


slobodu, zanio se. 

— Ali se tako zanijeti ne može, ima tu nešto, i čim dođe, primorat 
ču ga da to objasni. Ali me čudi najviše što vi kao da krivite i mene 
za nešto, a ja nisam ni bio ovdje. Uostalom, Natalja Nikolajevna, 


vidim da se strašno srdite na nj — i to je razumljivo! Imate za to 
potpuno pravo, i... razumije se, ja sam prvi kriv, makar i samo zato 
što sam vam se prvi zadesio; zar nije istina? — nastavi on, 


obraćajući mi se sa srditom porugom. 

Nataša plane. 

— Dopustite, Natalja Nikolajevna — nastavi on dostojanstveno — 
priznajem da sam skrivio, ali jedino zbog toga što sam otputovao 
sutradan nakon našega poznanstva, tako da ste uz neku 
sumnjičavost, koju zapažam u vašoj naravi, dospjeli već da 
promijenite svoj sud o meni, pogotovo gdje su prilike išle tomu u 
prilog. Da nisam otputovao, bolje biste me poznavali, a i Aljoša ne bi 
pod mojom paskom letio u vjetar. Još danas ćete čuti šta ću mu 
izgovoriti. 

— To jest, učinit ćete da mu budem na teret. Uz vašu pamet ne 
možete zaista misliti da će mi pomoći takvo sredstvo. 

— Ne želite li, dakle, natuknuti da namjerno nastojim postići to da 
biste mu bili na teret? Vi me vrijeđate, Natalja Nikolajevna. 

— Nastojim da se što manje služim aluzijama, govorila bilo s kim 
— odgovori Nataša — naprotiv, nastojim uvijek da govorim što 
otvorenije, i možda ćete se još danas uvjeriti o tom. Ne želim vas 
vrijeđati, a i nemam zašto, makar i bilo samo zato jer vas moje riječi 
neće uvrijediti, rekla vam što mu drago. O tom sam posvema 
uvjerena, jer odlično razumijem naše odnose: ta ne možete da ih 
promatrate ozbiljno, zar nije istina? Ali ako sam vas zaista uvrijedila, 
voljna sam vas zamoliti za oproštenje da, prema vama, obavim svu 
dužnost... gostoljublja. 

Uza sav laki i dapače šaljiv ton, kojim je Nataša izgovorila tu 
rečenicu, sa smijehom na usnama, nisam je još nikada vidio ovako 
rasrđenu. Sada sam tek razumio kolika joj je bol za ta tri dana pala 
na srce. Njene zagonetne riječi: da ona sve već zna i svemu se 
dosjetila, zaplašile su me; te su se riječi ticale ravno kneza. 
Promijenila je svoj sud o njem i smatra ga za svoga neprijatelja — to 
je bilo očevidno. Njegovu je utjecaju očito pripisivala sve svoje 


nedaće s Aljošom, a možda je za to imala i kakvih podataka. Bojao 
sam se nenadana prizora među njima. Njen šaljivi ton bio je previše 
naglašen, premalo skriven. Posljednje pak, njene riječi knezu, kako 
on ne može ozbiljno promatrati odnose među njima, rečenica o 
isprici radi dužnosti gostoljublja — sve je to bilo toliko zajedljivo i 
otvoreno a da knez sve to ne bi razumio. Vidio sam da se promijenio 
u licu, ali je znao da se svladava. Odmah se pričinio da nije primijetio 
tih riječi, da im nije razumio pravi smisao, pa se dakako izbavio 
šalom. 

— Bog me očuvao da bih tražio isprike! — prihvati on smijući se. 
— Nisam nikako želio to, a i nije po mojim načelima da od žene 
tražim ispriku. Još kad smo se prvi put sreli, upoznao sam vas 
donekle s mojom naravi, pa se zato nećete valjda srditi na me zbog 
jedne napomene, pogotovo stoga što će se ta napomena ticati svih 
žena uopće; valjda ćete se i sami složiti s tom napomenom — 
nastavi on, ljubazno mi se obraćajući. — Primijetio sam naime da u 
ženskoj naravi ima jedna crta, te ako žena, na primjer, skrivi štogod, 
ona će radije privoljeti da kasnije svoju krivicu zbriše beskrajnim 
milovanjem nego da sada, kad su je baš okrivili za prestupak, prizna 
taj prestupak i zamoli za oproštenje. Ako se, dakle, i zamisli da ste 
me uvrijedili, to ja sada, ovog časa, namjerice ne želim ispriku; ona 
će mi biti korisnija kasnije kad priznate svoju zabludu i poželite da je 
ispravite predamnom... beskrajnim milovanjem. A vi ste tako dobri, 
tako čisti, svježi, tako iskreni, te osjećam već sada da će čaroban biti 
onaj čas kad se budete kajali. Ali, mjesto isprike, bolje je da mi 
reknete sada ne bih li vam čime još danas mogao dokazati da 
kudikamo iskrenije i otvorenije postupam s vama nego što mislite? 

Nataša se zarumeni. | meni se učini da se iz kneževa odgovora 
razabira neki već prelaki, prenehajni ton, neka nečedna šaljivost. 

— Želite mi dokazati da ste otvoreni i prostodušni sa mnom? — 
zapita Nataša, gledajući ga izazovno. 

— Da. 

— Ako je tako, ispunite mi molbu! 

— Unaprijed zadajem riječ. 

— Evo je: ni jednom riječju, ni jednom aluzijom ne uznemirujte 
Aljošu ni danas ni sutra. Nemojte ga ni jednom prekoriti što me je 
zaboravio; ni jednom poučiti. Želim da ga dočekam baš tako kao da 


nije ništa bilo među nama, pa da on i ne primijeti ništa. Meni to treba. 
Hoćete li mi zadati takvu riječ? 

— S najvećim zadovoljstvom — odgovori knez — i dopustite mi 
da nadovežem iz sve duše da sam malokad u bilo kome sreo 
razboritije i jasnije rasuđivanje o takvim stvarima... Ali evo, čini mi se, 
i Aljoše. 

| zaista se u predsoblju začula buka. Nataša se trgla i kao da se 
spremila na nešto. Knez je sjedio ozbiljna lica i čekao šta će biti; 
pomno je pazio na Natašu. Ali, vrata se otvorila i unutra uletio Aljoša. 


GLAVA Ili 


Baš je uletio, nekako sjajna lica, radostan, veseo. Vidjelo se da je 
ugodno i veselo proveo ta četiri dana. Kao da je pisalo na njem da 
nam želi nešto javiti. 

— Evo i mene! — objavi on na sav glas svoj sobi. — Onoga koji 
je trebao doći prije svih. Ali ćete odmah doznati sve, sve, sve! 
Maloprije nisam dospio, tatice, ni dvije riječi da progovorim s tobom, 
a mnogo sam imao da ti kažem. Samo kad je dobro raspoložen 
dopušta da mu govorim: ti — prekine on, obraćajući mi se — tako mi 
boga, gdjekad i zabranjuje! | kakva se taktika javlja u njega: 
započinje da mi sam govori: vi. Ali od danas želim da uvijek bude 
dobro raspoložen, a ja ću se za to pobrinuti! Ja sam se uopće 
promijenio za ova četiri dana, stubokom, stubokom sam se 
promijenio i sve ću vam ispripovijedati. Ali kasnije. A glavno je sada: 
evo nje! Evo nje! Opet! Nataša draga, zdravo, anđele moj! — govorio 
je, sjedajući do nje i pomamno joj ljubeći ruku — ginuo sam za 
tobom ovih dana! Ali šta ćeš! Nisam mogao! Nisam mogao da 
upriličim. Draga moja! Kao da si izmršavila malko, tako si 
problijedjela. 

U zanosu joj je obasipao ruke poljupcima i pomamno je gledao 
svojim prekrasnim očima kao da ne može da je se nagleda. 
Pogledam Natašu i po licu joj pogodim da su nam iste misli; on je 
posve nedužan. A i kada bi, kako bi taj nedužnik mogao postati 
krivcem? Jarka rumen sukne naglo u blijede obraze Natašine, kao 
da je krv, što joj se skupila u srcu, navalila odjednom u glavu. OČI joj 
se zablistale i ona ponosito pogleda kneza. 


— Ali gdje si... bio ti... toliko dana? — izgovori suspregnutim, 
isprekidanim glasom. Disala je teško i nejednako. Bože moj, kako ga 
je ljubila! 

— I jest tako, zaista kao da sam ti skrivio; ali šta govorim: kao da 
sam! Dakako da sam skrivio, znam to i sam, zato sam i došao jer 
znam. Katja mi je jučer i danas govorila da žena ne može oprostiti 
takav nehaj. (Ta ona sve zna što je u utorak bilo ovdje kod nas; 
pripovjedio sam joj odmah sutradan.) Prepirao sam se s njom, 
dokazivao, govorio joj da se ta ženska zove Nataša i da na svem 
svijetu ima možda samo jedna koja joj je ravna: to je Katja; i ja sam 
došao amo jer znam, dakako, da sam pobijedio u prepirci. Zar takav 
anđeo, kao što si ti, može da ne oprosti? »Nije došao, dakle ga je 
svakako spriječilo štogod, a nije da me ne voli više« — eto, šta će 
misliti moja Nataša! A i kako te ne bih volio više? Zar se to može? 
Sve mi srce gine za tobom. Ali ipak sam ja kriv! A kad doznaš sve, 
sama ćeš me prva opravdati! Odmah ću pripovjediti sve, moram da 
izljem dušu pred svima vama; zato sam i došao. Htio sam danas 
(imao sam slobodna pol časka) doletjeti do tebe da te letimice 
poljubim, ali i tu je bila nezgoda: Katja me pozvala da joj odmah 
dođem zbog vrlo važnih poslova. To je bilo još prije nego što sam 
sjeo u kočiju i ti si me vidio, tata; onda sam se po drugi put, nakon 
drugoga lista, vozio Katji. Ta nama sada po cijele dane trče 
skoroteče iz kuće u kuću. Ivane Petroviču, vaš sam list dospio 
pročitati tek jučer u noći i imate potpuno pravo u svem što ste ondje 
napisali. Ali šta ću: fizička nemogućnost! Pomislio sam, dakle: sutra 
naveče opravdat ću se za sve; jer večeras nikako više nisam mogao 
da ne dođem do tebe, Nataša. 

— Kakav je to list? — upita Nataša. 

— On je bio kod mene, nije me zatekao, razumije se, te me u 
pismu, koje mi je ostavio, valjano izgrdio što ti ne dolazim. | ima 
pravo potpuno. To je bilo jučer. 

Nataša me pogleda. 

— Ali ako si imao vremena da od jutra do večeri budeš kod 
Katerine Fjodorovne... — započe knez. 

— Znam, znam šta ćeš reći — prekine ga Aljoša: — »Ako si 
mogao odlaziti Katji, dva puta bi više imao razloga da dolaziš 
ovamo.« Sasvim se slažem s tobom i čak ću da dometnem još i 


sam: nisam imao dva puta više razloga, nego milijun puta. Ali prvo, u 
životu se događaju čudne, neočekivane zgode, koje sve izmiješaju i 
prevraćaju. Takve su se zgode dogodile dakle i meni. A velim da 
sam se potpuno promijenio za tih dana, sve do vrha noktiju; bile su 
to, dakle, važne okolnosti! 

— Ah, bože moj, ta šta ti se dogodilo! Ne mori me, molim tei — 
uzvikne Nataša, smješkajući se Aljošinoj žestini. 

| zaista je bio nekako smiješan; žurio se; riječi su mu izlijetale 
brzo, često bez reda, s nekim štropotom. Neprestano je htio da 
govori, da govori, da pripovijeda. Ali i dok je pripovijedao, nije ipak 
ispuštao Natašinu ruku, nego ju je neprestano prinosio usnama kao 
da ne može da je se naljubi. 

— O tome se i radi što mi se nešto događalo! — nastavi Aljoša. 
— Ah, prijatelji moji! Šta sam vidio, šta sam radio, kakve sam ljude 
upoznao! Prvo, Katja: to je takva savršenost! Nikako je, nikako je nije 
znao dosad! | onda, u utorak, kad sam ti, Nataša, govorio o njoj, 
sjećaš se; govorio sam s onolikim zanosom, ali, i onda je čak nisam 
uopće poznavao. Ona se i sama krila od mene, sve dosad. Ali sada 
smo se i te kako upoznali. Sada se s njom već i tičem. Ali, počet ću 
od početka: prvo, Nataša, da samo možeš čuti što mi je govorila o 
tebi kad sam joj sutradan, u srijedu, pripovjedio šta je ovdje bilo 
među nama... Ali, zbilja, sjećam se kakav sam glupan bio pred 
tobom kad sam ti došao onda prije podne, u srijedu! Ti me dočekuješ 
u zanosu, svu te je obuzelo novo naše stanje; hoćeš da govoriš sa 
mnom o svemu tom; tužna si, a u isti se mah nestašiš i igraš sa 
mnom; a ja se ovako kočim kao ozbiljan čovjek! Oh glupane! 
Glupane! Ta želio sam, bogami, da se razmećem, da se pohvalim 
što ću naskoro biti muž, ozbiljan čovjek, i baš sam pogodio komu ću 
se pohvaliti — tebi! Aoh, kako si se, vjerojatno, smijala onda meni i 
kako sam zaslužio tvoju porugu! 

Knez je sjedio šuteći i gledao Aljošu s nekim slavodobitnim, 
ironičnim smješkom. Kao da se veselio što se njegov sin odaje na 
ovako lakouman, pa i smiješan način. Pomno sam ga promatrao 
cijelo to veče i potpuno se uvjerio da on uopće i ne voli sina, sve ako 
se i govorilo o njegovoj prežarkoj očinskoj ljubavi. 

— Nakon što sam te posjetio, otišao sam Katji — sipao je Aljoša 
svoju pripovijest. — Rekao sam već da smo se to prije podne 


temeljito upoznali, i bilo je neobično kako se to zbilo... čak se i ne 
sjećam... Nekoliko žarkih riječi, nešto osjećaja, misli, izrečenih 
otvoreno, i mi se združili zauvijek. Ti se, Nataša, moraš, moraš 
upoznati s njom! Kako mi je pripovijedala, kako mi je protumačila 
tebe! Kako mi je objasnila koliko si mi ti blago! Malo-pomalo 
objasnila mi je sve svoje ideje i svoj pogled na život; kakva je to 
ozbiljna, kakva oduševljena djevojka! Govorila je o dužnosti, o našoj 
životnoj zadaći, o tom da svi moramo služiti čovječanstvu, i, kako 
smo se za nekih pet-šest sati razgovora posve združili, zakleli smo 
se najzad jedno drugomu na vječito prijateljstvo i da ćemo cijeloga 
života složno raditi! 

— A šta ćete raditi? — upita knez začuđen. 

— Tako sam se promijenio, oče, da te sve to zaista mora zadiviti; 
pa već i unaprijed slutim sve tvoje prigovore — odgovori Aljoša 
svečano. — Svi ste vi praktični ljudi, imate toliko ozbiljnih, strogih 
ustanova koje su već preživjele; štogod je novo, štogod je mlado, 
svježe, promatrate nepovjerljivo, neprijateljski, podrugljivo. Ali sad 
nisam više onaj kakvoga si me ti znao prije nekoliko dana. Drugačiji 
sam. Svemu i svima na svijetu gledam smiono u oči. Kad znam da je 
moje uvjerenje pravo, držat ću ga se do posljednje krajnosti; pa ako 
ne skrenem s puta, čestit sam čovjek. Dosta o meni. Govorite nakon 
toga Što vas volja, ja sam uvjeren o sebi. 

— Oho! — reče knez podrugljivo. 

Nataša nas uzbuđena pogleda. Bojala se za Aljošu. Često mu se 
događalo da se na svoju veliku štetu zanese u razgovoru, i ona je to 
znala. Nije htjela da se Aljoša prikaže u smiješnu liku pred nama i 
osobito pred ocem. 

— Šta ti to, Aljoša! Ta to je već neka filozofija — reče ona — tebe 
je jamačno naučio netko... bolje da ti pripovijedaš. 

— Pa ja i pripovijedam! — uzvikne Aljoša. — Da znaš: Katja ima 
dva daleka rođaka, neke bratiće, Levinjku i Borinjku, jedan je 
student, a drugi naprosto mladić. Ona se druži s njima, a oni su vrlo 
neobični ljudi! Grofici gotovo i ne odlaze, iz principa. Kad sam s 
Katjom govorio o čovjekovoj životnoj zadaći, o pozivu i o svemu tom, 
uputila me ona na njih i odmah mi dala list za njih; poletio sam onog 
časa da se upoznam s njima. Te iste večeri združili smo se sasvim. 
Ondje su bila dvanaestorica različitih ljudi — studenata, časnika, 


umjetnika; bio je jedan pisac... svi vas oni poznaju, Ivane Petroviču, 
to jest, čitali su vaša djela i mnogo očekuju u budućnosti od vas. 
Tako su mi sami kazali. Govorio sam im da se poznajem s vama, i 
obećao sam im da ću vas upoznati s njima. Svi su me dočekali 
bratski, raširenih ruku. Odmah sam im rekao da ću se ubrzo oženiti: 
pa su me i smatrali oženjenim čovjekom. Stanuju oni na četvrtom 
katu, pod krovom: okupljaju se češće, najviše srijedom, kod Levinjke 
i Borinjke. Sve je to jedra mladež; svi ludo vole cijelo čovječanstvo; 
svi smo govorili o našoj sadašnjosti, o budućnosti, o znanostima, o 
književnosti, i govorili smo tako lijepo, tako otvoreno i jednostavno... 
Onamo zalazi i neki gimnazijalac. Kako se vladaju između sebe, 
kako su plemeniti! Ovakvih još nisam viđao dosad! Gdje sam i bio 
dosad? Šta sam i vidio? S čime sam odrastao? Jedina si mi ti, 
Nataša, govorila nešto ovako. Ah, Nataša, moraš se svakako 
upoznati s njima; Katja ih već poznaje. 

O njoj govore gotovo sa strahopoštovanjem, i Katja je već rekla 
Levinjki i Borinjki: čim stekne pravo na svoj imutak, svakako će 
pokloniti odmah milijun za opću korist. 

— A raspolagat će milijunom zacijelo Levinjka i Borinjka i sva 
njihova družba? — zapita knez. 

— Nije istina, nije istina; sramota je, oče, govoriti tako! — zavikne 
Aljoša žestoko — slutim tvoju misao! Ali o tom je milijunu zaista bio 
razgovor kod nas i dugo smo raspravljali kako bi ga upotrijebili. 
Odlučili smo napokon da ćemo najprije za opću prosvjetu... 

— Da, zaista nisam dosad poznavao valjano Katarinu Fjodorovnu 
— napomenu knez kao da govori sam sebi, sve s onim istim 
podrugljivim smiješkom. — Mnogomu sam se, uostalom, nadao od 
nje, ali tomu... 

— Čemu to? — pritekne Aljoša — šta ti je tako čudno? Što se to 
donekle razilazi s vašim životnim nazorom? Što još nitko dosad nije 
žrtvovao milijun, a ona ga žrtvuje? Zar je to! Pa šta onda ako ona 
neće da živi na tuđi račun; jer živjeti od tih milijuna, znači živjeti na 
tuđi račun. (Tek sad sam doznao to.) Ona želi da bude korisna 
domovini i svima i da doprinese svoj prilog za opću korist. O prilogu 
smo čitali još u obrascima za krasopis, a kad je taj prilog zamirisao 
milijunima, onda dakle ne valja? A na čemu se osniva sva ta 
hvaljena razumnost u koju sam toliko vjerovao? Šta me tako gledaš, 


oče? Kao da pred sobom vidiš lakrdijaša, luđačića! Pa šta je, ma i 
bio luđačić! Da čuješ, Nataša, šta je o tom govorila Katja: »Nije 
glavno um, nego ono što upravlja njime — priroda, srce, plemenita 
svojstva, naobrazba.« Ali najglavnija je u tom Bezmiginova genijalna 
rečenica. Bezmigin je Levinjkin i Borinjkin znanac, a među nama 
rečeno, glava i zaista genijalna glava! Juče je baš dodao u 
razgovoru: glupan koji je priznao da je glupan, već nije glupan! 
Kolike li istine! Takvih se izreka čuje od njega svakoga časa. On sipa 
istine. 

— Zaista genijalno! — napomenu knez. 

— Ti se neprestano smiješ. Ali ja od tebe nisam nikad čuo nešta 
ovako; a nisam nikada čuo od cijeloga vašega društva. Kod vas, 
naprotiv, sve to nekako sakrivaju, sve bi niže zemlji, da svi rastovi, 
svi nosovi budu svakako po nekim pravilima — kao da to može biti! 
Kao da to nije tisuću puta nemogućnije nego ono o čemu govorimo i 
što mislimo. I još nas nazivaju utopistima. Da ti čuješ što su mi juče 
govorili... 

— Pa šta je, o čemu govorite i mislite? Pripovijedaj, Aljoša, sve 
dosad nekako pravo ne razumijem — reče Nataša. 

— Uopće o svemu, štogod vodi napretku, čovještvu, ljubavi; o 
svemu se tom razgovara povodom suvremenih pitanja. Govorimo o 
javnosti, o reformama što se otpočinju, o ljubavi za čovječanstvo, 
suvremenim trudbenicima; izučavamo ih, čitamo. Ali, glavno je, 
zadali smo jedan drugomu riječ da ćemo među sobom biti posve 
iskreni i da ćemo jedan drugomu otvoreno govoriti o sebi, ne 
sustežući se. Jedino iskrenost, jedino otvorenost može doseći cilj. O 
tom se osobito stara Bezmigin. Pripovjedio sam to Katji, i ona sasvim 
pristaje uz Bezmigina. I zato smo svi mi pod Bezmiginovim vodstvom 
zadali sebi riječ da ćemo za svega života raditi pošteno i iskreno, pa 
makar što govorili o nama, makar kako sudili onama — da nas neće 
ništa omesti, da se nećemo stidjeti svojega oduševljenja, svojega 
zanosa, naših zabluda, nego ćemo ići jednim pravcem. Ako želiš da 
te cijene, prvo je i glavno, cijeni sam sebe; jedino kad sam cijeniš 
sebe, primorat ćeš i druge da tebe cijene. Tako veli Bezmigin, i Katja 
se sasvim slaže s njim. Uopće, mi se sada dogovaramo o svojim 
načelima i odlučili smo da proučavamo sami sebe, svaki sam, a svi 
zajedno da tumačimo jedan drugomu jedan drugoga. 


— Kakva je to zbrka! — uzvikne knez uznemiren — i tko je taj 
Bezmigin? Ne, ne može se pustiti dalje ovako... 

— Šta se ne može pustiti? — prihvati Aljoša — slušaj, oče, zašto 
sve to govorim sada, pred tobom? Jer želim i nadam se da ću i tebe 
uvesti u naš krug. Već sam ondje i dao riječ za tebe. Ti se smiješ, ta, 
ja sam i znao, da ćeš se smijati! Ali saslušaj! Ti si dobar, plemenit; ti 
ćeš razumjeti. Ta ti ne znaš, ti nisi nikada vidio te ljude, nisi čuo njih 
same. Recimo da si sve to čuo, sve proučio, strahovito si učen: ali 
njih same nisi vidio, nisi bio kod njih, pa zato, kako i možeš da istinito 
sudiš o njima! Ti samo zamišljaš da znaš. Ne znaš, nego budi malo 
kod njih, poslušaj ih i onda — i onda zadajem riječ da ćeš biti naš! A 
glavno je, hoću da se poslužim svim sredstvima da tebe spasim od 
propasti u tvojem društvu, uz koje si se tako priljubio, i od tvojih 
načela. 

Knez je saslušao taj istup šuteći, s vrlo zlobnim podsmijehom; na 
licu mu je bila pakost. Nataša ga je s neprikrivenom odvratnošću 
motrila. On je to vidio, ali se pričinjao da ne opaža. Ali čim je Aljoša 
svršio, prasne knez odmah u smijeh. Zavalio se dapače na naslon 
na stolici, kao da ne može da se suzdrži. Ali taj smijeh je bio zaista 
namješten. Prejasno se vidjelo kako se smije jedino zato da to jače 
uvrijedi i ponizi sina. Aljoša se i zbilja ozlovoljio; cijelo mu je lice 
iskazivalo veliki jad. Ali je strpljivo počekao dok ne mine dobra volja 
očeva. 

— Oče — započne on tužno — zašto me ismijavaš? Išao sam ti 
pravo i otvoreno. Ako po tvojem sudu govorim gluposti, urazumi me, 
a nemoj mi se smijati. A i čemu bi se smijao? Onomu što mi je sada 
sveto, plemenito? Pa makar i griješio, makar i bio glupančić, kako si 
me nekoliko puta krstio; pa ako sam i u zabludi, iskreno je i pošteno; 
nisam izgubio svoju plemenitost. Oduševljavam se visokim idejama. 
Pa ako su i pogrešne, osnova im je sveta. Rekao sam ti da mi ni ti ni 
svi vaši niste još ništa kazali što bi me uputilo, ponijelo. Pobij njih, 
reci mi štogod što je bolje nego njihovo, i ja ću poći za tobom, ali mi 
se ne smij, jer me to strašno ogorčava. 

Aljoša je to izrekao izvanredno plemenito i s nekim strogim 
dostojanstvom. Nataša je pomno pazila na nj. Knez je čak u čudu 
saslušao sina i odmah promijenio ton. 


— Nisam nipošto htio da te uvrijedim, moj prijatelju — odgovori 
on — naprotiv, ja te žalim. Spremaš se za takav korak u životu, pri 
kojem ne bi smio biti više ovako lakouman dječak. Tako ja mislim. 
Smijao sam se nehotice i nisam nipošto htio da te uvrijedim. 

— A zašto mi se tako učinilo? — nastavi Aljoša s izrazom 
gorčine. — Zašto mi se već odavno čini da me gledaš neprijateljski, 
s hladnim podsmijehom, a ne gledaš kao otac sina? Zašto mi se čini 
da ja, kad bih bio na tvojem mjestu, ne bih tako uvredljivo ismijao 
sina kao što si ti sada mene? Poslušaj: objasnimo se otvoreno, 
odmah zauvijek, tako da ne preostane više nikakvih nedoumica. I... i 
hoću da kažem svu istinu: kad sam ušao ovamo, učinilo mi se da se 
i tu dogodila neka nedoumica; nisam se nekako nadao da ću vas 
naći ovdje zajedno. Je li ili nije? Ako jest, nije li bolje da svatko 
izrekne svoje osjećaje? Koliko se zlo može ukloniti iskrenošću! 

— Govori, govori, Aljoša! — reče knez. — To što nam predlažeš 
vrlo je pametno. Od toga se možda i trebalo otpočeti — nadoveže on 
a pogleda Natašu. 

— Nemoj se dakle srditi na moju potpunu iskrenost — započe 
Aljoša — ti je sam želiš, sam je izazivaš. Slušaj! Pristao si na moj 
brak s Natašom; dao si nam tu sreću i zato si pobijedio samoga 
sebe. Bio si velikodušan, i svi smo mi cijenili tvoj plemeniti postupak. 
Ali zašto mi sada s nekom radošću neprestano napominješ da sam 
još smiješan dječak i da nikako nisam dorastao za muža; štaviše, 
kao da me želiš ismijati, poniziti, čak i kao ocrniti u Natašinim očima. 
Uvijek neobično voliš da me čime bilo prikažeš u smiješnu liku; 
nisam to primijetio tek sada, nego već odavno. Kao da baš nastojiš 
kako bi nam radi nečega dokazao da je naš brak smiješan, 
nezgrapan i da mi nismo par. Zaista, kao da i sam ne vjeruješ u ono 
što nam predodređuješ; kao da sve to smatraš za šalu, zabavu 
izmišljotinu, nekakvu smiješnu lakrdiju... Ta ne izvodim to jedino iz 
današnjih tvojih riječi. Još iste večeri, još u utorak, kad sam se 
odavde vratio tebi, čuo sam od tebe nekoliko neobičnih riječi koje su 
me začudile, pa i ogorčile. | u srijedu, kad si odlazio, izrekao si 
također nekoliko nekakvih aluzija na naše današnje stanje, rekao si i 
O njoj — nije uvredljivo, naprotiv, ali nekud nije onako kako bih želio 
da čujem od tebe, nekako je prelako, nekako bez ljubavi, bez 
pravoga štovanja za nju... Teško je to pripovjeđati, ali ton je jasan; 


srce osjeća. Ded mi reci da se varam. Razuvjeri me, ohrabri mene 
i... i nju, jer i nju si ogorčio. Pogodio sam to odmah na prvi pogled 
čim sam ušao ovamo... 

Aljoša je to izrekao vatreno i odlučno. Nataša ga je slušala 
nekako slavodobitno, te sva uzbuđena, ražarena lica, izgovorila dva 
puta preda se dok je on govorio: »Pa, da, tako je!« Knez se zbunio. 

— Moj prijatelju — odgovori on — dakako da se ne sjećam svega 
što sam ti govorio; ali vrlo je čudno ako si ovako shvatio moje riječi. 
Spreman sam da te razuvjerim svime čimegod mogu. Ako sam se 
sada smijao, i to je razumljivo. Reći ču ti da sam smijehom htio čak i 
da prikrijem svoj gorki osjećaj. Kad zamislim sada da namjeravaš 
naskoro da budeš muž, čini mi se to sada posve neostvarivim, 
nesklapnim, oprosti mi, čak i smiješnim. Prekoravaš me za taj 
smijeh, a ja ti velim da je sve to zbog tebe. Krivim i sebe: možda sam 
u posljednje vrijeme malo pazio na tebe i zato sam doznao tek sada, 
večeras, za što si uopće sposoban. Sada već dršćem kad pomislim 
na tvoju budućnost s Nataljom Nikolajevnom; prenaglio sam se; 
vidim da među vama nema nimalo sklada. Svaka ljubav prolazi, a 
nesklad ostaje zauvijek. | ne govorim o tvojoj sudbini, ali ako imaš 
poštene nakane, razmisli da sa sobom upropašćuješ i Natalju 
Nikolajevnu, zaista je upropašćuješ! Sad si evo govorio cijeli sat o 
ljubavi za čovječanstvo, o plemenitosti načela, o plemenitim ljudima 
s kojima si se upoznao; a zapitaj Ivana Petroviča što sam mu 
govorio maloprije kad smo se popeli na treći kat uz ove odurne 
stepenice te tu stali pred vratima, hvaleći bogu za spasenje našega 
života i nogu. Znaš li kakva mi je misao i nehotice pala odmah na 
pamet? Začudio sam se kako si, premda toliko voliš Natalju 
Nikolajevnu, mogao trpjeti da ona stanuje u ovakvu stanu. Kako nisi 
dokučio, ako nemaš sredstava, ako nemaš sposobnosti da izvršavaš 
svoje obaveze — da onda nemaš ni prava da budeš muž, nemaš 
prava da na se primaš bilo kakve obaveze? Premalo je sama ljubav; 
ljubav se iskazuje djelima; a kako ti prosuđuješ: »Makar i stradavala 
sa mnom, ali živi sa mnom« — ta to nije čovječno, nije plemenito! 
Govoriti o sveopćoj ljubavi, oduševljavati se općim čovječanskim 
pitanjima, a u isto vrijeme činiti prestupke protiv ljubavi i ne 
primjećivati ih — nerazumljivo _ je! Ne prekidajte me, Natalja 
Nikolajevna, pustite me da završim; meni je pregorko i moram da 


sve izreknem. Govorio si, Aljoša, da si se ovih dana zanosio za svim 
što je plemenito, krasno, pošteno i prekoravao me da u našem 
društvu nema takvih zanosa, nego samo suhe razumnosti. Gle, 
dakle: zanosiš se za onim što je uzvišeno i krasno, a nakon onoga 
što se u utorak zbilo ovdje, četiri dana i ne haješ za onu koja bi 
valjda trebala da ti bude draža od svega na svijetu! Čak si i priznao 
prepirku svoju s Katarinom Fjodorovnom, da te Natalja Nikolajevna 
toliko voli i da je tako velikodušna te će ti oprostiti tvoj prestupak. Ali 
kakvo ti pravo imaš da se uzdaš kako će ti oprostiti i kladiš se u to? | 
zar nisi ni jedanput pomislio kolike si muke, kolike si gorke misli, 
kolike nedoumice _i sumnje prouzročio ovih dana  Natalji 
Nikolajevnoj? Zar si zato, jer si se ondje zanio za nekim novim 
idejama, imao pravo da zanemariš svoju dužnost? Oprostite mi, 
Natalja Nikolajevna, što sam se iznevjerio svojoj riječi. Ali ovo je 
sada ozbiljnije od te riječi: i sami ćete razumjeti to... Znaš li, Aljoša, 
da sam Natalju Nikolajevnu zatekao u takvu jadu, te je razumljivo u 
koliki si joj pakao pretvorio ova četiri dana što su trebala, naprotiv, da 
budu najljepši dani u njenu životu. Ovakvi postupci s jedne strane, a 
riječi, riječi i riječi s druge strane... zar nemam pravo! | nakon toga 
možeš da kriviš mene iako si sam kriv krivcat? 

Knez završio. Čak se i zavio svojom krasnorječivošću i nije 
mogao da sakrije pred nama svoje slavlje. Kad je Aljoša čuo za 
Natašine muke, pogleda je s bolnim jadom, ali Nataša se već bila 
odlučila: 

— Mani se, Aljoša, ne jadi se — reče ona — drugi su krivlji od 
tebe. Sjedni i slušaj šta ću odmah reći tvomu ocu. Vrijeme je da se 
završi! 

— Objasnite se, Natalja Nikolajevna — prihvati knez — srdačno 
vas molim! Već dva sata slušam tu zagonetku. To mi postaje 
nepodnosivim i, priznajem, da se nisam nadao ovdje ovakvu 
sastanku. 

— Možda; jer ste mislili da ćete nas tako opčarati riječima da 
nećemo ni primijetiti vaše tajne namjere. Šta bih vam objašnjavala! | 
sami znate sve i razumijete sve. Aljoša ima pravo. Vaša je prva želja 
da nas rastavite. Unaprijed ste i gotovo naizust znali sve što će se 
ovdje zbiti nakon one večeri, u utorak, i sve ste sračunali kao na 
prste. Rekla sam već da ne promatrate ozbiljno ni mene, ni ženidbu 


što ste je zasnovali. Šalite se s nama; igrate se i cilj vam je te igre 
poznat. Vaša je igra pouzdana. Aljoša je imao pravo kad vas je korio 
da sve ovo promatrate kao lakrdiju. Naprotiv, trebali biste se 
radovati, ne prekoravati Aljošu, jer on je, i ne znajući ništa, izvršio 
sve što ste od njega očekivali; možda čak i više. 

Zapanjih se od čuda. I nadao sam se da će se te večeri dogoditi 
kakva katastrofa. Ali preošta Natašina iskrenost i neprikriveni prezirni 
ton njenih riječi neobično su me zapanjili. Ona, dakle, zaista nešto 
zna, mislio sam, pa se bez odgađanja odlučila na raskid. Možda je 
čak nestrpljivo očekivala kneza da mu u jedan mah skreše sve pravo 
u oči. Knez malo poblijedi. Aljošino je lice odavalo naivan strah i 
mučno iščekivanje. 

— Sjetite se za što ste me maloprije obijedili — zaviče knez — i 
bar malo razmislite o čem govorite... ne razumijem ništa. 

— A! Nećete, dakle, da shvatite iz nekoliko riječi. — reče Nataša 
— čak i on, i Aljoša vas je razumio isto ovako kao i ja, a ja se nisam 
dogovarala s njim, nismo se čak ni vidjeli! | njemu se također učinilo 
da s nama igrate nedostojnu, uvredljivu igru, a on voli vas i vjeruje u 
vas kao u božanstvo. Niste smatrali za potrebno da s njim budete 
oprezniji, lukaviji; računali ste da se on neće dosjetiti. Ali u njega je 
osjetljivo, nježno, dojmljivo srce, i vaše riječi, vaš ton, kako on kaže, 
dirnuli su ga u srce... 

— Ništa, ništa ne razumijem — ponovi knez, u najvećem mi se 
čudu obraćajući kao da mene uzima za svjedoka. Bio se rasrdio i 
ražestio. — Vi ste se usplahirili — nastavi obraćajući joj se — vi ste 
naprosto ljubomorni na Katerinu Fjodorovnu i zato ste voljni da 
okrivite sav svijet i mene prvoga... a dopustite već da sve kažem: 
strašan se sud može steći o vašem karakteru... Nisam se navikao na 
takve prizore; ne bih nakon toga ni časak ostao ovdje da se ne radi o 
mojem sinu... Sve još čekam nećete li izvoljeti da se izjasnite. 

— Ipak se, dakle, tvrdoglavite i nećete da shvatite iz nekoliko 
riječi, iako sve to znate naizust? Želite svakako da vam sve kažem u 
lice? 

— Za tim jedino i težim. 

— Dobro, dakle, slušajte, dakle — zavikne Nataša, a oči joj se 
zablistale od gnjeva — reći ću sve, sve! 


GLAVA Ili 


Ustala i započela da govori stojeći, a nije to ni primjećivala. Knez 
je slušao, slušao, pa i on ustao. Cijeli je prizor postao nadasve 
svečan. 

— Sjetite se sami svojih riječi od utorka — započela Nataša. — 
Rekli ste: meni su potrebni novci, utrveni putovi, ugled u svijetu — 
sjećate li se? 

— Sjećam se. 

— Eto, zato, dakle, da steknete taj novac, da steknete sve te 
uspjehe, što su vam izmicali iz ruku, zato ste i došli ovamo u utorak, i 
izmislili ste tu ženidbu, jer ste računali, ta će vam lakrdija pomoći da 
ugrabite ono što vam je izmicalo. 

— Nataša — zaviknem: — misli šta govoriš! 

— Lakrdija! Račun! — ponovi knez s izrazom krajnje 
uvrijeđenoga dostojanstva. 

Aljoša je sjedio, satrven od jada, i gledao, ne razumijevajući 
gotovo ništa. 

— Da, da, ne zaustavljajte me, zaklela sam se da ću vam sve 
reći — nastavi rasrđena Nataša. — Sjećate se i sami: Aljoša vas nije 
slušao. Cijele pol godine ste se mučili s njim da ga odvratite od 
mene. Nije vam popuštao. | odjednom je kod vas nastao čas kad se 
više nije moglo zatezati. Ako ga ispustite, izmače vam se nevjesta, 
novci, glavno — novci, miraz od cijela tri milijuna. Preostajalo je 
samo jedno: da Aljoša zavoli onu koju ste mu vi odredili za nevjestu; 
mislili ste: ako je zavoli, možda će se okaniti mene... 

— Nataša, Nataša! — uzvikne Aljoša razjađen — šta ti govoriš! 

— Tako ste i učinili — nastavi ona, ne zastajući na Aljošin krik — 
ali tu je i opet ona ista, pređašnja pripovijest! Sve bi se moglo urediti, 
ali opet smetam ja! Samo ste se jednome nadali: kao iskusan i lukav 
čovjek primijetili ste možda već i onda da je Aljoši gdjekada kao na 
teret njegova pređašnja naklonost. Niste mogli da ne primjetite da 
me on počinje zanemarivati, dosađivati se, po pet mi dana ne dolazi. 
Možda ću mu dosaditi posve te će me ostaviti, kad, odjednom, u 
utorak, prenerazio vas veoma odlučni postupak Aljošin. Šta da 
radite!... 

— Dopustite — zavikne knez — naprotiv, ta činjenica... 


— Ja govorim — prekine ga Nataša odrješito — one ste se večeri 
zapitali: »Šta da sada radim? Pa ste odlučili: dopustit ćete mu da me 
uzme, ali ne ozbiljno, nego samo tako, na riječima, da ga samo 
umirite. Rok se vjenčanju, mislili ste, može odgađati po volji; a 
međutim se započela nova ljubav; vi ste to primijetili. Na tom, dakle, 
začetku nove ljubavi temeljili ste sve. 

— Romani, romani — izusti knez tiho kao da govori sebi — 
samoća, maštanje i čitanje romana! 

— Da, na toj ste novoj ljubavi i osnovali sve — ponovi Nataša 
koja nije čula i nije pazila na kneževe riječi, sva u grozničavu žaru i 
sve se jače zanoseči — i kolike su šanse toj novoj ljubavi! Ta 
otpočela se još onda kad on još nije upoznao sva savršenstva te 
djevojke! Onoga istoga časa kad je, one večeri, otkrio toj djevojci da 
je ne može voljeti jer mu to brani dužnost i druga ljubav — ta 
djevojka odjednom pokazuje pred njim toliku plemenitost, toliko 
suosjećanje za njega i za svoju suparnicu, tako mu srdačno oprašta 
da on, ako je i vjerovao u njenu ljepotu, ipak do toga trena, nije 
mislio da je tako divna! Došao je onda i k meni — govorio je jedino o 
njoj; prejako ga je prenerazila. Da, odmah sutradan morao je 
svakako osjetiti neodoljivu želju da opet vidi to prekrasno biće, 
makar i iz same zahvalnosti. A i zašto joj ne bi odlazio? Ta ona, 
prijašnja, ne gine više, njenom je sudbinom odlučeno, ta njoj žrtvuje 
cijeli svoj vijek, a tu samo neki trenutak... | kako bi nezahvalna bila ta 
Nataša kad bi čak i u tom času bila ljubomorna! | eto se toj Nataši 
otima, mjesto časa, dan, drugi, treći... A međutim se djevojka za to 
vrijeme prikazuje pred njim u sasvim neočekivanu, novu liku; tako je 
plemenita, oduševljena, a u isti mah tako naivno dijete, i u tom toliko 
nalikuje karakterom na njega. Oni _ prisežu jedno drugomu 
prijateljstvo, bratstvo, žele da se ne rastaju za cijeloga života. »Za 
takvih pet-šest sati razgovora« sva njegova duša prianja novim 
osjećajima i cijelo se srce njegovo odaje... Nastat će napokon 
vrijeme, mislite: on će uporediti svoju prijašnju ljubav sa svojom 
novom, svježim osjećajima: ondje je sve poznato, svakidašnje; ondje 
su tako ozbiljni, puni zahtjeva; ondje su ljubomorni na njega, grde 
ga, ondje su suze... A ako se i počnu nestašiti, poigrati s njim kao da 
im nije ravan, nego dijete... a glavno je: sve je onako prijašnje, 
poznato... 


Gušile su je suze i gorki grč, ali se Nataša ojunačila još na časak. 

— A šta kasnije? Pa još ima vremena; ta neće se Natašina 
svadba odmah održati; ima dosta vremena i sve će se promijeniti... A 
onda, znate vi obmanuti riječima, aluzijama, obrazlagati, kititi 
riječima... Može se čak i poklevetati ta mrska Nataša; može se 
prikazati u tako nepovoljnom svjetlu i... kako će se sve to riješiti, ne 
zna se, ali pobjeda je naša! Aljoša! Ne krivi me, moj prijatelju! Ne 
govori da ne razumijem tvoju ljubav i da je slabo cijenim. Ta znam da 
i sada voliš mene i da u ovaj čas možda i ne razumiješ moje tužbe. 
Znam da sam vrlo zlo učinila što sam sada izrekla sve to. Ali šta da 
radim kad sve to shvaćam i kad te sve više i više volim beskrajno... 
do ludila! 

Prekrila rukama lice, pala u naslonjač i zaridala kao dijete. Aljoša 
zaviknuo i potrčao prema njoj. Nikad nije bez suza mogao da gleda 
njene suze. 

Činilo se da je njeno ridanje dobro došlo knezu: sva Natašina 
zanesenost za toga dugoga objašnjenja, sva žestina njenih istupa 
protiv kneza, od kojih se morao uvrijediti već iz same pristojnosti, sve 
se to sada očevidno moglo svesti na bezumni poriv ljubomornosti, na 
uvrijeđenu ljubav, čak i na bolest. Moralo se dapače pokazati i 
suosjećanje... 

— Umirite se, ohrabrite se, Natalja Nikolajevna — tješio ju je 
knez — sve je to žestina, sanjarija, samotnost... Tako vas je rasrdilo 
njegovo lakoumno vladanje... Ali, svemu je tome kriva njegova 
lakoumnost. Najglavnija činjenica koju ste zasebno spomenuli, 
zgoda od utorka, prije bi trebala da bude dokaz o svoj njegovoj 
beskrajnoj sklonosti za vas, a vi ste, naprotiv, pomislili... 

— O, ne govorite mi, ne mučite me barem sada! — prekine ga 
Nataša, gorko plačući — sve mi je već reklo srce i odavno mi je 
reklo! Zar mislite da ne razumijem da je prošla sva njegova prijašrija 
ljubav... Ovdje, u ovoj sobi, sama... kad me je ostavljao, 
zaboravljao... sve sam to preživjela... sve sam razmislila... Šta mi i 
bijaše raditi! Ne krivim te, Aljoša... Šta me varate? Zar mislite da 
nisam kušala samu sebe varati!... O, koliko puta, koliko puta! Zar 
nisam prisluškivala svakomu zvuku njegova glasa? Zar se nisam 
naučila da čitam s njegova lica, iz njegovih očiju? Sve je, sve je 
propalo, sve je sahranjeno... Oh, nesretne mene! 


Aljoša je klečao pred njom i plakao. 

— Da, da, ja sam tomu kriv! Svemu sam ja razlog!... — ponavljao 
je ridajući. 

— Nisi, nemoj kriviti sebe, Aljoša... tu su drugi... neprijatelji naši. 
TO su oni... oni! 

— Ali, dopustite, napokon — započe knez nekako nestrpljivo — 
na temelju čega pripisujete meni sve te... prestupke? Ta to je jedino 
vaše nagađanje ničim nedokazano... 

— Dokazi! — uzvikne Nataša, naglo ustajući s naslonjača — 
vama dokazi, himbeni čovječe! Vi niste mogli, niste mogli raditi 
drugačije kad ste ovamo došli sa svojom ponudom! Trebalo je da 
umirite svojega sina, da mu uspavate grižnju savjesti, pa da se on 
slobodnije i mirnije oda Katji; bez toga bi se uvijek sjećao mene, ne 
bi vam se pokoravao, a vama je dodijalo da čekate. Šta je, zar to nije 
istina? 

— Priznajem — odgovori knez sarkastično se smijući — da sam 
vas htio prevariti zaista bih bio tako smislio; vrlo ste oštroumni, ali to 
treba još dokazati, a onda tek vrijeđati ljude takvim prijekorima... 

— Dokazati! A cijelo vaše dosadašnje vladanje dok ste ga odbijali 
od mene! Onaj tko sina upućuje da zbog profane koristi, zbog 
novaca, odnemaruje takve dužnosti i titra se njima — kvari ga! Što 
ste govorili maloprije o stepenicama i o lošem stanu? Zar mu niste 
uskratili plaću koju ste mu prije davali, kako bi nas primorali da se 
raziđemo zbog oskudice i gladi? Vi ste krivi za taj stan i te stepenice, 
a njega sada prekoravate, dvolični čovječe! | otkud vam se onda, 
one večeri, javio toliki žar, takva nova načela koja vam nisu 
prirođena? I zašto sam vam toliko trebala? Hodala sam ovdje za ta 
četiri dana; sve sam razmislila, sve sam odmjerila, svaku vašu riječ, 
izražaj vašega lica i uvjerila se da je sve to bilo namješteno, šala, 
komedija, uvredljiva, podla, nedostojna... Ta poznajem ja vas, 
odavno vas poznajem! Svaki put kad mi je Aljoša dolazio od vas, po 
licu sam mu pogađala sve što ste mu govorili, udahnjivali; proučila 
sam sve vaše utjecaje na njega! Ne, ne možete vi mene prevariti! 
Možda u vas ima još kakvih računa, možda, i nisam sada rekla ono 
najglavnije; ali svejedno! Vi ste me varali — to je glavno! To je i 
trebalo da vam kažem pravo u lice!... 


— Samo to? To su svi dokazi? Ali, razmislite, razjarena ženo: tim 
istupom (kako vi nazivate moju ponudu od utorka) prejako sam sebe 
vezivao. Bilo bi prelakoumno za me... 

— Čime, čime ste sebe vezivali? Šta u vašim očima znači mene 
prevariti? A i šta je: učiniti nažao kakvoj djevojci! Ta ona je nesretna 
bjegunica koju je odvrgnuo otac, koja je bez zakrilja, koja je okaljala 
sebe, nemoralna! Zar je vrijedno biti obziran prema njoj ako ta šala 
može da donese bar ikakvu, ma i najmanju korist! 

— Smislite, Natalja Nikolajevna, u kakav se položaj sami 
postavljate! Čvrsto ustrajete u mišljenju da sam ja vas uvrijedio. A ta 
je uvreda tako golema i tako ponizuje da ne razumijem kako se ona 
može i zamisliti, a kamoli tek ustrajati na njoj. Treba da budeš već 
prejako naučen na sve pa da tako lako dopustiš to, oprostite mi. 
Imam pravo da vas pokoravam jer bunite sina protiv mene, srce je 
njegovo protiv mene... 

— Nije, oče, nije! — zavikne Aljoša — ako nisam ustao protiv 
tebe, to vjerujem da ti nisi mogao uvrijediti, a i ne mogu povjerovati 
da bi se moglo ovako vrijeđati! 

— Čujete li? — uzvikne knez. 

— Nataša, svemu sam ja kriv, ne krivi njega! To je grešno i 
strašno! 

— Čuješ, Vanja? On je već protiv mene! — zavikne Nataša. 

— Dosta je! — reče knez — treba da se završi ovaj teški prizor. 
Ovaj slijepi, bijesni poriv ljubomornosti, koji prelazi svaku granicu, 
prikazuje vaš karakter u liku za mene posve novom. Upozoren sam. 
Mi smo se prenaglili, zaista ponaglili. Sami i ne primjećujete koliko 
ste me uvrijedili; vama to nije ništa. Ponaglili se... ponaglili... dakako, 
moja riječ treba da bude sveta, ali... ja sam otac i želim sinu sreću... 

— Odričete se svoje riječi — zavikne_ Nataša, posve 
izbezumljena — poradovali ste se slučaju! — Ali, znajte da sam i 
sama, još prije dva dana, sama samcata ovdje odlučila da ga 
oslobodim njegove riječi, a sada to potvrđujem pred svima. Odričem 
se. 

— To jest, željeli biste možda uskratiti u njega sav prijašnji nemir, 
osjećaj dužnosti, sav jad za obvezama (kako ste sami izrazili 
maloprije), zato da ga time opet privežete po starom uza se. Ta to je 
baš po vašoj teoriji; zato i govorim tako; ali manimo se; vrijeme je da 


se odluči. Počekat ću neki mirniji trenutak da se objasnim s vama. 
Nadam se da naše saobraćanje ne prekidamo zauvijek. Nadam se, 
također, da ćete se naučiti bolje cijeniti mene. Htio sam još danas da 
vam iznesem svoj plan o vašoj svojti te biste po njemu vidjeli... ali 
dosta je! Ivane Petroviču! — nadoveže on prilazeći mi — sada će mi 
biti još dragocjenije nego ikada da se bliže upoznam s vama, a dai 
ne spomenem moju davnu želju. Nadam se da ćete me razumjeti. 
Pohoditi ću vas ovih dana; dopuštate? 

Poklonim se. Činilo mi se i samomu da se sada ne mogu više 
uklanjati njegovu poznanstvu. On mi stisne ruku, pokloni se šuteći 
Nataši i ode s izrazom uvrijeđena dostojanstva. 


GLAVA IV 


Nekoliko časaka nitko nije izgovorio ni riječi. Nataša je sjedila 
zamišljena, tužna i satrvena. U jedan joj čas nestala sva energija. 
Gledala je ravno pred sebe, a ništa nije vidjela, zanijela se nekako 
držeći Aljošinu ruku u svojoj ruci. On je tiho isplakivao svoj jad i 
pogdjekada je pogledavao bojažljivo i radoznalo. 

Napokon ju je počeo bojažljivo tješiti, zaklinjao je da se ne srdi, 
krivio sebe; vidjelo se kako neobično želi da opravda oca i kako mu 
je najviše do toga; nekoliko je puta progovarao o tom, ali nije smio 
jasno da iskaže jer se bojao da ne bi iznova podjario Natašin gnjev. 
Prisezao joj je vječitu nepromjenjivu ljubav i vatreno opravdavao 
svoju sklonost prema Katji; neprestano je ponavljao da Katju voli 
samo kao sestru, kao milu, dobru sestru, koju ne može nipošto 
ostaviti; to bi bilo od njega dapače grubo i okrutno, pa je neprestano 
uvjeravao da će se, ako se Nataša upozna s Katjom, njih dvije 
odmah sprijateljiti tako da se nikada više neće rastajati; i onda neće 
više biti nikakvih nesporazumaka. Ta mu se misao osobito dopala. 
Jadnik nije nipošto lagao. Nije razumijevao Natašino strahovanje, pa 
uopće i nije pravo razumio što je maloprije govorila njegovu ocu. 
Razumio je samo da su se svadili, a to mu je baš kao kamen ležalo 
na srcu. 

— Ti me kriviš za oca? — upita Nataša. 

— Zar te ja mogu kriviti — odgovori on s gorkim osjećajem — 
kad sam sam uzrok svemu i kriv svemu? Ja sam te i dotjerao do 


takvoga gnjeva, a ti si u gnjevu i njega okrivila, jer si htjela da 
opravdaš mene: uvijek me opravdavaš, a to nisam zavrijedio. 
Trebalo je naći krivca, pa si mislila da je to on. A on zaista, zaista 
nije kriv! — klikne Aljoša zanesen. — | zar je on s tim naumom 
došao ovamo! Zar se tomu nadao! 

Ali kad je vidio da ga Nataša gleda ojađeno i prijekorno, odmah 
se pokunji. 

— Ta, neću, neću, oprosti mi — reče. — Ja sam svemu uzrok! 

— Da, Aljoša — nastavi Nataša s osjećajem težine. — Sada se 
on ispriječio između nas i poremetio sav naš mir za cijeli život. Uvijek 
si u mene vjerovao više nego u sve; a sada ti je on ulio u srce 
sumnju na mene, nepovjerljivost; ti kriviš mene; on mi je oteo 
polovinu tvoga srca. Crna je mačka protrčala između nas. 

— Ne govori tako, Nataša! Zašto veliš: »crna mačka?« 

Ozlovoljila ga ta riječ. 

— On te je privukao —himbenom dobrotom, lažnom 
velikodušnošću — nastavi Nataša — i sada će te sve više i više 
buniti protiv mene. 

— Kunem ti se da nije tako! — zavikne Aljoša još vatrenije. — 
Bio je srdit kad je rekao da smo se ponaglili — vidjet ćeš i sama 
odmah sutra, ovih dana, da će se trgnuti, pa ako se toliko rasrdio da 
zaista bude protiv našega braka, ja ti se kunem da ga neću 
poslušati. Meni će možda doteći snage za to... | znaš li tko će nama 
pomoći? — zaviče iznenada zanesen svojom idejom. — Katja će 
nam pomoći. | vidjet ćeš, vidjet ćeš, kako je to divno stvorenje! Vidjet 
ćeš, želi li ona da ti bude tvoja suparnica i da nas rastavi! I kako si 
nepravedna bila maloprije kad si rekla da sam od onih koje može da 
prođe ljubav sutradan nakon svadbe! Kako mi je gorko bilo slušati to! 
Ne, nisam ja takav, pa ako sam često odlazio Katji... 

— Okani se, Aljoša, budi kod nje koliko te volja. Nisam o tom 
govorila maloprije. Nisi sve razumio. Budi sretan s kim želiš. Ta ne 
mogu zahtijevati od tvojega srca više nego što mi može dati... 

Uđe Mavra. 

— Šta je, bih li donijela čaj, šta li? Kako je to, dva sata vri 
samovar; jedanaest je sati. 

Zapitala je grubo i srdito, vidjelo se da je strašno zlovoljna i da se 
srdi na Natašu. Bilo je to radi toga jer je za sve te dane, od utorka, 


bila toliko oduševljena što joj se udaje gospođica (koju je vrlo voljela) 
i to razglasila već po svoj kući, po susjedstvu, u dućančiću, pazikući. 
Hvalila se i oduševljeno pripovijedala da je knez, odličan čovjek, 
general, i strahovito bogat, sam došao i zamolio njenu gospođicu za 
pristanak, i ona je, Mavra, rođenim ušima čula, a sada se odjednom 
sve rasulo netragom. Knez otišao rasrđen, čaj nije iznesen, a svemu 
je dakako kriva gospođica. Mavra je čula kako je s knezom govorila 
bez štovanja. 

— Pa šta... donesi! — Odgovori Nataša. 

— Pa, i zakusku, bih li je donijela? 

— Pa, i zakusku. 

Nataša se zbunila. 


— Spremali smo te spremali! — nastavi Mavra — od 
jučerašnjega dana spadoh s nogu. Na Nevski sam prospekt trčala po 
vino, a tu... — I ona iziđe, a vrata zalupi srdito. 


Nataša se zarumeni i nekako me čudno pogleda. 

Međutim bude donesen čaj i odmah zakuska; bilo je divljači, neke 
ribe i dvije boce izvrsna vina od Jelisejeva. »Čemu su sve to 
spremili?« pomislim. 

— Eto vidiš, Vanja, kakva sam — reče Nataša prilazeći stolu i u 
neprilici čak i zbog mene. — Ta slutila sam da će se sve to danas 
svršiti ovako kako se svršilo, a ipak sam mislila da se možda i neće 
okončati ovako. Aljoša će doći, počet će da se miri, mi ćemo se 
pomiriti, pokazat će se da su sve moje sumnje neosnovane, mene 
će razuvjeriti i... za svaki sam slučaj spremila zakusku. Pa šta, 
mislila sam, razgovorit ćemo se, sjest ćemo... 

Bijedna Nataša! Kako se zarumenila dok je to govorila! Aljoša se 
oduševio. 

— Eto vidiš, Nataša! — zaviknu on. | sama nisi vjerovala sebi; još 
prije dva sata nisi vjerovala svojim sumnjama! Ne, sve to treba 
ispraviti; ja sam kriv, ja sam svemu uzrok, ja ću sve i ispraviti. 
Nataša, dopusti mi da odmah odem ocu. Moram ga odmah naći; on 
je uvrijeđen, ojađen; moram ga utješiti, reći ću mu sve, sve što se 
tiče mene, jedino mene samoga; ti nećeš u to biti upletena. I ja ću 
sve urediti... Ne srdi se na me što toliko želim poći k njemu i što ću te 
ostaviti. Nije nipošto to: žao mi ga je; on će se opravdati pred tobom; 


vidjet ćeš... Sutra sam čim svane, kod tebe i cijeli sam dan kod tebe, 
Katji neću odlaziti... 

Nataša ga nije zaustavljala, dapače mu i sama posavjetovala da 
ode. Strašno se bojala da će Aljoša sada navlaš, silom, sjedjeti kod 
nje cijele dane, te će mu ona dosaditi. Molila ga je samo da u njeno 
ime ne govori ništa i pokušavala da mu se na rastanku što veselije 
osmjehne. Već je htio da ode, ali joj odjednom pristupio, uhvatio je 
za obje ruke i sjeo do nje. Gledao ju je neizrecivom nježnošću. 

— Nataša, prijatelju moj, anđele moj, ne srdi se na me, mi se 
nećemo nikada svađati. | obećaj mi da ćeš mi uvijek u svemu 
vjerovati, a ja ću tebi. Evo šta ću ti pripovjediti sada, anđele moj. Bio 
sam jednom u svađi s tobom, ne sjećam se zašto; ja sam bio kriv. 
Nismo govorili. Nisam htio prvi da molim za oproštenje, a veoma 
sam bio tužan. Hodao sam po gradu, tumarao svakuda, svraćao se 
prijateljima, a na srcu mi je bilo tako teško, tako teško... | pade mi 
onda na pamet: šta bi bilo da se ti, na primjer, razboliš i umreš! A 
kad sam zamislio to, zaokupio me odjednom takav očaj kao da sam 
te zaista zauvijek izgubio. Misli su mi tekle sve teže, sve strašnije. 
Počeo sam, dakle, malo-pomalo zamišljati kao da sam ti došao na 
grob, sav izvan sebe srušio se na grob, ogrlio ga i zamro od jada. 
Zamislio sam da ljubim taj grob, zovem te iz groba, bar na jedan 
časak, i molim od boga čudo da makar na jedan trenutak uskrsneš 
preda mnom; prikazalo mi se da sam poletio i grlim te, privijam te 
uza se, ljubim te i mislim da bih odmah umro od blaženstva kad bih 
te mogao još jednom, ma i na časak, zagrliti kao nekada. | kad sam 
zamišljao to, pomislih odjednom: evo ću za jedan trenutak da te 
molim od Boga, a onamo si bila šest mjeseci sa mnom i koliko smo 
se puta svadili za svih tih šest mjeseci, koliko dana nismo 
razgovarali! Po cijele smo dane bivali u svađi i nismo marili za svoju 
sreću, a sada te, makar i na časak, dozivam iz groba i za taj časak 
voljan sam da žrtvujem sav svoj život!... Kad sam zamislio sve to, 
nisam mogao da izdržim, nego sam brže pohrlio k tebi, doletio 
ovamo, a ti si me već čekala, i kad smo se nakon svađe zagrlili, 
sjećam se, tako sam te snažno privio na grudi kao da te zaista i 
gubim. Nataša! Nećemo se nikada svađati! To mi je uvijek tako 
teško! I zar se može, bože moj, pomisliti da bih te mogao ostaviti! 


Nataša je plakala. Krepko se ogrlili i Aljoša joj se zakleo još 
jednom da je neće nikad ostaviti. Onda on poletio ocu. Bio je čvrsto 
uvjeren da će sve udesiti, sve urediti. 

— Svemu je kraj! Sve je propalo! — reče Nataša, a grčevito mi 
stisla ruku. — On me voli i nikada neće prestati da me voli; ali on voli 
i Katju, a za neko će je vrijeme voljeti više nego mene. A ona guja 
knez neće mirovati, i onda... 

— Nataša! I sam vjerujem da knez ne postupa valjano, ali... 

— Ne vjeruješ u sve što sam mu izrekla! Primijetila sam to po 
tvojem licu. Ali počekaj, vidjet ćeš i sam jesam li imala pravo ili 
nisam. To sam dosad govorila samo općenito, a bogzna šta je njemu 
na umu! To je strašan čovjek. Hodala sam za ta četiri dana ovuda po 
sobi i svemu sam se domislila. Bilo mu je baš potrebno da Aljošu 
oslobodi, olakša srce od tuge, što mu je smetala da živi, dugujući 
meni ljubav. Smislio je tu ženidbu još i zato da se svojim utjecajem 
ugura među nas i da očara Aljošu plemenitošću i velikodušjem. To je 
istina, istina, Vanja! Aljoša je baš takve naravi. Umirio bi se zbog 
mene; minula bi ga briga za mene. Mislio bi: sada je već ona moja 
žena, zauvijek je sa mnom te bi i nehotice posvetio veću pažnju 
Katji. Knez je očevidno proučio Katju i pogodio da je ona njemu par, 
da ga može jače zanijeti nego ja. Oh, Vanja! Sva mi je sada nada u 
tebi: on zbog nečega želi da se s tobom sastane, upozna. Ne odbij 
to i pokušaj, dragi, tako ti boga, da što prije dođeš do grofice. 
Upoznaj se s tom Katjom, razmotri je bolje i reci mi kakva je. Želim 
da ti o svemu tome stvoriš sud. Nitko me ne razumije tako kao ti, i ti 
ćeš razumjeti što meni treba. Razmotri još koliko su se združili, šta je 
među njima, o čem govore; glavno je, Katju, Katju razmotri... Dokaži 
mi još i ovaj put, dragi, ljubljeni moj Vanja, dokaži mi još jedanput 
svoje prijateljstvo! U tebe se, u tebe se jedino sada uzdam!... 

Kad sam se vratio kući, bio je sat poslije ponoći. Nelly mi otvorila 
pospana lica. Osmjehnula se i vedro me pogledala. Jadnica se 
užasno ljutila na sebe što je zaspala. Sve je htjela da me dočeka. 
Reče mi da je netko dolazio i pitao za mene, sjedio s njom i ostavio 
mi na stolu list. List je bio od Maslobojeva. Poziva me da mu dođem 
sutra u jedan sat. Htjedoh da ispitam Nellu, ali sam odgodio za sutra, 
a sada prionuo neka svakako ode spavati; jadnica je i onako bila 


sustala očekujući me pa je bila zaspala tek pol sata prije mojega 
dolaska. 


GLAVA V 


Sutradan mi je Nelly pripovjedila o jučerašnjem posjetu prilično 
čudnih stvari. Pa i to je već bilo čudno što je Maslobojev smislio te 
večeri da dođe: jamačno je znao da neću biti kod kuće; sam sam mu 
rekao to unaprijed pri našem posljednjem sastanku i vrlo sam se 
dobro sjećao toga. Nelly mi je pripovijedala da isprva nije htjela da 
otključa jer se bojala: bilo je već osam sati naveče. Ali ju je namolio 
kroz zaključana vrata, uvjeravajući je da će po me zbog nečega biti 
vrlo loše sutra ako mi sada ne ostavi list. Kad sam ga pustila, odmah 
je napisao list, prišao joj i sjeo kraj nje na divan. »Ja sam ustala i 
nisam htjela da govorim s njim — pripovijedala je Nelly — strašno 
sam ga se bojala; počeo je govoriti o Bubnovoj, kako se sada srdi 
što ne smije više da me uzme, i hvalio vas; rekao je da vam je dobar 
prijatelj i poznavao vas je dok ste još bili maljucan mališ. Onda sam 
počela govoriti s njim. On izvadio bombona i ponudio mi; nisam 
htjela; onda me počeo uvjeravati da je dobar čovjek, zna pjevati 
pjesme i plesati; skočio i zaplesao. Bilo mi je smiješno. Onda je 
rekao da će sjedjeti još malo — počekat ću Vanju, možda će se 
vratiti — i usrdno me molio da se ne bojim i da sjednem do njega. Ja 
sam sjela, ali nisam ništa htjela govoriti s njim. Onda mi je rekao da 
je poznavao mamu i djeda i... sada sam počela govoriti. | dugo je 
sjedio«... 

— A o čem ste govorili? 

— Omami... o Bubnovoj... o djedu. Sjedio je dva sata. 

Nelly kao da nije voljela pripovijedati o čemu su govorili. 

Nisam je ispitivao jer sam se nadao da ću sve doznati od 
Maslobojeva. Samo mi se činilo da je Maslobojev namjerice došao 
kad nema mene da Nellu zatekne samu. »Šta će mu to?« — 
pomislih. 

Pokazala mi tri bombona što joj je dao. Bio je kandis, u zelenim i 
crvenim omotićima, vrlo loš, kupljen valjda u sitničariji. Nelly se 
nasmijala pokazujući mi ih. 

— Zašto ih nisi pojela? — upitam. 


— Neću — odgovori ona ozbiljno i namršti obrve. — Nisam ih 
primila od njega; sam ih je ostavio na divanu... 

Toga sam dana morao još mnogo hotkarati. Počnem se opraštati 
s Nellom. 

— Je li ti dosadno samoj? — zapitam je kad sam odlazio. 

— l jesti nije. Dosadno mi je jer vas dugo nema. 

| kad je to rekla, pogledala me s tolikom ljubavlju. Cijelo to prije 
podne gledala me takvim nježnim pogledom i pričinjala se tako 
veselom, tako prijaznom, a u isti je mah bilo u njoj nešto stidljivo, čak 
i plašljivo, kao da se boji neće li me čim ozlovoljiti, izgubiti moju 
sklonost i... previše reći, kao da se toga stidi. 

— A radi čega ti nije dosadno? Ta rekla si da ti i jest i nije 
dosadno? — zapitam, nehotice joj se smješkajući, toliko mi je bila 
omilila i ugodila. 

— Paisama ne znam radi čega — odgovori, osmjehne se i opet 
se nešto zastidi. Govorili smo na pragu, na otvorenim vratima. Nelly 
je stajala preda mnom, oborila oči, jednom mi se rukom uhvatila za 
rame, a drugom me cupkala za rukav na kaputu.. 

— Je lito tajna? — zapitam. 

— Nije... ništa... ja... ja sam počela da čitam vašu knjigu dok vas 
nije bilo — izgovori ona tiho, uznese prema meni nježni, pronicivi 
pogled i sva se zarumeni. 

— A, tako dakle! Pa šta je, sviđa li ti se? 

smeo sam se kao pisac kojega su pohvalili u oči, ali bih dao 
bogzna šta da sam je u taj čas mogao poljubiti. Ali je nekako nisam 
mogao poljubiti. Nelly pošuti. 

— Zašto je, zašto je on umro? — zapita ona u najvećoj tuzi, 
pogleda me letimice i odmah opet obori oči. 

— Tko to? 

— Pa taj mladić, u sušici... u knjizi. 

— Šta ćeš, tako je moralo da bude, Nelly. 

— Nikako nije moralo da bude — odgovori ona skoro šapatom, 
ali nekako iznenada, otržito, skoro srdito naprći usne i još uporitije 
Upilji oči u pod. 

Prođe još časak. 

— A ona... dakle, i oni ondje... djevojka i starčić — šaptala je, sve 
me jače cupkajući za rukav — hoće li oni zajedno živjeti? I neće 


siroto vati? 

— Neće, Nelly, a on će ostati sam — odgovorim s krajnjim 
žaljenjem, zaista žaleći što joj ne mogu ništa utješnije reći. 

— Pa eto... Eto! Eto kako je to! Uh, kakvi su!... Neću ni čitati više! 

I ona mi srdito odgurne ruku, brzo se odvrati od mene, ode do 
stola, okrene se licem u kut i upre oči u zemlju. Sva se zarumenjela, 
a disala je nejednako, kao od neke strašne ogorčenosti. 

— Nemoj, Nelly, ti si se rasrdila! — započnem, prilazeći joj — ta 
sve to nije istina što je napisano — izmišljotina je, šta bi se onda 
srdila! Ti si osjetljiva djevojčica! 

— Ne srdim se ja — izgovori ona plašljivo i uznese prema meni 
pogled tako vedar, tako pun ljubavi; onda me naglo uhvati za ruku, 
prisloni lice na prsa i zbog nečega zaplače... 

Ali u taj se isti čas i nasmije — i plakala je i smijala se, sve 
zajedno. I meni je bilo i smiješno i nekako... slatko. Ali ni za što nije 
htjela da put mene digne glavu, a kad joj stadoh odmicati lišće s 
mojega ramena, sve mi je snažnije i snažnije prianjala uz rame i sve 
se jače i jače smijala. 

Napokon se završio taj osjećajni prizor. Mi se oprostili žurilo mi 
se. Nelly, sva rumena, sve još nekako zastiđena, blistavih očica 
poput zvjezdica, istrčala za mnom čak na stepenice i zamolila me da 
se što prije vratim. Obećah joj da ću se svakako vratiti na ručak i to 
štogod mogu ranije. 

Najprije odoh do starih. Oboje su kunjali. Ana Andrejevna se 
posve razboljela; Nikolaj Sergejič je sjedio u svojem kabinetu. Čuo je 
da sam došao, ali sam znao da po svojem običaju neće izići prije 
četvrt sata kako bismo se mogli narazgovarati. Nisam htio da mnogo 
zlovoljim Anu Andrejevnu pa sam zato, kolikogod mogu, ublažio 
svoju pripovijest o sinoćnjoj večeri, ali sam kazao istinu; na čudo 
moje, starica se doduše ogorčila, ali je nekako bez čuđenja dočekala 
glas da može doći do raskida. 

— Eto, prijatelju, tako sam i mislila — reći će ona. — Vi ste otišli 
onda, a ja sam dugo mislila i smislila da to neće biti. Nismo mi 
zavrijedili od Gospoda Boga, a i taj je čovjek takav nitkov; zar se od 
njega može očekivati dobro? Nije šala, uzima od nas badava deset 
tisuća, te zna da je badava, a ipak uzima. Otima nam posljednji 
zalogaj kruha; prodat će se Ihmenjevka. A Natašenjka je imala pravo 


i bila pametna što im nije povjerovala. A znate li vi još, prijatelju — 
nastavi ona tišim glasom — ta moj, moj je sasvim protivan toj svadbi. 
Počeo se izbrbljavati: neću, veli. Isprva sam mislila da obješenjači; 
neće zaista. Šta će onda biti od nje, od golubice? Ta on će je onda 
zauvijek prokleti. A onaj, pak, Aljoša, šta on? 

I dugo me je još ispitivala te, po svojem običaju, kukala i jadila se 
na svaki moj odgovor. Uopće sam primijetio da se u posljednje 
vrijeme nekako zbunila. Svaki ju je glas potresao. Jad za Natašom 
ubijao joj je i srce i zdravlje. 

Ušao starac, u kućnoj haljini, s papučama na nogama; tužio se 
na groznicu, ali je nježno pogledao ženu i za cijelo ju je vrijeme, dok 
sam bio kod njih, tetošio kao dadilja, gledao joj u oči, čak i strahovao 
pred njom. U pogledima mu je bila tolika nježnost. Uplašio se radi 
njene bolesti; osjećao je da će mu nestati sve u životu ako je izgubi. 

Prosjedio sam kod njih otprilike sat. Kad sam se opraštao, izišao 
je za mnom do predsoblja i zapodjeo govor o Nelly. Ozbiljno je mislio 
da je mjesto kćeri primi u kuću. Počeo se savjetovati sa mnom kako 
bi Anu Andrejevnu sklonio na to. 

S osobitim me je zanimanjem ispitivao o Nelly i nisam li još 
štogod novo doznao o njoj. Nabrzo mu ispripovijedam. Moja ga se 
pripovijest dojmila. 

— Razgovarat ćemo se još o tom — reče odlučno — a zasad... 
uostalom, doći ću sam do tebe, samo dok se malo oporavim. Onda 
ćemo i odlučiti. 

Upravo u dvanaest sati bio sam kod Maslobojeva. Na moje 
najveće čudo, prvo lice na koje sam naišao kad sam ušao u njegov 
stan bio je knez. Oblačio je u predsoblju kabanicu, a Maslobojev se 
uzvrpoljio da mu pomogne i pružao mu palicu. Govorio mi je već o 
svojem poznanstvu s knezom, ali me ipak taj susret neobično 
začudio. 

Knez kao da se zbunio kad me je ugledao. 

— Ah, vi ste! — uzviknuo nekako prevatreno — zamislite, takav 
susret! Ali sam baš maloprije saznao od gospodina Maslobojeva da 
se poznajete. Milo mi je, osobito milo što sam vas sreo; baš sam i 
želio da vas vidim i nadam se da ću vas što prije pohoditi; dopustit 
ćete? Moram vas zamoliti: pomozite mi, razjasnite naše sadašnje 
stanje. Zacijelo ste razumjeli da govorim o jučerašnjem... Vi ste 


ondje prijateljski znanac, motrili ste cijeli tok događaja; vi imate 
utjecaja... Neobično žalim što ne mogu s vama odmah sada... 
Poslovi! Ali ovih dana, i možda čak i prije, bit će čast mi da vas 
pohodim. A sada... 

Nekako mi i presnažno stisnuo ruku, namignuo Maslobojevu i 
otišao. 

— Reci mi, za boga miloga... — započnem kad sam ušao u sobu. 

— Baš ti neću ama baš ništa reći — uteče mi u riječ Maslobojev, 
brže hvatajući kapu i krećući u predsoblje — poslovi! | sam hitim, 
brate, zakasnio sam!... 

— Ta sam si mi napisao da dođem u dvanaest sati. 

— Pa šta ako sam ti napisao? Juče sam ti napisao, a danas su 
pisali meni, i još tako da puca glava — takvi su poslovi! Čekaju me. 
Oprosti, Vanja. Za zadovoljštinu ti mogu priuštiti jedino da me 
izmlatiš što sam te uludo uzbunio. Ako želiš zadovoljštinu, mlati me, 
a, za boga miloga, samo brže! Ne zadržavaj me, radi se o 
poslovima, čekaju me... 

— A čemu bih te mlatio? Ako su poslovi u pitanju, žuri se, 
svakomu se događa štošta čemu se nije nadao. Ali samo... 

— Ne, o tom samo kazat ću ja već svoje — prekine me on, jureći 
u predsoblje i navlačeći kabanicu, a za njim se stadoh oblačiti i ja. — 
Imam s tobom posla; vrlo važna posla; zbog njega sam te i zvao; tiče 
se baš tebe i tvojih interesa. A kako se ne može ispripovijedati za 
jedan čas, sada, zadaj mi za boga miloga, riječ da češ doći danas do 
mene točno u sedam sati, ni ranije, ni kasnije. Bit ću kod kuće. 

— Danas — rekoh neodlučan — ali, brate, večeras sam htio 
svratiti... 

— Svrati se, dragi, odmah onamo kamo si se večeras htio 
svratiti, a naveče se svrati k meni. Jer ti, Vanja, ne možeš ni da 
zamisliš kakvih ću ti stvari saopćiti. 

— Pa dobro, dobro; a šta je? Priznajem, pobudio si moju 
radoznalost. 

Bili smo dotle izišli na kućna vrata te smo stajali na pločniku. 

— Hoćeš li, dakle, doći? — zapita on tvrdoglavo. 

— Rekao sam da hoću. 

— Nije, nego zadaj poštenu riječ! 

— Pi, kakav si ti! Pa, poštena riječ. 


— Izvrsno i plemenito. Kamo ćeš ti? 

— Ovamo — odgovorim, pokazujući nadesno. 

— A ja ću pak onamo — reče on, pokazujući nalijevo. — 
Zbogom, Vanja! Zapamti, u sedam sati! 

»Čudno«, pomislim, gledajući za njim. 

Naveče sam htio da odem do Nataše. Ali kako sam sada zadao 
riječ Maslobojevu, odlučim da odmah odem do nje. Bio sam uvjeren 
da ću kod nje zateći Aljošu. | zaista je bio ondje, pa se neobično 
obradovao kad sam ušao. 

Bio je vrlo drag, izvanredno nježan s Natašom i čak se 
odobrovoljio kad sam došao. Nataša je nastojala, doduše, da se čini 
veselom, ali se vidjelo da se napreže. Lice joj je bilo bolesno i 
blijedo; loše je noćas spavala. Prema Aljoši je bila nekako namjerno 
prijazna. 

Aljoša je, doduše, mnogo govorio, mnogo pripovijedao, želeći, 
kako se čini, da je odobrovolji i da otme smiješak s njenih usana, 
koje se i nehotice nisu sastavljale na smiješak, ali je u razgovoru 
primjetljivo obilazio Katju i oca. Po svoj mu prilici nije pošao za 
rukom jučerašnji pokušaj izmirbe. 

— Znaš li šta? Neobično želi da me ostavi — šapne mi nabrzo 
Nataša kad je na časak izišao da nešto rekne Mavri — ali se i boji. A 
i sama se bojim da mu kažem neka ode, jer onda valjda baš 
namjerno neće otići, najviše se, pak, bojim da će mu dodijati i da će 
zbog toga posve ohladnjeti prema meni! Šta da radim? 

— Bože moj, u kakve samo prilike bacate sami sebe! | kako ste 
sumnjičavi, kako pazite jedno na drugo! Naprosto treba da se 
objasnite, pa je svemu kraj. Zbog tih će mu prilika možda i zaista 
dodijati. 

— Šta ću dakle? — zavikne ona uplašena. 

— Stani, sve ću urediti između vas... — i iziđem u kuhinju, pod 
izlikom da ću zamoliti Mavru neka mi obriše jednu kaljaču koja se 
dobrano uprljala. 

— Opreznije, Vanja! — dovikne ona za mnom. 

Čim sam ušao Mavri, poleti Aljoša prema meni kao da me je i 
čekao. 

— Ivane Petroviču, prijatelju, šta da radim? Posavjetujte mi: još 
juče sam zadao riječ da ću danas, baš sada, doći Katji. Ta ne mogu 


pogaziti riječ! Volim Natašu da i ne znam izreći, za nju ću naprosto i 
u oganj, ali, priznajte i sami, ta ne mogu ondje sasvim odnemariti... 

— Pa šta je, otiđite... 

— A šta će Nataša? Ta nju ću ogorčiti, Ivane Petroviču, izbavite 
me kakogod... 

— Po mojem je sudu najbolje da odete. Vi znate kako vas ona 
voli; sve će joj se činiti da vam je dosadno s njom i da na silu sjedite 
s njom. Bolje je kad je nenamjerno. Uostalom, idemo, pomoći ću 
vam. 

— Prijatelju, Ivane Petroviču! Kako ste dobri! 

Uđosmo; nakon časka mu rekoh: 

— A maloprije sam vidio vašeg oca. 

— Gdje? — uzvikne on uplašen. 

— Na ulici, slučajno. Stao je sa mnom na časak, opet me zamolio 
da budemo znanci. Pitao je za vas: ne znam li gdje ste sada? Vrlo 
mu je potrebno bilo da se s vama nađe, da vam nešto rekne. 

— Ah, Aljoša, otiđi, javi mu se — prihvati Nataša koja je 
razumjela na što navraćam. 

— Ta... gdje ću ga naći sada? Je li kod kuće? 

— Nije, rekao je, sjećam se, da će otići grofici. 

— Kako bih dakle... — izgovori naivno Aljoša, žalosno gledajući 
Natašu. 

— Ah, Aljoša, pa šta je! — reče ona. — Zar zaista želiš prekinuti 
to poznanstvo da mene umiriš! Ta to je sve djetinjasto. Prvo, ne 
može se, a drugo, ne možeš biti neplemenit prema Katji. Prijatelji 
ste; zar se može tako grubo raskidati veza! Najzad, naprosto me 
vrijeđaš ako misliš da sam tako ljubomorna na tebe. Idi, odmah idi, ja 
te molim! A i otac će ti se umiriti. 

— Nataša, ti si anđeo, a ja nisam vrijedan ni tvoga prstića — 
uzvikne Aljoša u zanosu i kajanju. — Ti si tako dobra a ja... ja... ded 
da čuješ! Maloprije sam ondje u kuhinji zamolio Ivana Petroviča neka 
mi pomogne da te ostavim. On je to i smislio. Ali me ne osuđuj, 
anđele Nataša! Nisam ja posvema kriv, jer ja te volim tisuću puta 
više nego išta na svijetu i zato sam smislio nešto novo: da sve 
ispovijedim Katji i odmah da joj ispripovijedam sve naše današnje 
prilike i sve što je jučer bilo. Ona će smisliti štogod za naše 
spasenje, ona nam je iz sve duše odana... 


— Pa idi — odgovori Nataša smješkajući se — i znaš, prijatelju 
moj, i sama bih neobično željela da upoznam Katju. Kako bismo to 
učinili? 

Aljošinu zanosu nije bilo kraja. Odmah je počeo sanjariti kako bi 
se one upoznale. Po njegovu sudu bilo je to vrlo lako: Katja će 
smisliti. Razlagao je svoju ideju vatreno, plameno. Obećao je da će 
još danas donijeti odgovor, već za dva sata, a veče će proboraviti 
kod Nataše. 

— Hoćeš li zaista doći? — zapita Nataša puštajući ga. 

— Zar ti sumnjaš? Zbogom, Nataša, zbogom ljubljena moja — 
vječna moja ljubljena! Zbogom, Vanja! Ah, bože moj, iznebuha sam 
vas nazvao Vanjom; slušajte, Ivane Petroviču, volim vas — zašto se 
mi ne tičemo? De da se tičemo! 

— De da se tičemo! 

— Hvala bogu! Ta to mi je sto puta padalo na pamet. Ali vam sve 
se nekako nisam usuđivao da reknem. Eto i sada govorim vi. Ta to je 


vrlo teško, govoriti ti. To je, čini mi se, lijepo razloženo u Tolstoja:.2i 
dvoje zadali riječ da će se tikati, ali nikako ne mogu, nego sve 
izbjegavaju onakve rečenice u kojima su zamjenice. Ah, Nataša! 
Pročitat ćemo jednom »Djetinjstvo i dječaštvo«, ta to je krasota! 

— Ta idi već, idi — tjerala ga je Nataša smijući se — zabrbljao si 
se od radosti... 

— Zbogom! Za dva ću ti sata doći! 

Poljubio joj ruku i žurno izišao. 

— Vidiš, vidiš, Vanja! — izgovori ona i zaplače. 

Prosjedio sam s njom neka dva sata, tješio je i uspio da je 
uvjerim o svemu. Razumije se, imala je u svemu pravo, u svemu 
svojem strahovanju. Srce mi se jadilo kad sam mislio na njeno 
sadašnje stanje; bojao sam se za nju. Ali šta mi bješe činiti? 

Čudan mi je bio i Aljoša: nije je volio manje nego prije, možda čak 
i više, bolnije, od kajanja i zahvalnosti. Ali u isto se vrijeme nova 
ljubav snažno vriježila u njegovu srcu. Kako če se to svršiti — nije se 
moglo ni slutiti. | samoga me je strašno zanimalo da vidim Katju. 
Iznova sam obećao Nataši da ću se upoznati s njom. 

Potkraj kao da se čak i razveselila. Između ostaloga sam joj 
ispripovijedao sve o Nelli, o Maslobojevu, o Bubnovoj, o mojem 


današnjem sastanku s knezom kod Maslobojeva i o sastanku 
urečenom za sedam sati. Sve ju je to veoma zainteresiralo. O 
starima sam malo govorio s njom, a Ihmenjevljev sam posjet zasad 
prešutio; naumljeni dvoboj Nikolaja Sergejiča s knezom mogao hi je 
uplašiti. | njoj su se veoma čudnima učinile kneževe veze s 
Maslobojevim i njegova neobična želja da se upozna sa mnom, 
premda se sve to i dovoljno objašnjavalo sadašnjim stanjem... 

U tri sata vratio sam se kući. Nelly me dočekala svojim vedrim 
lišćem. 


GLAVA VI 


Točno u sedam sati navečer bio sam već kod Maslobojeva. 
Dočekao me glasnim uzvicima i raširenih ruku. Razumije se samo po 
sebi, bio je pripit. Ali najviše sam se začudio neobičnim pripremama 
za moj doček. Vidjelo se da su me očekivali. U prilično lijepu bakrenu 
samovaru vrilo je na okruglu stoliću, pokrivenu krasnim, skupocjenim 
stoljnjakom. Čajni se pribor blistao kristalom, srebrom i porculanom. 
Na drugom stolu, pokrivenu drugačijim stoljnjakom, ali isto tako 
skupocjenim, bili su na tanjurima vrlo lijepi bomboni, kijevsko slatko, 
žitko i suho, marmelade, pastile, gelće, francusko slatko, narandže, 
jabuke i orasi triju, četiriju vrsta — jednom riječju, pravi dućan voća. 
Na trećem stolu, pokrivenu snježnim stoljnjakom, stajale su različite 
zakuske: kavijar, sir, paštete, kobasice, suha šunka, riba i niz divnih 
kristalnih boca s votkom mnogobrojnih vrsta i najzamamnijih boja — 
zelenih rubinovih, smeđih, zlatnih. Napokon, na malenu su stoliću, 
postrance, koji je također bio pokriven bijelim stoljnjakom, stajala dva 
suda sa šampanjcem. Na stolu pred divanom kočile se tri boce: saut 
erne, lafitte i cognac, vrlo skupe boce, od Jelisejeva. Za čajnim je 
stolićem sjedjela Aleksandra Semjonovna, doduše u priprostoj haljini 
i s nakitom, ali očevidno otmjenom i smišljenom zaista vrlo zgodno. 
Znala je što joj pristaje i očito se ponosila time; kad me je dočekivala, 
pridigla se nekako svečano. Na svježem joj se licu blistalo 
zadovoljstvo i dobra volja. Maslobojev je sjedio, s krasnim kitajskim 
papučama na nogama i skupocjenoj kućnoj haljini i u svježoj kicoškoj 
rubenini. Na košulji su mu bile posvuda, kuda su se god mogle samo 


nadjeti, modne zaponke i dugmad. Kosa mu je bila raščešljana, 
namirisana i s kosim razdjeljkom, po modi. 

Bio sam u tolikoj neprilici da sam zastao usred sobe, zinuo i 
gledao čas Maslobojeva, čas Aleksandru Semjonovnu, koja je bila 
toliko zadovoljna samom sobom da se posve raznježila. 

— Šta je to, Maslobojeve? Zar je kod tebe večeras pozvano 
društvo? — uzviknem napokon uznemiren. 

— Nije, ti si sam — odgovori on svečano. 

— A šta je to? (Pokažem mu na zakuske.) Ta tu se može 
nahraniti cijela pukovnija! 

— | napojiti. Glavno si zaboravio: napojiti! — nadoveže 
Maslobojev. 

— I sve je to za mene samoga? 

— I za Aleksandru Semjonovnu. Sve je to izvoljela ona spremiti. 

— Eto ti na! To sam i znala! — uzvikne Aleksandra Semjonovna i 
zarumeni se, ali joj nije nikako nestalo zadovoljstva u izrazu. — Ne 
smije se pristojno dočekati gost: odmah sam ja kriva! 

— Još od ranoga jutra, zamisli, još od ranoga jutra, čim je 
doznala da ćeš naveče doći, ustumarala se, na mukama je bila... 
| tu si slagao! Nisam nipošto još od ranoga jutra, nego od 
sinoćnje večeri. Sinoć, kad si došao, rekao si mi da će oni doći u 
goste na cijelo veče. 

— To ste pogrešno čuli. 

— Nisam nikako pogrešno čula, nego je tako bilo. Ja nikada ne 
lažem. A zašto ne bismo dočekali gosta. Neka, dakle, vide dobri ljudi 
da i mi znamo živjeti kao ljudi. 

—. A glavno je, doznat će kakva si ti gospodarica i kućanica — 
nado veže Maslobojev. — Zamisli, prijane, kako sam ti nastradao. 
Napela na mene holandsku košulju, pozaticala zaponke, papuče i 
kaput kineski, kosu mi je sama raščešljala i namirisala: bergamote; 
htjela je da me poprska nekim mirisima: creme brdlee, ali tu nisam 
više izdržao nego sam ustao i pokazao muževlju vlast... 

— Nije nipošto bergamote, nego najbolja francuska mirisna mast 
iz šarene porculanske bočice! — prihvati Aleksandra Semjonovna 
koja je sva buknula. — Rasudite sami, Ivane Petroviču, ne pušta me 
ni u kazalište, ni bilo kamo, da plešem, jedino mi poklanja haljine, a 
šta će mi haljina? Obučem se, pa hodam sama po sobi. Jednom 


sam ga namolila, već smo se bili spremili za kazalište; samo sam se 
okrenula da pridjenem broš, a on put ormarića: jednu, dvije, pa se i 
nakresao. Tako smo i ostali. Ama nitko, nitko, nitko nam ne dolazi u 
goste; jedino prije podne po poslu neki ljudi; mene onda otjeraju. A 
međutim i samovare, i service, i lijepe kupe — sve imamo, sve su 
sami pokloni. | živež nam donose, kupujemo gotovo samo vino i 
kakvu mirisnu mast, pa eto ondje zakuske, paštetu, šunku i 
bombone kupili smo za vas. Bar da pogleda tkogod kako živimo! 
Cijele sam godine mislila: evo će doći gost, sve ćemo to pokazati i 
pogostit ćemo ga; i svijet će nas pohvaliti, i nama će goditi; a što 
sam njega, glupana, namirisala, nije ni zavrijedio; on bi samo da 
obilazi prljav. Eno, kakav je kaput na njemu: poklonili mu; a je li on 
zavrijedio takav kaput? Njemu je samo do toga da se nacvrcka. Evo 
ćete vidjeti da će vas prije čaja ponuditi votkom. 

— Pa šta je! Tako i zaista valja; ded ispijmo, Vanja, zlatnu i 
srebrnu, a onda ćemo osvježene duše pristupiti i drugim pićima. 

— Eto, i znala sam to! 

— Ne uzbuđujte se, Sašenjka, ispit ćemo i čajić, s konjačicem, za 
vaše zdravlje. 

— Pa, tako i jest! — zavikne ona i pljesne rukama. — Hanski je 
čaj, po šest rubalja u srebru, prekjučer ga je poklonio trgovac, a on 
hoće da ga pije s konjakom. Ne slušajte, Ivane Petroviču, odmah ću 
vam naliti... vidjet ćete, sami ćete vidjeti kakav je čaj! 

I ona se zaposlila oko samovara. 

Bilo ie razumljivo da su me namjeravali zadržati cijelo veče. 
Aleksandra Semjonovna je cijele godine očekivala gosta i sada se 
spremala da na meni razgali dušu. Sve se to nije slagalo s mojim 
računima. 

— Poslušaj, Maslobojeve — rekoh sjedajući — ta nisam ti ja 
nikako došao u goste; došao sam po poslu; sam si me pozvao da mi 
nešto saopćiš... 

— Pa, dakle, posao je posao, a prijateljski razgovor ide svojim 
redom. 

— Nije, dušo moja, ne računaj to. U osam sati i pol zbogom. 
Imam posla; zadao sam riječ... 

— Ne bih rekao. Molim te, šta ti to činiš od mene? A šta ti činiš 
od Aleksandre Semjonovne? Pogledaj je, zamrla je. Čemu me je 


namirisala: ta na meni je bergamote; smisli! 

— Ti se sve šališ, Maslobojeve. Aleksandri Semjonovnoj ću se 
zakleti da ću vam u narednoj sedmici, pa makar u petak, doći na 
ručak; a sada sam, brate, zadao riječ, ili, da bolje kažem, naprosto 
moram da budem na nekom mjestu. Bolje je da mi objasniš: šta si mi 
htio saopćiti? 

— Zar ostajete samo do osam i pol? — uzvikne Aleksandra 
Semjonovna bojažljivim, žalostivim glasom, gotovo plačući i dajući 
mi kupu divna čaja. 

— Ne brinite se, Sašenjka; sve je to besmislica — prihvati 
Maslobojev. — On će ostati; to je besmislica. Ali, bolje bi bilo, Vanja, 
da mi rekneš kamo sve to odlaziš? Kakve ti to poslove imaš? Smije li 
se znati? Ta ti svaki dan letiš nekuda, ne radiš... 

— A šta će ti to? Uostalom, možda ću ti kasnije kazati. Ali, 
objasni mi bolje, zašto si mi jučer dolazio kad sam ti sam rekao, 
sjećaš se, da neću biti kod kuće. 

— Kasnije sam se sjetio, a juče sam bio zaboravio. O poslu sam 
zaista htio da se razgovaram s tobom, ali najviše mi je bilo do toga 
da obrađujem Aleksandru Semjonovnu. »Evo, veli, ima čovjek, 
pokazao se prijatelj, šta ga ne pozoveš?« | već me, brate, četiri dana 
i noći čerupa zbog tebe. Za bergamote će se meni dabome oprostiti 
na drugom svijetu četrdeset grijeha, ali zašto ne bismo, mislim, 
prijateljski proveli veče? Poslužio sam se dakle lukavstvom: pisao 
sam ti da je, tobože, takav posao, te ako ne dođeš, sve će nam lađe 
potonuti. 

Zamolih ga da odsad ne radi tako, nego neka mi javlja bolje 
unaprijed. Uostalom, to me objašnjenje nije sasvim zadovoljilo. 

— Ali, ta zašto si maloprije bježao od mene? — zapitam ga. 

— Pa maloprije sam imao zaista posla, ne lažem ni mrve. 

— Da nije s knezom? 

— A sviđa li vam se naš čaj? — zapita Aleksandra Semjonovna 
medenim glasićem. 

Čekala je već pet minuta da joj pohvalim čaj, a ja se nisam sjetio. 

— Divan je. Aleksandra Semjonovna, veličanstven! Takvoga 
nisam još nikada pio. 

Aleksandra Semjonovna se sva zarumeni od zadovoljstva i poleti 
da mi još nalije. 


— Knez! — zavikne Maslobojev — taj je knez, brate, takva hulja, 
takav obješenjak... ali! Evo, brate, šta ću ti reći: ja sam doduše i sam 
obješenjak, ali od same čednosti ne bih htio biti u njegovoj koži! Ali 
manimo se; šutkac! To jedino mogu da reknem o njemu. 

— A baš sam namjerice došao do tebe da se raspitam o njemu, 
između ostaloga. Ali o tome ćemo kasnije. A zašto si jučer, kad me 
nije bilo, davao mojoj Jeleni kandisa i plesao pred njom? I o čem li si 
mogao pol sata razgovarati s njom! 

— Jelena je mala djevojčica od dvanaestak ili jedanaestak 
godina, živi zasad kod Ivana Petroviča — objasni Maslobojev, 
obraćajući se iznenada Aleksandri Semjonovni. — Pazi, Vanja, pazi 
— nastavi, pokazujući prstom na nju — sva je buknula kad je čula da 
sam nepoznatoj djevojci nosio kandisa, sva se zarumenjela, sva 
zadrhtala, kao da smo odjednom ispalili pištolj... ih, al joj se očice 
blistaju kao žeravice. Ta ne može se, Aleksandra Semjonovna — ne 
može se kriti! Ljubomorni ste. Kad joj ne bih protumačio da je to 
djevojčica od jedanaest godina, odmah bi me za čupu odvukla; ne bi 
me spasio ni bergamote! 

— Neće te spasiti ni sada! 

| s tim riječima skoči Aleksandra Semjonovna jednim skokom od 
čajnoga stolića put nas i, još prije nego što je Maslobojev dospio da 
ukloni glavu, zgrabi ga za čuperak kose i čestito ga prodrma. 

— Eto ti, eto ti! Da nisi govorio pred gostom da sam ljubomorna, 
da nisi, da nisi, da nisi! 

Sva se zacrvenjela, pa iako se smijala, Maslobojev je čestito 
izvukao. 

— Svaku sramotu pripovijeda! — priklopi ona ozbiljno obraćajući 
mi se. 

— Takvo je, dakle, Vanja, moje živovanje! Zbog toga razloga 
svakako votke! — odluči Maslobojev, namještajući kosu i gotovo 
trkom krećući prema stolnoj boci. Ali ga Aleksandra Semjonovna 
pretekla: pritrčala stolu, nalila mu sama, dala niu i čak ga prijazno 
potapšala po obrazu. Maslobojev mi ponosito namignuo okom, 
pucketnuo jezikom i svečano ispio svoju čašicu. 

— Što se tiče kandisa, teško mi je smisliti — započe on sjedajući 
do mene na divan. — Kupio sam ih prekjuče pijan u voćarskom 
dućančiću — ne znam čemu. Uostalom, možda zato da poduprem 


domaću trgovinu i industriju — ne znam sigurno; sjećam se samo da 
sam onda pijan išao ulicom i pao u blato; čupao sam kosu i plakao 
što nisam nizašto sposoban. Na bombone sam dakako zaboravio pa 
su mi ostali u dŽepu od jučerašnjega dana kad sam, sjedajući na tvoj 
divan, sjeo na njih. Što se tiče plesa, opet je kriva ona ista 
netreznoća: juče sam bio prilično pijan, a ja u pijanstvu ponekad 
plešem kad sam zadovoljan životom. Eto, to je sve; jedino još da mi 
se sažalila ona sirotica, i još, da nije htjela da govori sa mnom kao 
da se srdi. Zaplesao sam, dakle, da je razveselim i ponudio je 
bombonima. 

—Anisi je mitio da štošta ispipaš od nje, i, priznaj otvoreno, jesi 
li namjerice zašao meni, znajući da neću biti kod kuće, pa da se s 
njom razgovoriš u četiri oka i da štogod ispipaš, ili nisi? Ta ja znam, 
presjedio si s njom otprilike sat i pol, uvjerio je da si joj poznavao 
pokojnu majku i nešto je ispitivao. 

Maslobojev zažmiri i obješenjački mi se osmjehne. 

—Ainebi bila loša ta ideja — reče on. — Nije, Vanja, nije to. To 
jest, zašto ne bih ispitao kad je prilika; ali nije to. Slušaj, stari 
prijatelju, sada sam, doduše, prilično pijan, po običaju, ali znaj da te 
sa zlim naumom Filip neće nikada prevariti, naime sa zlim naumom. 

— A bez zla nauma? 

— Pa... i bez zla nauma. Ali, do vraga to, pijmo, pa o poslu! 
Posao je ništav — nastavi pošto je ispio. — Ona Bubnova nije imala 
nikakva prava da drži tu djevojčicu; sve sam doznao. Nema tu 
nikakve adoptacije ili čega drugoga. 

Mati joj je dugovala novaca, pa ona uzela djevojčicu k sebi. 
Bubnova je doduše obješenjakinja, doduše zločinka, ali glupara kao i 
sve žene. Pokojnica je imala dobru putnicu; sve je dakle bilo u redu. 
Jelena može živjeti kod tebe, premda bi vrlo dobro bilo kad bi je 
kakva obitelj i čestiti ljudi uzeli ozbiljno na odgoj. Ali zasad neka 
ostane kod tebe. Ništa; sve ću ja tebi izraditi. Bubnova se neće 
usuditi ni da prstom makne. A o pokojnoj majci nisam doznao gotovo 
ništa točno. Ona je nečija udovica, po prezimenu Salzmann. 

— Jest; i Nelly mi je govorila tako. 

— To je dakle svršeno. A sada, Vanja — započe on nekako 
svečano — imam na te jednu molbicu. Ti je pak ispuni! Pripovjedi mi, 
štogod možeš podrobnije, kakvi su tvoji poslovi, kuda odlaziš, gdje 


se baviš po cijele dane. Ponešto sam čuo, doduše, te znam, ali treba 
da znam kudikamo podrobnije. 

Začudio sam se tomu svečanomu načinu, a i uznemirio se. 

— Pa šta je? Čemu bi da to znaš? Tako me svečano pitaš... 

— Evo, šta je, Vanja, bez suvišnih riječi; hoću da ti učinim uslugu. 
Vidiš, prijane, kad bih hinio tebi, znao bih te ispitati i bez svečanoga 
načina. A ti sumnjaš da tebi hinim: maloprije oni bomboni; ta razumio 
sam. Ali jer govorim svečanim načinom, znači da se ne interesiram 
zbog sebe, nego zbog tebe. Ne sumnjaj, dakle, nego govori u oči, 
istinsku istinu... 

— Pa kakvu uslugu? Slušaj, Maslobojeve; zašto nećeš da mi 
pripovijediš štogod o knezu? Meni to treba. Eto to će biti usluga. 

— O knezu! Hm... Neka dakle bude, reći ću ti iskreno: ja te sada i 
ispitujem zbog kneza. 

— Šta? 

— Pa, eto, šta je: primijetio sam, brate, da se on nekako upleo u 
tvoje poslove; između ostaloga, ispitivao me je o tebi. Kako je pak 
doznao da se poznajemo — ne tiče te se. Samo je glavno: čuvaj se 
toga kneza. To je Juda izdajnik, i čak gori. | zato, kad sam vidio da je 
utjecao na tvoje poslove, zadrhtao sam za tebe. Uostalom, ta ja ne 
znam ništa; zato te i molim, pripovijedaj, da mogu suditi... Zato sam 
te čak i zovnuo danas ovamo. Eto to ti je onaj važni posao; iskreno ti 
kažem. 

— Valjda ćeš mi reci bar išta zašto baš treba da se bojim kneza. 

— Dobro; neka bude; mnome se, brate, služe gdjekad u nekim 
poslovima. Ali rasudi: ta meni se neki i povjeravaju baš zato jer 
nisam brbljavac. Kako bih onda pripovijedao tebi? Nemoj dakle, 
zamjeriti ako pripovjedim općenito, preopćenito samo zato da 
pokažem kakav je on nitkov. Ali, ded, započinji ti o svomu. 

Rasudio sam da u svojim poslovima nemam ništa da krijem od 
Maslobojeva. Natašina stvar nije bila tajna; uz to sam se od 
Maslobojeva mogao nadati nekoj koristi po nju. Razumije se da sam 
u svojem pripovijedanju, koliko sam god mogao, obilazio neke točke. 
Maslobojev je osobito pozorno slušao sve što se ticalo kneza; na 
mnogim me je mjestima zaustavljao, mnogo me opet ispitivao, tako 
da sam mu ispripovijedio sve potanko. Pripovijedanje mi je potrajalo 
otprilike pol sata. 


— Hm! Pametna je glava u te gospođice — zaključi Maslobojev. 
— Ako možda i nije dokučila svu istinu o knezu, već i to joj valja što 
je od prvoga časa razabrala s kim ima posla i prekinula sve veze. 
Junačina je Natalja Nikolajevna! Pijem u njeno zdravlje! (Ispio on.) 
Tu nije trebalo samo pameti, nego i srca da se ne da prevariti. I srce 
je nije izdalo. Razumije se, ona je izgubila; knez će ostati pri svojem, 
i Aljoša će je ostaviti. Žao mi je samo Ihmenjeva — deset tisuća da 
plati onomu nitkovu! A tko mu je vodio parnicu, tko se zauzimao? 
Valjda on sam! A-ah! Takvi su ti svi ti žestoki i plemeniti ljudi! Taj 
svijet ne pristaje nikamo! S knezom nije valjalo ovako raditi. Ja bih 
IHmenjevu bio nabavio takvoga advokatića, a-ah! 

I on zlovoljno lupi po stolu. 

— Pa, dakle, šta će knez sada? 

— Ati neprestano o knezu. Pa šta bi se i govorilo o njem; i ne 
volim što sam otpočeo. Ta ja sam, Vanja, htio samo da te upozorim 
na tog lupeža, da te, štono riječ, ogradim od njegova utjecaja. Tko se 
s njim spetlja, taj nije siguran. Dobro, dakle, ćuli uši; to ti je sve. A ti 
si već pomislio, da ću ti reći bogzna kakve pariške tajne. I vidi se da 
si pisac romana! Šta bih dakle govorio o nitkovu!... Evo ću ti, na 
primjer, pripovjediti jednu stvarcu, razumije se, bez mjesta, bez 
gradova, bez lica, to jest kalendarske točnosti. Ti znaš da se on jos 
za prve mladosti, dok je još morao da živi od kancelarijske plaće, 
oženio bogatom trgovkinjom. Ali s tom trgovkinjom nije postupao 
sasvim uljudno, pa iako se sada ne radi o tom, napomenut ću ti, 
prijatelju Vanja, da se za svega života najviše volio baviti takvim 
poslovima. Evo još jedne zgode: krenuo on u inozemstvo. Onamo... 

— Čekaj, Maslobojeve, o kojem ti putu govoriš? Koje godine? 

— Upravo prije devedeset i devet godina i tri mjeseca. Ali, 
odmamio neku kćer od nekoga oca te je odveo u Pariz. Ali kako je to 
uradio! Otac je bio kao neki tvomičar ili je sudjelovao u nekom 
takvom poduzeću. Ne znam pouzdano. Ta ako ti i pripovijedam, to su 
sve zaključci do kojih sam dolazim i izvodim iz drugih podataka. 
Knez ga je, dakle, prevario, ušao i sam u poduzeće s njim. Prevario 
ga pošteno i uznajmio od njega novaca. Starac je, dakako, o 
uzajmljenim novcima imao neke dokumente. Ali je knez želio tako 
uzajmiti da i ne vraća, po našem, da naprosto ukrade. Starac je imao 
kćer i kći je bila krasotica, a u tu je krasoticu bio zaljubljen idealan 


čovjek, brat Schillerov, pjesnik, u isto vrijeme trgovac, mlad 
maštalac, jednom riječju, pravi Nijemac, neki Pfefferkuchen. 

— To jest, prezime mu je bilo Pfefferkuchen? 

— Pa možda i nije Pfefferkuchen, vrag ga odnio, ne radi se o 
tom. Samo se knez ulagivao kćeri i tako joj se ulagivao da se kao 
luda zaljubila u njega. Knez onda poželio dvoje: prvo, da zadobije 
kćer, a drugo, dokumente o svoti, uzajmljenoj od starca. Ključevi 
sviju ladica bili su u njegove kćeri. A starac je volio kćer i ginuo za 
njom toliko te nije htio da je udaje. Istinski. Ljubomoran je bio na 
svakoga ženika, nije mogao da dokuči kako bi se mogao rastati s 
njom, i Pfefferkuchena je otjerao, čudak neki Englez... 

— Englez? A gdje se zbivalo sve to? 

— Samo sam tako rekao: Englez, za uporedbu, a ti si već 
uvrebao. A bilo je to u gradu Santa Fe de Bogota, možda i u 
Krakovu, ali sigurno u Furstentumu Nassau, ono što piše na 
salterskoj vodi, baš u Nassau; je li to dovoljno? Eto, dakle, knez 
odmamio djevojku i odveo je od oca, a na kneževo navaljivanje 
ponijela djevojka i neke dokumentiće. Ta ima takve ljubavi, Vanja! Ih, 
bože moj, a djevojka je bila čestita, plemenita, uzvišena! Istina je, 
možda se nije mnogo razumjela u spise. Jedino se brinula: proklet 
će je otac. I tu se snašao knez: obvezao joj se formalno, zakonitom 
obvezom da će je uzeti. Na taj ju je način i uvjerio da će se samo 
tako otputiti, na neko vrijeme, prošetati se, a kad se smiri starčev 
gnjev, vratit će se vjenčani, te će živjeti utroje, u svakom dobru, i 
tako dalje bez kraja. Pobjegla ona, starac je prokleo, pa bankrotirao. 
Za njom otumarao u Pariz i Frauenmilch, sve ostavio i trgovinu 
ostavio; ludo je bio zaljubljen. 

— Stoj! Kakav Frauenmilch? 

— Pa ovaj, kako li se _zove! Feuerbach... pi, prokleti: 
Pfefferkuchen! Ali, razumije se, knez se nije mogao ženiti: Šta će, 
veli, kazati grofica Hlestova? Kako će o tome govoriti barun 
Pomojkin? Morao ju je, dakle, prevariti. Međutim, prevario ju je 
prebezobrazno. Prvo, gotovo ju je i tukao, drugo, namjerno pozvao k 
sebi Pfefferkuchena, a taj mu je i dolazio, sprijateljio se s njom, pa su 
se zajedno kmezili, po cijele su večeri sjedjeli sami, oplakivali svoje 
nedaće i on je tješio: zna se, blage duše. Knez ih je namjerice 
naveo, zatekao ih jednom u kasno doba i izmislio da je među njima 


odnošaj, zadro se za nešto: rođenim je očima, veli, vidio. Istjerao ih, 
dakle, oboje, a on otputovao na neko vrijeme u London. A ona je bila 
već trudna; kad je otjerana, rodila kćer... to jest, nije kćer, nego sina, 
baš sinčića, Voloćkom su ga okrstili. Pfefferkuchen mu je bio krsni 
kum. Otputovala ona dakle s Pfefferkuchenom. On je imao nešto 
malo novaca. Proputovala je Švicarsku, Italiju... bila je po svim tim 
poetskim zemljama, kako i treba. Neprestano je plakala, a 
Pfefferkuchen se kmezio, i mnogo je godina proteklo ovako, a 
djevojčica odrasla. | sve bi knezu bilo dobro, samo jedno nije valjalo: 
nije od nje izvukao onu obvezu da će je uzeti. »Ti si nitkov — rekla 
mu je na rastanku — okrao si me, obeščastio me i sada me 
ostavljaš. Zbogom! Ali obvezu ti neću vratiti. Ne zato što bih ikada 
željela da pođem za tebe, nego zbog toga jer se ti toga dokumenta 
bojiš. Neka, dakle, ostane zauvijek u mojim rukama!« Jednom 
riječju, ražestila se, ali knez je ostao miran. Uopće ti nitkovi uživaju u 
poslovima s takozvanim uzvišenim bićima. Ta su bića toliko 
plemenita da ih je uvijek lako prevariti, a drugo, uvijek se otresaju s 
uzvišenim plemenitim prezirom, mjesto da se u poslu praktički 
posluže zakonom kadgod se njime mogu poslužiti. Eto, na primjer, ta 
majka: otresla se s ponositim prezirom, pa, iako je zadržala 
dokument, ipak je knez znao da će se ona prije objesiti nego da se 
okoristi njime; bio je, dakle, zasad miran. A ona mu je, doduše, 
pljunula u nitkovsko lice, ali Voloćka joj je ostao na rukama: ako ona 
umre šta će biti od njega? Ali o tom se nije premišljalo. Bruderschaft 
ju je također hrabrio i nije premišljao; čitali su Schillera. Napokon se 
Bruderschaft nešto skisio i umro. 

— To jest Pfefferkuchen? 

— Ma da, vrag ga odnio! A ona... 

— Stoj! A koliko su godina tumarali? 

Ravno ravnacato dvjesta godina. Ona se, dakle, vratila u Krakov. 
Otac je nije primio, prokleo je, ona je umrla, a knez se prekrižio od 
radosti. Ja sam ondje bio, medovine pio, po brcima mi teklo, u usta 
nije dotaklo, mene po glavi krkac, a ja ispod vrata šikac... pijmo, 
brate, Vanja! 

— Sumnjam u te, Maslobojeve, da mu ti vodiš tu stvar. 

— Želiš li to svakako? 

— Samo ne razumijem što ti tu možeš učiniti? 


— Pa vidiš: kad se nakon izbivanja od deset godina vratila pod 
tuđim imenom u Madrid, trebalo je da sve izbije na javu, i o 
Bruderschaftu, i o starcu, i je li se zaista vratila, i o djetencetu, i je li 
umrla, i nema li spisa, i tako dalje, bez kraja. | još o koječem. 
Najgadniji je to čovjek, čuvaj ga se, Vanja, a o Maslobojevu misli evo 
ovako: nikada ga nizašto ne nazivaj nitkovom! Premda i jest nitkov 
(po mojemu sudu i nema čovejka koji nije nitkov), ipak nije protiv 
tebe. Ja sam pijan pijancat, ali slušaj: ako se tebi ikad učini, bilo 
skoro, bilo u budućnosti, bilo sada, bilo na godinu, da je Maslobojev 
išta skovao protiv tebe, (i molim te, nemoj da zaboraviš tu riječ, 
skovao) — tada znaj da je bez zle nakane. Maslobojev pazi na tebe. 
I zato ne vjeruj sumnjama, nego bolje priđi i objasni se bratski i 
otvoreno sa samim Maslobojevom. Eto, hoćeš li sada piti? 

— Neću. 

— Da založiš? 

— Neću, brate, oprosti... 

— Onda se, dakle, nosi, za četvrt sata bit će devet, a ti si bahat. 
Sada ti je već vrijeme. 

— Kako? Šta? Opio se pa tjera gosta! Uvijek je takav! Ah, 
bestidniče! — zaviče Aleksandra Semjonovna gotovo plačući. 

— Pješak nije konjaniku drug! Aleksandra Semjonovna, ostajemo 
zajedno te ćemo se obožavati. A to je general! Nije, Vanja, slagao 
sam; ti nisi general, a ja sam nitkov! Pogledaj na šta sam sada nalik? 
Šta sam ja pred tobom? Oprosti, Vanja, ne zamjeraj i daj da izlijem... 

On me zagrli i proplače. Krenuh da odem. 

— Ah, bože moj! A kod nas je spremljena i večera — govorila je 
Aleksandra Semjonovna, strahovito razjađena. 

— A hoćete li doći u petak? 

— Doći ću, Aleksandra Semjonovna, poštena riječ, doći ću. 

— Ali će vam se možda zgaditi što je on ovakav... pijan. Ne 
gadite se, Ivane Petroviču, on je dobar, vrlo dobar, a tek koliko vas 
voli! O vama mi govori sada i dan i noć, sve o vama. Naročito mi je 
kupio vaše knjige; nisam još pročitalasutra ću započeti. A kako će mi 
tek goditi kad dođete! Ni s kim se ne sastajem, nitko nas ne pohađa. 
Svega imamo, ali sjedimo sami. Sada sam evo sjedjela, sve sam 
slušala što ste govorili, i kako je to lijepo — Dakle u petak. 


GLAVA VII 


Pošao sam i žurio se kući; Maslobojevljeve su me riječi veoma 
neobično prenerazile. Svašta mi je padalo na pamet... Kod kuće me 
kao za inat očekivala zgoda koja me potresla kao udar električnog 
stroja. 

Baš pred vratima kuće, u kojoj sam stanovao, stajala je svjetiljka. 
Tek što sam stao na vrata, poletjela prema meni odjednom baš od 
svjetiljke neka čudna spodoba, tako da sam čak i uzviknuo, neko 
živo biće, uplašeno, drhtavo, gotovo mahnito, zaciknulo i uhvatilo me 
za ruke. Zaokupila me strava. Bila je to Nelly! 

— Nelly! Šta ti je? — zaviknem. — Šta ti to! 

— Ondje gore... sjedi on... kod nas. 

— Tko? Idemo; idi sa mnom! 

— Neću, neću! Počekat ću dok on ne ode... u trijemu... neću. 

S nekom čudnom slutnjom popnem se u svoj stan, otvorim vrata i 
— ugledam kneza. Sjedio je za stolom i čitao roman. Knjiga je barem 
bila rasklopljena. 

— Ivane Petroviču! — uzvikne on radosno. — Veselim se što ste 
se napokon vratili. Baš sam se spremao da odem. Čekao sam vas 
dulje od sata. Na vruću i upornu grofičinu molbu dao sam danas riječ 
da ću joj večeras doći s vama. Toliko je mdlila, toliko želi da se 
upozna s vama! Kako ste mi vec obećali, to sam smislio da vam se 
svratim ranije dok još niste kamo otišli, i da vas pozovem da pođete 
sa mnom. Zamislite moj jad; došao ja, a vaša mi sluškinja javlja da 
niste doma. Šta da radim! Ta zadao sam poštenu riječ da ću doći s 
vama; sjedoh zato da vas dočekam, a odlučio sam da ću počekati 
četvrt sata. I eto ta četvrt sata: rasklopio sam vaš roman i začitao se. 
Ivane Petroviču! Ta to je savršenstvo! Ta kad je tako, ne razumiju 
Vas! Ta vi ste mi izmamili suze! Ta plakao sam, a ja ne plačem vrlo 
često... 

— Želite, dakle, da pođem? Priznajem, sada... nemam, doduše, 
ništa protiv, ali... 

— Za boga miloga, idemo! Šta čete to učiniti od mene? Ta čekao 
sam sat i pol!... UZ to je vrlo, vrlo potrebno da se razgovorim s vama 
— vi razumijete o čemu? Cijelu tu stvar znate bolje od mene... 


Možda ćemo odlučiti štogod, zaustaviti se na čemu, smislite! Za 
boga miloga, ne odbijajte mi! 

Rasudio sam da ču kad bilo da bilo morati da odem. Nataša je 
sada dabome sama, ja sam joj potreban, ali ona mi je i sama 
naredila da što prije upoznam Katju. Uz to je možda i Aljoša ondje... 
Znao sam da se Nataša neće umiriti dok joj ne donesem glas o Kalji 
te odlučim da idem. Ali me je bunila Nelly. 

— Počekajte — reći ću knezu i iziđem na stepenice. Nelly je 
stajala ondje u mračnom kutu. 

— Zašto nećeš da uđeš, Nelly? Šta ti je učinio? Šta je govorio s 
tobom? 

— Ništa... Neću, neću... — ponovi ona — ja se bojim... 

Koliko god sam je molio ništa nije pomoglo. Ugovorim s njom da 
će odmah, čim s knezom odem, ući u sobu i zaključati se. 

| ne puštaj, Nelly, nikoga unutra, ma koliko te molili. 

— A vi idete s njim? 

— Idem. 

Ona zadrsće i uhvati me za ruku, kao da me želi namoliti da ne 
idem, ali nije rekla ni riječi. Odlučim da ću je sutra potanko ispitati. 

Ispričam se knezu i počnem se odijevati. On me poče uvjeravati 
da tu ne treba oblačenja, odijevanja. »Jedino da bude štogod novije! 
— nadoveže, pošto me je inkvizitorski ogledao od glave do pete — 
znate, ipak su te javne predrasude... ta ne možemo ih se posve 
osloboditi. Toga savršenstva nećete jos dugo naći u našem svijetu« 
— završi kad je sa zadovoljstvom vidio da imam frak. 

Iziđemo. Ali ga ostavim na stepenicama, uđem u sobu, kamo je 
Nelly već bila šmugnula, i još se jednom oprostim s njom. Bila je 
strašno uzbuđena. Lice joj je pomodrilo. Bojao sam se za nju; teško 
mi je bilo ostaviti je. 

— Čudna vam je ta sluškinja — govorio mi je knez silazeći niza 
stepenice. — Ta to je mala djevojčica ta vaša sluškinja? 

— Nije... ona tako... živi zasad kod mene. 

— Čudna djevojčica. Uvjeren sam da je šenuta. Zamislite isprva 
mi je lijepo odgovarala, ali onda, kad me je promotrila, poletjela put 
mene, zaciknula, zadrhtala, prihvatila se za me... hoće nešto da mi 
kaže, a ne može. Priznajem, uplašio sam se, htio sam već da bježim 


od nje, ali, hvala bogu, ona je pobjegla od mene. Bio sam u čudu. 
Kako se slažete? 

— Ona je padavičava — odgovorim. 

— Tako dakle! Ali, onda nije ni čudo... ako je snalaze napadaji. 

Meni se odmah učinilo jedno: da je sve u nekoj vezi; jučerašnji 
Maslobojevljev posjet meni, iako je znao da nisam doma; današnji 
moj posjet kod Maslobojeva; današnja pripovijest Maslobojevljeva 
što ju je ispripovijedao pijan i nehotice; njegov poziv da mu dođem 
danas u sedam sati, njegovo nagovaranje da ne vjerujem u njegovu 
lukavštinu i, napokon, knez, koji me je čekao sat i pol i, možda, znao 
da sam kod Maslobojeva kad je Nelly pobjegla od njega na ulicu. 
Imao sam razloga da se zamislim. 

Pred kućnim je vratima čekala njegova kočija. Sjeli smo i odvezli 
se. 


GLAVA VIII 


Do Trgovinskog mosta nije bilo daleko. Prvi smo časak šutjeli. 
Sve sam mislio: kako li će zapodjeti sa mnom razgovor? Činilo mi se 
da će me iskušavati, ispipavati, ispitivati. Ali on progovori bez ikakva 
ševrdanja i prihvati se odmah same stvari: 

— Ivane Petroviču, strašno me zabrinjava sada jedno — započe 
on — o čemu bih najprije da se razgovorim s vama i da vas zamolim 
za savjet: odavno sam već odlučio da odustanem od parnice, iako 
sam je dobio, i da spornih deset tisuća odstupim Ihmenjevu. Kako 
bih to uradio? 

»Ne može biti da ne znaš kako bi uradio — sinulo mi u mislima. 
— Da mi se ne podruguješ?« 

— Ne znam, kneže — odgovorim što sam mogao bezazlene — 
da je o čemu drugom, naime, što se tiče Natalje Nikolajevne, 
pripravan sam kazati što vam treba, a i nama svima, ali u toj stvari 
znate vi, razumije se, više nego ja. 

— Ne znam, ne znam više, razumije se, nego manje. Vi se 
poznajete, pa možda vam je sama Natalja Nikolajevna pripovijedala 
počesto šta misli o tom; a to je meni glavna uputa. Vi mi možete 
mnogo pomoći; stvar je krajnje neprilična. Pripravan sam da 
ustupim, a i odlučio sam da svakako ustupim, ma kako se svršili svi 


drugi poslovi — vi razumijete? Ali kako bih, u kojem bih obliku učinio 
taj ustup, eto to je pitanje. Starac je ponosan, tvrdoglav; možda će 
me još i uvrijediti zbog moje dobrodušnosti i odbiti te novce... 

— Ali, dopustite, smatrate te novce za svoje ili za njegove? 

— Ja sam dobio parnicu, dakle su moji. 

— Ali po savjesti? 

— Razumije se, smatram ih za svoje — odgovori nešto bocnut 
mojom bezobzirnošću — uostalom, čini se da ne znate suštinu te 
stvari. Ne krivim starca za namjernu prijevaru, a priznajem, nisam ga 
nikada ni krivio. Sam je na se navratio nevolju. Kriv je za nepažnju, 
za nesmotrenost u poslovima koji su mu se povjerili, a po našem 
nekadašnjem ugovoru morao je odgovarati za slične stvari. Ali, da 
znate, ne radi se ni o tom: radi se o našoj razmirici, o tadašnjim 
međusobnim uvredama; jednom riječju, o samoljublju, koje je i 
odovud i odonud ranjeno. Ne bih bio onda možda ni pazio na tih 
tričavih deset tisuća; ali vi znate, dabome, zašto se i kako se onda 
započela cijela ta stvar. Priznajem, bio sam sumnjičav, možda i 
nisam imao pravo (onda, naime, nisam imao pravo), ali nisam to 
opazio, te u zlovolji, uvrijeđen njegovim prostaštvima nisam htio da 
propustim priliku nego sam započeo parnicu. Možda će vam se 
učiniti da sve to nije sasvim plemenito od mene. Ne pravdam sebe; 
napomenut ću samo da gnjev, a što je glavno, rasrđeno samoljublje, 
još ne znači nedostatak plemenitosti nego je prirodno, čovječanski, a 
ja priznajem, ponavljam, da nisam gotovo ni poznavao Ihmenjeva te 
sam iskreno vjerovao svim onim glasovima o Aljoši i o njegovoj kćeri, 
mogao sam, dakle, povjerovati i u namjernu krađu novca... Ali, 
okanimo se toga! Glavno je: šta sada da radim? Da se odreknem 
novaca; ali ako odmah reknem da i sada smatram svoju tražbinu za 
pravednu, to znači, ja mu ih poklanjam. A onda još priklopite 
neprilično stanje zbog Natalje Nikolajevne... Ona će svakako odbiti 
te novce 

— Eto, vidite, i sami velite: odbit će; smatrate ga dakle za 
poštena čovjeka, pa zato možete i biti uvjereni da nije krao vaše 
novce. A ako je tako, zašto mu ne biste otišli i rekli otvoreno da svoju 
tražbinu smatrate za nezakonitu? To bi bilo plemenito, i ihmenjevu 
ne bi onda možda bilo neprilično da uzme svoje novce. 


— Hm... svoje novce; o tomu se i radi, šta biste htjeli od mene? 
Da odem njemu i izjavim da svoju tražbinu smatram za nezakonitu. 
Ali zašto si tražio ako si znao da tražiš nezakonito? — tako će mi svi 
kazati u oči. A to nisam zaslužio, jer sam tražio što je zakonito; 
nigdje nisam govorio i nisam pisao da je on meni krao; ta i sada sam 
uvjeren o njegovoj nesmotrenosti, lakoumnosti i nevještini pri 
vođenju poslova. Ti su novci sigurno moji i zato čovjeka boli osvaditi 
sama sebe i, najzad, ponavljam vam, starac je sam na sebe naprtio 
nevolju, a mene silite da ga zbog te nevolje molim za oprošten je — 
to je teško. 

— Čini mi se, ako dva čovjeka hoće da se pomire, onda... 

— Onda je to lako, mislite? 

— Da. 

— Nije, gdjekad nije nipošto lako, pogotovo... 

— Pogotovo ako su s tim u vezi i druge okolnosti. U tom se 
slažem s vama, kneže. Slučaj Natalje Nikolajevne i vašega sina 
treba da riješite u svemu što zavisi od vas, i da ga riješite na potpuno 
zadovoljstvo —Ihmenjevih. Tek onda se možete objasniti s 
Ihmenjevima posve iskreno i o parnici. Sada, pak, dok još ništa nije 
riješeno, imate samo jedan put: da priznate nepravednost svoje 
tražbine i da priznate otvoreno, pa ako treba, i javno, to je moje 
mišljenje; govorim vam iskreno, jer ste me sami pitali za moje 
mišljenje i, po svoj prilici, niste željeli da hinim. Zbog toga se 
osmjeljujem da vas zapitam: zašto se uznemirujete zbog vraćanja tih 
novaca Ihmenjevu? Ako mislite da imate u toj parnici pravo, čemu 
biste vraćali? Oprostite što sam radoznao ali je to i te kako u vezi s 
drugim okolnostima... 

— A šta mislite — zapita iznenada kao da nije čuo moje pitanje 
— jeste li uvjereni da će starac Ihmenjev odbiti tih deset tisuća ako 
mu se ti novci uruče bez ikakvih isprika i... i... svih tih olakšica! 

— Dakako da će odbiti! 

Neobično sam planuo, pa i zadrhtao od negodovanja. To drsko 
skeptično pitanje dojmilo me se isto tako kao da mi je knez pljunuo 
pravo u oči. Mojoj se uvredi pridružila još i druga: grubi način 
otmjenoga svijeta, kako mi nije odgovorio na pitanje nego, kao da ga 
nije čuo, prekinuo ga drugim pitanjem, pokazujući mi time da sam se 
predaleko zanio i upustio u familijarnost kad sam se usudio da mu 


zadajem takva pitanja. Mrzio sam taj otmjeni način i još sam prije 
svom silom odučavao Aljošu od toga. 

— Hm — vi ste prežestoki, a na svijetu se neki poslovi ne rade 
tako kako vi zamišljate — pripomenu knez mirno na moj uzvik. — 
Mislim, uostalom, da bi to mogla donekle riješiti Natalja Nikolajevna; 
javite joj to. Ona bi mogla posavjetovati. 

— Nipošto — odgovorim grubo. — Niste izvoljeli saslušati što 
sam maloprije počeo govoriti nego ste me prekinuli. Natalja 
Nikolajevna će razumjeti: ako vraćate novce neiskreno i bez sviju tih, 
kako vi velite, olakšica, onda znači da plaćate ocu za kćer, a njoj za 
Aljošu, jednom riječju, nagrađujete novcima... 

— Hm.. eto, kako vi mene shvaćate, predobri moj Ivane 
Petroviču — knez se nasmije. Zašto se nasmijao? — A međutim — 
nastavi on — moramo još mnogo, mnogo da razgovaramo. Ali sada 
nemamo kada. Molim vas samo da razumijete jedno: stvar se tiče 
upravo Natalje Nikolajevne i njene budućnosti, a sve zavisi donekle 
od toga kako ćemo ja i vi riješiti to i na čemu ćemo se zaustaviti. Vi 
ste tu prijeko potrebni — vidjet ćete i sami. I zato, ako budete i dalje 
skloni Natalji Nikolajevni, ne možete se odreći objašnjenja sa mnom, 
kolikogod malo osjećali simpatije za mene. Ali mi smo stigli... a 

bientot. 
GLAVA IX 


Grofica je stanovala u krasnu stanu. Sobe su joj bile uređene 
udobno i ukusno, premda nikako raskošno. Ali na svemu je bio 
znamen privremenoga prebivanja, bio je to samo pristojan stan za 
neko vrijeme, a nije bilo trajno, ustaljeno prebivalište bogate 
porodice sa svom zamašitošću gospodstva i sa svim njegovim 
hirovima, koji se smatraju za prijeku potrebu. Kolao je glas da će 
grofica na ljeto u simbirsku guberniju na svoje imanje, (upropašteno i 
prezaloženo), a knez je prati, čuo sam već to i s jadom sam pomislio: 
šta će Aljoša kad Katja otputuje s groficom? S Natašom nisam o tom 
još ni zapodijevao razgovora, bojao sam se; ali sam već po nekim 
znacima opazio da i ona, čini se, zna za taj glas. Ali je šutjela i 
trpjela. 


Grofica me dočekala krasno, prijazno mi pružila ruku i potvrdila 
da me je već odavno željela vidjeti u svojem domu. Sama mi je ulila 
čaj iz krasna srebrna samovara, kraj kojega smo i posjedali, ja, knez 
i još neki otmjeni gospodin, vremešan, sa zvijezdom, nešto ukočen, 
diplomatskih manira. Toga su gosta, čini se, veoma cijenili. Grofica 
se bila vratila iz inozemstva te još nije bila dospjela da te zime 
stekne velikih veza u Petrogradu i da utvrdi svoj položaj, kako je 
željela i računala. Osim toga gosta nije bilo nikoga i nitko nije dolazio 
cijele večeri. Tražio sam očima Katerinu Fjodorovnu; bila je u drugoj 
sobi s Aljošom, ali čim je čula da smo došli, odmah je došla k nama. 
Knez joj ljubazno poljubi ruku, a grofica joj pokaže na mene. Knez 
nas odmah upozna. Promatrao sam je s nestrpljivom pažnjom: bila 
je nježna plavčica, u bijeloj haljini, nevisoka rasta, tiha, mirna 
izražaja lica, sasvim modrih očiju, kako je govorio Aljoša, s krasotom 
mladosti, i to je bilo sve. Nadao sam se da ću naići na savršenstvo 
krasote, ali krasote nije bilo. Pravilan, nježno ocrtan oval lica, prilično 
pravilne crte, gusta i zaista krasna kosa, svakodnevna obična frizura, 
tih, uporit pogled — da sam je sreo gdjegod, bio bih prošao kraj nje i 
ne bih na nju obratio osobitu pažnju, ali to je bilo samo na prvi 
pogled, i ja sam je nešto bolje razmotrio kasnije te večeri. Već to 
kako mi je dala ruku, s nekom naivno prisiljenom pažnjom, te mi i 
dalje gledala u oči, a nije ni riječi rekla, prenerazilo me svojom 
neobičnošću i sam sam joj se nekud nehotice nasmiješio. Očevidno 
sam odmah osjetio pred sobom biće čista srca. Grofica je pomno 
pazila na nju. Katja mi stisla ruku, nekako se brzo udaljila od mene i 
sjela na drugom kraju sobe, zajedno s Aljošom. Aljoša se pozdravio 
sa mnom i šapnuo mi: »Ovdje sam samo na trenutak ali ću odmah 
onamo.« 

»Diplomat« — ne znam mu prezimena te ga nazivam diplomatom 
da ga kakogod nazovem — govorio je mirno i veličanstveno, 
razlažući neku ideju. Grofica ga je pozorno slušala. Knez se 
smješkao odobravajući, laskavo; govornik mu se često obraćao, jer 
je u njem cijenio valjda vrijedna slušaoca. Dali su mi čaj i ostavili me 
u miru, što mi je bilo veoma drago. Međutim sam promatrao groficu. 
Po prvom dojmu nekako mi se i nehotice svidjela. Možda i nije više 
bila mlada, ali meni se činilo da joj nema više od dvadeset i osam 
godina. Lice joj je bilo još svježe, a nekada je, za prve mladosti, 


zacijelo bilo vrlo krasno. Tamnoplava kosa bila joj je još prilično 
gusta, pogled neobično dobar, ali nekako vjetrenjast i nestašno 
podrugljiv. Ali sada se očito zbog nečega susprezala. Taj je pogled 
izražavao mnogo pameti, ali najviše dobrote i živahnosti. Učinilo mi 
se da joj je najjače svojstvo neka lakoumnost, žudnja za nasladama i 
neka dobrodušna sebičnost, možda čak i golema. Bila je pod 
kneževom vlašću, i on je imao jak utjecaj na nju. Znao sam i da su 
bili u ljubavnom odnosu, čuo sam također da je za njihova boravka u 
inozemstvu bio i previše neljubomoran ljubavnik; ali mi se sve činilo, 
a čini mi se i sada, da ih je osim nekadašnjega odnošaja vezalo još 
nešto drugo, donekle tajnovito, nešto kao uzajamna obveza, 
osnovana na nekom računu... jednom riječju jamačno je bilo nešto 
takvo. Znao sam također da je sada knezu na teret, a ipak nisu 
prekinuli uzajamne odnose. Možda su ih onda vezivale osobito 
njihove namjere s Katjom, kojima je bio, razumije se, začetnik knez. 
Tim se povodom otresao knez braka s groficom, koja je zaista 
zatražila da je uzme, i nagovorio je neka pomogne Aljošinoj ženidbi s 
njenom pastorkom. To sam barem zaključivao po prijašnjem Aljošinu 
prostodušnom pripovijedanju, a on je bar išta mogao primijetiti. Sve 
mi se činilo i to, donekle po tom istom pripovijedanju, da knez, 
unatoč tomu što ga je grofica posve držala u vlasti, ima nekoga 
razloga da je se boji. Čak i Aljoša je to primijetio. Doznao sam 
kasnije da je knez žarko želio udati groficu za kogagod pa ju je 
donekle s tim ciljem slao u simbirsku guberniju, jer se nadao da će 
joj u provinciji naći pogodna muža. 

Sjedio sam i slušao, a nisam znao kako bi se što prije razgovorio 
s Katerinom Fjodorovnom u četiri oka. Diplomat je odgovarao na 
neko grofičino pitanje o današnjem stanju, o reformama što se 
započinju, i o tom treba li da ih se bojimo ili ne treba. Govorio je 
mnogo i dugo, smireno i kao onaj iko ima vlast. Razlagao je svoju 
ideju bistro i umno, ali ideja je bila odurna... Tvrdio je, naime, da će 
sav taj duh reforma i ispravaka prebrzo uroditi nekim plodovima: kad 
ljudi budu vidjeli te plodove, opametit će se, pa ne samo da će 
društvom (razumije se, u nekom njegovu dijelu) zastrujati taj novi 
duh nego će svijet iskusiti i spoznati zabludu, te će onda s 
podvostručenom energijom započeti da podržava staro. Iskustvo će 
veoma koristiti, makar i bilo žalosno, jer će nas naučiti kako se 


podržava ono spasonosno staro, i doći će se za to do novih dokaza; 
treba, dakle, željeti da bi sada što brže došlo do najvišega stepena 
neopreznosti, »Bez nas se ne može — završi on — bez nas nije još 
nikada postojalo nijedno društvo. Mi nećemo izgubiti, nego ćemo 
naprotiv još i dobiti; a naše geslo mora danas da bude: Pire ca va, 


mieux ca osti Knez mu se osmjehnuo odurno odobravajući. 
Govornik je bio neobično zadovoljan sa samim sobom. Bio sam 
toliko glup da sam mu u prvi čas htio odgovarati; srce mi se burkalo. 
Ali me zadržao knežev pakosni pogled; letimice me ošinuo i učinilo 
mi se da knez baš očekuje od mene kakav neobičan, deranski istup; 
on je to možda i želio, pa da se onda naslađuje time što ću se 
obrukati. Ujedno sam bio tvrdo uvjeren da diplomat, svakako, neće 
ni zamijetiti moj prigovor, a možda čak ni mene samoga. Zgadilo mi 
se što sam s njima, ali me izbavio Aljoša. 

Prišao mi polako, dirnuo mi rame i zamolio me za dvije, tri riječi. 
Dosjetio sam se da je on Katjin odaslanik. Tako je i bilo. Za časak 
sam već sjedio kraj nje. Najprije me je pomno ogledala svega, kao 
da kaže sebi: »Takav si dakle«, i u prvi čas nismo ni jedno ni drugo 
nalazili riječi da otpočnemo razgovor. Ali sam bio uvjeren da ona, 
čim samo progovori, neće više ni prestajati, ma bilo i do jutra. 
»Kakvih pet, šest sati razgovora«, o kojima je pripovijedao Aljoša, 
sinulo mi na pameti. | Aljoša je sjedio tu, pa je nestrpljivo očekivao 
kako ćemo započeti. 

— A šta ništa ne govorite? — otpočne on, gledajući nas sa 
smiješkom. — Sastali se i šute. 

— Ah, Aljoša, kakav si... odmah ćemo — odgovori Katja. — Ta o 
toliko toga treba da se porazgovorimo, Ivane Petroviču, da ne znam 
od čega bih i otpočela. Vrlo se kasno upoznajemo; trebali smo to 
učiniti prije, da bih vas poznavala što dulje. Veoma sam željela da se 
s vama sastanem. Mislila sam čak da vam pišem. 

— O čemu? — zapitam i nehotice se smješkajući. 

— Ima mnogo toga o čem bih — odgovori ona ozbiljno. — Na 
primjer, o tom pripovijeda li on istinu o Natalji Nikolajevni da se ona 
ne vrijeđa kad je u ovo vrijeme ostavlja samu? Ta zar se smije 
postupati ovako kao on? Ta, čemu si sada ovdje, reci, molim te! 


.— Ah, bože moj, ta odmah ću otići. Ta rekao sam ti da ću samo 
časak proboraviti ovdje, pogledati vas dvoje kako se razgovarate, a 
onda ću onamo. 

— Pa šta je ako smo zajedno, evo nas — jesi vidio? | uvijek je 
takav — nadoveže, malo se rumeneći i prstićem pokazujući na 
njega. — »Jedan časak — veli — samo jedan časak«, a onamo zna 
presjediti i do ponoći, pa mu je onda i prekasno. »Ona se — veli — 
ne srdi, ona je dobra«, eto kako on rasuđuje! Ta, je li to lijepo, ta, je li 
to plemenito? 

— Pa otići ću — odgovori Aljoša žalostivo — samo bih žarko 
želio da budem s vama... 

— A šta ćeš snama? Mi, naprotiv, moramo o mnogočemu da se 
razgovorimo nasamo. Ali poslušaj, ne srdi se; to je prijeka potreba — 
razumij kako valja. 

— Ako je prijeka potreba, odmah ću... čemu bih se i srdio! Samo 
ću na časak do Levinjke, a onda ću odmah do nje. Eto dakle, Ivane 
Petroviču — nastavi kad je prihvatio šešir — vi znate da se otac želi 
odreći onih novaca što ih je isparbio od Ihmenjeva. 

— Znam; govorio mi je. 

— Kako on to plemenito radi! Evo Katja ne vjeruje da on to u 
plemenitoj namjeri čini. Razgovorite se s njom o tom. Zbogom, Katja, 
i nemoj, molim te, sumnjati da volim Natašu. | zašto mi namećete 
sve te uvjete, korite mene, pazite na mene — kao da sam pod 
vašom paskom! Ona zna kako je volim, i vjeruje meni, i sam 
vjerujem da ona vjeruje meni. Volim je naprosto tako, bez ikakvih 
obaveza. Ne znam kako je volim. Naprosto je volim. | zato ne treba 
da budem ispitivan kao krivac. Evo, zapitaj Ivana Petroviča, on je 
sada ovdje i potvrdit će ti da je Nataša ljubomorna, pa, iako me ludo 
voli, ipak u njenoj ljubavi ima mnogo sebičnosti, jer neće ništa da 
žrtvuje za me. 

— Kako to? — zapitam u čudu, ne vjerujući svojim ušima. 

— Šta ti to govoriš, Aljoša? — gotovo zavikne Katja i pljesne 
rukama. 

— Pa da; kakvo je to čudo? Ivan Petrovič zna. Ona neprestano 
traži da budem kod nje. Ona to, doduše, izričito ne traži, ali se vidi da 
to želi. 


— I zar te nije stid, zar te nije stid! — reče Katja, a sva buknula 
od gnjeva. 

— A zašto da me bude stid? Kakva si, Katja, zaista! Ta ja je volim 
više nego što ona i misli, a kad bi ona mene istinski voljela, ovako 
kako ja volim nju, zacijelo bi mi žrtvovala svoje zadovoljstvo. Ona 
me, doduše, i sama pušta, ali joj vidim po licu da joj je to teško, dakle 
je isto kao da me i ne pušta. 

— NE, to nije tek tako! — zavikne Katja, opet mi se obraćajući, 
blistava, gnjevna pogleda. — Priznaj, Aljoša, odmah, sve ti je to 
napričao otac? Danas ti je napričao? | molim te, ne hini meni: odmah 
ću saznati! Je li ili nije? 

— Jest, govorio mi je — odgovori zbunjeni Aljoša — pa šta je? 
Govorio je danas sa mnom tako prijazno, tako prijateljski, a nju je 
neprestano hvalio, tako da sam se čak i začudio: tako ga je 
uvrijedila, a on nju samu toliko hvali. 

—Avi, vi ste povjerovali — rekoh — vi, kojemu je ona žrtvovala 
sve što je mogla žrtvovati, pa i sada se, još danas, brinula samo za 
Vas, da se slučajno ne rastužite, da vam se ne uskrati prilika za 
sastanak s Katerinom Fjodorovnom! Sama mi je govorila to danas. | 
odjednom povjeravaste tim himbenim klevetama! Zar vas nije stid? 

— Nezahvalniče! Pa šta, on se nikada ničega ne stidi! — izgovori 
Katja i odmahne rukom na njega kao na sasvim propala čovjeka. 

— Šta biste vi zapravo! — nastavi Aljoša žalostivim glasom. — | 
uvijek si, Katja, ovakva! Uvijek slutiš u meni samo zlo... | ne govorim 
o Ivanu Petra viču! Mislite da ne volim Natašu. Nisam zato rekao da 
je ona sebična. Htio sam samo reći da me i preludo voli, tako da već 
prevršuje mjeru, a od toga je teško i meni i njoj. A otac me neće 
nikada zavarati, sve da i hoće. Neću se dati. Nije on nipošto rekao 
da je ona sebična, u lošem smislu; ta razumio sam ga. Rekao je bas 
ovo isto istacato što sam vam sada kazao: da me ona toliko ludo 
voli, toliko ludo da se to pretvorilo u pravu sebičnost, tako da je teško 
i meni i njoj, a kasnije će mi biti još i teže. Šta ćeš, ta rekao je istinu 
jer me voli, a to nipošto ne znači da je vrijeđao Natašu; naprotiv, 
uočio je kod nje najjaču ljubav, ljubav bez mjere, do nemogućnosti... 

Ali Katja mu se utekla u riječ i nije ga pustila da završi. Vatreno 
ga je počela prekoravati, dokazivati mu kako je otac jedino zato 
hvalio Natašu da ga zavara tobožnjom dobrotom, a sve s nakanom 


da rastrgne njihovu vezu, da nevidljivo i neopazice pobuni protiv nje 
samoga Aljošu. Žestoko mu i umno razložila kako ga Nataša voli, 
kako nikakva ljubav ne može oprostiti ovo što on čini od nje — i da je 
pravi sebičnjak baš on glavom, Aljoša. Malo-pomalo Katja je uspjela 
da ga strašno ražalosti i nagna na potpuno kajanje: sjedio je kraj 
nas, gledao u zemlju, nije ništa više odgovarao, posve satrven i 
stradalačka izraza na licu. Ali Katja je bila neumoljiva. Promatrao 
sam je s neobičnim interesom. Želio sam da što prije upoznam tu 
čudnu djevojku. Bila je pravo dijete, ali nekako čudno, uvjereno 
dijete, čvrstih načela i sa strasnom, prirođenom ljubavlju za dobro i 
pravednost. Ako se zaista mogla još nazivati djetetom, bila je od one 
vrste djece što se zamišljaju, a ima ih u našim porodicama priličan 
broj. Vidjelo se da je već mnogo rasuđivala. Bilo bi zanimljivo zaviriti 
u tu glavicu što rasuđuje i uvrebati kako se ondje miješaju posve 
djetinjske ideje i predodžbe s ozbiljno proživljenim dojmovima i 
opažanjima iz života (jer Katja je već živjela), a u isti mah i s idejama 
kojih još ne zna i nije ih proživjela, ali su je prenerazile, apstraktno, 
knjiški, a jamačno ih ima vrlo mnogo i ona valjda misli da ih je sama 
proživjela. Cijele te večeri a i kasnije proučio sam je, čini mi se, 
prilično dobro. Srce joj je bilo žarko i prijemljivo. U nekim prilikama 
kao da nije marila za umijeće da vlada samom sobom, nego da je 
prije svega isticala istinu, a svaku je životnu ustrajnost smatrala za 
konvencionalnu predrasudu i čini se da se razmetala tim uvjerenjem, 
što se događa mnogim žestokim ljudima, ako i nisu vrlo mladi. Ali to 
joj je i pridavalo neku osobitu dražest. Veoma je voljela misliti i 
domagati se istine, ali toliko je bila bez pedanterije, na toliko je 
djetinjasti, djetinji način istupala, da si od prvoga pogleda zavolio u 
njoj sve njene originalnosti i mirio se s njima. Sjetio sam se Levinjke i 
Borinjke i učinilo mi se da sve to baš i pristaje. | začudo: lice njeno, 
na kojem nisam od prvoga pogleda primijetio ništa osobito lijepo, te 
mi je iste večeri svakoga časa postajalo sve ljepšim i zamamnijim. Ta 
naivna razrožnost djeteta i žene koja razmišlja; ta djetinja i nadasve 
istinska žudnja za istinom i pravednošću i nepokolebljiva vjera u 
svoje težnje, sve joj je to osvjetljivalo lice nekom krasnom svjetlošću 
iskrenosti, davalo mu neku višu duševnu ljepotu te si počinjao da 
razumijevaš kako se ne mogu nabrzo iscrpsti svi oblici te krasote, 
koja se ne odaje sva u jedan mah svakomu običnomu, 


ravnodušnomu pogledu | razumio sam da se Aljoša morao 
strastveno zaljubiti u nju Kad sam nije znao da misli i da rasuđuje, 
volio je baš one koji za njega misle pa i žele — a Katja ga je već bila 
uzela pod skrbništvo. Srce mu je bilo plemenito i neodbojno, posve 
se pokoravalo svemu što je pošteno i krasno, a Katja mu je iskazala 
već mnogo i sa svom iskrenošću djetinjstva i simpatije. U njega nije 
bilo ni trunka volje; u nje je bilo vrlo mnogo prionljive, jake, 
rasplamćene volje, a Aljoša je mogao da se priljubi samo uz onoga 
tko je mogao njime da vlada, pa i gospoduje. Tim ga je i osvojila 
Nataša, u početku njihove veze, ali u Katje je bila velika prednost 
pred Natašom — što je i sama bila još dijete. Ta djetinjost, njena 
bistra pamet, a u isti mah neki nedostatak razboritosti, sve je to bilo 
nekako srodnije Aljoši. Osjećao je to, i zato ga je Katja privlačila sve 
više i više. Uvjeren sam da je, kad su razgovarali nasamo, uz 
ozbiljne, »propagandističke« Katjine razgovore dolazilo možda i do 
igračaka. | premda je Katja, vjerojatno, vrlo često kudila Aljošu i već 
ga držala u šakama, ipak mu je očevidno lakše s njom nego s 
Natašom. Bili su jedno drugomu par, a to je bilo glavno. 

— Mani se, Katja, mani se, nemoj; ti svagda naposljetku imaš 
pravo, a ja nemam. To je zato jer je u tebe čistija duša nego što je 
moja — reče Aljoša ustajući i pružajući joj na rastanku ruku. — 
Odmah ću do nje, a Levinjki se neću svraćati... 

— I šta ćeš kod Levinjke; a šta sada slušaš i odlaziš, zato si vrlo 
drag. 

—Atisi tisuću puta draža od svih — odgovori tužni Aljoša. — 
Ivane Petroviču, moram vam reći dvije-tri riječi. 

Odmakli smo se dva koraka. 

— Danas sam bestidno postupio — prošapće mi — podlo sam 
postupio, kriv sam svima na svijetu, a njima dvjema najviše. Danas 
poslije objeda upoznao me otac _ s Aleksandrinom (neka 
Francuskinja) — zamamna žena. Ja se... zanio i... ali, šta i da 
govorim, nisam vrijedan da budem s njima... Zbogom, Ivane 
Petroviču! 

— On je dobar, on je plemenit — započe Katja brže kad sam 
opet sjeo do nje — ali o njemu ćemo mnogo razgovarati kasnije; a 
sada treba da se najprije pogodimo: za kakvog smatrate kneza? 

— Za vrlo loša čovjeka. 


— I ja također. U tom se, dakle, slažemo i zato će nam lakše biti 
da sudimo. Sada o Natalji Nikolajevni... Znate, Ivane Petroviču, ja 
sam sada kao u pomrčini, ja sam vas očekivala kao svjetlost. 
Razjasnite mi sve to, jer u najglavnijoj stvari sudim po nagađanju, iz 
onoga što mi je pripovijedao Aljoša. A ni od koga drugoga nisam 
mogla doznati. Recite, dakle, prvo, (to je glavno), što mislite: hoće li 
Aljoša i Nataša biti zajedno sretni ili neće? To treba prije svega da 
znam, za svoju konačnu odluku, da bih i sama znala kako bih 
postupila. 

— A kako se može sigurno govoriti o tom? 

— Da, razumije se, ne može se sigurno — prekine me ona — ali 
šta vam se čini — jer vi ste vrlo uman čovjek. 

— Po mojem sudu oni ne mogu biti sretni. 

— A zašto? 

— Nisu par. 

— Tako sam i ja mislila! 

I ona skrsti ručice, kao u silnu jadu. 

— Pripovijedite mi podrobnije. Slušajte: žarko želim da vidim 
Natašu, jer treba mnogo da se narazgovaram s njom, i meni se čini 
da ćemo ja i ona riješiti sve. A sada nju sve zamišljam u pameti: 
zacijelo je veoma pametna, ozbiljna, čestita i krasna. Je li? 

— Jest. 

— O tome sam i bila uvjerena. Ako je dakle takva, kako je mogla 
zavoljeti Aljošu, takvoga dječaka? Objasnite mi to; često mislim o 
tom. 

— To se ne može objasniti, Katerina Fjodorovna; teško je 
zamisliti zašto se i kako se može zavoljeti tko. Da, on je dijete. A 
znate li kako se može zavoljeti dijete? (Srce mi se razdragalo, 
gledajući je i očice joj, koje su me uporno gledale, s dubokom, 
ozbiljnom, nestrpljivom pažnjom.) — | Što manje sama Nataša 
nalikuje na dijete — nastavim — što je ozbiljnija, to ga je prije mogla 
zavoljeti. On je istinit, iskren, naivan strašno, a gdjekada dražesno 
naivan. Ona ga je možda zavoljela... kako bih to rekao?... kao od 
nekoga  smilovanja.  Velikodušno srce može da zavoli od 
smilovanja... Ali osjećam da vam ne mogu ništa objasniti, ali ću zato 
zapitati vas samu: ta vi ga volite? 


Smiono sam joj zadao to pitanje i osjećao sam da naglošću 
takvoga pitanja ne mogu smutiti beskrajnu djetinju čistoću te vedre 
duše. 

— Tako mi boga, još ne znam — tiho mi odgovori ona, gledajući 
mi otvoreno u oči — ali mi se čini, ludo ga volim... 

— Eto, dakle, vidite. A možete li objasniti zašto ga volite? 

— U njega nema laži — odgovori ona, pošto je promislila — te 
kad pogleda ravno u oči i pri tom mi nešto govori, to mi se veoma 
dopada — Poslušajte, Ivane Petroviču, ja evo s vama govorim o 
tom, ja sam djevojka, a vi ste muškarac; valja li što činim, ili ne valja? 

—Ašta je u tome zlo? 

— Tako je. Razumije se, šta bi i bilo! Ali eno oni (ona pokaže 
očima na grupu koja je sjedila uz samovar), oni bi zacijelo kazali da 
to ne valja. Imaju li pravo ili nemaju? 

— Nemaju! Ta ne osjećate u srcu da činite zlo, dakle... 

— Tako i činim uvijek — prekine me ona, očevidno se žureći da 
se što više narazgovara sa mnom — čim se zbunim u nečemu, 
odmah pitam svoje srce, pa ako mi je srce mirno, mirna sam i ja. 
Tako i treba uvijek postupati. I zato govorim s vama ovako sasvim 
iskreno, kao da sam sama sa sobom, jer, prvo, vi ste divan čovjek, i 
ja znam vaš nekadašnji doživljaj s Natašom, prije Aljoše, i plakala 
sam kad sam slušala. 

— Atko vam je pripovijedao? 

— Razumije se, Aljoša, i sam mi je u suzama pripovijedao: vrlo je 
lijepo bilo to od njega i veoma mi se svidjelo. Čini mi se da vas on 
više voli nego vi njega, Ivane Petroviču. Evo, zbog svega toga je on i 
meni drag. Eto, a drugo, zato s vama razgovaram ovako otvoreno, 
kao sama sa sobom, jer ste vrlo uman čovjek te me možete mnogo 
posavjetovati i poučiti. 

— Otkud znate da sam toliko uman te mogu vas učiti? 

— Pa eto; šta govorite! — Ona se zamislila. — Ta samo sam tako 
spomenula; treba da govorimo o najglavnijem. Poučite me, Ivane 
Petroviču: evo osjećam sada da sam suparnica Nataši, ta ja to 
znam, šta bih dakle radila? Zato sam vas i zapitala: hoće li oni biti 
sretni? O tom mislim i po danu i po noći. Natašino je stanje strašno, 
strašno! Ta on je uopće više ne voli, a mene voli sve više i više. Je li 
tako? 


— Čini se da jest. 

—Aonje ine zavarava. I sam ne zna da je više ne voli a ona to 
pouzdano zna. Koliko se jadi ona! 

— A šta biste vi uradili, Katerina Fjodorovna? 

— Imam mnogo planova — odgovori ona ozbiljno — a, međutim, 
sve se pletem. Zato sam vas i očekivala s takvom nestrpljivomu, da 
mi riješite sve to. Sve to znate mnogo bolje od mene. Ta vi ste mi 
sada kao neki bog. Slušajte, isprva sam prosuđivala ovako: ako se 
oni vole, onda treba da budu sretni, pa se zato moram žrtvovati i 
moram im pomagati. Ta tako je! 

— Znam da ste vi i žrtvovali sebe. 

.— Da, žrtvovala sam se, ali kad je onda počeo dolaziti k meni i 
voljeti me sve više te više, počela sam premišljati i sve mislim: bih li 
se žrtvovala ili ne bih? Ta to je vrlo zlo, zar nije istina? 

— To je prirodno — odgovorim — tako mora da bude... i vi niste 
krivi. 

— Ne bih rekla; to govorite zato jer ste veoma dobri. A ja mislim 
da u mene nije sasvim čisto srce. Da mi je čisto srce, znala bih kako 
da riješim. Ali okanimo se toga! Kasnije sam o njihovu odnosu 
doznala više od kneza, od maman, od samoga Aljoše, i dokučila 
sam da nisu par; vi ste to, evo, sada potvrdili. Zamislila sam se još i 
više: šta bih sada? Ta ako budu nesretni, bolje im je i razići se; a 
onda sam mislila: da vas ispitam pobliže o svem i da sama odem do 
Nataše, pa da s njom i riješim cijelu stvar. 

— Ali kako da se to riješi, to je pitanje? 

— Reći ću joj: »Ta vi ga volite više od svega, zato morate i sreću 
njegovu voljeti više nego svoju: morate se, dakle, rastati s njim.« 

— Da, ali kako će njoj biti kad to čuje? A ako se složi s vama, 
hoće li u nje biti snage da to učini? 

— To, eto, premišljam i danju i noću i... i... 

| ona odjednom zaplače. 

— Nećete mi povjerovati kako žalim Natašu — prošapće 
usnicama koje su joj drhtale od suza. 

Nisam znao šta bih nadovezao. Šutio sam, a gledajući nju bilo mi 
je da zaplačem i sam, tako, od neke ljubavi. Kako je umiljato bilo to 
dijete! Nisam je ni pitao više zašto sebe smatra sposobnom da 
usreći Aljošu. 


— Ta vi volite muziku? — zapita ona, kad se nešto umirila, još 
turobna od nedavnog plača. 

— Volim — odgovorim nešto u čudu. 

— Da ima vremena, odsvirala bih vam Beethovenov treći 
koncert. Sada ga sviram. Ondje su izraženi svi ti osjećaji,.. baš 
onako kako sada osjećam. Tako se meni čini. Ali o tome drugi put; a 
sada treba govoriti. 

Započeli smo dogovarati kako bi se ona sastala s Natašorn i 
kako bi se sve to uredilo. Ona reče da na nju paze; maćeha joj je, 
doduše, dobra i voli je, ali nizašto joj neće dopustiti da se upozna s 
Nataljom Nikolajevnom, i zato se ona odlučila na lukavštinu. Izjutra 
se vozi katkad na šetnju, ali gotovo svagda s groficom. Gdjekada se, 
pak, grofica ne vozi s njom, nego je pušta samu s Francuskinjom, 
koja je sada bolesna. To se događa kad groficu boli glava, pa se zato 
mora počekati dok je ne zaboli glava. A dotle će ona nagovoriti svoju 
Francuskinju (nešto kao družica, starica), jer je Francuskinja vrlo 
dobra. Rezultat je bio da se nikako ne može unaprijed utvrditi dan, 
određen za posjet Nataši. 

— Nećete se pokajati ako se upoznate s Natašorn — rekoh. — 
Ona i sama neobično želi da se s vama upozna, a to je potrebno 
makar i samo zato da bi znala komu predaje Aljošu. | zbog toga se 
ne jadite previše! Vrijeme će je riješiti i bez naših briga. Vi odlazite na 
selo? 

— Da, naskoro, možda za mjesec dana — odgovori ona — i ja 
znam da to želi knez. 

— Šta mislite, hoće li se Aljoša povesti s vama? 

— Eto i ja sam mislila o tom! — izgovori ona gledajući me 
uporno. — Ta povest će se. 

— Povest će se. 

— Bože moj, šta će od svega toga biti, ne znam. Poslušajte, 
Ivane Petroviču. O svemu ću pisati, često ću vam pisati i mnogo. Ali 
sada sam vas počela mučiti. Hoćete li nam često dolaziti? 

— Ne znam, Katerina Fjodorovna; to ovisi o prilikama. Možda 
vam i uopće neću dolaziti. 

— A zašto? 

— To će ovisiti o različitim okolnostima, a ponajviše o mom 
odnosu s knezom. 


— To je nepošten čovjek — reći će Katja odlučno. — A znate li 
šta, Ivane Petroviču: da ja dođem do vas! Bi li to imalo smisla ili ne 
bi? 

— Šta vi mislite? 

— Mislim da bi. Pohodila bih vas, dakle... — nadoveza i 
osmjehne se. — Ta govorim o tom da vas samo ne cijenim nego da 
vas veoma volim... | mnogo mogu naučiti od vas. A ja vas volim... Ta 
nije valjda sramota što govorim o svem tom? 

— Kako bi bila sramota? I već ste mi dragi kao da ste mi rođeni. 

— A hoćete mi biti prijatelj? 

.— Oh, hoću, hoću! — odgovorim joj. 

— Eto, a oni bi svakako kazali da je to sramota, i mlada djevojka 
ne smije postupati ovako — napomenu ona i opet mi pokaže na one 
koji se razgovaraju za čajnim stolom. Napomenut ću ovdje da nas je 
knez, čini se, namjerice ostavio same, da se narazgovaramo do mile 
volje. 

— Ta znam vrlo dobro — priklopi ona — knez bi moje novce. O 
meni oni misle da sam pravo dijete, pa mi i otvoreno govore to. A ja 
to ne mislim. Nisam više dijete! Čudni su oni ljudi: ta sami su kao 
djeca; šta se, dakle trude? 

— Katerina Fjodorovna, zaboravio sam zapitati: tko su ti Levinjka 
i Borinjka, kojima tako često odlazi Aljoša? 

— To su mi daleki rođaci. Vrlo su pametni i čestiti, ali strahovito 
mnogo govore... Znam ih... 

I ona se osmjehne. 

— Je li istina da im namjeravate jednom pokloniti milijun? 

— Ta, eto vidite, na primjer, taj milijun, o njemu već toliko brbljaju 
da se i ne može više trpjeti. Odreći ću se, dakako, drage volje svega 
na opću korist, pa i šta će mi toliki silni novci, zar nije istina? Ali kada 
ću ga pokloniti! A oni ga ondje već sada dijele, viču, prepiru se: na 
što će se najbolje upotrijebiti, čak se i svađaju zbog toga — tako da 
mi je već i čudno. Previše se žure. Ali ipak su tako iskreni i... umni. 
Uče. Ipak je to bolje nego kako drugi žive. Zar nije? 

| još sam mnogo govorio s njom. Ispripovijedila mi je gotovo sav 
svoj život i pomamno je slušala moje pripovijedanje. Sve je 
zahtijevala, najviše da joj pripovijedim o Nataši i o Aljoši. Bilo je već 
dvanaest sati kad mi je knez prišao i rekao da je vrijeme oprostiti se. 


Oprostim se. Katja mi žarko stisne ruku i pogleda me značajno. 
Grofica me pozove da opet dođem; otišao sam s knezom. 

Ne mogu da se suzdržim od čudne napomene koja, možda, 
nikako ne pristaje ovamo. Iz trosaitnoga razgovora s Katjom stekao 
sam, između ostaloga, neko čudno, ali u isti mah duboko uvjerenje 
da je jo? toliko pravo dijete te nikako ne zna svu tajnu odnosa 
između muškarca i žene. To je pridavalo neobičnu komičnost nekim 
njenim sudovima i uopće ozbiljnom tonu kojim je govorila o mnogim 
vrlo važnim stvarima. 


GLAVA X 


— A znate li što — reče knez sjedajući sa mnom u kočiju — ne 
bismo li sada večerali, a? Šta mislite? 

— Ne znam zaista, kneže — odgovorim kolebajući se — nikada 
ne večeram... 

— Ali, razumije se, porazgovorit ćemo se za večerom — 
nadoveže on, uporno mi i lukavo gledajući pravo u oči. 

Kako ga ne bih razumio! Hoće da se ispripovijeda, pomislim, a to 
meni i treba. Pristanem. 

— Onda je u redu. U Veliku morsku ulicu, do B. 

— U restaurant? — zapitam nešto zbunjen. 

— Da. Pa šta? Ta ja rijetko večeram kod kuće. Zar mi nećete 
dopustiti da vas pozovem? 

— Ali sam vam rekao da nikada ne večeram. 

— Pa šta je jedanput! UZ to vas ja pozivam... 

To jest, platit ću za tebe; uvjeren sam da je to nadovezao 
namjerice. Pristao sam da me odveze, ali u restaurantu sam odlučio 
da plaćam za sebe sam. Dovezli se mi. Knez uzeo zasebnu sobu te, 
s ukusom i poznavanjem, odabrao dva, tri jela. Jela su bila skupa, 
isto kao i boca finoga stolnoga vina, što je naručio. Sve to nije bilo 
prema mojemu džepu. Pogledam jelovnik te naručim pol lještarke i 
čašicu lafitta. Knez se uzbuni. 

— Nećete sa mnom večerati! Ta to je čak smiješno. Pardon, mon 
ami, ali, to je... grozomorna sitničavost. To je već najsitnije 
samoljublje. Tu su se upleli gotovo i staleški interesi, a kladim se da 
je tako. Uvjeravam vas da me vrijeđate. 


Ali sam se držao svojega. 

— Uostalom, kako vas volja — nadoveže on — ne silim vas... 
recite, Ivane Petroviču, mogu li se s vama razgovarati posve 
prijateljski? 

— I molim vas za to. 

— Pa, dakle, po mojem mišljenju, takva sitničavost škodi osobno 
vama. Isto tako i svi vaši škode sebi tim istim. Vi ste literat, treba da 
upoznate svijet, a vi se tudite od svega. Ne govorim sada o 
lještarkama, ali ste pripravni da se uopće odreknete svakoga 
saobraćaja s našim krugom, a to je zaista štetno. Osim toga što 
mnogo gubite, pa, jednom riječju, karijeru, još je i to, da biste sami 
trebali doznati što opisujete, a u vas su ondje u pripovijestima i 
grofovi i knezovi i boudoiri... uostalom, šta ja to govorim? U vas je 
ondje sada sve sama siromaština, izgubljene kabanice, revizori, 
nabusiti časnici, činovnici, stare godine i raskolničko živovanje, 
znam, znam... 

— Ta varate se, kneže; što ne odlazim u vaše takozvano »više 
društvo«, to je zato jer je ondje, prvo, dosadno, a drugo, šta ću 
ondje! Ali, najzad, ipak zalazim... 

— Znam, knezu R. Jedanput u godini dana; ondje sam vas i sreo. 
A za sve se drugo vrijeme u godini kočite u demokratskom ponosu i 
ginete po svojim tavanima, premda i ne postupaju svi vaši ovako. 
Ima i takvih koji lete za pustolovinama da se čak i meni gadi... 

— Molio bih vas, kneže, da promijenite razgovor i da ne svraćate 
nama na tavane. 

— Ah, bože moj, eto ste se uvrijedili. Uostalom, sami ste dopustili 
da govorimo prijateljski. Ali, oprostite, nisam još ničim zaslužio vaše 
prijateljstvo. Vino valja. Pokušajte! 

Nalio mi je iz svoje boce pol čaše. 

— Vidite, dakle, dragi moj Ivane Petroviču, ta ja vrlo dobro 
razumijem da nije pristojno nametati prijateljstvo. Ta nismo svi grubi i 
drski prema vama kako vi zamišljate; ali, i to razumijem vrlo dobro, 
ne sjedite vi ovdje sa mnom iz sklonosti nego zato jer sam obećao 
da ću se porazgovarati s vama. Zar nije istina? — On se nasmije. — 
A kako vi čuvate interese određene osobe, želite da saslušate šta ću 
govoriti. Je li tako? — nadoveže on s pakosnim smiješkom. 


— Niste se prevarili — prekinem ga nestrpljivo. (Vidio sam da je 
od onih koji odmah čim vide da im je čovjek iole u vlasti nastoje da 
mu to i pokažu. A ja sam bio u njegovoj vlasti; nisam mogao otići dok 
ne saslušam sve što je namjeravao da mi kaže, i on je to vrlo dobro 
znao. Ton mu se odjednom promijenio te je sve više i više prelazio u 
drsko familijaran i podrugljiv ton.) — Niste se prevarili, kneže, baš 
sam zato i došao; inače ne bih zaista sjedio... tako kasno. 

Htio sam da reknem: inače ne bih nizašto ostao s vama; ali 
nisam kazao, nego sam okrenuo na drugo, ne od straha, nego od 
proklete svoje slabosti i uljudnosti. Ali kako bih doista i rekao čovjeku 
grubosti pravo u oči, sve ako je i zavrijedio i sve ako sam želio da 
mu reknem grubosti? Čini mi se, knez mi je to primijetio po očima pa 
me je podrugljivo gledao čitavo vrijeme dok nisam izgovorio tu 
rečenicu, kao da se sladi mojom malodušnošću i kao da me draži 
svojim pogledom. »A šta je, nisi se usudio, uplašio si se, tako ti je, 
brate!« Zacijelo je bilo tako, jer se, kad je svršio, razgrohotao i s 
nekom me pokroviteljskom prijaznošču potapšao po koljenu. 

»Smiješan si mi, braco«, pročitao sam mu u pogledu. »Ded 
počekaj!« pomislim. 

— Danas sam vrlo dobre volje! — zaviče on — a zaista ne znam 
zašto. Da, da, prijatelju moj, da! Baš o toj sam osobi i sam htio da 
govorim. Treba najzad reći, izgovoriti se do neke mjere, i nadam se 
da ćete me sada potpuno razumjeti. Maloprije počeh govoriti s vama 
O novcima i o onom mlitonji ocu, djetetu od šezdeset godina... Pa! 
Nije vrijedno ni spominjati sada. Ta to sam tek onako rekao! Ha-ha- 
ha, ta vi ste literat, dosjetili ste se valjda... 

Gledao sam ga u čudu. Čini mi se, nije još bio pijan. 

— E pa, a što se tiče te djevojke, zaista je cijenim, dapače i 
volim, uvjeravam vas; malko je hirovita, ali »nema ruže bez 
bodljika«, kako su prije pedeset godina govorili, i pravo govorili: 
bodljike bodu; ali to i jest zamamljivo, pa ako moj Aleksej i jest 
glupan, ipak sam mu donekle već oprostio — zbog dobroga ukusa. 
Da kraće reknem, sviđaju mi se te gospođice i ja — (on vrlo 


značajno stisne usne) — i namjeravam nešto osobito... Ali to 
kasnije... 
— Kneže! Poslušajte, kneže! — zaviknem — ne razumijem tu 


naglu promjenu u vama, ali... promijenite razgovor, molim vas. 


— Opet se žestite! Pa dobro... promijenit ću, promijenit ću! Samo, 
evo, šta bih vas htio zapitati, dobri moj prijatelju, cijenite li je mnogo? 

— Razumije se — odgovorim mu grubo i nestrpljivo. 

— Pa, pa, i volite? — nastavi odurno cereći zube i stišćući oči. 

— Vi se zaboravljate! — zaviknem. 

— Ta, neću, neću! Umirite se! Danas sam neobično dobre 
voljeTakve sam dobre volje kakve već odavno nisam bio. Ne bi li pili 
šampanjac? Šta mislite, pjesniče moj? 

— Neću da pijem, neću! 

— Nemojte govoriti! Morate mi svakako danas praviti društvo. 
Divno mi je, a kako sam dobar do sentimentalnosti, ne mogu biti 
sretan sam samcat. Tko zna, možda ćemo još i dotle dotjerati da 
pijemo bratimstvo, ha-ha-ha! Ne, ne znate me još, mladi moj 
prijatelju! Uvjeren sam da ćete me zavoljeti. Želim da sa mnom 
podijelite danas i jad i radost, i veselje i suze, iako se nadam da bar 
neću zaplakati. Šta je, dakle, Ivane Petroviču? Ta smislite samo: ako 
ne bude onako kako ja želim, proći će me sav zanos, propast će, 
odletjet će, i ništa nećete čuti; a vi ste tu jedino radi toga da štogod 
čujete. Zar nije istina? — priklopi, opet mi drsko namigujući — birajte 
dakle! 

Prijetnja je bila ozbiljna. Pristanem. Ne namjerava li me opiti? — 
pomislim. Ovdje je prilika da spomenem jedan glas o knezu, glas koji 
je već odavno dopro do mene. Govorili su o njemu da voli — uvijek 
tako pristojan i odličan u društvu — gdjegod obnoć pijančevati, 
opijati se na mrtvo ime i kradom se odavati razuzdanosti, gadnoj i 
tajnoj... Slušao sam strašnih glasova o njemu. Aljoša je, vele, znao 
da mu otac katkad pije te je nastojao da to krije od sviju, a osobito od 
Nataše. Jednom mi se izlanuo, ali odmah skrenuo razgovor i nije mi 
odgovorio na pitanje. Ali i nisam čuo od njega, a, priznajem, nisam 
prije ni vjerovao; a sada sam čekao šta će biti. 

Vino donesoše; knez nalije dvije čaše, sebi i meni. 

— Mila je, mila djevojčica, iako me je izgrdila! — nastavi, kušajući 
sa slašću vino — ali ti mili stvorovi baš i jesu onda mili, baš u takvim 
trenucima... Ta ona je zacijelo mislila da me je zastidjela, sjećate li 
se, one večeri, u prah me satrla? Ha-ha-ha! I tako joj pristaje rumen! 
Jeste li poznavalac ženskadije! Nenadana rumen neobično ponekad 


pristaje uz blijede obraze, jeste li to primijetili? Ah, bože moj! Ali se, 
čini mi se, opet srdite. 

— Da, srdim se! — zaviknem, ne suzdržavajući se više — i neću 
da sada govorite o Natalji Nikolajevni... to jest, da govorite ovakvim 
tonom. Ja... ja vam to neću dopustiti! 

— Oho! Ali, izvolite, učinit ću vam po volji, promijenit ću temu. Ta 
ja sam popustljiv i mekan kao tijesto. Govorit ćemo o vama. Volim 
Vas, Ivane Petroviču; da znate kako su prijateljski, kako su iskreni 
moji osjećaji prema vama... 

— Kneže, ne bi li bolje bilo govoriti o poslu — prekinem ga. 

— To jest o našem poslu, želite da reknete. Razumijem vas i od 
pol riječi, mon ami, ali i ne slutite kako ćemo blisko dirnuti u posao 
ako sada počnemo govoriti o vama i ako me razumije se, ne 
prekinete. Nastavljam dakle: htjedoh reći, veoma časni moj Ivane 
Petroviču, da ovako živjeti kako vi živite znači naprosto upropašćivati 
sebe. Dopustite mi da dirmem u tu delikatnu stvar; činim to iz 
prijateljstva. Siromašni, ste uzimate od nakladnika predujmove, 
plaćate svoje dugiće, od preostatka se pol godine hranite čajem i 
dršćete na svom tavanu očekujući kada li ćete napisati roman za 
časopis vašega nakladnika; ta je li? 

— Sve ako i jest, ipak je to... 

— Časnije nego krasti, grabiti se, primati mito, spletkariti, pa, i 
tako dalje. Znam, znam šta bi da reknete. Sve je to odavno 
naštampano. 

— NE treba, dakle, uopće da govorite o mojim poslovima. Zar vas 
ja, kneže, treba da učim uljudnosti? 

— Pa dabome, ne trebate vi. Samo šta ćemo, ako baš dirnemo u 
tu nježnu žicu. Ta ne može se ona obići. Ali, uostalom, okanimo se 
tavana! | sam ih ne volim, jedino u nekim prilikama. — On zahohoće 
odurno. — Ali, evo, šta mi je čudno: zbog čega se volite igrati uloge 
drugoga reda? Doista, jedan je vaš pisac, sjećam se, i rekao negdje: 
da je možda i najveće čovjekovo junaštvo ako se zna u životu 


ograničiti na ulogu drugoga redalžl., Čini mi se, nekako ovako! O 
tom sam još negdje čuo govoriti, ali vam Aljoša je eto preoteo mladu, 
ta ja to znam, a vi se, kao neki Schiller, upinjete za njih iste, njima 
služite i zamalo da ne trčkarate za njima... Oprostite mi, dragi moj, ali 


to je neka prilično gadna igra velikodušnim osjećajima... Kako vam to 
zbilja nije dodijalo! Pa i sramota je! Na vašem bih mjestu, čini mi se, 
umro od mrzovolje; a glavno je: sramota je, sramota! 

— Kneže! Mene ste, čini mi se, namjerice dovezli ovamo da me 
uvrijedite! — zaviknem posvema raspakošćen. 

— O, nisam prijatelju moj, nisam, ovoga sam časa naprosto 
poslovan čovjek i želim vam sreću. Jednom riječju, hoću da uredim 
cijelu stvar. Ali, okanimo se zasad cijele stvari, nego me saslušajte 
do kraja, uznastojte da se ne žestite, bar neka dva časka. Pa, šta 
mislite, ne biste li se vi oženili? Vidite, sada vam govorim o nečem 
tuđem: šta me, dakle, gledate tako začuđeno? 

— Čekam dok sve ne svršite — odgovorim gledajući ga zaista 
začuđeno. 

— Pa i nemam šta da kazujem. Želio bih baš znati šta biste rekli 
da vam tkogod od vaših prijatelja, koji vam želi pravu, istinsku sreću, 
a ne kakvu časovitu, ponudi mlađahnu, ljepuškastu djevojku, ali... 
koja je već štošta iskusila; govorim alegorijski, ali me vi razumijete, 
pa kao što je Natalja Nikolajevna, dakako s pristojnom nagradom... 
(pazite, govorim o tuđem, a ne o našem poslu), da, šta biste rekli? 

— Reći ću vam da ste... pomjerili pameću. 

— Ha-ha-ha. Neka! A vi kao da se spremate da me tučete? 

| zaista sam bio spreman da nasrnem na njega. Dulje nisam 
mogao izdržati. Činio je na mene dojam nekakvoga gmaza, 
nekakvoga golemoga pauka, kojega sam strašno želio zgnječiti. 
Uživao je kako se meni podruguje; igrao se sa mnom kao mačka s 
mišem i mislio da sam posve u njegovoj vlasti. Činilo mi se (i ja sam 
to razumijevao) da mu je bilo neko zadovoljstvo, možda neka strast 
u bezobraštini, u toj bezočnosti, u tom cinizmu s kojim je strgavao 
najzad preda mnom svoju krinku. Želio je da uživa u mojem čuđenju, 
mojoj stravi. Iskreno me je prezirao i ismijavao. 

Slutio sam, još od samoga početka, da je sve to namjerno i da 
šiba nekud; ali sam bio u takvu stanju da sam ga morao pošto-poto 
saslušati do kraja. Bilo je to u Natašinom interesu, te sam se morao 
odlučiti na sve i sve podnositi, jer u ovaj se čas rješavala možda 
cijela stvar. Ali kako da slušam te cinične, podle napadaje na nju, 
kako da ih podnosim hladnokrvno? A on je uz to još i sam vrlo dobro 
znao kako ne mogu da ga ne slušam, i to je još dvostručilo uvredu. 


»Uostalom, ta on i sam treba mene« — pomislim i počnem mu 
odgovarati oštro, svadljivo. On je to razumio. 

— Znate, mladi moj prijatelju — započe ozbiljno me gledajući — 
ja i vi ne možemo ovako nastaviti, zato je bolje da se pogodimo. 
Namjeravao sam, vidite, da vam štošta kažem, ali biste trebali biti 
tako ljubazni da pristanete i da saslušate, rekao što bilo. Želim da 
govorim kako me je volja i kako mi se mili, a po pravu tako i treba. 
Šta je, dakle, mladi moj prijatelju, hoćete li se strpjeti? 

Savladao sam se i zašutio unatoč tomu što me je gledao s takvim 
jetkim podsmijehom kao da me sam izaziva na najoštriji protest. Ali 
je bio razabrao da sam pristao, da ne odlazim, pa nastavi. 

— Ne srdite se na me, moj prijatelju! Ta na šta ste se rasrdili? Na 
sam način, nije li istina! Ta vi se od mene zapravo i niste nadali 
ničemu drugomu, ma kako govorio s vama: bilo s namirisanom 
uljudnošću, bilo ovako kao sada; smisao bi dakle bio ipak isti kao i 
sada. Vi me prezirete, nije li istina? Vidite, koliko u meni ima te mile 

djetinjaste hirove. Da, mon cher, oi da, nešto više bonhomie i kod 
vas, pa ćemo se dogovoriti, složiti se sasvim i najzad se ipak 
razumjeti. A meni se ne čudite; meni su već toliko dodijale sve te 
nevinosti, sve te Aljošine pastorale, sva ta šilerovština, sve te 
uzvišenosti u tom prokletom odnosu s tom Natašom (uostalom, vrlo 
umiljatom djevojčicom) te se — rekao bih — i nehotice veselim prilici 
da se nakreveljim svemu tomu. Pa, eto, našla se i prilika. Uz to sam 
želio i da vam razgalim svoju dušu. Ha-ha-ha! 

— Vi me, kneže, zapanjujete, i ja vas ne prepoznajem. Zapadate 
u lakrdijaški ton; ta nenadana iskrenost... 

— Ha-ha-ha! Ta to je donekle istina! Nadasve draga uporedba! 
Ha-ha-ha! Ja bančim, prijatelju moj, ja bančim, veselim se i 
zadovoljan sam, pa, a vi, pjesniče moj, treba da budete prema meni 
nešto blaži. Ali, bolje, dalje pijmo — odluči sasvim zadovoljan samim 
sobom i dolijevajući u čašu — eto, prijatelju moj, već samo ono glupo 
veće, sjećate se, kod Nataše, mene je najzad dotuklo. Istina je, ona 
je bila vrlo umiljata, ali sam odande otišao strahovito pakostan i neću 
to zaboraviti. Ni zaboraviti ni kriti. Doći će, dabome, i naše vrijeme, 
pa i ubrzo se približava, ali okanimo se sada toga! A htio sam vam, 


između ostaloga, objasniti da baš imam crtu u karakteru koju još 
niste znali — a to je mržnja na sve te kukavne, nevrijedne naivnosti i 
pastorale, pa mi je uvijek bila jedna od najpikantnijih slasti pričiniti se 
isprva da sam i sam takav, prilagoditi se tomu, prigrliti, obodriti 
kakvoga vječito mladoga Schillera, i onda ga iznenada, u jedan tren 
preneraziti; odjednom dići pred njim krinku i iz zanesena lica 
nakreveljiti mu se, isplaziti mu jezik baš u onom času kad se 
najmanje nada tomu iznenađenju. Šta? Vi to ne razumijete, vama se 
to čini gadnim, nezgrapnim, neplemenitim možda, je li? 

— Razumije se da jest. 

— Iskreni ste. Ali šta ću kad i mene samoga muče! Glupo je što 
sam iskren, ali takva mi je već narav. Međutim, htio bih vam 
pripovijedati neke događaje iz mojega života. Bolje ćete me 
razumjeti, i to će biti vrlo zanimljivo. Da, danas možda i zaista 
nalikujem na lakrdijaša, ali lakrdijaš je iskren, nije li istina? 

— Poslušajte, kneže, kasno je sada i zaista... 

— Šta? Bože, kako ste nestrpljivi! Ta kamo bi se žurili? Ded, 
posjedit ćemo, prijateljski ćemo se razgovoriti, znate, ovako uz čašu 
vina, kao dobri prijatelji. Vi mislite, ja sam pijan: svejedno, to je i 
bolje. Ha-ha-ha! Zaista, ti se prijateljski sastanci još dugo pamte, s 
tolikim se zadovoljstvom spominju. Vi niste dobar čovjek, Ivane 
Petroviču! Nema u vas sentimentalnosti, osjećajnosti. | što vam je do 
sata, do dva, za ovakva prijatelja kakav sam ja? UZ to, ta i to se tiče 
stvari... Pa, kako ne bi to razumjeli? I još ste literat; trebali biste i da 
blagosiljate slučaj. Ta po meni možete naslikati tip, ha-ha-ha! Bože, 
kako sam danas dražesno iskren! 

Očito ga je hvatalo piće. Lice mu se promijenilo i dobilo neki 
zlobni izražaj. Očevidno mu se hijelo zajedati, bosti, gristi, 
podrugivati se. »Donekle je i bolje što je pijan — pomislim — pijan 
čovjek svagda izbrbljava.« Ali on nije popuštao. 

— Moj prijatelju — započeo, očito uživajući u samom sebi — 
maloprije sam izvalio jedno priznanje, koje možda i nije zgodno, 
kako se u mene javlja gdjekada neodoljiva želja da u kojoj prigodi 
isplazim komu jezik. Zbog te moje naivne i prostodušne otvorenosti 
usporedili ste me s lakrdijašem, što me je iskreno rasmijalo. Ali ako 
me prekoravate ili mi se čudite sto sam s vama sada grub i možda 
čak nepristojan, kao seljak, jednom riječju, što sam iznenada 


promijenio s vama ton, to, u tom slučaju, nikako nemate pravo. Prvo, 
meni je tako po volji, drugo, nisam kod svoje kuće nego s vama... to 
jest, hoću da reknem, mi sada bančimo kao dobri prijatelji, a treće, 
strašno volim hirove. Znate, od hira sam nekada bio metafizik i 
filantrop i vrzao se gotovo u istim idejama u kojima i vi. Ali, to je bilo 
strahovito davno, za zlatnih dana moje mladosti. Sjećam se, još sam 
onda došao kući na selo s humanim mislima, i razumije se, 
dosađivao se dozlaboga; nećete vjerovati šta mi se dogodilo. Od 
dosade se stadoh upoznavati s ljepuškastim djevojčicama... Ali, ne 
kreveljite li se? O, mladi moj prijatelju! Ta sada smo na prijateljskom 
sastanku. I kada bismo bančili, kada bismo se raspojasali! Ta ja sam 
ruska priroda, nepatvorena ruska priroda, patriot, volim se 
raspojasati, a uz to treba i uloviti priliku i sladiti se životom. Umrijet 
ćemo — i šta onda! Ljubakao sam dakle. Sjećam se, u jedne je 
pastirice bio muž, lijep, mlad seljačić. Ljuto sam ga kaznio i htjedoh 
ga dati u vojsku (nekadašnja obješenjaštva, pjesniče moj!), ali ga 
ipak nisam dao u vojsku. Umro je kod mene u bolnici... Imao sam, 
naime, na selu i bolnicu, dvadeset kreveta — sjajno uređenu; 
čistoća, parketni podovi. Uostalom, odavno sam je već dokinuo, ali 
onda sam se ponosio njome: bio sam filantrop, a seljačića sam na 
mrtvo ime išibao zbog žene... A šta ste se opet nakreveljili? Odurno 
vam je slušati? To buni vaše plemenite osjećaje? Pa, pa, umirite se! 
Sve je to prošlo. Učinio sam to dok sam bio romantik, kad sam htio 
da budem dobrotvor čovječanstvu, da osnujem filantropsko društvo. 
Bio sam onda zapao u takvu kolotečinu. Onda sam i šibao. Sada 
neću šibati; sada se treba kreveljiti, sada se svi mi kreveljimo — 
nastalo je takvo vrijeme... Ali nadasve mi je sada smiješan glupan 
IHmenjev. Uvjeren sam da je on znao cijelu tu zgodu sa seljačićem... 
i šta? Po dobroti svoje duše, koja je — čini se — od meda samotoka, 
i jer se onda bio zaljubio u mene, pa me sam sebi hvalio — odlučio 
je da ničemu ne vjeruje i nije povjerovao; to jest, nije povjerovao 
činjenici, i dvanaest me je godina branio svom snagom, doklegod se 
nije zadrlo u njega samoga. Ha-ha-ha! Ta sve je to besmislica! 
Pijmo, mladi moj prijatelju! Poslušajte: volite li Žene? 

Nisam mu odgovarao. Samo sam ga slušao. Načeo je vec drugu 
bocu. 


— A ja volim za večerom govoriti o njima. Bih li vas poslije večere 
upoznao s nekom Mlle Philiberte — a? Šta mislite? Pa šta vam je? 
Nećete ni da me gledate... hm! 

Zamislio se. Ali odjednom digao glavu, nekako me napržito 
pogledao i nastavio. 

— Evo, moj pjesniče, hoću da vam otkrijem jednu prirodnu tajnu, 
koju, čini mi se, nikako ne znate. Uvjeren sam da me nazivate u taj 
čas grešnikom, možda i nitkovom, nemani razuzdanosti i opačine. Ali 
evo šta ču vam kazati! Kad bi samo moglo biti (što, uostalom, po 
čovječjoj prirodi nikada ne može biti), kad bi moglo biti da svaki od 
nas opiše sve što mu je na dnu duše, ali tako da se ne ustegne 
prikazati ne samo ono što se boji kazati, te nipošto ne bi rekao 
svijetu, ne samo ono što se boji kazati svojim najboljim prijateljima, 
nego čak i ono što ga je ponekad strah priznati i samomu sebi — ta 
uzvitlao bi se na svijetu toliki smrad da bismo se svi počeli gušiti. 
Zato su, uz put da reknem, tako lijepe naše društvene prilike i 
pristojnost. U njima je duboka misao — neću reći, moralna, nego 
naprosto obrambena, udobna, što je, dakako, još bolje, jer i moral je 
zapravo ista takva udobnost, to jest, izumljen je jedino zbog 
udobnosti. Ali o pristojnosti ćemo poslije, sada se metem, podsjetite 
me kasnije na nju. A završit ću ovako: vi me objeđujete za opačinu, 
razuzdanost, nemoralnost, a ja sam sada možda jedino zato kriv jer 
sam iskreniji od drugih, i ništa više; jer ne tajim što drugi kriju čak i 
od sebe, kako sam prije rekao... Loše činim, ali sada hoću ovako. 
Uostalom, ne vodite brigu — nadoveže s podrugljivim smiješkom — 
rekao sam »kKriv«, ali ja i ne molim nipošto za oproštenje. Da znate 
još: ne zbunjujem vas, ne pitam za to: nema li u vas samoga kakvih 
ovakvih tajna, pa da vašim tajnama opravdam i sebe... Postupam 
pristojno i plemenito. Uopće, ja postupam uvijek plemenito... 

— Vi naprosto lupetate — rekoh gledajući ga prezirno. 

— Bubam, ha-ha-ha! A bih li rekao šta sada mislite? Vi mislite: 
čemu sam vas doveo amo i odjednom ni pet ni šest pred vama 
progovorio tako iskreno? Je li ili nije? 

— Jest. 

— E, to ćete kasnije doznati. 

— Sve u svemu, ispili ste gotovo dvije boce i... napili ste se. 


— To jest, naprosto, opio sam se. | to može biti. »Napili ste se!« 
to je naime nježnije nego: »Opili ste se.« Oj čovječe, prepuni finoće! 
Pa, mi smo se opet, čini mi se, počeli grditi, a započeli smo govoriti o 
takvom zanimljivom predmetu. Da, moj pjesniče, ako ičega na svijetu 
ima, što je ljepuškasto i ljupko, to su žene. 

— Znate, kneže, ipak ne razumijem zbog čega ste izabrali bas 
mene da mi povjerite svoje tajne i ljubavne... težnje. 

— Hm... ta već sam vam rekao da ćete doznati kasnije Ne brinite; 
uostalom, makar bilo i tako, bez ikakvih razloga; vi ste pjesnik, vi 
ćete me razumjeti, a ja sam vam već i govorio o tom. Ima osobite 
pohotnosti u tom nenadanom trganju krinke, u tom cinizmu, s kojim 
se čovjek pred drugim prikazuje odjednom u takvu liku da se ne 
udostojava ni zastidjeti pred njim. Pripovjedit ću vam jedan događaj: 
bio je u Parizu neki šenuti činovnik; kasnije su ga strpali u ludnicu 
pošto su se najzad uvjerili da je lud. Kad je, dakle, pomjeravao 
pameću, evo šta je smislio sebi za zabavu: razdijevao se kod kuće, 
posve, kao Adam, ostavljao na sebi jedino obuću, zaogrtao se 
širokim plaštom sve do peta, umotavao se u njega, te ozbiljna, 
dostojanstvena lica izlazio na ulicu. Tako, kad ga pogledaš sa strane, 
čovjek je kao i svi, šeta se u prostranom plaštu za svoju zabavu. Ali 
ako sretne nekog prolaznika, gdjegod nasamo, a nikoga nema u 
blizini, prilazio mu je nadasve ozbiljna i misaona lica, naglo se 
zaustavljao pred njim, raširivao svoj plašt i pokazivao se u svoj... 
golotinji. To je trajalo jedan čas, onda se opet umotavao i, šuteći, ni 
da bi mu zadrhtao koji mišić na licu, prolazi kraj gledaoca, 
ukočenoga od čuda, dostojanstveno, lako, kao sjena u Hamletu. 
Tako je postupao sa svima, s muškarcima, sa ženskima, s djecom, i 
u tom mu je bilo cijelo uživanje. Eto jedan dio tog uživanja možeš 
steći ako iznenada zvizneš kakvomu Schilleru i jezik mu isplaziš kad 
on i ne sanja o tom. »Zviznuti« je zgodna rječca? Čitao sam je 
negdje baš u vašoj suvremenoj literaturi. 

— Pa, bio je dakle lud, a vi... 

— Pamet u se? 

— Da. 

Knez zahohoće. 

— Pravo prosuđujete, dragi moj — nadoveže on s najbestidnijim 
izražajem na licu. 


— Kneže — rekoh, ražešćen njegovom bezobraštinom — vi nam 
zavidite, među njima i meni, i svetite se sada meni za sve i zbog 
sviju. Sve je to u vama od najsitničavijega samoljublja. Vi ste pakosni 
i sitničavo pakosni. Mi smo vas rasrdili i možda se ponajviše srdite 
zbog one večeri. Ničim mi, dakako, niste mogli toliko odmazditi 
koliko tim krajnim prezirom prema meni; oslobađate sebe čak i od 
svakidašnje uljudnosti, što je moramo svi među sobom održavati. 
Želite mi jasno pokazati kako se ne udostojavate ni da se stidite 
preda mnom, pa skidate preda mnom tako otvoreno i tako 
neočekivano svoju gadnu krinku i ističete svoj moralni cinizam... 

— Čemu mi govorite sve to? — zapita on, mračno i pakosno me 
gledajući. Da pokažete svoju pronicavost? 

— Da pokažem kako vas razumijem, i da vam to kažem. 

— Quelle idće, mon _cher — nastavi on, a odjednom 
promijenio svoj ton u prijašnji veseli i brbljavo dobrodušni. — Samo 

ste me odvratili od predmeta. Buvons, mon ami, dopustite da 
vam nalijem. A upravo vam htljedoh pripovijedati jednu predivnu i 
izvanredno zanimljivu dogodovštinu. Pripovjedit ću vam je u općim 
crtama. Bio sam nekada poznat s nekom gospodom: nije bila u prvoj 
mladosti, nego otprilike u dvadeset sedmoj, osmoj godini — 
krasotica prvoga reda: to su grudi, to je držanje, to je hod! Gledala je 
pronicavo_ kao orlovica, ali uvijek oporo i oštro; držala se 
veličanstveno i odbojno. Bila je na glasu da je hladna kao zima o 
Bogojavljenju, i sve je  zastrašivala svojom —nedosežnom, 
grozomornom krepošću. Baš grozomornom. U svemu njenu krugu 
nije bilo takvoga bezobzirnoga suca kakva je bila ona. Nije karala 
samo opačinu nego i najsitniju slabost u drugih žena, i karala je 
neporecivo, bez priziva. U svojem je krugu bila vrlo uvažena. Starice, 
najponosnije zbog kreposti, štovale su je, čak joj se i ulagivale. Ona 
je sve posmatrala kreposno-kruto, kao opatica srednjovjekovnoga 
samostana. Mlade su žene drhtale od njena pogleda i suda. Jedna 
jedina njena napomena, jedna jedina aluzija mogla je uništiti 
reputaciju — takav je položaj bila stekla u društvu — a bojali su je se 
čak i muškarci. Najzad se odala nekomu kontemplativnomu 
misticizmu koji je, uostalom, također bio tih i veličanstven... | šta je? 
Nije bilo razuzdanice razuzdanije od te žene, a meni se posrećilo da 


sam stekao njeno potpuno povjerenje. Jednom riječju — bio sam 
njen tajni i tajnoviti ljubavnik. Veza je bila uspostavljena tako vješto, 
tako majstorski, da nitko ni od njenih domara nije mogao ni najmanje 
sumnjati; jedino njena nadasve ljepuškasta komornica, Francuskinja, 
znala joj je za sve tajne; ali u tu komornicu mogla se posve pouzdati: 
i ona je pri tom sudjelovala — na koji način, to ću sada ispustiti. 
Gospođa je bila toliko požudna da bi od nje mogao naučiti i sam 

marquis de Sade. Ali u toj je nasladi bila najjača, najpronicavija i 
najpotresnija njena tajnovitost i bezočnost prevare. Taj podsmijeh 
svemu, o čemu je grofica pripovijedala u društvu kao o nečem 
uzvišenom, nedostupnom i nepovredivom, i najzad taj nutarnji, 
đavolski hohot i gaženje svega što se ne smije gaziti — i sve to bez 
granica, dotjerano do krajnosti, na koju se ne bi usudila da pomisli 
uobrazilja ni u najjačoj groznici — to je iznad svega i bila najjasnija 
oznaka one naslade. Da, bio je to sam đavao u ljudskom tijelu, ali je 
bio nepobjedivo zamaman. Ni sada ne mogu bez zanosa da je se 
sjetim. U žaru najplemenitijih naslada znala je iznenada hohotati kao 
mahnita, i ja sam razumijevao, odlično razumijevao taj hohot, pa 
sam i sam hohotao. I sada mi još zastaje dah kad se samo sjetim, 
iako je tomu već mnogo godina. Za godinu dana odmijenila me 
drugim. Sve da sam i htio, ne bih joj mogao nauditi. Ta tko bi mi i 
povjerovao? Kakav je to karakter? Šta velite, moj mladi prijatelju? 

— Pi, gadarija! — odgovorim kad sam s odvratnošću saslušao to 
priznanje. 

— Ne biste bili moj mladi prijatelju kad biste drugačije odgovorili! | 
znao sam da ćete to kazati. Ha-ha-ha! Počekajte, mon ami, poživjet 
ćete i razumjet ćete, a sada — sada vam treba još kolačića. Kad vi 
ovako, onda vi niste pjesnik: ta je žena poimala život i umjela je da 
se okoristi njime. 

— Ali čemu tjerati do takvoga zvjerstva? 

— Do kakvoga zvjerstva? 

— Do kojega je dotjerala ta žena i vi s njom. 

— A, vi to nazivate zvjerstvom — to znači da se još vodate na 
Uzici i preskakujete preko uzice. Priznajem, dakako, da se 
samostalnost može javiti i u posve protivnom, ali... deder da govorim 
jasnije, mon ami!... priznajte i sami, ta sve je to besmislica. 


— A šta nije besmislica? 

— Besmislica nije ličnost, nisam ja sam. Sve je za me i sav je 
svijet stvoren za me. Poslušajte, moj prijatelju, još vjerujem u to da 
se na svijetu može dobro poživjeti. A to i jest najljepša vjera, jer bez 
nje ne možeš čak ni loše živjeti; morao bi se otrovati. Kažu da je neki 
glupan i učinio tako. Dotle je razvio svoju filozofiju da je porušio sve, 
sve, čak i zakonitost svih normalnih i prirodnih čovječjih dužnosti, i 
dotjerao dotle da mu nije ništa preostalo; za zbroj mu preostala 
ništica, pa on proglasio da je najljepša u životu cijanovodična 
kiselina. Reći ćete: to je Hamlet, to je grozan očaj, jednom riječju, 
reći ćete štogod veličanstveno, što se nama ne bi nikada ni prisnilo. 
Ali ste vi pjesnik, a ja sam prost čovjek, i zato velim da se stvar mora 
promatrati s najpriprostijega, najpraktičnijega gledišta, odavno sam 
se već, na primjer, oslobodio svih okova i dužnosti. Držim da sam 
vezan samo onda kad mi to kakogod koristi. Vi dakako ne možete 
stvari promatrati tako, sputane su vam noge i ukus vam je bolestan. 
Čeznete za idealima i vrlinama. Ali, prijatelju, i sam sam voljan 
priznati sve štogod naredite; ali šta bih radio kad zacijelo znam da je 
u osnovi svih čovječjih vrlina najveća sebičnost. | što je nešto 
kreposnije, to više sadrži sebičnosti. Ljubi samoga sebe — to je 
jedino načelo koje priznajem. Život je trgovačka pogodba: ne 
razbacuj uludo novce, ali izvoli plaćati za udovoljenje, pa si izvršio 
dužnost svoju prema bližnjemu — to je moj moral, ako vam je baš 
zbilja potreban, premda priznajem da je, po mom sudu, bolje i ne 
plaćati bližnjemu nego ga znati primorati da radi besplatno. Nema 
ideala i neću da ih imam: nisam nikada ginuo za njima. Na svijetu 
možeš tako veselo i tako ugodno proživjeti i bez ideala... i ja se en 


sommert veoma radujem što mogu da budem bez cijanovodične 
kiseline. Ta da sam malko kreposniji, možda i ne bih mogao biti bez 
nje, kao i onaj glupan filozof, vjerojatno Nijemac! Ne! U životu ima 
još mnogo lijepoga! Volim utjecaj, čin, dvorac, golem ulog u kartama. 
(Strahovito volim karte.) Ali, glavno su, glavno — žene... u svim 
oblicima; volim dapače i tajnu mračnu razuzdanost, što neobičniju i 
originalniju, čak i malo s prljavštinicom, zbog raznolikosti... Ha-ha-ha! 
Gledam vaše lice: s kakvim me prezirom gledate sada! 
— Pravo kažete — odgovorim. 


— Pa, recimo, da i pravo kažete, ali svakako je bolja prljavštinica 
nego cijanovodična kiselica. Nije li istina? 

— Nije, i bolja je cijanovodična kiselina. 

— Namjerice sam vas zapitao »Nije li istina?« da uživam u 
vašem odgovoru; znao sam ga unaprijed. Nije, moj prijatelju: ako ste 
istinski čovjekoljub, to poželite svim pametnim ljudima ovakav isti 
ukus kakav je u mene, pa i s prljavštinicom, jer inače neće pametan 
čovjek naskoro imati razloga da bude na svijetu te će preostati sami 
glupani. Ala će biti sretni! Ta i sada ima poslovica: blago glupanima, 
a znate, ništa nije ugodnije nego živjeti s glupanima i odobravati im: 
korisno je! Nemojte misliti o meni da cijenim predrasude, da se držim 
nekih uvjeta i težim za utjecajem; ta ja vidim da živim u pustu 
društvu; ali zasad mi je toplo u njemu, te mu odobravam, govorim da 
ga čvrsto branim, a ako se desi prilika, prvi ću ga ostaviti. Ta ja znam 
sve vaše nove ideje, iako se nisam nikada mučio njima, a i čemu! 
Nikada me nije grizla savjest ni radi čega. Na sve pristajem, samo 
neka mi bude dobro, a ovakvih nas je bezbroj, i zaista nam je dobro. 
Sve na svijetu može poginuti, jedini mi nećemo poginuti nikada. Nas 
ima odonda, otad ima svijeta. Sav svijet može propasti nekamo, ali 
ćemo mi isplivati, mi ćemo uvijek isplivati na površinu. Zbilja: 
pogledajte makar samo kako su žilavi ljudi kao što smo mi. Ta mi 
smo valjda fenomenalno žilavi; je li vas to kada preneražavalo? Mi 
doživljujemo osamdesetu godinu. Štiti nas dakle i sama priroda, he- 
he-he! Želim svakako da poživim do devedesete godine. Ne volim 
smrt i bojim je se. Ta vrag bi i znao kako ću morati umrijeti! Ali čemu i 
da govorim o tom! Na to me je navrkao onaj filozof što se otrovao. 
Do vraga filozofija! Buvons, mon cher! Ta mi smo bili započeli 
razgovor o lijepim djevojkama... A kamo ćete? 

— Idem, a i vama je vrijeme... 

— Manite se, manite se! Otvorio sam vam, rekao bih, cijelo svoje 
srce, a vi i ne osjećate tako jasan dokaz prijateljstva. He-he-he! U 
vas je malo ljubavi, moj pjesniče. Ali, stanite, još ću jednu bocu... 

— Treću? 

— Treću. O kreposti, moj mladi pitomče (dopustite da vas 
nazovem tim slatkim imenom; tko zna, možda će vam moje pouke i 
koristi)... O kreposti, dakle, moj, pitomče, rekao sam vam već: »Što 
je krepost kreposnija, to je više sebičnosti u njoj.« Želim vam o toj 


temi pripovijedati nadasve umiljatu zgodu: volio sam jednom neku 
djevojku i volio je gotovo iskreno. Ona je dapače mnogo žrtvovala 
meni... 

— Je li to ona koju ste okrali? — zapitam grubo; nisam se više 
htio susprezati. 

Knez zadršće, promijeni se u licu i upilji zažarene oči u me; u 
pogledu mu je bila dvoumica i bjesnilo. 

— Stanite — izgovori kao sam sebi — stanite, pustite me da 
smislim. Zaista sam pijan i teško mi je smisliti... 

Ušuti, pa me je ispitljivo, onako isto pakosno gledao, a rukom mi 
držao ruku kao da se boji neću li otići. Uvjeren sam da je u taj čas 
smišljao i istraživao otkud znam tu stvar, koju gotovo nitko ne zna, i 
nema li kakve opasnosti u svemu tomu. Tako je potrajalo otprilike 
čas; ali, odjednom mu se lice naglo promijenilo; opet mu se u očima 
javio prijašnji podrugljivi, pijano veseli izražaj. On zahohoće. 

— Ha-ha-ha! Pravi pravcati Talleyrand! Pa šta je, i zaista sam 
stajao pred njom kao popljuvan kad mi je bubnula u oči da sam je 
okrao! Ala je vriskala onda, ala je grdila! Bila je bijesna žena i... 
nimalo suzdržljiva. Pa, rasudite sami: prvo, nisam je nipošto okrao, 
kako ste se izrazili maloprije. Sama mi je poklonila svoje novce te su 
već bili moji. Recimo, dakle, vi meni poklanjate svoj najljepši frak 
(dok je to govorio, pogledao je moj jedini i prilično nezgrapni frak, što 
mi ga je pred tri godine sašio krojač Ivan Skornjagin), ja sam vam 
zahvalan, nosim ga, odjednom se nakon godine dana sa mnom 
posvadite i tražite da vam ga vratim, a ja sam ga već iznosio. To nije 
plemenito; čemu i poklanjati? Drugo, unatoč tomu što su novci bili 
moji, bio bih ih svakako vratio, ali, priznajte i sami, otkud bih 
odjednom i skupio toliku svotu? A glavno je, ne trpim pastorale i 
šilerovštinu, rekao sam vam već — to je dakle i bio svemu razlog. Ne 
biste ni povjerovali kako se razmetala preda mnom i vikala da mi 
poklanja (uostalom moje) novce. Pakost me zaokupila i odjednom 
sam uspio rasuđivati sasvim valjano, jer mi nikada ne ponestaje 
sabranosti duha: rasudio da ću je možda i unesrećiti ako joj vratim 
novce. Oteo bih joj zadovoljstvo da se osjeća posve nesretnom zbog 
mene i da me poradi toga proklinje dok živi. Vjerujte, moj prijatelju, u 
nesreći ovakve vrsti ima čak i neka uzvišena omama od svijesti da si 
posve prav i velikodušan te imaš potpuno pravo da svojega 


uvreditelja okrstiš nitkovom. Ta se omama od pakosti nalazi, dakako, 
u šilerovskih priroda — možda ona kasnije nije imala ništa da jede, 
ali sam uvjeren da je bila sretna. Nisam htio da joj otmem tu sreću, i 
nisam joj poslao novce. Takvim se načinom i sasvim opravdalo moje 
načelo — što je čovječja velikodušnost glasnija i krupnija, to je u njoj 
više odvratne sebičnosti... Zar vam to nije jasno? Pa... htjeli ste me 
uvrebati, ha-ha-ha!... Ali, priznajte, htjeli ste me u vrebati?... Oh, 
Talleyrande! 

— Zbogom! — rekoh ustajući. 

— Časak! Dvije završne riječi — uzvikne on, odmjenjujući naglo 
gadni ton svoj ozbiljnim tonom. — Saslušajte posljednje moje riječi: 
iz svega što sam vam rekao proizlazi jasno i sjajno (mislim da ste to 
primijetili i sami) da nikada i ni za koga neću propustiti svoju korist. 
Volim novce i oni su mi potrebni. Katerina Fjodorovna ih ima mnogo; 
njen je otac deset godina držao zakup pića. Ona ima tri milijuna, i ta 
će mi tri milijuna vrlo dobro doći. Aljoša i Katja pravi su par; oboje su 
glupani do krajnosti; meni to i treba. I zato svakako želim i hoću da 
se oni uzmu, i to što prije. Za dvije, tri sedmice odlaze grofica i Katja 
na selo. Aljoša će ih pratiti. Obavijestite Natalju Nikolajevnu; neka ne 
bude pastorala, neka ne bude šilerovštine, neka se ne bune protiv 
mene. Ja sam osjetljiv i pakostan; branit ću svoje. Nje se ne bojim: 
nema sumnje, sve će biti po mojoj volji, i zato, ako je sada 
upozoravam, gotovo je to radi nje same. Pazite, dakle, da ne bude 
gluposti i da se ona vlada razborito. Ako ne bude, zlo po nju, veoma 
zlo. Već samo zato treba da mi bude zahvalna što nisam postupio s 
njom kako treba, po zakonima. Znajte, moj pjesniče, da zakoni 
zaštićuju obiteljski mir; oni zajamčuju ocu sinovljevu poslušnost i da 
se ne hrabre oni koji djecu odvraćaju od svetih dužnosti prema 
roditeljima. Smislite, napokon, da imam veza, a ona nema nikakvih 
i... zar ne razabirete šta bih mogao učiniti od nje?... Ali nisam učinio, 
jer se dosad vladala razborito. Ne vodite brigu: za ovo pol godine 
bistre su oči motrile svakoga časa svaku njihovu kretnju, i ja sam 
znao sve do posljednje sitnice. | zato sam mirno čekao da je Aljoša 
ostavi sam, što je već i započelo; a donde mu je to ugodna zabava. 
Ja sam, pak, ostao u njegovim mislima čovječan otac, a meni treba 
da on tako misli o meni. Ha-ha-ha! Kad se sjetim da sam joj one 
večeri govorio gotovo komplimente što je bila tako velikodušna i 


nesebična te se nije udala za njega; da mi je znati kako bi se udala! 
Što se, pak, tiče tadašnjega moga dolaska njoj, sve je bilo jedino 
zato jer je već bilo vrijeme da se dokrajči njihova veza. Ali sam 
morao o svem da se uvjerim svojim očima, svojim osobnim 
iskustvom... Dakle, je li vam dosta? Ili biste možda još htjeli doznati: 
zašto sam vas doveo amo, zašto sam se tako prenemagao pred 
vama i tako se bezazleno ispovijedao, premda se sve moglo reći bez 
ikakva ispovijedanja — da? 

— Da. — Sabrao sam se i slušao pomamno. Nisam mu ništa više 
mogao odgovoriti. 

— Jedino zato, moj prijatelju, jer sam u vas opazio nešto više 
razboritosti i jasna pogleda na stvari nego u oba naša glupančića. 
Mogli ste i prije znati tko sam, pogađati, stvarati mišljenja o meni, ali 
sam htio da vas izbavim od svega toga posla, te sam odlučio da vam 
otvoreno pokažem s kim imate posla. Zbiljski dojam je velika stvar. 
Razumijete me, dakle, rnon ami. Znate s kim imate posla, vi je volite, 
i zato ćete se, nadam se sada, poslužiti svim svojim utjecajem (a vi 
ipak imate utjecaja na nju) da je izbavite iz nekih neprilika. Inače će 
biti neprilika, i ja vas uvjeravam, i uvjeravam, da to nisu šale. Ali, 
napokon, treći je razlog mojoj iskrenosti prema vama... (a vi ste to i 
pogodili, dragi moj), da, želio sam zaista da malo pljucnem na svu tu 
stvar i da pljucnem pred vašim očima... 

— I postigli ste svoj cilj — rekoh, dršćući od uzrujanosti. — 
Priznajem da ničim niste mogli ovako pokazati svu svoju zlobu i sav 
prezir prema meni, i prema svima nama, kao s tom iskrenošću. Ne 
samo što se niste bojali da bi vas vaša iskrenost mogla kompromirati 
preda mnom, nego se dapače niste ni stidjeli mene... Zaista ste 
nalikovali na onoga luđaka u plaštu. Vi me niste smatrali za čovjeka. 

— Pogodili ste, moj mladi prijatelju — reče on ustajući — sve ste 
pogodili; ta niste uzalud literat. Nadam se da se rastajemo 
prijateljski. Nećemo piti bratimstvo? 

— Pijani ste i jedino zato vam ne odgovaram kako bi trebalo... 

— Opet figura prešućivanja — niste odgovorili kako bi trebalo 
odgovoriti, ha-ha-ha! Da za vas platim, ne dopuštate? 

— Ne brinite se, platit ću sam. 

— Pa, nema sumnje. Nije li nam uz put? 

— Neću s vama. 


— Zbogom, moj pjesniče! Nadam se da ste me razumjeli... 

Izađe, koračajući nešto nesigurno i ne osvrćući se na me. 

Lakaj ga posadi u kočiju. Ja krenem svojim putem. Bilo je tri sata 
pred jutro. Kiša je padala, noć je bila tamna... 


ČETVRTI DIO 
GLAVA | 


Neću opisivati svoje ogorčenje. Unatoč tomu što sam se svemu 
mogao nadati, bio sam preneražen; kao da je sasvim iznenada 
iskrsnuo preda mnom u svoj svojoj nakaznosti. Sjećam se, uostalom, 
da sam osjećao neodređeno: kao da me nešto prignječilo, ozlijedilo i 
težak mi je jad sve jače te jače izjedao srce; bojao sam se za 
Natašu. Slutio sam da je čekaju mnoge muke i smeteno sam se 
starao kako bih ih mimoišao, kako bih olakšao te posljednje časove 
pred konačnim raskidom. A o raskidu nije bilo nikakve sumnje. On se 
približavao, i kako ne bih pogodio kakav će biti! 

Nisam ni razabrao kako sam došao kući, iako me je kiša kvasila 
za svega puta. Bila su već tri sata pred zoru. Nisam još ni bio kucnuo 
na vratima moga stana, a začulo se stenjanje i vrata se počela brzo 
otvrati kao da Nelly nije ni legla spavati nego je sve to vrijeme baš na 
pragu čekala mene. Svijeća je gorjela. Pogledam Nellu u lice i 
uplašim se: sasvim se izmijenilo, oči joj žare kao u groznici i gledaju 
nekako neobično, kao da me ne poznaju. Bila je u jakoj vrućici. 

— Nelly, šta ti je, jesi li bolesna? — zapitam, saginjući se nad nju 
i obuhvativši je rukom. 

Ona se dršćući privila uza me, kao da se boji nečega, progovorila 
nešto, brzo, otržito, kao da me je samo čekala da mi što prije to 
pripovijedi. Ali su joj riječi bile bez veze i čudne; nisam ništa razumio, 
bila je u bunilu. 

Odvedem je brže do postelje. Ali ona samo leti prema meni i 
privija se uza me, kao u prepasti, kao da me moli neka je zaštitim od 
nekoga, a kad je već bila legla u postelju, sve mi se još hvatala za 
ruku i krepko je držala, bojeći se da ne bih opet otišao. Bio sam 
toliko potresen i uzrujan da sam, gledajući je, i zaplakao. I sam sam 
bio bolestan. Kad je spazila moje suze, dugo se i nepomično 
zagledavala u mene s napregnutom pažnjom, kao da nastoji da 
nešto razabere i smisli. Vidjelo se da je to stoji silna napora. 
Napokon joj sinulo na licu nešto nalik na misao; nakon jakoga 
nastupa padavice obično nije mogla neko vrijeme da sabere svoje 
misli i da razumljivo izgovara riječi. Tako je bilo i sada: upela se 


neobično da mi kaže nešto, ali se dosjetila da je ne razumijem, 
pružila mi ručicu i počela mi otirati suze, onda me zagrlila, privukla 
me sebi i poljubila. 

Bilo je jasno: dok nisam bio kod kuće, dobila je napadaj upravo u 
času kad je stajala kraj vrata. Kad se osvijestila nije valjda dugo 
mogla da se snađe. U to se vrijeme zbilja miješala s tlapnjom, te joj 
se zacijelo prikazalo nešto užasno, neke strahote. U taj je isti čas 
nejasno znala da ću se vratiti te zakucati na vrata, i zato je, dok je 
ležala kraj praga na podu, pozorno očekivala moj povratak i pridigla 
se čim sam kucnuo. 

Ali zašto se baš našla kod vrata? — pomislim i odjednom na 
čudo svoje opazim da je u bundici (bio sam joj tek kupio od starice 
tržarke, koja mi se svratila u stan, a davala mi je ponekad svoju robu 
na dug), namjeravala je, dakle, da ode nekamo od kuće i valjda je 
već otključavala vrata kad ju je iznenada oborila padavica. Kamo li je 
htjela ići? Nije li već i onda bila u bunilu? 

Međutim joj nije prolazila vrućica te je nabrzo zapala opet u 
bunilo i nesvjesticu. Dva puta je već dobivala u mom stanu napadaj, 
ali se uvijek svršavalo sretno, sada je pak bila kao u vrućici. 
Presjedim uz nju otprilike pol sata, onda primaknem divanu stolice i 
legnem, kako sam bio obučen, do nje, da se brže probudim ako me 
zovne. Svijeću nisam gasio. Još sam je mnogo puta pogledavao 
prije nego što sam zaspao. Bila je blijeda; usne joj se zagorjele od 
vrućice i bile okrvavljene, valjda od pada; s lica joj nije silazio izražaj 
straha i nekoga mučnoga jada, koji je, čini se, nije ostavljao ni u snu. 
Odlučim da ću sutra što ranije do doktora ako joj krene nagore. 
Bojao sam se da ne bude prava vrućica. 

»To ju je zaplašio knez!« pomislim i protrnem, i sjetim se njegove 
pripovijesti o ženi što mu je u lice bacila svoje novce. 


GLAVA Ili 


... Prođoše dvije sedmice; Nelly je ozdravljala. Nije bila u groznici, 
ali veoma bolesna. Ustala je iz postelje tek potkraj travnja, u bistar, 
vedar dan. Bila je Velika nedjelja. 

Jadno stvorenje! Ne mogu nastaviti — prijašnjim redom 
pripovijedanje. Mnogo je vremena prošlo već do ovog ćasa otkad 


zapisujem svu tu prošlost, ali se još i sada s teškom, oštrom tugom 
sjećam onoga blijedoga, mršavoga lica, onih pronicavih, dugih 
pogleda njenih crnih očiju kad bi ostajali sami, te me gledala sa svoje 
postelje, gledala me, dugo gledala, kao da me izaziva da pogodim 
što joj je na pameti; ali kad bi vidjela da ne pogađam, samo bi se, u 
prijašnjoj dvoumici, tiho i kao sama sebi osmjehnula i odjednom mi 
umiljato pružila užarenu ručicu s mršavim, isušenim prstićima. Sada 
je sve prošlo, sve se već zna, ali dosad još nisam znao cijelu tajnu 
toga bolnoga, uvrijeđenoga maloga srca. 

Osjećam da ću se udaljiti od pripovijesti, ali bih ovog časa želio 
misliti jedino na Nellu. Začudo: sada, kad sam samcat ležim na 
bolničkoj postelji, ostavljen od sviju koje sam onako mnogo i 
neobično volio — sada mi i kakvagod sitna dogodovština iz onoga 
vremena, koju tada nisam često ni primjećivao i brzo je zaboravljao, 
odjednom iskrsne u pameti i iznenada zadobiva u mojem umu 
sasvim drugo značenje, koje cjelovito objašnjava sada ono što sve 
dosad nisam mogao razumjeti. 

Za prva četiri dana njene bolesti strašno smo se ja i doktor bojali 
za nju, ali me petoga dana odveo doktor u stranu i rekao da se ne 
moramo ničega bojati, ona će svakako ozdraviti. Bio je to onaj isti 
doktor, odavno moj znani stari neženja, dobrijan i čudak, kojega sam 
bio pozvao još za prve Nelline bolesti i koji me je onako prenerazio 
Stanislavljevim odličjem izvanredne veličine što mu je visjelo o vratu. 

— Ne moramo se, dakle, ničega bojati! — rekoh obradovan. 

— Da, sad će ozdraviti, ali će onda vrlo brzo umrijeti. 

— Šta, umrijet će! Pa zašto! — uzviknem, zapanjen tom 
presudom. 

— Da, svakako će vrlo brzo umrijeti. Bolesnica ima organsku 
grešku na srcu te će i pri malim nepovoljnim okolnostima opet pasti u 
postelju. Možda će iznova ozdraviti, ali će onda opet leći i najzad 
umrijeti. 

— | zar se nikako ne može spasiti? Ta ne može biti. 

— Ali to mora biti. A ipak, ako se uklone nepovoljne okolnosti, 
može se bolesnica, uz miran i tih život, kad bude imala više 
zadovoljstva, spasiti još za neko vrijeme od smrti pa i događaju se 
slučajevi... nenadani... abnormalni i čudni... jednom riječju, bolesnica 


se može dapače i spasiti ako se sluče u isto vrijeme mnoge povoljne 
okolnosti, ali radikalno se spasiti ne može nikada. 

— A šta da se čini sada, bože moj? 

— Slušati savjete, provoditi miran život i redovno uzimati praške. 
Primijetio sam da je ta djevojka hirovita, promjenjljive ćudi i dapače 
podrugljiva; nikako ne voli uredno uzimati praške i evo je baš sada 
odlučno odbila. 

— Jest, doktore. Zaista je čudna, ali ja sve to pripisujem bolesnoj 
razdraženosti. Jučer je bila vrlo poslušna; a danas, kad sam joj 
ponudio lijek, odgurnula je tobože slučajno žlicu i sve se prolilo. Kad 
sam pak htio da razmočim nov prašak, strgla mi cijelu škatuljicu i 
lupila je o pod, a onda briznula u plač... Ali mi se čini da nije zato što 
je primoravana da uzme praške — nadovežem, pošto sam malko 
razmislio. 

— Hmi Iritacija. Prijašnje velike nesreće (ja sam doktoru potanko 
i otvoreno _ispripovijedao mnogo iz Nellinog života i moje ga je 
pripovijedanje veoma prenerazilo), sve je to u vezi i otud i jest njena 
bolest. Zasad je jedino sredstvo da uzima praške, i ona mora uzeti 
prašak. Otići ću joj i još ću jednom uznastojati da joj usadim osjećaj 
dužnosti da mora slušati liječničke savjete i... to jest, uopće... uzimati 
praške. 

Iziđemo obojica iz kuhinje (gdje smo se bili sastali), i doktor se 
opet približi bolesničinoj postelji. Ali Nelly kao da nas je čula: barem 
je pridigla glavu s uzglavlja, okrenula na našu stranu uho i za sve 
vrijeme prisluškivala oprezno. Opazio sam to kroz odškrinuta vrata; a 
kad smo joj prilazili, obješenjakinja šmugnula opet pod pokrivač, pa 
je s podrugljivim smiješkom virkala na nas. Jadnica je strašno 
izmršavjela za ta četiri dana bolovanja: oči joj upale, vrućica joj sve 
još nije prolazila. Tim su joj neobičnije pristajali licu nestašno obličje i 
svadljivi blistavi pogledi, kojima se neobično čudio doktor, 
najdobroćudniji od sviju Nijemaca u Petrogradu. 

Ozbiljno, nastojeći da stiša kolikogod može glas, razložio joj 
prijaznim i najnježnijim tonom kako su prašci prijeko potrebni i 
spasonosni, svakomu je, dakle, bolesniku dužnost da ih prima. Nelly 
digla glavu, ali odjednom, čini se, slučajno makla rukom i zapela za 
žlicu, pa se sva ljekarija prolila opet na pod. Uvjeren sam da je to 
učinila namjerice. 


— To je veoma neugodna neopreznost — reče starčić mirno — i 
ja sumnjam da ste to učinili namjerice, što nikako ne valja. Pa... sve 
se može popraviti i opet se može razmočiti prašak. 

Nelly mu se nasmije baš u oči. 

Doktor metodički zamahne glavom. 

— To nikako ne valja — reče raskvašujući novi prašak — vrlo je, 
vrlo pokudno. 

— Ne srdite se na me — odgovori Nelly, brižno nastojeći da se 
ne nasmije opet — svakako ću uzeti... A volite li vi mene? 

— Ako se budete valjano vladali, veoma ću vas voljeti. 

— Veoma? 

— Veoma. 

— A sada me ne volite? 

— I sada vas volim. 

— A hoćete li me poljubiti, ako zaželim da vas poljubim? 

— Hoću, ako budete zaslužili. 

Sada Nelly i opet nije mogla izdržati nego se iznova nasmijala. 

— Bolesnica je vesele ćudi, ali sada su to živci i hirovitost — 
šapne mi doktor najozbiljnijeg lica. 

— Pa, dobro, ispit ću prašak — uzvikne odjednom Nelly slabim 
svojim glasićem — ali kad narastem i budem velika, hoćete li me vi 
uzeti? 

Po svoj joj se prilici neobično svidjelo što je smislila tu novu 
obijest; oči su joj se sve žarile, a usne se trzale od smijeha dok je 
čekala odgovor od nešto začuđenoga doktora. 

— Pa da — odgovori on, smješkajući se nehotice tom novom hiru 
— ta da, ako budete dobra i pristojna djevojka, ako budete poslušni i 
budete... 

— Uzimali praške? — prihvati Nelly. 

— Oho! Pa da, ako budete uzimali praške. Dobra je djevojka — 
šapne mi opet — u njoj ima mnogo, mnogo... što je dobro i pametno, 
ali ipak... uzeti je za ženu... čudna li hira. 

I opet joj ponudi lijek. Ali sad se nije više ni pretvarala nego 
naprosto odozdo! podbola rukom žlicu i sva ljekarija pljusnula 
jadnom starčiću baš na plastron na košulji i u lice. Nelly se naglas 
nasmijala, ali ne prijašnjim dobrodušnim, veselim smijehom. Na licu 
joj zatitralo nešto kruto, pakosno. sve to vrijeme kao da se uklanjala 


momu pogledu, gledala je samo doktora te s podsmijehom, iz kojega 
je ipak izbijao nemir, očekivala šta li će sada raditi »smiješni« starčić. 

— O! Vi opet... Takva nesreća! Pa... može se opet razmočiti 
prašak — izgovori starac, otirući rupcem lice i plastron. 

To je strašno prenerazilo Nellu. Nadala se da ćemo se ljutiti; 
mislila je da će biti grđena, prekoravana, a možda je nesvjesno 
jedino to i željela u taj čas — kako bi imala izliku da odmah zaplače, 
da zarida kao u histeriji, da opet, kao maloprije, razbaca praške, pa 
da od zlovolje i razbije štogod i da svim time utaži svoje hirovito 
bolno srdašce. Takvi se hirovi ne događaju jedino u bolesnika, ni 
jedino u Nelle. Hodao sam, kao što sam često znao, gore-dolje po 
sobi s nesvjesnom željom da bi me tko što prije uvrijedio, ili da bi mi 
rekao riječ koja bi se mogla smatrati za uvredu, pa da što prije 
iskalim na komu srce. Žene, pak, kad na ovakav način »iskaljuju« 
srce, počnu najiskrenije plakati, a koje su najčuvstvenije, dotjeraju 
čak i do histerije. Stvar je sasvim obična, najsvakidašnjija i događa 
se najčešće onda kad ti je u srcu još kakav drugi jad, često nepoznat 
nikomu, pa bi želio, ali ga ne možeš otkriti nikomu. 

Ali se Nelly odjednom stišala, preneražena anđeoskom dobrotom 
starčića kojega je uvrijedila, i njegovom strpljivošću kako joj opet 
raskvašuje treći lijek. Podsmijeh joj sletio s usana, rumen joj udarila 
u lice, oči se ovlažile: pogledala me letimice i odmah svrnula pogled. 
Doktor joj ponudio lijek. Ona ga krotko bojažljivo ispila, uhvatila 
crvenu, punačku starčevu ruku i polako mu pogledala u oči. 

— Vi se... srdite što sam nevaljala — reče, ali ne dovrši nego 
šmugne pod pokrivač, pokrije se preko glave i zarida naglas, 
histerički. 

— Oh, dijete moje, ne plačite... Nije to ništa. To su živci: napijte 
se vode! 

Ali ga Nelly nije slušala. 

— Ohrabrite se... Ne kvarite sami svoje zdravlje — nastavi on, 
gotovo i sam se kmezeći uz nju jer je bio vrlo osjećajan čovjek — 
opraštam vam, uzeti ću vas ako se budete valjano vladali kao 
poštena djevojka i budete... 

— Budem uzimala praške! — začuje se ispod pokrivača uz 
nervozan smijeh, sitan poput zvonceta, prekidan ridanjem — uz 
smijeh, koji sam dobro poznavao. 


— Dobro, zahvalno dijete — reče doktor svečano i gotovo sa 
suzama u očima. — Bijedna djevdjčica! 

| otad se između njega i Nelle razvila neka neobična simpatija. A 
sa mnom je Nelly, naprotiv, postajala sve mrzovoljnijom, nervoznijom 
i razdražljivijom. Nisam znao čemu bih to pripisao, i čudio sam joj se, 
pogotovo jer joj se ta promjena zbila nekako iznenada. Za prvih dana 
bolovanja bila je sa mnom neobično nježna i umiljata; činilo se, ne 
može da me se nagleda, nije me puštala od sebe, hvatala me 
svojom vrelom rukom za ruku i posađivala uz sebe, a kad bi 
primijetila da sam mrk i uzbunjen, nastojala je da me razveseli, šalila 
se, igrala se sa mnom i smješkala mi se, očito prigušujući svoje 
muke. Nije htjela da radim obnoć ili da sjedim i da je čuvam, i 
žalostila se kad je vidjela da je ne slušam. Ponekad sam primjećivao 
da je sama zabrinuta; počinjala je da me ispituje i da istražuje zašto 
se žalostim i šta mi je na pameti; ali za čudo, kad bi razgovor došao 
do Nataše, odmah bi zašutjela ili počela da govori o čemu drugom. 
Kao da je izbjegavala razgovor o Nataši, i to me je iznenadilo. Kad 
sam dolazio, radovala se. A kad sam hvatao za šešir, gledala me je 
nujno i nekako čudno, kao s prijekorom, pratila očima. 

Četvrtoga dana njene bolesti presjedio sam kod Nataše cijelo 
veče, pa dakako i preko ponoći. Bilo je o čemu da govorimo. Pri 
odlasku od kuće rekao sam bio svojoj bolesnici da ću se vratiti vrlo 
brzo, kao što sam se i nadao. Kad sam se gotovo slučajno zadržao 
kod Nataše, bio sam bez brige za Nellu: nije bila ostala sama. S 
njom je sjedjela Aleksandra Semjonovna, jer je od Maslobojeva, koji 
mi se na časak svratio, bila doznala da je Nelly bolesna i da sam u 
velikoj brizi i sam samcat. Bože moj, kako se dobra Aleksandra 
Semjonovna zabrinula: 

— Neće nam, dakle, doći sada na objed!... Ah, bože moj! | sam je 
samcat, jadnik, sam samcat. Pokazat ćemo mu, dakle, svoju 
srdačnost. Eto prilike pa je ne treba propuštati. 

Odmah je osvanula kod nas i dovezla s kočijašem čitav svežanj. 
Od prve riječi izjavila da sada ne odlazi od mene nego je došla da mi 
pomogne u brigama i razvezala svežanj. U njemu je bilo sirupa, 
slatkoga za bolesnicu, piletine i kokošaka, ako bolesnica počne 
prizdravljati jabuka za pecivo, naranča, kijevskoga suhoga slatkoga 


(ako doktor bude dopustio), napokon rubenine, ponjava, ubrusa, 
ženskih košulja, povoja, kompresa — kao za cijelu bolnicu. 

— Svega toga ima i u nas — govorila mi je, brzo i posleno 
izgovarajući svaku riječ kao da se žuri nekuda — pa, a vi živite 
neženjski. Ta u vas svega toga ima malo. Dopustite mi dakle... i Filip 
je Filipič naložio tako. Pa, šta je sada brže, brže! Šta bi se sada 
trebalo učiniti? Kako joj je? Je li pri svijesti? Ah, kako loše leži, treba 
joj namjestiti uzglavlje da joj glava leži niže, ali znate... ne bi li bolji 
bio kožni jastuk? Od kožnoga hladi. Ah, kako sam luda! Nije mi ni na 
pamet palo da ga ponesem. Otići ću po njega... Ne bi li se trebala 
naložiti vatra? Poslat ću vam svoju staricu. Imam znanicu staricu. Ta 
vi nemate nikakvo žensko služinče... Dakle, šta biste sada uradili? 
Šta je to? Trava... doktor je prepisao? Zacijelo za prsni čaj? Odmah 
ću naložiti vatru. 

Ali sam je umirio, te se vrlo začudila i čak se ražalostila što 
nikako nema toliko posla. Ali radi toga nije nipošto klonula. Odmah 
se sprijateljila s Nellom i mnogo mi je pomagala za svega njena 
bolovanja; pohađala nas je skoro svaki dan, a svagda je dolazila 
takva lica kao da je nešto nestalo ili nekud otišlo pa ga treba loviti. 
Uvijek je nadovezivala da je tako naložio i Filip Filipič. Nelli se veoma 
svidjela. Zavoljele se kao dvije sestre, i ja mislim da je Aleksandra 
Semjonovna u mnogom bila isto onakvo dijete kao i Nelly. 
Pripovijedala joj različite dogodovštine, rasmijavala je, i Nelly se 
zatim često jadila kad Aleksandra Semjonovna ode kući. Prvomu, 
pak, dolasku njenu začudila se moja bolesnica, ali se odmah 
dosjetila zašto je došla nezvana gošća, pa se, po svojem običaju, 
čak i namrštila, zašutjela i nadurila. 

— Zašto je došla? — zapita Nelly kao nekako zlovoljna kad je 
Aleksandra Semjonovna otišla. 

— Da ti pomogne, Nelly, i da te dvori. 

— Pa šta?... | zašto? Ta ja joj nisam ništa učinila. 

— Dobri ljudi i ne čekaju da im se najprije učini štogod, Nelly. Oni 
i bez toga vole pomagati onima koji su u nuždi. Mani se, Nelly; ima 
na svijetu vrlo mnogo dobrih ljudi. Samo je tvoja nevolja što ih nisi 
sretala ni srela kad si trebala. 

Nelly ušuti; odmaknem se. Ali za četvrt sata me sama slabim 
glasom dozove, zamoli da bi pila, i odjednom me krepko obuhvati, 


privije mi se na prsa i dugo me nije ispuštala iz ruku. Sutradan, kad 
je došla Aleksandra Semjonovna, dočekala ju je Nelly s radosnim 
osmijehom, ali kao da se sve jos stidjela nečega. 


GLAVA Ili 


Toga sam, dakle, dana probavio cijelo veče kod Nataše. Došao 
sam već kasno. Nelly je spavala. Spavalo se i Aleksandri 
Semjonovnoj, ali je sve još sjedila uz bolesnicu i čekala me. Odmah 
mi ubrzanim šapatom počela pripovijedati da je Nelly isprva bila vrlo 
vesela, čak se i mnogo smijala, ali onda se snuždila, pa kad je 
vidjela da ne dolazim, zašutjela i zamislila se. Onda se počela tužiti 
da je boli glava, zaplakala i počela tako ridati da nisam više znala šta 
bih s njom — nadovezala Aleksandra Semjonovna. — Zapodjela sa 
mnom razgovor o Natalji Nikolajevnoj, ali nisam znala ništa da joj 
kažem; prestala je, dakle, da me ispituje i onda je svejednako 
plakala, pa je i zaspala u suzama. Zbogom, dakle, Ivane Petroviču; 
ipak joj je bolje, primijetila sam, a ja moram kući, tako mi je naložio 
Filip Filipič. I priznajem, pustio me samo na dva sata, a ja sam sama 
ostala. Pa šta je, svejedno, ne brinite se za mene; ne smije se on 
srditi... Nego jedino... Ah, bože moj, dušo, Ivane Petroviču, šta da 
uradim: sve mi sada dolazi napit! Veoma je zabavljen nečim, ne 
govori sa mnom, jadi se, važan mu je posao na pameti; vidim ja to 
već; a naveče je ipak pijan... Mislim samo: je li se sada vratio kući i 
tko će ga ondje spremiti u postelju? Ali, idem, idem, zbogom. 
Zbogom, Ivane Petroviču. Gledala sam tu vaše knjige: koliko knjiga 
imate i sve su valjda umne; a ja sam glupara, nisam nikada ništa 
čitala... Pa, do sutra... 

Ali sutradan se Nelly probudila tužna i mrka te mi preko volje 
odgovarala. Sama mi, pak, nije ništa govorila kao da se srdi na 
mene. Primijetio sam samo nekoliko njenih pogleda, dobačenih mi 
letimice, kao kradom; u tim je pogledima bilo mnogo neke pritajene 
unutarnje boli, ali je ipak iz njih izbijala nježnost, koje nije bilo kad je 
ravno gledala mene. Toga se dana i dogodio onaj prizor s doktorom 
pri uzimanju ljekarije; nisam znao šta bih pomislio. 

Ali Nelly se najzad promijenila prema meni. Čudaštva njena, 
hirovi, gdjekad gotovo i mržnja na me, sve je to trajalo sve do onoga 


dana kad nije više stanovala kod mene, sve do one katastrofe kojom 
se raspleo naš roman. Ali o tom kasnije. 

Ali se katkad događalo da je iznenada bivala na koji sat prijazna 
sa mnom kao nekada. Prijaznost se njena, čini se, dvostručila u 
takvim trenucima; ponajčešće je u tim istim časovima gorko plakala. 
Ali su ti sati prolazili brzo, te je opet zapadala u prijašnji jad i opet me 
neprijateljski gledala ili je bivala hirovita, kao ono pred doktorom, ili 
se odjednom5 kad je opazila da mi je neugodna neka njena nova 
obijest, počela grohotati i gotovo svagda završila u plaču. 

Svadila se jednom čak i s Aleksandrom Semjonovnom i rekla joj 
da neće ništa od nje. A kad je pred istom Aleksandrom 
Semjonovnom stadoh koriti, ražestila se, odgovarala mi s nekom 
otresitom pakošću, koja joj se nakupila, ali naglo ušutjela i samo dva 
dana nije progovorila sa mnom ni jednu jedincatu riječ, nije htjela da 
uzme ni jednu ljekariju, nije dapače htjela ni da pije i jede, i tek je 
starčić doktor umio da je nagovori i opameti. 

Rekao sam već da se od dana kad je uzela lijek započela između 
nje i doktora neka čudna simpatija. Nelly ga je veoma zavoljela i 
uvijek ga dočekivala s veselim osmijehom, kakogod tužna bila prije 
njegova dolaska. Starčić nam, pak, počeo dolaziti svaki dan, a 
katkad i po dva puta na dan, čak i onda kad je Nelly prohodala i već 
potpuno ozdravljala; tako ga je, činilo se, očarala da nije mogao ni 
dan proživjeti da joj ne čuje smijeha i šala na njegov račun, počesto 
vrlo smiješnih. Počeo joj dovlačiti knjige sa slikama, sve same 
poučne. Jednu je kupio izričito njoj. Onda joj počeo donositi slastice, 
bombone u lijepim škatuljama. U takvim je prilikama ulazio obično 
svečano, kao da je svečar, i Nelly je odmah pogađala da je došao s 
darom. Ali on nije pokazivao dara nego se samo lukavo smijao, 
sjedao kraj Nelle i natucao: ako se jedna mlada djevojka za njegova 
izbivanja znala lijepo vladati i zaslužiti štovanje, to je takva mlada 
djevojka zavrijedila lijepu nagradu. Pri tom je tako prostodušno i 
dobrodušno zirkao na nju da mu se Nelly smijala, doduše, sasvim 
otvorenim smijehom, ali u isti mah joj se u razvedrenim očima sijala 
iskrena, umiljata privrženost. Napokon je starac svečano ustajao sa 
stolice, vadio škatulju s bombonima, uručivao je Nelli i uvijek 
dometao: »Mojoj budućoj i ljubeznoj gospi.« U taj je čas on sam 
zacijelo bio sretniji od Nelle. 


Nakon toga su se započinjali razgovori, te ju je svaki put ozbiljno, 
liječničkim savjetima. 

— Najviše treba čuvati zdravlje — govorio je dogmatskim tonom 
— prvo i glavno zato da čovjek živi, a drugo, da uvijek bude zdrav i 
tako stekne sreću u životu. Ako imate, milo dijete moje, kakvih jada, 
zaboravljajte ih, ili najbolje, nastojte da ne mislite na njih. Ako, pak, 
nemate nikakvih jada, to... isto tako ne mislite na njih, nego nastojte 
da mislite na užitke... na štogod veselo, nestašno. 

— Ana što bih veselo i nestašno mislila? — pitala je Nelly. 

Doktor je odmah dolazio u škripac. 

— Eto dakle... na kakvu nedužnu igru koja pristaje vašoj dobi; ili 
dakle... eto štogod takvo... 

— Neću da se igram; ne volim se igrati — govorila je Nelly. — 
Eto, više volim nove haljine. 

— Nove haljine! Hm. Pa, to već ne valja tako. Treba se u svemu 
zadovoljavati skromnim uspjehom u životu. A, uostalom... možda... 
mogu se voljeti i nove haljine. 

— A hoćete li mi naručiti mnogo haljina kad pođem za vas? 

— Kakva je to ideja! — govorio je doktor i već se nehotice mrštio. 
Nelly se obješenjački smješkala pa se jednom čak i zaboravila te sa 
smiješkom pogledala i mene. — A, uostalom — naručit ću vam 
haljinu ako je budete zaslužili svojim vladanjem — nastavi doktor. 

— A hoću li svaki dan morati uzimati praške kad se udam za 
vas? 

— Pa, onda ćete moći i da ne uzimate uvijek praške — i doktor 
se počeo smješkati. 

Nelly je smijehom prekidala razgovor. Starčić se smijao za njom i 
uživao u njenu veselju. 

— Nestašan um! — govorio je obraćajući mi se. — Ali sve se još 
Vidi hirovitost, neka svojevolja i razdražljivost. 

Pravo je kazao. Nisam nikako znao šta joj je. Činilo se da nipošto 
neće da govori sa mnom kao da sam joj nešto skrivio. To mi je bilo 
vrlo gorko. Namrštio se i ja, te nisam jednom cijeli dan razgovarao s 
njom, ali sam se sutradan zastidio. Često je plakala i nikako nisam 
znao čime bih je utješio. Ali jedanput je prekinula svoju šutnju. 


Vratio se ja jednom pred sumrak kući i opazio kako je Nelly brže 
skrila knjigu pod uzglavlje. Bio je to moj roman što je uzela sa stola i 
čitala dok mene nije bilo. Čemu bi krila od mene kao da se stidi — 
pomislim, ali nisam pokazao da sam išta opazio. Nakon četvrt sata, 
kad sam na časak izašao u kuhinju, skočila ona brže s postelje i 
položila roman na prijašnje mjesto; kad sam se vratio, opazio sam 
ga već na stolu. Nakon ćaska pozva me sebi; u glasu joj se 
razabirala neka uzbuđenost. Već četiri dana nije gotovo ni 
progovorila sa mnom. 

— Vi ćete... danas... otići Nataši? — zapita me isprekidanim 
glasom. 

— Hoću, Nelly; vrlo je potrebno da se sastanem s njom danas. 

Nelly ušuti. 

— Vi nju... veoma... volite? — zapita ona opet slabim glasom. 

— Da, Nelly, veoma je volim. 

— Ija je volim — priklopi ona tiho. Onda opet nastade šutnja. 

— Ja ću k njoj i kod nje ću živjeti — započe opet Nelly i pogleda 
me bojažljivo. 

— To ne može biti, Nelly — odgovorim nešto u čudu. — Zar ti je 
loše kod mene? 


— Zašto ne može biti? — i ona plane — ta sami me nagovarate 
da odem i da živim kod njena oca, ali ja neću da idem. Ima li ona 
sluškinju? 

— Ima. 


— Pa, neka dakle otpravi svoju sluškinju, a ja ću joj služiti. Sve 
ću joj raditi i ništa mi neće plaćati; ja ću je voljeti i kuhat ću jelo. Tako 
joj i recite danas. 

— Pa čemu, Nelly, kakva je to fantazija! | šta ti misliš o njoj: zar 
misliš da će htjeti da te uzme mjesto kuharice? Ako te baš uzme, 
uzet će te kao sebi ravnu, kao svoju mlađu sestru. 

— Ne, neću da joj budem ravna. Neću tako... 

— A zašto? 

Nelly je šutjela. Usne joj se trzale: samo što nije zaplakala. 

— Ta onaj će je, koga ona sada voli, napustiti i samu je ostaviti? 
— zapita ona najzad. 

Začudim se. 

— Ali otkud znaš, Nelly? 


— I sami ste mi govorili sve, a i prekjučer, kad je muž Aleksandre 
Semjonovne došao prije podne, ja sam ga pitala; on mi je i rekao 
sve. 

— A zar je Maslobojev dolazio prije podne? 

— Jest, dolazio je — odgovori ona i obori očice. 

— A zašto mi nisi kazala da je dolazio? 

— Tako... 

Premislim časkom. Bog bi znao šta taj Maslobojev tumara sa 
svojom tajnovitošću. Kakav je to saobraćaj započeo? Moram se naći 
S njim. 

— Šta je tebi dakle do toga, Nelly, ako je on ostavi? 

— Pa vi je volite ludo — odgovori Nelly, ne uznoseći oči prema 
meni. — Ako je volite, uzet ćete je kad onaj ode. 

— Nije, Nelly, ona me ne voli onako kako ja volim nju, a i ja... 
Nije, neće se to zbiti, Nelly. 

— A ja bih vam obojima služila kao sluškinja, a vi biste živjeli i 
radovali se — izgovori gotovo šapatom, ne gledajući me. 

»Šta joj je, šta joj jel« — pomislim i sva mi se duša uzburkala. 
Nelly ušuti i cijele večeri nije izustila ni riječ više. A kad sam otišao, 
zaplakala i plakala cijelo veće, kako mi je rekla Aleksandra 
Semjonovna, te je u suzama i zaspala. Čak je i po noći u snu plakala 
i po noći govorila nešto u bunilu. 

Ali od toga se dana još jače namrštila i zašutjela, a sa mnom nije 
više ni govorila. Primijetio sam, doduše, dva, tri njena pogleda, 
kradom mi dobačena, a u tim je pogledima bila tolika nježnost. Ali to 
je prolazilo zajedno s trenutkom koji je izazvao tu nenadanu 
nježnost, i kao za otpor tomu izazovu Nelly se gotovo iz sata u sat 
sve jače mrštila, pa i na doktora, koji se čudio promjeni njene naravi. 
Međutim je bila gotovo već posve ozdravila, doktor joj dopustio 
napokon da se prošeta po svježemu zraku, ali samo vrlo kratko. 
Vrijeme je bilo vedro, toplo. Bila je Velika nedjelja, koja je sada pala 
veoma kasno; ja otišao prije podne od kuće; morao sam svakako 
pohoditi Natašu, ali sam naumio da se ranije vratim kući, pa da 
povedem Nellu i išetam se s njom; a dotle sam je ostavio kod kuće 
samu. 

Ali ne znam ni iskazati kakav me je udar čekao kod kuće. Žurio 
sam se kući. Dolazim i vidim da je ključ iznapolja utaknut u vrata. 


Ulazim: nema nikoga. Zamro sam. Gledam: na stolu je papir, a na 
njem piše olovkom, krupnim, nejednakim pismom: 


»Otišla sam od vas i neću se više nikada vratiti. Ali ja vas 
neobično volim. 
Vaša vjerna Nelly«. 


Zaciknem od užasa i poletim iz stana. 
GLAVA IV 


Nisam još ni bio istrčao na ulicu, nisam dospio da smislim šta bih 
i kako bih uradio sada, kad odjednom opazim da se pred našim 
kućnim vratima zaustavlja kočija i iz nje izlazi Aleksandra 
Semjonovna, a za ruku vodi Nellu. Držala ju je čvrsto kao da se boji 
neće li joj pobjeći i po drugi put. Poletim im odmah u susret. 

— Nelly, šta je s tobom! — zaviknem — kamo si otišla, zašto? 

— Stanite, ne Žurite se; idemo brže u kuću, ondje ćete doznati 
sve — zacvrkuće Aleksandra Semjonovna — šta li ću vam 
pripovijedati, Ivane Petroviču — šaptala mi je brže putem. — Samo 
da se čudite... Idemo, dakle, odmah ćete doznati. 

Na licu joj se vidjelo da ima izvanredno važnih novosti. 

— Idi, Nelly, idi, prilegni malo — reče kad smo ušli u sobu — ta 
sustala si; zar je šala, koliko si optrčala. A ja i vi deder da zasad 
odemo odavde, nećemo joj smetati, neka zaspi. — | ona mi namigne 
da iziđeni s njom u kuhinju. 

Ali Nelly nije prilegla nego sjela na divan i obadvjema rukama 
prekrila lice. 

Iziđemo, i Aleksandra Semjonovna mi na brzu ruku ispripovijeda 
šta je posrijedi. Kasnije sam doznao još više podrobnosti. Evo, kako 
je sve to bilo: 

Kad mi je Nelly dva sata prije mojega povratka ostavila list i otišla 
iz moga stana, otrčala je najprije starčiću doktoru. Adresu je doznala 
još prije. Doktor mi je pripovijedao da je sav obamro kad je kod sebe 
ugledao Nellu, te za sve vrijeme, dok je bila kod njega, »nije 
vjerovao svojim očima«. »Ni sada ne vjerujem — nadovezao on na 
kraju svojega pripovijedanja — i neću nikad povjerovati u to.« A ipak 


je Nelly zaista bila kod njega. Sjedio je mirno u svojem kabinetu, na 
naslonjaču u kućnoj haljini, za kavom, kad je ona utrčala i objesila 
mu se o vrat, prije nego što se i snašao. Plakala je, grlila ga i ljubila, 
molila neka je primi da živi kod njega; govorila mu da neće i ne može 
dulje da živi kod mene, pa je zato i otišla od mene; teško joj je; neće 
mu se više podsmjehivati ni govoriti o novim haljinama, nego će se 
ljepo vladati, učit će, naučit će »da mu pere i glača plastrone na 
košuljama« (po svoj je prilici smislila sav svoj govor putem, a možda 
i prije), bit će napokon poslušna i uzimat će ma i svaki dan kakve mu 
drago praške. A što je govorila onda da se želi udati za njega, ta ona 
se šalila, pa i ne misli na to. Starac se Nijemac toliko zapanjio da je 
zinuo, dignuo ruku, u kojoj je držao cigaru, zaboravio na cigaru koja 
mu se izgasila, i za sve je vrijeme sjedio tako. 

— Mademoiselle — izgovorio on najzad kad je nekako uzmogao 
da se služi jezikom — mademoiselle, koliko sam vas razumio, vi 
molite da vas primim k sebi. Ali ja to ne mogu! Vi vidite da živim u 
stisci i nemam znatnih dohodaka... |, najzad, ovako naprečac, bez 
premišljanja... To je strašno! I, najzad, kako vidim, vi ste odbjegli od 
kuće. To je vrlo pokudno i ne valja... I, najzad, dopustio sam vam 
samo malo da se šetate, po vedru danu, pod paskom vašega 
dobrotvora, a vi ostavljate svojega dobrotvora i bježite meni, premda 
bi trebali da se čuvate i... i... da uzimate lijek. I, najzad... najzad, 
ništa ne razumijem... 

Nelly mu nije dopustila da izgovori. Opet je zaplakala, opet ga 
stala zaklinjati, ali ništa nije pomoglo. Starčič se sve više i više 
iščuđavao i sve više te više nije shvaćao ništa. Napokon ga Nelly 
ostavi, uzvikne: »Ah bože moj!« i istrči iz sobe. »Bolovao sam cijeli 
taj dan — nadovezao doktor, završujući svoju pripovijest — i za noć 


sam uzeo dekoktaaI., 

A Nelly otrčala Maslobojevima. Pribavila je bila i njihovu adresu 
te ih našla, iako s teškom mukom. Maslobojev je bio doma. 
Aleksandra Nikolajevna je pljesnula rukama kad je čula Nellinu 
molbu da je prime. Na njena, pak, pitanja, zašto želi to i je li joj teško 
kod mene, nije Nelly ništa odgovarala nego se ridajući srušila na 
stolicu. »Tako je ridala, tako je ridala — pripovijedala mi je 
Aleksandra Semjonovna — te sam mislila da će umrijeti od toga.« 


Nelly se nudila makar za sobaricu, makar za kuharicu, govorila da će 
pod mesti i naučiti da pere rubeninu. (Na tom pranju rubenine 
osnivala je neke osobite nade i smatrala ga radi nečega za najjaču 
meku da je prime.) Aleksandra Semjonovna je mislila da bi je 
zadržali kod sebe dok se stvar ne razjasni, a meni da jave. Ali se 
Filip Filipič odlučno usprotivi tomu i naloži joj da bjegunicu odmah 
odveze natrag meni. Putem ju je Aleksandra Semjonovna grlila i 
ljubila, a Nelly je zbog toga još ljuče udarila u plač. Gledajući je, 
rasplakala se i Aleksandra Semjonovna. Tako su obadvije plakale 
cijelim putem. 

— A zašto, zašto, Nelly, nećeš da živiš kod njega; vrijeđa li te on? 
— pitala je Aleksandra Semjonovna i plakala. 

— Ne, ne vrijeđa me... 

— Zašto dakle? 

— Tako, neću da živim kod njega... ne mogu... sve sam tako zla 
prema njemu... a on je dobar... a kod vas neću biti zla, radit ću — 
izgovori ona, ridajući kao u histeriji. 

— Zašto si, Nelly, tako zla prema njemu? ... 

— Tako... 

— Jedva sam to »tako« izvukla iz nje — završila Aleksandra 
Semjonovna otirući suze — šta je ona tako jadna? Je li to padavica? 
Šta mislite, Ivane Petroviču? 

Uđemo Nelli; ležala je, lice sakrila u uzglavlje i plakala. Kleknem 
pred nju, uhvatim joj ruke i počnem ih ljubiti. Ona mi istrgne ruke i 
zarida još jače. Nisam znao šta bih i govorio. U taj čas uđe starac 
IHmenjev. 

— A ja do tebe, Ivane, po poslu, zdravo! — reče on, ogledavajući 
sve nas i u čudu gledajući mene kako klečim. Starac je bolovao u 
posljednje vrijeme. Bio je blijed i mršav, ali kao da se junačio pred 
nekim, pa je prezirao svoju bolest, nije slušao savjete Ane 
Andrejevne, nije htio da legne nego je i dalje išao za svojim 
poslovima. 

— Zbogom zasad — reče Aleksandra Semjonovna pošto je 
pomno pogledala starca. — Naredio mi je Filip Filipič da se što prije 
vratim. Imamo posla. A pred veče ću doći, posjedit ću dva satića. 

— Tko je ta? — šapne mi starac, misleći, čini mi se, na drugo. 
Reknem mu... 


— Hm. A ja sam ti evo došao po poslu, Ivane... 

Znao sam po kakvom poslu, i očekivao sam njegov posjet. Došao 
je da ugovori sa mnom i s Nellom i da je izmoli od mene. Ana 
Andrejevna je pristala, napokon, da sirotu primi u kuću. To se zbilo 
poslije naših tajnih razgovora: uvjerio sam Anu Andrejevnu i rekao 
da će pogled na sirotu, kojoj je majku također prokleo njen otac, 
navrnuti možda našem starcu na druge misli. Tako sam joj jasno 
objasnio svoj plan da je sada već i sama počela navaljivati na muža 
neka uzme sirotu. Starac je drage volje pristao: želio je, prvo, da 
ugodi svojoj Ani Andrejevni, a drugo, imao je i svojih namisli... Ali ću 
sve to kasnije pobliže objasniti... 

Rekao sam već da Nelly nije voljela starca još od njegova prvoga 
posjeta. Kasnije sam opazio da joj s lica sija čak neka zavist kad se 
pred njom izgovori Ihmenjevljevo ime. Starac se odmah prihvati 
stvari, bez okolišanja. Pristupi pravo Nelli koja je još ležala, a lice 
sakrila u uzglavlju, uhvati je za ruku i zapita je: hoće li se preseliti 
njemu da kod njega živi mjesto kčeri? 

— Imao sam kćer i volio sam je više nego samoga sebe — završi 
starac — ali sada ona nije sa mnom. Umrla je. Hoćeš li da je 
odmijeniš u mojem domu i... u mojem srcu? 

I u očima mu, suhima i upaljenima od grozničava žara, navrle 
suze. 

— Ne, neću — odgovori Nelly ne dižući glavu. 

— A zašto, dijete moje? Ti nemaš nikoga. Ivan te ne može vječno 
držati kod sebe, a kod mene ćeš biti kao u rođenoj kući. 

— Neću, jer ste zločesti. Da, zločesti ste, zločesti, — dometne 
ona, dižući glavu i sjedajući na postelji sučelice starcu. 

— I ja sam zločesta i zločestija od sviju, ali ste vi još zločestiji od 
mene!... — Dok je to govorila, problijedjela je i oči joj se zablistale: 
problijedjele joj čak i drhtave usne i nacerile se pod dojmom nekoga 
snažnoga osjećaja. Starac ju je gledao u dvoumici. 

— Da, zločestiji ste od mene jer nećete da oprostite svojoj kćeri; 
željeli biste da je sasvim zaboravite i uzimate k sebi drugo dijete, a 
zar se može zaboraviti svoje rođeno dijete? Zar ćete vi mene voljeti? 
Ta čim me pogledate, odmah ćete se sjetit da sam vam ja tuđa i da 
ste imali svoju kćer, koju ste sami zaboravili jer ste krut čovjek. A ja 


neću da živim kod krutih ljudi; neću, neću!... — Nelly zajeca i 
pogleda me. 

— Preksutra je Uskrs, svi se ljube i grle, svi se mire, sve se 
krivice opraštaju... Ta ja znam... Samo vi... Jedini vi... uh! Vi kruti! 
Odlazite! 

Zaplakala. Taj je govor, čini mi se, bila već odavno smislila i 
naučila naizust ako je starac bude još jednom pozivao sebi. Starac 
se prenerazio i problijedio. Na licu mu se javio bolan izražaj. 

— I čemu, čemu, zašto se svi toliko uzbuđuju zbog mene? Ja 
neću, neću! — zavikne naglo Nelly kao u nekom bjesnilu — ja ću 
poći da prosim! 

— Nelly, šta ti je? Nelly, prijane moj! — uzviknem i nehotice, ali 
sam svojim uzvikom samo podjario plamen. 

— Da, radije ću obilaziti ulicama i prositi, a ovdje neć ostati — 
vikala je ridajući. — I mati je moja prosila, a kad je umirala, rekla mi 
je samo: sirotuj i voli prositi, nego nije sramota prositi: ne molim od 
jednoga čovjeka, nego od svih, a svi nisu jedan čovjek; sramota je 
moliti od jednoga a od svih nije; tako mi je govorila neka prosjakinja; 
ta ja sam mala, nemam ni otkud da uzmem. Ja i molim od svih, neću 
neću, ja sam zločesta, ja sam zločestija od svih; evo, kako sam 
zločesta! 

| Nelly zgrabi odjednom sasvim iznenada kupu sa stolića i lupi je 
o pod. 

— Eto se sada i razbila — priklopi, gledajući me s nekim 
izazovnim slavljem — kupe su svega dvije, razbit ću i drugu... Iz 
čega ćete onda piti čaj? 

Kao da je pobješnjela, i kao da je sama uživala u tom bjesnilu, 
kao da je i sama znala kako je to sramota i nevaljanština, ali u isti 
mah kao da je podjarivala sebe na dalje istupe. 

— Bolesna ti je ona. Vanja, eto šta je — reče starac — ili... ili ja i 
ne razumijem kakvo je to dijete. Zbogom! 

Uzeo svoju kapu i stisnuo mi ruku. Bio je kao utučen; Nelly ga je 
strašno uvrijedila; sve se uzburkalo u meni. 

— Inije ti ga bilo žao, Nelly! — zaviknem kad smo ostali sami — i 
nije te sramota, nije te sramota! Ne, ti nisi dobra, ti si zaista zločesta! 
— i kako sam bio bez šešira potrčim za starcem. Htio sam da ga 
ispratim do kućnih vrata i da mu za utjehu reknem bar dvije riječi. 


Kad sam trčao niza stepenice, kao da sam još vidio pred sobom 
Nellino lice kako je strašno problijedjelo od mojih prijekora. 

Brzo sam stigao mojega starca. 

— Bijedna je djevojčica uvrijeđena, ima i ona svoj jad, vjeruj mi, 
Ivane, a ja joj se raspripovijedao o svojem — reče smješkajući se 
gorko. — Povrijedio sam joj ranu. Kažu da sit gladnoga ne razumije; 
a ja ću, Vanja, dometnuti, da i gladni gladnoga ne razumije svagda. 
Pa, zbogom! 

Počnem govoriti o nečem sporednom, ali starac samio mahne 
rukom. 

— Nemoj me tješiti; bolje pazi da ta tvoja ne odbjegne od tebe; 
takva mi se čini — priklopi s nekom pakošću i krene brzim koracima 
od mene, razmahujući se i lupkajući palicom po pločniku. 

Nije se ni nadao da će biti prorok. 

Kako li je bilo meni kad sam se vratio kući i na svoj užas i opet 
nisam Nellu zatekao doma! Poletim u trijem, tražio sam je na 
stepenicama, dozivao, kucao čak kod susjeda i pitao za nju; nisam 
mogao i nisam htio povjerovati da je opet pobjegla. | kako je mogla 
pobjeći? Na kući su samo jedna vrata; morala je proći kraj nas kad 
sam razgovarao sa starcem. Ali se ubrzo dosjetim, na veliku svoju 
tugu, da se možda i prije sakrila gdjegod na stepenicama i počekala 
dok se ne vratim kući, a onda pobjegla, tako da je nisam nikako 
mogao sresti! Svakako nije mogla daleko odmaći. 

U velikoj brizi istrčim opet da je tražim, a za svaki slučaj ostavim 
stan otvoren. 

Najprije sam se otputio do Maslobojevih. Maslobojeve nisam 
zatekao doma, ni njega, ni Aleksandru Semjonovnu. Ostavio sam im 
list, kojim sam im javljao novu nevolju i molio, ako im dođe Nelly, 
neka me odmah izvijeste, pa sam otišao doktoru: ni njega nije bilo 
doma, a sluškinja mi kazala da osim onoga posjeta maloprije nije 
bilo drugoga. Šta da radim? Uputio sam se Bubnovoj i doznao od 
znanice škrinjarke da je gospodarica od jučerašnjega dana zbog 
nečega u redarstvenom zatvoru, a Nelly nisu odonda ni vidjeli ondje. 
Umoran, izmučen pohitim opet Maslobojevima; isti odgovor: nije 
nikoga bilo, a ni oni se nisu još vratili. Moj list je ležao na stolu. Šta 
da radim? 


U smrtnom sam se jadu vraćao u kasno veče kući. Morao sam te 
večeri do Nataše; sama me je pozvala još prije podne. Ali nisam 
toga dana ni jeo ništa; misao o Nelli uzbudila mi je dušu. »Šta je 
dakle to? — mislio sam. 

— Zar je to osobita posljedica bolesti? Da ona nije luda, ili ne 
silazi li s pameti? Pa, bože moj, gdje je sada, gdje ću je naći!« 

Tek što sam to uzviknuo, ugledam odjednom Nellu nekoliko 
koračaja od mene, na V-om mostu. Stoji kraj svjetiljke i ne vidi me. 
Htjedoh joj pritrčati, ali sam se suspregao. »Šta li ona radi tu?« — 
pomislim u dvoumici te, uvjeren da je sada neću više izgubiti, 
odlučim da čekam i da je motrim. Prođe deset časaka, a ona 
svejednako stoji i pogledava prolaznike. Napokon prošao starkelja, 
ljepo odjeven, i Nelly mu pristupila: ne zastajući izvadio on nešto iz 
džepa i dao joj. Ona mu se poklonila. Ne mogu iskazati šta sam 
osjetio u tom trenu. Bolno mi se stislo srce: kao da je nešto drago, 
što sam ljubio, tetošio i milovao, u taj čas osramoćeno i popljuvano, 
ali mi u isti čas potekoše i suze iz očiju. 

Da, suze za bijednom Nellom, premda sam u isti čas osjećao 
nepomirljivo negodovanje: ne prosi ona od nužde; nije ni od koga 
ostavljena, nije prepuštena svojoj sudbini; nije pobjegla od krutih 
tlačitelja nego od svojih prijatelja koji je vole i tetoše. Kao da je 
željela koga zadiviti ili uplašiti svojim djelima: kao da se hvalila pred 
nekim! Ali nešto je tajno dozrijevalo u njenoj duši... Da, pravo je 
rekao starac; bila je uvrijeđena, rana joj nije mogla da zacijeli, a ona 
je kao namjerice nastojala da pozljeđuje svoju ranu tom tajnovitošću, 
tom  nepovjerljivošću prema svima nama; kao da se sama 
naslađivala svojom bolju, tom sebičnosću stradanja, ako se može 
tako reći. Razumijevao sam to diranje u bol i užitak u njoj: to je užitak 
mnogih uvrijeđenih i ucviljenih, prignjetenih sudbinom, koji u sebi 
osjećaju njenu nepravdu. Ali na kakvu bi se nepravdu mogla potužiti 
Nelly? Kao da nas je htjela zadiviti i uplašiti svojim djelima, svojim 
hirovima i čudnim istupima, baš kao da se i zaista hvališe pred 
nama... Ali nije! Sada je sama, nitko je od nas ne vidi da prosi. Zar u 
sebi osjeća užitak u tom? Šta će joj milostinja, šta će joj novci? 

Kad joj je udijeljen dar, sišla s mosta i prišla jarko osvijetljenim 
prozorima nekoga dućana. Ondje poče brojiti svoju zaradu; stajao 
sam desetak koračaja od nje. U ruci joj je bilo već prilično novaca; 


vidjelo se da je prosila još od jutra. Stisla ona novce u ruci, prešla 
ulicu i ušla u sitničariju. Prišao sam odmah dućanskim vratima, širom 
otvorenim, te sam gledao; šta će ondje raditi? 

Vidio sam da je na tezgu položila novce, te joj dali kupu; prostu 
čajnu kupu, vrlo sličnu onoj što je maloprije razbila da pokaže meni i 
IHmenjevu kako je zločesta. Ta je kupa stajala petnaestak kopjejaka, 
a možda i manje. Trgovac je zamotao u papir, svezao i dao Nelli, a 
ona brže, zadovoljna lica, izišla iz dućančića. 

— Nelly! — zaviknem kad je bila kraj mene — Nelly! 

Ona se trgne, pogleda me, kupa joj se isklizne iz ruku, padne na 
pločnik i razbije se. Nelly je bila blijeda; ali kad je pogledala mene te 
se uvjerila da sam sve vidio i znam, odjednom se zarumenjela; ta je 
rumen iskazivala nesavladiv, bolan stid. Uhvatim je za ruku i 
povedem kući; nije bilo daleko. Nismo putem progovorili ni riječi. Kad 
stigosmo kući, sjeo sam; Nelly je stajala preda mnom, zamišljena i 
zbunjena, blijeda kao i prije, a oči oborila u zemlju. Nije me mogla 
gledati. 

— Nelly, ti si prosila? 

— Jesam! — prošapće ona i još jače obori oči. 

— Htjela si skupiti novaca da kupiš kupu što si maloprije razbila? 

— Da... 

— A zar sam te prekoravao, zar sam te grdio zbog te kupe? Zar 
ne vidiš, Nelly, koliko zloće, samozadovoljne zloće ima u tvojem 
postupku? Valja li to? Zar te nije stid? Zar... 


— Stid me je... — prošapće ona tek jedva čujnim glasom i suzica 
joj se osklizne niz obraz. 
— Stid te je... — ponovim za njom — Nelly, draga, ako sam ti 


skrivio, oprosti mi, i ded da se pomirimo! 

Pogleda me, suze joj brižnu na oči i ona mi poleti na grudi.. 

U taj čas uleti Aleksandra Semjonovna. 

— Šta? Doma je? Opet? Ah, Nelly, Nelly, Šta ti je? Padobro što si 
barem doma... Gdje ste je našli, Ivane Petroviču? 

Namignem Aleksandri Semjonovni neka je ne ispituje, i ona me 
razumijela. Nježno se oprostim s Nellom, koja je sve još gorko 
plakala, i namolim dobrostivu Aleksandru Semjonovnin neka sjedi s 
njom dok se ne vratim, a ja pohitim Nataši. Bio sam zakasnio te sam 
se žurio. 


Te se večeri odlučivala naša sudbina: o mnogom sam morao 
govoriti s Natašom, ali sam ipak poveo razgovor o Nelli i pripovjedio 
joj sve što se dogodilo, sa svim podrobnostima. Moja. je pripovijest 
veoma zainteresirala pa i prenerazila Natašu. 

— Znaš li šta, Vanja — reče pošto je promislila — meni se čini da 
te ona voli. 

— Šta... kako to? — zapitam u čudu. 

— Da, to je početak ljubavi, ženske ljubavi... 

— Šta ti to govoriš, Nataša, nemoj! Ta ona je dijete! 

— Kojemu je gotovo četrnaest godina. Ta joj je srdžba otud jer ti 
ne razumiješ njenu ljubav, a ona možda i sama ne razumije tebe; 
srdžba u kojoj je mnogo djetinjastoga, ali je ozbiljna, mučna. Glavno 
je — ona je zbog tebe ljubomorna na mene. Ti me toliko voliš da se 
jamačno i kod kuće jedino o meni brineš, govoriš i misliš, pa zato 
premalo paziš na nju. Ona je to primijetila i to ju je upeklo. Možda 
želi da govori s tobom, osjeća potrebu da ti otvori srce, ali ne umije, 
stidi se, sama ne razumije sebe, očekuje priliku, a ti se, mjesto da 
ubrzaš tu priliku, udaljuješ od nje, bježiš od nje meni, pa si je po 
cijele dane ostavljao samu čak i onda kad je bolovala. Zato i plače: 
gine za tobom i najljuće je boli što ti to ne opažaš. Evo si je i sada, u 
ovakvom času, zbog mene ostavio samu. A ona će radi toga sutra 
bolovati. | kako si je mogao ostaviti? Vrati joj se brže... 

— I ne bih je ostavio, ali... 

— Ta da, sama sam te pozvala. A sada odlazi! 

— Otići ću, ali ja, razumije se, ne vjerujem u sve to. 

— Zato, jer sve to ne nalikuje na druge. Sjeti se njenog života, 
smisli sve, pa ćeš povjerovati. Nije ona odrasla tako kao ja i ti... 

Vratio sam se ipak kasno. Aleksandra Semjonovna mi pripovijedi 
da je Nelly opet, kao i one večeri, vrlo mnogo plakala »pa i zaspala u 
suzama«, kao i onda. »A sada ću otići, Ivane Petroviču, tako je 
naredio Filip Filipič. Čeka me on, bijednik.« 

Zahvalim joj i sjednem kraj Nellina uzglavlja. | samomu mi je bilo 
teško što sam je u ovakvom času mogao ostaviti. Dugo sam, do 
kasno u noć, zamišljen sjedio kraj nje... Bilo je to kobno vrijeme. 

Ali treba da ispripovijedam što se dogodilo za te dvije sedmice. 


GLAVA V 


Nakon večeri, važne za me, što sam je s knezom proveo u 
restaurantu kod B., nekoliko sam dana za redom bio u neprestanom 
strahu za Natašu. »Čime joj prijeti taj prokleti knez i čime je zapravo 
htio da joj se osveti?« pitao sam se svaki čas i meo se u različitim 
slutnjama. Napokon sam rasudio da njegove grožnje nisu gluparija, 
nisu razmetljivost, te dok ona živi s Aljošom, može joj knez zaista 
prirediti mnogo neprilika. Sitničav je, osvetljiv, zloban i promišljen, 
mislio sam. Teško da bi mogao zaboraviti uvredu i da se ne bi 
poslužio nekom prilikom da se osveti. Svakako mi je pokazao jednu 
točku u svoj toj stvari i o toj se točki izjasnio prilično jasno: odlučno je 
tražio raskid između Aljoše i Nataše te se nadao da ću je pripremiti 
na skori razlaz i tako je pripraviti da ne bude »scena, pastorala i 
šilerovštine«. Razumije se, nastojao je najviše o tom da Aljoša bude 
zadovoljan s njim i da ga i dalje smatra za nježna oca; a to mu je i te 
kako trebalo da bi kasnije što lakše prigrabio Katjine novce. Morao 
sam, dakle, da pripremim Natašu na skori razlaz. Ali sam na Nataši 
opazio strašnu promjenu; nije bilo ni traga prijašnjoj iskrenosti sa 
mnom; štoviše, kao da je postala nepovjerljiva prema meni. Moje ju 
je tješenje samo mučilo; moja su je pitanja sve gore i gore jadila, 
dapače i srdila. Sjedim, dakle, kod nje i gledam je. Ona hoda 
skrštenih ruku po sobi iz kuta u kut, mrka, blijeda, kao zanesena i 
kao da je čak zaboravila da sam tu, kraj nje. Kad me pak slučajno 
pogleda (a izbjegavala je i moje poglede), odjednom joj se na licu 
javlja nestrpljiva zlovolja i ona se naglo odvraća. Opazio sam da 
možda i sama smišlja neki svoj plan o bliskom, skorom raskidu, a zar 
ga je mogla smišljati bez boli, bez gorčine? A ja sam bio uvjeren da 
se već odlučila na raskid. Ali me je ipak mučio i plašio njen mračni 
očaj. Uz to, nisam se ponekad ni usuđivao govoriti s njom, ni tješiti 
je, pa sam zato u strahu očekivao kako će se sve to svršiti. 

Što se, pak, tiče njene oporosti i odbojnosti prema meni, to me je, 
doduše, i uznemiravalo i mučilo, ali sam vjerovao u srce moje 
Nataše: vidio sam da joj je vrlo teško i da je previše rastrojena. 
Zlovoljilo ju je samo i pakostilo svako tuđe upletanje. U takvoj nas 
prilici najljuće zlovolji osobito upletanje bliskih ljudi koji znaju naše 
tajne. Ali sam vrlo dobro znao i to da će mi se u posljednji čas sama 
Nataša opet vratiti te u mom srcu tražiti sebi olakšanje. 


Moj razgovor s knezom sam joj dakako prešutio: moje bi je 
pripovijedanje samo uzrujalo i još gore rastrojilo. Rekao sam joj 
jedino, usput, da sam bio s knezom kod grofice te da sam se uvjerio 
da je strašan nitkov. Ali me i nije ispitavala o njemu, što mi je veoma 
godilo; zato je pomamno saslušala sve što sam joj pripovijedao o 
svojem sastanku s Katjom. Kad je saslušala, i opet nije ništa rekla o 
njoj, ali rumen joj pokrila blijedo lice i gotovo taj cijeli dan bila je vrlo 
uzrujana. Nisam joj o Katji ništa zatajio i otvoreno sam joj priznao da 
se Katja divno dojmila čak i mene. A i čemu bih joj krio? Ta Nataša bi 
pogodila da joj krijem, i samo bi se zbog toga rasrdila na me. Zato 
sam joj namjerice pripovijedao što podrobnije i nastojao da 
predusretnem sva njena pitanja, pogotovo jer joj je samoj, u njenim 
prilikama, teško bilo mene ispitivati: i zar je iako ispitivati, tobože 
ravnodušno, o savršenstvima svoje suparnice? 

Mislio sam: još ne zna da Aljoša po kneževoj odlučnoj odredbi 
mora groficu i Katju pratiti na selo, pa sam bio u neprilici kako bih joj 
to otkrio da ublažim udar kolikogod mogu. Ali na veliko moje čudo 
Nataša me odmah kod prvih riječi zaustavila i rekla da je ne treba 
tješiti jer ona to zna već pet dana. 

— Bože moj! — uzviknem — a tko ti je rekao? 

— Aljoša. 

— Šta? Već ti je rekao? 

— Da, i ja sam se odlučila na sve, Vanja — priklopi ona takvim 
načinom koji me je jasno i nekako nestrpljivo upozoravao da ne 
nastavljam taj razgovor. 

Aljoša je prilično često dolazio Nataši, ali sve na časak; samo je 
jednom presjedio kod nje nekoliko sati, ali onda nije bilo mene. 
Ulazio je obično nujan; gledao ju je bojažljvo i »nježno; ali Nataša ga 
je dočekivala tako nježno, tako prijazno, da je odmah zaboravljao 
sve i razveseljavao se. |I meni je počeo dolaziti vrlo često, gotovo 
svaki dan. Mučio se, doduše, strašno, ali nije mogao ni časak da 
probavi sam sa svojim jadom te je svaki čas dotrčavao meni da ga 
utješim. 

Šta sam mu i mogao reći? On mi je prigovarao da sam hladan, 
ravnodušan, čak i zloban prema njemu, jadio se, plakao, odlazio 
Katji i ondje nalazio utjehu. 


Onoga dana kad mi je Nataša rekla da zna za odlazak (bilo je to 
otprilike jednu sedmicu poslije moga razgovora s knezom), dotrčao 
očajan meni, zagrlio me, privio mi se na grudi i zaridao kao dijete. Ja 
sam šutio i čekao šta će reći. 

— Ja sam ništavac, ja sam nitkov, Vanja — započeo — spasi me 
od mene samoga. Ne plačem zato što sam ništavac i nitkov nego 
zato jer će se radi mene unesrećiti Nataša. Ta ja je prepuštam 
nesreći... Vanja, prijatelju moj, reci mi, odluči za me: koga više volim 
između njih — Katju ili Natašu? 

— To ja ne mogu odlučiti — odgovorim — ti treba bolje da znaš 
nego ja... 

— Ne, Vanja, nije to; ta nisam tako glup da ti zadajem rtakva 
pitanja; ali o tome se i radi da tu i sam ne znam ništa. Pitam sebe i 
ne znam naći odgovor. A ti motriš sa strane i znaš možda više od 
mene... Pa makar i ne znao, ded, reci, Šta se tebi čini? 

— Meni se čini da više voliš Katju. 

— Tebi se čini tako! Nije, nije, nije nipošto! Nisi nikako pogodio. 
Beskrajno volim Natašu. Nizašto je, nikada je ne bih mogao ostaviti; 
rekao sam to i Katji, a Katja se posve slaže sa mnom. A šta šutiš? 
Evo sam vidio, osmjehnuo si se maloprije. Ah, Vanja, nikada me nisi 
tješio kad mi je bilo preteško, kao sada... Zbogom! 

Istrčao iz sobe, a neobično se dojmio začuđene Nelle, koja je 
šuteći saslušala naš razgovor. Bila je onda još bolesna, ležala u 
postelji i uzimala lijek. Aljoša je nije nikada oslovio i nije kod svih 
posjeta gotovo ni obraćao pažnju na nju. 

Za dva dana došao opet i ja se začudio njegovu radosnomu licu. 
Opet mi poletio na grudi i zagrlio me. 

— Svršena stvar! — zaviče — sve su dvoumice riješene. Od vas 
sam otišao ravno Nataši: bio sam uzbunjen, nisam mogao biti bez 
nje. Kad sam ušao, pao sam pred nju na koljena i ljubio joj noge: to 
sam morao, to sam želio; bez toga bih umro od tuge. Ona me šuteći 
zagrlila i zaplakala. Onda joj otvoreno rekoh da Katju volim više nego 
nju... 

— A šta ona? 

— Ništa nije odgovorila nego me je samo milovala i tješila — 
mene, koji sam joj rekao to! Ona zna tješiti, Ivane Petroviču! O, 
isplakao sam pred njom sam svoj jad, sve sam joj rekao. Rekao sam 


iskreno da ludo volim Katju, ali kakogod nju volio i ma koga volio, 
ipak ne mogu biti bez nje, bez Nataše, te ću umrijeti. Da, Vanja, ni 
jedan dan neću proživjeti bez nje, ja to osjećam, da! I zato smo 
odlučili da se odmah vjenčamo; a kako prije odlaska ne mogu, jer je 
sad veliki post i nema vjenčavanja, to ću se vjenčati nakon moga 
povratka, a to će biti oko prvoga lipnja. Otac će dopustiti, o tom i 
nema sumnje. Što se, pak, tiče Katje, šta možemo! Ta ne mogu 
živjeti bez Nataše... Vjenčat ćemo se, i onda ću s njom otići onamo 
gdje je Katja... 

Bijedna Nataša! Kako joj je bilo tješiti toga dječaka, sjedjeti uz 
njega, saslušati njegovu ispovijed, i njemu, naivnom sebičnjaku, 
smisliti bajku o skoroj svadbi da se umiri. Zato je zapravo i trčao 
Nataši, jer, njegovo slabo srce nije moglo samo podnijeti tuge. Ali 
kad se počeo primicati rastanak, ipak je zapao opet u nemir, u suze, 
i opet je dotrčavao meni i plakao svoj jad. Za posljednje se vrijeme 
tako prilijepio uz Natašu te je nije mogao ostaviti ni na jedan dan, a 
kamoli na mjesec i pol. Ali je sve do posljednjega časa bio čvrsto 
uvjeren da je ostavlja samo na mjesec i pol i da će se nakon 
povratka održati svadba. Što se, pak, tiče Nataše, ona je dobro 
shvaćala da joj se mijenja cijela sudbina, da joj se Aljoša nikad više 
neće vratiti i da tako i mora da bude. 

Došao dan rastanka. Nataša je bila bolesna — blijeda, upaljena 
pogleda, užeženih usana, pokatkad se razgovarala sama sa sobom, 
pokatkad brzo, pronicavo pogledavala me, nije plakala, nije mi 
odgovarala na pitanja, a trepetala je kao list na drvetu kad je ulazio 
Aljoša i razlegao se njegov zvonki glas. Planula kao zora i pohitjela 
mu u susret, grčevito ga grlila i ljubila, smijala se... Aljoša se 
zagledavao u nju, gdjekada je zabrinuto zapitkivao je li zdrava, tješio 
je da ne odlazi na dugo vrijeme, a onda će se održati svadba. 
Nataša se očito suzprezala, svladavala se i zadržavala suze. Nije 
plakala pred njim. 

Jednom on zapodjeo razgovor da joj treba ostaviti novaca za 
vrijeme dok ga ne bude, i neka se ne brine, jer mu je otac obećao da 
će mu mnogo dati na put. Nataša se namrštila. A kad smo nas dvoje 
ostali sami, rekoh joj da imam za nju sto i pedeset rubalja, za svaki 
slučaj. Nije me ispitivala otkuda mi ti novci. Bilo je to dva dana prije 
Aljošina odlaska i uoči prvoga i posljednjega sastanka Natašina s 


Katjom. Katja je po Aljoši bila poslala list, kojim je zamolila Natašu za 
dopuštenje da je sutra pohodi; uz to je pisala i meni: zamolila me da i 
ja budem na njihovu sastanku. 

Odlučio sam da u dvanaest sati (u sat urečen od Katje) svakako 
budem kod Nataše, unatoč bilo kakvim smetnjama; a neprilika je i 
smetnja bilo mnogo. Da i ne govorim o Nelli, u posljednje je vrijeme 
mnogo neprilika bilo i kod Ihmenjevih. 

Te su se neprilike započele još prije jedne sedmice. Ana 
Andrejevna poslala jednoga jutra po mene i zamolila me da ostavim 
sve i da se odmah požurim njoj u vrlo važnu poslu koji se ne može 
nimalo odgađati. Kad sam joj došao, zatekao sam je samu: hodala je 
po sobi, sva u groznici od uzrujanosti i prepasti te dršćući očekivala 
povratak Nikolaja Sergejiča. Kao i obično nisam dugo mogao da 
izvučem od nje šta je i zašto se tako uplašila, a međutim je bilo jasno 
da je svaki časak dragocjen. Najzad, nakon žestokih prijekora, 
suvišnih za stvar: »Zašto im ne dolazim i ostavljam ih kao sirote 
same u jadu«, tako da »sam bog zna šta se zbiva dok nema mene« 
— kazala mi da je Nikolaj Sergejič tri posljednja dana bio tako 
uzrujan »da se i ne može opisati«. 

— Naprosto se sav izmetnuo — govorila je — po noći u groznici, 
kradom od mene kleči i moli se pred svetačkom slikom, u snu bunca, 
a na javi je kao sulud: jučer, mi da ćemo jesti blitvenu juhu, a on ne 
može da nađe kraj sebe žlicu; zapitaš ga za jedno, a on odgovara o 
drugom. Svaki čas je počeo odlaziti od kuće: sve po poslovima, veli, 
odlazim, moram advokatu; napokon se jutros zaključao u svojem 
kabinetu: »Moram, veli, da napišem spis u parničkom poslu.« Pa, 
mislim u sebi, kakav ćeš spis ti da pišeš kad ne znaš žlicu u priboru 
da nađeš? Ali sam zavirila kroz ključanicu: sjedi on, piše, a plače, 
sve mu cure suze. Kakav se, mislim, pravni spis piše ovako? Ili mu 
je možda toliko žao naše Ihmenjevke; zauvijek je, dakle, već propala 
naša Ihmenjevka! Tako ja mislim, a on odjednom skočio od stola, pa 
kad je udario perom po stolu, zacrvenio se, oči mu se blistaju, 
zgrabio kapu i evo ga meni. »Brzo ću, Ana Andrejevna, veli, doći.« 
Otišao, a ja odmah za njegov pisaći stol; spisa o našoj parnici leži 
ondje toliko mnoštvo, te mi ne dopušta ni da ih dirnem. Koliko sam 
puta molila: »Pusti me da bar jedanput dignem spise i da sa stola 
obrišem prašinu.« Otkud, viče, maše rukama: užasno je nestrpljiv 


postao ovdje u Petrogradu, vikač. Pristupila ja, dakle, stolu i tražim: 
koji je taj spis što je on maloprije pisao? Jer zaista znam da ga nije 
ponio nego ga, kad je ustajao od stola, turnuo pod druge papire. 
Evo, dakle, dragi Ivane Petroviču, šta sam našla, ded pogledaj! 

I ona mi dade listovni papir, napol ispisan, ali toliko isprekrižan da 
se na nekim mjestima nije ništa razabiralo. 

Bijedni starac! Od prvih se redaka moglo pogoditi šta je i komu je 
pisao. Bilo je pismo Nataši, ljubljenoj njegovoj Nataši. Započinjao je 
Žarko i nježno; obraćao joj se s opraštanjem i zvao je da se vrati. 
Teško je bilo razabrati cijelo pismo, napisano neskladno i otržito, s 
nebrojenim iskrižanim mjestima. Vidjelo se jedino da se vatreni 
osjećaj koji ga je primorao da prihvati pero i napiše prve, srdačne 
retke, poslije tih prvih redaka prevratio u drugi osjećaj: starac je 
počeo da prekorava kćer, žestokim tonom opisivao njen postupak, s 
negodovanjem je podsjećao na tvrdokornost, kudio njenu 
bezosjećajnost, kako možda ni jedan jedini put nije ni pomislila šta je 
učinila ocu i majci. Za njenu oholost prijetio joj se kaznom i 
prokletstvom i na kraju zahtijevao da se odmah pokorno vrati kući, a 
onda, istom onda, nakon pokornoga i primjernoga novoga života »u 
obiteljskom krilu«, odlučit ćemo se da ti oprostimo, pisao je. 

Vidjelo se da mu se početni velikodušni osjećaj nakon nekoliko 
redaka učinio slabošću, da ga se počeo stidjeti, a, najzad, kad je 
osjetio muke uvrijeđenoga ponosa, završio gnjevom i grožnjama. 
Starica je skrštenih ruku stajala preda mnom i u strahu čekala šta ću 
reći kad pročitam list. 

Rekao sam joj iskreno šta mi se čini. Naime: starac ne može više 
da živi bez Nataše te se pouzdano može kazati da je prijeko 
potrebno da se što prije pomire; ali sve ipak ovisi o prilikama. Rekao 
sam pri tom kako slutim da ga je, prvo, loši svršetak parnice valjda 
rastrojio i potresao da se i ne spominje koliko mu je povrijeđeno 
samoljublje što knez likuje nad njim i koliko je negodovanje buknulo 
u njem zbog onakve odluke. U takvim časovima ne može duša da ne 
zatraži suosjećanje, te se ponajprije sjetio one koju je uvijek volio 
više od svega na svijetu. Napokon je možda i to: zacijelo je čuo (jer 
on pazi i sve zna o Nataši) da je Aljoša naskoro ostavlja. Pogađao je 
kako je njoj sada, te je po sebi osjetio da joj treba utjehe. Ali se ipak 
nije mogao svladati, jer je smatrao da ga je kći uvrijedila i ponizila. 


Jamačno je držao na umu da mu ipak ne dolazi ona prva; da ona 
možda i ne misli na njih i ne osjeća potrebe da se izmiri. Tako je, 
vjerojatno, mislio, zaključio sam svoje rasuđivanje i eto zato nije 
dovršio pismo te će iz svega toga nastati možda još nove uvrede, 
koje će se osjetiti još ljuće od prijašnjih, a, tko bi znao, do izmirenja 
neće doći možda još zadugo... 

Starica je plakala slušajući me. Najzad, kad sam rekao da moram 
svakako odmah do Nataše i da sam već zakasnio, trgla se i kazala 
da je zaboravila glavno. Kad je ispod papira izvlačila list, slučajno je 
na nj prevrnula tintarnicu. I zaista, cijeli je ugao bio poliven tintom, pa 
se starica strašno bojala da će starac po toj mrlji poznati da su mu 
prekopavani papiri dok nije bio doma i da je Ana Andrejevna 
pročitala njegovo pismo Nataši. Strah joj je bio i te kako temeljit: već 
samo zbog toga što mu mi znamo tajnu, mogao je od stida i zlovolje 
produžiti svoju pakost i od ponosa se tvrdoglaviti da ne oprosti. 

Ali kad sam razmotrio stvar, nagovorim staricu da se prođe brige. 
Ustao je od pisma tako uzrujan da se možda i ne sjeća svih sitnica, a 
sada će, vjerojatno, pomisliti da je sam zaprljao pismo, pa to 
zaboravio. Kad sam tako utješio Anu Andrejevnu, položimo oprezno 
list na prijašnje mjesto, a na odlasku smislim da ću se s njim ozbiljno 
porazgovarati o Nelli. Činilo mi se da bi bijedna, ostavljena sirotica, 
kojoj je majku također prokleo otac, tužnom, tragičnom pripoviješću 
O svojem prijašnjem životu i smrti majke mogla ganuti starca i 
pobuditi u njega velikodušne osjećaje. Sve je gotovo, sve je dozrelo 
u njegovu srcu; jad zbog kćerke počeo je već prevladavati njegov 
ponos i uvrijeđeno samoljublje. Trebalo je samo jedan pokret, 
posljednji prikladni slučaj, a taj prikladni slučaj mogla bi zamijeniti 
Nelly. Starica me slušala s osobitom pažnjom: sve joj lice oživjelo od 
nade i zanosa. Odmah me počela prekoravati zašto joj to nisam već 
odavno rekao, nestrpljivo me počela ispitivati o Nelli i završila 
svečanim obećanjem da će sada i sama moliti starca neka sirotu 
uzme u kuću. Počela već iskreno voljeti Nellu, žalila je što boluje, 
ispitivala me o njoj, primorala me da Nelli ponesem lončić slatkoga i 
sama otrčala u smočnicu po to; donijela mi pet rubalja, misleći da 
nemam novaca za doktora, a kad ih nisam primio, jedva se umirila i 
utješila time da Nelly treba haljina i rubenine, može joj, dakle, 


pomoći, pa odmah počela prekopavati svoj kovčeg i razastirati svoje 
haljine, odabirući one koje bi mogla pokloniti »siroti«. 

A ja otišao Nataši. Kad sam se penjao uz posljednje stepenice, 
koje su se, kako već rekoh, zavijale, primijetim pred njenim vratima 
čovjeka koji je već htio da pokuca, ali stao kad je čuo moje koračaje. 
Napokon, vjerojatno nakon nekoga kolebanja, odustao od svoje 
nakane i krenuo dolje. Sukobio sam se s njim na posljednjoj 
zakretnoj stepenici i neobično se začudio kad sam prepoznao 
Ihmenjeva. Na stepenicama je i po danu bilo vrlo mračno. On se 
naslonio na zid da me propusti, i sjećam se čudnoga blijeska 
njegovih očiju koje su me uporno promatrale. Činilo mi se da se 
strašno zacrvenio; barem se strašno zbunio i posve smeo. 

— Ah, Vanja, ta to si ti! — izgovori isprekidanim glasom — a ja 
sam došao ovamo jednom čovjeku... pisaru... sve u poslu... nedavno 
se preselio... nekuda ovamo... ali ne stanuje, čini mi se, ovdje. 
Zabunio sam se. Zbogom. 

| on pohiti niza stepenice. 

Odlučim da Nataši zasad neću govoriti o tom susretu, ali ću joj 
svakako kazati odmah, čim ostane sama, nakon Aljošina odlaska. 
Sad je bila toliko rastrojena da bi, doduše, razumjela i dokučila svu 
snagu te činjenice, ali je ne bi mogla tako primiti i duboko osjetiti kao 
kasnije, u času kad je pritisnu krajnji jad i očaj. A sada nije bio pravi 
čas. 

Toga sam dana mogao otići do Ihmenjevih i nešto me je tjeralo, 
ali nisam otišao. Činilo mi se da će starcu teško biti gledati me; 
mogao je čak i pomisliti da sam namjerice došao radi onoga susreta. 
Otišao sam im tek preksutradan; starac je bio tužan, ali me je 
dočekao prilično prirodno i neprestano je govorio o poslovima. 

— A šta je, komu si išao onda, onako visoko, sjećaš se sreli smo 
se — kada li je to bilo — prekjučer, čini mi se? — zapita odjednom, 
prilično nehajno, ali ipak odvraćajući oči od mene. 

— Ondje mi stanuje neki prijatelj — odgovorim, također 
odvraćajući oči. 

— A! A ja sam tražio moga pisara, Astafjeva; označili su mi tu 
kuću... ali sam se prevario... Pa, dakle, govorio sam ti o parnici: u 
senatu su odlučili... i tako dalje, i tako dalje. 

Čak se i zacrvenio kad je počeo govoriti o parnici. 


Sve sam to još istog dana pripovijedao Ani Andrejevnoj da 
obradujem staricu, a preklinjao sam je, između ostaloga, neka mu 
sada ne zagledava u lice na osobit način, neka ne uzdiše, neka ne 
natuca ni o čemu, jednom riječju, neka nikako ne pokazuje da zna za 
posljednji njegov istup. Starica se toliko začudila i obradovala da mi 
isprva nije ni povjerovala. Ona mi sama od sebe pripovijedi da je 
Nikolaju Sergejiču natucala već o sirotici, ali je on šutio, a prije ju je 
sam sve molio da prime djevojčicu u kuću. Odlučimo da će ga ona 
sutra izravno zamoliti za to, bez ikakvih predgovora i natucanja. Ali 
sutradan smo bili obojica strašno zaprepašteni i uznemireni. 

Radilo se o tom da se Ihmenjev prije podne vidio s činovnikom 
koji je vodio njegovu stvar. Činovnik mu je rekao da je sreo kneza i 
da knez, doduše, zadržava Ihmenjevku, ali je zbog nekih obiteljskih 
prilika voljan da odšteti starca i da mu isplati deset tisuća. Od 
činovnika je starac dohrlio pravo meni strašno uzrujan; oči mu se 
blistale od bijesa. Pozvao me, ne znam zašto, iz stana na stepenice i 
odlučno počeo zahtijevati da odmah odem knezu i da ga izazovem 
na dvoboj. Bio sam se toliko presenetio da dugo nisam mogao ništa 
smisliti. Započnem ga miriti. Ali starac se toliko razbjesnio da mu je 
pozlilo. Potrčim u svoj stan po čašu vode, ali kad sam se vratio, više 
nisam Ihmenjeva zatekao na stepenicama. 

Sutradan se otputim njemu, ali ga već nije bilo kod kuće; nestao 
na cijela tri dana. 

Preksutradan smo doznali sve. Od mene je odjurio pravo knezu, 
nije ga zatekao kod kuće i ostavio mu list; u listu mu je pisao da zna 
za riječi što ih je rekao činovniku, da ih smatra za osobnu smrtnu 
uvredu, a kneza za nitkova, te ga zato izaziva na dvoboj a pri tom 
upozoruje kneza da i ne pokuša izbjeći izazovu, jer će inače biti 
javno obeščasćen. 

Ana Andrejevna mi je pripovjedala da se vratio kući tako uzrujan i 
satrven da je i legao. Prema njoj je bio vrlo nježan, ali joj je na 
pitanja malo odgovarao i vidjelo se da s grozničavom nestrpljivošću 
nešto očekuje. Sutradan mu gradskom poštom stigao list; kad je 
pročitao, uzviknuo i uhvatio se za glavu. Ana Andrejevna zamrla od 
straha. A on odmah zgrabio kapu, palicu i istrčao. 

Pismo je poslao knez. Suho, kratko i uljudno javljao je Ihmenjevu 
da nikomu nije odgovoran za riječi što ih je rekao činovniku. Žali, 


doduše, Ihmenjeva što je izgubio parnicu, ali uza sve svoje žaljenje 
ne može nikako smatrati za pravedno da onaj tko parnicu izgubi ima 
pravo da iz osvete izazove svojega suparnika na dvoboj. Šta se pak 
tiče »Javnoga beščašća«, kojim mu se grozi, knez moli Ihmenjeva 
neka zbog toga sebi ne tare glavu, jer nikakva javnoga beščašća 
neće biti, ai ne može da bude; njegovo će pismo odmah biti predano 
kamo treba, a upozoreno redarstvo zacijelo je kadro prihvatiti se 
sredstava da osigura red i mir. 

Ihmenjev s listom u ruci pojuri odmah knezu. Kneza i opet nije 
bilo kod kuće; ali starac doznade od lakaja da je knez sada jamačno 
kod grofa N. Ne premišljajući dugo, pohita grofu. Grofov ga vratar 
zadrži kad se već penjao uza stepenice. Starac se razbjesnio do 
krajnosti i udario ga palicom. Odmah ga uhvatili, izvukli na vanjske 
stepenice i predali redarima, a oni ga otpravili u redarstveni ured. 
Javili grofu. A kad je knez, koji se tu našao, objasnio starkelji 
razbludniku_ da je to onaj isti Ihmenjev, otac one iste Natalje 
Nikolajevne (a knez je grofu počesto služio u tim poslovima), 
starkelja velikaš se samo nasmijao i prevratio gnjev u milost: izdao 
nalog da se Ihmenjev oslobodi; ali su ga pustili tek preksutradan i pri 
tom (zacijelo po kneževoj odredbi) kazali starcu da je sam knez 
namolio grofa da ga pomiluje. 

Starac se vratio kući kao bezuman, bacio se na postelju te je cio 
sat ležao i nije se micao; napokon se pridignuo i na zaprepaštenje 
Ane Andrejevne svečano izjavio da zauvijek proklinje kćer i da joj 
uskraćuje svoj roditeljski blagoslov. 

Ana Andrejevna se prestrašila, ali je starcu trebala pomoć pa ga 
je ona, gotovo sva izvan sebe, cijeli taj dan i gotovo cijelu noć 
dvorila, kvasila mu glavu octom, oblagala ledom. Bio je u vrućici i 
bunilu. Otišao sam od njih tek prije tri sata u noći. Ali sutradan ustao 
Ihmenjev i još istoga dana došao do mene da odvede Nellu. Ali o 
sceni njegovoj s Nellom pripovijedao sam već; ta ga je scena najzad 
potresla. Kad se vratio kući, legao u postelju. Sve se to zbivalo na 
Veliki petak — kad je bio urečen Katjin i Natašin sastanak, uoči 
Aljošina i Katjina odlaska iz Petrograda. Bio sam na tom sastanku: 
bilo je rano jutro, prije starčeva dolaska i prije Nellina prvoga bijega. 


GLAVA VI 


Aljoša je došao već sat prije sastanka da obavijesti Natašu. Ja 
sam, pak, došao onog časa kad se Katjina kočija zaustavila pred 
našim kućnim vratima. S Katjom je bila starica Francuskinja, koja je 
nakon duga zaklinjanja i skanjivanja pristala napokon da je prati i čak 
da Natašu pusti gore samu, ali nikako drugačije nego s Aljošom; a 
ona je ostala da počeka u kočiji. Katja me zovnula i, ne silazeći s 
kočije zamolila da joj dozovem Aljošu. Natašu sam zatekao u 
suzama; plakali su oboje, i Aljoša i ona. Kad je čula da je Katja već 
tu, ustala sa stolice, obrisala suze i uzbuđena stala do vrata. Bila je 
toga jutra sva u bjelini. Tamnoplava kosa bila joj je glatko ščešljana i 
ostrag svezana u debelu pundžu. Neobično sam volio tu frizuru. Kad 
je Nataša vidjela da sam ostao s njom, zamoli i mene da odem 
također gostima u susret. 

— Nisam dosad mogla da dođem Nataši — govorila mi je Katja 
penjući se uza stepenice. — Toliko su me uhodili da je strahota. 
Cijele dvije sedmice nagovarala sam Mme Albert dok nije napokon 
pristala. A vi, a vi, Ivane Petroviču, ni jedan mi put niste došli! Pisati 
vam također nisam mogla, a i nisam bila voljna, jer se pismom ne 
može ništa razjasniti. A meni je i te kako trebalo da se s vama 
nađem... Bože moj, kako mi sada srce kuca... 

— Stepenice su strme — odgovorim. 

— Pa da... i stepenice... a šta mislite: neće li se Nataša srditi na 
me? 

— Neće, pa i zašto? 

— Pa da... dabome, i zašto; odmah ću vidjeti i sama; čemu i 
pitam? 

Vodio sam je ispod ruke. Bila je čak problijedila, a čini se, veoma 
se bojala. Na posljednjem zaokretu stala da odahne, ali me 
pogledala i odlučno krenula gore. 

Još jednom se zaustavila na vratima i šapnula mi: »Naprosto ću 
ući i reći da sam joj toliko vjerovala te sam došla bez straha... 
uostalom, šta i govorim; ta sama sam uvjerena da je Nataša 
najplemenitije biće. Zar nije istina?« 

Ušla je bojažljivo, kao da je kriva, i uporno pogledala Natašu koja 
joj se odmah osmjehnula. Onda joj Katja hitro pristupi, uhvati je za 
ruke i priljubi svoje punačke usnice uz njene usne. Zatim se dok još 


nije ni riječi rekla Nataši, obrati ozbiljno i čak strogo Aljoši i zamoli ga 
neka nas na pola sata ostavi same. 

— Ne srdi se, Aljoša — dometnula — to je zato jer moram mnogo 
da porazgovaram s Natašom o vrlo važnoj stvari što ne treba da 
čuješ. Budi dakle pametan, otiđi. A vi, Ivane Petroviču, ostanite. Vi 
morate saslušati cijeli naš razgovor. 

— Sjednimo — reče ona Nataši kad je otišao Aljoša — ja ću 
sjesti ovako, vama sučelice, htjela bih najprije da vas vidim. 

Sjela gotovo baš sučelice Nataši i nekoliko ju je časaka 
gledala.uporno. Nataša joj je odvraćala nehotičnim smiješkom 

— Vidjela sam već vašu fotografiju — reče Katja — pokazao mi 
ju je Aljoša. 

— Pa šta je, jesam li na slici slična sebi? 

— Ljepši ste — odgovori Katja odlučno i ozbiljno. — A ja sam i 
mislila da ste ljepši. 

— Zaista? A željela bih da vas se nagledam. Kako ste 
ljepuškasti. 

— Šta vi to! Otkud ja!... Draga moja! — priklopi ona i uhvati 
drhtavom rukom Natašinu ruku, te obje zašute opet, zagledavajući 
se jedna u drugu. — Eto, dakle, anđele moj — prekine Katja — 
svega možemo pol sata da ostanemo zajedno; Mme Albert je jedva 
pristala i na to, a mi treba o mnogo ćemu da se porazgovorimo... Ja 
hoću... Ja moram.... Ali, zapitat ću vas naprosto: volite li veoma 


Aljošu? 

— Da, veoma. 

— A ako je tako... ako ludo volite Aljošu... to. morate voljeti 
njegovu sreću... — nadoveže ona bojažljivo i šaptom. 


— Da, ja hoću da on bude sretan... 

— Tako je... ali evo o čemu se radi: hoću li mu ja dati sreću? 
Imam li pravo da govorim tako jer ga otimam vama. Ako vam se čini i 
mi odlučimo sada da će s vama biti sretniji to... to... 

— To je već odlučeno draga Katja, ta i sami vidite da je sve 
odlučeno — odgovori tiho Nataša i sagne glavu. Očito joj je bilo 
teško produžiti razgovor. 

Katja se bila, čini se, spremila na dugo objašnjenje o temi: tko će 
Aljoši dati veću sreću i tko će od njih morati da uzmakne. Ali nakon 
Natašina odgovora, razumjela je odmah da je već odavno odlučeno 


sve te se i nema o čemu govoriti. Rastavila malko lijepe usnice, pa je 
u dvoumici i tuzi gledala Natašu, a neprestano joj ruku držala u ruci. 

— A vi ga ludo volite? — zapita odjednom Nataša. 

— Da; i evo sam nijela također da vas upitam i s tom sam 
namjerom došla: recite mi, zašto ga zapravo volite? 

— Ne znam — odgovori Nataša i kao da joj se u odgovoru 
razabrala gorka nestrpljivost. 

— Šta mislite, je li on pametan? — upita Katja. 

— Nije, ja ga tako naprosto volim... 

— | ja također. Meni ga je uvijek kao nekako žao. 

— I meni također — odgovori Nataša. 

— Šta bismo s njim sada! I kako me je mogao ostaviti radi vas — 
ne razumijem! — klikne Katja. — | ne razumijem kad sam sada 
vidjela vas! 

Nataša nije odgovarala nego gledala u zemlju. Katja pošuti 
časak, a onda odjednom ustane sa stolice i tiho je zagrli. Tako 
zagrljene zaplaču obadvije. Katja sjedne na priručje Natašina 
naslonjača, ne ispuštajući Natašu iz zagrljaja i počne joj ljubiti ruke. 

— Da samo znate kako vas volim! — izgovori ona plačući. — 
Posestrit ćemo se, dopisivat ćemo se uvijek... a ja ću vas dovijeka 
voljeti... tako ću vas voljeti, tako ću vas voljeti... 

— Je li vam govorio o našoj svadbi u mjesecu lipnju? — upita 
Nataša. 

— Govorio je. Govorio je da i vi pristajete. Ta sve je to onako da 
njega utješite, zar nije? 

— Dakako. 

— Tako sam i razumjela. Ja ću ga ludo voljeti, Nataša, i o svemu 
ću vam pisati. Čini mi se, brzo će mi biti muž; na to se smjera. | svi 
oni govore tako. Draga Natašenjka, ta vi ćete se vratiti sada svojoj 
kući? 

Nataša joj ne odgovori nego je šuteći krepko poljubi. 

— Sretni bili! — reče. 

— 1... ivi... i vi također — izgovori Katja. 

U taj se čas otvore vrata i Aljoša uđe. Nije mogao, nije imao 
snage da počeka ovo pol sata, a kad ih je ugledao zagrljene, kako 
plaču, sruši se na koljena pred Natašu i Katju, posve iznemogao, u 
mukama? 


— A čemu ti plačeš? — reče mu Nataša — što se rastaješ sa 
mnom? Zar je na dugo vrijeme? Ta u lipnju ćeš doći? 

— | onda će biti svadba — brzo će kroz suze Kalja, i opet na 
utjehu Aljoši. 

— Ali ne mogu, Nataša, ne mogu te ni na jedan dan ostaviti. 
Umrijet ću kad tebe nema... ti ne znaš kako si mi sada draga. Baš 
sada!... 

— Pa, dakle, učini evo ovako — reče Nataša, oživljujući 
odjednom — ta grofica će ostati bar neko vrijeme u Moskvi? 

— Hoće, gotovo jednu sedmicu — prihvati Katja. 

— Jednu sedmicu! Divota: otpratit ćeš ih sutra do Moskve, to je u 
svemu jedan dan, pa se odmah vrati. Kad budu putovale iz Moskve, 
onda ćemo se oprostiti na mjesec dana, i ti ćeš se vratiti u Moskvu 
da ih pratiš. 

— Pa, dobro, dobro... Ipak ćete zajedno provesti još četiri dana 
— uzvikne oduševljena Katja i zagleda se s Natašom pogledom koji 
je mnogo značio. 

Ne znam opisati Aljošin zanos zbog toga novoga plana. 
Odjednom se posvema utješio: lice mu zasjalo od radosti, grlio je 
Natašu, ljubio Katji ruke, grlio mene. Nataša ga je gledala s tužnim 
smiješkom, ali Katja nije mogla izdržati. Upila svoj žarki blistavi 
pogled u me, zagrlila Natašu i ustala da ide. Baš kao namjerno 
poslala u taj čas Francuskinja slugu s molbom da se sastanak što 
prije svrši jer je prošlo ugovorenih pol sata. 

Nataša ustane. Stajale su sučelice, držale se za ruke i kao da su 
se upinjale da pogledom iskažu sve što im se nakupilo u duši. 

— Ta mi se nikada više nećemo vidjeti — reče Katja. 

— Nikada, Katja — odgovori Nataša. 

— Onda, dakle, da se oprostimo. 

Zagrlile se. 

— NE proklinjite me — prošapće Katja brzo — a ja... uvijek... 
budite uvjereni... on će biti sretan... Idemo Aljoša, otprati me! — 
izgovori naglo, hvatajući ga za ruku. 

— Vanja! — reče mi Nataša, uzbuđena i izmučena kad su oni 
izišli — idi za njima i ti, i... ne vraćaj se; Aljoša će ostati kod mene do 
večeri, do osam sati; a naveče on ne može biti otići će... Ostat ću 
sama... Dođi u devet sati. Molim te! 


Kad sam u devet sati Nellu (pošto je razbila kupu) ostavio s 
Aleksandrom Semjonovnom, došao sam Nataši. Bila je već sama i 
nestrpljivo me očekivala. Mavra nam donijela samovar; Nataša nalila 
čaj, sjela na divan i zovnula da joj priđem. 

— Eto se završilo sve — reče, a uporno me pogledala. Nikada 
neću zaboraviti taj pogled. 

— Eto se završila naša ljubav. Pol godine života! | za sav život — 
dometne, stiskajući mi ruku. Ruka joj je plamtjela. Počnem je 
nagovarati neka se toplije odjene i neka legne u postelju. 

— Odmah, Vanja, odmah, dobri moj prijatelju. Pusti me da se 
porazgovorim i da se sjetim malo... Sada sam kao satrvena... Sutra 
ću ga posljednji put vidjeti, u deset sati... posljednji put! 

— Nataša, ti si u groznici, odmah će te početi tresti; smiluj se 
sama sebi... 

— Pa šta je? Čekala sam te sada, Vanja, za ovo pol sata, kako je 
otišao, i šta misliš, o čemu sam mislila, šta sam pitala sebe? Pitala 
sam: jesam li ga voljela ili nisam, i šta je bila naša ljubav? Šta, je li ti 
smiješno, Vanja, što te tek sada pitam to? 

— Ne uzrujavaj se, Nataša... 

— Vidiš, Vanja, ta ja sam zaključila da ga nisam voljela kao sebi 
ravnoga, onako kako žena obično voli muškarca. Voljela sam ga 
kao... Gotovo kao mati. Čini mi se, dapače, da na svijetu nikako i 
nema takve ljubavi gdje bi se obadvoje ljubili kao jednaki, je li? Šta 
misliš ti? 

Gledao sam je uznemiren i bojao se da nije dobila vrućicu. Kao 
da se nečim zanosila; osjećala je neku osobitu potrebu da govori; 
neke su joj riječi bile kao bez veze, a ponekad ih je čak i loše 
izgovarala. Strašno sam se bojao. 

— On je bio moj — nastavi. — Gotovo od prvoga susreta s njim 
javila mi se tada neodoljiva želja da on bude moj, što brže moj, i da 
nikoga ne gleda, nikoga i ne zna osim mene, jedino mene... Katja je 
pravo rekla maloprije... voljela sam ga baš tako kao da mi ga je za 
sve vrijeme zbog nečega bilo žao... U meni je uvijek bila nesavladiva 
želja, i čak sam patila kad sam ostajala sama u toj želji, da bi on 
veoma i vječno bio sretan. Njegovo lice (ta ti znaš, Vanja, izražaj 
njegova lica) nisam mogla mirno gledati: takvoga izražaja nema ni u 
koga, a kad se on nasmije podilazila me zima i jeza... Zaista!... 


— Poslušaj, Nataša... 

— Eto su govorili — prekine ona — ai ti si, uostalom, govorio — 
da je on bez karaktera i... i plitke pameti, kao dijete. Ali to sam ja u 
njem baš i najviše voljela... vjeruješ li tomu? Ne znam, uostalom, 
jesam li voljela baš samo to: voljela sam tako, naprosto, svega 
njega, pa da je po ičemu bio drugačiji, s karakterom, ili pametniji, 
možda ga i ne bih voljela tako. Znaš, Vanja, priznajem jedno: sjećaš 
se, bili smo u razmirici prije tri mjeseca kad je bio kod one, kako se 
zove, kod one Mine... Doznala sam, natragala sam, i vjeruješ li: 
strašno me je boljelo, a u isti mah kao da mi je i godilo... ne znam, 
zašto... već sama misao da se on zabavlja... ili nije, nije to: što i on 
također, kao kakav odrasli, zajedno s drugim odraslima obilazi 
krasotice, pa i on otišao Mini! Ja... Koliku sam slast onda osjetila u 
onoj razmirici; a zatim mu oprostiti... o, dragi! 

Pogledala mi u lice i nasmijala se nekako čudno. Onda kao da se 
zamislila, kao da i dalje još pripominje. | dugo je sjedila tako, sa 
smiješkom na usnama unoseći se u prošlost. 

— Strašno sam mu voljela opraštati, Vanja — nastavi — znaš: 
kad bi me ostavio samu, znala sam hodati po sobi, kiniti se, plakati, 
a gdjekada sam pomišljala: što je krivlji, to je i bolje... da! I, znaš, 
uvijek mi se pričinjalo kao da je on maljucan dječačić: ja sjedim, a on 
mi položio glavu na koljena, zaspao, a ja mu tiho milujem glavicu, 
dragam... Uvijek sam tako sanjarila o njemu kadgod nije bio uz 
mene... Poslušaj, Vanja — priklopi ona iznenada — kako je Katja 
divna! 

Učinilo mi se da ona sama namjerice pozljeđuje svoju ranu, 
osjeća u tom neku potrebu — potrebu očaja, stradanja... A to se 
događa često srcu koje je mnogo izgubilo! 


— Katja ga može, čini mi se, usrećiti — nastavi ona. — 
Karakterna je i govori neobično uvjerljivo, a s njim je ozbiljna, 
dostojanstvena — sve o pametnim stvarima govori kao da je 


odrasla. A onamo je pravo dijete! Milena je, milena! Oh, sretni bili! 
Bili, bili, bili!... 

I naglo joj, u jedan mah, briznule iz srca suze, ona zarida. Cijela 
pol sata nije mogla da se snađe i da se i malo umiri. 

Dragi anđele, Nataša! Unatoč svojemu jadu, bila je u stanju da 
još iste večeri sudjeluje u mojim brigama, a kad sam vidio da se 


malo umirila, ili da bolje reknem, umorila, odlučio sam da je zabavim 
i pripovjedio joj o Nelli... Rastali smo se te večeri kasno; počekao 
sam dok nije zaspala, a kad sam odlazio, zamolio sam Mavru neka 
se cijele noći ne miče od svoje bolesne gospođe. 

— O, brže, brže! — uzviknuo sam, vraćajući se kući — da se što 
brže završe te muke! Ma čime, ma kako, ali samo brže, brže! 

Sutradan, upravo u deset sati, bio sam već kod nje. U isto je 
vrijeme sa mnom došao i Aljoša... da se oprosti. Neću govoriti, neću 
spominjati taj prizor. Nataša kao da se zarekla da će se ohrabriti, da 
će se graditi veselijom, ravnodušnijom, ali nije mogla. Ogrlila je 
Aljošu grčevito, krepko. Malo je govorila s njim ali ga je gledala dugo, 
uporito, mučeničkim i kao bezumnim pogledom. Pomamno je slušala 
svaku njegovu riječ, a činilo se da ne razumije ništa od toga što joj 
on govori. Sjećam se, molio ju je da mu oprosti, da mu oprosti i tu 
ljubav i sve čime ju je vrijeđao za to vrijeme, nevjere njegove, ljubav 
za Katju, odlazak... Govorio je bez veze, suze su ga gušile. Od 
vremena do vremena ju je počeo tješiti, govorio joj je da odlazi samo 
na mjesec dana, ili, ako bude mogao, na pet sedmica, da će se 
vratiti na ljeto, a onda će im biti svadba i otac će pristati, i, napokon 
ono najvažnije, da će prekosutra doći iz Moskve i onda će još 
provesti zajedno puna četiri dana, sada se dakle rastaju samo na 
jedan dan... 

Začudo: i sam je bio potpuno uvjeren da govori istinu i da će se 
preksutra doista vratiti iz Moskve... Zašto je dakle i sam tako plakao i 
mučio se? 

Najzad izbilo jedanaest sati. S teškom sam ga mukom nagovorio 
da ide. Moskovski je vlak odlazio točno u dvanaest sati. Preostajao 
je još jedan sat. Nataša mi je kasnije govorila i sama da se ne sjeća 
kako ga je posljednji put pogledala. Sjećam se, prekrižila ga je, 
poljubila, prekrila rukama lice i otrčala natrag u sobu. A ja sam 
morao Aljošu otpratiti sve do kočije, jer inače bi se on doista vratio i 
ne bi nikad sišao niza stepenice. 

— Sva mi je nada u vama — govorio mi je silazeći. — Prijatelju 
moj, Vanja! Kriv sam tebi i nisam nikada zaslužio tvoju ljubav, ali budi 
mi do kraja brat: voli je, ne ostavljaj je, piši mi o svemu, o svemu što 
god možeš podrobnije i sitnije, piši što sitnije da više stane u pismo. 


Prekosutra me evo opet ovamo, svakako, svakako! Ali, kasnije kad 
odem, piši mi! 

Posadio sam ga u kočiju. 

— Prekosutra! — zaviknuo mi je kad je krenuo — svakako! 

Vratim se gore Nataši, a srce mi je zamiralo. Stajala je nasred 
sobe, skrštenih ruku te me pogledala u dvoumici, kao da me ne 
poznaje. Kosa joj se odmakla nekako u stranu; pogled joj je bio 
mutan i bludio. Mavra je kao izbezumljena stajala na vratima i 
gledala ju je u strahu. 

Odjednom se Nataši zablistale oči: 

— A Ti si to! Ti! — zaviknula na me. — Ti si jedini ostao sada. Ti 
si mu zavidio. Nikad mu nisi mogao oprostiti što sam ga zavoljela... 
Sada si opet kod mene! Šta je dakle? Jesi li opet došao da me tješiš, 
da me nagovaraš da odem ocu koji me je odbacio i prokleo. To sam 
znala još jučer, još prije dva mjeseca!... Neću, neću! | ja sama 
proklinjem njih... Odlazi, ne mogu te gledati! Odlazi, odlazi! 

Razabrao sam da je bijesna i da moj lik podjaruje u njoj gnjev do 
bezumnosti, razabrao sam da tako i mora biti te sam rasudio da je 
po me bolje izići. Sjeo sam na stepeništu na prvu stepenicu i — 
čekao. Ponekad sam ustajao, otvarao vrata, dozivao Mavru i 
ispitivao je. Mavra je plakala. 

Tako prođe sat i pol. Ne znam prikazati što sam pretrpio za to 
vrijeme. Srce je zamiralo u meni i kinjilo se od beskrajne boli. 
Odjednom se otvorila vrata i Nataša istrčala na stepenice sa šeširom 
na glavi i s kukuljicom. Bila je kao izbezumljena i govorila mi je 
kasnije sama da se jedva i sjeća toga, i ne zna kamo je i s kakvom 
namjerom htjela bježati. 

Nisam još bio dospio skočiti sa svoga mjesta i kudagod se sakriti 
kad me ona iznenada ugledala te kao preneražena stala preda me i 
nije se micala. Sjetila sam se odjednom — govorila mi je kasnije — 
da sam ja, bezumnica, okrutnica, mogla otjerati tebe, tebe, mojega 
prijatelja, mojega brata, mojega spasitelja. | kad sam vidjela da ti, 
bijednik, kojega sam uvrijedila, sjediš kod mene na stepenicama, ne 
odlaziš i čekaš dok te opet ne zovnem, — bože! — da ti znaš, Vanja, 
kako mi je onda bilo! Kao da su mi nečim proboli srce — 

— Vanja! Vanja! — zaviknula pružajući mi ruke — ti si ovdje!... — 
i srušila mi se u zagrljaj. 


Prihvatih je i odnesoh u sobu. Bila se onesvijestila. Šta bih radio? 
— mislio sam. Dobit ćeš vrućicu, to je sigurno! 

Odlučim da otrčim doktoru; trebalo je preteći bolest. A otići mu se 
moglo brzo; do dva je sata moj starac Nijemac sjedio obično kod 
kuće. Otrčim do njega, a Mavru zamolim da ni na časak, ni na 
trenutak ne odlazi od Nataše i da je ne pušta nikuda. Bog mi je 
pomogao: zamalo te ne bih mojega starca zatekao kod kuće. Sreo 
sam ga već na ulici kako izlazi iz stana. Odmah sam ga posadio u 
moja kola da se nije dospio ni začuditi, i mi pojurili natrag Nataši. 

Da, Bog mi je pomogao! za pol sata, dok mene nije bilo, dogodilo 
se kod Nataše nešto što bi je moglo zaista ubiti da nismo za 
vremena došli ja i doktor. Nije prošlo ni četvrt sata poslije mojega 
odlaska, a ušao knez. Bio je baš otpratio svoje te došao Nataši 
ravno sa željeznice. Na taj se posjet bio valjda odlučio već odavno i 
promislio ga. Nataša mi je sama pripovijedala kasnije da se u prvi 
tren nije ni začudila knezu. »Pamet mi se mutila« govorila je. 

Sjeo joj je sučelice, gledajući je prijaznim, sažalnim pogledom. 

— Draga moja — reče on, a uzdahnuo — razumijem vaš jad; 
znao sam kako će vam taj časak biti težak, i zato sam smatrao za 
svoju dužnost da vas posjetim. Ako možete, utješite se bar time što 
ste usrećili Aljošu kad ste ga se odrekli. Ali vi to razumijete bolje 
nego ja, jer ste se odlučili na velikodušno djelo... 

— Sjedila sam i slušala — pripovijedala mi je Nataša — ali isprva 
kao da ga zaista nisam razumijevala. Sjećam se samo da sam ga 
uporno, uporno gledala. Uhvatio me za ruku i počeo je stiskati u 
svojoj ruci. To mu je, čini se, veoma godilo. A ja sam toliko bila 
izbezumljena da nisam ni pomislila da isttgnem svoju ruku. 

— Shvatili ste — nastavi on — da biste, kad biste pošli za Aljošu, 
kasnije mogli da mu omrznete, pa ste smogli plemenitosti i ponosa 
da to spoznate i da se odlučite... ali, ta nisam došao da vas hvalim. 
Želio sam vam reći da nikada i nigdje nećete naći boljega prijatelja 
nego što sam ja. Suosjećam s vama i žalim vas. U svem sam tom 
poslu sudjelovao nehotice, ali — izvršio sam svoju dužnost. Vaše 
divno srce razumjet će to i izmirit će se s mojim... A meni je bilo teže 
nego vama; vjerujte! 

— Okanite se, kneže — reče Nataša. — Manite me se. 


— Svakako, otići ću odmah — odgovori on — ali vas volim kao 
da ste mi kći, pa ćete mi dopustiti da vas pohađam. Smatrajte me 
sada za svoga oca i dopustite mi da vam budem na pomoći. 

— Ne treba mi ništa, okanite me se — prekinu ga opet Nataša. 

— Znam, ponositi ste... Ali govorim iskreno, od srca. Šta sada 
kanite raditi? Pomiriti se s roditeljima? Bilo bi to dobro, ali vaš je otac 
nepravedan, ponosan i despot; oprostite mi, ali tako je. Kod kuće 
ćete naići sada na same prijekore i nove muke... Ali ipak treba da 
budete nezavisni, a moja je dužnost, moja sveta dužnost da se sada 
brinem za vas i da vas pomažem. Aljoša me je zaklinjao da vas ne 
ostavljam i da vam budem prijatelj. Ali i osim mene ima ljudi koji su 
vam vrlo odani. Dopustit ćete mi da vam predstavim grofa N. On je 
divna srca, rođak naš, pa i, može se reći, dobrotvor cijeloj našoj 
porodici; mnogo je učinio Aljoši. Aljoša ga je veoma cijenio i volio. 
Vrlo je moćan čovjek, velikog utjecaja, starkelja već, pa ga kao 
gospođica možete primiti. Govorio sam mu već o vama. on vas 
može opskrbiti, pa ako hoćete, pribavit će vam krasno mjesto... kod 
jedne svoje rođakinje. Odavno sam mu već iskreno i otvoreno 
objasnio svu našu stvar, i on se toliko zanio u svojem dobrom i 
plemenitom osjećaju te me i sam zaklinje sada da vam se što prije 
predstavi... To je čovjek koji ima razumijevanja za sve što je lijepo, 
vjerujte mi — darežljiv, častan starčić, koji zna cijeniti vrijednost, te je 
još nedavno na najplemenitiji način postupio prema vašemu ocu, u 
jednoj zgodi. 

Nataša ustade ko da je ubodena. Sada ga je već shvaćala. 

— Ostavite me, ostavite me odmah! — zaviče. 

— Ali vi zaboravljate, prijateljice moja, grof može koristiti vašemu 
OCU... 

— Moj otac neće ništa primiti od vas. Ostavite me! — zaviče 
Nataša još jednom. 

— O, bože, kako ste nestrpljivi i nepovjerljivi! Čime sam to 
zaslužio? — izgovori, nešto uznemiren ogledavajući se — bilo kako 
bilo, dopustit ćete mi — nastavi vadeći iz džepa veći svežanj — 
dopustit ćete da vam ostavim ovaj dokaz mojega suosjećanja s 
vama i osobito suosjećanje grofa N., koji me je i potaknuo svojim 
savjetom. Tu u tom paketu je deset tisuća rubalja. Počekajte, 
prijateljice moja — prihvati kad je vidio da je Nataša gnjevna ustala 


— saslušajte strpljivo sve; vi znate, vaš otac je izgubio parnicu sa 
mnom i tih će deset tisuća poslužiti za naknadu koja... 

— Odlazite — zaviče Nataša — odlazite s tim novcima! Vidim 
vas naskroz... o nitkove, nitkove, nitkove! 

Knez ustane, posve blijed od pakosti. 

Po svoj je prilici bio došao zato da razmotri mjesto, razabere 
položaj te se valjda itekako uzdao u dojam tih deset tisuća rubalja na 
siromašnu Natašu, ostavljenu od sviju... Kako je bio nitkov i prostak, 
često je u ovakvim poslovima služio razbludnom starcu, grofu N. 
Natašu je mrzio, pa čim je dokučio da stvar nije krenula dobro, 
odmah je promijenio ton i s pakosnom ju je radošću uvrijedio brže da 
bar ne odlazi uludo. 

— Ta to ne valja, draga moja, što se tako žestite — izgovori nešto 
drhtavim glasom od nestrpljivog užitka što će ubrzo vidjeti djelovanje 
svoje uvrede — ta to ne valja. Nudi vam se zaštita, a vi dižete 
nosić... A i ne znate da biste mi morali biti zahvalni; odavna sam vas 
već mogao strpati u zatvor, kao otac mladića kojega ste kvarili i 
pljačkali, ali nisam to učinio... he-he-he! 

Ali mi smo već ulazili. Kako sam još iz kuhinje začuo glasove, 
zaustavim časkom doktora i poslušam posljednju kneževu rečenicu. 
Onda se razlegao odurni njegov hohot i očajni Natašin uzvik: »O, 
bože moj!« U taj sam čas otvorio vrata i poletio put kneza. 

Pljunuo sam mu u lice i iz sve ga snage udario po obrazu. On 
htjede nasrnuti na me, ali kad je vidio da smo dvojica, nagne bježati, 
ali najprije zgrabi sa stola svoj svežnjić novaca. Jest, učinio je to: 
sam sam vidio. Bacim za njim razvijač koji sam zgrabio u kuhinji sa 
stola... Kad sam opet utrčao u sobu, vidim da doktor drži Natašu, a 
ona mu se trza i otima iz ruku kao u napadaju. Dugo je nismo mogli 
umiriti; najzad nam je pošlo za rukom da je polegnemo u postelju; 
bila je kao u bunilu od vrućice. 

— Doktore! Šta joj je? — upitam, zamirući od straha. 

— Počekajte — odgovori on — treba još promotriti bolest i onda 
tek rasuditi... ali stvar uopće ne valja nikako. Može se završiti i 
vrućicom... Uostalom, postarat ćemo se... 

A mene je već bila zaokupila druga misao. Namolim doktora da 
još dva, tri sata ostane uz Natašu, i zaištem od njega riječ da ni na 
časak neće odlaziti od nje. On mi zada riječ, i ja pohitim kući. 


Nelly je sjedjela u kutu, mrka i usplahirena, te me pogledala 
neobično. Valjda sam joj i ja bio neobičan. 

Dignem je na ruke, sjednem na divan, posadim je na koljena i 
žarko je poljubim. Ona bukne. 

— Nelly, anđele! — rekoh joj — hoćeš li da budeš naše 
spasenje? Hoćeš li da spasiš sve nas? 

Ona me pogleda u nedoumici. 

— Nelly! Svu nadu polažem sada u tebe! Ima jedan otac: vidjela 
si ga i znaš ga; on je prokleo svoju kćer, a jučer je došao da te zaište 
mjesto kćeri. Sada je nju, Natašu (a ti si govorila da je voliš!), ostavio 
onaj koga je voljela i zbog koga je otišla od oca. On je sin onoga 
kneza što je, sjećaš se, dohrlio jedne večeri meni i zatekao te samu, 
a ti si pobjegla od njega i onda si bolovala... Ta ti ga znaš? Zločest je 
čovjek! 

— Znam — odgovori Nelly, drhtne i problijedi. 

— Da, zločest je čovjek. Mrzio je Natašu zato jer je njegov sin, 
Aljoša, htio da je uzme. Danas je otputovao Aljoša, a nakon sata već 
ju je pohodio njegov otac i uvrijedio je, i prijetio da će je strpati u 
zatvor, i podsmijevao joj se. Razumiješ li me, Nelly? 

Crne joj se oči zablistale, ali ih ona odmah obori. 

— Razumijem — prošapće tek jedva čujno. 

— Sada je Nataša sama, bolesna; ostavio sam je s našim 
doktorom, a ja sam dotrčao k tebi. Slušaj, Nelly, idemo Natašinu ocu; 
ti ga ne voliš, nisi htjela da mu odeš, ali sada ćemo mu zajedno otići. 
Ući ćemo, i ja ću mu kazati da sada želiš da im budeš mjesto kćeri, 
mjesto Nataše. Starac je sada bolestan, jer je prokleo Natašu i jer ga 
je još ovih dana smrtno uvrijedio Aljošin otac. Neće sada ni da zna 
za kćer, ali je on voli, voli, Nelly, i želi da se pomiri s njom; ja to 
znam, ja sve to znam! Tako je!... Čuješ li, Nelly? 

— Čujem — izgovori ona istim šapatom. 

Govorio sam plačući. Ona je bojažljivo pogledavala na mene. 

— Vjeruješ li tomu? 

— Vjerujem. 

— Ući ću dakle s tobom, posadit ću te, a oni će te primiti, bit će 
ljubazni s tobom i započet će da ispituju. Sam ću onda navesti 
razgovor da te počnu ispitivati o tom kako si živjela prije: o tvojoj 
majci i o tvojemu djedu. Pripovijedi im, Nelly, sve onako kako si 


pripovijedala meni. Pripovjedi sve, sve, otvoreno, i ne taji ništa. 
Pripovijedi im kako je zločesti čovjek ostavio tvoju majku, kako je 
umirala u podrumu kod Bubnove, kako ste ti i majka obilazile 
ulicama i prosile; šta ti je govorila i šta te je molila kad je umirala. 
Pripovjedi odmah i o djedu. Pripovijedi kako nije htio oprostiti tvojoj 
majci i kako te je prije smrti slala k njemu da bi došao i oprostio joj, i 
kako nije htio... i kako je ona umrla. Sve, sve ispripovijedaj! | kad 
pripovjediš sve to, starac će sve to osjetiti i u svom srcu. Ta on zna 
da ju je danas ostavio Aljoša, pa je ostala ponižena i pogrđena, 
sama samcata, bez pomoći i bez zaštite, neprijatelju svomu na 
pogrdu. Sve to zna on... Nelly! Spasi Natašu! Hoćeš li ići? 

— Hoću — odgovori ona teško dišući, a mene pogleda dugo, 
uporito, nekim neobičnim pogledom; u tom je pogledu bilo nešto 
nalik na prijekor, i to osjetih u srcu. 

Ali nisam mogao da napustim svoju misao. Prejako sam vjerovao 
u nju. Uhvatim Nellu za ruku, i mi iziđemo. Bio je već treći sat poslije 
podne. Dizala se bura. U posljednje je doba vrijeme bilo uvijek 
sparno i zagušljivo, ali sada se začula negdje u daljini prva, rana 
proljetna grmljavina. Vjetar zavitlao po prašnim ulicama. 

Sjedosmo u kola. Nelly je cijelim putem šutjela, samo me katkad 
pogledavala sve onim istim čudnim, zagonetnim pogledom. Grudi joj 
se bibale, a ja sam, držeći je u kočiji, osjećao kako mi pod dlanom 
kuca njeno srdašce kao da će iskočiti. 


GLAVA VII 


Put mi se činio beskrajnim. Napokon stigosmo, i ja uđoh mojim 
starima, a srce mi zamiralo. Nisam znao kako ću izići iz njihove 
kuće, ali sam znao da moram pošto-poto izići s oproštenjem i 
izmirenjem. 

Bilo je već četiri sata. Stari su, kao obično, sjedili sami. Nikolaj 
Sergejič je bio vrlo zlovoljan i bolestan te prilegao i opružio se na 
svojem udobnom naslonjaču, blijed i iznemogao, a glava mu je bila 
omotana rupcem. Ana Andrejevna je sjedila kraj njega, kvasila mu 
pogdjekada  sljepoočice octom i neprestano _ mu, ispitljivo i 
stradalački, zagledala u lice, što je starca, čini se, veoma 
uznemirivalo i čak ga ljutilo. Uporno je šutio, a ona nije smjela da 


progovori. Naš nenadani dolazak prenerazio ih je obadvoje. Ana 
Andrejevna se radi nečega odjednom uplašila kad je ugledala mene i 
Nellu te nas je prvih nekoliko časaka gledala kao da se odjednom 
osjetila za nešto krivom. 

— Evo sam vam dovezao moju Nellu — rekoh kad sam ušao. — 
Smislila je i sama sada poželjela k vama. Primite je i zavolite je. 

Starac me sumnjičavo pogleda i već po samom tom pogledu 
moglo se pogoditi da sve zna, da je, naime, Nataša sada već sama, 
ostavljena, odbačena i možda već pogrđena. Neobično je želio da 
prodre u tajnu našega dolaska te je ispitivački gledao mene i Nellu. 
Nelly je drhtala, krepko stiskajući rukom moju ruku, gledala u zemlju i 
tek katkad šibala oko sebe bojažljivim pogledom kao ulovljena 
zvjerka. Ali Ana Andrejevna se brzo snašla i dosjetila: poletjela Nelli, 
poljubila je, pomilovala je, čak i zaplakala i nježno je posadila do 
sebe, ne ispuštajući iz ruke njenu ruku. Nelly je radoznalo i nekako u 
čudu gledala ispod oka. 

Ali kad je starica pomilovala Nellu i posadila je do sebe, nije više 
znala šta bi dalje radila te se naivno, nešto očekujući, zagledala u 
me. Starac se namrštio, uskoro dokučio zašto sam doveo Nellu. Kad 
je vidio da mu opažam nezadovoljno lice i namrgođeno čelo, digao 
ruku put glave i rekao otržito: 

— Glava me boli, Vanja. 

Sve smo još sjedili i šutjeli; premišljao sam šta bih započeo. U 
sobi je bio sumrak; primicala se crna oblačina i opet se začulo kako 
je udaljini tresnuo grom. 

— Proljetos nekako rano udara grom — reče starac. — A eno 
godine trideset i sedme, sjećam se, bilo ga je u našem kraju još 
ranije. 

Ana Andrejevna odahne. 

— Ne bi li postavila samovar — zapita bojažljivo, ali joj nitko ne 
odgovori, i opet se obrati Nelli. 

— Kako se zoveš, dušo? — zapita je. 

Nelly joj slabim glasom reče svoje ime i još se jače skunji. Starac 
je pogleda pozorno... 

— To je Jelena, je li? — nastavi starica oživljujući. 

— Da — odgovori Nelly i opet nastane na časak šutnja. 


— Sestrica Praskovja Andrejevna imala je nećakinju Jelenu — 
izgovori Nikolaj Sergejič — i nju su zvali Nelly. Sjećam se. 

— A zar ti, dušo, nemaš ni rodbine, ni oca, ni majke? — zapita 
opet Ana Andrejevna. 

— Nemam — prošapće Nelly otržito i plašljivo. 

— Čula sam to, čula. A je li ti odavno umrla majčica? 

— Nije davno. 

— Mila moja, sirotice — nastavi starica, sažalno je pogledavajući. 
Nikolaj Sergejič je nestrpljivo bubnjao prstima po stolu. 

— Je li ti majčica bila tuđinka? Tako ste pripovjedali, je li, Ivane 
Petroviču? — tekla su dalje bojažljiva staričina pitanja. 

Nelly me letimice pogleda crnim očima kao da me zove u pomoć. 
Disala je nekako nejednako i teško. 

— Majka joj je, Ana Andrejevna — započnem — bila kći Engleza 
i Ruskinje, tako da je više bila Ruskinja; a Nelly se rodila u 
inozemstvu. 

— A kako je majka njena otišla s mužem u inozemtsvo? 

Nelly u jedan mah sva bukne. Starica se odmah dosjeti da se 
zarekla i zadršće od gnjevnoga starčeva pogleda. Pogledao ju je 
oštro i odvratio se put prozora. 

— Majku joj je prevario zločest čovjek, nitkov — izgovori on, 
obraćajući se naglo Ani Andrejevni. — Otišla je s njim od oca i 
predala očinske novce ljubavniku; a on ih prevarom izmamio od nje, 
odveo je u inozemstvo, okrao i ostavio. Jedan je dobrijan nije ostavio 
i pomagao ju je sve do svoje smrti. A kad je umro, ona se prije dvije 
godine vratila ocu. Tako si, je li, pripovijedao, Vanja? — zapita me 
otržito. 

Nelly sva uzrujana ustade i htjede da pođe prema vratima. 

— Hodi amo, Nelly — reče starac, pružajući joj napokon ruku. — 
Sjedni ovamo, sjedni do mene, evo tu — sjedni! 

Sagne se, poljubi je u čelo i počne je polako milovati po glavici. 
Nelly sva zatreptala — ali se suzdržala. Ana Andrejevna je gledala 
ganuta, s radosnom nadom kako je njen Nikolaj Sergejič prigrlio 
napokon siroticu. 

— Znam, Nelly, da je tvoju majku upropastio zločest čovjek, 
zločest i nevaljao, ali znam i to da je ona voljela i štovala svojega 
oca — izgovori starac uzbuđen i dalje milujući Nellu po glavici, ali 


nije izdržao da nam u tom času ne dobaci taj izazov. Laka mu rumen 
pokrila blijede obraze; ali je nastojao da nas ne gleda. 

— Mama je djeda voljela više nego što je djedo volio nju — 
izgovori NeUy plašljivo, ali odlučno, a i ona je nastojala da nikoga ne 
gleda. 

— A otkud ti znaš? — oštro upita starac koji poput djeteta nije 
izdržao, pa kao da se i sam stidio svoje nestrpljivosti. 

— Znam — odgovori Nelly otržito. — Nije primio mamu i... otjerao 
ju je.... 

Vidio sam da je Nikolaj Sergejič htio nešto reći, uzvratiti, reći, na 
primjer, da je starac imao pravo što nije primio kćer, ali je pogledao 
nas i prešutio. 

— A kako, gdje ste to živjeli da vas djedo nije primio? — zapita 
Ana Andrejevna, u kojoj se odjednom rodila uporitost i želja da 
nastavi baš o toj temi. 

— Kad smo doputovale, dugo smo tražile djeda — odgovori Nelly 
— ali nikako nismo mogle da ga nađemo. Mama mi je onda i rekla 
da je djedo bio prije vrlo bogat i da je htio graditi tvornicu, a sada je 
vrlo siromašan, jer je onaj, s kojim je mama otišla, uzeo od nje sve 
djedove novce i nije joj ih vratio. To mi je sama kazala. 

— Hm... — oglasi se starac. 

— I govorila mi je još — nastavi Nelly, oživljujući sve više te više i 
kao da želi odgovoriti Nikolaju Sergejiču, ali se obraćala Ani 
Andrejevni — govorila mi je da se djedo užasno srdi na nju, i da mu 
je ona sama za sve kriva, i da sada nema na cijelom svijetu nikoga 
osim djeda. A kad mi je govorila, plakala je... »Neće mi on oprostiti« 
— govorila je još dok smo putovale ovamo — »ali će možda tebe 
zavoljeti kad te vidi, pa će zbog tebe oprostiti i meni.« Mama me je 
ludo voljela pa kad je to govorila, uvijek me je ljubila, ali se strašno 
bojala da ide djedu. A mene je učila da se molim za djeda, a i ona se 
molila i mnogo mi je još pripovijedala, kako je prije živjela s djedom i 
kako ju je djedo ludo volio više od svih. Svirala mu je na glasoviru i 
naveče čitala knjige, a djed ju je ljubio i mnogo joj poklanjao... uvijek 
joj poklanjao, tako da su se jednom i svadili, na mamin imendan, jer 
djedo je mislio da mama još ne zna kakav će biti dar, a mama je već 
odavno bila doznala kakav. Mama je željela naušnice, a djedo ju je 
namjerice neprestano varao i govorio joj da joj neće pokloniti 


naušnice nego broš; a kad je donio naušnice i vidio kako mama već 
zna da će biti naušnice, a ne broš, on se rasrdio što je mama 
doznala i pol dana nije razgovarao s njom, a onda sam došao da je 
ljubi i moli za oproštenje 

Nelly je pripovijedala zanosno i čak joj rumen zatitrala po 
blijedim, bolesnim obraščićima. 

Vidjelo se da je njena majka počesto govorila sa svojom malom 
Nellom o nekadašnjim sretnim danima — dok je sjedila u svojem 
kutu, u podrumu, te grlila i ljubila svoju curicu, svu radost što joj je 
preostala u životu, i plakala nad njom, a tada nije ni slutila s kolikom 
će se snagom održati ta pripovijest u bolesno dojmljivom i rano 
razvijenom srcu bolesnoga djeteta. 

Ali zanesena Nelly kao da se odjednom osvijestila, pa se 
nepovjerljivo ogledala i stišala. Starac namrštio čelo i opet zabubnjao 
po stolu; Ani Andrejevni izbila na oko suzica i ona je šuteći otrla 
rupcem... 

— Mama je doputovala ovamo vrlo bolesna — nadoveže Nelly 
tihim glasom — užasno su je boljela prsa. Dugo smo tražili djeda, i 
nismo ga mogli naći, a stanovali smo u podrumu, u zakutku. 

— U zakutku, a bolesnica! — uzvikne Ana Andrejevna. 

— Da... u zakutku... — odgovori Nelly — Mama je bila 
siromašna. Mama mi je govorila — dometne ona življe: — da nije 
grijeh biti siromašan, ali je grijeh biti bogatim i nažao činiti... i da nju 
kara bog. 

— Stanovali ste na Vasiljevskom otoku? To je ondje kod 
Bubnove, je li? — zapita starac, obraćajući mi se i nastojeći da dade 
svojem pitanju neku nebrigu. A zapitao je kao da mu je nezgodno 
sjedjeti i šutjeti. 

— Ne, ne ondje... najprije u Mješčanskoj — odgovori Nelly. — 
Ondje je bilo vrlo mračno i vlažno — nastavi pošto je pošutjela — i 
mama se užasno razboljela, ali onda je jos hodala. Ja sam joj prala 
rubeninu, a ona je plakala. Ondje je stanovala i jedna starica, 
kapetanica, i stanovao je otpušten činovnik, i uvijek je dolazio pijan, 
svake je noći vikao i halabučio. Strašno sam ga se bojala. Mama me 
je uzimala sebi u postelju i grlila i sama je drhtala, a činovnik viče i 
psuje. Htio jednom da istuče kapetanicu, a ona je bila stara baba i 


poštapala se. Mama ju je požalila i zauzela se za nju; činovnik udario 
mamu, a ja činovnika... 

Nelly zastane. Ta ju je uspomena uzrujala; očice joj se zablistale. 

— Gospode Bože moj! — zaviče Ana Andrejevna, pokazujući 
neobično zanimanje za pripovijest; nije skidala očiju s Nelle koja se 
najviše obraćala njoj. 

— Onda mama otišla — nastavi Nelly — i povela mene. Bilo je 
po danu. Hodale smo svejednako po ulicama, sve do večeri, i mama 
je neprestano plakala i neprestano hodala, a mene vodila za ruku. 
Neobično sam sustala; nismo toga dana ni jele. A mama je sve 
govorila sama sa sobom i meni je sve govorila: »Budi siromašna, 
Nelly, a kad ja umrem, ne slušaj nikoga i ništa. Ne odlazi nikomu: 
budi sama, sirotuj i radi, a ako nemaš posla, prosi, ali njima ne 
odlazi.« Već u sumraku prelazile smo veliku ulicu; odjednom 
zaviknula mama: »Azorka! Azorka!« — i odjednom pritrčao mami 
velik pas, bez dlake, zapištao i poletio put nje, a mama se uplašila, 
problijedjela, zaciknula i srušila se na koljena pred visokim starcem, 
koji je išao s palicom u ruci i gledao u zemlju. A taj je visoki starac 
bio djedo, i tako suhonjav, u lošoj odjeći. Onda sam prvi put vidjela 
djeda. I djedo se veoma uplašio i sav problijedio, a kad je vidio da 
mama leži pred njim i da mu grli noge, oteo se, gurnuo mamu, udario 
palicom po kamenu i odbrzao od nas. Azorka ostao još, pa je sve 
zavijao i lizao mamu, onda otrčao za djedom, uhvatio ga za polu od 
kaputa i potegnuo natrag, a djedo ga udario palicom. Azorka potrči 
opet k nama, ali ga djedo zovne; onda on potrči za djedom, a sve 
zavijao. A mama je ležala kao mrtva, oko nje se okupio svijet, došli 
redari. Neprestano sam vikala i držala mamu. Ustala ona, ogledala 
se i pošla za mnom. Odvela sam je kući. Ljudi su nas dugo gledali i 
sve mahali glavama... 

Nelly zastane da odahne i da se ohrabri. Bila je vrlo blijeda, ali 
odlučnost joj je blistala u pogledu. Vidjelo se, odlučila je da sve kaže. 
U nje je bilo u taj čas dapače i nešto izazovno. 

— Pa šta — pripomenu Nikolaj Sergejič nesigurnim glasom, s 


nekom razdražljivom oštrinom — pa šta, tvoja je mati uvrijedila 
svojega oca, i on ju je s pravom odvrgnuo... 
— I mama mi je govorila — prihvati oštro Nelly — i kad smo se 


vraćale kući, sve mi je govorila: to je tvoj djedo, Nelly, a ja sam mu 


skrivila, pa me je prokleo, zato me sada i kara Bog, i cijelo mi je to 
veče i idućih dana govorila uvijek to isto. A govorila je kao da ne zna 
za sebe... 

Starac pošuti. 

— A kako ste se zatim preselile u drugi stan? — upita Ana 
Andrejevna, koja je i dalje tiho plakala. 

— Mama se te noći razboljela, a kapetanica našla stan kod 
Bubnove, pa smo se preksutradan preselile i kapetanica s nama; a 
kad smo se preselile, legla mama u postelju i tri je sedmice bolovala, 
a ja sam je dvorila. Novaca je u nas posve nestalo, pa nas je 
pomogla kapetanica i Ivan Aleksandrovih. 

— Škrinjar, gospodar — protumačim. 

— A kad se mama digla iz postelje i prohodala, onda mi je 
pripovijedala o Azorki. 

Nelly zastane. Starac kao da se obradovao što je razgovor 
prešao na Azorku. 

— A šta ti je pripovijedala o Azorki? — upita on i još se jače 
nagnuo u naslonjaču, kao da bi još bolje da sakrije lice i da gleda u 
zemlju. 

— Sve mi je govorila o djedu — odgovori Nelly — i za bolesti je 
sve govorila o njemu, i kad je bila u bunilu, i onda je govorila. Kad je 
pak prizdravljala, započela mi opet pripovijedati kako je prije živjela... 
onda mi je pripovijedala i o Azorki; negdje na rijeci, izvan grada, vukli 
su dječaci na užetu Azorku da ga utope, a mama im dala novaca i 
kupila od njih Azorku. Kad je djedo ugledao Azorku, počeo mu se 
strašno smijati. Ali je Azorka pobjegao. Mama je počela plakati; 
djedo se uplašio i rekao da će sto rubalja platiti onomu tko dovede 
Azorku. Preksutradan doveli Azorku; djedo platio sto rubalja i 
odonda zavolio Azorku. A mama ga toliko zavoljela da ga je i u 
postelju uzimala. Pripovjedala mi je da je Azorka prije obilazio s 
komedijašima ulice, i znao je posluživati, i majmuna je nosio na sebi, 
i puškom je znao baratati, i mnogo je još toga znao... A kad je mama 
otišla od djeda, djedo je zadržao Azorku i uvijek hodao s njim, pa ćim 
bi mama na ulici spazila Azorku, odmah se dosjetila da je tu i djedo... 

Starac se očevidno drugomu nadao o Azorki, pa se sve više te 
više mrštio. Nije ispitivao ništa više. 


— Šta je, dakle, niste više ni viđale djeda — upita Ana 
Andrejevna. 

— Nismo: kad je mama prizdravljala, srela sam opet djeda. Išla 
sam u dućan po kruh: odjednom opazim čovjeka s Azorkom, 
pogledam i prepoznam djeda. Uklonim se i stisnem uza zid. Djedo 
me pogleda, a gledao je dugo i bio je tako strašan da sam ga se 
neobično uplašila, i prošao; a Azorka me je bio upamtio te počeo 
skakati kraj mene i lizati mi ruke. Pođem brže kući, obazrem se, a 
djedo se svratio u dućan. Onda pomislim: zacijelo ispituje, pa sam se 
još jače uplašila, a kad sam došla kući, nisam mami ništa rekla da se 
ne bi opet razboljela. A sutradan nisam odlazila u dućan; rekla sam 
da me glava boli; a kad sam preksutradan otišla, nisam nikoga srela 
i strašno sam se bojala da sam trkom trčala. A naksutradan 
odjednom, idem ja, i tek što sam zašla za ugao, a preda mnom djedo 
i Azorka. Potrčim, zakrenem u drugu ulicu i zađem na drugoj strani u 
dućan; ali sam odjednom nabasala opet upravo na njega i tako se 
uplašila da sam odmah zastala i nisam mogla dalje. Djedo stao 
preda me i opet me dugo gledao, a onda me pomilovao po glavici, 
uzeo me za ruku i poveo, a Azorka za nama i repom maše. Onda 
sam vidjela da djedo ne može više ni ravno da hoda, nego se sve 
opire o palicu, a ruke mu dršću. Doveo me kućaru, koji je sjedio na 
uglu te prodavao medenjake i jabuke. Djedo mi kupio medičarskoga 
pjetlića, i ribicu, i jedan bombon, i jabuku, a kad je vadio novce iz 
kožne kese, ruke su mu se strašno tresle i on ispustio petak, a ja mu 
digla. On mi poklonio taj petak, i medenjake mi dao, i pogladio me po 
glavi, ali i opet nije ništa rekao nego otišao svojoj kući. 

Onda sam došla mami i sve joj ispripovijedala o djedu, i kako 
sam ga se isprva bojala i skrivala od njega. Mama mi isprva nije 
povjerovala, a zatim se toliko obradovala da me je cijele večeri 
ispitivala, ljubila i plakala, a kad sam joj već sve ispripovijedila, 
naložila: da se ubuduće nikada ne bojim djeda, jer me djedo volio 
kad mi je namjerice prišao. | naredila mi da se umiljavam djedu i 
govorim s njim. A sutradan me je izjutra izašiljala nekoliko puta, iako 
sam joj govorila da je djedo uvijek dolazio samo pred veče. Ona je, 
pak, u daljini išla za mnom i sakrivala se za ugao, a sutradan isto 
tako, ali djedo nije došao, a tih je dana padala kiša i mama je strašno 


ozebla, jer je neprestano izlazila sa mnom na ulicu, i opet pala u 
postelju. 

Djedo je došao iza nedjelje, i opet mi kupio ribicu i jabuku, i opet 
nije ništa kazao. A kad me je već ostavio, krenula sam kradom za 
njim, jer sam unaprijed smislila da tako doznam gdje djedo stanuje i 
da reknem mami. Išla sam u daljini drugom stranom ulice da me 
djedo ne bi vidio. A stanovao je vrlo daleko, ne ondje gdje je kasnije 
stanovao i umro, nego u Gorohovoj ulici, također u velikoj kući, na 
trećem katu. Sve sam to doznala i kasno se vratila kući. Mama se 
veoma uplašila jer nije znala gdje sam... A kad sam pripovjedila, 
mama se opet veoma obradovala i odmah htjela da ode djedu, 
odmah sutradan; ali sutra počela smišljati i bojati se i neprestano se 
bojala, cijela tri dana; nije dakle ni otišla. A onda me zovnula i rekla: 
evo sam, Nelly, bolesna sada i ne mogu ići, ali sam napisala pismo 
tvojemu djedu, otiđi mu i predaj pismo. | pazi, Nelly, kako će ga 
pročitati i šta će kazati i šta će raditi; a ti klekni, ljubi ga i moli neka 
oprosti tvojoj mami... | strašno je plakala mama, i sve me je ljubila, i 
križala za put, i molila se Bogu, i klekla sa mnom pred svetačku sliku 
i, usprkos teškoj bolesti, ipak me je ispratila do kućnih vrata, a dok 
sam se obazirala, sve je stajala i gledala kako idem... 

Došla sam djedu i otvorila vrata, a na vratima nema kvake. Djedo 
je sjedio za stolom i jeo kruh s krumpirom, a Azorka stajao pred njm, 
gledao ga kako jede i mahao repom. Kod djeda su u tom stanu bili 
niski, mračni prozori, pa i tu samo jedan stol i stolica. A stanovao je 
sam. Ušla ja, a on se tako uplašio da je sav problijedio i stresao se. | 
ja se uplašila i nisam ništa rekla nego sam prišla stolu i položila 
pismo. Kad je djedo spazio pismo, tako se rasrdio da je skočio, 
zgrabio kapu i izmahnuo na mene, ali me nije udario nego me samo 
izveo u hodnik i gurnuo. Nisam još bila ni sišla niz prve stepenice, a 
on opet otvorio vrata i izbacio neraspečaćeno pismo. Vratila sam se 
kući i sve ispripovijedala. Onda je mama opet pala u postelju... 


GLAVA VIII 
U taj se čas razlegao pojak grom i krupna kiša zapljuštila u okna; 


u sobi se smračilo. Starica kao da se uplašila pa se prekrižila. Svi 
smo odjednom zapeli. 


— Odmah će proći — reče starac, pogledavajući na prozore; 
onda ustane i ushoda se po sobi. Nelly ga je iskosa pratila 
pogledom. Bila je neobično, bolesno uzrujana. Vidio sam to; ali kao 
da je izbjegavala da me pogleda. 

— A, šta je dalje? — zapita starac kad je opet sjeo u svoj 
naslonjač. 

Nelly se plašljivo ogleda. 

— Nisi dakle više sretala djeda? 

— Jesam... 

— Da, da! Pripovijedaj, draga moja, pripovijedaj — prihvati Ana 
Andrejevna. 

— Nisam ga vidjela tri sedmice — započe Nelly — sve do zime. 
Onda nastala zima i zasniježilo. A kad sam opet srela djeda, na 
mjestu gdje i prije, vrlo sam se obradovala... jer se mama žalostila 
što ne dolazi. Kad sam ga spazila, namjerno sam pretrčala na drugu 
stranu ulice da vidi kako bježim od njega. Samo sam se obazrela i 
vidjela da je djedo pobrzao za mnom, a onda i potrčao da me stigne i 
počeo mi dovikivati i »Nelly, Nelly!« | Azorka je trčao za njim. Sažalio 
mi se, i ja stala. Djedo prišao, uhvatio me za ruku i poveo, a kad je 
vidio da plačem, stao, pogledao me, sagnuo se i poljubio me. Onda 
opazio da su mi cipele loše i zapitao me: zar nemam drugih cipela. 
Odmah sam mu rekla brže da mama nema nikakvih novaca i kućni 
nas gospodari hrane jedino iz milosrđa. Djedo nije ništa rekao nego 
me odveo na trg, kupio mi cipele, naredio da ih odmah obujem, a 
onda me odveo u svoj stan, u Gorohovu ulicu, i još se prije toga 
svratio u dućan, kupio kolač i dva bombona, a kad smo došli u stan, 
rekao mi da jedem kolač i gledao me dok sam jela, pa onda mi dao i 
bombone. A Azorka položio šape na stol, pa i on molio kolača, a ja 
sam mu dala, i djedo se nasmijao. Onda me uzeo, posadio kraj 
sebe, počeo milovati po glavi i pitati: jesam li što učila i šta znam? 
Rekoh mu, a on naredi da mu dolazim svaki dan u tri sata kadgod 
budem mogla, a on će me sam učiti. Onda mi reče da se okrenem i 
gledam kroz prozor dok mi ne rekne da mu se opet okrenem. Stajala 
sam dakle tako, ali sam se kradom okrenula i vidjela da je rasporio 
svoj jastuk, na. donjem roglju, i izvadio četiri rublja srebra. Kad ih je 
izvadio, donio ih meni i rekao: »To je samo za te.« Uzela sam, ali 
onda sam mislila i rekla: »Ako je samo za me, neću primiti.« Djedo 


se odmah rasrdio i rekao mi: »Pa uzimaj kako znaš, odlazi!« Otišla 
sam, a on me nije ni poljubio. 

Kad sam došla kući, sve sam ispripovijedala mami. A _ mami 
krenulo sve nagore. Škrinjaru je dolazio neki student, on je liječio 
mamu i naredio joj da uzima lijekove. 

A ja sam često odlazila djedu; tako mi je naređivala mama. Djedo 
kupio Novi zavjet i geografiju i počeo me učiti; a ponekad mi je 
pripovijedao kakvih zemalja ima na svijetu, i kakvi ljudi žive, i kakvih 
mora ima, i šta je bilo prije, i kako nam je svima Krist oprostio. 
Veoma je volio da ga ispitujem; zato sam ga i počela često ispitivati, 
a on mi je sve pripovijedao i mnogo je govorio o Bogu. A ponekad 
nismo učili nego se igrali s Azorkom: Azorka me je neobično zavolio, 
i ja sam ga naučila da preskače palicu, a djedo se smijao i sve me 
milovao po glavi. Ali se djedo rijetko smijao. Jedanput mi mnogo 
govori, a onda odjednom zašuti i sjedi kao da je zaspao, a oči mu 
otvorene. Tako sjedi sve do sumraka, a u sumrak se čini tako 
strašan, tako star... Ili mu dođem, a Azorka leži kraj njega. Čekam, 
čekam i kašljem; djedo se i ne obazire. Onda i odem. A kod kuće me 
mama već čeka; ona leži, a ja joj pripovijedim sve, sve, pa i noć 
prolazi, a ja sve govorim, i ona sve sluša o djedu: šta je radio danas i 
šta mi je pripovijedao, kakve zgode, i šta mi je zadao za zadaću. A 
kad započnem o Azorki kako sam ga primoravala da preskače 
palicu, i kako se djedo smijao, tada i ona odjednom udara u smijeh i 
dugo se smije i veseli i naređuje mi da opet ponovim, a onda se 
počne moliti. A sve sam mislila: šta mama toliko voli djeda, a on nju 
ne voli, a kad sam došla djedu, navlaš sam mu počela pripovjedati 
kako ga mama voli. On je sve slušao, vrlo srdit, sve je slušao i nije ni 
riječi izustio; onda sam ga zapitala zašto ga mama toliko voli te 
uvijek pita za njega, a on nikad ne pita za mamu. Djedo se rasrdio i 
istjerao me; malko sam postajala pred vratima, a on odjednom otvori 
opet vrata i pozvao me natrag, a sve se srdio i šutio. A kad smo 
zatim započeli čitati Sveto pismo opet sam zapitala zašto je Isus 
Krist rekao: ljubite se i opraštajte uvrede, a on neće da oprosti mami. 
Onda skočio djedo i zavikao da me je to naučila mama, izgurao me 
po drugi put napolje i rekao da mu više nikada ne smijem doći. A ja 
mu rekla da mu sada i sama neću dolaziti, pa sam otišla... A djedo 
se sutradan odselio iz stana... 


— Rekao sam da će brzo proći kiša, pa je eto i prošla, eto i 
sunašca... gledaj, Vanja — reče Nikolaj Sergejič, a okrenuo se 
prema prozoru. 

Ana Andrejevna ga pogleda u neobičnoj nedoumici i odjednom 
zasine negodovanje u očima starice, mirne i dosad zaplašene. 
Šuteći uhvati Nellu za ruku i posadi je na koljena. 

— Pripovijedaj mi, anđele moj — reče joj — ja ću te slušati. Neka 
oni koji su kruta srca... 

Nije izgovorila nego zaplakala. Nelly me pogledala ispitivalacki, 
kao u dvoumici i uplašena. Starac me pogledao i slegnuo ramenima, 
ali se odmah okrene. 

— Nastavi, Nelly — rekoh. 

— Tri dana nisam bila kod djeda — započe opet Nelly — a dotle 
je mami bivalo sve gore. Sve smo novce bili potrošili, nismo imali za 
šta do kupimo lijekove, aii jeli nismo ništa, jer ni u gospodara nije bilo 
ničega, i oni su nas počeli prekoravati da živimo o njihovu trosku. 
Onda sam treći dan ustala u jutro i počela se oblačiti. Mama me 
zapitala: kamo ču? Rekoh joj: djedu da molim novaca, i ona se 
obradovala, jer sam sve bila pripovijedila mami kako me je otjerao i 
rekla da neću više djedu, sve ako hi i plakala i nagovarala me da 
idem. Došla sam i doznala da se djedo preselio i krenula u novu 
kuću da ga tražim. Čim sam mu došla u novi stan, skočio on, saletio 
me i zatopotao nogama, a ja sam mu odmah rekla da je mama 
veoma bolesna, da treba novaca za lijek, pedeset kopjejka, a mi 
nemamo ni da jedemo. Djedo zaviknuo i izgurao me na stepenice i 
zasunuo vrata. Ali dok me je gurao, rekla sam mu da ću sjediti na 
stepenicama i neću otići sve dotle dok mi ne da novaca. Sjedila sam, 
dakle, na stepnicama. Nakon kratkog vremena otvorio vrata i vidio 
da sjedim te opet zatvorio. Onda prošlo dugo vremena; opet je 
otvorio, opet me vidio i opet zatvorio. | onda je mnogo puta otvarao i 
gledao. Najzad izišao s Azorkom, zaključao vrata, prošao pored 
mene iz kuće i ni riječi nije izustio. Ni ja nisam ni riječi izustila nego 
sam dalje sjedila do sumraka. 

— Dušo moja — uzvikne Ana Andrejevna — ta na stepenicama 
je zacijelo bilo hladno! 

— Na meni je bila bundica — odgovori Nelly. 


— Pa šta je bundica... draga moja, koliko si pretrpjela! A što on, 
tvoj djedo? 

Nelli počeše podrhtavati usnice, ali se ona izvanredno upela i 
ojunačila. 

— Došao je kad se već sasvim smračilo, pa je, ulazeći, nabasao 
na me i zaviknuo: tko je tu? Rekoh mu da sam ja. A on je jamačno 
mislio da sam odavno otišla, pa kad je vidio da sam još uvijek tu, 
neobično se začudio i dugo je stajao preda mnom. Odjednom udario 
palicom po stepenicama, potrčao, otključao vrata i za časak mi iznio 
bakrenih novaca, sve samih petaka, i dobacio mi ih na stepenice. 
»Evo ti — zaviknuo — uzmi, to je sve što sam imao, i reci tvojoj 
majci da je proklinjem« — i zalupio vrata. A petaci su se zakotrljali 
niz stepenice. Počela sam ih skupljati po mraku, a djedo se očito 
dosjetio da je porazbacao petake i da mi je teško sakupljati po 
mraku, otvorio vrata, iznio svijeću, i uz svijeću sam ih brzo pokupila. 
Djedo je i sam skupljao sa mnom i rekao mi da će u svemu biti 
sedamdeset kopjejaka, pa otišao. Kad sam se vratila kući, predala 
sam novce i sve sam pripovjedila mami, a mami se zdravlje 
pogoršalo. | sama sam cijelu noć bolovala, i sutradan sam bila sva u 
vrućici, ali sam mislila samo jedno, jer sam se srdila na djeda, pa, 
kad je mama zaspala, izišla na ulicu, krenula put djedova stana, ali, 
usput, stala na mostu. Onda je prošao onalj... 

— To je Arhipov — rekoh — onaj o kojem sam vam govorio, 
Nikolaje Sergejiču — onaj koji je s trgovcem bio kod Bubnove i ondje 
su ga izmlatili. Onda ga je Nelly prvi put vidjela... Nastavi, Nelly. 

— Zaustavila ga i zamolila novaca, rubalj srebra. On me 
pogledao i zapitao: »Rubalj srebra?« Rekoh: Da. Onda se on 
nasmijao i rekao mi: »Pođi sa mnom.« Nisam znala bih li išla, a 
odjednom priđe neki starčić sa zlatnim naočarima; bio je čuo kako 
ištem rubalj srebra, sagnuo se nada me i zapitao: zašto baš toliko 
hoću. Rekoh da je mama bolesna i da mi toliko treba za lijek. Zapitao 
je gdje stanujemo, pa je zapisao i dao mi banku od rublja srebra. A 
onaj, kad je vidio starca s naočarima, otišao i nije me više zvao da 
pođem s njim. Otišla sam u dućan i razmijenila rubalj u bakrene 
novce; trideset kopjejaka sam zamotala u papir i ostavila za mamu, a 
sedamdeset kopejaka nisam zamotala u papir nego namjerice stisla 
u šaci i otišla do djeda. Kad sam došla otvorila sam vrata, stala na 


pragu, zamahnula i jednim zamahom bacila novce da su se 
zakotrljali po podu. 

— Evo vam vaši novci! — rekoh. — Mami nisu potrebni vaši 
novci jer je proklinjete — zalupila sam vratima i odmah otrčala. 

Oči joj se zablistale i ona pogleda starca s naivnim izazovom. 

— Tako i treba — reče Ana Andrejevna, ne gledajući Nikolaja 
Sergejiča i krepko privijajući Nellu uza se — tako mu i treba; tvoj je 
djedo bio pakostan i kruta srca... 


— Hm... — oglasi se Nikolaj Sergejič. 
— Sta je dakle, šta je dakle? — pitala Ana Andrejevna 
nestrpljivo. 


— Nisam više pohađala djeda i on nije više dolazio meni — 
odgovori Nelly. 

— A šta je, kako ste dalje ti i mama? Oh, vi jadnice, jadnice! 

— Mami je bilo još gore i već je rijetko ustajala s postelje — 
nastavi Nelly, a glas joj zadršće i pretrgne se. — Novaca uopće 
nismo više imale, i ja sam počela obilaziti s kapetanicom. Kapetanica 
je obilazila kuće, pa i na ulici je bolje ljude zaustavljala i prosila, od 
toga je i živjela. Govorila je da nije prosjakinja nego da ima spisa u 
kojima je zapisan njen čin i da je također zapisano da je siromašna. 
Te je spise pokazivala, i za to su joj davali novaca. Ona mi je i 
govorila da nije sramota moliti od svih. Obilazila sam s njom, i davali 
su nam, pa smo od toga živjele. Mama je to doznala jer su je stanari 
počeli napadati da je prosjakinja, a Bubnova je sama dolazila mami i 
govorila joj da je bolje da me pusti njoj nego da prosim. | prije je 
dolazila mami i donosila joj novaca; a kad ih mama nije primala, 
Bubnova joj je govorila: čemu ste tako ponositi, i slala joj jelo. A kad 
je ona rekla to sada o meni, zaplakala mama, uplašila se, a Bubnova 
je počela grditi, jer je bila pijana, i rekla da sam ja ionako prosjakinja 
i da obilazim s kapetanicom, i još iste večeri istjerala kapetanicu iz 
kuće. Kad je mama doznala sve, počela plakati, onda odjednom 
ustala s postelje, obukla se, uhvatila me za ruku i povela. Ivan 
Aleksandrič ju je zaustavljao, ali ona nije slušala, i mi smo pošle. 
Mama je jedva hodala i svaki je čas sjedala na ulici, a ja sam je 
podržavala. Mama je neprestano govorila da ide djedu i neka je 
vodim, a već je odavno bilo zanoćalo. Odjednom smo stigle u veliku 
ulicu; ondje su se pred jednom kućom zaustavljale kočije i silan je 


Svijet izlazio, a u prozorima je svuda bila svjetlost i čula se glazba. 
Mama stala, uhvatila me i rekla mi onda: »Nelly, budi siromašna, 
budi cijeloga života siromašna, ne idi njima, ma tko te pozvao, ma 
tko došao. I ti bi mogla biti ondje, bogata i u lijepoj odjeći, ali ja to 
neću. Oni su zločesti i kruti, pa evo ti moga naloga: ostani 
siromašna, radi i prosi, a ako tko dođe po te, reci: neću vama!«... To 
mi je govorila mama kad je bolovala, i ja ću je slušati doklegod živim 
— dometne Nelly, dršćući od uzbuđenja, a ražarena lišća — i dok 
živim služit ću i radit ću, i vama sam došla da služim i radim, a neću 
da budem kao kći... 

— Prestani, prestani, mila moja, prestani! — uzvikne starica, 
krepko grleći Nellu. — Ta mama ti je bila bolesna kad je to govorila. 

— Bila je bezumna — priklopi starac oštro. 

— Neka je bila bezumna! — prihvati Nelly, oštro mu se obraćajući 
— neka je bila bezumna, ali mi je tako naložila, i toga ću se držati 
doklegod živim. I kad mi je to rekla, čak se i onesvijestila. 

— Gospode Bože! — uzvikne Ana Andrejevna — zar bolesnica, 
na ulici, Zimi?... 

— Htjeli su nas odvesti na policiju, ali jedan se gospodin zauzeo, 
zapitao me za stan, dao mi deset rubalja i naredio da mamu u 
njegovoj kočiji odvezu kući. Nakon toga nije mama ni ustajala više — 
a za tri je sedmice umrla... 

— A šta je otac? Zar joj nije oprostio? — uzvikne Ana 
Andrejevna. 

— Nije joj oprostio! — odgovori Nelly, jedva se svladavajući. — 
Jednu sedmicu prije smrti pozvala me mama i rekla: »Nelly, otiđi još 
jednom djedu, posljednji put, i zamoli ga da dođe i da mi oprosti; reci 
mu da ću za nekoliko dana umrijeti i tebe jedinu ostavljam na svijetu. 
I reci mu još da mi je teško umirati«... Otišla sam, zakucala kod 
djeda, on mi otvorio, a kad me spazio htio zatvoriti preda mnom 
vrata, ali sam obadvjema rukama uhvatila za vrata i doviknula mu: 
»Mama umire, zove vas, dodđite!«... Ali me on odgurnuo i zalupio 
vrata. Vratila sam se mami, legla uz nju, zagrlila je i nisam ništa 
rekla... | mama je zagrlila mene i nije me ništa ispitivala... 

Sada se Nikolaj Sergejič s teškom mukom odupre o stol i ustane, 
ali kad je na sve nas bacio neki čudni, mutni pogled, spusti se u 


naslonjač, kao da je iznemogao. Ana Andrejevna nije više gledala 
njega nego je ridala i grlila Nellu... 

— Posljednjega, dakle, dana, prije nego što će umrijeti, 
predveče, pozvala me mama, uhvatila me za ruku i rekla: »Danas ću 
umrijeti, Nelly«; htjela je još govoriti, ali nije mogla. Gledam je, a ona 
kao da me i ne vidi više, samo u rukama čvrsto drži moju ruku. 
Polako sam izvukla ruku, izletjela iz kuće, trkom pretrčala sav put i 
banula djedu. Kad me je ugledao, skočio je sa stolice, pa gleda, i 
tako se uplašio da je sav problijedio i sav zadrhtao. Uhvatih ga za 
ruku i samo jedno izgovorih: »Sad će umrijeti«. On se odjednom 
neobično uzvrzmao, zgrabio palicu i pohitao za mnom, čak je i šešir 
zaboravio, a bilo je hadno. Zgrabila sam šešir i natakla mu, te smo 
zajedno istrčali. Požurivala sam ga i govorila mu neka najmi kočiju, 
jer će mama odmah umrijeti, ali je imao svega sedam kopejaka. 
Zaustavljao je kočijaše, cjenkao se, ali su se oni samo smijali, i 
Azorki su se smijali, a Azorka je trčao s nama, i mi smo trčali sve 
dalje i dalje. Djedo se umorio i teško je disao, ali se i dalje žurio i 
trčao. Odjednom je pao i šešir mu odletio. Digoh djeda, natakoh mu 
opet šešir, počeh ga za ruku voditi, i tek pred noć stigosmo kući... Ali 
mama je već bila mrtva. Kad ju je ugledao, djedo pljesnuo rukama, 
zadrhtao i stao kraj nje, a ništa ne govori. Onda sam pristupila mrtvoj 
mami, uhvatila djeda za ruku i zaviknula mu: »Eto, kruti i pakosni 
čovječe, eto gledaj!... gledaj!« A djedo zaciknuo i srušio se na pod 
kao mrtav. 

Nelly skoči, otme se Ani Andrejevni iz zagrljaja i stane među nas, 
blijeda, izmučena i uplašena. Ali Ana Andrejevna potrči prema njoj, 
opet je zagrli i zavikne kao u nekom zanosu: 

— Ja ću, ja ću ti, Nelly, biti sada mati, a ti meni dijete! Da, Nelly, 
idemo, ostavimo ih sve, krute i pakosne! Neka se podruguju svijetu. 
Bog će, Bog će platiti njima... Idemo, Nelly, idemo odavde, idemo! 

Nisam je nikad, ni prije ni poslije, vidio u takvu stanju, a i nisam 
mislio da bi se ikad mogla ovako uzbuditi. Nikolaj Sergejič se 
uspravio u naslonjaču, pridigao se i zapitao glasom koji se kidao: 

— Kamo ćeš, Ana Andrejevna? 

— Njoj, kćeri, Nataši! — zavikne ona i povuče Nellu za sobom 
prema vratima. 

— Stani, stani, počekaj! 


— Ne može se čekati, čovječe pakosni i kruta srca! Dugo sam 
čekala, i ona je dugo čekala, a sada zbogom! 

Kad je starica to odgovorila, okrene se, pogleda muža i zapanji 
se: Nikolaj Sergejič je stajao pred njom, zgrabio kapu, a drhtavim, 
nemoćnim rukama navlačio brže kabanicu. 

— ti... i ti ćeš sa mnom! — uzvikne ona, a moleći sklopila ruke i 
gleda ga nepovjerljivo, kao da ne smije vjerovati takvoj sreći. 

— Nataša, gdje je moja Nataša? Gdje je moja kći? — otelo se 
napokon starcu iz grudi. — Vratite mi moju Natašu! Gdje je, gdje je 
ona? — i on zgrabio štaku što sam mu dodao te poletio prema 
vratima. 

— Oprostio je! Oprostio je! — uzvikne Ana Andrejevna. 

Ali starac nije stigao do praga. Vrata se naglo otvorila, a u sobu 
utrčala Nataša, blijeda, blistavih očiju, kao u vrućici. Odjeća joj je bila 
zgnječena i prokvašena od kiše. Rupčić, kojim je pokrila glavu, spao 
joj se na zatiljak, a po rasutim gustim pramenima njene kose blistale 
su se krupne kapi kiše. Utrčala, opazila oca, zaciknula i bacila se 
preda nj na koljena, pružajući prema njemu ruke. 


GLAVA IX 


Ali on ju je već držao u zagrljaju!... 

Uhvatio je, dignuo kao dijete, odnio na svoj naslonjač, posadio je 
i srušio se pred njom na koljena. Cjelivao joj ruke, noge; žurio se da 
je ljubi, žurio se da je se nagleda, kao da još ne vjeruje da je ona 
opet s njim, da je opet vidi i čuje — nju, svoju kćer, svoju Natašu. 
Ana Andrejevna ju je obuhvatila ridajući, pritisla njenu glavu na svoje 
grudi pa zamrla u tom zagrljaju, nije ni riječ mogla izgovoriti. 

— Prijateljice moja!... Živote moj!... Radosti moja!... — uzvikivao 
starac bez veze, a uhvatio Natašu za ruke i kao zaljubljen joj gledao 
u blijedo, slabačko, ali krasno lišće, u oči njene, u kojima su se 
blistale suze. — Radosti moja, dijete moje! — ponavljao je, opet 
zašućivao i u smjernu je zanosu gledao. — A šta su, šta su mi kazali 
da je omršavjela! — izgovori i nasmiješi se naglo, kao dijete, 
obraćajući se nama i dalje još klečeći pred njom. — Slabačka je, 
doduše, bljeđana, ali pogledaj je kako je ljepuškasta! Još je i ljepša 


nego što je bila prije, jest, ljepša! — nadoveže i nehotice zašuti od 
duševne boli, radosne boli, od koje kao da mu se duša kidala. 

— Ustanite, tatice! Ta ustanite — govorila je Nataša — ta i ja bih 
vas htjela ljubiti,.. 
je grčevito ogrli. 

— Nije, Nataša, ja bih, ja bih trebao ležati pred tvojim nogama 
sve dotle dok moje srce ne osjeti da si mi oprostila, jer nikada, 
nikada ja ne mogu zavrijediti od tebe sada oproštenje. Ja sam te 
odbacio, ja sam te proklinjao, čuješ, Nataša, ja sam te proklinjao — i 
ja sam mogao to učiniti!... A ti, a ti, Nataša: i zar si mogla povjerovati 
da sam te ja prokleo! | jesi povjerovala — ta povjerovala si! Nisi 
smjela vjerovati! Da nisi vjerovala, da nisi prosto vjerovala! Kruto 
srdašce! A šta mi nisi došla? Ta znala si kako ću te primiti!... O 
Nataša, sjećaš se kako sam te nekada volio: eto, a sada i za sve to 
vrijeme, volio sam te dvostruko, tisuću puta više nego nekada! Krvlju 
sam te volio! Dušu bih s krvlju istrgnuo iz sebe, srce bih rasjeckao i 
tebi položio pred noge!... O radosti moja! 

— Ta poljubite me, kruti čovječe, u usta, poljubite me u lice kako 
me mama ljubi! — usklikne Nataša bolnim, iznemoglim glasom, 
punim suza radosnica. 

— | u očice također! I u očice također! Sjećaš se, kao nekada — 
ponavljao je starac nakon duga, slatka zagrljaja s kćerju. — O 
Nataša! Jesi li kada sanjala o nama? A ti si se meni prisnivala 
gotovo svaku noć i svake si mi noći dolazila, i ja sam plakao kraj 
tebe, a jedanput si mi došla kao malena, sjećaš se, kad ti je bilo tek 
deset godina i tek si počela učiti glasovir — došla si mi u kraćanoj 
haljinici, u ljepušnim cipelicama i s rumenkastim ručicama... ta u tebe 
su onda takve rumenkaste ručice, sjećaš se, Anuška? — došla si mi, 
sjela na koljena i zagrlila me... I ti, i ti, djevojčice nevaljala, i zar si ti 
mogla misliti da sam te ja prokleo, da te neću primiti ako dođeš!... Ta 
ja... slušaj, Nataša: ta ja sam ti često odlazio, a mati nije znala i nitko 
nije znao; stojim tako pred tvojim prozorima, čekam, katkad čekam 
po cijeli dan, gdjegod na pločniku pred tvojim vratima! Nećeš Ii izići 
da te samo vidim iz daljine! A kod tebe je naveče na prozoru često 
gorjela svijeća, pa koliko sam puta, Nataša, dolazio naveče do tebe 
da vidim bar tvoju svijeću, da vidim bar tvoju sjenu na prozoru, da te 


blagoslovim za noć. A jesi li ti mene blagosiljala za noć? Jesi li 
mislila na mene? Je li tvoje srdašce osjećalo da sam tu pod 
prozorom? A koliko sam se puta zimi u kasnu noć penjao uz tvoje 
stepenice i stajao u mračnom hodniku, prisluškivao na vratima: neću 
li čuti tvoj glasić? Zar se nećeš nasmijati? Prokleo sam te? Da, 
došao sam ti one večeri, htio sam ti oprostiti i vratio sam se tek od 
vrata... O Nataša! 

Ustao, pridigao se s naslonjača i krepko je pritisnuo na srce. 

— Opet mi je ovdje na mojem srcu! — uzviknuo — o, hvala tebi, 
Bože, za sve, za sve, i za gnjev tvoj i za milost tvoju... | za sunce 
tvoje, što je sada nakon bure sinulo na nas! Hvala ti za ovaj trenutak! 
O! Pa i ako smo poniženi, i ako smo uvrijeđeni, ali opet smo se 
sastali, i neka, neka sada slave slavlje oni ponositi i naduti što su 
ponizili i uvrijedili nas! Neka oni bace kamene na nas! Ne boj se, 
Nataša... Uhvatit ćemo se za ruke i poći ćemo, a ja ću im kazati: ovo 
je moja mila, ovo je ljubljena kći moja, ovo je bezgrešna kći moja 
koju ste vi uvrijedili i ponizili, ali ja, ja je volim i blagosiljam je na sve 
vijeke vjekova! 

— Vanja, Vanja!... izgovori slabim glasom Nataša, pružajući iz 
očeva zagrljaja meni ruku. 

Oh, nikad neću zaboraviti da me se u tom času sjetila i zovnula! 

— A gdje je Nelly? — upita starac obazirući se. 

— Ah, gdje je ona? — uzvikne starica — mila moja! Ta mi smo je 
ostavili! 

Ali nje nije bilo u sobi; neopazice je bila šmugnula u spavaću 
sobu. Pođemo svi onamo. Nelly je stajala u kutu za vratima i plašljivo 
se skrila od nas. 

— Nelly, šta ti je, dijete moje! — usklikne starac i htjede je ogrliti. 
Ali ona ga pogleda nekako dugim pogledom... 

— Mama, gdje je mama? — izgovori kao u nesvjestici — gdje je, 
gdje je moja mama? — uzvikne još jednom, pružajući drhtave ruke 
prema nama, i odjednom joj se ote iz grudi strašan, užasan krik; lice 
joj se zatrza i ona se u strašnom napadaju sruši na pod. 


EPILOG 
POSLJEDNJE USPOMENE 


Sredina lipnja. Vruć, sparan dan; u gradu ne možeš ostati: 
prašina, vapno, pregrađivanje, ražareno kamenje, uzduh otrovan 
isparivanjem... Ali eto radosti, negdje zagrmjela grmljavina; malo- 
pomalo se naoblačilo nebo; zapirio vjetar, vitlajući pred sobom 
klupčad gradske prašine. Nekoliko kapi teško palo na zemlju, a 
poslije njih kao da se odjednom rastvorilo cijelo nebo i nad gradom 
se izlila cijela rijeka vode. Kad je nakon pol sata opet sinulo sunce, 
otvorio sam prozor svoje sobice, te pomamno, cijelim umornim 
grudima, udahnuo svježi uzduh. U zanosu htjedoh već odbaciti pero i 
sve svoje poslove, i samoga nakladnika, pa da pohrlim do naših na 
Vasiljevski otok. Ali iako je bila velika napast, ipak sam se svladao 
pa sam silnim žarom opet prionuo uz papir: treba pošto-poto završiti! 
Nakladnik naređuje, a inače neće dati novaca. Ondje me očekuju, ali 
ću zato naveče biti slobodan, kao vjetar, i današnje će mi veće 
nadoknaditi ta dva posljednja dana i dvije noći, za kojih sam napisao 
tri i pol štamparska arka. 

I evo je napokon završen posao, pa bacim pero i ustajem, a 
osjećam bol u leđima i prsima i glavobolju. Znam da su mi u taj čas 
užasno uzbuđeni živci, i kao da slušam posljednje riječi što mi je 
rekao moj starkelja doktor: »Ne, nikakvo zdravlje ne može izdržati 
ovakvo naprezanje jer je to nemoguće!« A ipak je zasad moguće! U 
glavi mi se vrti; jedva stojim na nogama; ali mi radost, beskrajna 
radost ispunjava srce. Moja pripovijest je završena, i nakladnik će 
mi, premda mu sada mnogo dugujem, ipak dati bar nešto kad u 
svojim rukama ugleda plijen, barem pedeset rubalja, a ja već davno, 
predavno nisam vidio u rukama tolikih novaca!... U zanosu zgrabim 
kapu, turim rukopis pod pazuho i poletim navrat-nanos da kod kuće 
zateknem našega dragocjenoga Aleksandra Petroviča. 

Zatekao sam ga baš kad je htio poći. I on je bio upravo završio 
jednu neliterarnu, ali zato vrlo korisnu spekulaciju te otpravio 
napokon nekog crnomanjastoga Židovčića, s kojim je presjedio u 
kabinetu dva sata. On mi prijazno pruža ruku i pita za zdravlje svojim 
mekim, milim basićem. Predobar je čovjek, i ja sam mu, bez šale, za 


mnogo zahvalan. Zar je on kriv što je u literaturi bio za svega života 
samo nakladnik? Dokučio je da literaturi treba nakladnik, i dokučio je 
to u pravi čas, čast mu i slava za to, nakladnička, razumije se. 

Prijatno se smiješeći dozna je da je pripovijest završena, 
osiguran je, dakle, književni dio za naredni broj knjige, pa se čudi da 
sam išta mogao dovršiti, i pri tom se veoma zgodno šali. Onda ide 
prema svojem željeznome sanduku da mi da obećanih pedeset 
rubalja, a meni daje dotle drugi, neprijateljski, debeli časopis i 
pokazuje mi nekoliko redaka, u kritičarskom dijelu, gdje se nalaze 
dvije, tri riječi o posljednjoj mojoj pripovijesti. 

Gledam: to je »prepisivačev« članak. Mene niti psuje niti hvali, i 
ja sam vrlo zadovoljan. Ali »prepisivač« veli, između ostaloga, da 
moja djela »zaudaraju znojem«, to jest, da se uz njih toliko znojim i 
mučim, toliko ih obrađujem i prerađujem da je odurno. 

Ja i nakladnik _ grohoćemo. Velim mu da sam posljednju 
pripovijest dovršio za dvije noći, a sada sam za dva dana i dvije noći 
napisao tri i pol štampana arka — da to zna »prepisivač«, koji me 
kori za suvišnu sporost i tromu polaganost mojega rada! 

— Ali ste sami krivi, Ivane Petroviču. Zašto tako kasnite pa 
morate raditi noću? 

Aleksandar Petrovič je, dakako, predrag čovjek, premda je u 
njega osobita slabost da se svojim književnim sudom hvali baš pred 
onima koji njega, kako i sam sluti, posve razumiju. Ali ja nisam voljan 
da razglabam s njim o književnosti, nego primim novce i hvatam za 
šešir. Aleksandar Petrovič se vozi na otok u svoj ljetnikovac, pa kad 
je čuo da ću na Vasiljevski otok, dobrostivo mi nudi da će me odvesti 
u svojoj kočiji. 

— Ta ja imam novu kočiju; zar niste vidjeli? Vrlo je zgodna. 

Silazimo u predvorje. Kočija je zaista vrlo zgodna, i Aleksandar 
Petrovič sada u prvo vrijeme, kako je ima, osjeća izvanredno 
zadovoljstvo i čak neku duševnu potrebu da u kočiji vozi sve znance. 

U kočiji se Aleksandar Petrovič upušta i opet nekoliko puta u 
raspravljanje o suvremenoj književnosti. Preda mnom brka i posve 
mirno ponavlja različite tuđe misli, što ih je ovih dana čuo od kojega 
literata, kojima vjeruje i čiji sud cijeni. Pri tom mu se događa da cijeni 
čudne pojave. Događa mu se, također, da brka tuđe mišljenje i da ga 
tura onamo kamo ne treba, tako da nastaje zbrka. Sjedim, šuteći 


slušam i čudim se raznoličnosti i hirovitosti čovječjih strasti. »Eto, gle 
čovjeka — mislim — neka zgrće i zgrće novce; ali nije, njemu treba 
još slava, književna slava, slava valjana izdavatelja, kritičara!« 

Ovog se časa muči da mi potanko razloži jednu literarnu misao 
koju je prije tri dana čuo od mene samoga i protiv koje se prije tri 
dana prepirao sa mnom, a sada je iznosi kao svoju. Ali Aleksandar 
Petrovič svaki čas sveudilj tako zaboravlja, i on je među svojim 
znancima poznat po toj svojoj nedužnoj slabosti. Kako uživa sada, 
govoreći u svojoj kočiji, kako je zadovoljan sudbinom, kako je 
dobrodušan! Vodi učeni literarni razgovor, pa mu čak i meki, pristojni 
basić odjekuje učenošću. Malo-pomalo se oslobodoumio te prelazi u 
nedužno skeptično uvjeravanje da u našoj književnosti, pa čak ni u 
kojoj i nikada, ne može biti ni u koga čestitosti i skromnosti, nego je 
samo »uzajamno lupanje po njuškama« — osobito kod početnika. 
Mislim da je Aleksandar Petrovič voljan smatrati svakoga čestitoga i 
iskrenoga literata, zbog čestitosti i iskrenosti, ako ne za glupana, a 
ono barem za bezazlenjaka. Razumije se, taj sud potječe izravno od 
neobične nedužnosti Aleksandra Petroviča. 

Ali ga ne slušam više. Na Vasiljevskom otoku pušta me s kočije i 
ja hitam našima. Evo i Trinaeste linije, evo i njihove kućice. Ana 
Andrejevna, kad me spazi, prijeti mi prstom, maše mi rukama i psiće 
na mene da ne halabučim. 

— Nelly je upravo zaspala, jadnica! — šapće mi brzo — za boga 
miloga, ne budite je! Preslaba je, milena. Bojimo se za nju. Doktor 
veli da zasad nije ništa. Ta zar se išta valjano može očekivati od 
njega, od vašega doktora! | zar to nije grijeh, Ivane Petroviču? Čekali 
smo vas, čekali na objed... ta nije vas bilo dva dana... 

Ta rekao sam još prekjuče da dva dana neću dolaziti — 
šapćem Ani Andrejevni. — Morao sam dovršiti posao... 

— Ali si obećao da ćeš doći danas na objed! Zašto nisi došao? 
Nelly je namjerice ustala iz postelje, anđelak posadili smo je u 
udoban naslonjač i dovezli na objed. »Hoću, veli, s vama da čekam 
Vanju«, a našega Vanje nema. Ta odmah će biti šest sati! Gdje si 
lunjao? Napasnici ste vi. Ta toliko ste je uzrujali da nisam više ni 
znala kako bih je umirila... samo kad je zaspala, mila. A uz to je 
Nikolaj Sergejič otišao u grad (doći će na čaj), pa se kinjim sama... 


Dobiva mjesto, Ivane Petroviču; ali kad pomislim da je u Permi, trne 
mi duša... 

— A gdje je Nataša? 

— U vrtiću, ljubljena, u vrtiću! Otiđite joj... Nekud mi je i ona 
takva... Oh, Ivane Petroviču, teško mi je pri duši! Uvjerava me da je 
vesela i zadovoljna, ali joj ne vjerujem... De otiđi do nje, Vanja, pa mi 
onda krišom pripovjedi šta joj je... Čuješ? 

Ali više ne slušam Anu Andrejevnu nego hitim u vrtić. Taj vrtić 
pripada kući; dug je nekih dvadeset i pet koračaj a i isto toliko širok, 
a sav obrastao zelenilom. U njemu su tri visoka, stara, granata 
drveta, nekoliko mladih brezica, nekoliko grmova jorgovana, kozje 
krvi, kut s malinjakom, dvije gredice s jagodama i dva uska, vijugava 
puteljka, uzduž i poprijeko kroz put. Starac se oduševljava njime i 
uvjerava da će naskoro rasti u vrtiću gljive. A što je glavno, Nelly je 
zavoljela taj vrtić te je često voze u naslonjaču na stazicu, a Nelly je 
sada kumir cijele kuće. Ali evo i Nataše; dočekuje me radosno i 
pruža mi ruku. Kako je mršava, kako je blijeda! | ona se tek 
oporavila. 

— Jesi li zaista dovršio? — pita me. 

— Zaista, zaista! | cijelo sam veče posve slobodan. 

— Pa, hvala bogu! Jesi li se Žurio? Kvario? 

— Šta ću! Ali svejedno. Uz takav naporan rad nastaje u meni 
neka osobita razdraženost živaca; jasnije smišljam, življe i dublje 
osjećam, pa i stil mi se sasvim pokorava, tako da u napornom radu i 
bolje stvaram. Sve je dobro... 

— Oh, Vanja, Vanja! 

Opažam da je Nataša u posljednje vrijeme veoma ljubomorna na 
moje književne uspjehe, na moju slavu. Ona čita sve što sam ove 
godine štampao, svaki me čas ispituje o mojim daljnjim planovima, 
zanima se za svaku kritiku, napisanu o meni, srdi se na neke i želi 
svakako da se visoko uzdignem u literaturi. Želje joj se ispoljavaju 
tako snažno i neobično da se i čudim u što se to sada dala. 

— Ti ćeš se, Vanja, samo iscrpsti pisanjem — govori mi — 
prenapet ćeš se i iscrpsti ćeš se pisanjem, a osim toga ćeš i zdravlje 
upropastiti. Eno S., taj u dvije godine dana napiše jednu pripovijest, 


a N. je za deset godina napisao samo jedan roman. Ali zato, 
kako je kod njih isklesano, izrađeno! Nećeš naći ni jednu nemarnost. 

— Da, ali oni su opskrbljeni i ne pišu na rok — a ja sam 
poštansko kljuse! Ali, sve je to besmislica! Ostavimo to, prijateljice 
moja. Šta je, nema li kakvih novosti? 

— Mnogo. Prvo, njegovo pismo. 

— JOŠ? 

— JOŠ. 

I ona mi dade Aljošino pismo. To je već treće od rastanka. Prvo 
joj je pisao još iz Moskve i napisao ga baš kao u nekom napadaju. 
Javljao je da se tako dogodilo te se nikako ne može vratiti iz Moskve 
u Petrograd, kako su bili ugovorili pri rastanku. U drugom se pismu 
požurio da javi kako dolazi ovih dana, da će se prije vjenčati s 
Natašom, jer je tako odlučeno i ničim se ne može spriječiti. A 
međutim je, po tonu cijeloga pisma, bilo jasno da su tuđi, strani 
utjecaji na njega djelovali i da već i sam sebi ne vjeruje. Spominjao 
je, između ostaloga, da je Katja njegova providnost te ga ona jedina 
tješi i podržava. Pohlepno sam otvorio sadašnje, treće njegovo 
pismo. 

Bilo je na dva lista, napisano isprekidano, bez reda, na brzu ruku 
i nečitljivo, poškrapano tintom i suzama. Započinjalo se tim da se 
Aljoša odriče Nataše i nagovara je da ga zaboravi. Nastojao je da 
dokaže kako je njihova veza nemoguća, jer tuđi su, neprijateljski 
utjecaji jači od svega, a tako mora napokon i biti: i on i Nataša bit će 
nesretni jer nisu par. Ali nije izdržao nego se odjednom okanio svoga 
rasuđivanja, pa odmah otvoreno priznao — a nije ni razderao ni 
bacio prvu polovinu pisma — da je prestupnik pred Natašom, da je 
propalica i nema snage da se protivi željama svoga oca, koji je 
doputovao na selo. Pisao je kako ne može iznijeti svoje muke; 
priznavao, između ostaloga, kako duboko osjeća da ne može usrećiti 
Natašu; započinjao odjednom dokazivati da su posve jednaki; 
uporno, pakosno pobijao očeve dokaze, očajno je slikao sliku 
blaženstva za cijeli život što se sprema njima obama, njemu i Nataši, 
ako se uzmu, proklinjao sebe zbog svoje malodušnosti i — opraštao 
se zauvijek! Pismo je bilo napisano s mukom, kad je pisao, bio je 
očevidno izbezumljen, meni udarile suze... Nataša mi dade drugo 


pismo, Katjino. To je pismo došlo u istom omotu s Aljošinim, ali 
posebno zapečaćeno. Katja je javljala prilično kratko, u nekoliko 
redaka, da se Aljoša zaista strašno žalosti, mnogo plače i kao da je 
u očaju, čak i ponešto boluje, ali je ona s njim, i on će biti sretan. 
Katja je, među ostalim, nastojala protumačiti Nataši neka ne misli da 
bi se Aljoša mogao tako brzo utješiti i da njegova tuga nije ozbiljna. 
»On vas neće nikada zaboraviti — dometnula Katja — a i ne može 
nikako zaboraviti, jer u njega nije takvo srce; on vas voli beskrajno, 
zauvijek će vas voljeti, te ako vas ikad prestane voljeti, ako ikada 
prestane tugovati od uspomena za vama, ja ću ga zbog toga odmah 
prestati voljeti«... 

Vratih Nataši oba pisma: zgledasmo se i ne rekosmo ni riječi. 
Tako je bilo i kod prva dva pisma, a i izbjegavali smo sad uopće 
govoriti o prošlosti kao da smo se dogovorili. Ona se ljuto mučila, 
vidio sam, ali to nije htjela da pokaže preda mnom. Nakon povratka 
u roditeljsku kuću, preležala je tri sedmice u vrućici i tek se oporavila. 
Malo smo i govorili i o samoj našoj nedavnoj promjeni, premda je 
Nataša znala da starac dobiva mjesto i da ćemo se morati naskoro 
rastati. Unatoč tomu, bila mi je za sve to vrijeme toliko nježna, toliko 
se zanimala za sve što se tiče mene; s tolikom je pomnom, upornom 
pažnjom slušala sve što sam joj morao pripovijedati o sebi, pa mi je 
isprva bilo čak i teško: činilo mi se da me želi nagraditi za prošlost. 
Ali ta je tegoba brzo nestala: razabrao sam da je u nje sasvim druga 
želja, da me ona jednostavno voli, voli beskrajno, ne može živjeti bez 
mene i ne brinuti se za sve što se tiče mene, i ja mislim da još nikad 
nije sestra toliko voljela brata koliko je Nataša voljela mene. Vrlo sam 
dobro znao da je naš skori rastanak teško pogađa i da se Nataša 
muči; ona je također znala da i ja ne mogu živjeti bez nje; ali nismo 
govorili o tom, premda smo se potanko razgovarali o skorim 
zgodama... 

Zapitam za Nikolaja Sergejiča. 

— Brzo će se, mislim, vratiti — odgovori Nataša — obećao je da 
će doći na čaj. 

— Sve se brine za mjesto? 

— Da; uostalom, mjesto će sada sigurno dobiti; a, čini mi se, 
danas i nije imao radi čega da odlazi — priklopi ona u dvoumici — 
mogao hi i sutra. 


— A zašto je otišao? 

— Pa zato jer sam dobila list... 

— Toliko boluje za mnom — nadoveže Nataša nakon šutnje — 
da mi je to i teško, Vanja. Čini mi se da i u snu vidi samo mene. 
Uvjerena sam da on osim toga: šta proživljavam, kako živim, šta 
sada mislim — ni na što više i ne pomišlja. Svaki moj jad odjekuje u 
njemu. Ta vidim kako neprestano nastoji ponekad da se svlada i da 
se pričini kao da ne umire za mnom, pa se prikazuje veselim, nastoji 
da se smije i da nas. nasmijava. | mama u takvim časovima ne zna 
šta če, ni ona ne vjeruje njegovu smijehu i uzdiše... Tako je ona 
nespretna... Iskrena duša! — dometne smijući se. — Kad sam, 
dakle, danas dobila listove, odmah je morao pobjeći da se očima ne 
sretne sa mnom... Ja ga volim više nego sebe, više od svib na 
svijetu, Vanja — nadoveže, a glavu oborila i stisla mi ruku — čak i 
više nego tebe... 

Prođosmo dva puta vrtom dok nije opet progovorila. 

— Danas je kod nas bio Maslobojev, a i jučer je bio — reče. 

— Da, u posljednje se vrijeme navadio da vam dolazi vrlo često. 

— A znaš li zašto je on tu? Mama vjeruje u njega kao ne znam u 
što. Ona misli da on zna sve (pa zakone, i sve to) — te može svaku 
stvar da izradi. Šta misliš, kakva joj se misao mota sada po glavi? U 
srcu je strašno boli i žao joj je što nisam postala kneginja. Ta je 
misao grize, i ona se, čini mi se, posvema povjerila Maslobojevu. S 
ocem se boji o tome govoriti misli: neće li u čemugod pomoći 
Maslobojev, ne može li se bar po zakonima? Maslobojev kao da joj 
se ne protivi, a ona ga časti vinom — priklopi Nataša smiješeći se. 

— Od toga obješenjaka možeš svašta doživjeti. A otkud ti znaš? 

— Pa mama se sama izlanula... aluzijama... 

— A Nelly? Kako ona? — zapitam. 

— Čak ti se i čudim, Vanja sve dosad nisi zapitao za nju — reče 
Nataša prijekorno. 

Nelly je bila kumir svima u toj kući. Nataša ju je ludo zavoljela, i 
Nelly joj se odala napokon svim svojim srcem. Bijjedno dijete! Nije se 
ni nadala da će ikad naći ovakve ljude, da će naići na toliku ljubav, i 
ja sam se obradovao kad sam vidio da se pakosno srce razgalilo i 
duša otvorila pred svima nama. S nekim bolovnim žarom odazvala 
se ljubavi svih kojom je bila okružena, u opreci sa svim prijašnjim što 


je u njoj razvilo nepovjerljivost, zlobu i tvrdoglavost. Ali i sada se 
Nelly dugo tvrdoglavila, dugo je pred nama hotimice skrivala suze 
izmirnice, što su joj navirale, a najzad nam se ipak odala. Ludo je 
zavoljela Natašu, zatim starca. A ja postadoh toliko potrebnim da bi 
joj se bolest pogoršala kad ne bih dugo dolazio. Posljednji put, kad 
sam izbivao dva dana da, napokon, dovršim moj zanemareni rad, 
morao sam je dugo uvjeravati... razumije se, okolišeći. Nelly se još 
jednako stidjela preiskreno, preslobodno pokazivati svoje osjećaje... 

Svima nam je zadavala velike brige. Šuteći i bez ikakvih 
razgovora odlučilo se da će zauvijek ostati u kući Nikolaja Sergejiča; 
međutim se približavao odlazak, a njoj je bivalo sve gore i gore. 
Razboljela se onog istoga dana kad sam onda došao s njom 
starima, na dan njihove pomirbe s Natašom. Ali šta ja i govorim? Bila 
je zapravo uvijek bolesna. Bolest je postepeno napredovala u njoj i 
prije, ali je sada počela napredovati neobično brzo. Ne znam i ne 
umijem točno označiti njenu bolest. Napadaji su joj se, doduše, 
ponavljali nešto češće nego prije; ali, glavno je, neki umor i gubitak 
svih snaga, neprekidno grozničavo i napeto stanje — sve se to za 
posljednjih dana pogoršalo toliko da više nije ni ustajala s postelje. I, 
začudo, što ju je više zaokupljala bolest, to je Nelly bivala blaža, 
prijaznija, iskrenija prema nama. Prije tri dana uhvatila me za ruku 
kad sam prolazio kraj njene postelje i privukla sebi. U sobi nije bilo 
nikoga. Lice joj je bilo zažareno (strašno je izmršavjela), oči joj se 
blistale kao oganj. Grčevito se, strastveno pružila prema meni, a kad 
sam se nagnuo nad nju, čvrsto mi obuhvatila vrat zagasitim, 
mršavim ručicama i snažno me poljubila, a onda odmah zatražila da 
dođe Nataša; pozvah je; Nelly zaželi da joj Nataša sjedne svakako 
na krevet pa da je gleda... 

— Htjela bih da vas gledam — reče. — Juče sam vas vidjjela u 
snu i noćas ću vas vidjeti... često mi se prisnivate... svaku noć... 

Očevidno je htjela da nešto kaže, osjećaj ju je tištao; ali ni sama 
nije shvaćala svojih osjećaja i nije znala kako bi ih iznijela... 

Nikolaja Sergejiča je voljela gotovo više od svih, osim mene. 
Mora se reći da ju je i Nikolaj Sergejič volio gotova isto toliko koliko i 
Natašu. Imao je začudno svojstvo da razveseljava i nasmijava Nellu. 
Čim bi joj prišao, odmah se započinjao smijeh, pa i nestašluci. 
Bolesna se djevojčica veselila kao dijete, očijukala sa starcem, 


podsmijavala mu se, pripovijedala mu svoje sne i uvijek izmišljala 
štogod, primoravala i njega da pripovijeda, a starac je bio toliko 
voljan, toliko zadovoljan kad gleda svoju »malu kćerkicu Nellu« i 
svaki se dan sve više i više oduševljavao njome. 

— Bog nam ju je svima poslao za nagradu zbog stradanja — 
rekao mi je jednom kad je odlazio od Nelle i po običaju je prekrižio 
za noć. 

Svaki dan naveče kad smo se okupljali (i Maslobojev je dolazio 
gotovo svako veče), ponekad je dolazio i starac doktor, koji je svom 
dušom prionuo uz Ihmenjeve; i Nellu su njemu us naslonjaču dovozili 
nama za okrugli stol. Vrata su se otvarala na balkon. Zeleni vrtić, 
osvijetljen suncem na zapadu, sav je bio na dogledu. Iz njega je 
mirisalo svježe zelenilo i jorgovan koji se tek raspupao. Nelly je 
sjedila u svojem naslonjaču, prijazno nas gledala i prisluškivala 
našemu razgovoru. Gdjekada je oživljavala i sama, pa i neopazice 
započinjala govoriti štogod... Ali u takvim časovima, kad smo je 
slušali, morila, nas je obično i briga, jer je u njenim uspomenama bilo 
tema koje se nisu smjele dirati. | ja, i Nataša, i Ihmenjev, osjećali 
smo i priznavali što smo joj skrivili onoga dana kad nam je dršćući i 
izmučena, morala pripovijedati svoj život. Doktor se osobito protivio 
tim uspomenama, pa smo obično nastojali da promijenimo razgovor. 
U takvim se zgodama Nelly starala da nam ne oda kako ona 
razumije naše nastojanje te se započinjala smijati s doktorom ili s 
Nikolajem Sergejičem. 

Ali njoj je bivalo sve gore i gore. Postala je užasno dojmljiva. Srce 
joj je kucalo nepravilno. Doktor mi čak reče da može umrijeti vrlo 
brzo. 

Nisam to govorio Ihmenjevima da ih ne uznemirujem. Nikolaj 
Sergejič je bio potpuno uvjeren da će ona ozdraviti prije nego što 
krenu na put. 

— Evo se vratio tatica — reče Nataša kad mu je čula glas. — 
Idemo, Vanja. 

Nikolaj Sergejič, tek što je prekoračio prag, odmah, po svom 
običaju, progovori glasno. Ana Andrejevna se uzmahala rukama na 
njega. Starac se odmah smirio, a kad je spazio mene i Natašu, 
počeo nam šapćući i ubrzano pripovijedati o rezultatu svojih 
pustolovina: dobio je mjesto koje je tražio i neobično se veselio. 


— Za dvije sedmice možemo putovati — reče tarući ruke te 
zabrinut pogleda ispod oka Natašu. Ali mu ona odvrati smiješkom i 
zagrli ga da su mu se za tren raspršile sumnje. 

— Krenut ćemo, krenut ćemo, prijatelji moji, krenut ćemo! — 
izgovori radostan. — Samo, Vanja, samo me boli što se moramo 
rastati s tobom... (Napominjem da mi ni jedan jedini put nije ponudio 
da putujem s njima, a to bi, kako zaključujem po njegovu karakteru, 
svakako učinio... u drugim prilikama, to jest, kad ne bi znao da volim 
Natašu.) 

— Ta šta ćemo prijatelji, šta ćemo! Boli me, Vanja; ali promjena 
mjesta oživjet će nas sve... Promjena mjesta — dakle, promjena 
svega! — priklopi on, pa još jednom pogleda kćer. 

Vjerovao je u to i radovao se svojoj vjeri. 

— A Nelly? — reći će Ana Andrejevna. 

— Nelly? Pa šta... ona je, mila moja, bolesna malko, ali će donde 
zacijelo ozdraviti. | sada joj je već bolje: šta misliš, Vanja? — 
izgovori, kao da se uplašio, te je usplahiren gledao mene kao da baš 
ja moram osloboditi njegove dvoumice. 

— Šta ona? Kako je spavala? Nije joj se ništa dogodilo? Nije li se 
probudila sada? Znaš li šta, Ana Andrejevna, odvući ćemo brže 
stolić na terasu, donijet će se samovar, doći će naši, svi ćemo 
posjedati i Nelly će nam prići... Evo divote! Nije li se već probudila? 
Otići ću do nje. Samo ću je pogledati... neću je probuditi, ne brini se! 
— nadoveže on kad je vidio da se Ana Andrejevna opet uzmahala 
rukama put njega. 

Ali Nelly se već bila probudila. Za četvrt sata smo svi, po običaju, 
sjedili za stolom uz večernji samovar. 

Nelly se dovezla na naslonjaču. Došao doktor, došao i 
Maslobojev. Donio Nelli veliku kitu jorgovana; ali je bio nešto zabrinut 
i kao ozlovoljen. 

Zbilja, Maslobojev je dolazio gotovo svaki dan. Rekao sam već 
da su ga neobično zavoljeli svi, a osobito Ana Andrejevna, ali se 
nikada nije kod nas naglas izgovorila ni riječ o Aleksandri 
Semjonovnoj: nije je spominjao ni sam Maslobojev. Kad je Ana 
Andrejevna doznala od mene da Aleksandra Semjonovna nije još 
postala njegova zakonita žena, odlučila je da je ne mogu primati ni 
govoriti o njoj u kući. Toga su se i držali, a to je osobito isticala i 


sama Ana Andrejevna. Ali da joj nije bilo Nataše, a što je glavno, da 
se nije dogodilo ono što se dogodilo, možda i ona ne bi bila izbirljiva. 

Nelly je te večeri bila nekako osobito tužna i čak zbog nečega 
zabrinuta. Kao da joj se prisnio neugodan san, i ona se zamislila 
zbog njega. Ali Maslobojevljevu se poklonu veoma obradovala i s 
užitkom pogledavala cvijeće što su metnuli pred nju u čašu. 

— Tako neobično voliš cvijeće, Nelly? — reče starac. — Čekaj! 
— nadoveže on oduševljeno — odmah sutra... ali, vidjet ćeš već i 
sama!... 

— Volim — odgovori Nelly — i sjećam se kako smo mamu 
dočekivali s cvijećem. Još dok smo bili ondje (ondje je sada značilo u 
inozemstvu), mama je jednom bila teško bolesna cijeli mjesec dana. 
Ja i Henrich smo se dogovorili: kad ona ustane i prvi put iziđe iz 
svoje spavaće sobe, otkud nije izlazila cijeli mjesec dana, okitit ćemo 
sve sobe cvijećem. Tako smo i uradili. Mama jedne večeri rekla da 
će sutra izjutra svakako s nama zajutarkovati. Ustali smo u ranu 
zoru. Henrich donio mnogo cvijeća, te mi svu sobu okitili zelenim 
lišćem i vijencima. Bilo je i bršljana, i još takvoga širokoga lišća — ne 
znam više kako se zove, i još drugoga lišća, koje se za sve hvata, i 
bilo je velikih bijelih cvjetova, i bilo je zelenkada, a njih najviše volim 
od svega cvijeća, i ruža je bilo, tako divnih ruža i mnogo svakojakoga 
cvijeća. Mi smo ga spleli u vijence i razmjestili u kući, i bilo je tu 
takvoga cvijeća kao da je cijelo drveće u velikim kablicama; to smo 
razmjestili po uglovima i kraj mamina naslonjača, pa kad je mama 
izišla, začudila se i veoma obradovala, a Henrich je uživao... Sjećam 
se sada toga... 

Te je večeri Nelly bila nekako osobito slaba i slabih živaca. 
Doktor ju je zabrinut pogledavao. Ali je ona neobično željela govoriti. 
I dugo, sve do sumraka, pripovijedala je o svojem prijašnjem životu 
ondje; mi je nismo prekidali. Ondje je s mamom i s Henrichom 
mnogo putovala i nekadašnje su joj uspomene silovito iskrsavale u 
pameti. Uzbuđena je pripovijedala o modrom nebu, o visokim 
gorama pod snijegom i ledom, što ih je vidjela i prolazila, o gorskim 
slapovima; onda o jezerima i dolinama u Italiji, o cvijeću i drveću, o 
seoskim žiteljima, o njihovoj odjeći i crnomanjastim licima i crnim 
očima; pripovijedala je o različitim susretima i zgodama što su ih 
doživjele. Onda o velikim gradovima i dvorcima, o visokoj crkvi s 


kupolom, koja se odjednom sva osvjetljavala svjetlima različitih boja; 
onda o toplom južnom gradu s modrim nebom i modrim morem... 
Nikada nam još nije Nelly tako potanko pripovijedala svoje 
uspomene. Slušali smo je s napetom pažnjom. Svi smo dosad znali 
samo za druge njene uspomene — u mračnom, turobnom gradu, s 
atmosferom koja guši, omamljuje, s okuženim zrakom, sa 
skupocjenim palačama, koje su uvijek zablaćene, s tmurnim, jadnim 
suncem i s pakosnim, suludim ljudima od kojih su toliko pretrpjele i 
ona i njena mama. | meni se pričinjalo kako su se njih dvije, u 
prljavom podrumu, za vlažne, sumračne večeri, zagrlile na bijednoj 
svojoj postelji te se sjećale svoje prošlosti, pokojnoga Henricha i 
čudesa drugih zemalja... Prikazala mi se i Nelly kako se svega toga 
sjeća već sama, bez svoje mame, kad je Bubnova htjela da je skrha 
batinama i zvjerskom okrutnošću i da je natjera na nevaljanštinu... 

Ali, na kraju, pozlilo Nelli, i nju su odnijeli natrag. Starac se 
strašno uplašio i zlovoljio što su pustili da toliko govori. Snašao je 
neki napadaj, kao obamrlost. Taj joj se napadaj ponavljao već 
nekoliko puta. Kad je minuo, zatražila odlučno Nelly da želi vidjeti 
mene. Morala je jedino meni nešto reći. Toliko je molila da je sada i 
sam doktor navalio neka joj se ispuni želja, i svi iziđoše iz sobe. 

— Pa eto, Vanja — reče Nelly kad smo nas dvoje ostali nasamo 
— znam, oni misle da ću s njima otići; ali neću, jer ne mogu, već ću 
zasad ostati kod tebe i to sam ti morala kazati. 

Počeh je nagovarati; rekoh joj kako je kod Ihmenjevih svi vole 
toliko da je smatraju za rođenu kćer. Da će svi veoma žaliti za njom. 
Da će joj kod mene, naprotiv, biti težak život, jer je ja, doduše, i te 
kako volim, ali šta ćemo, moramo se rastati. 

— Nipošto, ne možemo! — odvrati Nelly odlučno — jer često 
viđam u snu mamu, i ona mi kaže da ne putujem s njima nego da 
ostanem ovdje; ona kaže da sam vrlo mnogo zgriješila što sam 
djeda ostavila samoga, i sve plače dok to govori. Hoću da ostanem 
ovdje i da dvorim djeda, Vanja. 

— Ta tvoj je djedo već umro, Nelly — rekoh kad sam je u čudu 
saslušao. 

Ona razmisli i pogleda me uporno. 

— Pričaj mi, Vanja, još jedanput — reče — kako je djed umro. 
Pričaj sve i ništa ne ispuštaj. 


Začudio sam se njenu zahtjevu, ali ipak počeh da pripovijedam 
sve potanko. Slutio sam da je u bunilu ili da joj ipak poslije napadaja 
nije bistra glava. 

Pozorno je slušala moju pripovijest, i sjećam se kako su joj crne 
oči blistale bolesnim, grozničavim blijeskom te da je za cijele 
pripovijesti uporno, neprestano gledala mene. U sobi je već bio 
mrak. 

— Nije, Vanja, nije on umro! — reče ona odlučno kad je sve 
slušala i još jednom razmislila. Mama mi često govori o djedu, i kad 
sam joj juče rekla: »Ta djedo je umro« strašno se ogorčila, zaplakala 
i rekla mi da nije, nego su mi namjerice rekli tako, a on sada obilazi i 
prosi, »isto onako kako smo ja i ti prosile prije — govorila mi je 
mama — i sve obilazi onuda gdje smo ga ja i ti prvi put srele, kad 
sam pala pred njega i Azorka me poznao«... 

— To je san, Nelly, bolesnički san, jer si bolesna — rekoh joj. 

— I sama sam mislila uvijek da je to samo san — reče Nelly — i 
nisam nikomu govorila. Jedinomu sam tebi htjela sve ispričati. Ali 
danas, čim sam zaspala budući da nisi došao, ugledala sam u snu i 
samoga djeda. Sjedio je u svom stanu i čekao me, a bio je tako 
strašan, mršav te rekao da dva dana nije ništa jeo, a ni Azorka, i 
užasno se na me srdio i korio me. Rekao mi je također da nema 
burmuta, a bez burmuta ne može da živi. I zaista mi je, Vanja, rekao 
to jedanput kad je već mama bila umrla i ja ga pohodila. Bio je onda 
nasmrt bolestan i nije već gotovo ništa shvaćao. Kad sam to, dakle, 
čula od njega, pomislih: otići ću, stat ću na mostu i prosit ću, naprosit 
ću i kupit ću mu kruha, i kuhana krumpira, i burmuta. Kao da stojim, 
prosim i vidim da djedo obilazi, malo zastaje, pa mi prilazi, i gleda 
koliko sam skupila, i uzima. To je, veli, za kruh, sada skupljaj za 
burmut. Skupljam, a on prilazi i oduzima mi. Govorim mu da ću mu 
ionako predati sve i neću ništa sakriti. »Ne ćeš, veli, ti mi kradeš; i 
Bubnova mi je govorila da si kradljivica, zato te i neću nikada uzeti 
sebi. Kamo si djela još petak?« Ja zaplakala što mi ne vjeruje, a on 
me ne sluša i sve viče: »Ukrala si jedan petak!« I počeo me tući, još 
ondje na mostu, i strašno me je tukao. A ja sam gorko plakala — 
Pomislila sam, dakle, sada, Vanja, da je on svakako živ te nekuda 
sam obilazi i čeka me... 


Počnem je opet upućivati i razuvjeravati i najzad sam je, čini mi 
se, razuvjerio. Odgovorila mi da se sada boji zaspati jer će ugledati 
djeda. Napokon me snažno zagrlila... 

— A ipak te ne mogu ostaviti, Vanja! — reče, pritiskujući mi uz 
lice svoje lišće. — Da i nije djeda, svejedno se ne bih rastala s 
tobom. 

Svi se u kući uplašili zbog Nellina napadaja. Kradom 
ispripovijedam doktoru sve njene tlapnje i zapitam ga najzad šta 
misli o njenoj bolesti. 

— Ništa se još ne zna — odgovori on premišljajući — dosad 
samo nagađam, razmišljam, promatram — ali... ništa se ne zna. 
Ozdraviti ne može uopće. Umrijet će. Ne govorim im, jer ste me za to 
zamolili, ali mi je žao i odmah ću sutra predložiti consilium. Možda će 
bolest nakon consilija krenuti drugačije. Ali mi je neobično žao te 
djevojčice kao da mi je kći... Mila, mila djevojčica! | tako nestašna 
uma! 

Nikolaj Sergejič se neobično uzrujavao. 

— Evo, Vanja, šta sam smislio — reče on — ona ludo voli 
cvijeće. Znaš šta? De da joj sutra kad se probudi priredimo isto 
onakav doček s cvijećem kakav je i ona priredila svojoj mami s onim 
Henrichom, onako kao što je pripovijedala danas... Tako je uzbuđeno 
pripovijedala... 

— | jest uzbuđeno — odgovorim. — A uzbuđenost joj sada 
škodi... 

— Da, ali je ugodna uzbuđenost nešto drugo! Vjeruj, prijatelju, 
vjeruj mom _ iskustvu, ne škodi ugodna uzbuđenost, ugodna 
uzbuđenost može i izliječiti, djelovati na zdravlje... 

Jednom riječju, starčeva je zamisao toliko zamamljivala njega 
samoga da se zanio. Nije mu se moglo ništa uzvratiti. Zapitam 
doktora za savjet, ali prije nego što se pribrao da smisli, starac je već 
zgrabio kapu i potrčao da izvrši namisao. 

— Evo — reče mi kad je odlazio — tu u blizini je staklenik; bogat 
staklenik. Vrtlari prodaju cvijeće; može se kupiti i vrlo jeftino. Začudo, 
kako je jeftino... Utuvi to Ani Andrejevnoj jer će se odmah rasrditi 
zbog troška... Tako dakle... Da! Ali još nešto, prijane, kamo ćeš 
sada? Ta zbacio si s vrata, dovršio si posao, čemu bi se onda žurio 
kući? Prenoći kod nas, u tavanskoj sobici, sjećaš se kako je prije 


bivalo. | strunjača tvoja, i krevet — sve je ondje gdje je i bilo, nitko 
nije dirnuo. Zaspat ćeš kao francuski kralj. A? Ded ostani. Sutra 
ćemo se probuditi ranije, donijet ćemo cvijeće, i do osam sati ćemo 
okititi cijelu sobu. I Nataša će pomoći: ta u nje ima više ukusa nego u 
mene i u tebe... Pa, pristaješ li? Hoćeš li prenoćiti? 

Odlućismo da ću prenoćiti. Starac je sve uredio. Doktor i 
Maslobojev se oprostili i otišli. Kod Ihmenjevih su lijegali rano, u 
jedanaest sati. Kad je Maslobojev odlazio, bio je zamišljen i htio mi 
nešto kazati, ali sam ja odgodio. Ali kad sam se oprostio sa starima i 
popeo u svoju sobicu, ugledam ga na moje čudo opet. Sjedio je za 
stolom, čekajući me, i listao neku knjigu. 

— Krenuo sam i vratio se, Vanja, jer je bolje da pripovjedim 
odmah sada. De, sjedni. Znaš, sve je to tako glupa stvar, pa i 
ružna... 

— A šta? 

— Pa razbjesnio me nitkov, tvoj knez, još prije dvije sedmice; a 
tako me razbijesnio da bjesnim još i sada. 

— Šta je, šta je? Zar još imaš nešto s knezom? 

— Ti odmah: »Šta je, šta je?« kao da se dogodilo bogzna šta. Ti 
si, brate Vanja, na vlas isti kao moja Aleksandra Semjonovna i uopće 
sva ta nesnosna ženskadija... Čim vrana grakne, odmah: »Šta je, šta 
je?« 

— Pa ne srdi se. 

— Ta i ne srdim se, ali svaka se stvar mora promatrati običnim 
očima, ne uveličavajući... to ti je. 

Pošuti malo kao da se još srdi na me. Nisam ga prekidao. 

— Vidiš, brate — započe on opet — naišao sam na jedan trag... 
to jest, zapravo i nisam naišao i nije bilo nikakva traga nego se meni 
tako učinilo... to jest, po nekim sam kombinacijama rasudio da je 
Nelly... možda... ali, jednom riječju zakonita kneževa kći. 

— Šta kažeš! 

— Evo si odmah zariknuo: »Šta kažeši« Ama ništa se ne može 
govoriti s tim ljudima! — zaviče on i bijesno mahne rukom. — Zar 
sam ti išta rekao pouzdano, lakoumna glavo? Jesam li rekao da je 
ona doista zakonita kneževa kći? Jesam li rekao ili nisam? 

— Slušaj, dušo moja — prekinem ga neobično uzbuđen — za 
boga miloga, ne viči nego kazuj točno i jasno. Tako mi boga, 


razumjet ću te. Shvati koliko je to važna stvar i kakve posljedice... 

— Jest, posljedice, a iz čega? Gdje su dokazi? Ne radi se to tako 
i ja ti govorim povjerljivo. A zašto sam počeo o tome govoriti s tobom 
objasniti ću ti kasnije. Tako je, dakle, moralo biti. Šuti i slušaj; i znaj 
da je sve to tajna... Da vidiš kako je bilo. Još zimus, još prije nego 
što je Smith umro, čim se knez vratio iz Varšave, načeo je on tu 
stvar. To jest, načela se i mnogo prije, još lanjske godine. Ali onda je 
istraživao jedno, a sada je započeo da istražuje drugo. Glavno je da 
je izgubio nit. Trinaest je godina kako se u Parizu rastao sa 
Smithovom i ostavio je, ali je za svih trinaest godina neprestano 
pratio njen život, znao je da ona živi s Henrichom, o kojem se danas 
pripovijedalo, znao da ona ima Nellu, znao da je bolesna; eto, 
jednom riječju, sve je znao, ali odjednom izgubio nit. A dogodilo se 
to, čini se, ubrzo nakon Henrichove smrti kad je Smithova krenula u 
Petrograd. U Petrogradu bi je on dakako brzo našao, pod kojim se 
drago imenom vratila u Rusiju; ali stvar je u tom da su ga lažnom 
viješću zavarali njegovi agenti u tuđini; uvjerili ga da ona živi u 
nekom zabitnom gradiću u južnoj Njemačkoj; bili su se iz nemarnosti 
prevarili i sami, zamijenili s drugom. Kad je protekla godina, knez 
počeo sumnjati: po nekim mu se činjenicama još i prije činilo da to 
nije ona. Nastalo sada pitanje: kamo se djela prava Smithova? I palo 
mu na pamet (tako, bez ikakve osnove) nije li ona u Petrogradu? 
Dok je jedna potraga bila u tuđini, započeo je ovdje već i drugu, ali 
očito nije htio da se služi odviše službenim putem pa se upoznao sa 
mnom. Preporučili su me njemu: tako i tako, vele, bavi se poslovima, 
ljubitelj — pa, i tako dalje, i tako dalje... 

Razjasnio mi je dakle stvar; samo mi je, đavolji sin, nejasno 
razjasnio, nejasno i dvosmisleno. Mnogo je bilo pogrešaka, 
ponavljao se nekoliko puta, u isti je mah iznosio činjenicu u različitim 
oblicima... Ali, zna se, ne mogu se ni uz kakvu lukavštinu posakrivati 
svi konci. Ja sam, razumije se, otpočeo od poniznosti i duševne 
skromnosti, jednom riječju, odan sam ropski; po pravilu, pak, koje 
sam prihvatio zauvijek, a ujedno i po prirodnom zakonu (jer to je 
prirodni zakon), smislio sam, prvo: je li mi pravo rekao šta treba? 
Drugo: ne krije li se pod rečenom potrebom kakva druga, nerečena? 
Jer ako je tako, onda on mene krade, što valjda i ti, mili sine, možeš 
razumjeti svojom pjesničkom glavom: jer jedna potreba stoji, recimo, 


rubalj, a druga četverostruko; glupan ću, dakle, biti ako mu za rubalj 
javim ono što vrijedi četiri rublja. Započeo sam pronicati, nagađati te 
sam, malo-pomalo, počeo nailaziti na tragove; jedno sam ispipao od 
njega samoga, drugo od kojekakvih nepoznatih ljudi, treće sam 
svojom pameću dokučio. Ako možda zapitaš: zašto sam naumio da 
baš tako radim, odgovorit ću ti: možda i jedino zato jer se knez 
nekako previše uzvrpoljio, neobično se uplašio nečega. Jer, zapravo, 
čega bi se, čini se, i plašio? Odveo ljubavnicu od njena oca, ona 
zatrudnjela, a on je ostavio. Pa, kakvo je to čudo? Zgodna, ugodna 
vragolija, i ništa više. Neće se toga bojati ovakav čovjek kakav je 
knez! Pa, a on se bojao... To mi je i bilo sumnjivo. Naišao sam, brate 
na neke vrlo zanimljive tragove, među ostalim i po Henrichu. On je, 
dabome umro: ali od jedne njegove sestrične, koja je sada udata za 
nekoga pekara ovdje u Petrogradu, a nekad je strastveno bila 
zaljubljena u njega, pa ga voli još i sada, petnaest godina bez 
prestanka, unatoč debelomu pekaru Vateru s kojim je neočekivano 
izrodila osmoro djece — od te sestrične velim, uspio sam različitim, 
zamršenim smicalicama dokučiti važnu stvar. Henrich joj je, po 
njemačkom običaju, pisao listove i dnevnike, a pred smrt joj poslao 
neke svoje spise. Ona, glupara, nije u tim listovima razabrala ništa 
važno, nego je u njima razabrala samo ona mjesta gdje se spominje 

mjesec, mein lieber Augustin i još, čini mi se, Wieland. Ali ja sam 
iz tih pisama stekao potrebnih obavijesti i po tim sam pismima 
naišao na nov trag. Doznao sam, na primjer, za gospodina Smitha, 
za kapital što mu je ukrala kći, za kneza koji je pograbio kapital; 
napokon mi se između različitih usklika, okolišanja i alegorija 
promolio iz pisma ono bitno: to jest, Vanja, razumiješ! Nema ničega 
pouzdanoga — glupan Henrich je namjerice skrivao to i samo 
natucao, ali, a iz toga natucanja, iz svega toga zajedno, iskrsnuo 
preda mnom nebeski sklad: ta knez je bio oženjen Smithovom! Gdje 
se oženio, kako, kada zapravo, u inozemstu ili ovdje, gdje su 
dokumenti? — ništa se ne zna. To jest, brate, Vanja, kosu sam trgao 
od jada i tražio i tražio, tražio dan i noć! Našao sam najzad Smitha, 
ali je on iznenada umro. Nisam ni dospio da ga živa vidim. Onda 
pukim slučajem doznam odjednom da je umrla na Vasiljevskom 
otoku neka žena, meni sumnjiva, raspitujem se — i nailazim na trag. 


Hitam na Vasiljevski otok i, sjećaš se, onda smo se sreli. Mnogo sam 
onda nacrpao. Jednom riječju, mnogo mi je pomogla i Nelly. 

— Poslušaj — prekinem ga — zar ti misliš da Nelly zna... 

— Šta? 

— Da je kneževa kći? 

— Pa ti i sam znaš da je kneževa kći — odgovori gledajući me 
nekim zlobnim prijekorom — čemu, dakle, takva suvišna pitanja, 
plitki čovječe? Nije to glavno, glavno je da ona nije tek tako kneževa 
kći, nego zakonita kneževa kći — razumiješ li to? 

— Ne može biti! — zaviknem ja. 

— I sam sam govorio sebi isprva: »Ne može biti«, pa i sada 
govorim katkad sebi: »Ne može biti«! Ali to i jest da može biti i, po 
svoj prilici, jest. 

— Nije, Maslobojeve, nije tako, ti si se zanio — zaviknem. 

— Ne samo da ona to ne zna, nego je i zaista nezakonita kći. Da 
je mati ma ikakve dokumete imala u rukama, zar bi mogla trpjeti 
onakvu nevolju kakvu je trpjela ovdje u Petrogradu, i, osim toga, zar 
bi mogla ostaviti dijete u takvoj sirotinji? Okani se! Ne može to biti. 

— I sam sam to mislio, to jest i sada je još preda mnom kao 
dvoumica. Ali, ipak je stvar u tom da je Smithova sama po sebi bila 
najbezumnija i najmahnitija žena na svijetu. Neobična je žena bila 
ona; zamisli samo sve prilike: ta to je romantika — sve su to rajske 
gluposti u najgrozomornijoj i najluđoj mjeri. Zamisli samo: još od 
početka je sanjarila jedino o nekom raju na zemlji i o anđelima, 
zaljubila se nesebično, povjerovala beskrajno, a ja sam uvjeren, 
kasnije nije pomjerila pameću zato jer ju je odnemarivao i ostavio, 
nego zato jer se prevarila u njemu, jer je bio kadar da je prevari i 
ostavi; zato jer se anđeo njen pretvorio u blato, jer ju je popljuvao i 
ponizio. Romantična i bezumna njena duša nije podnjela tu 
preobrazbu. A osim toga, i uvreda: razumiješ li kakva uvreda? U 
stvari, a što je glavno, u ponosu uzmakla je od njega s beskrajnim 
prezirom. Rastrgala je sve veze, sve dokumente: pljunula na novce, 
čak i zaboravila da nisu njeni nego očevi, i odrekla ih se kao blata, 
kao prašine, da svojega varalicu prignjete duševnom veličinom, da 
ga smatra za svoga kradljivca i da ima pravo prezirati ga dok živi, a 
onda je valjda i rekla da smatra za beščašće zvati se njegovom 
ženom. Kod nas nema rastave, ali oni su se de facto rastavili, pa zar 


da ona poslije moli njega za pomoć! Sjeti se da je ona, bezumnica, 
govorila Nelli, već na smrtnoj postelji: ne idi njima, radi, propadni, ali 
ne idi njima ma tko te zvao. (Ona je naime i onda još sanjala da će je 
zovnuti, bit će joj, dakle, prilike da se osveti još jednom, da prezirom 
prignjete onoga koji je zove, jednom riječju, hranila se mjesto kruha, 
pakosnom sanjom.) Mnogo sam brate, raspitao i u Nelle, pa i sada je 
katkad ispitujem. Mati joj je naravno bolovala od sušice; ta bolest 
razvija osobito pakost i svakojaku razdražljivost; ali ipak znam 
zacijelo, po jednoj kumi kod Bubnove, da je pisala knezu: da, knezu, 
samomu knezu... 

— Pisala! I je li dobio pismo? — uzviknem nestrpljivo. 

— To i jest da ne znam je li dobio. Smithova se sastala jednom s 
onom kumom (sjećaš se, kod Bubnove, ona nabijeljena djevojka, 
sada je u zatvoru), pa je po njoj htjela poslati to pismo i već ga 
napisala, ali ga nije predala, opet ga povukla; to je bilo tri sedmice 
prije njene smrti... Činjenica je važna: kad je već odlučila da pošalje, 
svejedno je, makar i povukla: mogla ga je po drugi put poslati. Je li 
dakle, slala pismo ili nije, ne Znam; ali ima jedan razlog koji navodi 
na pomisao da ga nije poslala, jer je knez čini mi se, tek poslije njene 
smrti doznao zacijelo da je ona u Petrogradu i gdje upravo stanuje. | 
jest se valjda obradovao! 

— Da, sjećam se. Aljoša je govorio o nekom pismu koje ga je 
veoma obradovalo, ali to nije bilo tek nedavno, tek prije neka dva 
mjeseca. Pa, šta je dalje, dalje: kako ti sknezom? 

— Pa šta je s knezom? Razumij: najpotpunije moralno uvjerenje i 
ni jedan siguran dokaz — ni jedan, ma koliko se upinjao. Kritično 
stanje! Trebalo se raspitivati u inozemstvu, ali gdje u inozemstvu, ne 
zna se. Razabrao sam dakako da ću se boriti, da ga samo mogu 
zaplašiti aluzijama, pričiniti se da znam više nego što zaista znam... 

— Šta je dakle? 

— Nije se zavarao, ali se uplašio, toliko se uplašio da se plaši još 
i sada. Imali smo nekoliko sastanaka: kakvom li se kukavicom 
pokazivao! Jednom mi u prijateljstvu počeo sam pripovijedati sve. To 
je bilo kad je mislio da sve znam. Lijepo je pripovijedao, osjećajno 
otvoreno — razumije se, besavjesno je lagao. Onda sam prosudio 
koliko me se bojao. Neko sam se vrijeme pred njim gradio da sam 
najstrašniji bezazlenjak, a javno sam hinio lukavštinu. Neprestano 


sam ga plašio, naime, namjerno i neprestano; namjerice sam bio 
surov prema njemu, počeo mu prijetiti — a sve zato da bi me 
smatrao za bezazlenjaka i da bi se kakogod izbrbljao. Dosjetio se, 
ništarija! Drugi put sam se pričinio da sam pijan, i opet nije valjalo! 
Lukav je! Možeš li, brate, Vanja, razumjeti ovo: morao sam svakako 
doznati, koliko me se boji, a drugo: da mu predočim kako više znam 
nego što zaista znam. 

— Pa šta je bilo napokon? 

— Ništa nije uspjelo. Trebalo je dokaza, a ja ih nisam imao. 
Jedino je razumio da ipak mogu dići skandal. On se na svaki način 
jedino i bojao skandala, pogotovo jer je ovdje počeo hvatati veze. Ta 
ti znaš da se on ženi? 

— Ne znam... 

— Na godinu! Mladu je uočio još lanjske godine; bilo joj je onda 
tek četrnaest godina, sada joj je već petnaest, jadnica hoda, čini mi 
se, još s pregačicom. Roditelji se vesele! Razumiješ li koliko mu je 
bio potrebno da mu žena umre? Generalska kćerka, imućna 
djevojčica — mnogo novaca! Ja se i ti, brate, Vanja, nikada nećemo 
oženiti tako... Ali dovijeka ću se kajati — zaviče Maslobojev i grune 
svom snagom pesnicom po stolu — što me je zavarao prije dvije 
sedmice... nitkov! 

— Kako to? 

— Pa tako. Vidim, razabrao je da nemam ništa sigurno, te 
shvaćam napokon: što god dulje zatežem stvar, to će on brže 
razabrati moju nemoć. Pristao sam, dakle, da od njega primim dvije 
tisuće. 

— Uzeo si dvije tisuće!... 

— Srebra, Vanja; nerado sam uzeo. Zar takva stvar može vrijediti 
dvije tisuće! Uzeo sam ponizivši se. Stojim pred njim kao popljuvan; 
on veli: nisam vam, Maslobojeve, platio za vaš prijašnji posao (a za 
prijašnji mi je posao odavno platio sto i pedeset rubalja, po pogodbi), 
ja, dakle, putujem; evo vam dvije tisuće pa se nadam da je sada 
cijeli nas posao posve završen. Odgovorim mu dakle: »Posvema 
završen, kneže«, a ne smijem da mu pogledam u njušku; mislim da 
na njoj sada piše: »Šta je, jesi li mnogo dobio? To jedino od 
dobrodušnosti dajem tebi glupanu!« Ne sjećam se kako sam izišao 
od njega! 


— Ta to je podlo, Maslobojeve! — zaviknem — šta si uradio 
Nelli? 

— Nije to naprosto podlo, to je zločinački, to je odurno... To... to... 
pa nema ni riječi da se opiše! 

— Bože moj! Ta on bi morao barem opskrbiti Nellu! 

— I morao bi. A čime bismo ga prinudili? Da ga zaplašimo? Po 
svoj prilici se neće uplašiti; ta ja sam uzeo novce. Sam sam osobno 
priznao pred njim da straha ima u meni svega za dvije tisuće rubalja 
srebra, sam sam sebe procijenio na tu svotu! Čim bih ga sada 
zaplašio? 

— Zar je, dakle, zar je Nellina stvar propala? — zaviknem gotovo 
očajan. 

— Nipošto! — usklikne Maslobojev vatreno i kao da se trgnuo. — 
Ne, neću mu to oprostiti! Opet ću započeti nov posao, Vanja: odlučio 
sam se već. Šta je ako sam i primio dvije tisuće? Pljujem na njih. 
Primio sam, dakle, to za uvredu, jer me je, ništarija, prevario, 
narugao se, naime, meni. Prevario i još se narugao! Ne, neću 
dopustiti da mi se podruguju. Sada ću, Vanja, započeti sa samom 
Nellom. Neka opažanja su me posve uvjerila da je u njoj rasplet te 
stvari. Ona sve zna, sve... Sama joj je mati pripovijedila, u jadu. Nije 
imala komu da se potuži, namjerila se na Nelly, pa joj je 
ispripovijedala. A možda ćemo naići na neke dokumentiće — priklopi 
on u nježnom zanosu, tarući ruke. — Razumiješ li sada, Vanja, zašto 
se ovuda vrzem? Prvo, iz prijateljstva prema tebi, to je posebno, ali, 
glavno je, promatram Nellu, a treće, prijatelju Vanja, htio ili ne htio, ti 
mi moraš pomagati jer imaš utjecaja na Nellu!... 

— Svakako, kunem ti se — uzviknem — i nadam se, 
Maslobojeve, da ćeš se, što je glavno, starati za Nellu — za bijednu, 
ucviljenu siroticu, a ne samo za svoju korist... 

— Ta šta ti je do toga za čiju ću se korist starati, blaženi čovječe? 
Samo da se učini — to je glavno! Dakako, glavno za siroticu, jer to 
nalaže i čovjekoljublje. Ali me, Vanjuša, nemoj bezuvjetno osuđivati 
ako se pobrinem za sebe. Siromah sam, pa neka pazi da ne vrijeđa 
siromahe! On meni otima moje, a osim toga me je nitkov još i 
prevario. I ja bih, po tvomu mišljenju, tome lupežu trebalo da gledam 
kroz prste? Morgen fruch! 


Ali se naša sutrašnja cvjetna svečanost izjalovila. Nelli krenulo na 
gore i nije više mogla iz sobe. 

| nikada više nije izišla iz te sobe. 

Umrla je nakon dvije sedmice. Za te dvije sedmice agonije nije se 
ni jedan put mogla potpuno osvijestiti i osloboditi svojih čudnih sanja. 
Pamet kao da joj se pomutila. Čvrsto je bila uvjerena, sve do svoje 
smrti, da je djedo zove sebi i da srdi se na nju što ne dolazi, lupa 
palicom za njom i nalaže joj da ide i od dobrih ljudi prosi za kruh i za 
burmut. Često je u snu udarala u plač, a kad bi se probudila, 
pripovijedala da je vidjela mamu. 

Samo ponekad kao da joj se potpuno vraćala pamet. Jedanput 
ostadosmo sami: ona se protegla prema meni i uhvatila mi ruku 
svojom ručicom, ražarenom od vrućice. 

— Vanja — reče mi — kad ja umrem, uzmi Natašu! 

To joj je, čini se, bila neprestana i davnašnja ideja. Šuteći sam joj 
se osmjehnuo. Kad je opazila smiješak, nasmiješi se i ona, 
vragolasto mi poprijeti mršavim prstićem i odmah me počne ljubiti. 

Tri dana prije smrti, u divno ljetno veče, zamoli da u spavaćoj 
sobi dignemo zastor i otvorimo prozor. Prozor je gledao na vrtić; 
dugo je gledala gusto zelenilo, sunce na zapadu i odjednom zamolila 
da nas ostave same. 

— Vanja — reče tek da se čuje, jer je bila već vrlo slaba — ja ću 
brzo umrijeti. Vrlo brzo, te hoću da ti kažem da bi me se sjećao. 
Ostavit ću ti za uspomenu evo ovo. (I ona mi pokaže veliku amajliju 
koja joj je zajedno s križem visjela na prsima.) To mi je na samrti 
ostavila mama. Kad umrem, dakle, skini tu amajliju, uzmi je i pročitaj 
šta piše u njoj. | svima ću kazati danas da jedinomu tebi dadu tu 
amajliju. A kad pročitaš šta u njoj piše, otiđi do njega i kaži da sam 
umrla, a njemu nisam oprostila. Kaži mu još da sam nedavno čitala 
evanđelje. Ondje se kaže: opraštajte svim neprijateljima svojim. 
Čitala sam dakle to, ali njemu ipak nisam oprostila, jer kad je mama 
umirala i još mogla da govori, posljednje je bilo što mi je rekla: 
Proklinjem ga; proklinjem dakle njega, i ja ne proklinjem zbog sebe 
nego zbog mame... Pripovijedi mu kako je umirala mama, kako sam 
ostala sama kod Bubnove; pripovjedi kako si me vidio kod Bubnove, 
sve, sve pripovjedi i reci odmah da sam voljela biti kod Bubnove 
nego otići njemu... 


Dok je to govorila, Nelly je problijedila, oči joj se blistale i srce joj 
zakucalo tako snažno da se spustila na jastuke i nije dva časka 
mogla progovoriti ni riječi. 

— Zovni ih, Vanja — reče najzad slabim glasom — hoću da se 
oprostim sa svima. Zbogom, Vanja! 

Svom me silom zagrlila posljednji put. Uđoše svi. Starac nije 
mogao shvatiti da ona umire; nije mogao zamisliti to. Sve do 
posljednjega se trenutka prepirao sa svima nama i uvjeravao nas da 
će ona svakako ozdraviti. Sav se osušio od brige te je kraj Nelline 
postelje sjedio po cijele dane pa i noći. Za posljednjih noći nije zaista 
ni spavao. Starao se da presretne i najsitniji hir, najsitniju Nellinu 
željicu te je gorko plakao kad se vraćao od nje, ali za časak se opet 
započinjao nadati i uvjeravao nas da će ona ozdraviti. Svu je njenu 
sobu zatrpao cvijećem. Jednom je kupio cijelu kitu najdivnijih bijelih i 
crvenih ruža, daleko je išao po njih i donio ih svojoj Nelčiki... Vrlo ju 
je uzrujavao svim tim. Ona nije mogla da ne uzvraća od svega srca 
toliku sveopću ljubav. One večeri kad se opraštala s nama, starac 
nije nikako htio da se s njom oprosti zauvijek. Nelly mu se 
osmjehnula i cijelo je veče nastojala da se pravi veselom, šalila se s 
njima, čak se smijala... Svi smo otišli od nje gotovo s nadom, ali 
sutradan nije više mogla govoriti. Za dva dana je umrla. 

Siećam se kako je starac cvijećem kitio njen ljesić i u očaju 
gledao omršavjelo mrtvo lišće, njen mrtvi smiješak, ruke skrštene na 
prsima. Plakao je za njom kao za svojim rođenim djetetom. Nataša, 
ja i svi ostali tješii smo ga, ali je on bio neutješiv i ozbiljno se 
razbolio nakon Nelline sahrane. 

Ana Andrejevna mi je sama predala amajliju koju je skinula s 
njenih prsiju. U toj je amajliji bilo pismo Nelline majke knezu. 
Pročitao sam ga na Nellin smrtni dan. Obraćala se knezu s 
prokletstvom, govorila da mu ne može oprostiti, opisivala svoje 
posljednje dane, sve strahote u kojima ostavlja Nellu i zaklinjala ga 
da bar nešto učini za dijete. »Vaše je — pisala je — to je vaša kći i 
sami znate da je vaša prava kći. Naložila sam joj da vas pohodi kad 
ja umrem i da vam u ruke preda to pismo. Ako ne odbacite Nellu, 
možda ću vam ondje oprostiti te ću na sudnjem danu sama stati pred 
prijestolje božje i moliti suca da vam oprosti vaše grijehe. Nelly zna 


sadržaj moga pisma; čitala sam joj ga, razjasnila sam joj sve, ona 
Zna sve; sve«... 

Ali Nelly nije izvršila posljednju volju: znala je sve, ali nije otišla 
knezu i umrla je neizmirena. 

Kad smo se vratili s Nelline sahrane, izidosmo ja i Nataša u vrt. 
Dan je bio vruć, sjao je svjetlošću. Za jednu će sedmicu oni 
otputovati. Nataša me pogleda dugim, neobičnim pogledom. 

— Vanja — reče — Van ja, ta to je bio san! 

— Šta je bio san? — zapitam. 

— Sve, sve — odgovori ona — sve, cijelu tu godinu. Vanja, zašto 
sam razorila tvoju sreću? 

A u očima sam joj pročitao: 

»Mogli smo sretni biti zajedno, zauvijek!« 


NAPOMENE 
UJAKOV SAN 


Nije točno utvrđeno kad je Dostojevski napisao Ujakov san koji je 
prvi put objavljen u ožujskom broju časopisa »Ruska riječ« godine 
1859. Samo se zna da ga je pisao za svog progonstva u Sibiru. Kad 
je mnogo kasnije književnik M. P. Fedorov predložio autoru da 
dramatizira taj svoj tekst, Dostojevski mu je, u rujnu 1873, odgovorio 
ovako: »Evo što ću Vam odgovoriti jednom zauvijek — ne usuđujem 
se i ne mogu se prihvatiti da bilo što popravljam. Nisam 15 godina 
čitao svoju pripovijest Ujakov san. A kad sam je sad pročitao, mislim 
da je slaba. Napisao sam je tada u Sibiru, to je bilo prvi put nešto 
nakon robije, a jedini mi je cilj bio da ponovo iziđem na književno 
poprište, bojeći se užasno cenzure.« 

Iz pisma A. MN. Majkovu od 18. siječnja 1856. vidi se da je 
Dostojevski bio u to vrijeme zauzet pisanjem humorističkog romana. 
U jesen iste godine napisao je bratu: »Odlomke, potpuno završene 
epizode iz tog velikog romana, htio bih objaviti odmah«. Ujakov san 
bio je, vjerojatno, »epizoda« iz tog velikog romana. 

Kad je na početku 1859. poslao svoju pripovijest u »Rusku riječ«, 
nestrpljivo je očekivao da mu brat javi što misle u uredništvu tog 
časopisa o Ujakovu snu: »To mi je, mili moj, neobično važno... 
Zanima me nije li cenzura štogod izbacila.« 

U samom tekstu ima podosta elemenata iz kojih se može 
zaključiti da je prvobitna piščeva zamisao bila da napiše komediju. 
Neki uvodni dijelovi poglavlja, na primjer, doimaju se kao didaskalije. 


PONIŽENI I UVRIJEĐENI 


Dostojevski je napisao Ponižene i uvrijeđene na početku 
šezdesetih godina prošlog stoljeća, nakon povratka iz Sibira. U to je 
vrijeme napisao i Zapise iz Mrtvog doma. Nema sumnje da je ova 
druga knjiga mnogo vrednija od prve. Sjetimo se samo mišljenja 
Lava Tolstoja da su Zapisi iz Mrtvog doma najbolja knjiga tadašnje 
novije ruske književnosti, ubrojivši tu i Puškina. Njome je 
Dostojevski, kako je i sam rekao, obnovio svoju književnu reputaciju. 


O Poniženima i uvrijeđenima moglo bi se pak reći da je tim djelom 
gotovo ugrozio renome koji je bio stekao dotadašnjim svojim radom. 
Pa otkud ta velika razlika, pravi jaz između dvije knjige koje je 
napisao isti pisac otprilike u isto vrijeme? Razloga tome ima svakako 
više. Zapise iz Mrtvog doma Dostojevski je počeo pisati već u Sibiru, 
pod svježim dojmom muka koje je ondje pretrpio u toku dugih osam 
godina, od kojih je četiri proveo na robiji, a četiri u progonstvu. Ta je 
knjiga potresna zbog realističnog i živog opisa života robijaša i 
prognanika. Osim toga, to je jedna od izuzetnih knjiga koje je 
Dostojevski smišljao i pisao dulje vrijeme, bez teške i mučne obveze 
da mora predati rukopis u određenom, obično vrlo kratkom roku. 
Poniženi i uvrijeđeni su pak roman-feljton koji je izlazio u nastavcima 
u novoosnovanom časopisu »Vrijeme«, što ga je izdavao piščev brat 
Mihail, a uređivao sam pisac. Početak je romana izišao u prvom, 
siječanjskom broju godine 1861, a kraj u sedmom, srpanjskom broju 
iste godine. Trebalo je, dakle, svaki mjesec napisati oveći nastavak 
romana, a u isto vrijeme obaviti mnoštvo drugih poslova oko 
uređivanja časopisa. Valja imati na umu da je to bio i prvi časopis 
koji je Dostojevski uređivao i da se urednik morao boriti s velikim 
materijalnim i drugim poteškoćama. 

Poslije je, godine 1864, Apolon Grigorjev, u pismima iz 
Orenburga, koja su bila objavljena u časopisu »Epoha«, zamjerio 
uredništvu što je gonilo pisca »kao konja poštanske kočije«. Na taj je 
prigovor odgovorio sam Dostojevski u istom broju tog časopisa 
ovako: »Ako sam napisao feljtonski roman (što apsolutno priznajem), 
tome sam kriv ja, i samo ja. Tako sam pisao cijelog svog života, tako 
sam pisao sve što sam objavio, osim pripovijesti Bijedni ljudi i 
nekoliko poglavlja iz Mrtvog doma. Vrlo se često događalo u mojoj 
književnoj karijeri da se početak poglavlja romana ili pripovijesti već 
slagao u tiskari, a kraj sam još nosio u glavi, ali sam ga bezuvjetno 
morao napisati do sutradan. Navikavši se da tako radim, postupio 
sam navlas isto tako i s Poniženima i uvrijeđenima, ali me tada nije 
nitko na to silio, nego sam tako radio od svoje volje. Časopisu koji je 
tek počeo izlaziti i do kojeg mi je bilo najviše stalo, bio je potreban 
roman, pa sam predložio da napišem roman u četiri dijela... A evo 
što sam pouzdano znao kad sam počeo pisati: 1) da će u romanu, 
ako i ne uspije, biti poezije, 2) da će biti dva-tri topla i snažna opisa, 


3) da će dva najozbiljnija lika biti prikazana potpuno vjerodostojno i, 
štoviše, umjetnički vješto. To mi je uvjerenje bilo dovoljno. Izleglo se 
sirovo djelo, ali u njemu ima pedesetak stranica kojima se ponosim.« 

Dostojevski je, vjerojatno, bio zamislio to svoje djelo još u Sibiru, 
jer je 3. studenog 1857. pisao u pismu iz Semipalatinska: »Napisat 
ću roman iz petrogradskog života, nešto nalik na Bijedne ljude (ali je 
ta ideja bolja od ideje Bijednih ljudi).« 

Pišući taj roman-feljton, Dostojevski je zacijelo imao na umu 
slične romane nekih stranih pisaca koje je rado čitao i neobično 
cijenio, primjerice Eugenea Suea, autora Tajni grada Pariza, Balzaca 
čiju je Eugenie Grandet bio sam preveo na ruski, Victora Hugoa, 
čijim se Jadnicima divio, Dickensa koji je snažno utjecao na njega u 
početku njegove karijere itd. Sva takva djela sadrže obično dva 
osnovna elementa — sentimentalnu melodramu i socijalnu dramu. 
Poniženi i uvrijeđeni sastoje se od niza melodramatskih scena koje 
se u toku pripovijedanja često prekidaju ne bi li što više pobudile 
zanimanje i radoznalost čitalaca. Vrstan poznavalac književnog djela 
Dostojevskoga, kritičar Konstantin  Močuljski, koji je napisao 
monografiju Dostojevski. Život i stvaralaštvo. (Pariz, 1947), ističe 
karakter tih scena tako što svakoj daje poseban naslov ovim redom: 
»Kćerka napušta roditeljski dom«, »Otac proklinje kćerku«, »Knez 
nečasno prosi Natašu za svog sina«, »Nataša posramljuje kneza«, 
»Sastanak suparnika«, »Nitkov je raskrinkan« i »Povratak razmetne 
kćeri«. 

Međutim, Poniženi i uvrijeđeni nisu samo običan roman-feljton, u 
njima ima nekoliko izvanredno ocrtanih likova, u prvom redu sirote 
djevojčice Neli (uz koju je vezana i socijalna komponenta romana), 
zatim Ihmenjeva, književnika Ivana Petroviča, Nataše itd. Kritičari su 
već odavno utvrdili da u cijelom romanu, a napose u liku Ivana 
Petroviča, ima mnogo autobiografskih crta. Mladi književnik u 
Poniženima i uvrijeđenima zaista po mnogo čemu podsjeća na 
mladog Dostojevskog, iz doba prije robije, na primjer sadržaj njegova 
prvog romana sličan je donekle sadržaju Bijednih ljudi, a pohvale 
koje mu izriče kritičar B. odgovaraju pohvalama koje je Bjelinski 
uputio u svoje doba Dostojevskom. Međutim, sličnost tu još ne 
prestaje. Položaj u kojem se našao Ivan Petrovič s Natašom i 
njegovo držanje prema njoj nalikuju na ono što je autor doživio sa 


svojom prvom ženom, Marjom Dmitrijevnom. Pošto se bio zaljubio u 
nju u Semipalatinsku, a ona obudovjela, Dostojevski je uskoro otkrio 
da ona ne voli njega nego nekog mladog učitelja. lako ju je i dalje 
materijalno potpomagao koliko je mogao, pa čak se i oženio njome, 
on se na kraju odrekao svoje osobne sreće u korist svog suparnika, 
slično kao što se Ivan Petrovič žrtvuje radi sreće Nataše i Aljoše. 
Marja Dmitrijevna zacijelo je nadahnula pisca u stvaranju Natašina 
lika. Tako je roman-feljton oplemenjen dramom koju je proživio sam 
autor. 

Kritika je dočekala Ponižene i uvrijeđene vrlo hladno i ocijenila 
uglavnom negativno, osim časopisa »Suvremenik« oko kojeg su bili 
okupljeni ljevičarski književnici, na primjer Černiševski, koji je 
napisao: »Od svih priloga u prvom dijelu časopisa najvažniji je, po 
svojoj vrijednosti, naravno, roman gospodina F. Dostojevskog 
Poniženi i uvrijeđeni.« Dobroljubov je u istom časopisu, u članku 
»Zaboravljeni ljudi«, pišući o stvaralaštvu Dostojevskoga, iznio više 
zamjerki na račun neuvjerljivosti i ne vjerojatnosti nekih opisa i likova 
u Poniženima i uvrijeđenima. 

Što se toga tiče, Dostojevski je jednom, u jednoj drugoj prilici, 
napisao ovo: »Što može biti fantastičnije i neočekivanije od 
stvarnosti? Što može biti ponekad čak i nevjerojatnije od stvarnosti? 
Nikad romanopisac ne može predočiti one nevjerojatnosti koje nam 
život predočuje svaki dan na tisuće, u obliku najobičnijih stvari.« | na 
drugom mjestu: »Ono što većina naziva gotovo fantastičnim i 
izuzetnim, za mene je ponekad sama suština stvarnoga«. 

Lav Tolstoj je u pismu Strahovu, neposredno pošto je Dostojevski 
umro, napisao ove riječi: »Nedavno sam, prije njegove smrti, 
pročitao Ponižene i uvrijeđene i raznježio se.« 

“Taj jadni princ! 
Fet, Afanasij A., ruski pjesnik (1820 — 92). 
Prekrasna priča! 
To je divno! 
To je dražesno! 
[S] Ali kakva ljepota! 


Poljski narodni ples. 


6 BH 


Do viđenja. 
“Ta ideja nije lošija od drugih! 
To je prekrasno. 
Do viđenja, gospođo, zbogom, moja čarobna gospođice... 


Dijete moje; 


& REEF 


Zaponac ili kopča za knjigu ili novčarku od skupocjenog metala. 


rai 
ke 


Moj anđele. 


Svraka je u ruskom, u prenesenom smislu, klepetuša. 


s k 


Razumijete! 


= 
lim. 


Shvaćate? 


Moja draga. 


kk 


Kakav užas! 


Ali zbogom, moj anđele! 
Gospodski 

Kanafas. 

Općenito, u općim crtama. 
Sjajna žena. 

Ali kakvo čarobno biće! 


O, moje dražesno dijete! 


[27] 


Vi me ushićujete! 


Lastavica. 


[29] 


O, moja draga vladarice! 
Ovdje znači: taman posla! 


i 
»Đavolovi memoari« M. F. Suea (1800 — 1847). 
“FU 
s2] Casna riječ, moj prijatelju! 
To je prekrasno biće. 


Živjeli; vjerojatno naziv čokolade. 
[35] : 

Kakva odvratna žena! 

Građanska, ali časna obitelj 


[37] 


Kakvo društvo! 


[38] 


Blin, vrsta palačinka. 


Gavarni, francuski karikaturist (1801 — 1866), pravim imenom Chevalier. 


[40 


I »Moj dragi Augustin« — valcer i popularna pjesma njemačkog građanstva onoga 
vremena. 


1 
Moritz Gottlieb Saphier (1795—1858), njemački humorist. 
[42] 


vijeka. 


Seoski brijač; njemačke novine koje su izlazile u Leipzigu oko sredine prošloga 


Bijeda! Kakva pripovijest? 


Poučna priča, štampana u listu N. Novikova, »Dječje štivo za srce i um«, 1787. 


& E E 


Dva junaka iz dvaju istoimenih romana M. N. Zagorkina (objavljeni 1831. i 1829). 
[46] 


»Knez Požarevski i nižegorodski građanin Minin ili oslobođenje Moskve 1612«, 
pseudohistorijski roman J. Gluhareva. 


47 
41 Vjerojatno se cilja na junaka komedije N. Hmeljnickoga »Kule u zraku«; Aljnaskarov 


mašta o slavi i nagradama. 
[48] 
49] ' diji tai ' z Sane 
»Sjevernim trutom« Dostojevski ironički naziva »Sjevernu pčelu«, koja je izlazila od 
20 — 60-te godine prošloga stoljeća pod uredništvom reakcionarnoga novinara F. 
Bulgarina. 


[50] 
[51] 


Abadon (1834) — romantične priče N. A. Polevaja. 


Pjesma J. P. Polonskoga »Zvonce«, objavljena u srpnju 1854. u »Suvremeniku«. 


Riječ je o smješljivome poručniku korvete o kome priča poručnik Želavin u 
Gogoljevoj »Zenidbi«. 


Tiers-6tat, c'est l'essentiel — treći je stalež glavno. Iz brošure opata Sieyesa, 
objavljenoj uoči francuske revolucije (1789), u kojoj se iznosi da je treći stalež prava nacija, 
a aristokracija zloćudni tumor na narodnom tijelu. 


B3 
Ss] U Gogoljevom dramskom fragmentu »Parnica« priča se o tetki vlastelina 


Burdjukova, koja je jedva držala pero u ruci, da je u oporuci mjesto riječi Jevdokije napisala 
»pomokri je«. 
[54] ' 
Kakva krasna slika! 
Kornelije Nepot (oko 100 — 27. prije nove ere), rimski historik čija se djela čitaju u 
školama u kojima se uči latinski. 
56 
Njemački vladar (1152 — 1190) 
[97] 


Ovdje se misli na izdavača. 


Uzimam svoje blago gdje nađem... Omiljena Moličreova fraza. 


59 

LSI Muž. 

[60] m. ; m : . ; 
Penates, pokrovitelji domaćeg ognjišta. Preneseno: domaće ognjište, rodna kuća. 

61 

sI] Visoko ogledalo između dva prozora ili nad kaminom. 

[62] 


»Djetinjstvo i dječaštvo« L. N. Tolstoja, koje je prvi put objavljeno u posebnoj knjizi 
god. 1856. 


Do viđenja; ovdje do ponovnog razgovora. 

[64] 

[65] << . AN ed ' 

Riječ je o Turgenjevljevu romanu »Uoči novih dana« u kojem jedan od junaka, 
Bersenev, govori: »A meni se čini da je zadaća našega života biti u drugom redu.« 


[66] 


Što gore, to bolje. 


Dobrodušnosti. 


fl. : 

Moj dragi. 
[68] : : : 
Kakva misao, moj dragi. 


69] _.. em 
Pijmo, moj prijatelju. 


[70] . : 
Francuski pisac (1740 — 1814), autor erotskih romana. 


Uopće. 
ri 2 

Ljekovit napitak od trave ili droga. 

Vjerojatno je riječ o Tolstoju i Gončarovu, o čemu je Dostojevski jednom pisao 
Strahovu: »Vjerujete li, znam pod sigurno, da bih, kad bih imao osigurane dvije-tri godine za 
taj roman, kao što imaju Turgenjev, Gončarov ili Tolstoj, napisao takvo djelo o kojemu bi se 
govorilo sto godina.« 


Cristoph Martin Wieland (1733 — 1813), njemački pjesnik, jedan od preteča 
njemačkog romantizma. 


